O Evaňjelium Pal

O JAN

1

O Ježiš – o večno Lav le Devleskero

1Ešebnovarestar (peršovarestar) sas o Lav a oda Lav sas paš o Del a oda Lav sas o Del.

2Ov sas ešebnovarestar paš o Del.

3Savoro pes stvorinďa prekal leste a bijal leste na sas stvorimen ňič olestar, so hin.

4Andre leste sas o dživipen a oda dživipen sas o svetlos le manušenge.

5Oda svetlos labol andro kaľipen a o kaľipen les na.

6Sas jekh manuš bičhado le Devlestar, savo pes vičinelas Jan.

7Ov avľa te svedčinel pal oda svetlos, hoj oda savore te šunen a te pačan.

8Ov korkoro na sas oda svetlos, ale avľa te svedčinel pal oda svetlos.

9Oda čačo svetlos, so labol prekal dojekh manuš, avelas pro svetos.

10Ov sas andro svetos, so o Del prekal leste stvorinďa, ale oda svetos les na prindžarďa!

11Avľa andre peskero, ale leskere nipi les na priile!

12Ale savoren, save les priile, olen, save pačan andre leskero nav, diňa pravos te ačhen o čhave le Devleskere,

13save na uľile (narodzinde pes) le ratestar aňi olestar, so kamelas o ťelos, vaj o murš – ale le Devlestar.

14Oda Lav ačhiľa manuš a dživelas maškar amende. Dikhahas leskeri slava, e slava, so hin ča le jekhe Čhas, savo avľa le Dadestar a savo hino pherdo le lačhipnaha (milosťaha) the le čačipnaha.

15O Jan svedčinel pal leste a vičinel: “Kada hin oda, pal kaste phenďom, ‘Oda, ko avel pal mande, sas angle ma, bo sas sigeder sar me.’ ”

16Hin les pherdo lačhipen (milosť) a amen savore priiľam olestar jekh požehnaňje pal aver.

17Bo prekal o Mojžiš sas dino o Zakonos, ale o lačhipen (milosť) the o čačipen avľa prekal o Ježiš Kristus.

18Le Devles šoha (ňikda) ňiko na dikhľa, ale o jekhoro Čhavo, savo hino pašes paš o Dad, amenge les sikaďa.

Le Janoskero sveďectvo

19Kada hin oda, so svedčinel o Jan, sar ke leste o Židi bičhade andral o Jeruzalem le rašajen the le Leviten, hoj te phučen: “Ko tu sal?”

20Na garuďa andre a phenďa avri: “Me na som o Kristus.”

21A phučle lestar: “Ko akor sal? Či sal tu o Eliaš?” Ov phenďa: “Na som.” “Abo sal oda prorokos?” Odphenďa: “Na.”

22Androda leske phende: “Akor, ko sal? Hoj te džanas te odphenel olenge, save amen bičhade. So pal tute phenes?”

23Phenďa oda, so pisinďa o prorokos Izaiaš:

“Me som o hangos, so vičinel pre pušťa:

‘Rovňaren avri o drom le Rajeskero!’ ”

24Maškar o manuša, save sas pal leste bičhade, sas the Farizeja.

25On lestar phučle: “Soske akor boles, te na sal tu o Kristus aňi o Eliaš aňi oda prorokos?”

26O Jan lenge odphenďa: “Me bolav le paňeha, ale maškar tumende ačhel oda, kas tumen na prindžaren.

27Ov hin oda, ko avel pal mande, ale me na som hodno leske te rozphandel o sirimocis pro sandalki.”

28Oda pes ačhiľa andre Betanija pal o Jordan, kaj o Jan bolelas.

29Pre aver džives dikhľa o Jan le Ježiš, hoj avel ke leste, a phenďa: “Dikh, o Bakroro le Devleskero, savo odlel o binos le svetostar!

30Kada hin oda, pal kaste me phenďom: ‘Pal mande avel murš, savo hin angle ma, bo sas sigeder sar me.’

31Aňi me les na prindžaravas, ale vašoda avľom a bolavas le paňeha, hoj les o Izrael te sprindžarel.”

32O Jan svedčinelas: “Dikhľom le Duchos te avel sar holubica tele andral o ňebos a ačhiľa pre leste.

33Aňi me les na prindžaravas, ale oda, ko man bičhaďa te bolel le paňeha, mange phenďa: ‘Pre kaste dikheha te avel tele le Duchos a hoj ačhel pre leste, oda hin ov, savo bolel le Sentne Duchoha.’

34Me dikhľom a svedčinav, hoj kada hino o Čhavo le Devleskero.”

Ešebne učeňika le Ježišoskere

35Pre aver džives ode pale ačhelas o Jan the duj leskere učeňika

36a dikhľa le Ježiš, sar odarik pašal predžal, a phenďa: “Dikhen, o Bakroro le Devleskero!”

37Ola duj učeňika šunde, so phenďa, a gele pal o Ježiš.

38O Ježiš visaľiľa a dikhľa, hoj džan pal leste, a phenďa lenge: “So roden?” On leske odphende: “Rabbi (so hin prethodo: Učiťeľina), kaj bešes?”

39Ov lenge phenďa: “Aven a dikhen!” Avke gele a dikhle, kaj bešel, a ačhile oda džives ke leste. Sas vaj štar ori1,39 Grekengeri čhib: deš ori pal o dilos.

40Jekh ole dujendar, save oda šunde le Janostar a gele pal o Ježiš, sas o Andrej. Leskero phral sas o Šimon Peter.

41Ov ešeb (peršo) arakhľa le Šimon a phenďa leske: “Arakhľam le Mesijašis,” so hin prethodo: Le Kristus.

42A anďa les ko Ježiš. O Ježiš dikhľa pre leste a phenďa: “Tu sal o Šimon, o čhavo le Jonašiskero. Tu pes vičineha Kefas,” so hin prethodo: “Peter.”

43Pre aver džives o Ježiš kamľa te džal andre Galileja. Arakhľa le Filip a phenďa leske: “Av pal ma!”

44O Filip sas andral e Betsaida, o foros le Andrejiskero the le Peteriskero.

45A o Filip arakhľa le Natanael a phenďa leske: “Arakhľam oles, pal kaste hin pisimen andro Mojžišoskero Zakonos the andro Proroka, le Ježiš, le Jozefoskere čhas andral o Nazaret.”

46O Natanael leske phenďa: “Či andral o Nazaret šaj avel vareso lačho?” O Filip leske odphenďa: “Av a dikh!”

47Sar dikhľa o Ježiš, hoj o Natanael avel ke leste, phenďa: “Dikh, čačo Izraelitas, andre savo nane klamišagos.”

48O Natanael leske phenďa: “Khatar man prindžares?” O Ježiš leske odphenďa: “Mek sigeder, sar tut o Filip vičinďa, dikhľom tut, sar salas tel oda figovňikos.”

49O Natanael leske phenďa: “Rabbi, tu sal oda Čhavo le Devleskero! Tu sal o kraľis le Izraeloskero!”

50O Ježiš leske odphenďa: “Tu pačas, bo phenďom tuke: ‘Dikhľom tut tel oda figovňikos’? Bareder veci sar kada dikheha.”

51Paľis phenďa: “Čačes, čačes phenav tumenge, hoj dikhena o ňebos phundrado a le Devleskere aňjelen te džal upre a tele paš o Čhavo le Manušeskero.”

2

O bijav andre Kana

1Pal o duj dživesa sas o bijav andro gav Kana Galilejsko a sas ode e daj le Ježišoskeri.

2O Ježiš sas vičimen pro bijav peskere učeňikenca.

3Sar imar lenge dodžalas e mol, phenďa e daj le Ježišoske: “Nane len mol.”

4O Ježiš lake phenďa: “So man the tut andre oda, džuvľije? Mek na avľa miri ora.”

5Paloda leskeri daj phenďa le sluhenge: “Savoro, so tumenge phenela, keren!”

6A ačhenas ode šov barune kanti pro paňi, hoj pes o Židi te thoven (moren) pal lengeri tradicija. Andre dojekh rešľolas vaj po šel ľitra.

7O Ježiš lenge phenďa: “Pheraren o kanti le paňeha!” A pherarde len dži upre.

8Paľis lenge phenďa: “Len andral a ľigenen oleske, ko ľidžal o bijav.” A ľigende.

9Ov na džanelas, khatar sas, ale o sluhi, save ile le paňestar, džanenas. Avke sar koštoľinďa o paňi, so sas čerimen pre mol, vičinďa peske le ternes

10a phenďa leske: “Dojekh manuš thovel pro skamind ešeb (peršo) e lačhi mol a sar imar buter pile, paľis del e goreder. Ale tu mukľal e lačhi mol dži akana!”

11Kada ešebno zazrakos, so o Ježiš kerďa, pes ačhiľa andre Kana Galilejsko. Avke sikaďa peskeri slava a leskere učeňika andre leste pačanďile.

12Paloda geľa andro Kafarnaum peskera daha, peskere phralenca the učeňikenca a ačhile ode vajkeci dživesa.

O Raj žužarel o chramos

13E Patraďi le Židengeri sas pašes a o Ježiš džalas andro Jeruzalem.

14Ode andro chramos arakhľa olen, save bikenkerenas le gurumňen, bakren the holuben the olen, save vatinenas o love.

15Kerďa peske le špargendar bičos a tradňa savoredženen le bakrenca the gurumňenca avri andral o chramos. Olenge, save vatinenas o love, previsarďa o skaminda a rozčhiďa o love.

16Olenge, save bikenkerenas le holuben, phenďa: “Ľidžan kada adarik het! Ma keren mire Dadeskere kherestar pľacos!”

17Leskere učeňikenge avľa pre goďi, hoj hin pisimen: “O kamiben vaš tiro kher andre mande labol sar jag.”

18Akor leske o Židi phende: “Sikav amenge varesavo zazrakos, hoj te džanas, hoj tut hin autorita kada te kerel.”

19O Ježiš lenge odphenďa: “Čhiven tele kada chramos a tel o trin džives les pale ačhavava.”

20Akor phende o Židi: “Saranda the šov (46) berš ačhavenas kada chramos a tu les ačhaveha tel o trin džives?”

21Ale ov oda vakerelas pal o chramos peskere ťeloskero.

22Sar imar ušťiľa andral o meriben, o učeňika peske leperde, hoj oda phenďa, a pačanďile andro Pisišagos the leskere laveske.

23Sar sas andro Jeruzalem pro Inepos Patraďi, but pačanďile andre leskero nav, bo dikhenas o zazraki, save kerelas.

24Ale o Ježiš na dopačalas lenge, bo džanelas savore manušen.

25Na kampelas leske, hoj vareko te svedčinel leske pal o manuš, bo ov korkoro džanelas, so hin le manušes andro jilo.

3

O Ježiš the o Nikodem

1Sas jekh Farizejis, savo pes vičinelas Nikodem a sas angluno manuš maškar o Židi.

2Ov avľa rači ko Ježiš a phenďa leske: “Rabbi, džanas, hoj avľal le Devlestar sar učiťeľis, bo ňiko našťi kerel ajse zazraki, sar tu keres, te leha na uľahas o Del.”

3O Ježiš leske odphenďa: “Čačes, čačes phenav tuke: Oda, ko na uľola (pes na narodzinela) pale, našťi dikhel o kraľišagos le Devleskero.”

4O Nikodem phenďa: “Sar šaj uľol manuš, te hino imar phuro? Či šaj džal dujtovar peskera dake andro per, hoj te uľol?”

5O Ježiš odphenďa: “Čačes, čačes phenav tuke, hoj te vareko na uľola andral o paňi the andral o Duchos, našťi džal andre le Devleskero kraľišagos.

6So uľiľa andral o ťelos, hin o ťelos, a so uľiľa andral o Duchos, hin o duchos.

7Ma čudaľin tut, hoj tuke phenďom: ‘Mušinen te uľol pale.’

8E balvaj phurdel, kaj kamel, šunes la, ale na džanes, khatar avel a kaj džal. Avke oda hin the sakoneha, ko uľiľa andral o Duchos.”

9O Nikodem lestar phučľa: “Sar pes oda šaj ačhel?”

10O Ježiš odphenďa: “Se tu sal učiťeľis andro Izrael a kada na džanes?

11Čačes, čačes phenav tuke, hoj so džanas, phenas a oda, so dikhľam vakeras avri, no tumen na prilen amaro sveďectvo.

12Te tumenge vakerav pal o veci andre kada svetos a na pačan, sar paľis pačana, te tumenge vakerava o veci pal o ňebos?

13Ňiko na geľa upre andro ňebos, ča oda, ko avľa tele andral o ňebos, o Čhavo le Manušeskero.

14Avke, sar o Mojžiš pre pušťa hazdňa upre le sapes, mušinel te el upre hazdlo o Čhavo le Manušeskero,

15hoj sakones, ko pačal andre leste, te el o večno dživipen.

16Bo o Del avke kamelas o svetos, hoj peskere jekhore Čhas diňa, hoj ňiko, ko pačal andre leste, te na merel, ale te el les o večno dživipen.

17Bo o Del na bičhaďa pro svetos peskere Čhas, hoj te odsudzinel o svetos, ale hoj les te spasinel.

18Oda, ko pačal andre leste, na ela odsudzimen. Ale oda, ko na pačal, imar hino odsudzimen, bo na pačanďiľa andro nav le Devleskere jekhore Čhaskero.

19Kada hin oda sudos, hoj o svetlos avľa pre phuv, ale o nipi buter kamenas o kaľipen sar o svetlos, bo lengere skutki sas nalačhe.

20Ňiko, ko kerel nalačhe veci, našťi avri ačhel o svetlos a na džal andro svetlos, hoj te na dičhol, so kerel.

21Ale oda, ko dživel andro čačipen, džal andro svetlos, hoj pes te sikavel, hoj oda so kerel, hin kerdo prekal o Del.”

Le Janoskero sveďectvo pal o Ježiš

22Paľis avľa o Ježiš peskere učeňikenca andre Judsko phuv. Ode lenca ačhiľa a bolelas.

23A the o Jan bolelas andro Ainon, paš o Salem, bo ode sas but paňi a avenas pes ode te bolel.

24O Jan mek na sas phandlo andre bertena.

25Varesave le Janoskere učeňika pes vesekedinenas jekhe Židoha pal o žužaripen andro Zakonos.

26Avle ko Jan a phende leske: “Rabbi, oda, savo sas tuha pal o Jordan a pal savo tu diňal sveďectvo, bolel a savore džan ke leste.”

27O Jan odphenďa: “O manuš peske našťi lel ňič korkoro, te leske oda na ela dino andral o ňebos.

28Tumen korkore san mire švedki, hoj phenďom: ‘Me na som o Kristus, ale som bičhado anglal leste.’

29E terňi hiňi le terneskeri. Le terneskero prijaťeľis, savo ačhel pašes a šunel, igen radisaľol le terneskere hangoske. Kada miro radišagos hin akana pherdo.

30Ov mušinel te barol a me te cikňol.

O Čhavo avel upral

31Oda, ko avel upral, hino upral savorende. Ko hino pal e phuv, hino pal e phuv a vakerel pal o veci, so pes kerel pre phuv; ale oda, ko avel andral o ňebos, hino upral savorende.

32Vakerel pal oda, so dikhľa a šunďa, ale ňiko na prilel leskero sveďectvo.

33Oda, ko prilel leskere lava, sikavel, hoj o Del hino čačipnaskero.

34Bo oda, kas o Del bičhaďa, vakerel o lava le Devleskere, bo o Del leske del le Duchos bi e mira.

35O Dad kamel le Čhas a diňa savoro andre leskere vasta.

36Oda, ko pačal andro Čhavo, oles hin o večno dživipen, ale oda, ko na prilel le Čhas, na dikhela o dživipen, ale ačhel pre leste e choľi le Devleskeri.”

4

O Ježiš a e Samaritanka

1Sar pes dodžanľa o Ježiš, hoj o Farizeja pes došunde pal leste, hoj dochudel a bolel buter učeňiken sar o Jan,

2choc o Ježiš korkoro na bolelas, ale leskere učeňika,

3omukľa e Judsko phuv a geľa pale andre Galileja.

4Mušinďa te džal prekal e Samarija.

5Avke avľa andre Samarija andro foros Sichar, so sas pašes paš odi maľa, so diňa o Jakob peskere čhaske le Jozefoske.

6Ode sas e chaňig le Jakoboskeri. O Ježiš sas strapimen le dromestar, avke peske bešľa paš e chaňig. Sas vaj dešuduj (12) ori4,6 Grekengeri čhib: šov ori pro dilos.

7Akor avľa jekh džuvľi andral e Samarija te cirdel o paňi. O Ježiš lake phenďa: “De man te pijel!”

8Bo leskere učeňika gele andro foros te cinel te chal.

9Akor leske odi Samaritanka phenďa: “Tu sal Židos a me som Samaritanka. Sar šaj mandar manges te pijel paňi?” Bo o Židi na vakeren le Samaritanenca.

10O Ježiš lake odphenďa: “Te džanľalas, savo daros del o Del a ko hin oda, savo tuke phenel: ‘De man te pijel,’ mangľalas les a ov tut diňahas o džido paňi.”

11E džuvľi leske phenďa: “Rajeja, se nane tut aňi džbanos a e chaňig hiňi bari. Akor, khatar leha o džido paňi?

12So, sal tu bareder sar amaro dad o Jakob, savo amenge diňa e chaňig? Se ov korkoro andral pijelas, the leskere čhave the leskere džvirini.”

13O Ježiš lake odphenďa: “Sako, ko pijela kale paňestar, ela pale smedno,

14ale ko pijela ole paňestar, so les me dava, oles na smedzinela šoha (ňikda). Ale o paňi, so les me dava, ačhela andre leste sar e chaňig, so dela o večno dživipen.”

15E džuvľi leske odphenďa: “Rajeja, de man ole paňestar, hoj man te na smedzinel a te na phirav kade paňeske.”

16Ov lake phenďa: “Dža, vičin tire romes a av kade!”

17E džuvľi odphenďa: “Nane man rom.” Ov phenďa: “Mištes phenďal, hoj tut nane rom,

18bo sas tut pandž roma a oda, kaha sal akana, nane tiro rom. Ada phenďal čačo.”

19Akor oj phenďa: “Rajeja, dikhav, hoj sal prorokos.

20Amare dada lašarenas le Devles pre kada verchos a tumen phenen, hoj andro Jeruzalem hin o than, kaj les kampel te lašarel.”

21O Ježiš lake odphenďa: “Pača mange, džuvľije: Avel e ora, hoj na lašarena le Devles aňi pre kada verchos aňi andro Jeruzalem.

22Tumen lašaren oles, saves na prindžaren. Ale amen lašaras oles, so prindžaras, bo o spaseňje avel le Židendar.

23Ale avel e ora a imar hiňi akana, hoj ola, save čačes lašaren le Dades, les lašarena andro Duchos the andro čačipen. Bo o Dad rodel ajsen, save les avke lašaren.

24O Del hino Duchos a ola, save les lašaren, mušinen les te lašarel andro Duchos the andro čačipen.”

25E džuvľi leske phenďa: “Džanav, hoj avela o Mesijašis, savo pes vičinel Kristus. Sar ov avela, phenela amenge savoro.”

26O Ježiš odphenďa: “Me som, savo tuha vakerav.”

27Androda avle leskere učeňika a čudaľinenas pes, hoj vakerelas la džuvľaha. Ale ňiko lake na phenďa: “So rodes?” Abo leske: “Soske laha vakeres?”

28Akor mukľa e džuvľi peskero džbanos, geľa andro foros a phenďa ode le nipenge:

29“Aven, dikhen le manušes, savo mange phenďa savoro, so kerďom! Či nane ov o Kristus?”

30Gele avri andral o foros a avle ke leste.

31Androda les mangenas leskere učeňika: “Rabbi, cha!”

32Ale ov phenďa: “Man hin te chal chaben, pal savo tumen na džanen.”

33Akor phenenas o učeňika jekh avreske: “So, anďa leske vareko te chal?”

34Ale o Ježiš lenge odphenďa: “Miro chaben hin oda, hoj te kerav e voľa oleskeri, savo man bičhaďa, a te dokerav leskeri buči.

35Či tumen na phenen, hoj mek štar čhon a avela e žatva? Phenav tumenge, hazden tumare jakha a dikhen pro maľi: Imar hine parne – del pes te skidel!

36Oda, ko skidel upre, imar lel o počiňiben a skidel o uľipen pro večno dživipen. Hoj oda, ko sadzinďa, jekhetane te radisaľon oleha, ko skidňa upre.

37Bo oda lav, so vakeren o nipi, hin čačipen: ‘Jekh sadzinel a aver skidel upre.’

38Me tumen bičhaďom te skidel upre oda, pre soste tumen buči na kerďan. Aver kerenas a tumen hin lengera bučatar chasna.”

39But Samaritana andral oda foros pačanďile andro Ježiš prekal odi džuvľi, bo oj vakerelas: “Phenďa mange avri savoro, so keravas.”

40Sar ke leste avle o Samaritana, mangenas les, hoj te ačhel ke lende. Ačhiľa ode duj džives.

41Mek buter džene pačanďile, sar šunde leskero lav

42a phenenas la džuvľake: “Amen imar pačas na ča vaš oda, so tu phenďal, bo the korkore šunďam a džanas, hoj ov hino čačes o Spasiťeľis le svetoskero.”

Sasťarel le uradňikoskere čhas

43Pal ola duj dživesa odgeľa odarik andre Galileja.

44O Ježiš korkoro phenďa, hoj le prorokos nane pačiv ode, kaj bariľa avri.

45Avke avľa o Ježiš andre Galileja. O manuša andral e Galileja les priile, bo the on sas pre Patraďi andro Jeruzalem a dikhle sa, so kerelas.

46Avke o Ježiš avľa pale andre Galilejsko Kana, kaj čerinďa o paňi pre mol. Ode sas jekh kraľiskero uradňikos a sas les nasvalo čhavo andro Kafarnaum.

47Sar ov šunďa, hoj o Ježiš avľa andral e Judsko andre Galileja, geľa ke leste a mangľa les, hoj te avel te sasťarel leskere čhas, bo ov imar merelas.

48O Ježiš leske phenďa: “Te na dikhľanas ďivi the zazraki, na pačanďiľanas.”

49O uradňikos odphenďa: “Rajeja, av manca, medik na merel miro čhavo.”

50O Ježiš leske phenďa: “Dža, tiro čhavo dživel.” Ov pačanďiľa le laveske, so leske phenďa o Ježiš, a geľa.

51Le dromeha arakhle pes leha leskere sluhi a phende leske: “Tiro čhavo dživel.”

52Phučľa lendar pre ora, kana leske sas feder. Odphende: “Idž, jekh oratar4,52 Grekengeri čhib: efta orendar les e horučka omukľa.”

53Akor prindžarďa o dad, hoj oda sas andre odi ora, sar leske o Ježiš phenďa: “Tiro čhavo dživel.” A pačanďiľa ov, the calo leskero kher.

54Kada sas imar dujto zazrakos, so kerďa o Ježiš, sar avľa andral e Judsko phuv andre Galileja.

5

Sasťarel jekhe nasvales paš e Bethesda

1Paľis o Ježiš geľa andro Jeruzalem pro Židoviko inepos.

2Andro Jeruzalem paš e Bakrengeri brana sas paňi, so o Židi vičinen Bethesda. Sas ode pandž pristreški, so sas kerde pro slupi.

3Andre ola thana pašľonas igen but nasvale – kore, bange the kaľiki. [Užarenas, medik pes na čhalavela o paňi.

4Bo o Židi pačanas, hoj le Rajeskero aňjelos avelas pal varesavo časos andro paňi a čhalavelas le paňeha a ko pes akor ešebno chudelas le paňestar, sasťolas avri andral savore nasvaľibena, so les sas.]

5A sas ode varesavo manuš, savo sas tranda the ochto (38) berš nasvalo.

6Sar les dikhľa o Ježiš te pašľol a prindžarďa, hoj imar hino but nasvalo, phenďa leske: “Kames te sasťol avri?”

7O nasvalo manuš leske odphenďa: “Rajeja, nane ajso manuš, savo man ľigenďahas andro paňi akor, sar pes čhalavel. A medik me dodžav, imar aver džal anglal ma.”

8Akor leske o Ježiš phenďa: “Ušťi, le tiro haďos a dža!”

9Oda manuš takoj sasťiľa avri, iľa peskero haďos a phirelas. Oda pes ačhiľa pro Šabbat (sombatone).

10Vašoda o Židi phende oleske, savo sas sasťardo: “O Šabbat hin, našťi ľidžas o haďos!”

11Ov lenge odphenďa: “Oda, ko man sasťarďa, phenďa mange: ‘Le tiro haďos a dža!’ ”

12Avke lestar phučle: “Ko hin oda manuš, so tuke phenďa: ‘Le tiro haďos a dža?’ ”

13Ale oda manuš, savo sasťiľa avri, na džanelas ko oda hin, bo o Ježiš odgeľa dureder pašal ola nipi, save pes ode zgele.

14Paľis les arakhľa o Ježiš andro chramos a phenďa leske: “Dikh, sasťiľal avri, imar buter ma ker o bini, hoj pes tuke te na ačhel vareso goreder!”

15Oda manuš geľa het a phenďa le Židenge: “O Ježiš man sasťarďa.”

16Vašoda džanas o Židi pro Ježiš, bo kerďa oda pro Šabbat.

17O Ježiš lenge odphenďa: “Miro Dad furt kerel, vašoda the me kerav.”

18Vaš oda lav les o Židi mek buter kamenas te murdarel, na ča hoj o Šabbat na doľikerel, ale mek the le Devles vičinel Dado a kerel pestar jekh le Dadeha.

Le Ježišoskeri autorita

19Avke lenge o Ježiš odphenďa: “Čačes, čačes tumenge phenav, o Čhavo našťi kerel ňič korkoro pestar, ča oda, so dikhel te kerel peskere Dades. Avke sar kerel o Dad, kerel the o Čhavo.

20Bo o Dad rado dikhel le Čhas a sikavel leske savoro, so ov kerel. A sikavela leske mek bareder veci sar kala, hoj pes tumen te čudaľinen.

21Bo sar o Dad uštavel le mulen a obdžiďarel len, avke the o Čhavo, kas kamel, obdžiďarel.

22Bo o Dad na sudzinel ňikas, ale savoro sudos diňa le Čhaske,

23hoj savore te den pačiv le Čhas, avke sar den pačiv le Dades. Ko na del pačiv le Čhas, na del pačiv le Dades, savo les bičhaďa.

24Čačes, čačes phenav tumenge, hoj hin večno dživipen oles, ko šunel miro lav a pačal oleske, ko man bičhaďa. Na džala pro sudos, ale pregeľa andral o meriben andro dživipen.

25Čačes, čačes phenav tumenge, hoj avela e ora a imar hiňi ade, sar o mule šunena o hangos le Devleskere Čhaskero a ola, save les šunena, dživena.

26Bo sar hin le Dades o dživipen andre peste, avke diňa the le Čhaske, hoj les te el o dživipen andre peste.

27Diňa les pravos te sudzinel, bo hino o Čhavo le Manušeskero.

28Ma čudaľinen pes oleske, bo avel e ora sar savore, save hine andro hrobi, šunena leskero hangos

29a ola, save mištes kerenas, ušťena andral o meriben a dživena, ale ola, save namištes kerenas, ušťena a avena odsudzimen.

30Me našťi kerav ňič korkoro mandar. Sudzinav avke, sar šunav le Dadestar a miro sudos hino čačipnaskero, bo na rodav miri voľa, ale e voľa Oleskeri, savo man bičhaďa.”

O sveďectvo pal o Ježiš

31“Te me vakerav korkoro pal mande, miro sveďectvo nane čačipnaskero.

32Aver svedčinel pal ma a džanav, hoj oda, so vakerel hin čačipen.

33Tumen bičhaďan manušen ko Jan a ov diňa čačipnaskero sveďectvo.

34No me na prilav o sveďectvo le manušestar, ale kada phenav vašoda, hoj te aven spasimen.

35Ov sas e momeľi, so labolas the švicinelas, a tumen kamľan sikra te radisaľol andre leskero svetlos.

36No man hin bareder sveďectvo sar le Jan. Bo o skutki, save mange diňa te kerel o Dad, me kerav. Ola skutki svedčinen, hoj man o Dad bičhaďa.

37The o Dad, savo man bičhaďa, korkoro diňa pal ma sveďectvo. Tumen šoha na šunďan leskero hangos aňi na dikhľan leskero muj.

38A leskero lav na ačhel andre tumende, bo na pačan oleske, kas ov bičhaďa.

39Roden andro Pisišagi, bo gondoľinen tumenge, hoj andre tumen hin o večno dživipen a ipen oda svedčinel pal mande.

40Ale na kamen te avel paš ma, hoj tumen te el o večno dživipen.

41O ašariben le nipendar na prilav,

42ale prindžarav tumen, hoj andre tumare jile le Devles na kamen.

43Me avľom andro nav mire Dadeskero a na prilen man, ale te avľahas vareko aver andre peskero nav, oles priiľanas.

44Sar šaj tumen pačan, te jekh avrestar rado prilen o ašariben, ale o ašariben le jekhore Devlestar na roden?

45Ma gondoľinen tumenge, hoj me pre tumende vakerava le Dadeske. O Mojžiš, pre savo pes tumen zmuken, ov pre tumende vakerela avri.

46Bo te pačanďiľanas le Mojžišoske, pačanďiľanas the mange, bo ov pisinelas pal mande.

47Ale te na pačan oleske, so ov pisinďa, sar pačana oleske, so me vakerav?”

6

Čaľarel but manušen

1Paľis pregeľa o Galilejsko Moros, so the pes vičinel Tiberijadsko Moros.

2A džanas pal leste igen but nipi, bo dikhle leskere zazraki, sar sasťarelas le nasvalen.

3O Ježiš geľa pro verchos peskere učeňikenca a ode peske bešľa.

4O inepos le Židengero, e Patraďi, sas pašes.

5Sar hazdňa o Ježiš o jakha a dikhľa, hoj aven ke leste igen but nipi, phenďa le Filiposke: “Kaj cinaha o maro, hoj kala nipi te chan?”

6Ale oda phenďa, hoj les te probaľinel avri (skušinel avri), bo džanelas, so kerela.

7O Filip leske phenďa: “O maro vaš o duj šel (200) denara na ela len dos, hoj sako lendar ča sikra te chudel.”

8Jekh leskere učeňikendar, o Andrej, o phral le Šimonoskero Peteriskero, leske phenďa:

9“Hin ade jekh čhavoro, saves hin pandž jačmene mare the duj ribi. Ale so oda hin prekal kajci džene?”

10O Ježiš phenďa: “Phenen le nipenge, hoj peske te bešen.” A pre oda than sas but čar. Akor peske bešle o murša a sas vaj pandž ezera (5 000).

11O Ježiš iľa o mare, paľikerďa a rozdelas le učeňikenge a o učeňika olenge, save bešenas. Avke kerďa the le ribenca, a savoren sas ajci keci kamenas.

12Sar imar čaľile, phenďa peskere učeňikenge: “Skiden upre, so ačhiľa, hoj ňič te na musaľol!”

13Avke skidle upre dešuduj (12) pherde košara, so ačhile ole pandž jačmene marendar, so chanas.

14Sar dikhle o nipi oda zazrakos, so o Ježiš kerďa, phenenas: “Ov hino čačes oda Prorokos, so majinďa te avel pro svetos.”

15Sar o Ježiš avľa pre oda, hoj les kamen te lel a našilu lestar kamen te kerel kraľis, geľa pale korkoro pro verchos.

O Raj phirel pal o moros

16Sar zaračiľa, gele leskere učeňika paš o moros.

17Gele andre loďka a džanas pre aver sera le moroskeri andro Kafarnaum. Imar sas rat a o Ježiš mek na avľa pale ke lende.

18O moros pes upre hazdelas, bo phurdelas zoraľi balvaj.

19Sar odgele la loďkaha vaj pandž abo šov kilometri, dikhle le Ježiš te phirel pal o moros. Ov avľa pašes ke lende a daranas pes.

20Phenďa lenge: “Me som, ma daran tumen!”

21Akor les ile andre loďka a e loďka sas takoj pre oda than, kaj kamle te džal.

O Ježiš – o maro le dživipnaskero

22O nipi, save ačhenas pre aver sera le moroskeri, džanenas, hoj ode sas ča odi jekh loďka, andre savi gele leskere učeňika het. Džanenas the oda, hoj o Ježiš na geľa jekhetane peskere učeňikenca andre loďka, ale hoj o učeňika odgele korkore.

23Ale avle aver loďki andral e Tiberijada paš oda than, kaj chanas o maro, akor sar o Raj paľikerďa.

24No pre aver džives, sar dikhle ola nipi, hoj ode nane o Ježiš aňi leskere učeňika, gele andre ola loďki, so avle andral e Tiberijada. Avke avle andro Kafarnaum te rodel le Ježiš.

25A sar les arakhle pre aver sera le moroske, phende leske: “Rabbi, kana ade avľal?”

26O Ježiš lenge odphenďa: “Čačes, čačes phenav tumenge: Tumen man na roden vaš oda, hoj dikhľan o zazraki, ale hoj chaľan ole marendar a čaľiľan.

27Ma keren buči vaš o chaben, so našľola, ale vaš o chaben, so ačhela andro večno dživipen a so tumen o Čhavo le Manušeskero dela, bo pre leste thoďa o Del o Dad peskeri pečať.”

28Akor leske phende: “So kampel te kerel, hoj te keras o skutki le Devleskere?”

29O Ježiš lenge odphenďa: “O Del kamel oda skutkos: hoj te pačan andre Oda, kas ov bičhaďa.”

30Akor leske phende: “Savo znameňje kereha, hoj te dikhas a te pačas tuke? So kereha?

31Amare dada chanas e manna pre pušťa, avke sar hin pisimen: ‘Diňa len te chal o maro andral o ňebos.’ ”

32Pre ada lenge o Ježiš phenďa: “Čačes, čačes phenav tumenge, hoj na o Mojžiš tumen diňa o maro andral o ňebos, ale miro Dad tumen del o čačo maro andral o ňebos.

33Bo le Devleskero maro hin oda, ko avel tele andral o ňebos a del le svetos dživipen.”

34Akor leske phende: “Rajeja, de amen furt oda maro.”

35O Ježiš odphenďa: “Me som oda maro, so del o dživipen, ko avela ke mande, na ela šoha (ňikda) bokhalo, a ko andre mande pačal, šoha na ela smedno.

36Ale phenďom tumenge, choc man imar dikhľan, the avke na pačan.

37Savore, saven mange del o Dad, avena ke ma a oles, ko avela ke ma, šoha na odtradava.

38Bo na avľom tele andral o ňebos, hoj te kerav miri voľa, ale a voľa oleskeri, ko man bičhaďa.

39Oda, ko man bičhaďa, kamel, hoj te na našavav ňikas olendar, so man diňa. Ale kamel, hoj len savoren te uštavav andral o meriben andro posledno džives.

40E voľa mire Dadeskeri hiňi, hoj sako, ko dikhel le Čhas a pačal andre leste, te chudel o večno dživipen. A me les uštavava andro posledno džives.”

41O Židi pre leste reptinenas, bo phenďa: “Me som oda maro, so avľa tele andral o ňebos.”

42A phenenas: “Či nane kada o Ježiš, o čhavo le Jozefoskero? Či na prindžaras leskere dades the da? Sar šaj phenel: ‘Avľom tele andral o ňebos?’ ”

43Akor lenge o Ježiš odphenďa: “Ma dudrinen maškar tumende!

44Ňiko našťi avel ke mande, te les na pricirdňahas o Dad, savo man bičhaďa. A me les uštavava andro posledno džives.

45Andro Proroka hin pisimen: ‘Savore ena sikade le Devlestar.’ Avke sako, ko šunďa le Dadestar a sikľiľa lestar, avel ke mande.

46Ňiko na dikhľa le Dades, ča oda, ko hino le Devlestar – ov le Dades dikhľa.

47Čačes, čačes phenav tumenge: Oles hin o večno dživipen, ko andre mande pačal.

48Me som o maro le dživipnaskero.

49Tumare dada chanas e manna pre pušťa, ale mule.

50Ale kada hin oda maro, so avel tele andral o ňebos, a manuš, savo chala lestar, na merela.

51Me som oda džido maro, so avľa tele andral o ňebos. Te vareko chala ole marestar, dživela furt. O maro, so me dava, hin miro ťelos, so dava vaš o dživipen le svetoske.”

52Akor pes o Židi vesekedinenas maškar peste a phenenas: “Sar amenge kada šaj del te chal peskero ťelos?”

53O Ježiš lenge phenďa: “Čačes, čačes phenav tumenge, hoj te na chana o ťelos le Čhaskero le Manušeskero a te na pijena leskero rat, na ela tumen o dživipen andre peste.

54Ko chal miro ťelos a pijel miro rat, oles hin večno dživipen a me les uštavava andro posledno džives.

55Bo miro ťelos hin oda čačo chaben a miro rat čačo pijiben.

56Oda, ko chal miro ťelos a pijel miro rat, ačhel andre ma a me andre leste.

57Avke, sar man bičhaďa o džido Dad a sar me dživav le Dadestar, avke the oda, ko man chala, dživela mandar.

58Kada hin oda maro, so avľa tele andral o ňebos; na avke sar tumare dada chanas e manna a mule. Oda, ko chala kada maro, dživela pro furt.”

59Kada phenďa, sar len sikavelas andre sinagoga andro Kafarnaum.

But učeňika oddžan le Rajestar

60Sar leskere učeňika oda šunde, but lendar phende: “Kala hine zorale lava! Ko len šaj šunel?”

61Ale o Ježiš džanelas, hoj leskere učeňika pre leste dudrinen, vašoda lenge phenďa: “Kada marel tele tumaro pačaben?

62A so akor, te dikhľanas le Čhas le Manušeskeres te džal upre ode, kaj sas angloda?

63O Duchos hin, savo obdžiďarel; le manušeskeri zor nane pre ňisoste. O lava, so tumenge me vakerďom, hine Duchos the dživipen.

64Ale maškar tumende hin ajse, save na pačan.” Bo o Ježiš imar ešebnovarestar (peršovarestar) džanelas, save na pačan a ko les zradzinela.

65A phenďa: “Vašoda tumenge phenďom, hoj ňiko našťi avel ke ma, te leske oda na ela dino mire Dadestar.”

66Akorestar odgele but leskere učeňika het a na phirenas imar leha.

67Avke o Ježiš phenďa le dešudujenge: “So, the tumen kamen te džal het?”

68O Šimon Peter leske odphenďa: “Rajeja, ke kaste džaha? Se tut hin o lava, so den o večno dživipen,

69a amen pačanďiľam a prindžarďam, hoj tu sal oda Sentno le Devleskero.”

70O Ježiš lenge odphenďa: “Či me mange na kidňom avri tumen le dešudujen? Ale jekh tumendar hin o beng.”

71Oda phenďa pal o Judaš, saveske sas dad o Šimon Iškarijotsko. Bo ov sas jekh le dešudujendar, savo les paľis zradzinďa.

7

O Ježiš pro Inepos le Stankengero

1Paľis phirelas o Ježiš pal e Galileja. Na kamelas te phirel pal e Judsko, bo o Židi les kamenas te murdarel.

2Sas pašes le Židengero inepos, o Inepos le Stankengero.

3Akor leske leskere phrala phende: “Dža adarik het andre Judsko, hoj the tire učeňika te dikhen o skutki, so keres.

4Bo ňiko, ko kamel pes te sikavel anglo nipi, na kerel ňič počoral. Te keres kajse veci, sikav tut le svetoske.”

5Bo aňi leskere phrala andre leste na pačanas.

6Akor lenge o Ježiš phenďa: “Miro časos mek na avľa, ale tumaro časos hino ade furt.

7Pre tumende o svetos na džal, ale man našťi avri ačhel, bo me pre leste phenav avri, hoj namištes kerel.

8Tumen džan andro Jeruzalem pro inepos. Me na džav pre kada inepos, bo mek na avľa miri ora.”

9Kada lenge phenďa a ačhiľa andre Galileja.

10Ale sar odgele leskere phrala pro inepos, odgeľa the ov – no na avke, hoj les te dičhol, ale počoral.

11O Židi les rodenas pro inepos a phenenas: “Kaj hino koda?”

12A maškar o nipi pes pal leste but vakerelas. Jekh vakerenas, hoj hino lačho, a aver vakerenas, hoj cirdel le nipen pal peste le klamišagoha.

13Ale ňiko pal leste na vakerelas anglal o nipi, bo daranas pes le Židendar.

O Ježiš sikavel andro chramos

14Sar imar pregeľa jepaš inepos, odgeľa o Ježiš upre andro chramos a sikavelas.

15Akor pes o Židi čudaľinenas a phenenas: “Khatar džanel le Devleskero Lav, te na sikľiľa?”

16O Ježiš lenge odphenďa: “Miro sikaviben nane mandar, ale Olestar, ko man bičhaďa.

17Te vareko kamel te kerel le Devleskeri voľa, džanela, či hin oda sikaviben le Devlestar, abo či me korkoro mandar vakerav.

18Oda, ko vakerel korkoro pestar, rodel peskeri slava. Ale oda, ko rodel e slava oleske, savo les bičhaďa, vakerel o čačipen a nane andre leste klamišagos.

19Či na diňa tumenge o Mojžiš o Zakonos? A ňiko tumendar na doľikerel o Zakonos. Soske man kamen te murdarel?”

20O nipi odphende: “Demonos andre tu hin. Ko tut kamel te murdarel?”

21O Ježiš odphenďa: “Jekh zazrakos kerďom a savore tumen oleske čudaľinen.

22O Mojžiš tumen diňa o občhinďipen (e obriezka), vašoda tumen občhinen le manušes pro Šabbat (sombatone) – choc o občhinďipen nane lestar, ale le dadendar.

23Te o murš prilel o občhinďipen pro Šabbat, hoj pes te doľikerel le Mojžišoskero Zakonos, akor soske pre mande chan choľi, hoj sasťarďom pro Šabbat cale manušes?

24Ma sudzinen pal oda, sar pes dičhol avral, ale sudzinen o čačipnaskero sudos.”

25Akor phende varesave Jeruzalemčana: “Či oda nane ov, saves kamen te murdarel?

26A dikh, bi e dar vakerel a ňič leske na phenen. So, čačes prindžarde o anglune murša, hoj ov hin o Kristus?

27Se pal kada džanas khatar hino, ale sar avela o Kristus, pal leste na džanela ňiko, khatar hino.”

28Akor sikavelas o Ježiš andro chramos a zvičinďa: “Tumen man prindžaren a džanen the khatar som. No me na avľom korkoro mandar, ale oda, ko man bičhaďa, hino čačo, ale oles tumen na prindžaren.

29Me les prindžarav, bo som lestar a ov man bičhaďa.”

30Akor les kamenas te zachudel, ale ňiko pre leste na thoďa o vasta, bo mek na avľa leskeri ora.

31But džene ole nipendar andre leste pačanďile a phende: “Te avela o Kristus, či kerela buter zazraki, sar ov kerďa?”

O Farizeja kamen te zalel le Ježiš

32Ale sar šunde o Farizeja le nipen, hoj peske pal leste vakeren kajse veci, bičhade on the o nekbareder rašaja le sluhen, hoj les te zalen.

33Akor lenge o Ježiš phenďa: “Imar nabut časos som tumenca a paľis džava ke oda, ko man bičhaďa.

34Rodena man, ale na arakhena, a ode, kaj me som, tumen našťi aven.”

35Akor peske o Židi phende: “Kaj džala, hoj les amen na arakhaha? Či so, džala andre le Grekengere fori, kaj bešen amare manuša, hoj te sikavel le Greken?

36So hin oda, so phenďa: ‘Rodena man a na arakhena a ode, kaj me som, tumen našťi aven?’ ”

Pal o džido paňi

37Pre posledno baro džives andro inepos ačhelas o Ježiš a zvičinďa: “Te hin vareko smedno, mi avel ke mande a mi pijel!

38Andral oda manuš, ko pačal andre ma, avena avri o prudi le džide paňeha, avke sar phenel le Devleskero Lav!”

39Ale ada phenďa pal o Sentno Duchos, saves chudena ola, save andre leste pačana. Na sas mek dino o Sentno Duchos, bo mek o Ježiš na sas ilo upre andre slava.

Vesekedinen pes pal o Ježiš

40Varesave džene ole nipendar, save šunde oda lav, phenenas: “Ov hino čačes oda Prorokos.”

41Aver phenenas: “Ov hin o Kristus.” Ale aver phenenas: “Sar šaj avel o Kristus andral e Galileja?

42Či na phenel le Devleskero Lav, hoj o Kristus avela le Davidoskere potomstvostar, andral o foros Betlehem, kaj bešelas o David?”

43Avke o nipi pes angle leste vesekedinenas.

44Varesave džene lendar les kamle te zalel, ale ňiko pre leste na thoďa o vasta.

45O sluhi avle pale ko nekbareder rašaja the ko Farizeja a on lenge phende: “Soske les na anďan?”

46O sluhi odphende: “Šoha (ňikda) ňisavo manuš na vakerelas avke sar kada manuš.”

47Akor lenge odphende o Farizeja: “So, the tumen diliňarďa?

48Hin vareko maškar o anglune murša, abo maškar o Farizeja, ko pačanďiľa andre leste?

49Na, ča ola nipi, save na prindžaren o Zakonos – prekošle hine!”

50Androda phenďa jekh le Farizejendar, o Nikodem, savo sas angloda pal o Ježiš:

51“Amaro Zakonos na sudzinel le manušes sigeder, medik les na šunel avri a na dodžanel pes, so kerel.”

52Odphende leske: “So, the tu sal andral e Galileja? Gen andre le Devleskero Lav a dikheha, hoj o prorokos na avela andral e Galileja.”

53A geľa sako andre peskero kher.

8

E džuvľi, savi kerďa o lubipen

1O Ježiš odgeľa pro Olivovo Verchos.

2Tosara avľa pale andro chramos a savore manuša avenas ke leste. Ov peske bešľa a sikavelas len.

3O zakoňika the o Farizeja ande ke leste jekha džuvľa, sava arakhle te kerel lubipen, a thode la te ačhel maškaral.

4A phende leske: “Učiťeľina, kadi džuvľi sas arakhľi paš oda, sar kerelas lubipen.

5O Mojžiš amenge andro Zakonos prikazinďa te murdarel le barenca kajsa džuvľa – a tu, so pre oda phenes?”

6Kada phende vašoda, hoj les te chuden pro lav, hoj pre leste paľis te vakeren. Ale o Ježiš banďiľa tele a pisinelas le angušteha pre phuv.

7Sar lestar na preačhenas te phučkerel, ušťiľa a phenďa lenge: “Ko tumendar hino bi o binos, mi čhivel andre late ešebno le bareha.”

8A pale banďiľa tele a pisinelas pre phuv.

9Sar oda on šunde, jekh pal aver džanas het, ešeb (peršo) o nekphureder, medik ode na ačhiľa ča o Ježiš the odi džuvľi, savi ačhelas maškaral.

10O Ježiš pale ušťiľa a phenďa lake: “Kaj hine savore? Ňiko tut na odsudzinďa?”

11Oj phenďa: “Ňiko, Rajeja!” O Ježiš lake phenďa: “Aňi me tut na odsudzinav: Dža a imar ma ker buter o bini!”

O Ježiš – o svetlos le svetoskero

12Paľis ke lende o Ježiš pale prevakerďa: “Me som o svetlos le svetoskero. Oda, ko phirela pal mande, na phirela andro kaľipen, ale ela les o svetlos le dživipnaskero.”

13O Farizeja leske phende: “Tu vakeres korkoro pal tu; tiro sveďectvo nane čačipnaskero.”

14O Ježiš odphenďa: “Choc me korkoro pal mande vakerav, miro sveďectvo hin čačo, bo džanav, khatar avľom a kaj džav. Ale tumen na džanen, khatar avav abo kaj džav.

15Tumen sudzinen avke sar o nipi, me na sudzinav ňikas.

16Ale te sudzinav, miro sudos hino čačipnaskero, bo na som korkoro, ale o Dad, savo man bičhaďa, hino manca.

17Se the andre tumaro Zakonos hin pisimen, hoj o sveďectvo duje manušengero hino čačo.

18Me svedčinav korkoro pal mande a svedčinel pal mande the o Dad, ko man bičhaďa.”

19Akor leske phende: “Kaj hino tiro Dad?” O Ježiš odphenďa: “Na prindžaren aňi man aňi mire Dades. Te prindžarďanas man, prindžarďanas the mire Dades.”

20O Ježiš vakerďa oda, sar sikavelas andro chramos paš e pokladňa, ale ňiko pre leste na thoďa o vasta, bo mek na avľa leskeri ora.

O vakeriben le napačabnaskere Židenca

21Paloda lenge o Ježiš pale phenďa: “Me džav het a tumen man rodena a merena andre tumaro binos. Ode, kaj me džav, tumen našťi aven.”

22Akor phenenas o Židi: “So, kamel pes korkoro te murdarel, te phenel: ‘Ode, kaj me džav, tumen našťi aven’?”

23Ov lenge phenďa: “Tumen san telal, me som upral. Tumen san andral kada svetos, me na som.

24Vašoda phenďom tumenge, hoj merena andre tumare bini. Bo te na pačana, hoj Me Som, merena andre tumare bini.”

25Akor leske phende: “Ko sal tu?” O Ježiš lenge odphenďa: “Me som oda, so furt tumenge phenavas.

26Hin man but pal tumende te vakerel a te sudzinel. Ale oda, ko man bičhaďa, hino čačo a me vakerav le svetoske oda, so šunďom lestar.”

27No on na achaľile, hoj lenge vakerelas pal o Dad.

28Avke phenďa o Ježiš: “Sar hazdena upre le Čhas le Manušeskeres, akor džanena, hoj me som a hoj korkoro mandar na kerav ňič, ale vakerav avke, sar man sikaďa miro Dad.

29Oda, ko man bičhaďa, hino manca. Na mukľa man o Dad korkores, bo me furt kerav oda, so hin leske pre dzeka.”

O čačipen oslobodzinel

30Sar oda vakerelas, but džene andre leste pačanďile.

31Akor phenďa o Ježiš ole Židenge, save andre leste pačanďile: “Te doľikerena miro lav, čačes san mire učeňika.

32Prindžarena o čačipen a o čačipen tumen oslobodzinela.”

33Odphende leske: “Amen sam le Abrahamoskere čhave a šoha (ňikda) ňikaske na samas otroka. Sar tu phenes: ‘Avena oslobodzimen?’ ”

34O Ježiš lenge phenďa: “Čačes, čačes phenav tumenge, hoj sako, ko kerel o binos, hino otrokos le binoske.

35O otrokos na ačhela andro kher furt, ale o čhavo ačhela furt.

36Sar tumen o Čhavo oslobodzinela, akor avena čačes slobodne.

37Džanav, hoj san le Abrahamoskere čhave, ale kamen man te murdarel, bo na kamen te prilel mire lava.

38Me vakerav oda, so dikhľom ke miro Dad, a tumen keren avke, sar šunďan tumare dadestar.”

39Odphende leske: “Amaro dad hin o Abraham.” O Ježiš odphenďa: “Te uľanas le Abrahamoskere čhave, kerďanas ola veci, so o Abraham.

40Akana man kamen te murdarel, manušes, savo tumenge vakerelas o čačipen, so šunďa le Devlestar. A kada o Abraham na kerďa.

41Tumen keren o skutki tumare dadeskere.” On phende leske: “Amen na uľiľam (pes na narodzinďam) le lubipnastar, amen hin jekh Dad, o Del.”

42O Ježiš lenge phenďa: “Te uľahas o Del tumaro dad, kamľanas man, bo me avľom le Devlestar a akana som ade. Bo me na avľom korkoro mandar, ale ov man bičhaďa.

43Soske na achaľon oleske, so me vakerav? Vašoda, hoj našťi zľidžan mire lava.

44Tumaro dad hin o beng a tumen kamen te kerel o nalačhe žadosci tumare dadeskere. Ov sas vrahos ešebnovarestar (peršovarestar) a na ačhiľa andro čačipen, bo andre leste nane ňisavo čačipen. Te klaminel, vakerel oda, so hin andre leste, bo ov hino klamaris the o dad le klamišagoske.

45Ale mange na pačan, bo me vakerav o čačipen.

46Ko tumendar šaj phenel pre ma, hoj kerďom varesavo binos? Ale te vakerav o čačipen, soske mange na pačan?

47Oda, ko hino le Devlestar, šunel le Devleskere lava. Tumen vašoda na šunen, bo na san le Devlestar.”

O Ježiš the o Abraham

48Akor leske o Židi odphende: “Či amen na phenas mištes, hoj sal Samaritanos a hin andre tu demonos?”

49O Ježiš odphenďa: “Andre mande nane demonos. Me dav pačiv mire Dades, ale tumen man na den pačiv.

50Me na rodav miri slava, ale hin aver, ko ada rodel prekal ma, a ov hino sudcas.

51Čačes, čačes phenav tumenge te vareko doľikerela miro lav, šoha na dikhela o meriben.”

52Akor leske o Židi phende: “Akana prindžarďam, hoj andre tu hin demonos. O Abraham muľa the o proroka mule a tu phenes, hoj te vareko doľikerela tiro lav, šoha na merela?

53So sal tu bareder sar amaro dad o Abraham, savo muľa? The o proroka mule. So tutar keres?”

54O Ježiš odphenďa: “Te man lašarav me korkoro, miro lašariben na mol ňič. Miro Dad hin oda, ko man lašarel – pal kaste tumen phenen, hoj hino tumaro Del.

55Tumen les na prindžarďan, ale me les prindžarav. Te phenďomas, hoj les na prindžarav, uľomas ajso klamaris sar tumen. No me les prindžarav a doľikerav leskero lav.

56O Abraham tumaro dad radisaľiľa, hoj dikhela miro džives; no dikhľa a radisaľiľa.”

57Akor leske o Židi phende: “Mek tuke nane aňi penda (50) berš a le Abraham dikhľal?”

58O Ježiš phenďa: “Čačes, čačes phenav tumenge, hoj sigeder sar sas o Abraham, Me Som.”

59Akor hazdle o bara, hoj andre leste te čhiven, ale o Ježiš pes garuďa a geľa avri andral o chramos.

9

O manuš, savo sas koro kanastar uľiľa

1Sar džalas o Ježiš dikhľa jekhe manušes, savo sas koro, kanastar uľiľa (pes narodzinďa).

2A leskere učeňika lestar phučle: “Rabbi, ko kerďa binos, hoj uľiľa koro? Ov, vaj leskeri daj the dad?”

3O Ježiš odphenďa: “Aňi ov na kerďa binos aňi leskeri daj the dad. Ale kada pes ačhiľa vašoda, hoj pes pre leste te sikavel le Devleskeri zor.

4Me mušinav te kerel o skutki oleskere, savo man bičhaďa, medik hin o džives. Avel e rat a akor našťi kerela ňiko skutki.

5Medik som pro svetos, som o svetlos le svetoske.”

6Sar oda phenďa, čhungarďa pre phuv, kerďa le šlinenca čhik a pomakhľa o jakha le koreske.

7A phenďa leske: “Dža, thov (omor) tut andro paňi Siloam” (so hin prethodo: Bičhado). Avke geľa a thoďa pes, avľa pale a dikhelas.

8Akor phende leskere susedi the ola, save les angloda dikhenas te žobrinel: “Či oda nane ov, savo bešelas a žobrinelas?”

9Jekh phenenas: “Oda hin ov.” Aver phenenas: “Nane, ale dičhol sar ov.” Ale ov phenelas: “Oda som me.”

10Akor lestar phučle: “Sar tuke phundrile o jakha?”

11Ov odphenďa: “O manuš, savo pes vičinel Ježiš, kerďa čhik, pomakhľa mire jakha a phenďa mange: ‘Dža ko paňi Siloam a thov tut!’ Avke geľom, a sar man thoďom, chudľom te dikhel.”

12Akor leske phende: “Kaj hino oda manuš?” Phenďa: “Na džanav.”

13Paľis ľigende oles, savo sas koro, ko Farizeja.

14Oda džives, sar kerďa o Ježiš e čhik a phundraďa leskere jakha, sas Šabbat (sombat).

15O Farizeja lestar pale phučle: “Sar chudľal te dikhel?” Ov lenge phenďa: “Thoďa čhik pre mire jakha, thoďom (morďom) man a chudľom te dikhel.”

16Akor phende varesave Farizeja: “Kada manuš nane le Devlestar, bo na doľikerel o Šabbat!” Aver phenenas: “Sar šaj kerel binošno manuš kajse zazraki?” A vesekedinenas pes maškar peste.

17Avke pale phende le koreske: “Tu, so phenes akana pal leste, sar tuke phundraďa o jakha?” Ov phenďa: “Hino prorokos.”

18O Židi na pačanas, hoj sas koro a chudľa te dikhel, medik peske na vičinde leskera da the dades.

19Avke lendar phučle: “Hin kada tumaro čhavo? Pal leste phenen, hoj uľiľa koro? Sar oda, hoj akana dikhel?”

20Leskeri daj the o dad lenge odphende: “Džanas, hoj hin amaro čhavo a džanas, hoj uľiľa koro,

21ale sar oda, hoj akana dikhel, na džanas. Amen na džanas, ko phundraďa leskere jakha. Hin leske o berša, phučen lestar; ov vakerela korkoro vaš peste.”

22Kada phenďa leskeri daj the o dad, bo daranas pes le Židendar. Bo o Židi pes maškar peste dovakerde, hoj oda, ko pre leste phenela, hoj hino o Kristus, ela avričhido andral e sinagoga.

23Vašoda phenďa leskeri daj the dad: “Hin leske o berša, lestar phučen.”

24Akor vičinde o Farizeja dujtovar ole manušes, savo sas koro, a phende leske: “Vaker čačipen anglo Del. Amen džanas, hoj oda manuš hino binošno.”

25Ov odphenďa: “Či hino binošno, me na džanav, ale jekh džanav: Somas koro a akana dikhav.”

26Pale leske phende: “So tuke kerďa? Sar phundraďa tire jakha?”

27Odphenďa lenge: “Imar tumenge phenďom a na šunďan. Soske oda kamen pale te šunel? The tumen kamen te avel leskere učeňika?”

28On leske rakinenas a phende: “Tu sal leskero učeňikos, ale amen sam o učeňika le Mojžišoskere!

29Amen džanas, hoj o Del ko Mojžiš vakerelas, ale pal kada na džanas, aňi khatar hino.”

30Ov odphenďa: “Ipen oda hin čudno, hoj tumen na džanen, khatar hino, ale phundraďa mire jakha.

31Se amen džanas, hoj o Del le binošnen na šunel, ale šunel oles, ko les del pačiv a kerel leskeri voľa.

32Šoha na sas šundo, hoj vareko phundraďa o jakha oleske, ko uľiľa koro.

33Te ov na uľahas le Devlestar, našťi ňič kerďahas.”

34Odphende leske: “Tu uľiľal calo andro bini a amen aves te sikavel?” A tradle les avri andral e sinagoga.

O kore andro duchos

35O Ježiš šunďa pal oda, hoj les tradle avri, a sar les arakhľa, phenďa leske: “Tu pačas andro Čhavo le Manušeskero?”

36Ov odphenďa: “A ko hin oda Rajeja, hoj andre leste te pačav?”

37O Ježiš leske phenďa: “Imar les the dikhľal a ov hin oda, savo tuha vakerel.”

38Ov phenďa: “Pačav, Rajeja!” A peľa pro khoča angle leste.

39O Ježiš phenďa: “Me avľom andre kada svetos te sudzinel. Hoj ola, save na dikhen, te dikhen a ola, save dikhen, te en kore.”

40Šunde oda varesave Farizeja, save leha sas a phende leske: “So, the amen sam kore?”

41O Ježiš lenge odphenďa: “Te uľanas kore, na uľahas tumen binos, ale akana phenen: ‘Amen dikhas!’ Vašoda tumaro binos ačhel.”

10

O Ježiš hino lačho Pasťjeris

1“Čačes, čačes phenav tumenge, hoj oda, ko na džal andre prekal o vudar andre bakraňi maštalňa, ale džal avres, hino živaňis the zbujňikos.

2Ale oda, ko avel andre prekal o vudar, hin o pasťjeris le bakrengero.

3Leske o vratňikos phundravel a o bakrore šunen leskero hangos (hlasos). Vičinel peskere bakroren pal o nava a ľidžal len avri.

4Sar ľidžal avri savore peskere bakroren, džal anglal lende a o bakrore džan pal leste, bo prindžaren leskero hangos.

5Ale pal aver dženo šoha (ňikda) na džana a denašena lestar, bo na prindžaren leskero hangos.”

6Kada podobenstvo lenge phenďa o Ježiš, ale on na achaľile, pal soste lenge vakerelas.

7Akor lenge o Ježiš pale phenďa: “Čačes, čačes phenav tumenge, me som o vudar le bakrorenge.

8Savore, save avle angle mande, sas zbujňika the živaňa, ale o bakrore len na šunde.

9Me som o vudar. Te avela vareko andre prekal ma, ela spasimen. Avela andre a džala avri a arakhela o chaben.

10O živaňis avel ča vašoda, hoj te čorel, te murdarel a te zňičinel. Me vašoda avľom, hoj len te el dživipen a savorestar pherdo.”

11“Me som o lačho Pasťjeris. O lačho Pasťjeris del peskero dživipen vaš o bakrore.

12Ale sar o najomňikos, savo nane pasťjeris a o bakrore nane leskere, dikhel te avel le ruves (vlkos), omukel le bakroren a denašel. Paľis o ruv len chudel a roztradel.

13Oda manuš denašel het, bo ov hino ča najomňikos a na bajinel pal o bakrore.

14Me som oda lačho Pasťjeris a me prindžarav miren a the mire man prindžaren.

15Avke, sar man prindžarel o Dad, avke the me prindžarav le Dades a dav miro dživipen vaš o bakrore.

16Hin man the aver bakrore, so nane andral kadi maštalňa a the len mušinav te ľidžal. Šunena miro hangos a ela jekh stados the jekh Pasťjeris.

17Vašoda man kamel miro Dad, bo me dav miro dživipen, hoj mange les te lav pale.

18Ňiko mandar na lel o dživipen, ale me korkoro les dav. Hin man zor les te del a hin man zor les te lel pale. Kada prikazaňje chudľom le Dadestar.”

19Vaš ola lava pes chudle o Židi maškar peste pale te vesekedinel.

20A but džene lendar phenenas: “O demonos andre leste hin a diliňaľol. Soske les šunen?”

21Aver phenenas: “Kala lava nane manušestar, andre savo hin demonos. Či šaj phundravel o demonos o jakha le korenge?”

O napačaben le Židengero

22Andro Jeruzalem sas o Inepos Hanukkah10,22 O inepos, sar o chramos sas pale sentňardo. a sas jevend.

23A o Ježiš pes predžalas pal o chramos andre dvora le Šalamunoskeri.

24Akor o Židi ačhile pašal leste a phende: “Dži kana amen mukeha avke, hoj te na džanas, ko tu sal? Te sal o Kristus, phen amenge phundradones!”

25O Ježiš lenge odphenďa: “Phenďom tumenge a na pačan. O skutki, so me kerav andre mire Dadeskero nav, sikaven pre mande.

26Ale tumen na pačan, bo na san mire bakrore.

27Mire bakrore šunen miro hangos a me len prindžarav a on aven pal mande.

28Me len dav večno dživipen a šoha na merena. Ňiko len na cirdela avri andral miro vast.

29Miro Dad, savo mange len diňa, hino nekbareder savorendar. Ňiko len našťi cirdel avri andral o vast mire Dadeske.

30Me the o Dad sam jekh.”

31Akor hazdle o Židi o bara, hoj les te murdaren.

32Ale o Ježiš lenge odphenďa: “But lačhe skutki tumenge sikaďom, so hine mire Dadestar. Vaš savo man kamen te murdarel le barenca?”

33O Židi leske odphende: “Na vaš o lačhe skutki tut kamas te murdarel, ale vaš oda, hoj pes ruhines pro Del a keres tutar Del – tu, so sal ča manuš.”

34O Ježiš lenge odphenďa: “Či nane pisimen andre tumaro Zakonos: ‘Me phenďom, devla san?’

35Vičinel ‘devla’ olen, kaske sas dino o Lav le Devleskero – a le Devleskero Lav hin čačipen pro furt.

36Sar oda, hoj tumen phenen oleske, kas peske o Dad kidňa avri a bičhaďa pro svetos, hoj pes ruhinel pro Del? Ča vaš oda, hoj phenďom: ‘Me som o Čhavo le Devleskero’?

37Te me na kerav o skutki mire Dadeskere, akor mange ma pačan.

38Ale te kerav ola skutki – choc mange na pačan, pačan mire skutkenge, hoj te prindžaren a te pačan, hoj o Dad hino andre mande a me som andro Dad.”

39Akor les pale kamenas te chudel, no ov geľa avri andral lengere vasta.

40A pale odgeľa pal o Jordan, pre oda than, kaj o Jan angloda bolelas, a ačhiľa ode.

41But džene avle pal leste a phenenas: “Choc o Jan na kerďa ňisavo zazrakos, savoro, so pal o Ježiš phenďa, hin čačipen.”

42A but džene ode andre leste pačanďile.

11

O Lazar merel

1Sas jekh nasvalo, o Lazar, andral o gav Betanija, kaj bešenas e Maria the lakeri pheň Marta.

2Odi Maria pomakhľa le Rajes le olejoha a khosľa leske o pindre le balenca. Lakero phral Lazar sas nasvalo.

3Avke ola pheňa dine le Ježišoske te phenel: “Rajeja, oda, kas tu rado dikhes, hino nasvalo.”

4Sar o Ježiš oda šunďa, phenďa: “Kada nasvaľiben nane pro meriben, ale pre le Devleskeri slava, hoj o Čhavo le Devleskero te el barardo.”

5O Ježiš rado dikhelas la Marta, lakera pheňa the le Lazar.

6Ale sar šunďa, hoj o Lazar hino nasvalo, ačhiľa mek duj džives pre oda than, kaj sas.

7Paľis phenďa le učeňikenge: “Aven, džas pale andre Judsko.”

8O učeňika leske phende: “Rabbi, ča akana tut kamenas o Židi te murdarel le barenca a pale ode džas?”

9O Ježiš odphenďa: “Či nane dešuduj (12) ori andro džives? Te vareko phirel dživese, na perela, bo dikhel o svetlos kale svetoskero.

10Ale te phirel vareko rači, perela, bo nane andre leste o svetlos.”

11Pal kala lava lenge phenďa: “Amaro prijaťeľis Lazar zasuča, ale džav, hoj les te uštavav.”

12Akor leske o učeňika phende: “Rajeja, te zasuča, sasťola avri.”

13O Ježiš vakerelas pal leskero meriben, ale on peske gondoľinenas, hoj vakerel pal o soviben.

14Paľis lenge o Ježiš phenďa phundradones: “O Lazar muľa.

15Vaš tumenge som rado, hoj ode na somas, hoj tumen te pačan. Ale aven, džas pal leste!”

16Akor phenďa o Tomaš, saves vičinen Didimos, okle učeňikenge: “Džas the amen, hoj te meras leha!”

O Ježiš – o ušťiben the o dživipen

17Sar ode avľa o Ježiš, dodžanľa pes, hoj o Lazar imar štar džives pašľol andro hrobos.

18E Betanija sas pašes paš o Jeruzalem, vaj trin kilometri.

19A but Židi avle ke Marta the Maria te preľidžal lenca e dukh pal lengero phral.

20Sar šunďa e Marta, hoj avel o Ježiš, geľa ke leste, ale e Maria ačhiľa khere.

21Avke phenďa e Marta le Ježišoske: “Rajeja, te ade uľalas, miro phral na muľahas.

22Ale the akana džanav, hoj savoro, so mangeha le Devlestar, o Del tut dela.”

23O Ježiš lake phenďa: “Tiro phral ušťela.”

24E Marta leske phenďa: “Džanav, hoj ušťela akor, sar ušťena o mule andral o meriben andro posledno džives.”

25O Ježiš lake phenďa: “Me som oda, ko uštavel le manušen andral o meriben a del len o dživipen. Oda, ko andre mande pačala, choc merela, dživela.

26Ňiko olendar, save dživen a pačan andre ma, šoha (ňikda) na merela. Pačas oleske?”

27Oj leske phenďa: “He, Rajeja, me pačanďiľom, hoj tu sal o Kristus, o Čhavo le Devleskero, savo mušinďa te avel pro svetos.”

O Ježiš rovel

28Sar oda phenďa, geľa pale, vičinďa peskera pheňa la Maria a počoral lake phenďa: “O Učiťeľis hino ade a vičinel tut.”

29Sar oda šunďa, ušťiľa sigo a geľa pal leste.

30O Ježiš mek na geľa andro gav, ale ačhiľa mek pro than, kaj ke leste avľa e Marta.

31O Židi, save andro kher zľidžanas la Mariaha e dukh, dikhle, sar sigo ušťiľa a geľa avri. Gele pal late, bo peske gondoľinenas, hoj džal paš o hrobos te rovel.

32Avke e Maria avľa ode, kaj sas o Ježiš, a sar les dikhľa, peľa paš leskere pindre a phenďa leske: “Rajeja, te ade uľalas, miro phral na muľahas.”

33Sar dikhľa o Ježiš, hoj rovel oj the o Židi, save avle laha, zaiľa les oda a avľa leske igen pharo andro jilo

34a phučľa: “Kaj les thoďan?” On leske phende: “Rajeja, av a dikh!”

35A o Ježiš zarunďa.

36Akor phende o Židi: “Dikhen, sar les rado dikhelas!”

37Varesave džene lendar phende: “Či ov, savo phundraďa o jakha le koreske, našťi kerďa vareso, hoj o Lazar te na merel?”

O Ježiš uštavel le Lazar

38Le Ježišoske sas pale pharo a avľa ko hrobos, so sas jaskiňa a sas phandlo le bareha.

39O Ježiš phenďa: “Odlen o bar!” E Marta, e pheň le muleskeri, phenďa: “Rajeja, imar khandel, bo hino ode imar štarto džives.”

40O Ježiš lake phenďa: “Či na phenďom tuke, hoj te pačaha, dikheha le Devleskeri slava?”

41Avke odile o bar. O Ježiš hazdňa upre o jakha a phenďa: “Dado, paľikerav tuke, hoj man šunďal avri.

42Me džanavas, hoj man furt šunes, ale oda phenďom anglo nipi, save ade ačhen, hoj te pačan, hoj man tu bičhaďal.”

43Sar oda phenďa, vičinďa zorale hangoha: “Lazar, av avri!”

44O mulo avľa avri. O pindre the o vasta leske sas zaphandle le fašťenca a leskero muj sas zakerdo andre le khosneha. O Ježiš lenge phenďa: “Rozphanden les a muken te džal het!”

O Bari Rada kamel te murdarel le Ježiš

45But džene ole Židendar, save avle pal e Maria, dikhle so kerďa o Ježiš, a pačanďile andre leste.

46Ale varesave džene lendar gele ko Farizeja a phende lenge, so kerďa o Ježiš.

47Akor zvičinde o nekbareder rašaja the o Farizeja e Bari Rada a phende: “So keraha? Bo kada manuš kerel but znameňja!

48Te les mukaha avke, savore pačana andre leste! Avena o Rimana a zňičinena o chramos the amaro narodos!”

49Jekh dženo lendar, o Kajfaš, savo sas oda berš nekbareder rašaj, phenďa: “Tumen na džanen ňič!

50Na achaľon, hoj tumenge hin feder te merela jekh manuš vaš o nipi, sar te muľahas calo narodos.”

51Vašoda, hoj sas oda berš nekbareder rašaj, na phenďa oda korkoro pestar, ale prorokinďa, hoj o Ježiš merela vaš o narodos,

52a na ča vaš o narodos, ale the hoj te anel pale le rozčhide čhaven le Devleskere jekhetane.

53Avke ole dživesestar pes dovakerde, hoj les murdarena.

54Vašoda o Ježiš pes imar na sikavelas maškar o Židi, ale geľa odarik andro phuva paš e pušťa, andro foros Efrajim. Ode ačhiľa peskere učeňikenca.

55E Patraďi sas pašes a but džene gele angle Patraďi andro Jeruzalem, hoj pes te obžužaren.

56Akor rodenas le Ježiš a sar ačhenas andro chramos, phenenas jekh avreske: “So phenen? Avela ov pro inepos?”

57Ale o nekbareder rašaja the o Farizeja imar dine prikazis, hoj te vareko pes dodžanela, kaj hino o Ježiš, mušinela oda te phenel avri, hoj les te chuden.

12

E Maria pomakhel le Rajes

1Šov džives angle Patraďi o Ježiš avľa andre Betanija, kaj bešelas o Lazar, saves o Ježiš uštaďa andral o meriben.

2Kerde leske ode te chal. E Marta kerelas pašal lende a o Lazar sas jekh olendar, save leha bešenas pašal o skamind.

3E Maria iľa vaj jepaš ľitra igen dragano olejos andral o nardos a pomakhľa le Ježišoskere pindre a khosľa len peskere balenca. Calo kher voňinelas pal o olejos.

4Jekh leskere učeňikendar, o Judaš Iškarijotsko, savo les paľis zradzinďa, phenďa:

5“Soske pes oda olejos na bikenďa vaš o trin šel (300) rupune12,5 300 denara a na diňa pes le čorenge?”

6Oda na phenďa vaš oda, hoj leske džalas pal o čore, ale vaš oda, hoj čorkerelas. Sas leste o gonoro le lovenca a lelas peske olestar, so andre thovenas.

7Ale o Ježiš phenďa: “Muk la, bo oda kerďa pre oda džives, sar merava.

8Bo o čore hine tumenca furt, ale me tumenca furt na avava.”

9But Židi pes dodžanle, hoj o Ježiš sas ode. Avle andre Betanija na ča pal o Ježiš, ale the hoj te dikhen le Lazar, saves uštaďa andral o meriben.

10Avke o nekbareder rašaja pes dovakerde, hoj murdarena the le Lazar,

11bo angle leste but Židi oddžanas a pačanďile andro Ježiš.

Avel le lašaribnaha andro Jeruzalem

12Pre aver džives but nipi, save avle pre Patraďi, došunde pes, hoj o Ježiš džal andro Jeruzalem.

13On skidle konara pal o palmi, gele ke leste a vičinenas:

“Hosanna! Požehňimen, ko avel andro nav le Rajeskero!

Bachtalo o kraľis le Izraeloskero!”

14O Ježiš arakhľa somaricis a bešľa pre leste, avke sar hin pisimen:

15“Ma dara tut, čhajori le Sionoskeri! Dikh, tiro kraľis avel bešindos pro somaricis.”

16Akor, sar oda phenďa, o učeňika na achaľile, ale sar o Ježiš sas oslavimen, avľa lenge pre goďi, hoj pes leske ačhiľa avke, sar sas pisimen pal leste.

17Ola nipi, save dikhle, sar vičinďa avri le Lazar andral o hrobos a uštaďa les andral o meriben, vakerenas avri pal oda.

18Vašoda avle o nipi ke leste, bo šunde, hoj kerďa oda zazrakos.

19Akor peske o Farizeja phende: “Dikhen, ňič našťi keras. Calo svetos džal pal leste!”

O Greki kamen te dikhel le Ježiš

20Sas ode the varesave Greki, save avle andro Jeruzalem, hoj pro inepos te lašaren le Devles.

21On avle ko Filip, savo sas andral e Galilejsko Betsaida, a mangle les: “Rajeja, kamas te dikhel le Ježiš.”

22O Filip geľa a phenďa le Andrejiske a sodujdžene gele te phenel le Ježišoske.

23O Ježiš lenge odphenďa: “Avľa e ora, hoj te avel oslavimen o Čhavo le Manušeskero.

24Čačes, čačes phenav tumenge: Te perela o zrnos andre phuv, ale na merela, ačhela korkoro. Ale te merela, anela but uľipen.

25Oda, ko rado dikhel peskero dživipen, našavela les. Ale oda, ko na kamel peskero dživipen andre kada svetos, zachraňinela les pro večno dživipen.

26Te mange vareko služinel, mi phirel pal ma, a ode, kaj som me, ela the miro služobňikos. Te mange vareko služinela, oles dela pačiv miro Dad.

Vakerel pal peskero meriben

27Akana mange hin phares a so šaj phenav: ‘Dado, le man avri andral kadi ora’? Se vašoda avľom, hoj te cerpinav.

28Dado, oslavin tiro nav!” Akor šunďiľa o hangos (hlasos) andral o ňebos: “Imar oslavinďom a mek oslavinava.”

29Ola nipi, save ode ačhenas a šunde oda, phende: “Herminďa!” Aver phende: “O aňjelos leske vareso phenďa.”

30O Ježiš odphenďa: “Na prekal ma šunďiľa oda hangos, ale prekal tumende.

31Akana hin o sudos upral kada svetos; akana ela avričhido o princos le svetoskero.

32A sar me avava upre hazdlo la phuvatar, cirdava savoren ke mande.”

33Oda phenďa vašoda, hoj lenge te del te džanel, save meribnaha merela.

34O nipi leske odphende: “Amen šunďam andro Zakonos, hoj o Kristus ačhela pro furt. Sar phenes, hoj o Čhavo le Manušeskero mušinel te el upre hazdlo? Ko hin oda Čhavo le Manušeskero?”

35O Ježiš lenge phenďa: “Mek frima o svetlos hin tumenca. Phiren, medik tumen hin o svetlos, hoj tumen te na zachudel o kaľipen. Bo ko phirel andro kaľipen, na džanel, kaj džal.

36Medik tumen hin o svetlos, pačan andro svetlos, hoj te aven o čhave le svetloskere.” Sar o Ježiš oda phenďa, odgeľa a garuďa pes lendar.

O Židi na pačan andro Ježiš

37Choc kerďa kajci but zazraki anglal lende, na pačanas andre leste,

38hoj pes te ačhel oda lav, so phenďa o prorokos Izaiaš:

“Rajeja, ko pačanďiľa amare lavenge? A kaske sas sikaďi le Devleskeri zor?”

39Vašoda našťi pačanďile, bo avrether pisinďa o Izaiaš:

40“Korarďa lengere jakha a zakerďa lengero jilo, hoj le jakhenca te na dikhen, le jileha te na achaľon a te na visaren pes, a me len te sasťarav avri.”

41Kada phenďa o Izaiaš, sar dikhľa leskeri slava a vakerelas pal leste.

42The avke but anglune murša andre leste pačanďile. Ale anglo Farizeja pes na pridžanenas, hoj len te na čhiven avri andral e sinagoga.

43Bo buter kamenas, hoj len o nipi te ašaren, sar o Del.

44O Ježiš vičinďa: “Oda, ko pačal andre ma, na pačal ča andre ma, ale andre oda, ko man bičhaďa.

45A ko man dikhel, dikhel oles, savo man bičhaďa.

46Me avľom sar o svetlos pre phuv, hoj ňiko, ko andre ma pačal, te na ačhel andro kaľipen.

47Te vareko šunďahas mire lava, ale na doľikerena len, me les na sudzinav. Bo me na avľom, hoj te sudzinav o svetos, ale te zachraňinav.

48Te vareko na prilel man aňi mire lava, leskero sudcas hin o lav, so vakeravas, a sudzinela les andro posledno džives.

49Bo me na vakeravas korkoro mandar, ale o Dad, ko man bičhaďa, korkoro mange prikazinďa, so mušinav te phenel a sar te vakerel.

50A me džanav, hoj leskero prikazaňje anel o večno dživipen. Oda, so me vakerav, vakerav avke, sar mange phenďa o Dad.”

13

Thovel o pindre le učeňikenge

1Sas o džives angle Patraďi. O Ježiš džanelas, hoj avľa leskeri ora, hoj te oddžal andral kada svetos ko Dad, a vašoda, hoj kamelas peskeren, save sas pro svetos, presikaďa lenge baro kamiben.

2Rači paš o chaben o beng imar thoďa andro jilo le Judašiske, saveske sas dad o Šimon Iškarijotsko, hoj les te zradzinel.

3No o Ježiš džanelas, hoj o Dad leske diňa savoro andro vasta a hoj avľa le Devlestar a džal ko Del.

4Ušťiľa pašal o chaben, čhiďa tele o uprune gada a phandľa e leketa pašal peste.

5Paľis čhiďa o paňi andro lavoris, chudľa te thovel (omorel) o pindre le učeňikenge a khoselas la leketaha, so sas phandľi pašal leste.

6Sar avľa paš o Šimon Peter, phenďa leske: “Rajeja, tu mange kames te thovel o pindre?”

7O Ježiš leske odphenďa: “Oda, so me kerav, tu akana na achaľos, ale paľis achaľoha.”

8O Peter leske phenďa: “Šoha tuke na domukava, hoj mange te thoves o pindre!” Ale o Ježiš leske odphenďa: “Te tuke na thovava o pindre, na aveha buter miro učeňikos.”

9Akor leske o Šimon Peter phenďa: “Rajeja, na ča mire pindre, ale the o vasta the o šero.”

10O Ježiš leske phenďa: “Oleske, ko imar pes thoďa, kampel te thovel ča o pindre, bo imar hino calo žužo. The tumen san žuže, ale na savore.”

11Džanelas, ko les zradzinela, vašoda phenďa: “Na savore san žuže.”

12Sar lenge thoďa o pindre, urďa pre peste pale o uprune gada a bešľa peske. Paľis phenďa: “Achaľiľan, so tumenge kerďom?

13Tumen man vičinen ‘Učiťeľina’ the ‘Rajeja’ a mištes phenen, bo me som.

14No te me, tumaro Raj the Učiťeľis, tumenge thoďom o pindre, avke the tumen thoven o pindre jekh avreske.

15Me tumenge sikaďom, sar te kerel, hoj the tumen te keren avke sar me.

16Čačes, čačes phenav tumenge, hoj o sluhas nane bareder sar leskero raj, aňi oda, savo sas bičhado, nane bareder sar oda, ko les bičhaďa.

17Te oda džanen, bachtale san, te oda the keren.

18Na vakerav pal tumende savorende. Me džanav, kas mange avri kidňom, ale hoj pes te ačhel oda, so hin pisimen:

‘Oda, ko manca chal o maro, chudľa pre ma te džal.’

19Phenav tumenge oda akana, hoj paľis, sar pes oda ačhela, te pačan hoj Me Som.

20Čačes, čačes phenav tumenge: Oda, ko prilel oles, kas me bičhavava, man prilel, a ko man prilel, prilel oles, ko man bičhaďa.”

O Ježiš phenel, ko les zradzinela

21Sar oda vakerelas o Ježiš, sas leske phares pro jilo a phenďa lenge phundradones: “Čačes, čačes phenav tumenge, jekh tumendar man zradzinela.”

22O učeňika dikhenas jekh pre aver, bo na achaľonas, pal kaste vakerel.

23Jekh leskere učeňikendar – oda, saves o Ježiš rado dikhelas – sas igen pašes paš o Ježiš.

24O Šimon Peter leske sikaďa, hoj te phučel, pal kaste vakerel.

25Oda učeňikos zmukľa o šero pašeder ko Ježiš a phučľa lestar: “Rajeja, ko hin oda?”

26O Ježiš odphenďa: “Oda, kaske me podava o močimen maro.” Močinďa o maro a diňa le Judašiske, saveske sas dad o Šimon Iškarijotsko.

27Sar o Judaš iľa o maro, o satan takoj avľa andre leste. O Ježiš leske phenďa: “Oda, so kames te kerel, ker sigo.”

28Ale ňiko lendar, save bešenas pašal o skamind, na achaľile, soske leske o Ježiš oda phenďa.

29Vaš oda, hoj le Judašiste sas o gonoro le lovenca, varesave učeňika peske gondoľinenas, hoj leske phenel: “Dža, cin oda, so kampel pro inepos,” abo: “De vareso le čoren.”

30Sar iľa o Judaš o maro, geľa avri. A sas rat.

O nevo prikazaňje

31Sar o Judaš geľa avri, phenďa o Ježiš: “Akana hin oslavimen o Čhavo le Manušeskero a o Del hin oslavimen andre leste.

32A te hin oslavimen andre leste, the o Del les oslavinela korkoro andre peste a takoj les oslavinela.

33Čhave mire, imar na avava but tumenca. Rodena man a avke, sar phenďom le Židenge, the tumenge akana phenav: Ode, kaj me džav, tumen našťi aven.

34Nevo prikazaňje tumen dav: Kamen jekh avres. Avke, sar me tumen kamavas, the tumen kamen jekh avres.

35Pal oda prindžarena savore, hoj san mire učeňika, te ela o kamiben maškar tumende.”

Phenel, hoj o Peter les zaprinela

36O Šimon Peter leske phenďa: “Rajeja, kaj džas?” O Ježiš leske odphenďa: “Kaj me džav, ode pal ma akana našťi aves, ale paľis pal ma aveha.”

37O Peter leske phenďa: “Rajeja, soske našťi džav akana pal tu? Me o dživipen vaš tu dava!”

38O Ježiš leske odphenďa: “Tu vaš ma o dživipen deha? Čačes, čačes phenav tuke, hoj medik o kohutos na giľavela, tu man trival zaprineha.”

14

O Ježiš hin o drom, o čačipen the o dživipen

1“Te na pes tumaro jilo daral! Pačan andro Del, pačan the andre ma.

2Andre mire Dadeskero kher hin but khera, te oda na uľahas avke, phenďomas tumenge, hoj tumenge džav te pririchtinel o than?

3Sar oddžava a pririchtinava tumenge o than, avava pale a lava tumen ke mande, hoj te aven ode, kaj som me.

4Tumen džanen o drom kaj džav.”

5O Tomaš leske phenďa: “Rajeja, na džanas, kaj džas. Sar šaj džanas o drom?”

6O Ježiš leske phenďa: “Me som o drom, o čačipen the o dživipen. Ňiko na avela ko Dad, te na prekal ma.

7Te prindžarďanas man, prindžarďanas the mire Dades. Akanastar les imar prindžaren a imar les dikhľan.”

8O Filip phenďa: “Rajeja, sikav amenge le Dades. Na kampel amenge buter.”

9O Ježiš leske phenďa: “Kajci but som tumenca a na prindžarďal man, Filip? Ko man dikhľa, dikhľa le Dades. Sar šaj phenes: ‘Sikav amenge le Dades?’

10Na pačas, hoj me som andro Dad a o Dad andre ma? O lava, so tumenge vakerav, na vakerav korkoro mandar. Ale oda kerel o Dad, savo dživel andre mande.

11Pačan mange, hoj me som andro Dad a o Dad andre mande. A te na, akor pačan vaš oda, so kerav!

12Čačes, čačes phenav tumenge, hoj the oda, ko pačal andre ma, kerela o skutki, save me kerav – a mek bareder kerela, bo me džav ko Dad.

13Me kerava savoro, so mangena andre miro nav, hoj te el o Dad oslavimen andro Čhavo.

14Te mangena mandar vareso andre miro nav, me oda kerava.”

O Raj del lav pal o Sentno Duchos

15“Te man kamen, doľikerena mire prikazaňja.

16-17A me mangava le Dades a dela tumen le Duchos, savo tumenge pomožinela a ľidžala14,16-17 O Ťešiťeľis abo Radcas. Ov, o Duchos le čačipnaskero, ela tumenca pro furt. O svetos les našťi prilel, bo les aňi na dikhel aňi na prindžarel. Ale tumen les prindžaren, bo dživel maškar tumende a ela andre tumende.

18Na omukava tumen sar široti, avava ke tumende.

19Mek sikra a o svetos man buter na dikhela, ale tumen man dikhena. Vašoda, hoj me dživav, the tumen dživena.

20Andre oda džives tumen prindžarena, hoj me som andre miro Dad a tumen andre mande a me andre tumende.

21Ko prilel mire prikazaňja a doľikerel len, oda man kamel. A oda, ko man kamel, oles kamela miro Dad; a the me les kamava a sikavava man leske.”

22O Judaš, ale na oda Iškarijotsko, phenďa: “Rajeja, sar oda, hoj kames amenge tut te sikavel a na le svetoske?”

23O Ježiš leske odphenďa: “Te man vareko kamel, doľikerela miro lav a miro Dad les kamela. A amen avaha ke leste a dživaha leha.

24Oda, ko man na kamel, na doľikerel mire lava. O lav, so šunen, nane miro, ale le Dadeskero, savo man bičhaďa.

25Kada tumenge phenďom, medik somas tumenca.

26Ale o Sentno Duchos, savo tumenge pomožinela14,26 O Ťešiťeľis abo Radcas, saves bičhavela o Dad andre miro nav, ov tumen sikavela savoreske a leperela tumenge savoro, so tumenge phenďom.

27Smirom tumenge mukav; miro smirom tumenge dav. Ale me les tumenge na dav avke, sar kada svetos. Tumare jile pes te na trapinen aňi te na predaran!

28Šunďan, hoj tumenge phenďom: ‘Džav a pale avava ke tumende.’ Te man kamľanas, radisaľiľanas, hoj phenďom: ‘Džav ko Dad,’ bo o Dad hino bareder sar me.

29Phenďom tumenge akana, sigeder sar pes oda ačhela, hoj tumen te pačan, sar pes oda ačhela.

30Imar na vakerava but tumenca, bo avel o princos le svetoskero. Nane les zor upral mande,

31ale hoj o svetos te prindžarel, hoj kamav le Dades, kerav savoro, so mange prikazinďa. Ušťen, džas adarik!”

15

O Ježiš hino čačo viňičis

1“Me som oda čačo viňičis a miro Dad hino vinaris.

2Dojekh konaricis andre mande, savo na anel ovocje, odčhinel. Dojekh, savo anel ovocje, žužarel, hoj te anel buter ovocje.

3Tumen san imar žuže vaš o lav, so tumenge vakeravas.

4Ačhen andre mande a me andre tumende. Sar o konaricis našťi anel ovocje korkoro pestar, te na ačhela andro viňičis, avke aňi tumen, te na ačhena andre mande.

5Me som o viňičis, tumen san o konarica. Ko ačhel andre mande a me andre leste, anel but ovocje, bo bijal mande našťi ňič keren.

6Te vareko na ačhel andre mande, pes čhivela het avke, sar o konaricis a šučola avri. Lena ajse konarica, čhivena len pre jag a zlabona.

7Te ačhena andre mande a mire lava ačhena andre tumende, akor mangen savoro, so kamen, a ačhela pes tumenge.

8Oleha hin barardo miro Dad, hoj tumen anena but ovocje a avena mire učeňika.

9Sar man kamel o Dad, avke the me tumen kamav. Ačhen andre miro kamiben!

10Te doľikerena mire prikazaňja, ačhena andre miro kamiben, avke sar me doľikeravas mire Dadeskere prikazaňja a ačhav andre leskero kamiben.

11Kada tumenge phenavas vašoda, hoj miro radišagos te ačhel andre tumende a tumaro radišagos te el pherdo.

12Kada hin miro prikazaňje: Kamen jekh avres avke, sar me tumen kamav.

13Ňikas nane bareder kamiben sar oles, savo del peskero dživipen vaš peskere prijaťeľa.

14Tumen san mire prijaťeľa, te keren savoro, so tumenge prikazinav.

15Imar tumenge na phenav buter sluhi, bo o sluhas na džanel, so kerel leskero raj. Ale tumen vičinav ‘prijaťeľa’, bo savoro, so šunďom mire Dadestar, tumenge diňom te džanel.

16Na tumen peske man kidňan avri, ale me mange tumen kidňom avri a ačhaďom, hoj te džan te anen ovocje, so ačhel. Hoj o Dad tumen te del savoro, so mangena andre miro nav.

17Kada tumenge prikazinav: Kamen jekh avres!”

O svetos našťi avri ačhel le učeňiken

18“Te tumen o svetos našťi avri ačhel, džanen, hoj man sigeder našťi avri ačhelas.

19Te uľanas andral o svetos, o svetos tumen rado dikhľahas sar peskeren. Ale vašoda, hoj na san andral o svetos, ale me mange tumen avri kidňom andral leste, o svetos tumen našťi avri ačhel.

20Leperen peske pro lav, so tumenge phenďom: O sluhas nane bareder sar leskero raj. Te pre mande džanas, džana the pre tumende. Te miro lav doľikerde, doľikerena the tumare.

21Oda savoro tumenge kerena vaš miro nav, bo na prindžaren oles, savo man bičhaďa.

22Te na avľomas a na vakerďomas lenge, na uľahas len binos. Ale akana našťi phenen, hoj na džanenas.

23Oda, ko man našťi avri ačhel, našťi avri ačhel the mire Dades.

24Te na kerďomas maškar lende o skutki, so ňiko aver na kerďa, na uľahas len binos. Ale akana dikhle a the avke man the mire Dades našťi avri ačhen,

25hoj pes te ačhel o lav, so hin pisimen andre lengero Zakonos:

‘Našťi man avri ačhenas a na sas vaš soske.’

26Ale sar avela o Ťešiťeľis, saves tumenge bičhavava, o Duchos le čačipnaskero, savo avel le Dadestar, ov svedčinela pal ma.

27A the tumen svedčinena pal ma, bo san manca ešebnovarestar (peršovarestar).”

16

1“Kada tumenge phenďom vašoda, hoj te na preačhen te pačal.

2Čhivena tumen avri andral o sinagogi a ela časos, sar peske gondoľinela sako, ko tumen murdarela, hoj oleha služinel le Devleske.

3Oda kerena, bo na prindžarde aňi le Dades aňi man.

4Kada phenďom, hoj peske te leperen, sar avela odi ora, hoj anglal tumenge pal oda phenďom. Angloda tumenge kada na phenďom, bo somas tumenca.”

Pal o Sentno Duchos, savo avela

5“Ale akana džav ke Oda, savo man bičhaďa, a ňiko tumendar mandar na phučel: ‘Kaj džas?’

6Ale vaš oda, hoj tumenge vakerďom kala veci, o pharipen pherarďa tumaro jilo.

7No me tumenge phenav o čačipen: Ela tumenge feder, te me džava het. Bo te na, o Sentno Duchos na avela ke tumende. Ale te džava het, bičhavava les ke tumende.

8Sar ov avela, sikavela le svetoske pro binos, pro spravodľišagos the pro sudos:

9O binos hin andre oda, hoj na pačan andre ma;

10o spravodľišagos hin andre oda, hoj džav ke miro Dad a imar man buter na dikhena;

11a o sudos hin andre oda, hoj o princos andral kada svetos hino odsudzimen.

12Šaj tumenge phenav mek but, ale akana našťi zľidžan.

13Ale sar avela o Duchos le čačipnaskero, ľidžala tumen andre dojekh čačipen. Na vakerela korkoro pestar, ale vakerela savoro, so šunel. A phenela tumenge the oda, so avela.

14Ov man oslavinela, bo lela olestar, so hin miro, a phenela tumenge.

15Sa, so hin le Dades, hin miro – vašoda phenďom, hoj lela olestar, so hin miro, a phenela tumenge.”

O Ježiš oddžala a pale avela

16“Mek sikra a na dikhena man a pale sikra a dikhena man.”

17Akor varesave učeňika maškar peste phende: “Soske phenel: ‘Mek sikra a na dikhena man a pale sikra a dikhena man’? A soske phenel: ‘Me džav ko Dad’?”

18Avke phenenas: “So hin ada: ‘Mek sikra’? Na džanas, so vakerel.”

19O Ježiš džanelas, hoj lestar oda kamle te phučel a phenďa lenge: “Phučen jekh avrestar, soske phenďom: ‘Mek sikra a na dikhena man a pale sikra a dikhena man’?

20Čačes, čačes tumenge phenav, hoj tumen rovena the hikinena a o svetos radisaľola. Tumen avena andro pharipen, ale tumaro pharipen pes visarela pro radišagos.

21La khabňa džuvľa hin o dukha, sar ločhol (pašľol tele), bo avľa lakeri ora. Ale sar lake uľol o čhavoro, radišagostar bisterel pro dukha, bo anďa le čhavores pro svetos.

22The tumen akana hin pharipen, ale pale tumen dikhava a tumare jile radisaľona a tumaro radišagos tumendar ňiko na lela.

23Oda džives mandar imar na phučena ňič. Čačes, čačes tumenge phenav, hoj dela tumen sa, so mangena le Dadestar andre miro nav.

24Dži akana mek andre miro nav na mangenas ňič. Avke mangen a chudena, hoj tumaro radišagos pes te pherarel.

Le Ježišoskero ňerinďipen upral o svetos

25Kada tumenge vakeravas andro podobenstva, ale avela e ora, hoj tumenge na vakerava buter andro podobenstva. Ale vakerava tumenge phundradones pal o Dad.

26Andre oda džives tumen mangena andre miro nav. Na phenav tumenge, hoj me vaš tumenge mangava le Dades,

27se korkoro o Dad tumen rado dikhel, bo tumen man rado dikhenas a pačanďiľan, hoj me avľom le Devlestar.

28Avľom khatar o Dad andro svetos. Akana pale omukav o svetos a džav ko Dad.”

29Akor o učeňika phende: “Dikh, akana vakeres phundradones, a na vakeres andro podobenstvo.

30Akana džanas, hoj džanes savoro a na kampel tuke, hoj tutar vareko te phučel. Vašoda pačas, hoj avľal le Devlestar.”

31O Ježiš lenge odphenďa: “Akana pačan?

32No, avel e ora a imar akana avľa, hoj dojekh tumendar denašela pal peskero drom a man mukena korkores, ale na som korkoro, bo o Dad hino manca.

33Kada tumenge vakeravas vašoda, hoj tumen te el andre mande smirom. Andro svetos tumen ela pharipen. Ale aven zorale! Me ňerinďom (zviťazinďom) upral o svetos.”

17

Le Ježišoskeri modľitba

1Sar oda o Ježiš dovakerďa, dikhľa pro ňebos a phenďa: “Dado, avľa e ora. Oslavin tire Čhas, hoj o Čhavo te oslavinel tut.

2Bo tu les diňal autorita upral dojekh manuš, hoj te del večno dživipen savoren, saven leske diňal.

3O večno dživipen hin andre oda: Hoj te prindžaren tut, jekhe čače Devles the le Ježiš Kristus, kas bičhaďal.

4Me dokerďom sa, so mange pre kadi phuv diňal te kerel, a oleha tut oslavinďom.

5Dado, akana oslavin man la slavaha, so man sas paš tute mek sigeder, sar sas stvorimen o svetos.

6Sikaďom tiro nav le manušenge, saven mange diňal andral o svetos. Tire sas a diňal len mange a doľikerde tiro lav.

7Akana džanen, hoj tutar hin savoro, so mange diňal.

8Bo o lava, so mange tu diňal, diňom lenge a on priile a čačes prindžarde, hoj avľom tutar, a pačanďile, hoj tu man bičhaďal.

9Me mangav vaš lende. Na mangav vaš o svetos, ale vaš ola, saven mange diňal, bo hine tire.

10A savoro, so hin miro, hin tiro a tiro hin miro. A me som oslavimen prekal lende.

11Imar buter na som pro svetos, ale on hine pro svetos a me džav ke tu. Sentno Dado, doľiker andre tiro nav olen, saven mange diňal, hoj te en jekh avke sar amen.

12Sar somas lenca pro svetos, me len doľikeravas andre tiro nav, so man tu diňal. Merkinavas pre lende a ňiko lendar na našľiľa, ča oda, savo mušinďa te el našado, hoj pes te ačhel avke, sar hin pisimen.

13Akana džav ke tu a kada phenav, medik som andro svetos, hoj miro radišagos len te el pherdo andro jile.

14Me lenge diňom tiro lav a o svetos len našťi avri ačhel, bo nane andral o svetos, avke sar me na som andral o svetos.

15Na mangav, hoj len te les andral o svetos, ale hoj len te chraňines le nalačhestar.

16Nane andral o svetos, avke sar me na som andral o svetos.

17Sentňar len tire čačipnaha! Tiro lav hin o čačipen.

18Avke, sar tu man bičhaďal andro svetos, the me len bičhaďom andro svetos.

19Vaš lenge me man oddav tuke, hoj the on čačes te en oddine.

20Na mangav ča vaš kala, ale mangav the vaš ola, save prekal lengere lava pačana andre mande,

21hoj te en savore jekh. Avke sar tu, Dado, sal andre ma a me andre tu, kavke mi en the on andre amende, hoj o svetos te pačal, hoj tu man bičhaďal.

22E slava, so man diňal, diňom lenge, hoj te en jekh, avke sar amen.

23Me andre lende a tu andre mande, hoj te en jekh andre savoreste, hoj o svetos te džanel, hoj tu man bičhaďal a hoj kames len avke, sar man kames.

24Dado, kamav, hoj ola manuša, saven mange diňal, te en manca ode, kaj som me, hoj te dikhen miri slava – e slava, so mange diňal vašoda, hoj man kamehas mek sigeder, sar sas o svetos stvorimen.

25Čačipnaskero Dado, o svetos tut na prindžarďa, ale me tut prindžarďom a the kala prindžarde, hoj man tu bičhaďal.

26Diňom lenge tut te džanel a mek oda kerav, hoj o kamiben, saveha man kamehas, te ačhel andre lende a me andre lende.”

18

Zalen le Ježiš

1Sar pes o Ježiš imar domodľinďa, geľa peskere učeňikenca tele prekal o paňi Kidron, kaj sas olivovo sados. O Ježiš geľa andre peskere učeňikenca.

2O Judaš, savo les zradzinďa, džanelas ole thanestar, bo o Ježiš pes buterval ode arakhelas peskere učeňikenca.

3Avke iľa peha o Judaš jekh čata slugaďen the sluhen le nekbaredere rašajendar the Farizejendar. Sas len lampaša the aver švetli, šabľi the kopiji.

4O Ježiš džanelas savorestar, so pre leste avela, avke geľa a phenďa lenge: “Kas roden?”

5Odphende leske: “Le Ježiš andral o Nazaret.” Ov phenďa: “Me Som.” Ačhelas lenca the o Judaš, savo les zradzinďa.

6Sar lenge phenďa: “Me Som,” gele palal a pele pre phuv.

7Avke lendar pale phučľa: “Kas roden?” On phende: “Le Ježiš Nazaretsko.”

8O Ježiš odphenďa: “Phenďom tumenge, hoj me som. Te man roden, len muken te džal.”

9Oda phenďa, hoj pes te ačhel leskere lava: “Ňikas olendar, saven mange diňal, na našaďom.”

10Akor o Šimon Peter cirdňa avri peskeri šabľa a odčhinďa le nekbaredere rašaskere sluhaske o čačo kan. Ov pes vičinelas Malchos.

11Ale o Ježiš phenďa le Peteriske: “Thov e šabľa pale, kaj sas! Či na pijava avri e kuči, so mange o Dad diňa?”

12Akor o slugaďa, o veľiťeľis the o sluhi le Židengere ile le Ježiš a zaphandle les.

13A ešeb (peršo) les ľigende ko Annaš, bo ov sas o sastro le Kajfašiskero. O Kajfaš sas oda berš nekbareder rašaj.

14Oda sas ov, savo phenďa le Židenge, hoj feder ela, te merela jekh manuš vaš savore nipi.

O Peter zaprinel le Ježiš

15Džalas pal o Ježiš o Šimon Peter the dujto učeňikos. Ole učeňikos o nekbareder rašaj prindžarelas a geľa jekhetane le Ježišoha andre le nekbareder rašaskeri dvora.

16No o Peter ačhelas avri paš o vudar. Paľis oda dujto učeňikos, saves o nekbareder rašaj prindžarelas, avľa avri a vakerďa ola čhajaha, savi phundravelas e brana, paľis iľa andre le Peter.

17Odi čhaj, savi phundravelas e brana, phenďa le Peteriske: “Na sal the tu jekh kale manušeskere učeňikendar?” Ov odphenďa: “Na som.”

18Ačhenas ode o sluhi the o služobňika le Židengere a kerde bari jag a tačarenas pes, bo sas šil. Ačhelas lenca the o Peter a tačarelas pes.

O Ježiš anglo nekbareder rašaj

19O nekbareder rašaj phučelas le Ježišostar pal o učeňika the pal leskero sikaviben.

20O Ježiš leske odphenďa: “Me vakeravas le svetoske avke, hoj sako šaj šunďa. Furt sikavavas andre sinagoga the andro chramos, kaj pes zdžan savore Židi, a ňič na vakeravas počoral.

21So mandar phučes? Phuč olendar, save šunde, so lenge vakeravas. On džanen, so vakerďom.”

22Sar oda phenďa, jekh le slugaďendar, savo ode ačhelas, čhinďa le Ježiš pal o muj a phenďa: “Avke odphenes le nekbareder rašaske?”

23O Ježiš leske odphenďa: “Te namištes phenďom, sikav, so namištes phenďom, ale te mištes, soske man mares?”

24Paľis bičhaďa o Annaš le Ježiš zaphandlones ke aver nekbareder rašaj Kajfaš.

O Peter pale zaprinel le Ježiš

25O Šimon Peter ačhelas a tačarelas pes. A phende leske: “Na sal the tu jekh leskere učeňikendar?” No ov zaprinďa a phenďa: “Na som.”

26Jekh le nekbareder rašaskere sluhendar, famelija oleske, kaske o Peter odčhinďa o kan, phenďa: “Na dikhľom tut leha andre bar (zahrada)?”

27O Peter pale zaprinďa a takoj giľaďa o kohutos.

O Ježiš anglo Pilat

28Avke ľigende le Ježiš khatar o Kajfaš andro Pilatoskero palacis a sas tosara. Ale on na gele andre, hoj pes te na meľaren, bo kamle te chal le bakrores pre Patraďi.

29O Pilat avľa avri pal lende a phenďa: “So hin tumen pre kada manuš?”

30Odphende leske: “Te na kerďahas kada manuš namištes, na anďamas les ke tu.”

31O Pilat odphenďa: “Len les tumen a sudzinen les pal tumaro Zakonos.” O Židi leske phende: “Amen nane pravos ňikas te murdarel.”

32Oda sas, hoj pes te ačhel o lava le Ježišoskere, savenca diňa te džanel, save meribnaha merela.

33Avke o Pilat geľa pale andro palacis, vičinďa le Ježiš a phenďa leske: “Sal tu o Židoviko kraľis?”

34O Ježiš odphenďa: “Phenes oda korkoro pestar, či aver tuke pal ma phende?”

35O Pilat phenďa: “So me som Židos? Korkoro tiro narodos the o nekbareder rašaja mange tut dine. So kerďal?”

36O Ježiš odphenďa: “Miro kraľišagos nane andral kada svetos. Te uľahas miro kraľišagos andral kada svetos, mire služobňika pes mardehas vaš ma, hoj te na avav dino le Židenge. Ale akana miro kraľišagos nane adarik.”

37Akor o Pilat phenďa: “Ta, the avke sal kraľis?” O Ježiš odphenďa: “Tu phenes, hoj som kraľis. Me pre oda uľiľom (pes narodzinďom) a vašoda avľom pro svetos, hoj te svedčinav pal o čačipen. Sako, ko hin andral o čačipen, šunel miro hangos.”

38O Pilat phučľa: “So hin o čačipen?” Sar oda phenďa, geľa pale avri paš o Židi a phenďa lenge: “Me pre leste na arakhľom ňič nalačho.

39Hin tumen tradicija, hoj tumenge jekhes premukav sako Patraďi. Kamen, hoj tumenge te premukav le Židovike kraľis?”

40Ale on savore vičinenas: “Na les, ale le Barabaš!” O Barabaš sas zbujňikos.

19

O Pilat les odsudzinel pro meriben

1Akor iľa o Pilat le Ježiš a diňa les te marel le bičoha.

2O slugaďa kerde le kandrendar (le trňendar) koruna a thode leske la pro šero. Urde les andro purpurovo plašťos,

3avenas paš leste a phenenas: “Mi dživel o Židoviko kraľis!” A marenas les pal o muj.

4Paľis o Pilat avľa pale avri a phenďa lenge: “Dikhen, anav tumenge les avri, hoj te prindžaren, hoj na arakhav pre leste ňič nalačho.”

5Avke avľa o Ježiš avri. Pro šero les sas e koruna le kandrendar a sas urdo andro purpurovo plašťos. O Pilat lenge phenďa: “Dikhen, o manuš!”

6Sar les dikhle o nekbareder rašaja the o stražňika, vriskinde: “Ukrižin les! Ukrižin les!” O Pilat lenge phenďa: “Tumen les len a ukrižinen! Me pre leste na arakhav ňič nalačho!”

7O Židi leske odphende: “Amen hin zakonos a pal amaro zakonos mušinel te merel, bo kerelas pestar Čhavo le Devleskero.”

8Sar oda šunďa o Pilat, mek buter pes daralas

9a geľa pale andre peskero palacis a phučľa le Ježišostar: “Khatar sal?” Ale o Ježiš leske na odphenďa.

10O Pilat leske phenďa: “Manca na vakeres? Na džanes, hoj man hin zor tut te premukel abo zor tut te ukrižinel?”

11O Ježiš odphenďa: “Na uľahas tut upral mande ňisavi zor, te tuke oda na uľahas dino upral. Vašoda hin bareder binos oles, ko man zradzinďa.”

12Akorestar les kamelas o Pilat te premukel. Ale o Židi vriskinenas: “Te kales premukeha, na sal le Cisariskero prijaťeľis. Bo sako, ko pestar kerel kraľis, džal pro Cisaris.”

13Sar o Pilat šunďa kala lava, iľa le Ježiš avri a bešľa peske pro sudno stolkos pro than, so pes vičinel Litostrotos a andre Hebrejiko čhib Gabata.

14A sas vaj pro dilos19,14 Grekengeri čhib: šov ori paraščuvine, so sas o džives angle Patraďi. O Pilat phenďa le Židenge: “Dikhen! Tumaro kraľis!”

15No on vriskinde: “De les het! Murdar les! Ukrižin les!” O Pilat phenďa: “So, te ukrižinel tumare kraľis?” Ale o nekbareder rašaja odphende: “Nane amen kraľis, ča Cisaris!”

Le Ježiš ukrižinen

16Akor lenge les diňa te ukrižinel. Avke ile le Ježiš het.

17Ľidžalas peskero kerestos a džalas pro than, so pes vičinel Lebka – andre Hebrejiko čhib Golgota.

18Ode les ukrižinde a leha mek duje avren, jekhes pal jekh a dujtones pal dujto sera, a le Ježiš maškaral.

19O Pilat diňa te pisinel pre tabuľka: “O Ježiš Nazaretsko, le Židengero Kraľis,” a thode la pro kerestos.

20A genenas la but Židi, bo oda than, kaj sas o Ježiš ukrižimen, sas pašes paš o foros. Sas pisimen andre Hebrejiko, Grekengeri the Laťiňiko čhib.

21Akor phende le Židengere nekbaredere rašaja le Pilatoske: “Ma pisin: ‘Le Židengero Kraľis,’ ale pisin, hoj ov phenďa: ‘Som kraľis le Židengero.’ ”

22Ale o Pilat odphenďa: “Oda, so pisinďom, pisinďom.”

23Sar imar o slugaďa ukrižinde le Ježiš, rozulade leskere gada pro štar kotora, dojekhe slugaďiske jekh kotor. Ile the o teluno gad, so na sas sido a sas jekhe pochtanestar upral dži tele

24a phende peske: “Na čhingeras les, ale losinas vaše, kaskero ela.” Aleha pes ačhiľa avke, sar hin pisimen: “Rozulade peske maškar peste mire gada a vaš miro ruchos peske čhide losos.” Oda hin, so kerde o slugaďa.

25Paš le Ježišoskero kerestos ačhelas leskeri daj, lakeri pheň – e Maria, so sas romňi le Kleofašiskeri – the e Maria Magdalena.

26Sar dikhľa o Ježiš, hoj ode ačhen leskeri daj the o učeňikos, saves kamelas, phenďa peskera dake: “Džuvľije, dikh, tiro čhavo!”

27Paľis phenďa le učeňikoske: “Dikh, tiri daj!” Akorestar la iľa oda učeňikos ke peste.

O Ježiš merel

28Paľis, sar imar dikhľa o Ježiš, hoj hin savoro dokerdo a hoj pes te ačhel oda, so hin pisimen, phenďa: “Smedno som!”

29Sas ode čaro le šuteha. On cinďarde e špongija andro šut, phandle la pre izoposkeri paca a thode leske paš o vušta.

30Sar o Ježiš koštoľinďa o šut, phenďa: “Dokerdo hin!” Zmukľa tele o šero a mukľa avri peskere duchos.

31Vašoda, hoj sas o džives anglo Šabbat (sombat), mangle o Židi le Pilat, hoj te del te phagel o kokala pro pindre olenge, save sas ukrižimen. Bo na kamenas len te mukel pro keresti pro Šabbat a oda Šabbat sas baro.

32Avke avle o slugaďa a phagle o kokala ešebneske the dujtoneske, save leha sas ukrižimen.

33Ale sar avle paš o Ježiš a dikhle, hoj imar hino mulo, na phagerde leske o kokala,

34ale jekh le slugaďendar predemaďa la kopijaha leskeri sera a takoj čuľiľa avri o rat the o paňi.

35A oda murš, savo oda dikhľa, diňa sveďectvo a leskero sveďectvo hin čačipnaskero. Ov džanel, hoj vakerel čačipen, hoj the tumen te pačan.

36Oda pes ačhiľa vašoda, hoj pes te ačhel oda, so hin pisimen:

“Aňi jekh leskero kokalos na ela phagerdo!”

37A pale avrether pisinel:

“Dikhena oles, kas predemade!”

Parunen le Ježiš

38O Jozef andral e Arimatija sas le Ježišoskero učeňikos, ale počoral, bo daralas le Židendar. Ov mangľa le Pilat, či šaj lel tele le Ježišoskero ťelos a ov leske domukľa. Avke avľa a iľa tele le Ježišoskero ťelos.

39Avľa the o Nikodem, savo sas angloda rači paš o Ježiš, a iľa peha vaj tranda (30) kili mišimen aloe the mirra.

40Avke ile le Ježišoskero ťelos a fašťinde les andro lepedi le voňave olejenca, avke sar hine o Židi sikade te parunel.

41Pre oda than, kaj les ukrižinde, sas bar (zahrada) a andre bar nevo hrobos, andre savo mek šoha (ňikda) ňiko na sas thodo.

42A vaš oda, hoj sas o džives anglo Šabbat a hoj o hrobos sas pašes, thode ode le Ježiš.

20

O Ježiš nane andro hrobos

1Paľis ešebno džives andro kurko sig tosara, mek sar sas rat, avľa e Maria Magdalena ko hrobos a dikhľa, hoj o bar hino odcirdlo pašal o hrobos.

2Sar oda dikhľa, denašelas a avľa ko Šimon Peter the ke oda dujto učeňikos, saves rado dikhelas o Ježiš, a phenďa lenge: “Ile le Rajes andral o hrobos a na džanas, kaj les thode.”

3Akor o Peter the o dujto učeňikos džanas ko hrobos.

4Soduj džene denašenas jekhetane, ale o dujto učeňikos denašelas sigeder sar o Peter a avľa ešebno ko hrobos.

5Sar banďiľa, dikhľa ode ča o lepedi, ale na geľa andre.

6Paľis avľa the o Šimon Peter, geľa andro hrobos a tiš ode dikhľa o lepedi

7the o khosno, so sas le Ježišoske pro šero. O khosno na sas paš o lepedi, ale sas zapačardo pre aver than.

8Akor avľa andre the o dujto učeňikos, savo sas ešebno ko hrobos, a dikhľa a pačanďiľa.

9Mek na achaľile le Devleskero Lav, hoj mušinďa te ušťel andral o meriben.

10Avke ola učeňika gele pale khere.

Sikavel pes la Maria Magdalenake

11Ale e Maria ačhelas avri paš o hrobos a rovelas. A sar rovelas, banďiľa andro hrobos

12a dikhľa te bešel duje aňjelen andro parne gada ode, kaj pašľolas le Ježišoskero ťelos, jekhes paš o šero a dujtones paš o pindre.

13On lake phende: “Džuvľije, so roves?” Oj odphenďa: “Ile mire Rajes a na džanav, kaj les thode.”

14Sar oda phenďa, visarďa pes palal a dikhľa le Ježiš te ačhel, ale na džanelas, hoj oda hino Ježiš.

15O Ježiš lake phenďa: “Džuvľije, so roves? Kas rodes?” Oj peske gondoľinďa, hoj hino zahradňikos, a phenďa leske: “Rajeja, te les tu iľal het, phen mange, kaj les thoďal, a me les lava.”

16O Ježiš lake phenďa: “Maria!” Oj visaľiľa a phenďa leske andre Hebrejiko čhib: “Rabbuni!” (So hin prethodo: Učiťeľina.)

17O Ježiš lake phenďa: “Ma chude tut mandar, bo mek na somas upre ke miro Dad, ale dža ke mire phrala a phen lenge: ‘Džav upre ke miro Dad the ke tumaro Dad a ke miro Del the ke tumaro Del.’ ”

18Avke avľa e Maria Magdalena a phenďa avri le učeňikenge, hoj dikhľa le Rajes, a the oda, so lake phenďa.

Sikavel pes le učeňikenge

19Mek rači andre oda džives, o ešebno džives andro kurko, sas o učeňika zgele a daratar anglo Židi sas o vudar zarimen. O Ježiš avľa, ačhiľa maškar lende a phenďa lenge: “Smirom tumenge!”

20Sar oda phenďa, sikaďa lenge peskere vasta the peskeri sera. O učeňika radisaľile, sar dikhle le Rajes.

21O Ježiš lenge pale phenďa: “Smirom tumenge! Sar man bičhaďa o Dad, avke the me tumen bičhavav.”

22Sar oda phenďa, phurdňa pre lende a phenďa lenge: “Prilen le Sentne Duchos!

23Olenge, kaske odmukena o bini, hin odmuklo, a kaske na odmukena o bini, nane odmuklo.”

O Ježiš the o Tomaš

24Ale o Tomaš, savo pes vičinel Didimos, jekh le dešudujendar, na sas lenca, sar avľa o Ježiš.

25Avke leske phenenas ola aver učeňika: “Dikhľam le Rajes!” No ov lenge phenďa: “Te na dikhava o cheva pal o lecegi andre leskere vasta a na thovava miro angušt pro cheva, kaj sas predemado a na thovava miro vast andre leskeri sera, na pačava!”

26Pal ochto dživesa sas pale leskere učeňika andro kher a the o Tomaš sas lenca. O Ježiš avľa prekal o zarimen vudar, ačhiľa peske maškar lende a phenďa: “Smirom tumenge!”

27Paľis phenďa le Tomašiske: “Thov tiro angušt kade a dikh pre mire vasta. An tiro vast a thov les pre miri sera a ma av napačabnaskero, ale pačabnaskero!”

28O Tomaš leske odphenďa: “Miro Raj, the miro Del!”

29O Ježiš leske phenďa: “Pačanďiľal, bo man dikhľal. Bachtale hine ola, save na dikhle, a pačanďile.”

30O Ježiš mek but aver zazraki kerďa angle peskere učeňika, so nane pisimen andre kada zvitkos.

31Ale kada hin pisimen vašoda, hoj te pačan, hoj o Ježiš hin o Kristus, Čhavo le Devleskero, a le pačabnaha tumen te el andre leskero nav o dživipen.

21

Pale pes sikavel le učeňikenge

1Paľis pes pale sikaďa o Ježiš le učeňikenge paš o Tiberijadsko moros. Ačhiľa pes kavke:

2Sas jekhetane o Šimon Peter, o Tomaš, saves vičinen Didimos, o Natanael andral e Kana Galilejsko, o duj čhave le Zebedeoskere the duj aver leskere učeňika.

3O Šimon Peter lenge phenďa: “Džav te chudel ribi.” Phende leske: “Džas the amen tuha.” Avke bešle andre loďka a odgele, ale odi rat na chudle ňič.

4Sar vidňisaľolas, ačhelas o Ježiš paš o paňi, ale o učeňika na džanenas, hoj oda hino Ježiš.

5O Ježiš lenge phenďa: “Čhavale, chudľan varesave ribi?” On odphende: “Na!”

6Ov lenge phenďa: “Čhiven e sita pre čači (pravo) sera la loďkake a chudena.” Avke čhide a chudle ajci but ribi, hoj e sita aňi na birinenas te cirdel avri.

7Akor phenďa oda učeňikos, saves kamelas o Ježiš, le Peteriske: “Oda hin o Raj!” Sar šunďa o Šimon Peter, hoj oda hin o Raj, urďa pre peste uprune gada, so angloda čhiďa tele, a chučiľa andro moros.

8O aver učeňika avle pre loďka a cirdenas pal peste e sita le ribenca, bo na sas dur la phuvatar, vaj šel (100) metri.

9Sar doavle paš o brehos, dikhle rozthode kerade angara a upral sas thoďi e riba the o maro.

10O Ježiš lenge phenďa: “Anen ole ribendar, so akana chudľan.”

11O Šimon Peter geľa a cirdňa e sita pre phuv. Andre sas pherdo bare ribi, šel penda the trin (153), ale choc sas kajci but, na čhinďiľa e sita.

12Paľis phenďa o Ježiš: “Aven, chan!” Ňiko le učeňikendar pes na tromanďile (na odvažinde) lestar te phučel: “Ko tu sal?” Bo džanenas, hoj oda hin o Raj.

13O Ježiš avľa a diňa lenge o maro the e riba.

14Kada sas imar tritovar, so pes sikaďa o Ježiš peskere učeňikenge, kanastar ušťiľa andral o meriben.

O Raj the o Peter

15Sar imar dochale, phenďa o Ježiš le Šimonoske Peteriske: “Šimon, čhavo le Janoskero, kames man buter sar kala?” Ov leske phenďa: “He, Rajeja, tu džanes, hoj tut rado dikhav.” O Ježiš leske phenďa: “Pasin mire bakroren!”

16Pale leske phenďa: “Šimon le Janoskero, kames man?” Ov leske phenďa: “He, Rajeja, tu džanes, hoj tut rado dikhav.” O Ježiš leske phenďa: “Starin tut pal mire bakrore!”

17Tritovar leske phenďa: “Šimon le Jonašiskero, rado man dikhes?” Akor ačhiľa smutno o Peter, hoj lestar tritovar phučel: “Rado man dikhes?” A phenďa leske: “Rajeja, tu džanes savoro! Tu džanes, hoj tut rado dikhav.” O Ježiš leske phenďa: “Pasin mire bakroren!

18Čačes, čačes phenav tuke: Sar salas terneder, phandehas tut korkoro a džahas, kaj kamehas. Ale sar phuroha, nacirdeha tire vasta a aver tut phandela a ľidžala tut ode, kaj na kameha.”

19Oleha o Ježiš diňa le Peteriske te džanel, save meribnaha oslavinela le Devles. Sar oda phenďa, prikazinďa leske: “Av pal ma!”

20O Peter visaľiľa a dikhľa, hoj džal pal leste o učeňikos, saves kamelas o Ježiš a savo paš o chaben geľa pašeder ko Ježiš te phučel: “Rajeja, ko tut zradzinela?”

21Sar les o Peter dikhľa, phenďa le Ježišoske: “Rajeja, so ela kaleha?”

22O Ježiš leske phenďa: “Te kamav, hoj te ačhel, medik na avava, so tut andre oda? Tu av pal ma!”

23Vaš oda lav pes maškar o phrala vakerelas, hoj oda učeňikos na merela. No o Ježiš leske na phenďa, hoj na merela, ale: “Te kamav, hoj te ačhel, medik na avava, so tut andre oda?”

24Oda hin oda učeňikos, savo svedčinel pal kala veci a kada pisinďa. Džanas, hoj leskero sveďectvo hino čačipnaskero.

25No, hin mek but aver, so kerďa o Ježiš. Te pes oda savoro pisinďahas, gondoľinav mange, hoj aňi le svetos na uľahas dos than pre ola zvitki, so pes diňahas te pisinel.

Amen.