O Ešebno Ľil Le

PETERISKERO

1

O pozdravi

1Me, o Peter, o apoštolos le Ježišoskero Kristoskero, pisinav tumenge, save san avrikidle le Devlestar – tumenge, save dživen sar o cudzinci a san rozčhide andro Pontus, Galacija, Kapadokija, Azija the Bitinija.

2O Del amaro Dad peske tumen angloda kidňa avri pre peskero planos a prekal peskero Duchos tumen sentňarďa, hoj te šunen le Ježiš Kristus a te aven obžužarde leskere rateha. Mi del tumen o Del pherdo lačhipen (milosť) the smirom!

O džido užaripen

3Lašaras le Devles, savo hin o Dad amare Rajeske le Ježišoske Kristoske! Bo peskere bare lačhipnaha amen diňa o nevo dživipen the o džido užaripen (naďej), sar uštaďa le Ježiš Kristus andral o meriben.

4Oda užaripen hin, hoj chudaha sar ďeďictvos o barvaľipen, so šoha (ňikda) na preačhela, na musaľola aňi na kirňola a hino garudo andro ňebos prekal tumende.

5E zor le Devleskeri tumen ľikerel prekal o pačaben, hoj te aven zachraňimen. Odi zachrana hiňi pririchtimen a sikavela pes andro posledno časos.

6Radisaľon olestar, choc akana pes tumenge kampel sikra te cerpinel andro všelijake probi (skuški),

7hoj pes te sikavel, hoj hino probaľimen avri (skušimen avri) tumaro pačaben, so mol buter sar o somnakaj, so našľol. Tumaro pačaben pes mušinel andre jag te probaľinel, hoj te chuden vaš oda o lašariben, e slava the e pačiv andre oda džives sar pes sikavela o Ježiš Kristus.

8Les šoha na dikhľan a the avke les kamen; aňi akana les na dikhen, ale pačan andre leste a san pherarde slavne radišagoha, so pes aňi na del avri te phenel le lavenca.

9Bo dochuden oda, pal soste džanas andro pačaben: E zachrana prekal tumare duši.

10O proroka, so prorokinenas pal le Devleskero lačhipen (milosť) prekal tumende, igen rodenas a dophučenas pes pal kadi zachrana.

11A dophučenas pes pal oda, kana oda časos ela, the sar oda avela, a o Duchos le Kristoskero, savo sas andre lende, anglal phenelas avri pal o cerpišagi le Kristoskere the pal e slava, so avela paľis.

12Lenge sas sikado, hoj na služinde peske, ale tumenge oleha, so tumenge hin akana vakerdo prekal ola, save tumenge vakerenas o evaňjelium andre zor le Sentne Duchoskeri, savo sas bičhado andral o ňebos. The o aňjela pre oda igen kamen te dikhel, hoj te achaľon.

Te aven sentna

13Vašoda gondoľinen pal oda, so keren. Aven strižbe a muken tumen igen pre le Devleskero lačhipen (milosť), so tumenge ela dino, sar pes sikavela o Ježiš Kristus.

14Aven sar ola čhave, save šunen le Dades a ma den tumen te ľidžal ole žadoscenge, so tumen sas varekana, sar mek na džanenas o čačipen.

15Ale aven sentna andre savoreste, so keren, sar hino sentno Oda, ko tumen vičinďa.

16Bo hin pisimen: “Aven sentna, bo me som sentno!”

17A te vičinen “Dado” le Devles – savo na dikhel pro manuš, ale sudzinel pal oda, ko so kerel – ta dživen daraha anglo Del, medik san pre kadi phuv.

18Oda purano dživipen, so sikľilan tumare dadendar, sas bi e chasna. No, džanen, hoj sanas cinde avri andral oda dživipen a na sas vaš tumenge počimen le somnakaha aňi le rupoha – so našľona –

19ale le dragane (vzacne) Kristoskere rateha. Ov, sar o bakroro bi e chiba the bi o binos,

20sas pre oda imar anglal avrikidlo mek angle oda, sar o Del kerďa o svetos, ale sas sikado andro posledna dživesa prekal tumende.

21Prekal leste pačan andro Del, savo les uštaďa andral o meriben a diňa les e slava, hoj tumaro pačaben the užaripen te el andro Del.

22No, te imar žužarďan tumare jile oleha, hoj kerenas oda, so phenel o čačipen a hoj kamenas le phralen čače kamibnaha, avke the akana kamen jekh avres žuže jileha.

23Se uľiľan (narodzinďan pes) mek jekhvar – na andral o semenos, so kirňol – ale andral o semenos, so na kirňol: Andral o džido the večno lav le Devleskero.

24Bo hin pisimen: “Savore manuša hine sar e čar a caľi lengeri slava hiňi sar e čarakeri kvitka. E čar šučiľa avri a lakeri kvitka peľa tele,

25ale o lav le Rajeskero ačhel pro furt.”

Oda lav hin o evaňjelium, so pes tumenge vakerďa.

2

O džido bar a o sentno narodos

1Vašoda odčhiven tumendar savori choľi, savore pľetki, dojekh klamišagos the zavisť a ma aven dujemujengere.

2Sar o čhavore, save mekča akana uľile (pes narodzinde), mangen tumenge o žužo duchovno thud, hoj lestar te baron a te aven zachraňimen,

3te imar koštoľinďan oda, hoj o Raj hino lačho.

4Aven ke leste, ko džido Bar, saves o manuša odčhide, ale hin avrikidlo the igen vzacno anglo Del.

5The tumen, sar o džide bara, den pes te ačhavel andro duchovno kher, hoj te aven o sentno rašajipen a te anen o duchovne obeti, so hin pre dzeka le Devleske prekal o Ježiš Kristus.

6Vašoda hin pisimen andro Lav le Devleskero: “Thovav pro Sion o hlavno bar, o avrikidlo the igen vzacno bar; oda, ko andre leste pačal, na ladžala pes.”

7Oda bar hino vzacno tumenge, save pačan, ale olenge, save na pačan: “O bar, so odčhide o murara, ačhiľa pre stavba hlavno, 8o bar, pre savo pes demen, the e skala, pre savi peren.” Ola, save na šunen oda lav, peren pre oda bar, bo o Del oda avke kamelas.

9Ale tumen san o avrikidle manuša, o kraľišagos le rašajengero a o sentno narodos, hoj te vakeren avri ola bare veci, so kerel o Del – ov, ko tumen vičinďa avri andral o kaľipen andre peskero igen šukar svetlos.

10Varekana na sanas narodos, no akana san o manuša le Devleskere; varekana na prindžarenas o lačhipen le Devleskero, ale akana les chudľan.

Te dživel sar le Devleskere služobňika

11Phralale mire, phenav tumenge sar olenge, so nane khere kade pre phuv a save ča pal kadi phuv predžan: Zľikeren tumen le ťelesne žadoscendar, so pes maren la dušaha!

12Dživen mištes tumaro dživipen maškar ola, save na pačan – choc te pre tumende namištes vakeren sar pro živaňa – hoj te dikhen tumare lačhe skutki a te lašaren le Devles andre oda Džives, sar avela.

13O Raj kamel, hoj tumen te podden savorenge, save hine ačhade le manušendar: Či le kraľiske sar le nekbaredereske,

14abo le vladarenge. Bo ov len bičhavel te marel olen, so namištes keren, a te lašarel olen, so keren mištes.

15Bo kada hin oda, so o Del kamel: Te keren o lačhipen a oleha te phanden o muja le nagoďaver manušenge, save na džanen, so vakeren.

16Dživen sar o slobodne, ale ma zagaruven tumaro nalačhipen la slobodaha; dživen sar o sluhi le Devleskere.

17Savoren den pačiv: Le phralen kamen, le Devlestar daran the le kraľis den pačiv.

Te zľidžal o pharipen sar o Raj

18A tumen, o sluhi, podden tumen tumare rajenge a šunen len andre savoreste. Ale ma podden tumen ča le lačhenge the le jileskerenge, ale the le nalačhenge.

19Bo o Del žehňinela oles, ko zľidžal o pharipen vaš oda, hoj kerel pal leskeri voľa a cerpinel, choc ňič nalačho na kerďa.

20Bo so hin olestar, hoj ľikeren avri, sar tumen dukhaven, te tumen keren o bini? Ale te mištes keren a the avke cerpinen bi e vina a ľikeren avri, kada hin le Devleske pre dzeka. 21Se pre oda sanas le Devlestar vičinde, bo the o Ježiš cerpinelas vaš tumenge a sikaďa tumenge sar te dživel, hoj te keren avke sar ov.

22Ov šoha (ňikda) na kerďa binos, aňi o klamišagos šoha na sas andre leskero muj.

23Sar les košenas, na košelas pale, a sar cerpinelas, na daravelas avri, ale mukelas pes pre oda, ko čačipnaha sudzinel.

24Ov korkoro ľigenďa amare bini peskere ťeloha pro kerestos, hoj te meras le binenge a te dživas le čačipnaske. Prekal leskere rani san avrisasťarde.

25Bo sanas sar o bakrore, save na džanenas, kaj džan, ale akana san visarde ko Pasťjeris the ke Oda, savo pes starinel pal tumare duši.

3

Pal o džuvľa the pal o murša

1Avke the tumen o džuvľa, podden tumen tumare romenge. A te varesave lendar na pačan le Devleskere laveske, anen len bi o lava paš o Del, tumare dživipnaha,

2oleha, hoj on dikhena sar tumen dživen žužes the andre sentno dar.

3Tumaro šukariben te na el avruno, hoj tumenge dena te kerel o bala pro šere, figinena pre tumende o somnakaj, abo urena tumen andro barvale gada.

4Ale tumaro šukariben mi el andro jilo – o andruno manuš – kovlo the pokorno duchos, bo ada hin, so ačhel pro furt a hin le Devleske pre dzeka.

5Bo kavke pes varekana šukaľarnas the o sentna džuvľa, save pačanas andro Del a poddenas pes peskere romenge,

6sar e Sara, savi šunelas le Abraham a vičinelas les “rajeja”. Tumen san lakere čhaja te keren o lačhipen a na daran tumen ňisostar.

7The tumen o murša: Dživen jekhetane tumare romňenca avke, hoj te achaľuven, hoj hine slabeder. Presikaven lenge e pačiv, hoj tumare modľitbi ňič te na zaačhavel, bo the on tumenca jekhetane chudena le Devlestar o dživipen.

Te ľikerel avri andro cerpišagos

8Pro ostatkos: Mi el tumen savoren jekh gondoľišagos, kamen le phralen, mi el tumenge pharo jekh vaš aver, aven lačhejileskere the pokorna.

9Ma den pale o nalačho le nalačhipnaha abo o košiben le košibnaha, ale previsaren oda a žehňinen, bo pre oda san vičimen, hoj te chuden o požehnaňje.

10Bo hin pisimen:

“Oda, ko kamel, hoj les te el bachtalo dživipen, a kamel te dikhel o lačhe dživesa, mi zľikerel peskeri čhib le nalačhestar the peskere vušta, hoj te na vakerel o klamišagos,

11mi visarel pes le nalačhestar a mi kerel o lačhipen a mi rodel o smirom andral calo jilo.

12Bo le Rajeskere jakha dikhen pro čačipnaskere a leskere kana šunen pre lengero mangipen, ale o Raj džal pre ola džene, save keren namištes.”

13A ko tumenge kerela namištes, te labona pal o lačhipen?

14Ale choc te cerpinďanas vaš o čačipen, bachtale san. A ma daran tumen lendar, aňi ma izdran.

15Ale den le Kristus pačiv sar le sentne Rajes andre tumare jile. Aven furt pririchtimen te odphenel sakoneske, ko tumendar phučľahas pal oda, so užaren andre tumaro jilo,

16ale polokes a andro smirom. Mi el tumen žuže jile, hoj pes te ladžan ola džene, save namištes vakeren pal tumaro pačivalo dživipen le Kristoha.

17Bo te o Del kamľahas, hoj te cerpinas, ta feder hin, hoj te cerpinen vaš o lačho sar vaš o nalačho.

18Se the o Kristus jekhvar cerpinelas a muľa vaš o bini – o čačipnaskero vaš o načačipnaskere – hoj tumen te anel ko Del. Sas murdardo ťelesnones, ale obdžiďardo andro Duchos,

19a andre leste geľa te vakerel le duchenge andre bertena,

20save varekana na šunenas, medik o Del ľikerelas avri a užarelas pre lende andro dživesa le Noachoskere, medik pes ačhavelas o korabos. A gele andre ča frima – oda hin ochto džene – a sas zachraňimen prekal o paňi.

21Oda paňi sas angluno obrazis le boľipnaske. No o boľipen na thovel amari mel pal o ťelos, ale hin o mangipen ko Del vaš o žužo jilo. A o boľipen tumen akana zachraňinel prekal ada, hoj o Ježiš ušťiľa andral o meriben

22a geľa andro ňebos a hino pal e čači (pravo) sera le Devleske a hin leske poddine o aňjela, o autoriti the o zora.

4

Sar te dživel o sentno dživipen

1Te o Kristus avke cerpinďa vaš amenge pro ťelos, ta the tumen pes zoraľaren ajse gondoľišagoha, bo oda, ko cerpinďa pro ťelos, preačhiľa te kerel o binos.

2Vašoda, medik dživen pre phuv, ma dživen buter pal o manušeskere žadosci, ale pal oda, so kamel o Del.

3Se imar dos dživenas avke, sar dživen o bijedevleskere manuša. Ňisostar tumen na ladžanas, dživenas andro nalačhe žadosci, mačarenas tumen la moľaha, mulatinenas, pijenas a služinenas le džungale modlenge.

4A sar imar lenca oda na keren a na dživen avke rozmukles sar on, čudaľinen pes oleske a namištes pal tumende vakeren.

5Ola manuša pes jekhvar ačhavena anglo Del, savo hino pririchtimen te sudzinel le džiden the le mulen.

6Se vašoda pes vakerelas o evaňjelium the le mulenge, hoj te en sudzimen pal oda, sar dživenas andro ťelos, ale te dživen andro duchos avke, sar kamel o Del.

7O agor savoreske hino pašes. Vašoda aven goďaver the strižbe, hoj te aven pririchtimen pes te modľinel.

8Ale anglal savoreste, mi el tumen jekh ke aver baro kamiben, bo o kamiben učharel andre but bini.

9Presikaven e pačiv jekh avreske, bi o dudrišagos.

10Sar o lačhe chulaja, saven o Del diňa všelijake dari, služinen jekh avreske, sako ole duchovne daroha, so chudľa.

11Te vareko vakerel, mi vakerel sar o lava le Devleskere; te vareko služinel, mi kerel oda andral e zor, so les del o Del, hoj te el andre savoreste barardo o Del prekal o Ježiš Kristus, bo leske hin e slava the e zor pro furt. Amen.

Sar te cerpinel sar o Kresťanos

12Mire lačhe phralale, ma čudaľinen tumen la jagake, savi pre tumende avľa, hoj tumen te probaľinel (skušinel), sar te pes tumenge ačhiľahas vareso čudno.

13Ale radisaľon vašoda, hoj cerpinen vaš o Kristus, hoj te radisaľon bares the akor, sar pes sikavela leskeri slava.

14Te tumenge keren ladž vaš le Kristoskero nav, bachtale san, bo o Duchos la slavakero, o Duchos le Devleskero, ačhel pre tumende.

15Ale ňiko tumendar te na cerpinel sar vrahos, živaňis abo zbujňikos, vaj sar oda, ko pes thovel andre savoreste.

16Ale te cerpinel vareko sar Kresťanos, te na pes ladžal, ale mi bararel le Devles, hoj les hin kada nav.

17Imar hin e ora, hoj o Del te chudel o sudos peskere manušendar. Ale te pes chudela ešeb (peršo) amendar, savo ela o agor ole dženengero, save na šunen o evaňjelium le Devleskero?

18A sar hin pisimen:

“Te o manuš, savo hino čačipnaskero, ča ajci-ajci pes zachraňinela, kaj ela o binošno the o bijedevleskero?”

19Vašoda the ola džene, save cerpinen avke, sar kamel o Del, mi podden pes korkore le verne Stvoriťeľiske a mi keren o lačho.

5

Olenge, save ľidžan o zboros

1Mangav, sar o starši, le staršen maškar tumende – me, savo dikhľom le Kristoskero cerpišagos a som the o ďeďičos ola slavake, so pes sikavela:

2Ľidžan o stados, so tumenge o Del diňa. Na vašoda, hoj tumen andre oda vareko ispidel, ale radišagostar avke, sar tumendar kamel o Del; na vaš o love, ale vašoda, hoj lenge kamen andral o jile čačes te služinel.

3Aňi ma ľidžan olen, saven tumenge o Raj diňa, sar te uľanas lengere raja, ale aven priklados le stadoske.

4A sar pes sikavela o nekbareder Pasťjeris, chudena e slavno koruna, so šoha (ňikda) na kirňola.

5Avke the o terneder: Podden tumen le phurederenge a savore tumen podden jekh avrenge. A uren tumen andre pokora, bo o Del pro barikane džal, ale le pokornen del peskero lačhipen (milosť).

6Podden tumen tel o zoralo vast le Devleskero, hoj tumen te hazdel upre andre peskero časos.

7Savore tumare pharipena čhiven pre leste, bo ov pes pal tumende starinel.

8Aven paš e goďi a ma soven! Bo oda, ko pre tumende džal, o beng, phirel upre tele sar o choľamen ľevos, savo rodel kas te chal.

9Ačhaven tumen leske, aven zorale andro pačaben a džanen, hoj tumare phrala avrether pal o svetos tiš predžan prekal ajse pharipena.

10Te sikra cerpinena, o Del – savo presikavel peskero lačhipen (milosť) andre savoreste a savo amen andro Ježiš Kristus vičinďa andre peskeri slava – korkoro tumen sasťarela, zoraľarela, thovela pro zoralo zaklados a kerela, hoj te na peren.

11Leske e slava the e zor pro furt. Amen.

O posledna pozdravi

12Ča sikra tumenge pisinďom le Silasoha, saves me lav sar pačivale phrales. Bo kamav tumen te podhazdel andro pačaben a kamav te svedčinel, hoj kada hin oda čačo le Devleskero lačhipen (milosť). Ačhen andre oda!

13Miro čhavo Marek, the e khangeri andro Babilon5,13 E khangeri andro Rim, tumenge bičhavel o pozdravi.

14Pozdravinen šukares jekh avres le jilestar. Smirom tumenge savorenge, save san andro Ježiš Kristus.

Amen.