Le Pavloskero Ľil Le

EFEŽANENGE

1

O pozdravos

1Me o Pavol, o apoštolos le Ježišoskero Kristoskero le Devleskera voľatar, pisinav le Devleskere manušenge the olenge, save pačan andro foros Efezus.

2Mi del tumen o Del, amaro Dad, the o Raj o Ježiš Kristus, peskero lačhipen (milosť) the peskero smirom!

Pal o duchovno požehnaňje andro Kristus

3Lašarav le Devles le Dades amare Rajeskere le Ježišoskere Kristoskere, hoj andro Kristus amen požehňinďa savore duchovne požehnaňjenca andral o ňebos.

4Se mek sar aňi o svetos na sas kerdo, imar amen o Del avri kidňa prekal peste, hoj te avas andro Kristus sentna the bi e chiba a te dživas andro kamiben.

5Ov oda avke kamelas a imar anglal oda kerďa, bo sas leske oda pre dzeka, hoj te avas leskere čhave prekal o Ježiš Kristus.

6Aven lašaras le Devles vaš leskero baro šukar lačhipen (milosť), so amen diňa hijaba andre peskero Čhavo, saves kamel.

7Andre leste sam avricinde, prekal leskero rat amenge hin odmukle o bini. Igen baro hin le Devleskero lačhipen (milosť),

8so amen avke barvales diňa! Andre savoro peskero goďaveripen the prindžaripen

9amenge diňa o Del te džanel o garuďipen. Oda, so ov kamelas a so leske sas pre dzeka, the oda, so peske imar anglal phenďa, hoj kerela prekal o Kristus.

10Oda, so kamel o Del te kerel, hin, hoj sar avela oda lačho časos, kamel te sthovel sa jekhetane andro Kristus sar andro šero savoro, so hin pro ňebos the pre phuv.

11Andre leste ačhiľam the o ďeďiča, avke sar oda o Del imar anglal kamľa. Bo ov kerel sa avke, sar oda ov kamel,

12hoj te avas pro lašariben leskera slavake; amen, save imar sigeder pes mukahas pro Kristus.

13The tumen, sar andre leste pačanďiľan, sanas zapečaťimen ole Sentne Duchoha, pal savo o Del diňa lav, hoj dela. Oda sas akor, sar šunďan o lav le čačipnaskero, o evaňjelium pal tumari zachrana.

14O Sentno Duchos hino e zaruka prekal amende, hoj o Del amen dela oda, so phenďa. Diňa lav, hoj cinela peskere manušen avri. Aven lašaras leskeri slava!

Le Pavloskeri modľitba

15Vašoda the me, sar šunďom pal tumaro pačaben andro Ježiš, amaro Raj, the pal o kamiben, so tumen hin ke savore sentne,

16na preačhav vaš tumenge te paľikerel le Devleske. Leperav tumen andre mire modľitbi,

17hoj o Del amare Rajeskero le Ježišoskero Kristoskero, o Dad la slavakero, tumen te del peskero Duchos. Bo o Duchos tumendar kerela goďaveren a sikavela tumenge le Devles avke, hoj les prindžarena.

18Mangav, hoj tumare jile te en phundrade te dikhel leskero svetlos, avke hoj te prindžaren o užaripen (naďej), andre savo ov tumen vičinďa, a savo slavno the barvalo hin o ďeďictvos, so phenďa, hoj dela peskere manušenge.

19Kamav, hoj te prindžaren, savi igen bari hiňi odi zor, so kerel andre amende, save pačas. Oda hin ipen odi bari zor le Devleskeri,

20savaha uštaďa le Kristus andral o meriben a thoďa les te bešel pal peskeri čači (pravo) sera andro ňebos.

21Ov hino upral savorende pro ňebos; upral dojekh vladaris, autorita, zor, the rajipen; a mek upral dojekh nav, so hin na ča andre kada svetos, ale the andre oda svetos, so avela.

22O Del thoďa le Kristoske savoro tel o pindre a diňa les šereske upral savoreste la khangerake.

23E khangeri hiňi leskero ťelos; hiňi pherarďi lestar, savo pherarel savoro andre savoreste.

2

Andral o meriben andro dživipen

1The tumen sanas varekana mule, bo na šunenas le Devles a kerenas bini.

2Akor dživenas avke, sar pes dživel andro svetos a šunenas le benges, savo hino raj upral o nalačhe duchengere zora andro luftos, so akana kerel andre ola manuša, save na šunen le Devles.

3The amen savore varekana lenca dživahas andro žadosci le ťeloskere a kerahas oda, so kamelas amaro ťelos the amari goďi. A oleha, hoj samas ajse sar savore okla manuša, majinďam tiš te cerpinel le Devleskeri choľi.

4Ale o Del hino ajso barvalo andre peskero lačhipen the baro andro kamiben ke amende,

5hoj amen obdžiďarďa le Kristoha, medik samas mule andre peskere bini. Le Devleskere lačhipnastar (milosťatar) san zachraňimen!

6Andro Ježiš Kristus o Del amen jekhetane leha uštaďa andral o meriben, hoj leha jekhetane te bešas andro ňebos.

7Ov kerďa oda, hoj peskere lačhipnaha (milosťaha) andro Ježiš Kristus amenge te sikavel peskero igen baro kamiben andre oda časos, so avela.

8Bo le Devleskere lačhipnastar (milosťatar) san zachraňimen prekal o pačaben. No oda nane tumendar, ale le Devlestar – oda hin leskero daros.

9Na san zachraňimen le skutkendar, hoj pes ňiko te na lašarel.

10Se vašoda amen o Del stvorinďa andro Ježiš Kristus, hoj te keras ola lačhe veci, so o Del imar anglal pririchtinďa prekal amende.

Jekh andro Kristus

11Vašoda ma bisteren, hoj tumen varekana uľiľan (pes narodzinďan) sar o pohana a o Židi, save peske phenen “občhinde” (obrezimen), tumen vičinen “naobčhinde” a thoven baripen andre oda, so pes kerel le manušeskere vastenca pro ťelos.

12Ma bisteren, hoj andre oda časos sanas bi o Kristus, na sanas jekhetane le Izraeloskere manušenca a na sas tumen kotor andre le Devleskere zmluvi the lava, so phenďa, hoj dela. Sanas andre kada svetos bi o užaripen (naďej) a dživenas bi o Del.

13Tumen, save sanas varekana dur, san akana jekhetane le Ježišoha Kristoha pašes paš o Del prekal o Kristoskero rat.

14Bo ča ov hino amaro smirom a sodujen le Židen the le Nažiden sthoďa andre jekh. Čhiďa tele peskere ťeloha oda muros, so len rozulavelas sar ňeprijaťeľen.

15A zrušinďa o Židoviko zakonos, so phenel, so mušinas a na mušinas te kerel, hoj andre peste te kerel ole dujendar jekhe neve manušes a avke te anel o smirom.

16Prekal o kerestos andre jekh ťelos sthoďa sodujen le Devleha a aleha zňičinďa oda, hoj našťi pes avri ačhenas.

17A sar avľa, kazinelas o smirom tumenge le Nažidenge, save sanas dur le Devlestar, a o smirom the amenge le Židenge, save samas pašes.

18Bo prekal leste šaj avas sodujdžene andre jekh Duchos ko Dad.

19Avke akana imar na san sar cudzinci, abo sar ola, save bešen andre aver phuv, ale san ade khere jekhetane le sentne manušenca andre jekh famelija le Devleskeri.

20San sar kher, so hin ačhado pro zaklados le apoštolengero the le prorokengero, kaj hin o hlavno bar korkoro o Ježiš Kristus.

21Ov ľikerel caľi stavba jekhetane a kerel, hoj te ačhel sentno chramos prekal o Raj.

22Prekal leste the tumen, o Nažidi, san jekhetane upreačhade sar oda chramos, kaj o Del bešel prekal o Duchos.

3

Le Pavloskeri buči maškar o Nažidi

1Vašoda som me, o Pavol, andre bertena, bo služinav le Ježišoske Kristoske vaš tumenge, save na san Židi.

2Se šunďan pal oda, hoj o Del andre peskero lačhipen (milosť) mange diňa kadi služba, hoj la te kerav prekal tumende.

3O Del mange sikaďa, hoj te džanav leskero garuďipen, pal savo sikra pisinďom.

4Sar oda pregenena, šaj sprindžarena, sar me achaľuvav o garuďipen le Kristoskero.

5Varekana oda na sas le manušenge dino te džanel, ale akana prekal o Duchos o Del diňa te džanel peskere sentne apoštolenge the le prorokenge oda,

6hoj the o Nažidi hine prekal o evaňjelium jekhetane le Židenca ďeďiča a kotora andre jekh ťelos a the prekal lende hine o lava, so diňa o Del andro Kristus.

7Me ačhiľom o služobňikos ole evaňjelioske prekal le Devleskero daros – leskero lačhipen – so zorales kerel andre ma.

8Mange, savo som nekcikneder maškar o phrala andro pačaben, sas dino kada lačhipen (milosť), hoj le Nažidenge te vakerav o evaňjelium pal le Kristoskero barvaľipen, so pes na del te merinel,

9a savorenge te otkerav oda planos, so sas garudo čirlastar paš o Del, savo kerďa savoro.

10O Del kamel, hoj pes akana prekal e khangeri te dodžanel dojekh ňeboskeri zor the rajipen, savi bari hin le Devleskeri goďi andre savoreste.

11Ov oda imar ešebnovarestar naplaňinďa, hoj pes te ačhel prekal amaro Raj Ježiš Kristus,

12hoj pačabnaha andro Kristus šaj avas slobodne the bi e dar anglo Del.

13Vašoda tumen mangav, hoj tumen te na zaačhavel miro pharipen vaš tumenge, bo oda hin prekal tumaro lašariben.

O kamiben le Kristoskero

14Vašoda mangav pro khoča le Dades,

15savestar hin savore famelijen andro ňebos the pre phuv peskere nava,

16hoj prekal o Duchos tumenge andral peskeri barvaľi slava te del igen te zoraľol pro andruno manuš;

17mangav les, hoj o Kristus prekal o pačaben te dživel andre tumare jile, hoj te aven zakoreňimen the zorales zathode andro kamiben,

18hoj te šaj achaľon tumen – the savore le Devleskere manuša – savo hino buchlo, the džinďardo, the učo, the igen baro o kamiben le Kristoskero;

19a mangav, hoj te prindžaren oda kamiben le Kristoskero, so hin upral dojekh goďi, hoj te aven pherarde andre savoro pherďipen le Devleskero.

20-21Akana mi džal pal savore pokoleňja pro furt e slava andre khangeri the andro Kristus Ježiš le Devleske, ko peskera zoraha kerel andre amende a ko mek buter šaj kerel savoro upral oda, sar lestar mangas the gondoľinas! Amen.

4

Pal o jekhetaňiben andre khangeri

1Vašoda tumen mangav me, o bertenošis prekal o Raj, hoj te dživen mištes oda dživipen, andre savo san vičimen le Devlestar.

2Aven pokorna a kovlejileskere andre savoreste a avriľikeribnaha zľidžan jekh avres andro kamiben.

3Keren sa prekal oda, hoj te doľikeren o jekhetaňiben le Duchoskero, so tumen sphandel jekhetane andro smirom.

4Hin jekh ťelos a jekh Duchos, avke sar the sanas vičimen andre jekh užaripen (naďej) le Devlestar;

5hin jekh Raj, jekh pačaben, jekh boľipen,

6a hin jekh Del the Dad savorenge, savo hino upral sakoneste, prekal sakoneste a andre sakoneste.

7Ale sakoneske amendar sas dino o daros le Devleskere lačhipnastar (milosťatar) pal oda, keci amenge o Kristus merinďa avri.

8Avke sar hin pisimen:

“Geľa upre pro nekučeder thana, iľa peha le zaphandlen; diňa le manušen o dari.”

9Akana, so hin oda, hoj “geľa upre”? Oda hin, hoj ešeb (peršo) geľa tele andro nekteluneder thana la phuvake.

10Oda, ko avľa tele, hin oda jekh, savo geľa the upre upral savore ňebi, hoj te pherarel savoro.

11Ov ačhaďa jekhen sar apoštolen, avren sar proroken, avren sar evaňjelisten, avren sar pastoren a avren sar učiťeľen.

12Ačhaďa len pre oda, hoj te pririchtinen le sentnen te kerel e služba, hoj te budinen le Kristoskero ťelos,

13medik na avaha savore jekhetane avribararde andre jekh pačaben the andro prindžaripen le Devleskere Čhaske a medik na avaha dospele manuša andro pačaben the andre savoreste sar o Kristus,

14Avke imar na avaha buter sar čhavore, savenca upre tele čhivkerel sar le vlnenca dojekh balvaj: Oda hin dojekh nevo sikaviben le manušendar, save le klamišagoha ľidžan avren pro nalačho drom, hoj te peren.

15Vašoda vakeras o čačipen andro kamiben, hoj te baruvas a te avas andre savoreste sar o Kristus, bo ov hin o šero.

16Ov sthovel savore kotora andro ťelos a ľikerel calo ťelos jekhetane. A kerel, hoj dojekh kotor te kerel e buči avke, sar kampel, hoj o ťelos te barol a te zoraľol andro kamiben.

O purano the o nevo dživipen

17Mangav tumen andro nav le Rajeskero: Imar ma dživen avke sar o bijedevleskere manuša, bo oda, so on gondoľinen, nane lačho pre ňisoste

18a lengere goďa hin andro kaľipen. Na prindžaren le Devleskero dživipen, bo na achaľon ňisoske a lengere jile hine barune.

19Imar pes aňi na ladžan ňisostar, keren savoro džungipen a na džanen kana te preačhel.

20Ale tumen pal o Kristus avke na sikľiľan!

21Te šunďan pal o Ježiš a sikľiľan o čačipen, so hin andre leste,

22čhiven pal tumende tele le purane manušes leskere phurikane dživipnaha, savo pes korkoro musarelas le falošne the nalačhe žadoscenca.

23Domuken le Duchoske te čerinel tumaro gondoľišagos

24a uren pre tumende le neve manušes, hoj te el avke sar o Del andro spravodľišagos the andro sentno čačipen.

Sar te dživel andro nevo dživipen

25Savore sam jekhetane andre jekh ťelos, vašoda preačhen te klaminel a chuden te vakerel o čačipen jekh avreha.

26Te tumen ela choľi, ma keren binos a o kham te na zadžal upral tumari choľi.

27Ma den le benges ňisavo than!

28Oda, ko čorel, imar buter te na čorel, ale mi chudel te kerel buči peskere vastenca, hoj les te el so te del olen, kas nane.

29Ňisavo džungalo lav te na avel avri andral tumaro muj, ale ča lačho lav, so zoraľarel avren avke, sar kampel a anel o lačhipen (milosť) olenge, save šunen.

30Ma dukhaven le Sentne Duchos, saveha sanas zapečaťimen pre oda Džives, sar avena zachraňimen.

31Preačhen te ľikerel e kirko choľi andro jilo, te rušel, te vesekedinel pes a te kerel vika, o košiben the savoro, so hin nalačho.

32Ale aven jekh ke aver lačhe a kovlejileskere – a odmuken jekh avreske avke, sar the o Del andro Kristus odmukľa tumenge.

5

Te dživel andro svetlos

1O Del tumen kamel, bo san leskere čhave, vašoda dživen avke, hoj te aven ajse sar Ov.

2Dživen andro kamiben avke sar o Kristus amen kamelas a diňa pes korkores sar daros the sar obeta, so šukares voňinelas a hin pre dzeka le Devleske.

3Avke sar kampel te el maškar o čhave le Devleskere, te na pes aňi leperel maškar tumende o lubipen, vaj o džungale veci, abo hoj vareko ela hamišno.

4Ma vakeren džungale, diline, abo nalačhe lava, ale radeder paľikeren le Devleske.

5Bo mištes džanen, hoj ňisave manušes, ko kerel o lubipen, vaj o džungale veci, abo hino igen hamišno – bo o hamišagos hin sar modloslužba – nane ňisavo than andro kraľišagos le Kristoskero the le Devleskero.

6Ma domuken, hoj tumenca vareko te thovel avri varesave diline lavenca, bo ipen vaš oda avel e choľi le Devleskeri pre ola manuša, save les na šunen.

7Te na chal tumen ňič kajse manušenca!

8Bo varekana sanas andro kaľipen, ale akana san o svetlos, bo san le Rajeskere. Dživen sar o manuša, save hine andro svetlos.

9Se o ovocje le svetloskero hin savoro lačhipen, spravodľišagos the čačipen.

10Roden, so hin le Devleske pre dzeka.

11Ma keren lenca ola veci, so pes kerel andro kaľipen a nane lačhe pre ňisoste, ale radeder anen ajse veci avri pro svetlos.

12Bo hin ladž ča te vakerel pal oda, so on počoral keren,

13ale andro svetlos dičhola, save ola veci čačes hine.

14Bo andro svetlos sa dičhola avri. Vašoda hin phendo: “Preker tut, ko soves, ušťi andral o meriben a švicinela tuke o Kristus.”

15Vašoda den tumenge baro pozoris pre oda, so keren – na sar o nagoďaver, ale sar o goďaver.

16Kala dživesa nane lačhe, vašoda viužinen dojekh ora pre oda, hoj te keren o lačho.

17Ma aven nagoďaver, ale achaľon, so tumendar o Raj kamel.

18Ma mačon la moľatar, bo o pijiben tumenge ča musarela o dživipen, ale pheraren tumen le Sentne Duchoha.

19Vakeren jekh avreha le žalmenca, le chvalenca the le duchovne giľenca a andral o jilo giľaven the lašaren le Rajes.

20Vaš savoreske paľikeren furt le Devleske le Dadeske andro nav amare Rajeskero Ježišoskero Kristoskero.

Pal o veradune

21Podden tumen jekh avreske, hoj oleha te den pačiv le Kristus.

22O džuvľa pes mi podden peskere romenge sar le Rajeske.

23Bo o murš hin o šero la džuvľake, avke sar hin o Kristus o šero la khangerake, peskere ťeloske, saveske hin o Spasiťeľis.

24Avke, sar pes e khangeri poddel le Kristoske andre savoreste, pes mi podden the o džuvľa peskere romenge.

25Tumen muršale, kamen le romňijen avke, sar the o Kristus kamelas peskera khangera a diňa vaš lake pes korkores,

26hoj la te sentňarel a te žužarel andro paňi prekal o lav.

27Kamel te ačhavel la khangera anglal peste andro šukariben a kamel, hoj te avel žuži a sentno, bi e chiba, bi o vraski the bijal aver nalačhipen.

28Avke kamlehas te kamel the o murša peskere romňijen sar pes korkoren. Ko kamel peskera romňa, korkoro pes kamel.

29Bo mek šoha (ňikda) ňiko na sas ajso, hoj te našťi avri ačhiľahas peskero ťelos. Ale sako les ľikerel a starinel pes pal leste avke sar the o Raj pal e khangeri,

30bo amen sam leskere ťeloskere kotora.

31Avke sar hin pisimen:

“Vašoda omukela o murš peskera da the le dades, ela jekhetane la romňaha a sodujdžene ena jekh.”

32Kada garuďipen hin baro a me achaľuvav, hoj oda vakerel pal o Kristus the pal e khangeri.

33Ale avke the tumen: Sako tumendar mi kamel peskera romňa avke sar pes korkores a e romňi mi del pačiv peskere romes.

6

Pal o čhave the dada

1Čhavorale, tumen san le Rajeskere, vašoda šunen tumare dajen the tumare daden, bo oda hin mištes.

2“De pačiv tira da the le dades,” – kada hin ešebno prikazaňje, paš savo o Del amen diňa lav:

3“Hoj tuke te el mištes a but te džives pre phuv.”

4Tumen, dadale, ma choľaren tumare čhaven, ale bararen len mištes avri oleha, hoj lenge dovakeren a sikaven pal o Raj.

Pal o raja the otroka

5Otrokale, šunen tumare phuvakere rajen žuže jilestar sar le Kristus, daraha the andro izdraňipen.

6Ma služinen lenge ča anglo jakha sar ola, save kamen te avel pre dzeka le manušenge, ale sar le Kristoskere otroka, save keren jilestar oda, so hin le Devleske pre dzeka.

7Služinen radišagoha sar le Rajeske, a na le manušenge.

8Se džanen, hoj sako, ko kerela vareso lačho, chudela o počiňiben le Rajestar, či hino otrokos abo slobodno.

9Tumen, save san lengere raja, keren lenca tiš avke. Ma daraven len avri, bo džanen, hoj hin tumen jekh Raj lenca andro ňebos a ov na dikhel le manušeske pro muj.

E vizbroj le Devleskeri

10A pro agor phralale, aven zorale andro Raj the andre leskeri zor.

11Uren pre tumende caľi vizbroj le Devleskeri, hoj te šaj obačhen andro nalačhe plani le bengeskere.

12Bo amen pes na maras le manušenca, ale le duchovne zorenca, le uprune rajenca, save ľidžan kada kalo svetos a le nalačhe duchenca andro luftos.

13Vašoda uren pre tumende caľi vizbroj le Devleskeri, hoj te obačhena andre oda nalačho džives a sar imar ňerinde (zviťazinde) upral sa, hoj mek te ačhen.

14Vašoda ačhen! Prephanden tumenge pašal o klubi o čačipen sar o sirimos; uren pre tumende o spravodľišagos sar o trastuno pancjeris

15a sar pro pindre uren o sandalki, hoj te džan varekaj, avke aven pririchtimen te džal te kazinel o smiromoskero evaňjelium.

16A mek ke oda, len o pačaben sar o šťitos, saveha šaj murdaren andre savore jagale šipi le nalačhestar.

17Len o spaseňje sar e prilba pre tumare šere the e šabľa le Duchoskeri, so hin o Lav le Devleskero.

18Savoro keren prekal e modľitba a modľinen tumen furt andro Duchos. Vašoda furt merkinen a modľinen tumen vaš savore Devleskere manuša.

19Modľinen tumen the vaš ma, hoj mange te el dino o lav, sar prevakerava, hoj te vakerav bi e dar o garuďipen le evaňjelioskero.

20Me somas bičhado les te vakerel, a vašoda som akana andre bertena. Mangen tumen vaš ma, hoj bi e dar te vakerav o lav avke, sar mušinav.

O pozdravi

21O Tichikus, amaro lačho phral the o pačivalo služobňikos andro Raj, dela tumenge te džanel, sar manca hin a so kerav.

22Me les bičhaďom ke tumende, hoj te džanen pal amende a te anel tumenge o radišagos andro jile.

23O Del o Dad the o Ježiš Kristus, amaro Raj, mi del le phralen o smirom, o kamiben the o pačaben.

24Le Devleskero lačhipen (milosť) mi el savorenca, save kamen amare Rajes le Ježiš Kristus le kamibnaha, so šoha na preačhel.