Le Janoskero

ZJAVEŇJE

1

O anglune lava

1Kada hin o zjaveňje le Ježišoskero Kristoskero, so les diňa o Del, hoj te sikavel peskere sluhenge pal oda, so pes mušinela sig te ačhel. Ov bičhaďa peskere aňjelos, hoj oda te del te džanel peskere sluhaske le Janoske.

2Ov vakerelas avri savoro, so dikhľa – oda hin o lav le Devleskero the o sveďectvo le Ježišoskero Kristoskero.

3Bachtalo hin oda, ko genel, the ola, save šunen o lava andral kada proroctvo a doľikeren oda, so hin andre pisimen, bo o časos hino pašes.

4O Jan pozdravinel o efta khangera, so hine andre Azija: O lačhipen (milosť) the o smirom tumenge Olestar, ko hin, ko sas a ko avela, the ole efta duchendar, save hine anglal leskero tronos,

5the le Ježišostar Kristostar. Ov hin o verno švedkos, ešebno olendar, save sas uštade andral o meriben, a hin kraľis upral savore kraľa pre phuv.

Leske, savo amen kamel a peskere rateha amen cinďa avri amare binendar;

6savo kerďa amendar kraľen1,6 Grekengeri čhib: O kraľišagos the rašajen le Devleske peskere Dadeske, e slava the e zor pro furt! Amen.

7Dikh, avel le chmarenca a dikhela les dojekh jakh, the ola, save les predemade. Rovena upral leste savore nipi pre phuv. Avke hin. Amen!

8“Me som e Alfa the Omega, o Ešebno the o Posledno,” phenel o Raj, o Del, “oda, ko hin, ko sas a ko avela, oda Nekzoraleder.”

O Jan dikhel le Kristus

9Me o Jan, tumaro phral, jekhetane tumenca ľikerav avri o pharipen, so amen hin vaš o kraľišagos le Ježišoskero Kristoskero. Somas pro ostrovos Patmos vaš o lav le Devleskero the vaš o sveďectvo pal o Ježiš.

10Andre le Rajeskero džives somas andro Duchos a šunďom pal mande zoralo hangos sar o hangos la trubakero,

11so vakerelas: “Oda, so dikhes, pisin andro zvitkos a bičhav le efta zborenge, so hin andre Azija: Andro Efezus, andre Smirna, andro Pergamos, andre Tijatira, andro Sardis, andre Filadelfia the andre Laodikea.”

12Visaľiľom palal, hoj te dikhav oles, ko manca vakerelas. A sar visaľiľom, dikhľom efta somnakune momeľara

13a maškar ola efta momeľara dikhľom varekas, ko marelas pro Čhavo le Devleskero. Sas urdo andro džinďarde gada dži o pindre a somnakuno pasos les sas prephandlo prekal e brekh (o čuča).

14Leskero šero the leskere bala sas igen parne – parne sar jiv – a leskere jakha sas sar o jagale plameňa.

15A leskere pindre sas sar o bľišťaco trast rozlabardo andro bov a leskero hangos sas sar o hangos but paňengero.

16Andro čačo vast les sas efta čercheňa, andral leskero muj avelas avri ostro šabľa, so čhinel pal soduj seri, a leskero muj sas sar o kham, so labol andre peskeri zor.

17Sar les dikhľom, peľom leske paš o pindre sar mulo. Ov pre ma thoďa peskero čačo vast a phenďa mange: “Ma dara tut! Me som o Ešebno (Peršo) the o Posledno.

18Me som the o Džido – somas mulo, ale dikh, som džido pro furt. Amen. Mande hin o kleji le peklostar the le meribnastar.

19Vašoda pisin andre savoro, so akana dikhľal: Oda, so hin akana, the oda, so pes pal kada ačhela.

20Ola efta čercheňa, so dikhľal andre miro čačo vast, the ola efta somnakune momeľara hin o garuďipen. O efta čercheňa hin o aňjela le efta khangerengere a o efta momeľara hin o efta khangera.”

2

La khangerake andro Efezus

1“Le aňjeloske andre khangeri Efezus pisin:

Kada vakerel oda, savo ľikerel o efta čercheňa andre peskero čačo vast a phirel maškar ola efta somnakune momeľara.

2Džanav tire skutki, pal tiri buči the pal tiro avriľikeriben a the oda, hoj našťi zľidžas le nalačhen. Probaľinďal (skušinďal) olen, save pal peste phenen, hoj hine apoštola, ale nane, a avľal pre oda, hoj hine klamara.

3Ľikerďal avri, cerpinďal but vaš miro nav a furt birines.

4Ale hin man pre tu oda, hoj omukľal tiro ešebno (peršo) kamiben.

5Ma bister pre oda, kaj salas a khatar peľal avri, visar tut ole binendar a ker oda, so ešeb kerehas. Ale te tut na visareha le binendar, avava pre tu a čhalavava tiro momeľaris pal leskero than.

6Ale jekh veca keres mištes: Našťi avri ačhes oda, so keren o Mikulašenci2,6 Abo: O Nikolaiti, so the me našťi avri ačhav.

7Kas hin kana, mi šunel, so o Duchos phenel le khangerenge! Oles, ko ňerinel (zviťazinel), dava te chal pal o stromos le dživipnaskero, so hin andro rajos le Devleskero.”

La khangerake andre Smirna

8“Le aňjeloske andre khangeri Smirna pisin:

Kada vakerel oda Ešebno the o Posledno, oda, ko sas mulo a obdžiďiľa.

9Džanav tiro pharipen the tiro čoripen, ale sal barvalo. Džanav the pal ola, save namištes pal tu vakeren a save phenen pal peste, hoj hine Židi, ale nane a hine e sinagoga le satanoskeri.

10Ma dara olestar, so cerpineha! Dikh, o beng čhivela varesaven tumendar andre bertena, hoj te aven probaľimen avri, a ela tumen pharipen deš džives. Av pačivalo dži o meriben a dava tut e koruna le dživipnaskeri!

11Kas hin kana, mi šunel, so o Duchos phenel le khangerenge! Oles, ko ňerinel (zviťazinel), o dujto meriben na dukhavela.”

La khangerake andro Pergamos

12“Le aňjeloske andre khangeri Pergamos pisin:

Kada vakerel oda, kas hin odi ostro šabľa, so čhinel pal soduj seri.

13Džanav, kaj bešes – ode, kaj hin o tronos le satanoskero. Ale ľikeres tut mire navestar a na preačhiľal andre ma te pačal, aňi andre ola dživesa, sar svedčinelas o Antipas, miro pačivalo švedkos, saves murdarde andro tumaro foros, kaj bešel o satan.

14Ale hin man pre tu sikra vareso: Hin tut ode ajse džene, save ľikeren o sikaviben le Bileamoskero. Bo ov sikavelas le Balak sar te ľidžal le Izraeloskere čhaven pro bini, hoj te chan oda, so hin obetimen le modlenge a te keren o lubipen.

15A the tut hin ajse džene, save ľikeren o sikaviben le Mikulašengero2,15 Abo: Le Nikolaitengero.

16Visar tut olestar! Bo sar na, avava pre tu sig a marava man lenca la šabľaha andral miro muj.

17Kas hin kana, mi šunel, so o Duchos phenel le khangerenge! Oles, ko ňerinel, dava andral e garuďi manna a dava les parno baroro, pre savo ela pisimen o nevo nav, so na džanel ňiko, ča oda, ko les chudel.”

La khangerake andre Tijatira

18“Le aňjeloske andre khangeri Tijatira pisin:

Kada vakerel o Čhavo le Devleskero, saves hin o jakha sar o jagale plameňa the o pindre sar o bľišťaco trast.

19Džanav tire skutki, tiro kamiben, tiri buči, tiro pačivaľiben the tiro avriľikeriben. Džanav the oda, hoj akana keres buter sar akor, sar andre ma pačanďiľal.

20Ale hin man pre tu oda, hoj domukes la džuvľa Jezabel, savi phenel pal peste, hoj hiňi prorokiňa. Oleha, so sikavel, odcirdel mire služobňiken, hoj te keren o lubipen a te chan oda, so hin obetimen le modlenge.

21Diňom la časos, hoj pes te visarel andral peskero lubipen, ale na kamel.

22Dikh, me la thovav pro haďos, kaj cerpinela. A pre ola, save laha keren o lubipen, domukava baro pharipen, te pes na visarena olestar, so keren.

23Lakere čhaven marava the le meribnaha a dodžanena pes savore khangera, hoj me som, savo prindžarav o jile the o goďa, a sakoneske tumendar počinava pal oda, so kerel.

24Ale phenav tumenge andre Tijatira, save pes na ľikeren ole sikavibnastar a save na prindžarďan ‘o bare garuďipena le satanoskere’, hoj na thovav pre tumende aver pharipen.

25Ča ľikeren mištes oda, so tumen hin, medik me na avava.

26Oles, ko ňerinela a kerela dži o agor oda, so me kamav, dava zor upral o aver narodi –

27‘Ov len ľidžala la trastuňa pacaha a phagerela len pro kotora sar čhikakere čare’

28– avke sar the me priiľom e zor mire Dadestar. A dava les the e tosaraskeri čercheň.

29Kas hin kana, mi šunel, so o Duchos phenel le khangerenge!”

3

La khangerake andro Sardis

1“Le aňjeloske andre khangeri Sardis pisin:

Kada vakerel oda, saves hin o efta duchi le Devleskere the o efta čercheňa. Džanav tire skutki, hoj tut hin nav, hoj džives, ale sal mulo.

2Ušťi a zoraľar savoro, so mek ačhiľa a so hin pašes paš o meriben. Bo na dikhav, hoj oda, so keres, hin mištes angle miro Del.

3Ma bister pre oda, sar oda priiľal the šunďal, doľiker oda a visar tut le binendar! Dikh, hoj te na zasoves, bo avava pre tu sar o živaňis a aňi na džaneha, savi ora pre tu avava.

4Ale hin tut the andro Sardis vajkeci manuša, save peske na meľarde andre o gada. On peske phirena manca andro parne gada, bo on peske oda zasogaľinen (zaslužinen).

5Oda, ko ňerinel (zviťazinel), ela urdo andro parne gada a leskero nav na khosava avri andral o zvitkos le dživipnaskero. A pridžanava man ke leste anglal miro Dad the anglal leskere aňjela.

6Kas hin kana, mi šunel, so o Duchos phenel le khangerenge!”

La khangerake andre Filadelfia

7“Le aňjeloske andre khangeri Filadelfia pisin:

Kada vakerel o Sentno, o Čačipnaskero, kaste hin e kleja le Davidoskeri, oda, ko phundravel o vudar avke, hoj ňiko našťi phandel a phandel avke, hoj ňiko našťi phundravel:

8Džanav tire skutki. Dikh, phundraďom anglal tu o vudar a ňiko les našťi phandel. Bo choc tut hin ča sikra zor, doľikeres miro lav a na zaprinďal man.

9Dikh, me kerava oda, hoj ola džene andral e satanoskeri sinagoga – ola, save phenen pal peste, hoj hine Židi, ale nane, bo klaminen – te aven a te banďon anglal tire pindre a te prindžaren, hoj me mange tut zakamľom.

10Vašoda, hoj doľikerďal miro lav a ľikerďal avri, the me pre tu zadikhava a lava tut avri ola oratar, sar avela o baro pharipen pre calo svetos, hoj te probaľinel avri (skušinel avri) olen, save bešen pre phuv.

11Avava sigo! Ľiker oda, so tut hin, hoj tuke ňiko te na lel tiri koruna!

12Oles, ko ňerinela, kerava sluposke andro chramos mire Devleske a imar šoha (ňikda) odarik na avela avri. Pisinava pre leste o nav mire Devleskero the o nav mire Devleskere forostar, ole neve Jeruzalemostar, so avel tele mire Devlestar andral o ňebos. Pisinava pre leste the miro nevo nav.

13Kas hin kana, mi šunel, so o Duchos phenel le khangerenge!”

La khangerake andre Laodikea

14“Le aňjeloske andre khangeri Laodikea pisin:

Kada vakerel oda, ko pes vičinel Amen, oda pačivalo the čačipnaskero švedkos, kas hin autorita upral savoro, so o Del kerďa.

15Džanav tire skutki, hoj na sal aňi šilalo aňi tato. Te ča uľalas šilalo abo tato!

16Ale vaš oda, hoj sal ľetno a na sal aňi šilalo aňi tato, čhungarava tut avri andral miro muj!

17Bo phenes: ‘Som barvalo, barvaľiľom a na kampel mange ňikas,’ ale tu na džanes, hoj sal čoro, pro roviben, bidno, koro the lango.

18Dav tut goďi: Cin tuke mandar o somnakaj prežužardo andre jag, hoj te barvaľos. Cin tuke the o parne gada, hoj tut te ures, hoj pes te na sikavel e ladž tire langipnaskeri. A cin mandar the e masca te makhel pro jakha, hoj te dikhes.

19Me dovakerav a bararav avri sakones, kas kamav. Vašoda čačes pes rozgondoľin a visar tut le binendar!

20Dikh, me ačhav paš o vudar a durkinav. Te vareko šunďahas miro hangos a phundraďahas o vudar, džava andre ke leste a chava leha a ov manca.

21Oleske, ko ňerinela, dava te bešel manca pre miro tronos, avke sar the me ňerinďom a bešav mire Dadeha pre leskero tronos.

22Kas hin kana, mi šunel, so o Duchos phenel le khangerenge!”

4

O lašariben andro ňebos

1Paľis dikhľom o phundrado vudar pro ňebos. A oda ešebno hangos, so šunďom sar o hangos la trubakero, manca vakerelas a phenďa: “Av kade upre a me tuke sikavava, so pes mušinela paľis te ačhel.”

2A takoj somas andro Duchos. Dikhľom tronos, so ačhelas andro ňebos, a pro tronos vareko bešelas.

3Oda, ko bešelas pro tronos, dičholas avri sar o bar jaspis the sardis a pašal o tronos sas e duha, so dičholas avri sar smaragdos.

4Pašal o tronos ačhenas bišuštar (24) troni a pro troni dikhľom te bešel bišuštar (24) phurederen. Sas urde andro parne gada a pro šere len sas o somnakune koruni.

5Andral o tronos avenas avri o bleski the o perumi a anglo tronos labonas efta jagale lampaša, so hin o efta duchi le Devleskere.

6A anglo tronos sas ajso vareso sar cakluno moros, so dičholas avri sar krištalos. A maškar o tronos the pašal o tronos sas štar džide bitosťi, saven sas pherdo jakha anglunestar the palunestar.

7Ešebno (peršo) džiďi bitosť dičholas sar o ľevos; e dujto dičholas sar e gurumňori; la tritona bitosť sas ajso muj sar le manušes; a štarto dičholas sar orlos, so leťinel.

8Dojekha kale bitosťendar sas po šov kridli a sas len pherdo jakha avrunestar the andrunestar. A rat a džives na preačhen te vičinel:

“Sentno, sentno, sentno hin o Raj,

o Del, saves hin savori zor,

Oda, ko sas, ko hin a ko avela.”

9A furt sar den o džide bitosťi o baripen, e pačiv the o paľikeriben Oleske, ko bešel pro tronos a ko dživel pro furt,

10o bišuštar (24) phureder peren anglal Oda, ko bešel pro tronos, a banďon anglal Oda, ko dživel pro furt. A čhiven peskere koruni anglo tronos a phenen:

11“Tu sal hodno, Rajeja amaro Devla,

te lel o baripen, e pačiv the e zor,

bo tu kerďal savore veci;

tira voľatar sas stvorimen a hine.”

5

O Bakroro the o zvitkos

1Dikhľom o zvitkos andre čačo vast Oleske, savo bešelas pro tronos. Sas pisimen pal soduj seri a sas zaphandlo efta pečaťenca.

2A dikhľom jekhe zorale aňjelos te vakerel zorale hangoha: “Ko hino hodno te phundravel o zvitkos a te prephagel leskere pečaťe?”

3A ňiko pro ňebos, aňi pre phuv, aňi tel e phuv les našťi phundraďa, aňi andre našťi dikhľa.

4Me igen rovavas, hoj pes ňiko na arakhľa hodno te phundravel o zvitkos a andre te dikhel.

5Jekh le phurederendar mange phenďa: “Ma rov! Dikh, ňerinďa (zviťazinďa) o Ľevos andral o kmeňos le Judaskero, o Koreňis le Davidoskero, hoj te phundravel o zvitkos the leskere efta pečaťe.”

6A dikhľom te ačhel le Bakrores maškar o tronos the maškar ola štar džide bitosťi the maškar ola phuredera. O Bakroro dičholas avri sar murdardo a sas les efta rohi the efta jakha, so hine o efta duchi le Devleskere bičhade pre caľi phuv.

7Ov avľa a iľa o zvitkos andral o čačo vast Olestar, savo bešelas pro tronos.

8Sar iľa oda zvitkos, o štar džide bitosťi the o bišuštar (24) phureder pele anglal o Bakroro. Sakones lendar sas jekh harfa the somnakuňi kuči pherarďi le kaďidloha, so hin o modľitbi le sentnengere.

9Giľavenas nevi giľi a phenenas:

“Hodno sal te lel o zvitkos a te phundravel leskere pečaťe,

bo salas murdardo a cinďal avri tire rateha le manušen le Devleske,

andral savore kmeňi, čhiba, nipi the narodi.

10Kerďal lendar kraľen the rašajen amare Devleske a on kraľinena pre phuv.”

11Paľis dikhľom a šunďom o hangos but aňjelengero. Sas milioni milionengere the ezera ezerengere aňjela pašal o tronos, pašal o džide bitosťi the pašal o bišuštar (24) phureder.

12A on vičinenas zorale hangoha:

“Hodno hino o Bakroro, oda murdardo, te prilel e autorita, the o barvaľipen,

the o goďaveripen, the e zor, the o rajipen, the e pačiv, the e slava a the o lašariben!”

13Šunďom te phenel savoro, so dživel andro ňebos, pre phuv the tel e phuv, the pro moros a sa, so hin andre:

“Oleske, ko bešel pro tronos, the le Bakroreske

o lašariben, e pačiv, e slava the e zor pro furt!”

14O štar džide bitosťi phende: “Amen,” a o bišuštar (24) phureder pele pre phuv a lašarenas les.

6

O pečaťe

1Dikhľom, sar phundraďa o Bakroro jekh le efta pečaťendar a šunďom jekha le džide bitosťendar te vakerel perumoskere hangoha: “Av!”

2Me dikhľom a ode sas jekh parno graj a oles, ko upre bešelas, sas jekh lukos. Sas leske diňi e koruna. Ov imar buterval ňerinďa (zviťazinďa) a geľa, hoj te ňerinel.

3Sar phundraďa e dujto pečať, šunďom sar e dujto džiďi bitosť vakerelas: “Av!”

4Aver graj avľa avri, sas jagalo-lolo, a oleske, ko upre bešelas, pes diňa, hoj te lel o smirom pal e phuv, hoj o manuša jekh avres te murdaren. A sas leske diňi jekh bari šabľa.

5Sar phundraďa e trito pečať, šunďom, sar e trito džiďi bitosť vakerelas: “Av!” Dikhľom a ode sas jekh kalo graj a oda, ko upre bešelas, ľikerelas andro vast e vaha.

6A maškar ola štar džide bitosťi šunďom vareso sar hangos, so phenelas: “Jepaš kilos žužoďiv (zrnos) vaš jekhe dživeseskero počiňiben6,6 Grekengeri čhib: jekh denaris a kilos the jepaš jačmeňis tiš vaš ajci, ale o olejos the e mol ma musar!”

7Sar phundraďa e štarto pečať, šunďom, sar e štarto džiďi bitosť vakerelas: “Av!”

8Dikhľom a ode sas jekh šivo graj a oda, ko upre bešelas, pes vičinelas o Meriben a o peklos6,8 Grekengeri čhib: Hades džalas jekhetane pal leste. Diňa pes lenge e zor upral jekh štvrťina la phuvatar, hoj te murdaren la šabľaha, la bokhaha, le meribnaskere nasvaľibnaha the le dzive džvirenca pre phuv.

9Sar phundraďa e pandžto pečať, dikhľom tel o oltaris o duši ole manušengere, save sas murdarde vaš o lav le Devleskero the vaš o sveďectvo, so ľikerenas.

10Vriskinenas zorale hangoha a phenenas: “Ó, Nekzoraleder Rajeja, sentno the čačipnaskero, kana imar sudzineha a visareha pale le manušenge pre phuv vaš oda, hoj amen murdarde?”

11Dojekheske lendar sas dine džinďarde parne gada a sas lenge phendo, hoj mek sikra te odpočovinen, medik na ena murdarde the lengere phrala, save lenca služinenas, a save mušinen te el murdarde avke sar on.

12Sar phundraďa e šovto pečať, dikhľom, hoj e phuv chudľa igen te razisaľol, o kham kaľiľa andre a o čhon sas calo sar rat.

13A o ňeboskere čercheňa perenas pre phuv, avke sar pal o figovňikos peren tele o zelena figi, te pre leste phurdel e zoraľi balvaj a razinel leha.

14O ňebos pes scirdľa andre sar zapačardo papiris a savore verchi the ostrovi pes čhalade pal peskere thana.

15Akor o kraľa pre phuv, o vladara, o generala, o barvale, o zorale, o otroka the o slobodne pes garude andro jaskiňi the andro skali le verchengere

16a phenenas le verchenge the le skalenge: “Peren pre amende a zaučharen amen anglal Oda, ko bešel pro tronos, the anglal e choľi le Bakroreskeri!

17Bo avľa oda baro džives lengera choľakero a ko šaj obačhel?”

7

O manuša andral o Izrael zapečaťimen

1Paľis dikhľom štare aňjelen, sar ačhenas pro štar agora la phuvakere a chudenas la phuvakere balvaja, hoj te na phurdel e balvaj pre phuv, aňi pro moros, aňi pre ňisavo stromos.

2A dikhľom avre aňjelos, savo avelas upre pal o vichodos a saveste sas e pečať le džide Devleskeri. Ov vriskinelas zorale hangoha pro štar aňjela, savenge sas dino, hoj te dukhaven e phuv the o moros,

3a phenďa lenge: “Ma dukhaven e phuv, aňi o moros, aňi o stromi, medik amen na daha e pečať pro čekata ole dženen, save služinen amare Devleske.”

4Šunďom, keci džene sas zapečaťimen: 144 000 džene andral savore kmeňi andral o Izrael.

5-8Avke sas zapečaťimen 12 000 manuša andral dojekh kmeňos: andral o Juda, Ruben, Gad, Ašer, Naftali, Menašše, Šimeon, Levi, Jissachar, Zebulun, Jozef the Benjamin.

Igen but manuša anglo tronos

9Paľis dikhľom a sas ode pherdo manuša, saven ňiko našťi zrachinelas, andral savore narodi, kmeňi, nipi the čhiba. Ola manuša ačhenas anglo tronos the anglo Bakroro, urde andro džinďarde parne gada a sas len andro vasta o palmi.

10Vriskinenas zorale hangoha a phenenas:

“Amaro spaseňje hin le Devlestar, savo bešel pro tronos, the le Bakrorestar!”

11Savore aňjela ačhenas pašal o tronos the pašal o phureder the pašal o štar džide bitosťi. Pele pro muj anglo tronos a lašarenas le Devles

12a phenenas:

“Amen! O lašariben, e slava, e goďi, o paľikeriben, e pačiv, e zor the o rajipen amare Devleske pro furt! Amen!”

13Jekh le phurederendar mandar phučľa: “Ko hine kala džene, save hine urde andro džinďarde parne gada? A khatar avle?”

14Me leske odphenďom: “Rajeja, tu džanes.” A phenďa mange: “Kala hine ola džene, save aven andral oda baro pharipen a rajbinde peskere gada a parňarde len andro rat le Bakroreskero.

15Vašoda hine anglo Devleskero tronos a služinen leske rat-džives andre leskero chramos. A Oda, ko bešel pro tronos, dživela maškar lende a chraňinela len.

16Imar na ena buter bokhale, aňi smedne. O kham len imar buter na labarela aňi ňisavo aver tačipen.

17Bo o Bakroro, savo hino maškar o tronos, ela lengero pasťjeris a ľidžala len paš o prameňis, khatar džal o džido paňi a o Del lenge khosela savore apsa pal o jakha.”

8

E eftato pečať

1Sar phundraďa o Bakroro e eftato pečať, sas pro ňebos čhit vaj pre jepaš ora.

2Dikhľom efta aňjelen, save ačhen anglo Del a sas lenge dine o efta trubi.

3Avľa jekh aver aňjelos a ačhiľa paš o oltaris. Sas les somnakuno thuvalo čaroro a chudľa but kaďidlos, hoj les te thovel le modľitbenca savore sentne manušengere pro somnakuno oltaris, so hin anglo tronos.

4O thuv le kaďidlostar avelas jekhetane le sentne manušengere modľitbenca andral o vast le aňjeloskero upre anglo Del.

5Paľis iľa o aňjelos o thuvalo čaroro, pherarďa les la jagaha pal o oltaris a čhiďa les pre phuv. Avle o perumoskere hangi, herminelas, sas o bleski a e phuv razisaľolas.

O trubi

6Ola efta aňjela, saven sas o efta trubi, pes pririchtinde te trubinel.

7Ešebno aňjelos zatrubinďa a o ľegi the e jag mišimen le rateha sas čhido pre phuv. A zlabiľa jekh treťina la phuvatar, jekh treťina le stromendar the savori zeleno čar.

8Dujto aňjelos zatrubinďa a ajso vareso sar baro verchos, so labolas la jagaha, sas čhido andro moros. A jekh treťina le morostar pes čerinďa pro rat

9a muľa jekh treťina le moroskere džvirinendar a jekh treťina le loďendar sas zňičimen.

10Trito aňjelos zatrubinďa a andral o ňebos peľa jekh bari čercheň, so labolas sar e fakľa a peľa pre jekh treťina le paňendar the pro chaňiga.

11Odi čercheň pes vičinel Palina. Jekh treťina le paňendar kirkiľa a but manuša mule le paňendar, bo kirkile.

12Štarto aňjelos zatrubinďa a sas zňičimen treťina le khamestar, treťina le čhonestar the treťina le čercheňendar avke, hoj kaľiľa andre. A jekh treťina le dživesestar na sas svetlos a avke sas the prekal e rat.

13Paľis dikhľom a šunďom jekhe orlos, sar leťinel upre a vičinelas zorale hangoha: “Jaj, vigos, vigos, vigos olenge, save bešen pre phuv, bo posledna trin aňjela mek mušinena te trubinel!”

9

1O pandžto aňjelos zatrubinďa a dikhľom e čercheň, so peľa andral o ňebos pre phuv a diňa pes lake e kleja andral e chaňig, andral e bari chev.

2Odi čercheň otkerďa e chaňig, odi bari chev, a andral odi chev avľa avri ajso baro thuv, sar andral o baro bov. Ole thuvestar kaľiľa andre o kham the o luftos.

3Andral o thuv avle avri pre phuv o maľakere grajora a chudle ajsi zor, sar hin le škorpijonen pre phuv.

4A sas lenge phendo, hoj te na musaren e čar pre phuv, aňi o stromi, aňi ňič, so hin zeleno, ale hoj te dukhaven ča le manušen, saven nane le Devleskeri pečať pro čekat.

5Na sas lenge domuklo, hoj len te murdaren, ale hoj len igen te dukhaven pandž čhon. Lengeri dukh sas ajsi bari sar le manušes, saves danderďa o škorpijonos.

6Andre ola dživesa o manuša rodena o meriben, ale na arakhena les. Igen peske mangena te merel, ale o meriben lendar denašela.

7Ola maľakere grajora dičhonas avri sar ajse graja, so hine pririchtimen te džal andro mariben. Pro šere len sas ajso vareso sar somnakune koruni a lengere muja sas ajse sar o muja le manušengere.

8Lengere bala sas ajse sar džuvľikane bala a lengere danda sas ajse sar o danda le ľevengere.

9Sas pre lende urde vareso sar trastune pancjera a o hangos lengere kridlendar šunďolas avke, sar te o graja le verdanenca denašen pro mariben.

10Sas len chvosti the žihadla sar le škorpijonen. A andro chvosti len sas zor te dukhavel le manušen pandž čhon.

11Ľidžalas len o kraľis, o aňjelos andral e bari chev, so pes andre Hebrejiko čhib vičinel Abaddon a andre Grekengeri čhib Apollyon.

12Ešebno dukh pregeľa. Dikh, pal kada avena mek duj aver dukha!

13O šovto aňjelos zatrubinďa a pašal o štar agora le somnakune oltaristar, so hin anglo Del, šunďom o hangos,

14so phenelas le šovtone aňjeloske la trubaha: “Muk avri ole štare aňjelen, save hine zaphandle andre paš o baro paňi Eufrat!”

15A sas mukle avri ola štar aňjela, save sas pririchtimen pre kadi ora, džives, čhon the berš, hoj te murdaren jekh treťina le manušendar.

16O slugaďa pro graja sas duj šel milioni (200 000 000). Šunďom, keci ode sas.

17Andro viďeňje dikhľom le grajen the olen, save upre bešenas a sas len jagale lole pancjera, belave the šarge. O šere le grajengere sas sar o šere le ľevengere a andral o muj lenge avelas avri e jag, o thuv the e sira.

18Kale trine dukhendar, la jagatar, le thuvestar the la siratar, so avenas avri andral lengere muja, sas murdarďi jekh treťina le manušendar.

19Bo le grajengeri zor hin andre lengere muja the andro chvosti. Lengere chvosti hine sar o sapa, so peskere šerenca dukhaven le manušen.

20Ola manuša, save na mule ole dukhendar, mek aňi akor pes na visarde le binendar aňi le modlendar, so keren lengere vasta. Na preačhile te banďol anglal o demoni the anglal o somnakune, rupune, meďune, barune the kaštune modli, so na dikhen, na šunen a aňi našťi phiren.

21Aňi na preačhile te murdarel, te vražinel, te čarinel, te kerel o lubipen vaj te čorel.

10

O aňjelos le cikne zvitkoha

1Dikhľom avre zorale aňjelos te avel tele andral o ňebos. Ov sas urdo andre chmara, pro šero les sas e duha, leskero muj sas sar o kham a leskere pindre sas sar jagale slupi.

2Andro vast les sas phundrado cikno zvitkos. Le čače (prave) pindreha ačhelas pro moros a le baľogneha (ľaveha) pre phuv

3a zvičinďa zorale hangoha sar o ľevos. Sar zvičinďa, o efta perumi prevakerde peskere hangenca.

4Sar prevakerde o efta perumi, kamľom te pisinel, ale šunďom andral o ňebos o hangos, so mange phenďa: “Garuv a ma phen avri oda, so vakerenas ola efta perumi, a ma pisin oda!”

5O aňjelos, saves dikhľom te ačhel pro moros the pre phuv, hazdňa peskero čačo vast ko ňebos

6a iľa vera andro nav le Devleskero, savo hino džido pro furt a stvorinďa o ňebos the oda, so andre hin, the e phuv the oda, so upre hin, the o moros the oda, so andre hin. A phenďa: “Imar nane časos!

7Andre oda džives, sar o eftato aňjelos trubinela, pes dokerela o garudo planos le Devleskero, avke sar oda vakerelas peskere sluhenge le prorokenge.”

8Pale manca vakerelas oda hangos, so šunďom andral o ňebos, a phenďa: “Dža a le o phundrado zvitkos, so hin andro vast le aňjeloste, savo ačhel pro moros the pre phuv.”

9Akor geľom ko aňjelos a phenďom leske, hoj mange te del oda cikno zvitkos. A ov mange phenďa: “Le, cha les. Kerela tuke andro per kirkiben, ale andro muj tuke ela gulo sar medos.”

10Iľom oda cikno zvitkos andral o vast le aňjeloske a chaľom les. A sas mange andro muj gulo sar medos, ale sar les preľiginďom, kirkiľa mange andro per.

11A sas mange phendo: “Mušines pale te prorokinel ko but manuša, narodi, čhiba the kraľa.”

11

O duj švedki

1Sas mange dino kaštoro, ajso sar paca, a sas mange phendo: “Ušťi a merin o chramos le Devleskero the o oltaris a rachin olen, save andre lašaren.

2Ale e avruňi chramoskeri dvora muk avri, ma merin la, bo hiňi diňi Nažidenge a on uštarena pro sentno foros saranda the duj (42) čhon.

3A me dava mire duje švedkenge te prorokinel 1 260 džives a ena urde andro gone.”

4Kada hin ola duj olivi the o duj momeľara, so ačhen anglo Del, anglo Raj la phuvake.

5Te len kamel vareko te dukhavel, avel lenge avri andral o muj e jag a chal olen, save pre lende džan. Avke, te len kamľahas vareko te dukhavel, mušinel te merel.

6Len hin zor te phandel andre o ňebos, hoj te na del o brišind andre ola dživesa, sar on prorokinen. A hin len zor te čerinel o paňi pro rat a te marel e phuv savore dukhenca, kana ča on kamena.

7Sar dovakerena peskero sveďectvo, e šelma, so avel avri andral odi bari chev, pes lenca marela, ňerinela (zviťazinela) upral lende a murdarela len.

8Lengere mule ťela pašľona pre uľica andre oda baro foros, kaj sas ukrižimen lengero Raj, o foros, so duchovne hin sar e Sodoma the Egipt.

9But manuša andral savore kmeňi, nipi, čhiba the narodi dikhena lengere mule ťela trin the jepaš džives, ale na domukena te parunel lengere mule ťela andro hrobos.

10Ola, save bešen pre phuv, radisaľona upral lende, thovena baripen a jekh avreske bičhavena o dari, bo kala duj proroka trapinenas le manušen pre phuv.

11Ale pal ola trin the jepaš dživesa o dživipnaskero dichos le Devleskero avľa andre lende a ušťile. A pre ola džene, save len dikhle, avľa bari dar.

12Andral o ňebos šunde zoralo hangos, so lenge phenďa: “Aven kade upre!” Avke gele upre andro ňebos andre chmara a lengere ňeprijaťeľa oda dikhenas.

13Andre odi ora chudľa e phuv igen te razisaľol. Jekh ďesaťina le forostar peľa tele a efta ezera (7 000) manuša mule. Okla džene predaranďile a dine e slava le Devleske pro ňebos.

14Dujto vigos pregeľa. Dikh, trito vigos avela maj!

E eftato truba

15Eftato aňjelos zatrubinďa a pro ňebos šunďile zorale hangi, so phenenas:

“O kraľišagos le svetoskero ačhiľa o kraľišagos le Rajeskero the leskere Kristoskero a ela kraľis furt pro furt.”

16O bišuštar (24) phureder, save bešen anglo Del pre peskere troni, pele sako pre peskero muj a lašarenas le Devles.

17Phenenas:

“Paľikeras tuke, Rajeja, Devla, o Nekzoraleder, ko sal a ko salas!

Bo preiľal tiri bari zor a chudľal te kraľinel!

18O narodi pes choľarde, ale avľa tiri choľi the o časos te sudzinel le mulen a te počinel tire sluhenge,

le prorokenge, le sentnenge the olenge, save pes daran tire navestar – le ciknenge the le barenge – o časos, hoj te zňičines olen, save ňičinen e phuv.”

19Pal ada pes phundraďa o chramos le Devleskero andro ňebos a dičholas e Zmluvakeri Archa. Avle o bleski, šunďile o hlasi, demade o perumi, e phuv razisaľolas a delas baro brišind le krupenca.

12

E džuvľi the o drakos

1Pro ňebos pes sikaďa baro znameňje: Jekh džuvľi sas urďi andro kham, o čhon lake sas tel o pindre a pro šero la sas e koruna le dešuduje čercheňendar.

2Oj sas khabňi a vriskinelas andro ločhibnaskere dukha, bo sas o časos te ločhol.

3A sikaďa pes the aver znameňje pro ňebos: Dikh, baro lolo drakos, saves sas efta šere the deš rohi a pro šere les sas efta koruni.

4A le chvostoha cirdňa pal peste tele jekh treťina le ňeboskere čercheňendar a čhiďa len pre phuv. O drakos pes thoďa te ačhel angle džuvľi, savi užarelas te ločhol (te pašľol tele), hoj lake te chal le čhavores takoj, sar ločhola.

5Uľiľa lake čhavo, muršoro, savo ľidžala savore naroden la trastuňa pacaha. A lakero čhavoro sas ilo upre ko Del the ke leskero tronos.

6E džuvľi denašľa pre pušťa, kaj o Del lake pririchtinďa than, hoj pes pal late ode te starinen 1 260 džives.

7Andro ňebos pes chudle te marel. O Michael peskere aňjelenca pes marelas le drakoha the leskere aňjelenca,

8save na ľikerde avri a imar buter na sas prekal lende andro ňebos than.

9A sas avričhido oda baro drakos, oda phuro sap, savo pes vičinel o beng the o satan. Ov, savo peskere klamišagenca odcirdel calo svetos, sas čhido tele pre phuv a leskere aňjela leha.

10A šunďom te vakerel zoralo hangos andral o ňebos:

“Akana avľa o spaseňje, e zor the o kraľišagos amare Devleskero

the o rajipen leskere Kristoskero.

Bo sas čhido tele oda, ko vakerelas pre amare phrala,

oda, ko pre lende rat-džives vakerelas angle amaro Del.

11A on ňerinde (zviťazinde) upral leste prekal o rat le Bakroreskero

the prekal lengero sveďectvo

a sas pririchtimen te del peskero dživipen a te merel.

12Vašoda radisaľuv, ňebona, savorenca, save andre tu dživen!

Ale vigos olenge, save bešen pre phuv the andro moros,

bo avľa tele ke tumende o beng bara choľaha,

bo džanel, hoj les hin frima časos.”

13Sar dikhľa o drakos, hoj hino čhido pre phuv, denašelas pal e džuvľi, savake uľiľa oda muršoro.

14Ale la džuvľa sas dine duj bare orloskere kridli, hoj te leťinel pre pušťa pre peskero than. Ode pes pal late starinena jekh časos, duj časi the jepaš časos, dur le sapestar.

15O sap mukľa andral peskero muj baro paňi pre džuvľi, hoj la te odľidžal.

16Ale e phuv pomožinďa la džuvľake, bo phundraďa peskero muj a zľiginďa oda paňi, so mukľa o drakos andral peskero muj.

17O drakos choľisaľiľa pre džuvľi a odgeľa pes te marel lakere avre čhavenca, save šunen le Devleskere prikazaňja a ľikeren o sveďectvo le Ježišoskero.

18Akor ačhelas pre poši paš o moros.

13

O duj šelmi

1Dikhľom te avel avri andral o moros la šelma. Sas la efta šere the deš rohi a pro rohi la sas deš koruni a pre dojekh šero la sas o nav, so džungľarelas le Devles.

2E šelma, sava dikhľom, dičholas sar leopardos. Lakere pindre sas sar le medveďiskere a lakero piskos dičholas sar le ľevoskero. O drakos lake diňa peskeri zor, the tronos, the autorita.

3A dikhľom, hoj jekh lakere šerendar sas pro meriben mardo, ale lakeri meribnaskeri rana sasťiľa avri. Caľi phuv pes čudaľinelas a džalas pal e šelma.

4Banďonas anglal o drakos, savo diňa la šelma ajsi autorita, a banďonas the anglal e šelma a phenenas: “Ko hin ajso sar e šelma a ko pes laha šaj marel?”

5La šelmake sas dino muj, hoj te vakerel bare the nalačhe veci pro Del a chudľa autorita pro saranda the duj (42) čhona.

6Phundraďa peskero muj, hoj te vakerel namištes pro Del, pre leskero nav the pro than, kaj o Del bešel, the pre ola, save bešen andro ňebos.

7Sas lake diňi e zor, hoj pes te marel le sentnenca a te ňerinel (te zviťazinel), a chudľa e autorita upral savore kmeňi, nipi, čhiba the narodi.

8A savore, save bešen pre phuv, banďona anglal e šelma – ola, kaskere nava nane pisimen andro zvitkos le dživipnaskero, so hin o zvitkos le Bakroreskero, savo sas murdardo, kanastar sas kerdo o svetos.13,8 Abo: andro zvitkos le dživipnaskero Bakroreskero

9Kas hin kana, mi šunel!

10Te mušinel vareko te el phandlo andre bertena, ela phandlo andre bertena.

Te mušinel vareko te el murdardo la šabľaha, ela murdardo la šabľaha.

Andre oda kampel le sentnenge te ľikerel avri a te pačal.

11A dikhľom avra šelma, sar avelas avri andral e phuv. Sas la duj rohi, sar le Bakroreskere, ale vakerelas sar o drakos.

12Oj sa kerelas vaš e ešebno šelma a andre lakeri autorita. Ispidelas zoraha pro manuša, save bešen pre phuv, hoj savore te banďon anglal e ešebno šelma, savake sasťiľa e meribnaskeri rana.

13Kerelas bare zazraki avke, hoj the e jag andral o ňebos avelas tele pre phuv anglo jakha le manušenge.

14A cirdelas pal peste le manušen pre phuv le zazrakenca, so lake sas dine, hoj te kerel anglal e šelma. Rozkazinďa le manušenge pre phuv, hoj te keren obrazis la šelmake, savi sas dukhaďi la šabľaha a obdžiďiľa.

15Sas lake diňi e zor, hoj te del duchos13,15 Abo: O dichos andro obrazis la šelmakero, hoj oda obrazis te vakerel a te kerel, hoj te en murdarde savore, save na banďona anglal šelmakero obrazis.

16Kerelas oda, hoj savore – o cikne the o bare, o barvale the o čore, o slobodne the o sluhi – te chuden o znakos pre peskero čačo vast abo pre lengero čekat,

17hoj ňiko aňi te na cinel, aňi te na bikenel, ča oda, kas hin o znakos, abo o nav la šelmakero, vaj o čislos lakere naveskero.

18Andre kada hin o goďaveripen: Kas hin goďi, mi zrachinel o čislos la šelmakero, bo oda hin o čislos le manušeskero. A leskero čislos hin 666.

14

O Bakroro the leskere manuša

1Paľis dikhľom, hoj o Bakroro ačhelas pro verchos Sion a leha 144 000 manuša, saven hin pisimen leskero nav the o nav leskere Dadeskero pro čekat.

2Šunďom o hangos andral o ňebos sar o hangos but paňengero, sar o hangos le zorale perumoskero. Oda hangos, so šunďom, sas ajso, sar kana o lavutara bašaven pre peskere harfi.

3A giľavenas nevi giľi anglo tronos, anglo štar džide bitosťi the anglo phureder. Ňiko našťi sikľiľa odi giľi, ča ola 144 000 manuša, saven peske o Del pal e phuv cinďa avri.

4Oda hine ola, save pes na meľarde andre le džuvľenca, bo hine pačivale, a save džan pal o Bakroro všadzik, kaj džal. On sas cinde avri maškar o manuša sar oda ešebno daros le Devleske the le Bakroreske.

5Andre lengero muj na sas arakhlo ňisavo klamišagos; on hine bi e mel.

O trin aňjela

6Paľis dikhľom maškar o ňebos te leťinel avre aňjelos. Les sas o večno evaňjelium, hoj les te vakerel olenge, save bešen pre phuv, savore narodenge, kmeňenge, čhibenge the nipenge.

7A phenelas zorale hangoha: “Daran tumen le Devlestar a den leske e slava, bo avľa leskeri ora, hoj te sudzinel! Banďon anglal Oda, ko kerďa o ňebos, e phuv, o moros the o prameňa!”

8Pal leste avelas dujto aňjelos a phenelas: “Peľa, peľa tele oda baro Babilon, so mačarelas savore naroden la moľaha peskera lubikaňa žadoscaha!”

9Pal lende avelas trito aňjelos a phenelas zorale hangoha: “Te banďola vareko anglal e šelma the anglal lakero obrazis a prilela o znakos pre peskero čekat abo pre peskero vast,

10the ov pijela andral le Devleskeri choľi e zoraľi mol, so hiňi čhiďi andre kuči leskeri choľakeri. A cerpinela andre jag the andre sira anglo sentna aňjela the anglo Bakroro.

11O thuv lengere cerpišagostar avela upre pro furt. A na ela smirom aňi dživese aňi rači olen, save banďon anglal e šelma the anglal lakero obrazis, a aňi olen, save prilena o znakos lakere naveskero.”

12Andre oda kampel te ľikerel avri le sentnenge, save šunen o prikazaňja le Devleskere a hine verna le Ježišoske.

E bari žatva pre phuv

13Paľis andral o ňebos šunďom o hangos, so mange phenelas: “Pisin! Bachtale hine ola, save akanastar meren andro Raj.” “He, avke,” phenel o Duchos, “hoj te odpočovinen peskere bučendar, bo lengere skutki džan lenca.”

14Dikhľom parňi chmara a dikh, upre bešelas vareko sar o Čhavo le Manušeskero. Pro šero les sas e somnakuňi koruna a andre peskero vast ostro kosakos.

15Aver aňjelos avľa avri andral o chramos a vičinelas zorale hangoha pre oda, ko bešel pre chmara: “Le tiro kosakos a skide upre o uľipen, bo imar avľa o časos pre žatva a dobariľa oda, so kampel te skidel pal e phuv.”

16Oda, ko bešelas pre chmara, chudľa te košinel e phuv a o uľipen sas skidlo upre.

17Pale aver aňjelos avľa avri andral o chramos, so hin andro ňebos, a the les sas ostro kosakos.

18A mek the aver aňjelos avľa le oltaristar. Les sas zor upral e jag a vičinďa zorale hangoha pre oda, kas sas ostro kosakos: “Le tiro kosakos a obkide o hroznos andral e viňica pre phuv, bo o hroznos imar hino lačho.”

19O aňjelos chudľa te obkidel le kosakoha a obkidľa e phuvakeri viňica. A čhiďa oda andre baruňi chev, kaj pes pučinel avri e šťava, andre chev le Devleskera choľatar.

20O hroznos pes pučinelas avri le forostar a avľa andral odi chev avri o rat dži upre ko zubadla le grajengere, dur pro trin šel (300) kilometri.

15

O efta aňjela le posledne dukhenca

1A dikhľom aver znameňje pro ňebos, baro the igen čudno: efta aňjelen le efta posledne dukhenca, bo lenca pes dokerela e choľi le Devleskeri.

2Dikhľom ajso vareso sar cakluno moros mišimen la jagaha. Dikhľom the olen, save ňerinde (zviťazinde) upral e šelma, upral lakero obrazis the upral o čislos lakere naveskero, hoj ačhenas pro cakluno moros. A sas len o harfi, so len diňa o Del.

3A giľavenas e giľi le Mojžišoskeri, savo služinelas le Devleske, the e giľi le Bakroreskeri:

“Baro the igen šukar hin oda, so tu keres, Rajeja, Devla Nekzoraleder!

Čačipnaskere the lačhe hin tire droma, ó, Kraľina le narodengero!

4Ko pes tutar na daranďiľahas, ó, Rajeja, a na lašarďahas tiro nav?

Bo ča tu jekh sal Sentno!

Savore narodi avena a banďona anglal tu, bo dičhol tire čačipnaskere sudi.”

5Paľis dikhľom a phundraďa pes o chramos andro ňebos, o sentno Stanos.

6Andral o chramos avle avri efta aňjela, saven sas o efta dukha. Sas urde andro igen parne gada a prekal e brekh (o čuča) sas prephandle somnakune pasenca.

7A jekh le štare džide bitosťendar diňa le efta aňjelenge o efta somnakune kuča, pherde la choľaha le Devleskera, savo hino džido pro furt.

8O chramos pes pherarďa le thuveha le Devleskera slavaha the zoraha a ňiko našťi geľa andro chramos, medik o efta aňjela na čhorde avri o efta dukha pre phuv.

16

O efta kuča le Devleskera choľatar

1Šunďom andral o ňebos zoralo hangos, so phenelas le efta aňjelenge: “Džan a čhiven avri pre phuv le Devleskeri choľi, so hin andre ola efta kuča!”

2Avke odgeľa o ešebno a čhiďa avri pre phuv oda, so les sas andre peskeri kuči. A čhide pes avri o džungale the dukhade vredi pro manuša, saven sas o znakos la šelmakero, the pre ola, save lašarenas lakero obrazis.

3Dujto aňjelos čhiďa avri peskeri kuči pro moros a o paňi andro moros pes čerinďa pro rat. Sas ajso sar le mule manušeskero rat a muľa savoro, so dživelas andro moros.

4Trito aňjelos čhiďa avri peskeri kuči pro paňa the pro prameňa a čerinde pes pro rat.

5A šunďom sar o aňjelos, saves sar zor upral o paňa te phenel:

“Čačipnaskero sal, ó, Rajeja, tu, ko sal a ko salas, oda Sentno,

hoj oda avke rozsudzinďal,

6bo on čhivenas avri o rat le sentnengero the le prorokengero

a diňal lenge te pijel rat. Zasogaľinde (zaslužinde) peske oda!”

7Šunďom, sar o oltaris vičinelas:

“He, Rajeja, Devla Nekzoraleder,

čačipnaskere the lačhe hin tire sudi!”

8A štarto aňjelos čhiďa avri peskeri kuči pro kham a sas le khameske dino, hoj te labarel le manušen la jagaha.

9A zlabile o manuša ole bare tačipnastar a košenas le Devleskero nav, saves hin zor upral ola dukha, ale na visarde pes le binendar, hoj leske te den e slava.

10Pandžto aňjelos čhiďa avri peskeri kuči pro tronos la šelmakero a lakero kraľišagos kaľiľa andre. A dukhatar peske danderenas o čhiba

11a košenas le Devles pro ňebos, vaš peskere dukha the vredi, ale na visarde pes peskere skutkendar.

12Šovto aňjelos čhiďa avri peskeri kuči pro baro paňi Eufrat a šučiľa avri leskero paňi, hoj pes te pririchtinel o drom le kraľenge andral o vichodos.

13Dikhľom, sar aven avri trin nažuže duchi, save dičhonas avri sar žabi, andral o muj le drakoske, andral o muj la šelmake the andral o muj le falošne prorokoske.

14Oda hin o duchi le demonengere, save keren o zazraki. On hine ola, save džan avri ko kraľa pal calo svetos, hoj len te sthoven andro mariben andre oda baro Džives le Nekzoraledere Devleskero.

15“Dikh, avava avke sar o živaňis, hoj aňi na džaneha kana! Bachtalo oda, ko užarel, ko na sovel a starinel pes pal peskere gada, hoj te na phirel lango a hoj te na dikhen leskeri ladž.”

16A ola nalačhe duchi len sthode pro than, so pes andre Hebrejiko čhib vičinel Harmagedon16,16 Abo: Har-Megiddo.

17Eftato aňjelos čhiďa avri peskeri kuči pro luftos a le tronostar andro ňeboskero chramos avľa avri zoralo hangos a phenďa: “Imar hin dokerdo!”

18Avle o hangi, o perumi the o bleski a e phuv chudľa te razisaľol. Avke zorales razisaľiľa, sar mek šoha (ňikda) na razisaľiľa, kanastar hino o manuš pre phuv.

19Oda baro foros pes prečhinďa pro trin kotora a o fori le narodengere pele. O Del na bisterďa aňi pre oda baro Babilon, hoj leske te del e kuči la moľaha peskera bara choľaha.

20A našľile savore ostrovi a aňi o verchi imar na sas.

21Pro manuša perenas andral o ňebos igen bare krupi, sar bare bara16,21 Abo: sar talentos – vaj 50 kili, a o manuša košenas le Devles vaš e dukh le krupengeri, bo odi dukh sas igen bari.

17

E džuvľi the e šelma

1Avľa jekh ole efta aňjelendar, saven sas ola efta kuča, prevakerďa manca a phenďa: “Av, sikavava tuke sar odsudzinava ola bara lubňa, savi bešel pro but paňa.

2Laha kerenas o lubipen o phuvakere kraľa a ola, save bešenas pre phuv, mačonas lakera lubikaňa moľatar.”

3A ľigenďa man andro duchos pre pušťa. Dikhľom jekha džuvľa, savi bešelas pre ľoľi šelma. Pre odi šelma sas pherdo nava, so pes ruhinenas le Devleske a sas la efta šere the deš rohi.

4E džuvľi sas urďi andro fijalova the lole gada a sas avrišukaľarďi le somnakaha, le dragane barenca the le perlenca. Andro vast la sas o somnakuno poharis, pherdo le džungipnaha the la meľaha lakere lubipnastar.

5Pro čekat la sas pisimen nav, so hin o garuďipen:

O BARO BABILON,

E DAJ LE LUBŇENGERI

THE LE DŽUNGIPNASKERI PRE PHUV.

6A dikhľom la džuvľa, hoj sas mači le Devleskere manušengere ratestar the le ratestar le Ježišoskere švedkengere. Sar la dikhľom, igen man čudaľinavas.

7O aňjelos mange phenďa: “Soske tut čudaľines? Me tuke phenava o garuďipen la džuvľakero the la šelmakero, savi la ľidžal a sava hin efta šere the deš rohi.

8E šelma, sava dikhľal, sas, akana nane, ale avela avri andral e bari chev a džala andro večno našaďipen. Ola, save bešen pre phuv a savengere nava nane pisimen andro zvitkos le dživipnaskero, kanastar sas kerdo o svetos, čudaľinena pes, sar dikhena la šelma, hoj sas a akana nane, ale avela pale.

9Pre kada kampel bari goďi: O efta šere hin o efta verchi, pre save bešel e džuvľi. Hine the efta kraľa:

10Pandž lendar sas murdarde, jekh hin a jekh mek na avľa. Sar avela, mušinela te kraľinel ča pro frima časos.

11E šelma, savi sas a nane, korkori hiňi ochtoto kraľis. Hiňi the ole eftendar a džal andro našaďipen.

12O deš rohi, so dikhľal, hine deš kraľa, save mek na chudle o kraľišagos, ale chudena e autorita te kraľinel pre jekh ora jekhetane la šelmaha.

13Len hin jekh gondoľišagos a peskeri zor the peskeri autorita dena la šelmake.

14On pes marena le Bakroreha a o Bakroro upral lende ňerinela (zviťazinela), bo ov hino Raj le rajenge a o Kraľis le kraľenge. A leha ena the leskere vičimen, avrikidle the pačivale manuša.”

15O aňjelos phenďa mange: “Ola paňa, so dikhľal, upral save bešel odi lubňi, hin o manuša, o nipi, o narodi the o čhiba.

16E šelma the o deš rohi, so dikhľal, našťi avri ačhena ola džuvľa, savi kerel o lubipen. Čhivena la tele, mukena la langa, chana lakero mas a zlabarena la jagaha.

17Bo o Del lenge thoďa andro jilo, hoj te keren pal leskero planos, hoj jekhetane te den peskero kraľišagos la šelmake, medik pes na ačhena o lava le Devleskere.

18Odi džuvľi, sava dikhľal, hin oda baro foros, so kraľinel upral savore kraľa pre phuv.”

18

O baro Babilon perel tele

1Paľis dikhľom te avel tele andral o ňebos avre aňjelos, saves sas bari zor. Leskera slavatar e phuv rozvidňisaľiľa.

2A vriskinďa zorale hangoha:

“Peľa, peľa tele o baro Babilon!

Ačhiľa lestar kher prekal o demona,

o than prekal dojekh nažužo duchos

the prekal dojekh nažužo the džungalo čiriklo.

3Bo savore narodi pijenas

andral leskeri zoraľi lubikaňi mol.

O kraľa pre phuv leha kerenas o lubipen

a ola, so cinen the bikenen, barvaľile leskere barikane barvaľipnastar.”

4Andral o ňebos šunďom aver hangos, so phenelas:

“Aven odarik avri, mire manušale,

hoj te na keren leha o bini

a te na chuden kotor leskere dukhendar!

5Bo leskere bini doavle dži ko ňebos

a o Del peske leperďa pre leskero nalačhipen.

6Visaren lake pale avke, sar oj tumenge kerelas,

den lake duvar ajci pal lakere skutki.

Andre oda poharis, andre savo oj čhivkerelas, čhiven lake duvar ajci.

7A keci pes lašarelas a ľidžalas pes upre,

ajci la den cerpišagos the pharipen,

bo andro jilo peske phenel:

‘Bešav mange sar e kraľovna,

na som vdova

a šoha (ňikda) na dikhava o pharipen.’

8Vašoda andre jekh džives avena pre late o dukha,

o meriben, e žaľa the e bokh

a ela zlabarďi la jagaha,

bo zoralo hin o Raj, o Del, savo la odsudzinel.

9O kraľa la phuvakere rovena pre late a hikinena upral late, sar dikhena lakero thuv, hoj labol. Bo laha kerenas o lubipen a kiňešnones (mažľivones) dživenas andro barvaľipen.

10Ačhena dural, daratar lakere dukhendar a phenena:

‘Jaj, vigos! Vigos tuke, ó, baro foros, zoralo foros Babilon,

bo andre jekh ora avľa pre tu o sudos!’

11The ola, save cinen the bikenen pre phuv, rovena a ena andre žaľa upral late, bo imar ňiko na cinela lengero tovaris:

12O somnakaj, o rup, o dragane bara, o perli, o kmentos, o purpur, o hodvab, o šarlat, o všelijaka voňava kašta, o všelijaka veci le slonoskere kokalostar, o dragane kašta, o meďos, o trast, o mramoris,

13e škorica, o voňavo amonos, o tymian, e myrha, o kaďidlos, e mol, o olejos, o sano aro, o ďiv (zrnos), o gurumňa, o bakre, o graja, o verdana, o otroka the o duši le manušengere.

14Našľiľa tutar o ovocje, pal savo igen džalas tiri duša, a the savoro, so sas vzacno the bľišťaco, a imar šoha oda na arakhena!

15Ola, save cinen the bikenen kala veci a save lestar barvaľile, ačhena dural daratar leskere dukhendar. Rovena, ena andre žaľa

16a phenena:

‘Jaj, vigos! Vigos, ó, baro foros,

so sas urdo andro šukar lole the fijalova pochtana

a sas učhardo andre le somnakaha,

le dragane barenca the le perlenca!

17Tel jekh ora sas zňičimen kajso baro barvaľipen!’

Ačhela dural dojekh kormiďelňikos the sako, ko odarik predžal la loďaha, o namorňika the savore, save dživen le morostar,

18a vriskinena, sar dikhena o thuv, hoj labol o foros. A phenena:

‘Savo foros sas ajso sar kada baro foros?’

19Čhivkerenas peske o prachos pro šere a rovibnaha the pharipnaha vriskinenas:

‘Jaj, vigos! Vigos, ó, baro foros,

andre savo savore, kas sas o loďi pro moros, barvaľile.

Bo tel jekh ora sas zňičimen!’

20Radisaľon upral late savore andro ňebos! Radisaľon the tumen, o sentna, o apoštola the o proroka! Bo o Del la odsudzinďa vaš oda, so tumenca kerelas.”

21A jekh zoralo aňjelos hazdňa igen baro bar, sar o bar andral o malmos, čhiďa les andro moros a phenďa:

“Avke zoraha ela tele čhido o Babilon, oda baro foros, a šoha pes imar na arakhela.

22Imar šoha andre tu na šunďola o bašaviben olengero, save bašaven pro harfi, pro flauti the pro trubi, the o hangos avre lavutarengero. Imar šoha pes andre tu na arakhela ňisavo majstros, savo kerel varesavi buči, aňi andre tu na šunďola o hangos le malmoskero.

23Šoha imar na labola andre tu o svetlos la momeľakero, aňi imar na šunďola andre tu o hangos le terneskero the la terňakero. Ola manuša, save tutar cinenas the bikenenas, sas bare manuša pre phuv. Savore narodi sas andre diliňarde tire čarenca.

24A arakhľa pes andre late o rat le prorokengero the le sentnengero the savore manušengero, save sas murdarde pre phuv.”

19

1Paľis šunďom andro ňebos vareso sar zoralo hangos igen but manušengero, sar vičinenas:

“Haleluja!

O spaseňje, e slava the e zor le Rajeske, amare Devleske!

2Bo lačhe the čačipnaskere hin leskere sudi,

bo odsudzinďa ola bara lubňa,

savi musarelas e phuv peskere lubipnaha

a diňa lake pale vaš o rat peskere služobňikengero.”

3Phende the dujtovar:

“Haleluja! O thuv latar avela upre pro furt!”

4O bišuštar (24) phureder the o štar džide bitosťi pele a banďonas anglo Del, savo bešel pro tronos, a phende:

“Amen. Haleluja!”

5Andral o tronos avľa avri o hangos, so phenďa:

“Lašaren amare Devles,

savore leskere služobňika,

tumen, save lestar daran,

o cikne the o bare!”

Le Bakroreskero bijav

6Paľis šunďom vareso sar hangos but manušengero the but paňengero the zorale perumengero, so vičinenas:

“Haleluja!

Bo chudľa te kraľinel o Raj,

amaro Del Nekzoraleder!

7Radisaľuvas, khelas

a das leske e slava!

Bo avľa o bijav le Bakroreskero

a leskeri terňi pes pririchtinďa

8a diňa pes lake, hoj pes te urel

andro žuže, igen šukar, bľišťace gada.”

(Ola gada hine o čačipnaskere skutki le sentne manušengere.)

9O aňjelos mange phenďa: “Pisin: ‘Bachtale hine ola, save hine vičimen pro bijav le Bakroreskero.’ ” A phenďa mange: “Kala hine o čačipnaskere lava le Devleskere.”

10Me peľom paš leskere pindre, hoj te banďuvav anglal leste. Ale ov mange phenďa: “Ma ker ada! Me služinav le Devleske jekhetane tuha the le phralenca, save ľikeren o sveďectvo le Ježišoskero. Anglo Del banďuv! Bo olen, save vakeren le Ježišoskero sveďectvo, hin o prorocko duchos.”

Oda, ko bešel pro parno graj

11Dikhľom phundrado o ňebos a jekhvareste pes sikaďa o parno graj a Oda, ko upre bešelas, pes vičinelas Pačivalo the Čačipnaskero. Leskero sudos the mariben hino čačipnaskero.

12Leskere jakha sas sar o jagale plameňa, pro šero les sas but koruni. Sas pre leste pisimen nav, savo na džanelas ňiko, ča ov korkoro.

13Urdo sas andro gada, so sas močimen andro rat a leskero nav sas: “O Lav le Devleskero.”

14A o ňeboskere armadi džanas pal leste pro parne graja a sas urde andro žuže, parne gada.

15Andral leskero muj avelas avri ostro šabľa, hoj laha te marel le naroden. Ov len ľidžala la trastuňa pacaha a ov pučinela avri andral o moľakero lisos e mol – e choľi le Nekzoraledere Devleskeri.

16A pre leskere gada the pre leskero klubos les hin pisimen nav:

O KRAĽIS LE KRAĽENGERO

THE O RAJ LE RAJENGERO.

17Paľis dikhľom te ačhel jekhe aňjelos andro kham. Zorale hangoha vriskinďa pre savore čirikle, save leťinenas andro luftos: “Aven, zdžan tumen pre le Devleskeri bari hoscina,

18hoj te chan o ťela olengere, save mule: O kraľa, o generala, o zorale, o graja the ola, save upre bešen, savore slobodne the otroka, o cikne the bare.”

19Dikhľom la šelma the le kraľen pal e phuv the lengere slugaďen, sar pes zdžan, hoj pes te maren oleha, ko bešelas pre oda graj, the leskere slugaďenca.

20A e šelma sas zachudňi a laha the o falošno prorokos, savo kerelas anglal late o zazraki, savenca odcirdľa andro klamišagos olen, save priile o znakos la šelmakero the olen, save banďonas anglal lakero obrazis. Sodujdženen čhide džidonen andro jagalo jazeros, so labol la siraha.

21Okla sas murdarde la šabľaha, so avelas avri andral o muj Oleske, ko bešelas pro graj. A savore čirikle čaľile lengere ťelendar.

20

O ezeros berša

1Dikhľom aňjelos, savo avelas tele andral o ňebos. Sas les e kleja andral odi bari chev a andro vast baro lancos.

2Chudľa le drakos, ole phure sapes, savo hin o beng the o satan, a phandľa les andre pro ezeros (1 000) berša.

3Čhiďa les andre odi bari chev a zaphandľa a zapečaťinďa la andre, hoj imar buter te na odcirdel le naroden le Devlestar, medik na predžana o ezeros (1 000) berša. Paľis mušinel te avel premuklo pro cikno časos.

4Dikhľom o troni a bešle upre ola, save chudle e autorita te sudzinel. Dikhľom the o duši ole dženengere, savenge sas odčhinde o šere vaš o sveďectvo le Ježišoskero the vaš o lav le Devleskero. Oda sas ola, save na banďile anglal e šelma aňi anglal lakero obrazis a na priile o znakos pre peskero čekat aňi pre peskero vast. Obdžiďile a kraľinenas le Kristoha ezeros (1 000) berša.

5Kada hin o ešebno (peršo) ušťiben andral o meriben. Ale okla aver mule manuša na obdžiďile, medik na predžala ezeros (1 000) berš.

6Bachtalo the sentno hin oda, kas o Del uštaďa andro ešebno ušťiben. Ole dženen o dujto meriben našťi kerel ňič, ale ena o rašaja le Devleske the le Kristoske a kraľinena leha ezeros (1 000) berša.

O beng čhido andro jazeros

7Sar predžana ola ezeros (1 000) berša, ela o satan premuklo andral peskeri bertena.

8Avela avri, hoj le klamišagoha te scirdel le naroden, save hine pro štar phuvakere seri, o Gog the o Magog, hoj len te skidel andro mariben. Ena ajci but sar e moroskeri poši.

9Gele pal caľi phuv a rozačhade pes pašal o taboris le sentnengero – o foros, so o Del kamel. Ale avľa tele e jag andral o ňebos a zlabarďa len.

10O beng, savo len le klamišagoha scirdľa, sas čhido andro jagalo the sirakero jazeros, kaj hiňi the e šelma the o falošno prorokos. Ode ena mučimen rat-džives furt pro furt.

O sudos anglo parno baro tronos

11Dikhľom baro parno tronos the Oles, ko upre bešelas. E phuv the o ňebos anglal leste denašľa a na sas prekal lende than.

12A dikhľom le mulen, le ciknen the le baren, te ačhel anglo tronos le Devleskero. A phundrade pes o zvitki a phundraďa pes the aver zvitkos, o zvitkos le dživipnaskero. O mule sas sudzimen pal oda, so sas pisimen andro zvitki, pal lengere skutki.

13O moros diňa avri peskere mulen, save sas andre leste, a o meriben the o peklos dine le mulen, save sas andre lende. A sako sas sudzimen pal peskere skutki.

14Paľis o meriben the o peklos sas čhide andre oda jagalo jazeros. Kada jagalo jazeros hin o dujto meriben.

15Te varekaskero nav na sas pisimen andro zvitkos le dživipnaskero, sas čhido andro jagalo jazeros.

21

O nevo ňebos the e nevi phuv

1A dikhľom o nevo ňebos the e nevi phuv, bo ešebno (peršo) ňebos the ešebno phuv našľile a aňi o moros imar na sas.

2Dikhľom oda sentno foros, o nevo Jeruzalem, te avel tele le Devlestar andral o ňebos. Sas pririchtimen sar e terňi, savi hiňi šukares urďi prekal peskero rom.

3Le tronostar šunďom zoralo hangos, so phenďa: “Dikh, o Stanos le Devleskero hin maškar o manuša a bešela maškar lende. On ena leskere manuša a korkoro o Del ela lenca a ela lengero Del.

4Ov khosela savore apsa pal lengere jakha a o meriben imar buter na ela. Aňi žaľa, aňi vika, aňi dukha imar buter na ena, bo o ešebne veci našľile.”

5Oda, ko bešelas pro tronos, phenďa: “Dikh, kerav savoro nevo!” A phenďa mange: “Pisin, bo kala lava hine pačivale the čačipnaskere.”

6Phenďa mange: “Imar hin dokerdo! Me som e Alfa the Omega, o Ešebno the o Posledno. Me dava oles, ko hino smedno, hijaba andral o prameňis, so del o džido paňi.

7Oleske, ko ňerinela (zviťazinela), ačhela savoro sar ďeďictvos; me avava leskero Del a ov ela miro čhavo.

8Ale ola, save daran, save keren o džungipen, save služinen le modlenge, the o napačivale, o vrahi, o lubara, o čaroďejňika, the savore klamara ena čhide andro jazeros, so labol la jagaha the la siraha. Kada hin o dujto meriben.”

O nevo Jeruzalem

9Avľa ke ma jekh le efta aňjelendar, saven sas ola efta kuča pherarde le efta posledne dukhenca, a phenďa mange: “Av, sikavava tuke la terňa, la romňa le Bakroreskera.”

10A ľigenďa man andro duchos pro baro the učo verchos a sikaďa mange oda baro foros, o sentno Jeruzalem, sar avel tele le Devlestar andral o ňebos.

11Sas les e slava le Devleskeri a švicinelas sar žužo krištalos, avke sar o igen dragano bar jaspis.

12Le foros sas učo the baro muros a dešuduj (12) brani a paš o brani dešuduj aňjela. Pre ola brani sas pisimen o nava le dešuduje kmeňengere le Izraeloskere manušengere.

13Sas trin brani pal o vichodos, trin brani pal o severos, trin brani pal o juhos a trin brani pal o zapados.

14Le foroskere muros sas dešuduj zakladi a pre lende dešuduj nava le dešuduje apoštolengere le Bakroreskere.

15A oles, ko manca vakerelas, sas somnakuňi paca, hoj te merinel o foros the leskere brani the leskero muros.

16O foros hino ačhado andre štvorcos, hino džinďardo ajci sar the buchlo. A merinďa o foros la pacaha a sas džinďardo 2 400 kilometri. Keci hino džinďardo, ajci hino the buchlo the učo.

17A merinďa leskero muros a sas šovardeš the šov (66) metri. O aňjelos merinelas ajsa miraha sar o manuša.

18A o muros sas ačhado le barestar jaspis a o foros le žuže somnakastar, so dičholas sar žužo caklos.

19O zakladi le muroskere pašal o foros sas avrišukaľarde savore dragane barenca. Ešebno zakladoskero bar sas jaspis, dujto sas zafir, trito chalcedon, štarto smaragd,

20pandžto sardonyx, šovto sardion21,20 Abo: Karneol, eftato chryzolit, ochtoto beryl, eňato topas, dešto chryzopras, dešujekhto hyacint the dešudujto ametyst.

21Dešuduj brani sas dešuduj perlendar, dojekh brana sas andral jekh perla. E uľica le foroskeri sas žuži somnakaj sar žužo krištalos.

22O chramos andre na dikhľom, bo leskero chramos hino o Raj, o Nekzoraleder Del, the o Bakroro.

23Le foroske na kampel, hoj leske te labol o kham vaj o čhon, bo e slava le Devleskeri leske labol a leskeri lampa hin o Bakroro.

24O narodi phirena andre leskero svetlos a o kraľa pal e phuv anena andre leste peskero baripen.

25Leskere brani pes dživese na phandena andre, bo e rat ode na ela.

26Anena andre leste o baripen the e pačiv le narodengeri.

27A na džala andre leste šoha (ňikda) ňič nažužo, aňi oda, ko kerel o džungipen the o klamišagos, ale ča ola, save hine pisimen andre le Bakroreskero zvitkos le dživipnaskero.

22

1Sikaďa mange žužo baro paňi, o paňi le dživipnaskero, so bľišťisaľolas sar o krištalos a avel avri andral le Devleskero the le Bakroreskero tronos

2a džal maškar e uľica le foroskeri. A pal o soduj seri le paňeske sas o stromos le dživipnaskero, so anel dešuduvar beršeste ovocje: Sako čhon del peskero ovocje a o prajti pal o stromos hin pro sasťipen le narodenge.

3Andro foros na ela ňič, so hino prekošlo. Le Devleskero the le Bakroreskero tronos ela andre leste a leskere služobňika leske služinena.

4Dikhena leskero muj a leskero nav ela pre lengere čekata.

5E rat imar na ela, na kampela lenge o svetlos la lampatar aňi le khamestar, bo o Raj, o Del, ela lengero svetlos. A on kraľinena furt pro furt.

O Ježiš avel sig

6A phenďa mange o aňjelos: “Kala lava hine pačivale the čačipnaskere. O Raj, o Del, savo del le proroken peskere Duchos, bičhaďa peskere aňjelos, hoj peskere služobňikenge te sikavel, so pes mušinela sig te ačhel.”

7O Ježiš phenel: “Dikh, avava sig! Bachtalo hino oda, ko doľikerel o prorocke lava kale zvitkoskere!”

8Me, o Jan, oda dikhľom the šunďom. Sar oda dikhľom the šunďom, peľom paš o pindre le aňjeloske, savo mange oda sikavelas, hoj les te lašarav.

9Ale ov mange phenďa: “Ma ker ada! Bo the me služinav le Devleske avke, sar tu the tire phrala, o proroka the ola, save doľikeren o lava kale zvitkoskere. Anglo Del banďuv!”

10A phenďa mange: “Ma zapečaťin andre a ma garuv o prorocke lava andral kada zvitkos, bo e ora hiňi pašes!

11Ko kerel o nalačhipen, mi kerel o nalačhipen dureder; o melalo mi ačhel dureder melalo; o čačipnaskero mi kerel dureder o čačipen a o sentno mi ačhel dureder sentno.”

12“Dikh!” phenel o Ježiš: “Avava sig a miro počiňiben hin manca, hoj te počinav sakoneske pal leskere skutki.

13Me som e Alfa the Omega, o Ešebno the o Posledno, oda, ko savoro chudel te kerel a the savoro dokerel.

14Bachtale hine ola, save peske rajbinen o gada. Len ela pravos ko stromos le dživipnaskero a šaj džana andro foros prekal o brani.

15Ale avri ačhena o rikone, o čaroďejňika the ola, save keren o lubipen, save murdaren, save služinen le sochenge, the sako, ko rado dikhel o klamišagos the savore klamara.

16Me, o Ježiš, bičhaďom mire aňjelos, hoj tumenge te vakerel avri kala veci pal o khangera. Me som o koreňis andral o pokoleňje le Davidoskero, e jasno tosaraskeri čercheň.”

17O Duchos the e terňi phenen: “Av!” Oda, ko šunel, mi phenel: “Av!” Ko hino smedno, mi avel; ko kamel, mi lel peske o džido paňi hijaba.

18Me dovakerav sakoneske, ko šunel o prorocke lava andral kada zvitkos: Te na dothovel vareso ke kala lava, bo oleske o Del dothovela o dukha, so hin pisimen andre kada zvitkos.

19A te vareko odlela kale prorocke lavendar andral kada zvitkos, oleske o Del odlela leskero kotor pal o stromos le dživipnaskero the le sentne forostar, pal save hin pisimen andre kada zvitkos.

20Oda, ko dosvedčinel kala veci, phenel:

“He, avava sig!”

Amen! Av, Rajeja Ježiš!

21O lačhipen (milosť) le Rajeskero le Ježišoskero mi el tumenca!

Amen.