O Jozua

1

O prikazis te predžal prekal o Jordan

1Paloda, so muľa le RAJESKERO služobňikos o Mojžiš, o RAJ prevakerďa ko Jozua, ko čhavo le Nunoskero, savo sas služobňikos le Mojžišoskero: 2“Miro služobňikos o Mojžiš hino mulo. Av tu the savore kala manuša a predžan prekal o paňi Jordan andre phuv, so dav le Izraelitenge. 3Diňom tumenge savoro, pre soste thovena tumare pindre, avke sar oda phenďom le Mojžišoske. 4Caľi phuv le Chetitanengeri la južna pušťatar dži ko verchi Libanon the le bare paňestar, so hino o Eufrat, dži ko Stredozemno Moros pro zapados ela tumari. 5Ňiko na obačhola anglal tu, medik dživeha. Avava tuha, avke sar the le Mojžišoha. Šoha (ňikda) tut na mukava. 6Av zoralo a ma dara tut ňisostar! Tu ľidžaha kale manušen, hoj te zalen peske andro ďeďictvos kadi phuv, pal savi diňom andre vera lav tumare phure dadenge. 7Ča av zoralo a ma dara tut ňisostar! Ľiker tut pal o zakonos, so tuke diňa miro služobňikos o Mojžiš. Ma odvisar tut lestar aňi pre čači (pravo) aňi pre baľogňi (ľavo) sera, hoj tut te el bach všadzik, kaj džaha. 8Ma preačh te genel kada zakonoskero zvitkos! Gondoľin pal leste rat-džives, hoj te doľikeres savoro, so hin andre pisimen, bo ča akor avela tuke sa avri a ela tut bach. 9Či na phenďom tuke, hoj te aves zoralo a ňisostar pes te na daras? Ma izdra a ma podde tut! Bo o RAJ, tiro Del, ela tuha všadzik, kaj ča džaha.”

10Paľis o Jozua phenďa le veľiťeľenge upral o manuša: 11“Predžan prekal o taboris a phenen le manušenge: ‘Pririchtinen tumenge o chabena, bo pal o trin dživesa predžana prekal o Jordan andre odi phuv, hoj peske la te zalen. Bo odi phuv tumenge dela o RAJ, tumaro Del, hoj te el tumari.’ ”

12O Jozua phenďa le kmeňenge Ruben, Gad the jepaš kmeňoske Menašše: 13“Ma bisteren pre oda, so tumenge prikazinďa le RAJESKERO služobňikos o Mojžiš: ‘O RAJ tumaro Del, tumen dela smirom a anela andre phuv, so tumen dela pro vichodos le Jordanostar.’ 14Tumare romňija, čhavore the savore stadi ačhena ade andre phuv pro vichodos le Jordanostar, so tumenge diňa o Mojžiš. Ale savore tumare zorale murša, save hine pririchtimen pro mariben, predžana prekal o Jordan anglal savore aver kmeňi, lenge te pomožinel, 15medik na zalena e phuv, so lenge dela o RAJ, o Del, a medik the len na anela andro smirom. Paľis pes šaj visaren pale andre peskeri phuv pro vichodos le Jordanostar, so tumenge diňa le RAJESKERO služobňikos o Mojžiš; ela tumari.”

16On phende le Jozuaske: “Keraha savoro avke, sar phenďal. Džaha všadzik ode, kaj amen bičhaveha. 17Avke, sar šunahas le Mojžiš, šunaha the tut! Ča mi el tuha o Raj, tiro Del, avke sar le Mojžišoha. 18Dojekh, ko na šunela oda, so tu prikazines – choc te so leske phenďalas – a na kamľahas oda te kerel, mi merel! Ča av zoralo a ma dara tut ňisostar!”

2

O špijona the e Rachab andro Jericho

1O Jozua, o čhavo le Nunoskero, bičhaďa počoral andral o Šittim duje špijonen andro Jericho a phenďa lenge: “Džan a obdikhen e phuv the o Jericho.” Avke odgele a gele andro kher ke Rachab, savi sas lubňi, a ačhile ode.

2Le kraľiske andro Jericho phende: “Merkin, bo rači ade avle o Izraeliti te predikhel e phuv.” 3Akor diňa o kraľis te phenel la Rachabake: “An avri ole muršen, save hine andre tiro kher! Bo avle ade te predikhel caľi phuv!”

4Ale e Rachab ole muršen garuďa. Phenďa: “He, avle ade varesave murša, ale me na džanavas, khatar hine. 5Sar zaračolas a e foroskeri brana pes phandelas andre, gele het. Na džanav, kaj gele. Siďaren pal lende, mek len šaj dochuden.” 6Oj len ľigenďa pro pados a ode len garuďa tel o ľanos, so sas ode rozthodo. 7Avke le kraľiskere murša džanas pal lende le dromeha dži ko than, khatar pes predžal prekal o Jordan. Sar gele avri, takoj pal lende phandle andre o brani.

8Sigeder, sar o špijona džanas te sovel, geľa pal lende e Rachab pro pados 9a phenďa: “Me džanav, hoj o RAJ tumenge diňa kadi phuv. Savore ade sam pherarde la daraha angle tumende a našaďam e zor. 10Šunďam, sar o RAJ anglal tumende šučarďa avri o Lolo Moros2,10 E Hebrejiko čhib: O Trsťinakero Moros, sar džanas avri andral o Egipt. Šunďam the oda, so kerďan le duje Amorejike kraľenge pro vichodos le Jordanostar, le Sichonoske the le Ogoske, hoj len murdarďan savoreha, so len sas. 11Sar oda šunďam, samas pherarde la daraha angle tumende a našaďam e zor, bo o RAJ, tumaro Del, hin Del upre pro ňebos the tele pre phuv. 12Akana len vera anglo RAJ, hoj avke, sar me tumenge presikaďom o jileskeriben, presikavena the tumen mira famelijake a den man znameňje, 13hoj mire dades la daha, le phralen, le pheňen the lengere fameliji mukena te dživel a hoj amen zachraňinena le meribnastar!”

14O murša lake phende: “Das tut lav: Amare dživipena vaš tumare! Te na phenena ňikaske, soske ade avľam, doľikeraha oda lav a presikavaha tumenge o jileskeriben, sar amenge o RAJ dela kadi phuv.”

15Paľis len mukľa avri prekal oblaka le šeleha (lanoha), bo lakero kher sas ačhado jekhetane le foroskere muroha. 16Phenďa lenge: “Džan pro brehi, hoj tumen le kraľiskere murša te na arakhen. Garuven pes ode trin dživesa, medik pes ola murša na visarena pale. Paľis džan tumare dromeha.”

17O špijona lake phende: “Doľikeraha e vera, so tut diňam, hoj mukaha tira famelija te dživel, ča te kerena ada: 18Sar avaha andre kadi phuv, mušines te phandel ľoľi šparga pre oblaka, prekal savi amen mukľal, a mušines ade te lel le dades, la da, le phralen the caľa famelija. 19Te vareko lendar omukela o kher a ela murdardo, ela korkoro vaš oda vinovato a amen alestar avaha žuže, ale te vareko andro kher ela mardo, amen oda laha pre peste. 20A te varekaske pheneha, hoj soske ade avľam, akor odi vera amen imar na phandela.”

21“Mi ačhel pes avke, sar phenďan,” oj odphenďa a akor len premukľa a on gele het. Paľis phandľa pre oblaka ľoľi šparga.

22O špijona gele paš o brehi a ačhile ode trin dživesa, medik le kraľiskere murša pes na visarde pale. Ola murša len rodenas všadzik, no na arakhle len. 23Paľis kala duj špijona gele tele pal o brehi, pregele prekal o Jordan ko Jozua a phende leske avri sa, so pes lenge ačhiľa. 24A phende leske: “O RAJ diňa čačes caľi kadi phuv andre amare vasta. Savore manuša hine pherarde la daraha angle amende a našade e zor.”

3

O Izraeliti predžan prekal o Jordan

1O Jozua ušťiľa sig tosara a savore Izraelitenca džalas andral o Šittim ko Jordan. Ode presute, medik na pregele o paňi. 2Pal o trin dživesa o vodci pregele prekal o taboris 3a phende le manušenge: “Soča dikhena le rašajen, le Leviten, hoj ľidžana e Zmluvakeri Archa – e Archa le Rajeskeri, tumare Devleskeri – džan pal lende, 4hoj te džanen, save dromeha majinen te džal, bo mek šoha (ňikda) angle oda pes na mukľan ole dromeha. Ma džan pašes ke Archa, aven latar dur, ajso jekh kilometros!”

5Paľis o Jozua phenďa le manušenge: “Sentňaren pes, bo tajsa o RAJ kerela maškar tumende bare zazraki.”

6O Jozua phenďa le rašajenge: “Hazden e Zmluvakeri Archa a džan laha anglo manuša.” Avke hazdle e Archa a džanas anglal lende.

7O RAJ phenďa le Jozuaske: “Adadživesestar tutar kerava bares anglal savore Izraeliti, hoj te dikhen, hoj som tuha, avke sar somas the le Mojžišoha. 8Phen le rašajenge, save ľidžan e Zmluvakeri Archa: ‘Sar avena pro agor le Jordanostar, džan a ačhen andro paňi.’ ”

9Paľis o Jozua phenďa le Izraelitenge: “Avena a šunen o lava le RAJESKERE, tumare Devleskere. 10Pal ada prindžarena, hoj hino maškar tumende o džido Del, savo čačes tradela anglal tumende le Kanaančanen, le Chetitanen, le Chivijen, le Perizejen, le Girgašejen, le Amorejen the le Jebusejen. 11Dikhen, o rašaja predžan anglal tumende prekal o Jordan la RAJESKERA Zmluvakera Archaha, savo hin o Del caľa phuvake. 12Akana peske kiden avri dešuduje (12) muršen, jekhes andral dojekh Izraeliko kmeňos. 13Soča o rašaja thovena peskere pindre andro Jordan le Rajeskera Zmluvakera Archaha, oda paňi pes zaačhavela a o paňi, so avel upral, pes ačhavela pre jekh than.”

14O manuša pes mukle te džal het peskere taboristar, hoj te predžan o Jordan a o rašaja ľidžanas e Zmluvakeri Archa angle lende. 15O paňi andro Jordan sas ajso baro, hoj prečhorelas o brehi, bo sas časos, sar pes skidel upre o uľipen. Ale sar o rašaja, save ľidžanas e Archa zmluvakeri, doavle ko paňi a sar thode peskere pindre pro agor andro Jordan, 16o paňi pes zaačhaďa. O paňi, so avelas upral, pes ačhaďa pre jekh than igen dur lendar, paš o gavoro Adam, so hino paš o Caretan. O paňi imar na džalas tele ko moros Araba, so hino o Londo Moros, a o manuša predžanas prekal o Jordan pašes ko Jericho. 17O rašaja, save ľidžanas le RAJESKERI Zmluvakeri Archa, ačhenas pre šuki phuv maškar o Jordan, medik savore manuša na pregele. Avke savore Izraeliti pregele prekal e šuki phuv.

4

O dešuduj bara pro leperiben

1Sar savore manuša pregele prekal o Jordan, o RAJ phenďa le Jozuaske: 2“Kiden tumenge avri dešuduje (12) muršen, andral dojekh kmeňos po jekh. 3Phen lenge, hoj peske te len dešuduj bara adarik, kaj ačhenas o rašaja maškar o Jordan. Mi preľidžan len a thoven len pro than, kaj tumen sovena kadi rat.”

4O Jozua vičinďa ke peste ole dešuduje muršen le Izraelitendar, saven ačhaďa andral dojekh kmeňos po jekh, 5a phenďa lenge: “Džan angle Archa le RAJESKERI, tumari Devleskeri, pro maškar andro Jordan. Dojekh mi lel jekh bar pro phiko – jekh bar vaš dojekh Izraeliko kmeňos. 6Kada mi el tumenge pro leperiben pro furt. Te pes jekhvar tumare čhave phučena, so hine prekal tumende kala bara, 7odphenen lenge, hoj sar preľidžanas le RAJESKERI Zmluvakeri Archa prekal o Jordan, o paňi angle late zaačhiľa. O Izraeliti peske leperena pro furt kale barenca, hoj o paňi andro Jordan sas zaačhado.”

8O Izraeliti kerde avke, sar o Jozua lenge phenďa: ile dešuduj bara maškar o Jordan, jekh bar vaš dojekh Izraeliko kmeňos, avke sar o RAJ phenďa le Jozuaske. Ande ola bara andro taboris a ode len thode tele. 9O Jozua diňa te ačhavel dešuduj aver bara maškar o Jordan pre oda than, kaj ačhenas o rašaja, save ľidžanas e Zmluvakeri Archa. O bara hine ode dži adadžives.

10O rašaja la Archaha terďonas maškar o Jordan, medik na sas dokerdo savoro, so o RAJ phenďa prekal o Jozua le manušenge. The o Mojžiš ada phenďa le Jozuaske imar sigeder. O manuša siďarenas te predžal pre aver sera. 11Sar pregele savore, predžanas the o rašaja le RAJESKERA Archaha a gele pale te ačhel anglo manuša. 12O kmeňi Ruben, Gad the jepaš kmeňos Menašše sas pririchtimen pro mariben a pregele anglo Izrael, avke sar lenge oda phenďa o Mojžiš. 13Ajse 40 000 murša pririchtimen pro mariben, džanas anglo RAJ pro maľi paš o Jericho.

14Oda džives o RAJ hazdňa upre le Jozua anglal calo Izrael, hoj pal calo leskero dživipen leske presikavenas ajsi bari pačiv avke sar the le Mojžišoske.

15Paľis o RAJ phenďa le Jozuaske: 16“Phen le rašajenge, save ľidžan e Zmluvakeri Archa, hoj te džan avri andral o Jordan.”

17Akor o Jozua phenďa le rašajenge: “Aven avri andral o Jordan!”

18Sar o rašaja, save ľidžanas e Archa, avle avri andral o Jordan a uštarde le pindrenca pre šuki phuv, o paňi avľa pale pre peskero than. Sas pale ajso baro, hoj prečhorelas o brehi.

19Andro dešto džives ešebne (perše) čhonestar o manuša pregele o Jordan a kerde peske taboris paš o Gilgal, pre vichodno sera le Jerichoskera phuvatar. 20Ode o Jozua ačhaďa ola dešuduj bara, so ile andral o Jordan. 21A phenďa le Izraelitenge: “Te pes tumare čhave pal oda jekhvar phučena, so hine prekal tumende kala bara, 22phenen lenge, hoj adarik pregeľa o Izrael prekal o Jordan pal e šuki phuv. 23Bo o RAJ, tumaro Del, anglal tumende šučarďa avri o Jordan, medik na pregeľan, avke sar o RAJ tumaro Del kerďa le Lole Moroha4,23 E Hebrejiko čhib: O Trsťinakero Moros, so anglal amende šučarďa avri, medik na pregeľam. 24Oda kerďa vašoda, hoj te džanen savore manuša pal caľi phuv, savi bari hiňi le RAJESKERI zor, a hoj lestar te daran pro furt.”

5

O Jozua občhinel le Izraeliten

1Sar šunde savore Amorejike kraľa, save bešenas pro zapados pal o Jordan, the savore Kanaaňike kraľa, save bešenas paš o moros, hoj o RAJ šučarďa avri o paňi Jordan, hoj o Izraeliti te predžan, sas pherarde la daraha anglal lende a našade e zor.

2Akor phenďa o RAJ le Jozuaske: “Ker tuke barune čhura a pale občhin le Izraeliten.” 3Avke o Jozua kerďa barune čhura a občhinďa le Izraeliten paš o brehos Aralot. 4Občhinďa len vašoda, bo savore murša, kaske sas o berša andro mariben, save avle avri andral o Egipt, mule le dromeha pre pušťa paloda, sar džanas avri andral o Egipt. 5Savore murša, save avle avri, sas občhinde (obrezimen), ale ňiko le muršendar, save uľile le dromeha pre pušťa, na sas mek občhindo. 6Bo o Izraeliti phirenas pal e pušťa saranda (40) berš, medik na mule savore murša, kaske sas o berša andro mariben, save avle avri andral o Egipt, bo na šunenas le RAJES. O RAJ lenge andre vera phenďa, hoj na dikhena e phuv, so hiňi barvaľi le thudeha the le medoha, pal savi diňa lav lengere phure daden, hoj lenge la dela. 7O RAJ diňa, hoj lengere čhave te baron avri pre lengero than, a o Jozua ole čhaven občhinďa, bo na sas občhinde le dromeha.

8Sar imar sas savore murša občhinde, ačhile andro taboris, medik na sasťile avri. 9Paľis o RAJ phenďa le Jozuaske: “Sas oda ladž, hoj sanas otroka andro Egipt. Adadžives tumendar adi ladž odčhiďom.” Vašoda pes dži adadžives kada than vičinel Gilgal5,9 Oda hin: Te odčhivel. .

O inepos Patraďi

10Sar o Izraeliti taborinenas paš o Gilgal pro maľi paš o Jericho, oslavinenas o inepos Patraďi ke račate andro dešuštarto (14.) džives ole čhoneske. 11Pre aver džives pal e Patraďi chanas chaben le uľipnastar andral e phuv: o mare bi o drožďi the peko žužoďiv. 12Andre oda džives, sar chale chaben la phuvatar, e manna preačhiľa. Andre oda berš o Izraeliti chanas o chaben andral o Kanaan, bo len imar na sas manna.

O Jozua the o murš la šabľaha

13Sar sas o Jozua pašes paš o Jericho, jekhvareste dikhľa te ačhel muršes la šabľaha andro vast. O Jozua geľa ke leste a phučľa: “Sal jekh amendar, abo sal amaro ňeprijaťeľis?”

14“Na,” ov odphenďa. “Me som o nekbareder veľiťeľis le RAJESKERA armadakero a akana avľom.”

Akor o Jozua banďiľa le mujeha dži ke phuv a phenďa: “So kames te phenel tire služobňikoske, rajeja miro?”

15O veľiťeľis le RAJESKERA armadakero leske phenďa: “Čhiv tele o sandalki, bo o than, pre savo ačhes, hin sentno.” Avke o Jozua oda kerďa.

6

O Jericho perel

1Akor o manuša andral o Jericho phandle anglo Izraeliti o foroskere brani. Ňiko na džalas avri aňi andre. 2O RAJ phenďa le Jozuaske: “Dikh, diňom tuke andro vasta o Jericho the leskere kraľis le slugaďenca. 3Obdža o foros savore tire slugaďenca sako džives jekhvar a ker avke šov džives. 4Mi ľidžan efta rašaja angle Archa efta trubi le rohendar. Pro eftato džives obdžan o foros eftavar a o rašaja furt mi trubinen. 5Sar šunena, hoj zaľikeren jekhvar o hangos andral o trubi, akor savore manuša zorales mi vriskinen. Akor perena o foroskere muri a o manuša džana prosto andro foros.”

6Avke o Jozua, le Nunoskero čhavo, vičinďa le rašajen a phenďa: “Hazden e Zmluvakeri Archa a efta rašaja le efta trubenca mi džan angle RAJESKERI Archa.” 7Le manušenge phenďa: “Džan! Obdžan calo foros a o slugaďa pririchtimen pro mariben mi džan angle RAJESKERI Archa.”

8-9Kerde avke, sar o Jozua phenďa: ešeb (peršo) džanas o slugaďa a pal lende džanas efta rašaja le trubenca, save calo kada časos trubinenas. Pal lende džanas aver rašaja, save ľidžanas le RAJESKERI Archa a pal lende mek aver slugaďa. 10Ale o Jozua phenďa le manušenge: “Ma vriskinen, ma vakeren zorales a ma phenen aňi jekh lav dži oda džives, medik tumenge na phenava, hoj te vriskinen. Paľis vriskinen!” 11Avke kerďa, hoj le RAJESKERA Archaha te obdžan o foros. Sar les obgele jekhvar, avle andro taboris a ode ačhile te presovel.

12Pre aver džives sig tosara o Jozua ušťiľa a o rašaja hazdle le RAJESKERI Archa. 13O efta rašaja ľidžanas efta trubi angle RAJESKERI Archa le dromeha a furt trubinenas. O slugaďa džanas anglal the pal e RAJESKERI Archa. 14Kavke the pro dujto džives obgele o foros jekhvar a paľis pes visarde andro taboris. Avke oda kerenas šov dživesa.

15Pro eftato džives, sar vidňisaľolas, ušťile a obgele o foros avke sar angloda. Ča andre oda džives obgele les eftavar. 16Sar les imar obgele eftavar, o rašaja chudle te trubinel a o Jozua phenďa le manušenge: “Vriskinen, bo o RAJ tumenge diňa kada foros! 17O foros the savoro, so hin andre, hin dino le RAJESKE sar obeta, hoj te el zňičimen. Ča e lubňi e Rachab the savore, save hine laha andro kher, ačhena te dživel, bo garuďa amare špijonen, saven bičhaďam. 18Ma chuden pes olestar, so mušinel te el zňičimen, bo oda hin dino ča prekal o RAJ. Te lena vareso, o Izraeliko taboris mušinela te el zňičimen a perela andre bibach. 19Savoro rup, somnakaj, o veci le brondzostar the le trastestar hine dine ča prekal o RAJ. Thovena oda andre le RAJESKERI pokladňica.”

20O rašaja trubinenas. Soča o manuša šunde o trubi, chudle te vriskinel bara vikaha a o foroskere muri pele. Avke o manuša džanas prosto upre andre oda foros a kavke les zaile. 21Oddine calo foros le RAJESKE aleha, hoj le šabľenca murdarde dojekhes andro foros: le muršen, džuvľen, phuren, le ternen, le gurumňen, bakren the le somaren.

22O Jozua phenďa le duje muršenge, save predikhle e phuv: “Džan andro kher ke lubňi Rachab a len la avri odarik savorenca, save hine ode, avke sar lake la veraha diňan lav.” 23Avke o špijona gele a ile avri la Rachab, lakere dades la daha, le phralen the savoren, save sas laha. Thode caľa lakera famelija te bešel avri paš o Izraeliko taboris. 24Labarde avri o foros savoreha, so ode sas. Ča o rup, o somnakaj the o veci le brondzostar the le trastestar thode andre le RAJESKERI pokladňica. 25O Jozua mukľa te dživel la lubňa Rachab, lakera famelija the savore, save laha sas. Bo garuďa le špijonen, saven o Jozua bičhaďa te predikhel o Jericho. On dživen maškar o Izraeliti dži adadžives.

26Andre oda časos o Jozua phandľa le manušen kala veraha:

“Prekošlo mi el anglo RAJ oda,

ko chudela pale te ačhavel kada foros Jericho!

O zaklados thovela vaš o dživipen

peskere ešebne čhaskero

a o brani ačhavela vaš o dživipen

peskere nekternedere čhaskero.”

27O RAJ sas le Jozuaha a o hiros pal leste pes rozľigenďa pal caľi phuv.

7

Le Achanoskero binos

1Le Izraelitenge sas phendo, hoj savoro andro Jericho sas oddino le RAJESKE sar obeta, hoj te el zňičimen. Ale o Izraeliti na doľikerde oda, bo jekh murš, o Achan, iľa olestar, a vašoda o RAJ sas igen choľamen pro Izraeliti. O Achan sas o čhavo le Karmioskero, savo sas o čhavo le Zabdiskero a ov sas o čhavo le Zerachoskero andral o kmeňos Juda.

2Paľis o Jozua bičhaďa muršen andral o Jericho andro foros Aj, so hino paš o Bet-Aven pro vichodos le Betelostar. Phenďa lenge: “Džan te predikhel odi phuv.” Avke o murša gele te predikhel o foros Aj.

3Sar avle pale ko Jozua, phende leske: “Soske ode džana savore, mi džan ode ča vaj duj ezera (2 000) abo trin ezera (3 000) murša a on domarena o Aj. Soske te trapinel savore muršen, te ode nane ajci manuša?” 4Avke gele ajse trin ezera (3 000) Izraeliti pro mariben, ale on mušinde te denašel ole muršendar andral o Aj. 5O murša andral o Aj tradenas len la foroskera branatar tele le brehoha dži ko thana, kaj phagerenas o bara. Le dromeha murdarde lendar ajse tranda the šov (36) muršen. Avke o Izraeliti sas pherarde la daraha a našade e zor.

6Akor o Jozua andre žaľa pre peste čhingerďa o plašťos a banďiľa le mujeha dži ke phuv angle RAJESKERI Archa. Ode pašľolas jekhetane le Izraelike vodcenca, medik na zaračiľa, a čhivkerenas peske o prachos pro šero. 7O Jozua phenďa: “Ó, RAJEJA, Devla, soske preľigenďal kale narodos prekal o Jordan? Ča vašoda, hoj amen te des andro vasta le Amorejenge, hoj amen te murdaren? Feder uľahas amenge te ačhiľamas pal o Jordan! 8Mangav tut, RAJEJA, so majinav te phenel pre ada akana, te o Izraeliti denašle peskere ňeprijaťeľendar? 9Sar pes oda došunena o Kanaančana the aver manuša, save ade bešen, avena pre amende pal dojekh sera a murdarena amen avri. Akana, so kereha, hoj te na džal pal tu nalačho hiros?”

10Ale o RAJ phenďa le Jozuaske: “Ušťi! Soske pašľos pre phuv le mujeha? 11O Izraeliti kerde binos anglal ma a na doľikerde miri zmluva, so len diňom! Kamenas manca te thovel avri: Čorde varesave veci, so sas oddine prekal ma, a odthode len maškar peskere veci. 12Vašoda o Izraeliti našťi obačhon anglal peskere ňeprijaťeľa a mušinen te denašel lendar, bo ačhile oda, so mušinel te el zňičimen. Na avava tumenca, medik na zňičinena oda, so majinďa te el oddino mange. 13Dža, phen le manušenge, hoj pes te sentňaren pro tajsa. Phen lenge, hoj o RAJ, o Del le Izraeloskero, phenel avke: ‘Izrael, iľal le vecendar, so majinde te el zňičimen! Na obačhoha anglal tire ňeprijaťeľa, medik pestar na odčhivena oda, so majinďa te el zňičimen. 14Vašoda tajsa tosara avena anglal ma jekh kmeňos pal aver. Oda kmeňos, so o RAJ avri kidela, avela anglal ma jekh fajta pal aver. Ola fajta, so o RAJ avri kidela, avela anglal ma jekh famelija pal aver a ola famelija, so o RAJ avri kidela, avela anglal ma jekh murš pal aver. 15Oda manuš, pre kaste pes sikavela, hoj leste hin oda, so majinďa te el zňičimen, ela labardo savoreha, so les hin. Bo na doľikerďa le RAJESKERI zmluva a kerďa le Izraeloske bari ladž.’ ”

16Sig tosara o Jozua ušťiľa a phenďa le Izraelitenge, hoj te aven jekh kmeňos pal aver, a o kmeňos Juda sas avrikidlo. 17Paľis phenďa le kmeňoske Juda, hoj te aven avri, a le Zerachoskeri fajta sas avrikidňi. Avke phenďa, hoj te aven o murša andral e Zerachoskeri fajta, a o Zabdi sas avrikidlo. 18Sar phenďa, hoj te aven o murša andral leskeri famelija, o Achan sas avrikidlo. Ov sas le Karmioskero čhavo, leskero dad o Zabdi a leskero dad o Zerach andral o kmeňos Juda.

19O Jozua phenďa le Achanoske: “Čhavo miro, phen mange avri o čačipen anglo RAJ, anglo Del le Izraeloskero, a pridžan tut, so kerďal. Ma garuv ňič anglal ma!”

20O Achan odphenďa: “Čačipen hin, kerďom binos anglo RAJ, anglo Del le Izraeloskero, a kada hin oda, so kerďom: 21Dikhľom maškar o veci andro Jericho šukar Šinariko plašťos, ajse duj kili rup, the jekh somnakuňi cehla phari vaj jepaš kilos. Avke len igen kamavas, hoj mange len iľom. Garuďom len andro miro stanos tel e phuv a o rup hin dži telal.”

22Paľis o Jozua phenďa varesave muršenge, hoj te džan sigo andro stanos. Čačes ola veci sas garude andre leskero stanos tel e phuv a o rup sas dži telal. 23Avke oda ile andral o stanos, ande le Jozuaske the le Izraelitenge a thode oda anglo RAJ. 24Androda o Jozua a savore Izraeliti chudle le Achan, le Zerachoskere čhas, the o rup, o plašťos, e somnakuňi cehla the leskere čhaven, čhajen, gurumňen, somaren, bakren, leskero stanos the savoro, so les sas, a ľigende len andre dolina Achor. 25O Jozua phenďa: “Soske amen anďal andre bibach? Akana tut anela o RAJ andre bibach!” Avke savore Izraeliti čhivkerenas andre lende le barenca, medik na mule, a paľis len labarde savore vecenca. 26Thode upral lende bari kopa bara, so hin ode dži adadžives. Avke o RAJ pes visarďa peskera bara choľatar. Vašoda pes odi dolina furt vičinel Achor7,26 Oda hin: E bibach. .

8

O Izraeliti zalen o foros Aj

1Avke o RAJ phenďa le Jozuaske: “Ma dara tut, av zoralo! Le tuha savore slugaďen a dža andro foros Aj. Dav tuke andro vasta le kraľis andral o Aj, leskere manušen, o foros the e phuv. 2Ker le Ajoha the leskere kraľiha avke, sar kerďal le Jerichoha the leskere kraľiha, ale akana peske šaj len lengere dragane veci the o stadi. Muk varesave muršen, hoj te džan pro foros palunestar.”

3Avke o Jozua džalas savore peskere slugaďenca te zalel o foros Aj. Kidľa peske avri 30 000 zorale slugaďen, rači len bičhaďa 4a phenďa: “Džan, garuven pes pal o foros, ale ma aven igen dur lestar. Aven savore pririchtimen! 5Ale me the savore murša, save hine manca, džaha pašes ko foros a te avena pre amende, denašaha lendar avke sar ešebnovar (peršovar). 6On avena pal amende, bo peske gondoľinena, hoj amen lendar denašas avke sar ešebnovar. Kaleha len dochudaha avri le forostar. 7Tumen akor džan palunestar pro foros a zalen les. O RAJ, tumaro Del, tumenge les dela andro vasta. 8Sar zalena o foros, podlabaren les pal le RAJESKERO lav. Kada tumenge prikazinav.” 9Kavke len o Jozua bičhaďa a garuvenas pes pro zapados le Ajostar, maškar o Betel the Aj. O Jozua odi rat ačhiľa te presovel maškar o manuša.

10O Jozua ušťiľa sig tosara, vičinďa le muršen a džalas le vodcenca angle lende ko foros Aj. 11Savore slugaďa, save sas leha, gele dži ko foros. Sar avle pašes ke leste, kerde peske taboris pro severos le Ajostar. Maškar lende the maškar o foros Aj sas dolina. 12Imar angloda iľa ajse pandž ezera (5 000) muršen a phenďa lenge, hoj pes te garuven pro zapados le forostar maškar o Aj the Betel. 13Avke ačhade buteder muršen andro taboris pro severos le forostar a varesave muršen garude pro zapados. Odi rat o Jozua geľa tele andre dolina.

14Sar oda dikhľa o kraľis andral o Aj, siďarelas sig tosara le muršenca avri andral o foros. Geľa savore peskere muršenca pro mariben pro Izraeliti le dromeha, sar pes džal ke Jordaňiko dolina, pre oda than sar ešebnovar. Ale ov na džanelas, hoj pre leste hine pririchtimen aver garude murša pal o foros. 15O Jozua the calo Izrael kerenas pestar, hoj prekhelde (prehrajinde) a denašenas lendar pre pušťa. 16O murša andral o Aj vičinde savoren, save ačhile andro foros, hoj te džan the on pal lende. Denašenas pal o Jozua a avke len dochudle avri andral o foros. 17Savore manuša andral o Aj the andral o Betel džanas pal o Izraeliti a o foros mukle phundrado.

18O RAJ phenďa le Jozuaske: “Hazde pro foros Aj e kopija, so tuke hiňi andro vast, bo dava tuke les.” O Jozua hazdňa peskeri kopija pro foros. 19Sar hazdňa o vast, o garude murša sigo denašle avri pal peskero than, siďarenas andro foros, zaile les a takoj podlabarde.

20Sar pes o murša andral o Aj visarde palal, dikhle, sar o thuv džal andral o foros upre andro ňebos. Na sas len imar ňikhaj te denašel, bo o Izraeliti, save denašenas pre pušťa, pes visarde pal lende. 21Bo sar o Jozua the calo Izrael dikhle, hoj lengere murša zaile o foros a hoj odarik džal o thuv, visarde pes a chudle te marel le muršen andral o Aj. 22Ola Izraeliti, save zaile o Aj, džanas andral o foros pre lende a avke pes dochudle o murša andral o Aj maškar lende. Marenas pes lenca pal o duj seri avke, hoj ňiko lendar našťi denašľa aňi na ačhiľa džido. 23Ale le kraľis andral o Aj chudle džides a ande les ko Jozua.

24O Izraeliti murdarde savore manušen andral o foros Aj. Džanas pal lende pre maľa the pre pušťa a dojekh murš sas murdardo la šabľaha. Paľis visarďa pes calo Izrael andro foros Aj a the le manušen odarik murdarde. 25Oda džives murdarde 12 000 muršen the džuvľen – savoren, save dživenas andro Aj. 26Se o Jozua ľikerelas e kopija andro vast a nacirdľa la, medik savoren andral o foros Aj na murdarde avri. 27O Izraeliti peske ile ča o dragane veci the o stadi andral o foros, kavke sar phenďa o RAJ le Jozuaske.

28Avke o Jozua labarďa o Aj a kerďa lestar zburaňiskos pro furt a hin oda dži adadžives. 29Le kraľis andral oda foros diňa te figinel a mukľa les ode pro stromos, medik o kham na zapeľa. Ke račate o Jozua phenďa le muršenge, hoj te len leskero mulo ťelos tele pal o stromos. Paľis les čhide paš e foroskeri brana a thode upral leste bari kopa bara, so hin ode dži adadžives.

O Jozua pregenel le Mojžišoskero zakonos

30Akor o Jozua ačhaďa le RAJESKE, le Izraeloskere Devleske, oltaris pro verchos Ebal. 31Oda oltaris sas le barendar, so na sas oprikerde, savendar pes o trast na chudľa, avke sar phenďa le RAJESKERO služobňikos o Mojžiš. Ov oda pisinďa le Izraelitenge andro zakonoskero zvitkos. Kerde ode le RAJESKE labarde the smiromoskere obeti. 32Ode angle savore Izraeliti pisinďa pre ola bara o zakonos, so diňa o Mojžiš. 33Calo Izrael, leskere vodci, uradňika the sudci ačhenas pal soduj seri pašal e Archa anglo rašaja, save sas Leviti a ľidžanas le RAJESKERI Zmluvakeri Archa. Ačhenas ode the o cudzinci, save maškar lende bešenas. Jepaš le manušendar ačhenas anglo verchos Gerizim a jepaš anglo verchos Ebal, sar angloda phenďa le RAJESKERO služobňikos Mojžiš, hoj te keren, sar požehňinena le Izraeliten.

34Paľis pregenďa savore lava le zakonoskere, o požehnaňje the o košiben, avke sar hin pisimen andro zakonoskero zvitkos. 35O Jozua pregenďa dojekh lav, so o Mojžiš prikazinďa, angle savore Izraeliti, anglo romňa, čhavore the cudzinci, save džanas lenca.

9

O Gibeona thoven avri le Izraelitenca

1Sar pes oda došunde savore kraľa, save bešenas pro zapados le Jordanostar pro verchengere the brehengere phuva a teleder paš o Stredozemno Moros dži ko verchi Libanon – o Chetitana, o Amoreja, o Kanaančana, o Perizeja, o Chivija the o Jebuseja – 2zgele pes jekhetane pro mariben pro Jozua the pro Izraeliti.

3Ale sar o manuša andral o Gibeon šunde, so kerďa o Jozua andro Jericho the andro Aj, 4phende peske, hoj leha thovena avri. Varesave murša thode pro somara purane gone le chabeneha a ile cipune gone pre mol, so sas purane, čhingerde the side. 5Urde peske purane side sandalki the purane gada a ile peha the šuko trušaco maro. 6Kavke džanas ko Jozua andro taboris paš o Gilgal te phenel le Izraelitenge the leske: “Avľam andral e phuv, so hiňi dur adarik. Phanden amenca zmluva.”

7O Izraeliti phende le Gibeonenge9,7 O Gibeona sas Chivija.: “So, te bešen tumen pašes paš amende? Sar amen akor šaj tumenca phandas e zmluva?”

8“Sam tire služobňika,” odphende le Jozuaske.

O Jozua lendar phučľa: “Ko san a khatar san?”

9Odphende leske: “Amen avľam andral e phuv, so hiňi igen dur, bo šunďam pal o RAJ, tumaro Del. Šunďam pal savoro, so kerďa andro Egipt 10a mek the pal oda, so kerďa ole duje Amorejike kraľenge pal o Jordan: le kraľiske le Sichonoske andral o Chešbon a le kraľiske le Ogoske andral o Bašan, savo bešelas andro foros Aštarot. 11Vašoda amenge amare vodci the savore manuša andral amari phuv phende: ‘Len tumenge chaben pro drom, džan anglal lende a phenen lenge: “Amen sam tumare služobňika, phanden amenca akana zmluva.” ’ 12Kada hin amaro maro, so peske iľam kheral mek tato, sar avľam ke tumende. A akana dikhen! Šučiľa avri a ačhiľa trušaco. 13Kala hine amare cipune gone pre mol. Sar peske len pherarďam, sas neve. Dikhen, akana hine čhingerde. Amare gada the o sandalki hine zňičimen le bare dromestar.”

14O Izraelike murša ile lengere chabenestar, ale le RAJESTAR pes pal ada na phučle. 15O Jozua pes dothoďa lenca andro smirom a phandľa lenca e zmluva, hoj len mukela te dživel a le Izraelengere vodci pre oda priačhile la veraha.

16Ale pal o trin dživesa, sar peha phandle zmluva pes došunde, hoj ola manuša bešen nadur the pašes paš lende. 17Avke o Izraeliti džanas le dromeha a pro trito džives avle andre lengere fori: O Gibeon, Kefira, Beerot the Kirjat-Jearim. 18Ale o Izraeliti len na murdarde, bo o vodci ile vera pro RAJ, pro Del le Izraeloskero. Savore Izraeliti namištes vakerenas pro vodci, 19ale on odphende: “Iľam vera pro RAJ, pro Del le Izraeloskero. Vašoda akana našťi lenca ňič keras. 20Mušinas len te mukel džiden, hoj amen o Del te na marel vaš e vera, so len diňam.” 21Paľis lenge mek phende: “Mukas len te dživel! Ale mušinena te čhingerel o kašta a te hordinel o paňa prekal savorende pro furt.” Kavke o vodci doľikerde e vera, so dine le Gibeonen.

22Paľis o Jozua len vičinďa a phenďa lenge: “Soske amenca thoďan avri? Phenďan amenge, hoj san igen dural, ale bešen pašes paš amende! 23Vašoda san akana prekošle a ačhena otroka pro furt! Čhingerena o kašta a hordinena o paňa prekal o kher mire Devleskero!”

24On phende le Jozuaske: “Tire služobňika pes igen daranas pal o dživipen. Phende amenge, hoj o RAJ, tiro Del, phenďa peskere služobňikoske le Mojžišoske, hoj tumenge te del caľi phuv a te murdarel savoren manušen odarik anglal tumende. Vašoda avke kerďam. 25Akana sam andre tire vasta. Ker amenca oda, so gondoľines, hoj hino lačho the čačipnaskero.” 26Ov kerďa lenca oda, hoj len iľa avri andral o vasta le Izraelengere a na murdarde len. 27A oda džives o Jozua lendar kerďa peskere sluhen, save mušinenas te čhingerel o kašta a te hordinel o paňa prekal savore Izraeliti the prekal le RAJESKERO oltaris pre oda than, so peske kidela avri o RAJ. A kada hin oda, so keren dži adadžives.

10

O Jozua ňerinel upral o pandž Amorejike kraľa

1O Jeruzalemsko kraľis Adoni-Cedek igen predaranďila, sar šunďa, hoj o Jozua zaiľa o foros Aj a zňičinďa les the leskere kraľis avke, sar kerďa the le Jerichoha the leskere kraľiha, a sar šunďa the oda, hoj o manuša andral o Gibeon pes dothode, hoj ačhena andro smirom le Izraelitenca a hoj bešen maškar lende. 2Ov the leskere manuša pes daranas, bo o Gibeon sas baro foros sar jekh le kraľengere forendar. O Gibeon sas bareder sar o foros Aj a savore murša odarik pes džanenas te marel. 3Vašoda o kraľis Adoni-Cedek vičinďa kraľen andral aver fori: le Hoham andral o Hebron, le Piream andral o Jarmut, le Jafijah andral o Lachiš the le Debir andral o Eglon. 4Mangelas len: “Aven ke mande a pomožinen mange te domarel o foros Gibeon, bo pes dothode, hoj ačhena andro smirom le Jozuaha the le Izraelitenca.”

5Avke pes zgele ola pandž Amorejike kraľa andral o Jeruzalem, Hebron, Jarmut, Lachiš the Eglon. Avle savore peskere slugaďenca paš o Gibeon a ode pes rozthode a gele pro mariben pre leste.

6Avke o Gibeona dine te phenel le Jozuaske andro taboris paš o Gilgal: “Ma omuk tire služobňiken! Sigo av ke amende! Pomožin amenge a zachraňin amen, bo savore Amorejike kraľa, save bešen pro verchengeri phuv, pes pre amende kiden pro mariben.”

7O Jozua geľa andral o Gilgal savore slugaďenca the zorale muršenca pro mariben. 8O RAJ phenďa le Jozuaske: “Ma dara tut lendar, bo diňom tuke len andro vasta. Ňiko lendar na obačhola anglal tute.”

9O Jozua džalas caľi rat andral o Gilgal a geľa pre lende avke, hoj aňi na užarenas pre oda. 10O RAJ kerďa, hoj o Amoreja la daratar ačhile sar bi e goďi anglo Izraeliti. Paš o Gibeon o Izraeliti igen but dženen murdarde a džanas pal lende le dromeha upre pro Bet-Choron a murdarkerenas len dži ke Azeka the Makkeda. 11Sar denašenas le Izraelitendar tele pal o brehos le dromeha andral o Bet-Choron, o RAJ diňa, hoj te perel pre lende andral o ňebos bare ľegošne krupi sar bara dži ke Azeka avke, hoj ola, save mule le ľegošne krupendar, sas buter sar ola, saven murdarde o Izraeliti le šabľenca.

12Oda džives, sar o RAJ diňa le Izraelitenge te ňerinel (zviťazinel) upral o Amoreja, o Jozua vakerelas le RAJEHA. Anglal calo Izrael phenďa:

“Khameja, zaačhav tut upral o Gibeon

a tu, čhoneja, upral e dolina Ajalon!”

13Avke o kham the o čhon zaačhile, medik o manuša na ňerinde upral peskere ňeprijaťeľa. Oda hin pisimen andro le Jašariskero zvitkos.

O kham pes zaačhaďa maškar o ňebos a calo džives na zageľa. 14Ajso džives na sas aňi angloda aňi paľis, hoj o RAJ kavke šunďahas avri le manušes. O RAJ pes čačes marelas vaš o Izrael.

15Paľis o Jozua pes visarďa andro taboris Gilgal a calo Izrael leha.

16Ola pandž kraľa denašle a garude pes andre jaskiňa paš e Makkeda. 17Avke le Jozuaske gele te phenel: “Arakhle pes ola pandž kraľa. Garuven pes andre jaskiňa paš e Makkeda.” 18O Jozua phenďa: “Začhiven e chev andre jaskiňa bare barenca a ačhaven paš late le muršen, hoj te merkinen. 19Ale tumen pes ma zaačhaven. Džan pre peskere ňeprijaťeľa palunestar a ma domuken lenge, hoj pes te visaren pre peskere fori, bo o RAJ tumaro Del, tumenge len diňa andro vasta.”

20O Jozua the o Izraeliti preačhile o mariben peskere ňeprijaťeľenca, bo murdarde maj savoren. Ole, save predžiďile, denašle a dochudle pes andre peskere zorale fori le murenca. 21Savore manuša pes visarde pale a mištes dogele andro taboris ko Jozua paš e Makkeda. Ňiko peske imar na domukľa te phenel aňi lav pro Izraeliti.

22Avke o Jozua phenďa: “Phundraven e chev andre jaskiňa a anen ke mande ole pandž kraľen.” 23Kerde oda a ande ke leste andral e jaskiňa ole kraľen andral o Jeruzalem, Hebron, Jarmut, Lachiš the Eglon. 24Sar ole kraľen ande ke leste, o Jozua vičinďa savore Izraeliten a le veľiťeľenge, save avle leha, phenďa: “Aven a terďuven le pindrenca pro meňa kale kraľenge!” On gele a terďile lenge pro meňa.

25Paľis lenge o Jozua phenďa: “Ma daran tumen aňi ma izdran! Aven zorale a bi e dar, bo ada kerela o RAJ savore tumare ňeprijaťeľenca, pre save džana pro mariben.” 26Paľis o Jozua len diňa te murdarel a te figinel pro pandž stromi. Ode sas figimen, medik na zaračiľa.

27Sar zaračolas, diňa o Jozua len te lel tele a te čhivel andre jaskiňa, andre savi pes imar angloda garuvenas. Paľis zathode e chev andre jaskiňa le bare barenca, so hine ode dži adadžives.

O Jozua zalel buter phuva

28O Jozua mek oda džives zaiľa o foros Makkeda a le manušen odarik murdarďa la šabľaha. Ňikas na mukľa te dživel. Le kraľiha andral e Makkeda kerďa avke, sar angloda le kraľiha andral o Jericho.

29Paľis o Jozua savore Izraelitenca geľa andral e Makkeda ko foros Libna a džalas pre leste pro mariben. 30The kada foros le kraľiha diňa o RAJ le Izraelitenge andro vasta. Marenas len le šabľenca a murdarde savore manušen odarik – ňikaske na dine te predživel. Lengere kraľiha kerďa avke sar le kraľiha andral e Jericho.

31Paľis o Jozua pregeľa cale Izraeloha andral e Libna ko foros Lachiš. Ode pes rozthode a džanas pro mariben pro manuša andral oda foros. 32O RAJ diňa o foros Lachiš le Izraelitenge a pro dujto džives les zaile. Murdarde savoren le šabľenca, avke sar kerde andre Libna. 33Akor o kraľis o Horam avľa pro mariben andral o foros Gezer te pomožinel le kraľiske andro Lachiš, ale o Jozua ňerinďa upral leste the upral leskere manuša avke, hoj ňiko lendar na predžiďiľa.

34Paľis o Jozua pregeľa andral o Lachiš savore Izraelitenca ko foros Eglon a ode pes rozthode a džanas pre leste pro mariben. 35Mek oda džives les zaiľa. Murdarde le šabľenca savoren, save sas andro foros, avke sar oda kerde le foroha Lachiš.

36Paľis o Jozua savore Izraelitenca gele andral o Eglon ko foros Hebron pro mariben. 37Zaile les a murdarde savoren le kraľiha a mek savoren andro pašutne gava. Na mukle ňikas te dživel. Avke sar oda kerde andro Eglon, ola gava zňičinde a na mukle ňikas te dživel.

38Paľis pes o Jozua visarďa le Izraelitenca ko foros Debir pro mariben. 39Zaile les the leskere kraľenca a mek savoren andro pašutne gava a murdarde len. Na mukle ňikas te dživel. Avke sar kerde le forenca Hebron the Libna a lengere kraľenca, kerde the le foroha Debir a leskere kraľiha.

40Kavke o Jozua ňerinďa (zviťazinďa) upral savore kraľa andre caľi phuv: pro verchengeri phuv the andre e pušťa pro juhos, pro brehengeri phuv the pre vichodno sera le verchengeri – na mukľa ňikas te dživel. Murdarďa savoren, avke sar phenďa o RAJ, o Del le Izraeloskero. 41O Jozua len murdarďa le forostar Kadeš-Barnea dži ke Gaza a caľi phuv Gošen dži ko Gibeon. 42Savore kraľen lengere phuvenca zaiľa jekhvareste, bo o RAJ, o Del le Izraeloskero, pes marelas vaš o Izrael.

43Paľis pes o Jozua savore Izraelitenca visarďa andro taboris Gilgal.

11

O Jozua ňerinel upral o kraľis Jabin

1Sar pes oda došunďa o kraľis Jabin andral o Chacor, diňa te vičinel le kraľis Jobab andral o Madon, le kraľen andral o Šimron the andral o Achšaf, 2the le kraľen, save bešenas pro severne verchi a teleder andre dolina Jordan pro juhos le Galilejske morostar the pre brehengeri phuv a the pašal o Dor pro zapados. 3Diňa te vičinel the le Kanaančanen pal o zapados the pal o vichodos: le Amorejen, le Chetitanen, le Perizejen, le Jebusejen pal o verchengeri phuv the le Chivijen tel o verchos Chermon andre phuv Micpa. 4O kraľa avle savore peskere armadenca – sas ajci slugaďa sar e poši paš o brehos le moroskero. A sas len igen but graja the verdana pro mariben. 5Kala savore kraľa pes sthode jekhetane a kerde peske taboris paš o paňa Merom, hoj te džan pro mariben pro Izrael.

6Akor o RAJ phenďa le Jozuaske: “Ma dara tut lendar, bo tajsa andre ajso časos ena mule. Me len dava andro vasta le Izraelitenge. Lengere grajenge podčhin o pindre a o verdana zlabar.” 7O Jozua peskere slugaďenca siďarenas te džal ko paňa Merom a gele pre lende pro mariben. 8O RAJ len diňa le Izraelitenge andro vasta, ňerinde (zviťazinde) upral lende a džanas pal lende dži ko baro foros Sidon pro severos the ko Misrefot-Majim a pro vichodos dži ke dolina Micpa. Domarde len a na mukle ňikas te dživel. 9O Jozua kerďa avke, sar leske phenďa o RAJ: podčhinďa le grajenge o pindre a zlabarďa o verdana.

10Akor o Jozua avľa pale, zaiľa o foros Chacor a le kraľis odarik murdarďa. (O kraľis andral o Chacor kraľinelas upral savore kraľišagi, so sas andre odi phuv.) 11Dojekhes odarik murdarde, na mukle ňikas džides a o foros zlabarde.

12Savore kala kraľengere fori o Jozua zaiľa a lengere kraľen phandľa. Dojekhes murdarďa la šabľaha, avke sar leske prikazinďa o Mojžiš, le RAJESKERO služobňikos. 13O Izraeliti na zlabarde o fori, save sas ačhade pro kopi, o Jozua zlabarďa ča o Chacor. 14O Izraeliti peske ile savoro, so andre ola fori arakhle, a ile the savore stadi. Ale le manušen odarik murdarenas la šabľaha, medik lendar na sas dojekh mulo. 15Avke sar o RAJ prikazinďa peskere služobňikoske, le Mojžišoske, avke o Mojžiš phenďa le Jozuaske a avke o Jozua the kerďa. Ov na mukľa avri ňič olestar, so prikazinďa o RAJ le Mojžišoske.

O phuva, so zaiľa o Jozua

16Kavke o Jozua zaiľa caľi kadi phuv: verchengere phuva the brehengere phuva pro severos the pro juhos, caľi pušťa pro juhos, caľi phuv Gošen the e dolina paš o Jordan: 17oda le verchostar Chalak upre ko verchos Seir pro juhos dži paš o Baal-Gad, so hin andre dolina Libanon tel o verchos Chermon pro severos. Savore kraľen odarik chudľa a diňa te murdarel. 18O mariben kale savore kraľenca igen but ľikerelas le Jozuaske. 19Ňisave fori le Izraelitenca pes na dothode andro smirom, ča jekh o Chivija andral o Gibeon. Savore fori zaile maribnaha. 20Bo o RAJ kerďa, hoj ola manuša te en zoralejileskere, hoj pes te maren le Izraelitenca, hoj te en savore zňičimen a murdarde bijal o jileskeriben, avke sar prikazinďa o RAJ le Mojžišoske.

21Akor avľa o Jozua a murdarďa le Anaken pro brehengere phuva: andral o Hebron, Debir, Anab the andral o Judske the Izraelike brehi. Zňičinďa len the savore lengere fori. 22Le Anakendar na ačhiľa andre Izraeliko phuv ňiko. Ačhile ča andro fori Gaza, Gat the Ašdod.

23O Jozua zaiľa odi caľi phuv avke, sar prikazinďa o RAJ le Mojžišoske. O Jozua diňa kadi phuv le Izraelitenge sar ďeďictvos, dojekhe kmeňoske o kotor, so hin leskero. Avke le manušen andre odi phuv sas le maribnastar smirom.

12

O kraľa, save prekhelde

1O Izraeliti ňerinde (zviťazinde) upral duj kraľa pro vichodos le Jordanostar a zaile lengere phuva. Ola phuva chudenas le juhostar le paňestar Arnon upre pre vichodno sera le Jordanoskeri dži ko verchos Chermon.

2Jekh lendar sas o Amorejiko kraľis o Sichon, savo bešelas andro foros Chešbon. Leskeri phuv sas le forostar Aroer pro brehos le paňestar Arnon – maškaral ola dolinatar – dži ko paňi Jabbok pro severos, kaj chudelas imar e phuv le Ammončanengeri, oda hin jepaš phuv Gilead. 3Leskeri phuv sas le Galilejske morostar paš o Jordan dži ko Bet-Ješimot paš o verchos Pisga, so hin pro vichodos le Londe Morostar.

4O dujto kraľis sas o Og andral o Bašan, savo ačhiľa ča jekh le poslednendar savore Refajendar a bešelas andro fori Aštarot the Edrej. 5Leskeri phuv sas le brehendar paš o Chermon dži ke Salcha – caľi phuv Bašan dži ke hraňica le Gešurenca the le Maachaťanenca. Kraľinelas upral o jepaš phuv Gilead dži ke phuv le kraľiskeri le Sichonoskeri, savo sas andral o foros Chešbon.

6Upral kala duj kraľa ňerinďa le RAJESKERO služobňikos o Mojžiš le Izraelitenca. O Mojžiš diňa lengere phuva le Rubenoskere the le Gadoskere kmeňenge a jepaš Menaššeskere kmeňoske, hoj te en lengero ďeďictvos.

7O Jozua the o Izraeliti ňerinde upral o kraľa pre zapadno sera le Jordanoskeri le Baal-Gadostar pro severos, so hin andre dolina Libanon, dži pro juhos ko verchos Chalak, so džal upre ko Seir. O Jozua diňa kala phuva le Izraelike kmeňenge pro furt. 8Diňa lenge the savoro, so upre sas: o verchi, o telune thana, e Jordaňiko dolina, o brehi a e pušťa Negev pro juhos. Pre kala thana bešenas o Chetitana, o Amoreja, o Kanaančana, o Perizeja, o Chivija the o Jebuseja. 9O Izraeliti ňerinde upral o kraľa andre kala fori: o Jericho, o Aj, so hin paš o Betel, 10o Jeruzalem, o Hebron, 11o Jarmut, o Lachiš, 12o Eglon, o Gezer, 13o Debir, o Geder, 14e Chorma, o Arad, 15e Libna, o Adullam, 16e Makkeda, o Betel, 17o Tappuach, o Chefer, 18o Afek, o Šaron, 19o Madon, o Chacor, 20o Šimron-Meron, o Achšaf, 21o Taanach, o Megiddo, 22o Kedeš, o Jokneam andro Karmel, 23Dor paš o moroskero brehos, o Gojim andre Galileja 24the o Tirca. Savore kraľa sas jekhetane tranda the jekh (31).

13

O phuva, so mek na sas zaile

1Sar imar sas o Jozua igen phuro, o RAJ leske phenďa: “Tu sal imar phuro a hin tuke imar but berš, ale ačhile ode but phuva, so o Izraeliti mek na zaile. 2Ačhile mek o Filišťinike the Gešurengere phuva. 3O phuva, pal save phenen, hoj hine le Kanaančanengere, le paňestar Šichor, so džal pro vichodos le Egiptostar, dži pro severos paš o Ekron. Ode bešen pandž Filišťinike kraľa andral e Gaza, andral o Ašdod, o Aškalon, o Gat the o Ekron. Ačhiľa mek e phuv le Avvičanengeri, 4pro juhos e phuv le Kanaančanengeri dži ke phuv Meara, so hiňi le Sidončanengeri, dži ko Afek, so hiňi e phuv le Amorejengeri. 5Ačhiľa the e phuv le Gebalengeri the calo Libanon pro vichodos le Baal-Gadostar paš o verchos Chermon dži prekal o verchengero drom Lebo-Chamat. 6Me anglal o Izraeliti tradava avri savore Sidončanen, save bešen maškar o verchi Libanon dži ko Misrefot-Majim. Tu akana le losoha ča rozulav le Izraelitenge o phuva avke, sar tuke phenďom. 7Rozulav kadi phuv le eňa kmeňenge the jepaš le Menaššeskere kmeňoske, hoj te el lengeri.”

O phuva pro vichodos le Jordanostar

8O Rubenoskero, Gadoskero the o dujto jepaš le Menaššeskero kmeňos priile o ďeďictvos, so lenge diňa o Mojžiš, le RAJESKERO služobňikos, pro vichodos pal o Jordan. Lengeri phuv chudelas 9le forostar Aroer pro brehos paš e dolina Arnon, dureder ko foros, so hino maškar odi dolina, the ko rovno than le Dibonostar dži ko foros Medeba. 10On priile savore fori le Amorejike kraľiskere le Sichonoskere, savo kraľinelas andro Chešbon, dži ke phuv le Ammončanengeri. 11Priile mek o Gilead, e phuv le Gešurengeri the le Maachaťanengeri, savore verchi paš o Chermon the caľi phuv Bašan dži ke Salcha. 12E phuv Bašan sas angle oda le kraľiskeri le Ogoskeri, savo bešelas andro Aštarot the Edrej. Ov ačhiľa ča jekh poslednendar savore Refajendar, upral save o Mojžiš ňerinďa (zviťazinďa) a tradňa avri. 13Ale o Izraeliti na tradle avri le Gešuren the le Maachaťanen, vašoda dži adadžives bešen maškar lende.

O Leviskero kmeňos

14O Mojžiš na diňa ňisavi phuv le kmeňos Levi vaš o ďeďictvos, bo o RAJ o Del le Izraeloskero lenge phenďa: “Na chudena o phuva, ale ča o obeti, so ena labarde pre miro oltaris.”

Le Rubenoskere phuva

15O Mojžiš diňa o phuva vaš o ďeďictvos le famelijenge andral o kmeňos Ruben. 16Pro juhos lengeri phuv chudelas le forostar Aroer, so hino pro brehos paš e dolina Arnon – lengere sas the o foros maškar e dolina, the e phuv dži ke Medeba, 17o foros Chešbon the savore leskere fori, so hine pre odi phuv: o Dibon, o Bamot-Baal, o Bet-Baal-Meon, 18e Jahca, o Kedemot, o Mefaat, 19o Kirjatajim, e Sibma the o Ceret-Šachar pro brehos andre dolina, 20o Bet-Peor tel o verchos Pisga the o Bet-Ješimot. 21Chudle mek savore fori pre odi phuv the calo kraľišagos le Amorejike kraľiskero le Sichonoskero, savo kraľinelas andro Chešbon. O Mojžiš ňerinďa upral leste the upral o Midijaňike vodci, save sas o Evi, o Rekem, o Cur, o Chur the o Reba: Kala savore sas le kraľiskere Sichonoskere vodci. 22O Izraeliti murdarde the le vrašcos le Bileam, le Beoriskere čhas. 23Pro zapados le Rubenengeri phuv chudelas le brehostar Jordan. Kale fori the gava priile o fajti le Rubenengere sar ďeďictvos.

Le Gadoskere phuva

24O Mojžiš diňa the ďeďictvos dojekha fajtake andral o Gadoskero kmeňos. 25Sas lenge dino o foros Jazer, savore fori andro Gilead the jepaš phuv le Ammončanengeri dži ko Aroer, so hino pro pašes paš e Rabba, 26le Chešbonostar ko Ramat-Micpa the Betonim; le forostar Machanajim dži ko than Lo-Debar. 27Tele andre dolina Jordan chudle o fori Bet-Haram, Bet-Nimra, Sukkot the Cafon a the oda, so ačhiľa la phuvatar le Sichonoskera, savo sas kraľis le Chešbonoskero, the e vichodno sera le Jordanoskeri dži paš o Galilejsko moros. 28Kala fori the gava priile o fajti andral o kmeňos Gad sar ďeďictvos.

Le Menaššeskere phuva

29O Mojžiš diňa le fajtenge andral o jepaš kmeňos Menašše kala phuva vaš o ďeďictvos: 30Le forostar Machanajim ko severos, caľi phuv Bašan – o kraľišagos le kraľiskero Ogoskero. Andro Bašan sas šovardeš (60) gava, so zaiľa o Jair. 31O čhave le Machiroskere, savo sas o čhavo le Menaššeskero, priile jepaš phuv Gilead, o fori Aštarot the Edrej, kaj bešelas o kraľis Og.

32Kala phuva rozulaďa o Mojžiš andre Moabiko phuv pal o Jordan, pro vichodos le Jerichostar. 33Le kmeňoske Levi o Mojžiš na diňa ňisavo ďeďictvos, bo o RAJ, o Del le Izraeloskero, hino lengero ďeďictvos, avke sar len diňa lav.

14

O Jozua rozulavel o phuva pro zapados le Jordanostar

1Kala hine o phuva, so o Izraeliti chudle andro Kanaan, avke sar lenge dine sar ďeďictvos o rašaj o Eleazar the o Jozua, o čhavo le Nunoskero, the le kmeňengere vodci andral o Izrael. 2O ďeďictvos dine lenge prekal o losos, avke sar phenďa o RAJ prekal o Mojžiš, hoj te den le eňa the jepaš kmeňenge. 3O Mojžiš imar diňa duj the jepaš kmeňenge o ďeďictvos pal o Jordan, ale le Leviten na diňa ňič. 4Le Jozefoskere čhavendar sas duj kmeňi: o Menašše the o Efrajim. Le Leviten na diňa ňisavo ďeďictvos andre odi phuv. Chudle ča fori, hoj ode te bešen, the maľi prekal o gurumňa the stadi. 5O Izraeliti kerde avke, sar o RAJ phenďa le Mojžišoske, a rozulade o phuva.

6Sar o Izraeliti mek sas andro Gilgal, avle o manuša andral o kmeňos Juda ko Jozua. O Kaleb, o čhavo le Jefunnoskero andral e Kenizziko fajta, leske phenďa: “Tu džanes mištes, so phenďa o RAJ le Devleskere manušeske le Mojžišoske andro Kadeš-Barnea pal ma the pal tu. 7Sas mange saranda (40) berš, sar man le RAJESKERO služobňikos o Mojžiš bičhaďa andral o Kadeš-Barnea te predikhel e phuv. Me leske phenďom o čačipen pal oda, so dikhľom. 8Mire phrala, save džanas manca, darade avri le manušen. Ale me man ľikeravas le RAJESTAR, mire Devlestar. 9Mek oda džives o Mojžiš man diňa vera: ‘E phuv, pal savi phirehas, ela pro furt tiro the tire čhavengero ďeďictvos, bo furt tut ľikerehas le RAJESTAR, mire Devlestar.’ 10Akana, šun! O RAJ dži akana man ľikerelas paš o dživipen, avke sar phenďa. Pregeľa imar saranda the pandž (45) berš akorestar, sar o RAJ oda phenďa le Mojžišoske. Oda sas akor, sar o Izraeliti mek phirenas pal e pušťa, a akana mange imar hin ochtovardeš the pandž (85) berš. 11Ole dživesestar, so man o Mojžiš bičhaďa, som mek furt zoralo. Avke sar ešebnovar (peršovar) hin man mek ajsi zor, hoj adadžives šaj džav pro mariben. 12Vašoda de mange akana kala brehi, pal save oda džives vakerelas o Mojžiš. Bo tu korkoro akor šunďal, hoj ode hine o Anaka the bare fori zorale murenca. Šaj el, hoj o RAJ ela manca a tradava len avri, avke sar oda phenďa o RAJ.”

13Avke o Jozua požehňinďa le Kaleb, le Jefunnoskere čhas, a diňa leske o foros Hebron vaš leskero ďeďictvos. 14O Kaleb chudľa o Hebron sar ďeďictvos, bo furt pes ľikerelas le RAJESTAR, le Izraeloskere Devlestar. 15Angloda pes o Hebron vičinelas Kirjat-Arba, bo o Arba sas nekbareder manuš maškar o Anaka.

Paľis andre odi phuv sas smirom le maribnastar.

15

Le Judaskere phuva

1Le Judaskero kmeňos priiľa o phuva, so prekal o losos ačhiľa lenge. Odi phuv chudel pro juhos dži ke pušťa Sin paš o Edom dži tele pro juhos.

2Pro juhos odi phuv chudel paš o brehos le Londe Morostar, paš o moroskero agor, so hin dži tele pro juhos, 3džal ko juhos prekal o verchengero drom Akrabbim andre pušťa Sin a odarik džal pro juhos le Kadeš-Barneatar. Paľis chudel pašal o Checron upre ko Addar, kaj visaľol ke Karka, 4odarik dureder ko Acmon a dži ko paňi Egipt a ole paňestar dži paš o moros.

5Pro vichodos le Judaskeri phuv chudel le Londe Moroskera seratar a oda le juhostar dži ko paňi Jordan.

Odarik džal dureder pro severos le morostar 6upre paš o Bet-Chogla a predžal khatar o severos la Bet-Arabatar upre ke skala Bohan. O Bohan sas le Rubenoskero čhavo. 7Paľis leskeri phuv chudel upre la dolinatar Achor ko Debir a odarik pes visarel pro severos ko Gilgal, so hino pre severno sera ola dolinatar paš o drom Adummim, odarik džal dureder ko paňa En-Šemeš the ko En-Rogel. 8Paľis leskeri phuv džal dureder upre andre dolina Ben-Hinnom pro juhos le Jebusejengere forostar – oda hin Jeruzalem. Dureder džal dži upre ko verchos pro zapados le forostar the pro severos la Refajengere dolinatar. 9Paľis leskeri phuv chudel le verchostar tele ko than, khatar chudel te džal o paňi Neftoach, dureder ko fori pašes paš o verchos Efron, paľis tele ke Baala – oda hin o Kirjat-Jearim. 10La Baalatar paľis pes visarel ko zapados ko verchos Seir a predžal pro severos le verchostar Jearim – oda hin Kesalon – a lestar tele ko Bet-Šemeš dži ke Timna. 11Paľis chudel pro severos le verchostar Ekron, visarel pes ko Šikron, džal dureder ko verchos Baala, paľis ko Jabneel a dži paš o moros.

12Pro zapados le Judaskeri phuv chudelas le Stredozemne Moroskera seratar.

Pre kala phuva dživenas o Judaskere kmeňi pal peskere fajti.

Le Kaleboskeri phuv

13O Jozua diňa le Kaleboske, le Jefunnoskere čhaske, varesave le Judaskere phuvendar, avke sar leske oda phenďa o RAJ. Diňa leske o foros Kirjat-Arba, oda hin o Hebron. Oda foros sas le Arbasoskero, savo sas dad le Anakoskero. 14O Kaleb odarik čhiďa avri le Anakoskere trine čhaven: le Šešaj, le Achiman the le Talmaj. 15Odarik džanas pro mariben ko foros Debir, so pes angloda vičinelas Kirjat-Sefer. 16Akor o Kaleb phenďa: “Oleske, ko ňerinela (zviťazinela) upral o foros Kirjat-Sefer a zalela les, dava mira čha la Achsa vaš e romňi.” 17O Otňiel, o čhavo le Kenazoskero, savo sas o phral le Kaleboske, zaiľa odi phuv a avke chudľa la Achsa vaš e romňi.

18Sar ov peske la iľa romňake, o Otňiel la kerďa upre, hoj te mangel peskere dadestar e maľa. Sar geľa tele pal o somaris, o Kaleb latar phučľa: “So kames?”

19Oj odphenďa: “De man tiro požehnaňje. Te mange imar diňal e pušťa Negev, de mange the o paňa.” Avke o Kaleb lake diňa o uprune the o telune prameňa.

20Kada hin o ďeďictvos le Judaskere kmeňoskero pal lengere fajti. 21O fori, so sas le Judaskere kmeňoskere pro juhos dži ko Edom, sas:

o Kabceel, o Eder, o Jagur, 22e Kina, e Dimona, e Adada, 23o Kedeš, o Chacor, o Jitnan, 24o Zif, o Telem, o Bealot, 25e Chacor-Chadatta, o Kerijot-Checron, oda hin Chacor, 26o Amam, e Šema, e Molada, 27e Chacar-Gadda, o Chešmon, o Bet-Palet, 28o Chacar-Šual, e Beer-Šeba, e Bizjotja, 29e Baala, o Ijim, o Ecem, 30o Eltolad, o Kesil, e Chorma, 31o Ciklag, e Madmanna, e Sansanna, 32o Lebaot, o Šilchim, o Ajin the o Rimmon: jekhetane bišueňa (29) fori the lengere gavenca.

33Pro telune brehi sas kala fori:

O Eštaol, e Cora, e Ašna, 34o Zanoach, o En-Gannim, o Tappuach, o Enam, 35o Jarmut, o Adullam, o Socho, e Azeka, 36o Šaarajim, o Aditajim, e Gedera the o Gederotajim: dešuštar (14) fori the lengere gavenca.

37Lengere fori sas the o Cenan, e Chadaša, o Migdal-Gad, 38o Dilan, e Micpa, o Jokteel, 39o Lachiš, o Bockat, o Eglon, 40o Kabbon, o Lachmas, o Kitliš, 41o Gederot, o Bet-Dagon, e Naama the e Makkeda; dešušov (16) fori the lengere gavenca.

42Lengere fori sas the e Libna, o Eter, o Ašan, 43o Jiftach, e Ašna, o Necib, 44e Keila, o Achzib the e Mareša; eňa fori lengere gavenca.

45Sas lengero the o foros Ekron le cikne forenca the le gavenca; 46a le Ekronostar dži ko moros savore fori paš o foros Ašdod lengere gavenca. 47O Ašdod the Gaza leskere cikne forenca the gavenca a odarik savoro dži ko Egiptsko paňi the ko brehos le Stredozemno Moroskero.

48Priile mek o fori pal o brehi:

o Šamir, o Jattir, o Socho, 49e Danna, e Kirjat-Sanna, oda hin Debir, 50o Anab, o Eštemo, o Anim, 51o Gošen, o Cholon the o Gilo: dešujekh (11) fori the lengere gavenca.

52O Arab, e Ruma, o Ešan, 53o Janum, o Bet-Tappuach, e Afeka, 54e Chumta, e Kirjat-Arba, oda hin Hebron, the o Cior: eňa fori the lengere gavenca.

55O Maon, o Karmel, o Zif, e Jutta, 56o Jezreel, o Jokdeam, o Zanoach, 57o Kajin, e Gibeja the e Timna: deš fori the lengere gavenca. 58O Chalchul, o Bet-Cur, o Gedor, 59o Maarat, o Bet-Anot the o Eltekon: šov fori the lengere gavenca.

60O Kirjat-Baal, oda hin Kirjat-Jearim, the e Rabba: duj fori the lengere gavenca.

61Pre pušťa priile e Bet-Araba, o Middin, e Sechacha, 62o Nibšan, o Londo Foros the o En-Gedi: šov fori the lengere gavenca.

63Ale le Judaskere manuša našťi čhivenas avri le Jebusejen andral o Jeruzalem, avke ačhile dži adadžives te bešel paš lende.

16

O phuva le Efrajimoskere the le jepaš Menaššeskere

1E phuv, so sas diňi prekal o losos le Jozefoskere čhavenge, chudel le Jordanostar paš o Jericho pro vichodos le Jerichoskere paňendar a e hraňica džal dži ke pušťa a upre ko Beteloskere brehi, 2paľis dureder ko Luz, odarik ko Atarot – ke phuv le Arkijengeri – 3mek pro zapados ke phuv le Jafletengeri dži ke phuv ko Teluno Bet-Choron the ko Gezer a zaačhel dži ko moros.

4Kala phuva chudle le Jozefoskere čhave o Menašše the o Efrajim sar ďeďictvos.

5Le kmeňoske Efrajim sas dine pal leskere fameliji kala phuva:

Ola phuva chuden le Atarot-Addarostar dži ko Upruno Bet-Choron 6a dureder e hraňica džal ko moros, pro severos le Michmetatostar, paľis pro vichodos andro Taanat-Šilo a pašal leste pro vichodos predžal ko Janoach. 7Khatar o Janoach džal tele andro Atarat the ke Naara a predžal pašes paš o Jericho dži ko Jordan. 8Le forostar Tappuach džal e hraňica ko zapados paš o paňi Kana a zaačhel paš o moros. Kada ďeďictvos chudle o fameliji andral o kmeňos Efrajim. 9The varesave fori le gavenca andral le Menaššengere phuva sas dine le kmeňoske Efrajim.

10Ale o Efrajima na tradle avri le Kanaančanen, save bešenas andro foros Gezir. Avke on ačhile maškar lende dži adadžives, ale ačhile lengere otroka.

17

O phuva le jepaš Menaššeskere pro zapados

1O dujto jepaš kmeňos Menašše chudľa pro zapados prekal o losos o ďeďictvos, bo ov sas le Jozefoskero ešebno (peršo) čhavo. Le Menaššeskero ešebno čhavo o Machir, savo sas zoralo andro mariben, chudľa o phuva Gilead the Bašan. O Machir sas dad le Gileadoskero. 2The aver fajti andral o kmeňos Menašše chudle prekal o losos o phuva sar ďeďictvos: e fajta le Abiezeriskeri, le Chelekoskeri, le Asrieloskeri, le Šechemoskeri, le Cheferoskeri the le Šemidasoskeri. On sas o čhave le Menaššeskere, savo sas čhavo le Jozefoskero.

3Ale le Celofchad na sas čhave, ča čhaja: e Machla, e Noa, e Chogla, e Milka the e Tirca. O Celofchad sas o čhavo le Cheferoskero, o Chefer sas le Gileadoskero, o Gilead sas le Machiroskero a o Machir sas le Menaššeskero. 4Avle ko rašaj Eleazar, ko Jozua, savo sas le Nunoskero čhavo, the ko vodci a phende: “O RAJ phenďa le Mojžišoske, hoj the amen te del o ďeďictvos maškar amare phrala.” Avke o Jozua diňa the len o ďeďictvos maškar lengere dadeskere phrala, avke sar phenďa o RAJ. 5Kavke chudľa o Menašše o phuva Gilead the Bašan pal o Jordan the mek aver deš phuva, 6bo le Menaššeskere čhaja chudle o ďeďictvos maškar leskere čhave. E phuv Gilead ačhiľa okla manušenge andral o kmeňos Menašše.

7O phuva le Menaššengere chudenas la phuvatar Ašer ko Michmetat, so hin pro vichodos le Šichemostar, a e hraňica džalas dureder pro juhos ko En-Tappuach. 8E phuv pašal o Tappuach ačhiľa le Menaššenge, ale o foros Tappuach sas le Efrajimengero. 9E hraňica džal dureder tele ko paňi Kana. O fori pro juhos ole paňestar maškar o Menaššeskere fori hine le Efrajimoskere. Leskeri hraňica džal dureder pre severno sera ole paňestar dži ko Stredozemno Moros. 10Pro juhos le paňestar Kana e phuv sas le Efrajimoskeri a pro severos le Menaššeskeri. Leskeri hraňica pro zapados sas o Stredozemno Moros. Pro severozapados leskera phuvatar sas o Ašer a pro severovichodos sas o Jissachar.

11Andro phuva le Jissacharoskere the le Ašeroskere o Menašše priiľa o fori Bet-Šean, Jibleam, Dor, En-Dor, Taanach the Megiddo lengere gavenca. O trito Dor sas paš o brehos le morostar.

12O kmeňos Menašše našťi zaile kala fori a avke o Kanaančana ode bešenas dureder. 13Sar o Izraeliti sas zoraleder, ispidenas pro Kanaančana, hoj prekal lende te keren buči, ale našťi len tradle avri.

14Andre jekh džives le Jozefoskere čhave – o kmeňi Menašše the Efrajim – phende le Jozuaske: “Soske amen diňal vaš o ďeďictvos ča ajci sikra phuva? Se amen sam baro narodos, bo o RAJ amen dži akana požehňinelas.”

15O Jozua lenge odphenďa: “Te san ajci but a o brehi andro Efrajim tumenge hine frima, džan andre phuv ko Perizeja the ko Refaja a ode čhingeren avri o veš, hoj tumen te el phuv.”

16O čhave le Jozefoskere phende: “O brehi amenge hine frima, ale savore Kanaančanen, save bešen andre dolina, hin trastune verdana. Ola trastune verdana hin olen, save bešen andro Bet-Šean paš leskere gava, the olen, save bešen andre dolina Jezreel.”

17O Jozua phenďa le Efrajimoskere the le Menaššeskere kmeňenge: “San baro narodos, saves hin bari zor. Na ela tut ča jekh kotor la phuvatar, 18ale the o brehi ena tire. Te ode hin veš, čhinger les avri a ela tiro dži ke leskero agor, bo tradeha avri le Kanaančanen, choc len hin trastune verdana a hine zorale.”

18

Le Benjaminoskere phuva

1Sar savore Izraeliti zaile e phuv, zgele pes jekhetane andro foros Šilo a ačhade ode o Sentno Stanos. 2Maškar o Izraeliti ačhile mek efta kmeňi, savenge mek na sas dino o ďeďictvos.

3Avke o Jozua phenďa le Izraelitenge: “Dži kana kamen te užarel, hoj peske te zalen e phuv, so tumenge diňa o RAJ, o Del tumare dadengero? 4Kiden tumenge avri trine muršen dojekhe kmeňostar. Me len bičhavava, hoj te predžan e phuv a te zapisinel andre o phuva prekal dojekh kmeňos. Paľis mi aven ke ma. 5Mi rozulaven odi phuv pro efta kotora. O kmeňos Juda ačhela ode, kaj hino pro juhos, a o kmeňi le Jozefoskere pro severos. 6Zapisinen andre ola efta kotora ola phuvakere a anen oda ke mande. Me tumenge čhivava o losos anglo RAJ, amaro Del. 7O Leviti na chudena kotor ola phuvatar maškar tumende, bo oda, hoj hine le RAJESKERE rašaja, hin lengero ďeďictvos. O Gad, o Ruben the o jepaš Menaššeskero kmeňos chudle pro vichodos pal o Jordan o ďeďictvos, so lenge diňa o Mojžiš, le RAJESKERO služobňikos.”

8Ola murša pes mukle pro drom. O Jozua lenge phenďa: “Džan, predžan e phuv a zapisinel andre o thana pre odi phuv, paľis aven pale ke ma. Ade andro Šilo tumenge čhivava o losos anglo RAJ.” 9O murša odgele a pregele e phuv. Rozulade la pro efta kotora a zapisinde ola phuva the le forenca. Paľis avle ko Jozua andro taboris andro Šilo. 10O Jozua lenge čhiďa o losos andro Šilo anglo RAJ a rozulaďa ode e phuv le Izraelitenge pal lengere kmeňi.

11O ešebno (peršo) losos peľa pro kmeňos Benjamin pal lengeri famelija. Lengere phuva hine maškar le Judaskere the le Jozefoskere kmeňi.

12Pre leskeri severno sera e hraňica chudel paš o Jordan a odarik džal upre ko brehos pro severos le Jerichostar a predžal prekal o verchi dži ke pušťa paš o Bet-Aven pro zapados. 13Odarik lengeri hraňica džal dureder ko Luz, oda hin o Betel. Džal pro brehos pro juhos khatar o Luz tele andro Atarot-Addar a ko verchos pro juhos le Telune Bet-Choronostar.

14Pre zapadno sera ole verchostar, so hino paš o Bet-Choron, e hraňica visaľol ko juhos a džal dži paš o Kirjat-Baal – oda hin le Judaskero foros Kirjat-Jearim. Kada hin e zapadno sera lengeri phuvakeri.

15Lengeri južno hraňica chudel pro zapados paš o Kirjat-Jearim a džal dži paš o paňa Neftoach. 16E hraňica odarik džal dži paš o verchos, so hino angle dolina Ben-Hinnom a pro severos la dolinake le Refajengera, a džal tele prekal e dolina Hinnom, pro juhos le Jebusejengere verchostar dži tele ko En-Rogel. 17Paľis visaľol ko severos ko En-Šemeš. Odarik džal ko Gelilot paš o brehos Adummim a džal tele ke skala le Bohanoskeri, savo sas o čhavo le Rubenoskero. 18Paľis predžal pro severos khatar o brehos Bet-Araba tele ke Jordaňiko dolina 19a dureder džal ko severos ko verchos Bet-Chogla dži ke severno sera le Londe Moroskeri, kaj o Jordan džal andro moros. Oda hin e južno hraňica.

20O Jordan hin lengeri vichodno hraňica.

Kada sas o ďeďictvos le Benjaminoskere fajtengero.

21Kala hine lengere fori pal lengere fajti:

O Jericho, e Bet-Chogla, o Emek-Kecic, 22e Bet-Araba, o Cemarajim, o Betel, 23o Avvim, e Para, e Ofra, 24o Kefar-Ammoni, o Ofni the e Geba; dešuduj (12) fori le gavenca.

25O Gibeon, e Rama, o Beerot, 26e Micpa, e Kefira, e Moca, 27o Rekem, o Jirpeel, e Tarala, 28e Cela, o Helef, o Jebus, oda hin o Jeruzalem, e Gibeja the o Kirjat-Jearim; dešuštar (14) fori the le gavenca.

Kada sas o ďeďictvos le Benjaminoskere fajtengero.

19

Le Šimeonoskere phuva

1O dujto losos peľa pro Šimeonoskero kmeňos pal leskere fajti. Lengero ďeďictvos sas maškar o phuva le Judaskere.

2Chudle kala fori:

E Beer-Šeba, e Šeba, e Molada, 3o Chacar-Šual, e Bala, o Ecem, 4o Eltolad, o Betul, e Chorma, 5o Ciklag, o Bet-Markabot, e Chacar-Susa, 6o Bet-Lebaot the o Šaruchen: dešutrin (13) fori the lengere gavenca.

7Chudle the kala fori: o Ajin, o Rimmon, o Eter the o Ašan: štar fori the lengere gavenca. 8Lengere hine the kala savore gava, so hine pašal ola fori dži ko Baalat-Beer the Rama-Negev.

Kada hin o ďeďictvos le kmeňoskero Šimeon pal leskere fajti. 9Le Šimeonoskeri phuv sas maškar e Judaskeri. O ďeďictvos le Judaskero sas igen baro, vašoda chudle the on maškar lende o ďeďictvos.

Le Zebulunoskere phuva

10O trito losos peľa pro kmeňos Zebulun pal lengere fajti:

Lengeri phuv sas dži ko Sarid. 11E phuv sas pro zapados ke Marala dži pre sera le Dabbešetostar the ko paňi, so hino pro vichodos le Jokneamostar. 12Le Saridostar pes visarel ko vichodos dži ke phuv paš o foros Kislot-Tabor a odarik ko Daberat the ke Jafia. 13Odarik džal dureder ko vichodos andro Gat-Chefer, andro Et-Kacin the andro Rimmon a visarel pes andre Nea. 14Pro severos pes visarel ko Channaton a džal dži ke dolina Jiftach-El. 15Lengere hine the o Kattat, o Nahalal, o Šimron, e Jidala the o Betlehem; dešuduj (12) fori the lengere gavenca.

16Kala fori lengere gavenca hine o ďeďictvos le kmeňoskero Zebulun pal lengere fajti.

Le Jissacharoskere phuva

17O štarto losos peľa pro kmeňos Jissachar pal lengere fajti. 18Lengere phuva sas:

o Jezreel, o Kesulot, o Šunem, 19o Chafarajim, o Šijon, o Anacharat, 20o Rabbit, o Kišjon, o Ebec, 21o Remet, o En-Gannim, e En-Chadda the o Bet-Paccec. 22Lengeri phuv džal dži pre sera le forendar Tabor, Šachacajim the Bet-Šemeš dži paš o Jordan. Oda hin dešušov (16) fori the lengere gavenca.

23Kala fori lengere gavenca hine o ďeďictvos le kmeňoskero Jissachar pal lengere fajti.

Le Ašeroskere phuva

24Pandžto losos peľa pro kmeňos Ašer. 25Andre lengere phuva sas o fori:

o Chelkat, o Chali, o Beten, o Achšaf, 26o Allammelech, o Amad the o Mišal. Pro zapados lengeri hraňica džal dži pre sera le forendar Karmel the Šichor-Libnat. 27Odarik e hraňica visaľol ko vichodos andro Bet-Dagon dži pre sera la phuvatar Zebulun a paš e dolina Jiftach-El, paľis ko severos ko Bet-Emek the Neiel a odarik visaľol ko Kabul; 28džal ko Ebron, Rechob, Chammon the Kana dži ko Baro Sidon; 29paľis e hraňica pes visarel ke Rama dži ko zoralo foros Tir, odarik pes visarel ke Chosa a džal dži ko moros. Lengere hin the o Machalab, o Achzib, 30e Umma, o Afek the o Rechob: bišuduj (22) fori lengere gavenca.

31Kala fori lengere gavenca hine o ďeďictvos le kmeňoskero Ašer pal lengere fajti.

Le Naftaliskere phuva

32O šovto losos peľa pro kmeňos Naftali pal lengere fajti.

33Lengeri phuv chudel le Chelefostar, le dubostar paš o Caanannim, džal prekal o Adami-Nekeb the o Jabneel ko Lakkum dži paš o paňi Jordan. 34Odarik visaľol ko Aznot-Tabor pro zapados the ko Chukok. Pro juhos pes chudelas le phuvatar Zebulun, pro zapados le phuvatar Ašer a pro vichodos le Jordanostar. 35Lengere zorale fori hin o Ciddim, o Cer, o Chammat, o Rakkat, o Kinneret, 36e Adama, e Rama, o Chacor, 37o Kedeš, o Edrej, o En-Chacor, 38o Jiron, o Migdal-El, o Chorem, o Bet-Anat the o Bet-Šemeš: dešueňa (19) fori lengere gavenca.

39Kala fori lengere gavenca hine o ďeďictvos le kmeňoskero Naftali pal lengere fajti.

Le Danoskere phuva

40O eftato losos peľa pro kmeňos Dan pal lengere fajti. 41Lengere phuva sas:

e Cora, o Eštaol, o Ir-Šemeš, 42o Šaalabbin, o Ajalon, e Jitla, 43o Elon, e Timna, o Ekron, 44o Elteke, o Gibbeton, o Baalat, 45o Jehud, o Bene-Berak, o Gat-Rimmon, 46o Me-Jarkon, o Rakkon the e phuv paš e Joppa. 47Sar le Danenge sas o phuva frima, gele pro mariben pro foros Lešem, zaile les a le manušen odarik murdarde. Ačhile ode te bešel a ole foroske Lešem čerinde o nav pro Dan pal peskero dad.

48Kala fori le gavenca hine o ďeďictvos le kmeňoskero Dan pal lengere fajti.

Le Jozuaskeri phuv

49Sar o Izraeliti preačhile te rozulavel o phuva sar ďeďictvos, dine the le Jozuaske, le Nunoskere čhaske, o ďeďictvos maškar peskere phuva. 50Avke sar lenge o RAJ phenďa, dine le Jozuaske o foros Timnat-Serach pro brehi andre phuv Efrajim, so peske mangelas. Pale oda foros ačhaďa a ačhiľa ode te bešel.

51Kala hine o phuva, so o rašaj Eleazar, o Jozua the o vodci dine prekal o losos le kmeňoske Izrael. Čhide o losi andro foros Šilo, anglal o vudar le RAJESKERE Sentne Stanostar. Kavke paľis preačhile te rozulavel o phuva.

20

O fori pro garuďipen

1Andre jekh džives phenďa o RAJ le Jozuaske: 2“Phen le Izraelitenge, hoj peske te len avri o fori pro garuďipen. Bo sar o Mojžiš mek dživelas, me leske phenďom, 3hoj o manuš, savo murdarďahas varekas, ale na kamľa oda te kerel, šaj denašel andre ola fori pes te garuvel la famelijatar, savi leske kamľahas oda pale te visarel. 4Te vareko denašela andre jekh kajso foros, mi ačhel avri paš e foroskeri brana a le vodcenge mi phenel anglal savorende, so pes ačhiľa. Akor les lena andre peskero foros a dena les than, kaj šaj bešel. 5Te pal leste geľahas o manuš, savo leske kamľahas pale te visarel, na dena les leske andro vasta, bo na kamľa te murdarel ole manušes sar peskere ňeprijaťeľis. 6Mi ačhel oda manuš andre oda foros, medik na ela avrišundo pro sudos anglo manuša a medik na merela oda, ko ela baro rašaj andre oda časos. Paľis šaj džal pale andre peskero foros, andral savo denašľa.”

7O Izraeliti ile avri pro zapados le Jordanostar kala fori pro garuďipen: o Kedeš andro Galileja pro brehi le Naftaliskere, o Šichem pro brehi le Efrajimoskere the e Kirjat-Arba – oda hin Hebron – pro brehi le Judaskere. 8Pal o Jordan pro vichodos le Jerichostar ile avri o Becer pre pušťa, pre phuv le Rubenengeri, o Ramot andro Gilead andre phuv le Gadengeri the o Golan andre phuv Bašan, so hin le Menaššengeri. 9Kala fori ile avri prekal savore Izraeliti the prekal o cudzinci, save pes ľikerenas maškar lende. Ode majinde te denašel dojekh, ko murdarďahas varekas, saves na kamľa te murdarel, hoj te na el murdardo la famelijatar, so leske oda visarďahas pale le meribnaha, medik na ela avrišundo pro sudos anglo manuša.

21

Le Levitengere phuva

1Akor avle o vodci andral o kmeňos Levi ko rašaj Eleazar, ko Jozua, savo sas o čhavo le Nunoskero, the ko Izraelike vodci 2andro foros Šilo, so hino andro Kanaan, a phende lenge: “O RAJ phenďa prekal o Mojžiš, hoj amen te den fori, kaj bešaha, the maľi prekal amare stadi.” 3Avke o Izraeliti dine le Leviten peskere ďeďictvostar o fori le maľenca, avke sar lenge oda phenďa o RAJ.

4Ešeb (peršo) čhide o losi prekal e fajta le Kohatoskeri. Prekal o losos o Leviti, o čhave le rašaskere le Aronoskere, priile dešutrin (13) fori le kmeňendar Juda, Šimeon the Benjamin. 5Okla manuša andral e fajta Kohat priile prekal o losos deš fori le kmeňendar Efrajim, Dan the le jepaš kmeňostar Menašše.

6Le Geršonoskeri fajta prekal o losos priiľa dešutrin fori le kmeňendar Jissachar, Ašer, Naftali the le jepaš kmeňostar Menašše andre phuv Bašan.

7E fajta le Merariskeri priile pal peskere fameliji prekal o losos dešuduj (12) fori le kmeňendar Ruben, Gad the Zebulun.

8Kavke o Izraeliti dine prekal o losos le Levitenge kala fori the le maľenca, avke sar lenge oda phenďa o RAJ prekal o Mojžiš.

9Kala hine o nava le forengere, so dine o kmeňi Juda the Šimeon, 10le Aronoskere čhavenge andral e fajta Kohat, save sas Leviti. Bo ešeb (peršo) čhide o losi prekal lende.

11Dine lenge o foros Kirjat-Arba leskere maľenca. Oda hin o Hebron pro brehi le Judaskere, so sas angloda o foros le Arbasoskero, savo sas dad le Anakoskero. 12Ale o maľi kale foroskere the leskere gavenca dine sar ďeďictvos le Kaleboske, le Jefunnoskere čhaske.

13Le rašaskere Aronoskera famelijake dine kala fori pro garuďipen the lengere maľenca: o Hebron, e Libna, 14o Jattir, e Eštemoa, 15o Cholon, o Debir, 16o Ajin, e Jutta the o Bet-Šemeš: eňa fori kale duje kmeňendar.

17Le Benjaminengere phuvendar lenge dine kala fori le maľenca: o Gibeon, e Geba, 18o Anatot the o Almon: štar fori.

19Savore fori le maľenca, so sas dine le Aronoskera famelijake, sas dešutrin.

20Okla Leviti andral e fajta Kohat chudle prekal o losos o fori le kmeňostar Efrajim.

21Pro brehi le Efrajimoskere len dine o foros Šichem le maľenca – so sas o foros pro garuďipen prekal o vrahi – the o Gezer, 22o Kibcajim the o Bet-Choron: štar fori le maľenca.

23Le kmeňostar Dan len dine štar fori le maľenca: o Elteke, o Gibbeton, 24o Ajalon the o Gat-Rimmon.

25Andral e phuv jepaš kmeňoskeri Menašše len dine duj fori le maľenca: o Taanach the o Jibleam.

26Avke kala fameliji andral e fajta Kohat priile deš fori le maľenca.

27La fajtake Geršon le kmeňostar Levi dine:

le jepaš kmeňostar Menašše duj fori le maľenca: o Golan andro Bašan the e Beeštera le maľenca. O Golan sas o foros pro garuďipen prekal o vrahi.

28Andral o kmeňos Jissachar len dine štar fori le maľenca: o Kišjon, o Daberat, 29o Jarmut the o En-Gannim.

30Andral o kmeňos Ašer len dine štar fori le maľenca: o Mišal, o Abdon, 31o Chelkat the o Rechob.

32Andral o kmeňos Naftali len dine trin fori le maľenca: o Kedeš andre Galileja – so sas foros pro garuďipen prekal o vrahi – the o Chammot-Dor the o Kartan.

33Kala savore fori le maľenca, so chudle o Geršona, sas dešutrin.

34O Leviti andral le Merariskeri fajta priile:

le kmeňostar Zebulun štar fori le maľenca: o Jokneam, e Karta, 35e Dimna the o Nahalal.

36Andral o phuva le Rubenengere len dine štar fori the le maľenca: o Becer, e Jahca, 37o Kedemot the o Mefaat.

38-39Andral o kmeňos Gad len dine štar fori le maľenca: o Ramot andro Gilead – so sas foros pro garuďipen prekal o vrahi – a mek o fori Machanajim, Chešbon the Jazer.

40Savore fori, so sas dine la Merariskera fajtake, sas dešuduj.

41-42Le Leviten sas jekhetane saranda the ochto (48) fori le maľenca maškar le Izraelitengere phuva. Pašal dojekh foros le Levitengero sas maľa.

E phuv hiňi imar le Izraelitengeri

43O RAJ diňa le Izraelitenge caľi phuv, pal savi diňa vera lengere daden. Zaile la a gele ode te bešel. 44O RAJ len diňa smirom andre dojekh phuv, avke sar diňa vera lengere daden, a ňiko lengere ňeprijaťeľendar na obačhiľa anglal lende. O RAJ lenge delas furt te ňerinel (zviťazinel) upral peskere ňeprijaťeľa. 45O RAJ doľikerďa savore lava, so diňa le Izraeliten. Sar lenge oda phenďa, avke pes savoro ačhiľa.

22

O vichodne kmeňi pes visaren pale khere

1Akor peske o Jozua diňa te vičinel o kmeňi Ruben, Gad the jepaš kmeňos Menašše. 2Phenďa lenge: “Doľikerďan savoro, so tumenge phenďa le RAJESKERO služobňikos o Mojžiš a šunďan man andre savoreste, so tumenge phenďom. 3Na omukľan tumare phralen imar calo ada časos. Dži andre ada džives pačivalones doľikerďan o prikazaňja le RAJESKERE, tumare Devleskere. 4Ale akana imar diňa o RAJ, tumaro Del, tumare phralen smirom, avke sar len diňa lav. Akana džan pale ke tumare stani, andre tumari phuv, so tumenge diňa le RAJESKERO služobňikos o Mojžiš pal o Jordan. 5Merkinen pre oda, hoj te doľikeren o prikazaňje the o zakonos, so tumenge diňa le RAJESKERO služobňikos o Mojžiš, hoj te kamen le RAJES, tumare Devles, te phiren pal leskero drom, te doľikeren leskere prikazaňje a te služinen leske cale jileha the caľa dušaha.”

6Paľis o Jozua len požehňinďa a mukľa len te džal andre peskere stani. 7Le jepaš kmeňoske Menašše diňa o Mojžiš o phuva andro Bašan a le avre jepaš kmeňoske diňa o Jozua o phuva lengere phralenca pro zapados le Jordanostar. O Jozua požehňinďa the len, a sar len mukľa te džal andre peskere stani, 8phenďa lenge: “Džan pale andre peskere stani le bare barvaľipnaha, but stadenca the rupoha, somnakaha, brondzoha, trasteha the but gadenca. Rozulaven tumen peskere phralenca oda, so iľan le ňeprijaťeľendar.”

9O kmeňos Ruben, Gad the o jepaš kmeňos Menašše odgele le Izraelitendar andral o foros Šilo andro Kanaan a gele pale andre peskeri phuv Gilead, so zaile, avke sar phenďa o RAJ prekal o Mojžiš.

O oltaris paš o Jordan

10Sar avle andro Gelilot paš o Jordan mek andro Kanaan, o kmeňi Ruben, Gad the jepaš kmeňos Menašše ačhade ode baro oltaris. 11O Izraeliti pes došunde, hoj o kmeňi Ruben, Gad the jepaš kmeňos Menašše ačhade oltaris pre lengeri sera le Jordanostar paš o Gelilot. 12Vašoda pes savore andral o Izrael zgele andro foros Šilo, hoj te džan pre lende pro mariben.

13O Izraeliti bičhade le Pinchas, le čhas le Eleazaroskere, savo sas rašaj, ko kmeňi Ruben, Gad the ko jepaš kmeňos Menašše andro Gilead. 14Bičhade leha deše vodcen, jekhes andral dojekh kmeňos. Dojekh sas o vodcas jekha fajtake andral o Izrael.

15Sar on avle ko kmeňos Ruben, Gad the ko jepaš kmeňos Menašše andro Gilead, phende lenge: 16“Avke vakeren savore le RAJESKERE manuša: ‘Soske pes avke napačivalones ľikerďan anglo Del le Izraeloskero? Soske pes adadžives odvisarďan le RAJESTAR? Ačhaďan peske o oltaris a kaleha chudľan te džal pro RAJ! 17Nane imar dos oda binos, so kerďam paš o verchos Peor? Dži adadžives pes lestar našťi obžužarďam a prekal ada avľa baro nasvaľiben pre le RAJESKERE manuša! 18Tumen pes adadžives kamen te odvisarel le RAJESTAR? Te adadžives chudena te džal pro RAJ, akor tajsa ela choľamen pre savore manuša andral o Izrael. 19Te hiňi tumari phuv meľarďi, predžan andre phuv le RAJESKERI, kaj ačhel le RAJESKERO stanos a ačhen te bešel maškar amende. Ča na chuden te džal pro RAJ, aňi pre amende, te peske ačhaven paš le RAJESKERO mek aver oltaris. 20O Zerachoskero čhavo o Achan pes ľikerďa napačivalones, sar iľa oda, so sas tel o prekošiben, a vašoda avľa le RAJESKERI choľi pre calo Izrael! Ov korkoro vaš oda binos na muľa.’ ”

21O kmeňi Ruben, Gad the o jepaš kmeňos Menašše odphende le Izraelike vodcenge: 22“O Nekzoraleder hin o Del! O RAJ hin o Del! O Nekzoraleder, o RAJ oda džanel a mi džanel the o Izrael: Te akana kaleha džas pro RAJ abo ľikeras pes napačivalones, mek adadžives amen šaj murdaren! 23Te na šunďamas le RAJES a ačhaďamas peske oltaris pre labarďi obeta, chabeneskeri abo smiromoskeri obeta, mi marel amen o RAJ. 24Ačhaďam les, bo darahas, hoj tumare čhave phendehas amare čhavenge: ‘So tumen hin le RAJEHA, le Izraeloskere Devleha? 25Se o RAJ diňa maškar amende the tumende, Rubenona the Gadona, o paňi Jordan sar hraňica. Nane tumen ňič le RAJEHA!’ Kaleha tumare čhave kerdehas, hoj amare čhave pes preačhilehas te daral le RAJESTAR. 26Vašoda amen peske phenďam: ‘Ačhavas peske oltaris, ale na pre labarďi obeta, aňi na prekal aver obeta, 27ale hoj te sikavel maškar tumende the amende a the maškar amare čhave, hoj kamas te lašarel le RAJES angle leskero stanos peskere labarde, chabeneskere the smiromoskere obetenca.’ Avke tumare čhave na phenena amare čhavenge: ‘Tumen na chal ňič le RAJEHA!’ 28Bo phenďam peske, te tumare čhave kavke phendehas amenge vaj amare čhavenge, odphenaha lenge: ‘Dikhen, amare dada ačhade oltaris ajso sar le RAJESKERO! Nane pre labarde obeti, aňi pre chabeneskere obeti, aňi pre smiromoskere obeti, ale hino sar švedkos maškar amende the tumende. 29Mi el amendar ada dur, hoj pes le RAJESTAR te odvisaras a te džas pre leste, te peske ačhaďamas aver oltaris paš le RAJESKERO. Na ačhavaha aver oltaris pro labarde, chabeneskere the pro smiromoskere obeti.’ ”

30Sar šunďa o rašaj o Pinchas the o vodci andral o Izrael, so phende o kmeňi Ruben, Gad the o Menašše, sas lenge oda igen pre dzeka. 31O rašaj o Pinchas, o čhavo le Eleazaroskero, lenge phenďa: “Adadžives prindžarďam, hoj o RAJ hino paš amende, vašoda pes na ľikerďan napačivalones anglo RAJ. Akana zachraňinďan le Izraeliten le RAJESKERA choľatar.”

32Avke o rašaj o Pinchas the o vodci pes visarde pale le kmeňendar Ruben the Gad andral e phuv Gilead, gele andro Kanaan ko Izraeliti a phende lenge savoro, so pes ačhiľa. 33Le Izraelitenge sas ada pre dzeka a lašarenas le Devles. Imar na vakerenas pal oda, hoj džana pro mariben pre lende a zňičinena e phuv, andre savi bešenas o kmeňi Ruben the Gad.

34O kmeňi Ruben the Gad phende: “Kale oltariske das nav Ed22,34 Oda hin: O švedkos., bo hin sar švedkos maškar amende, hoj o RAJ hin o Del.”

23

Le Jozuaskere lava anglo meriben

1O RAJ diňa le Izraeliten smirom savore lengere ňeprijaťeľendar, save sas pašal lende. Akorestar pregeľa imar but časos a o Jozua sas imar igen phuro. 2Andre jekh džives vičinďa savore Izraeliten, vodcen, sudcen the le uradňiken a phenďa lenge: “Me som imar igen phuro. 3Tumen dikhľan savoro, so kerďa o RAJ, tumaro Del, kale narodenge prekal tumende, hoj korkoro pes marelas vaš tumende. 4Dikhen, tumare kmeňenge diňom prekal o losos vaš o ďeďictvos o phuva le narodengere, save mek ade ačhile, the o phuva savore narodengere, upral save ňerinďom (zviťazinďom) le Jordanostar dži ko Stredozemno Moros pro zapados. 5O RAJ, tumaro Del, len korkoro tradela avri angle tumende. Tradela len avri a tumen zalena lengeri phuv, avke sar tumenge phenďa o RAJ, tumaro Del.

6Ľikeren a keren čačes savoro, so hin pisimen andro Mojžišoskero zakonoskero zvitkos. Ma visaren pes lestar aňi pre čači (pravo) sera aňi pre baľogňi (ľavo). 7Te na chal tumen ňič le narodenca, save mek ačhile maškar tumende. Mek aňi ma leperen pre lengere devlengere nava, ma thoven vera pre lende, ma služinen lenge aňi ma banďon anglal lende. 8Ale ľikeren tumen le RAJESTAR, peskere Devlestar, sar oda kerenas dži adadžives, 9bo o RAJ tradňa anglal tumende le bare the zorale naroden a ňiko lendar dži adadžives na obačhiľa. 10O RAJ, tumaro Del, tumen diňa lav, hoj pes korkoro marela vaš tumende, vašoda jekh tumendar ňerinela upral o ezeros (1 000) murša. 11Merkinen pre oda, hoj te kamen ča le RAJES, tumare Devles.

12Ale te pes lestar visarena pale a te pes ľikerena ole narodenca, save mek ačhile paš tumende, a te peske lendar lena romen vaj romňijen, 13akor džanen, hoj o RAJ, tumaro Del, imar kala narodi na tradela tumendar het, ale ena tumenge sar garuďi chev, sar pasca, sar bičos pro dumo the sar kandre andro jakha, medik na merena avri andral kadi lačhi phuv, so tumenge diňa o RAJ, tumaro Del.

14Me imar maj merav – džav het pal kadi phuv. Gondoľinen cale tumare jileha the dušaha pal oda, hoj aňi jekh le lavendar, so tumenge diňa o RAJ, tumaro Del, na našľiľa. Savoro pes ačhiľa. 15Avke sar o RAJ doľikerďa dojekh lačho lav, so tumen diňa, avke pre tumende domukela the savoro nalačho, so phenďa, medik na merena avri andral kadi lačhi phuv, so tumenge diňa. 16Sar na kerena pal e zmluva, so tumenge o RAJ, tumaro Del, diňa, hoj la te doľikeren, a te služinena avre devlenge a banďona anglal lende, akor le RAJESKERI choľi ela bari upral tumende a sig merena avri andral kadi lačhi phuv, so tumenge diňa.”

24

O Jozua prevakerel andro Šichem

1O Jozua vičinďa savore kmeňi andral o Izrael. Vičinďa lengere vodcen, sudcen the le uradňiken andro Šichem. Sar ačhenas anglo RAJ, 2o Jozua phenďa savore manušenge: “Kavke phenel o RAJ, o Del le Izraeloskero: ‘Tumare dada bešenas varekana pal o baro paňi Eufrat a služinenas avre devlenge – the o Terach, o dad le Abrahamoskero the le Nachoriskero. 3Ale me iľom tumare dades le Abraham avri andral e phuv paš o Eufrat a preľigenďom les prekal caľi phuv Kanaan. Diňom les čhas le Izak a prekal leste les diňom pherdo čhaven. 4Le Izakoske diňom le Jakob the le Ezav. Le Ezavoske diňom vaš o ďeďictvos e brehengeri phuv Seir, ale o Jakob geľa peskere čhavenca te bešel tele andro Egipt.

5Paľis bičhaďom le Mojžiš the le Aron a maravas le Egipt bare dukhenca. Paľis tumen odarik ľigenďom avri. 6Sar tumare daden iľom avri andral o Egipt, avle ko moros, ale o Egipťana le verdanenca the le grajenca džanas pal lende pro mariben dži ko Lolo Moros24,6 Oda hin: Trsťinakero Moros.. 7Sar vičinenas pre ma, hoj lenge te pomožinav, bičhaďom maškar tumende the maškar o Egipťana e kaľi chmara. Paľis phundraďom o moros a pregeľan, ale sar o Egipťana džanas pal tumende, diňom, hoj o moros len te zaučharel. Tumen korkore dikhľan, so lenge kerďom. Paľis ačhiľan te bešel pre pušťa but berša.

8Anďom tumen andre phuv le Amorejengeri pal o Jordan. Sar pes tumenca marenas, murdarďom len anglal tumende a diňom, hoj te ňerinen (zviťazinen) upral lende a te zalen lengeri phuv. 9Paľis o Moabiko kraľis o Balak, o čhavo le Cipporoskero, geľa pre tumende pro mariben. Diňa peske te vičinel le Beoriskere čhas le Bileam, hoj tumen te prekošel. 10Me na kamľom te šunel le Bileam, ale kerďom oda, hoj ov tumen te žehňinel pale a pale. Avke iľom tumen avri andral leskere vasta.

11Sar pregeľan prekal o Jordan a avľan ko Jericho, marenas pes tumenca ola manuša a paľis mek the o Amoreja, o Perizeja, o Kanaančana, o Chetitana, o Girgašeja, o Chivija the o Jebuseja. No me tumenge diňom upral lende te ňerinel. 12Bičhaďom pre lende e bari dar, hoj te izdran, a tradňom len tumendar het – the soduje Amorejike kraľen. Na ačhiľa pes ada prekal tiri šabľa aňi prekal tiro lukos. 13Diňom tumenge e phuv, pre savi buči na kerenas, a mek the o fori, so na ačhaďan a andre save ačhiľan te bešel, a chan o hroznos pal o viňičis the o olivi pal stromos, so na sadzinďan.’ ”

14O Jozua mek lenge phenďa: “Vašoda akana daran le RAJESTAR, služinen leske jilestar the pačivalones a odčhiven le devlen, savenge služinenas tumare dada pal o paňi Eufrat the andro Egipt. Služinen ča le RAJESKE! 15Te na kamen te služinel le RAJESKE, kiden tumenge avri adadžives, kaske kamen te služinel, či le devlenge, savenge služinenas tumare dada pal o paňi Eufrat, abo le devlenge andral e phuv le Amorejengeri, andre savi bešen. Ale me the miro kher služinaha le RAJESKE.”

16O manuša odphende: “Aňi amenge pre goďi te na avel, hoj te omukas le RAJES a te služinas avre devlenge! 17O RAJ hino amaro Del. Ov iľa amen the amare daden avri andral o Egipt, andral o otroctvo. Kerďa bare zazraki angle amare jakha a merkinelas pre amende pro drom, pal savo džahas. Chraňinelas amen savore narodendar, prekal save predžahas. 18O RAJ tradňa avri anglal amende savore narodi the le Amorejen, save bešenas andre kadi phuv. The amen služinaha le RAJESKE, bo ov hino amaro Del!”

19Akor phenďa o Jozua le manušenge: “Našťi služinen ča avke le RAJESKE, bo ov hino sentno Del a jekh čačo Del, savo tumenge na odmukela, te les na šunena a te kerena o bini. 20Te omukena le RAJES a služinena avre devlenge, visarela pes tumendar a marela tumen; zňičinela tumen, choc angloda sas lačho ke tumende.”

21Ale o manuša phende le Jozuaske: “Na! Amen služinaha le RAJESKE!”

22O Jozua lenge phenďa: “Tumen korkore san maškar peste švedki, hoj peske iľan avri le RAJES, hoj leske te služinen.”

“He! Sam švedki,” odphende.

23Vašoda o Jozua phenďa: “Akana zňičinen savore devlen, so tumen hin, a visaren pes cale jileha ko RAJ, ko Del le Izraeloskero.”

24Androda o manuša phende le Jozuaske: “Amen služinaha le RAJESKE, amare Devleske, a šunaha les.”

25Andre oda džives phandľa andro Šichem o Jozua le manušenca e zmluva a diňa len zakonos, so mušinenas te doľikerel. 26O Jozua pisinďa savore kala lava andro Devleskero zakonoskero zvitkos. Paľis iľa baro bar a thoďa les tel o dubos paš o sentno than le RAJESKERO. 27O Jozua paľis phenďa savore manušenge: “Dikhen kada bar ela prekal amende sar švedkos, bo šunďa savoro, so amenge phenďa o RAJ. Ela sar švedkos upral tumende, hoj te na zaprinen tumare Devles.” 28Paľis o Jozua premukľa le manušen andre peskere phuva, so chudle.

29Pal kada savoro muľa o Jozua, o čhavo le Nunoskero, o služobňikos le RAJESKERO. Sas leske šel the deš (110) berš. 30Parunde les andre leskeri phuv, so chudľa andro Timnat-Serach pre brehengeri phuv Efrajim, pro severos le verchostar Gaaš.

31O Izraeliti služinenas le RAJESKE, medik dživelas o Jozua the o phureder manuša, save dživenas buter sar o Jozua, bo on korkore dikhle savoro, so kerďa o RAJ prekal o Izrael.

32O kokala le Jozefoskere, so o Izraeliti ande andral o Egipt, parunde pale andro Šichem, andre phuv, so cinďa o Jakob vaš o šel rupune minci le Chamorostar, le Šichemoskere dadestar. Odi phuv chudle sar ďeďictvos le Jozefoskere čhave.

33Sar muľa o Eleazar, o čhavo le Aronoskero, parunde les andro foros Gibeja. Oda sas o foros, so chudľa leskero čhavo o Pinchas andre phuv Efrajim maškar o brehi.