O Evaňjelium Pal

O LUKAŠ

1

O angluno vakeriben

1Imar but džene kamenas te pisinel o veci, so pes ačhile ke amende,

2sar amenge oda podine ola, save sas služobňika andro lav a švedki ešebnovarestar (peršovarestar).

3Vašoda, lačho Teofilona, the me mange phenďom, hoj kampel mištes te predikhel a te predžal ole veci avke, sar pes ačhiľa, a te pisinel tuke,

4hoj mištes te prindžares o čačipen pal ola veci, so tut sikavenas.

O Zachariaš the e Alžbeta

5Sar sas o Herodes kraľis upral e Judsko, dživelas varesavo rašaj o Zachariaš, savo sas jekh le Abijašiskere rašajendar. Leskeri romňi e Alžbeta sas le Aronoskere potomkendar.

6Soduj džene sas čačipnaskere anglo Del a doľikerenas bi e chiba savore zakoni the prikazaňja le Rajeskere.

7Na sas len čhave, bo e Alžbeta našťi ačhiľa khabňi a sodujdženenge sas imar buter berša.

8Jekh džives, sar avľa pro Zachariaš o šoros, kerelas anglo Del e rašajiko služba,

9bo le rašajen sas ajso zvikos te losinel a o losos peľa pre leste. A geľa andro chramos le Rajeskero, hoj te labarel o kaďidlos.

10Akor, sar thuvisaľolas o kaďidlos, avri pes modľinenas igen but nipi.

11Androda pes sikaďa le Zachariašoske o aňjelos le Rajeskero a ačhelas pre čači (pravo) sera le oltariske, kaj pes labarelas o kaďidlos.

12Sar les dikhľa o Zachariaš, predaranďiľa a avľa pre leste bari dar.

13Ale o aňjelos leske phenďa: “Ma dara tut Zachariaš, bo tiro mangipen hin avrišundo! Tiri romňi e Alžbeta khabňola, uľola (narodzinela pes) lake muršoro a deha leske nav Jan.

14Ela tut baro radišagos lestar a but džene radisaľona, sar uľola!

15Bo ov ela baro anglo Raj. Na pijela e mol aňi ňisavo aver pijiben a imar andre peskera dakero per ela pherardo le Sentne Duchoha.

16Ov anela but dženen le Izraeloskere čhavendar pale ko Raj, ke lengero Del.

17Ov džala anglo Del andro duchos the zor le Eliašoskeri, hoj te visarel o jile le dadengere pale ko čhave a te visarel olen, save na šunen le Devles, ke goďi the ko čačipen. Ov avke le Rajeske pririchtinela le nipen.”

18Ale o Zachariaš phenďa le aňjeloske: “Pal soste oda prindžarava? Me som imar phuro a the mira romňake hin but berša.”

19Akor leske o aňjelos odphenďa: “Me som o Gabriel, savo ačhel anglo Del, a som bičhado vašoda, hoj tuha te vakerav a te phenav tuke kada.

20Dikh, ačheha ňemo a našťi prevakereha dži andre oda džives, sar pes oda ačhela! Bo na pačanďiľal mire lavenge, save pes ačhena andre peskero časos.”

21O nipi užarenas le Zachariaš a čudaľinenas pes, hoj pes kajci zľikerďa andro chramos.

22Sar avľa avri, našťi ke lende prevakerďa a prindžarde, hoj dikhľa viďeňje andro chramos, bo sikavelas lenge le vastenca a ačhiľa ňemo.

23Sar pregele leskere dživesa andre služba, geľa pale khere.

24Pal ola dživesa ačhiľa khabňi e Alžbeta, leskeri romňi, a garuvelas pes pandž čhon.

25Phenelas: “Kada mange kerďa o Raj andre kala dživesa, sar pre ma dikhľa a iľa mandar e ladž anglal o nipi.”

O aňjelos pes sikavel la Mariake

26Andre šovto čhon o Del bičhaďa le aňjelos Gabriel andro Galilejsko foros Nazaret

27ke pačivaľi džuvľi Maria, savi sas mangaďi le Jozefoha. O Jozef sas potomkos le Davidoskero.

28Sar avľa o aňjelos ke late, phenďa: “Radisaľuv! Chudľal o lačhipen (milosť) le Devlestar! O Raj tuha.” [“Bachtaľi sal maškar o džuvľa!”]

29E Maria na džanelas so te kerel a gondoľinelas upral leskere lava, sar lake pozdravinďa.

30Ale o aňjelos lake phenďa: “Ma dara tut Mario, bo arakhľal o lačhipen (milosť) anglo Del.

31Ačheha khabňi, uľola (narodzinela pes) tuke čhavoro a deha leske nav Ježiš.

32Ov ela baro a vičinela pes Čhavo le Nekbaredereskero. A o Raj, o Del, leske dela o tronos le Davidoskero, leskere dadeskero.

33Kraľinela upral o kher le Jakoboskero pro furt a leskere kraľišagoske na ela šoha (ňikda) koňec.”

34E Maria phenďa le aňjeloske: “Sar pes oda ačhela, te som mek pačivaľi?”

35O aňjelos lake phenďa: “O Sentno Duchos avela pre tu a e zor le Nekbaredereskeri tut učharela andre. Vašoda o sentno čhavoro, so tutar uľola, vičinela pes Čhavo le Devleskero.

36Dikh, tiri pašutňi e Alžbeta, pre savi phende, hoj la našťi el čhave, imar šovto čhon hiňi khabňi, choc hiňi phuri.

37Bo o Del šaj kerel savoro.”

38“Me som le Rajeskeri služobňička,” phenďa e Maria. “Mi ačhel pes mange pal tire lava.” A o aňjelos latar odgeľa.

E Maria ke Alžbeta

39Andre ola dživesa e Maria ušťiľa a geľa sigo andro foros pre brehengeri phuv andre Judsko.

40Geľa andro kher ko Zachariaš a pozdravinďa la Alžbetake.

41Sar šunďa e Alžbeta la Mariakero pozdravos, podchučiľa andre late o čhavoro a e Alžbeta sas pherarďi le Sentne Duchoha.

42Vičinďa zorale hangoha: “Tu sal bachtaľi maškar o džuvľa a bachtalo hin oda, ko tutar uľola!

43Ale sar oda, hoj mire Rajeskeri daj avel ke mande?

44Bo soča šunďiľa andre mire kana tiro hangos, sar man pozdravinďal, o čhavoro radišagoha pes čhalaďa andre miro per!

45Bachtaľi sal, bo pačanďiľal, hoj pes tuke ačhela, so o Raj phenďa!”

E giľi la Mariakeri

46E Maria phenďa:

“Miri duša bararel le Rajes

47a miro duchos radisaľol andro Del, miro Spasiťeľis,

48bo dikhľa peskera služobňičkakeri pokora. Akanastar man savore pokoleňja vičinena bachtaľi,

49bo o Zoralo manca kerďa bare veci – sentno hin leskero nav.

50Le Devleskero lačhipen džal andral jekh pokoleňje pre aver olenge, save pes lestar daran.

51Ov sikaďa e zor peskere vasteha a roztradňa olen, save pes hazdenas upre andro jile,

52le zoralen čhiďa tele pal o tronos a hazdňa upre olen, save sas tele dikhle;

53le bokhalen pherarďa lačhe vecenca a le barvalen bičhaďa het čučes (prazdnones).

54Pomožinďa le Izraeloske, peskere služobňikoske, bo na bisterel pro lačhipen,

55avke sar phenelas amare dadenge, le Abrahamoske the leskere čhavenge pro furt.”

56E Maria laha ačhiľa vaj trin čhon a paľis geľa pale khere.

O Jan Krsťiťeľ uľol

57La Alžbetake avle o dživesa, hoj te ločhol (tele te pašľol), a uľiľa lake muršoro.

58Sar pes dodžanle lakere susedi the famelija, hoj o Raj lake presikaďa ajso lačhipen, radisaľonas laha.

59Pre ochtoto džives avle te občhinel (obrezinel) le čhavores a kamle leske te del nav pal leskero dad, Zachariaš.

60Ale leskeri daj phenďa: “Na, bo vičinela pes Jan.”

61Phende lake: “Se ňiko nane andre tiri famelija, ko pes avke vičinel!”

62Vašoda le vastenca sikavenas le Zachariašoske, a phučle lestar, sar kamel te del nav.

63Ov peske mangľa tabuľka a pisinďa: “Leskero nav hin Jan.” A savore pes čudaľinenas.

64Jekhvareste pes leske pomukle o vušta the leskeri čhib. Chudľa te vakerel a lašarelas le Devles.

65Akor avľa dar pre savorende, save pašal lende bešenas, a pal caľi brehengeri phuv andre Judsko pes vakerelas pal kala veci.

66Savore, so oda šunde, gondoľinenas andre peskere jile a phenenas: “So oda ča ela kale čhavorestar?” Bo le Rajeskero vast sas upral leste.

Le Zachariašoskero proroctvo

67O Zachariaš, leskero dad, sas pherardo le Sentne Duchoha a prorokinelas:

68“Požehňimen hin o Del, o Raj le Izraeloskero, bo avľa ke peskere nipi a cinďa len avri.

69Diňa amen zorale Spasiťeľis andral o potomstvos le Davidoskero, peskere služobňikoskero,

70avke sar imar čirlastar vakerelas prekal o muja peskere sentne prorokengere,

71hoj amen zachraňinela amare ňeprijaťeľendar the andral o vasta savorendar, save amen našťi avri ačhen.

72Aleha sikavel peskero lačhipen amare dadenge a leperel peske pre peskeri sentno zmluva,

73pro lav, so diňa le Abraham amare dades,

74hoj zachraňinela amen andral o vasta amare ňeprijaťeľendar, hoj te služinas leske bi e dar

75dojekh džives andre amaro dživipen, sentnes the andro čačipen.

76A tu, čhavoreja, vičineha tut prorokos le Nekbaredereskero, bo džaha anglo Raj, hoj leske te pririchtines o droma;

77hoj te des leskere nipenge te džanel pal o spaseňje oleha, hoj lenge ela odmukle o bini.

78Bo prekal le Devleskero baro lačhejileskeriben avela o spaseňje ke amende andral o ňebos avke, sar avel avri o kham,

79hoj te del o svetlos olenge, ko bešen andro kaľipen the andro ciňos le meribnaskero, hoj te ľidžal amare pindre pro drom, kaj hin o smirom.”

80O čhavoro barolas a zoraľolas andro duchos. Dživelas pre pušťa dži andre oda džives, medik pes na sikaďa le Izraeloskere manušenge.

2

O Ježiš uľol

1Andre ola dživesa o Cisaris Augustus diňa avri, hoj pes te zapisinen savore manuša.

2Kada ešebno zgenďipen pes ačhiľa akor, sar sas o Kyrenios vladaris andre Sirija.

3Savore pes gele te zapisinel – sako andre peskero foros.

4Avke geľa the o Jozef andral o Galilejsko foros Nazaret andre Judsko, andro foros le Davidoskero, Betlehem, bo ov sas potomkos le Davidoskero,

5hoj pes te zapisinel la Mariaha, savi sas leha mangaďi a sas khabňi.

6Medik ode sas, avľa pre late o časos, hoj te uľol (narodzinel pes) o čhavoro.

7Avke lake uľiľa lakero ešebno čhavoro a pačarďa les andro pherne. Thoďa les te pašľol andro jasle, bo na sas len than andro sovibnaskero kher, kaj te sovel.

O pasťjera the o aňjela

8Andre odi phuv sas o pasťjera a stražinenas rači peskere bakren pre maľa.

9Jekhvareste ačhiľa o aňjelos le Rajeskero angle lende a le Rajeskeri slava len zaučharďa a igen pes daranas.

10Ale o aňjelos lenge phenďa: “Ma daran tumen, bo avľom tumenge te phenel jekh baro radišagos, so ela prekal savore nipi!

11Bo adadžives tumenge uľiľa andro foros le Davidoskero o Spasiťeľis – o Kristus, o Raj.

12A kada tumenge ela znameňje: Arakhena cikne čhavores zapačardes andro pherne te pašľol andro jasle.”

13A jekhvareste pes sikaďa le aňjeloha e ňeboskeri armada, save lašarenas le Devles a phenenas:

14“E slava le Devleske upre pro ňebos a pre phuv o smirom le nipenge, savendar les hin o radišagos!”

15Sar lendar o aňjela gele het andro ňebos, phende peske ola pasťjera: “No ča džas andro Betlehem te dikhel, so pes ačhiľa, so amenge phenďa o Raj!”

16Avke gele, siďarenas a arakhle la Maria le Jozefoha, the le čhavores, savo pašľol andro jasle.

17Sar oda dikhle, vakerenas všadzik, so lenge sas phendo pal oda čhavoro.

18Dojekh, ko šunďa, so o pasťjera vakerenas, pes oleske čudaľinelas.

19Ale e Maria ľikerelas savore kala lava andre peskero jilo a gondoľinelas pal oda.

20Paľis pes o pasťjera visarde pale a lašarenas the bararenas le Devles vaš savoro, so šunde a dikhle, bo savoro sas avke, sar lenge phenďa o aňjelos.

Le Ježiš anen andro chramos

21Sar pregeľa ochto džives a kampľa les te občhinel (obrezinel), dine leske nav Ježiš, avke sar phenďa o aňjelos, medik na khabňola leskeri daj.

22Sar pregele ola dživesa, so pes obžužarenas, avke sar phenel le Mojžišoskero Zakonos, ande les upre andro Jeruzalem, hoj les te sikaven le Rajeske.

23Bo andre le Rajeskero Zakonos hin pisimen, hoj dojekh muršoro, savo ešebno uľol, ela sentňardo prekal o Raj,

24a o Zakonos mek prikazinďa, hoj te obetinen duje hrdličken, abo duje terne holuben.

25Andro Jeruzalem dživelas jekh manuš, savo pes vičinelas Simeon. Oda sas ajso manuš, savo pes daralas le Devlestar a sas čačipnaskero. Užarelas o spaseňje le Izraeloskero a o Sentno Duchos sas leha.

26Sas leske sikado le Sentne Duchostar, hoj na merela dži akor, medik na dikhela le Kristus, saves bičhavela o Raj.

27A ľigendo le Duchostar avľa andro chramos. E daj the o dad anenas le čhavores, le Ježiš, hoj te keren oda, so prikazinďa o Zakonos.

28O Simeon les iľa pro vasta, bararelas le Devles a phenďa:

29“Rajeja, akana premukes tire služobňikos andro smirom, avke sar man diňal lav,

30bo mire jakha dikhle tiro spaseňje,

31so pririchtinďal angle savore narodi,

32o svetlos, hoj te švicinel le narodenge a pre slava tire Izraeloskere manušenge.”

33O Jozef the leskeri daj pes čudaľinenas upral oda, so pes pal leste vakerelas.

34O Simeon len požehňinďa a phenďa la Mariake, leskera dake: “Kada čhavoro hino dino, hoj te peren abo te ušťen but džene andral o Izrael; the pro znameňje, pre savo but džene džana,

35hoj pes te sikavel oda, so peske gondoľinen but džene andro jile. A prekal tiri duša predžala e šabľa.”

36Sas ode varesavi prorokiňa Anna, le Fanueloskeri čhaj andral o kmeňos le Ašeroskeri. Sas lake imar buter berša. Sar geľa romeste, dživelas leha ča efta berš.

37Paľis sas vdova dži ochtovardeš the štar (84) berš. Na džalas avri andral o chramos a rat-džives služinelas le Devleske andro posti the andro modľitbi.

38Ipen akor ode avľa the oj, lašarelas le Devles a vakerelas pal o Ježiš savorenge, save užarenas, hoj o Jeruzalem ela zachraňimen.

39Sar kerde savoro, so phenel le Rajeskero Zakonos, gele pale andre Galileja, andre peskero foros, Nazaret.

40O čhavoro, o Ježiš, barolas the zoraľolas pro duchos; sas igen goďaver a le Devleskero lačhipen (milosť) sas upral leste.

O Ježiš sar čhavoro andro chramos

41A leskeri daj the o dad phirenas sako berš pre Patraďi andro Jeruzalem.

42Sar leske sas dešuduj (12) berš, gele pre Patraďi, avke sar furt kerenas.

43Sar pregeľa e Patraďi, avenas pale khere. O čhavoro o Ježiš ačhiľa andro Jeruzalem, ale leskeri daj the o dad olestar na džanenas.

44On gondoľinenas peske, hoj hino varekaj maškar ola nipi, save lenca džanas jekhetane. Pregele jekh džives drom a paľis les rodenas maškar e famelija the maškar ola, saven džanenas.

45Sar les na arakhle, gele pale andro Jeruzalem a ode les rodenas.

46Pal o trin džives le Ježiš arakhle andro chramos te bešel maškar o učiťeľa, sar len šunelas a phučelas lendar.

47Dojekh, ko les šunelas, pes čudaľinelas upral leskeri goďi the upral oda, sar lenge odphenelas.

48Sar les dikhle, čudaľinenas pes. E daj leske phenďa: “Čhavoreha, soske amenge ada kerďal? Tiro dad the me tut rodahas a darahas pal tu.”

49O Ježiš lenge phenďa: “Sar oda, hoj man rodenas? So na džanenas, hoj mušinav te el andre mire Dadeskero kher?”

50Ale on na achaľile ole laveske, so lenge phenďa.

51Geľa lenca pale, avľa andro Nazaret a šunelas len. Leskeri daj ľikerelas savore ola lava andre peskero jilo.

52O Ježiš barolas andro goďaveripen the pro ťelos a sas les lačhipen anglo Del a o nipi les rado dikhenas.

3

Pal o Jan Krsťiťeľ

1Sar sas o Tiberius imar Cisaris dešupandžto (15.) berš a o Pontsko Pilat vladaris andre Judsko, o Herodes tetrarchas andre Galileja a o Filip, leskero phral, tetrarchas andre phuva Iturea the Trachonitida a o Lyzaniaš tetrarchas andre Abilena

2a sar sas nekbareder rašaja o Annaš the o Kajfaš, prevakerďa o Lav le Devleskero pre pušťa ko Jan, ke le Zachariašoskero čhavo.

3Ov phirelas pal caľi phuv pašal o Jordan a kazinelas: “Odvisaren tumen le binendar a den pes te bolel, hoj o Del te odmukel tumare bini.”

4Avke sar hin pisimen andro zvitkos le prorokoskero Izaiašoskero:

“Kada hin o hangos, so vičinel pre pušťa: ‘Pririchtinen o drom le Rajeske, rovňaren avri leskere chodňiki!

5Dojekh dolina ela začhiďi a dojekh verchos the brehos cikňola. Oda, so hin bango, ela rovno a oda drom, so hin pukľato, ela hladko.

6A savore nipi dikhena o spaseňje le Devleskero.’”

7O Jan phenelas le nipenge, save avenas ke leste, hoj len te bolel: “Fajta sapengeri! Ko tumenge sikaďa, sar te denašel le Devleskera choľatar, so avela?

8Dživen avke, hoj o nipi te dikhen, hoj tumen visarďan tumare binendar! A ma phenen tumenge: ‘Se o Abraham hino amaro dad!’ Bo phenav tumenge, hoj o Del kale barendar šaj kerel le Abrahamoskere čhaven!

9O tover imar hino prithodo paš o koreňis le stromengero! Dojekh stromos, so na anel lačho ovocje, čhinen avri a čhiven pre jag!”

10O nipi lestar phučenas: “So amenge akor kampel te kerel?”

11O Jan lenge odphenďa: “Kas hin duj gada, mi del oles, kas nane, a kas hin chaben, mi kerel tiš avke!”

12The o colňika pes avle te bolel a phučle lestar: “Učiťeľina, amenge so kampel te kerel?”

13Ov lenge phenďa: “Ma kiden avri buter, sar tumenge hin phendo!”

14A phučle lestar the o slugaďa: “Amenge so kampel te kerel?” Phenďa lenge: “O love ňikastar ma kiden avri zoraha a pre ňikaste ma ispiden, hoj tumen te prepočinel. Aven spokojne oleha, so zaroden!”

15O manuša užarenas pro Mesijašis a gondoľinenas andre peskere jile pal o Jan, hoj ov hino Kristus.

16Ale o Jan odphenďa savorenge: “Me tumen bolav le paňeha, ale avel mandar vareko bareder, kaske na som hodno te rozphandel o sirimocis pre leskere sandalki. Ov tumen bolela le Sentne Duchoha the la jagaha.

17Andre leskero vast hin o vejaris a ov prežužarela peskero humnos. O prežužardo ďiv (zrnos) sthovela andre peskeri šopa, ale o phus labarela andre jag, so šoha (ňikda) na murdaľola.”

18Mek the andro but aver veci dovakerelas le manušenge a vakerelas lenge o evaňjelium.

19Ale o Jan karhinelas le tetrarchas Herodes vaš e Herodijada, savi sas romňi le Filiposke, leskere phraleske, the vaš savore nalačhipena, so kerelas.

20A ke oda savoro, o Herodes kerďa mek oda, hoj le Jan phandľa andre bertena.

O Ježiš boldo

21Akor, sar pes bolenas savore nipi, sas boldo the o Ježiš a sar pes modľinelas, jekhvareste phundriľa o ňebos

22a o Sentno Duchos avľa pre leste andre podoba sar holubica. Andral o ňebos šunďiľa hangos: “Tu sal miro Čhavo, saves kamav, tutar man hin o radišagos.”

O rodokmeňos le Ježišoskero Kristoskero

23Sar chudľa o Ježiš te kazinel, sas leske vaj tranda (30) berš a o manuša peske gondoľinenas, hoj sas le Jozefoskero čhavo. Le Jozefoskero dad sas o Heli,

24leskero dad sas o Mattat, leskero o Levi, leskero o Melchi, leskero o Jannai, leskero o Jozef,

25leskero o Mattatiaš, leskero o Amos, leskero o Nahum, leskero o Esli, leskero o Nagge,

26leskero o Mahat, leskero o Mattatiaš, leskero o Semein, leskero o Jozech, leskero o Joda,

27leskero o Joanan, leskero o Resa, leskero o Zerubbabel, leskero o Šealtiel, leskero o Neri,

28leskero o Melchi, leskero o Addi, leskero o Kosam, leskero o Elmadam, leskero o Er,

29leskero o Ješua, leskero o Eliezer, leskero o Jorim, leskero o Mattat, leskero o Levi,

30leskero o Simeon, leskero o Juda, leskero o Jozef, leskero o Jonam, leskero o Elijakim,

31leskero Melea, leskero o Menamas, leskero o Mattatas, leskero o Natan, leskero o David,

32leskero o Izaj, leskero o Obed, leskero o Boaz, leskero o Salmon, leskero o Nachšon,

33leskero o Amminadab, leskero o Admin3,33 Oda hin o Ram., leskero o Checron, leskero o Perec, leskero o Juda, leskero o Jakob,

34leskero o Izak, leskero o Abraham, leskero o Terach, leskero o Nachor,

35leskero o Serug, leskero o Reu, leskero o Paleg, leskero o Eber, leskero o Šelach,

36leskero o Kainan, leskero o Arpachšad, leskero o Šem, leskero o Noach, leskero o Lamech,

37leskero o Matuzalem, leskero o Enoch, leskero o Jared, leskero o Mahalalel, leskero o Kenan,

38leskero o Enoš, leskero o Šet a leskero dad sas o Adam, savo sas le Devlestar.

4

O Ježiš pokušimen

1O Ježiš avľa pale pašal o Jordan pherdo le Sentne Duchoha. O Duchos les ľidžalas pal e pušťa

2saranda (40) dživesa a ode sas pokušimen le bengestar. Andre ola dživesa ňič na chalas, a pro agor ole dživesenge bokhaľiľa avri.

3O beng leske phenďa: “Te sal o Čhavo le Devleskero, phen, hoj kale barestar te ačhel maro.”

4O Ježiš leske odphenďa: “Hin pisimen, hoj o manuš na dživela ča le marestar, [ale dojekhe Devleskere lavestar!]”

5Paľis les iľa o beng pro učo than a jekhvareste leske sikaďa savore kraľišagi le svetoskere.

6O beng leske phenďa: “Tuke dava savori kadi zor the slava, bo mange hin diňi a dava la kaske kamav te del.

7Te banďoha angle mande, kada savoro ela tiro.”

8O Ježiš leske odphenďa: “Hin pisimen: ‘Ča anglo Raj, tiro Del, banďoha a ča leske korkoreske služineha!’ ”

9Paloda les ľigenďa andro Jeruzalem, thoďa les te ačhel upre pro agor le chramoske a phenďa leske: “Te sal o Čhavo le Devleskero, čhiv tut kadarik tele.

10Se hin pisimen: ‘Prikazinela peskere aňjelenge pal tu, hoj tut te chraňinen.

11On tut chudena pro vasta, hoj te na demes o pindro pro bar.’ ”

12O Ježiš leske odphenďa: “Hin phendo: ‘Na pokušineha le Rajes, tire Devles!’ ”

13Sar o beng les imar preačhiľa te pokušinel, geľa lestar het, ale ča pre varesavo časos.

O Ježiš andro Nazaret

14O Ježiš avľa andre zor le Duchoskeri pale andre Galileja a rozľigenďa pes pal leste o hiros kadarik pal caľi odi phuv.

15Ode len andro sinagogi sikavelas a savoredžene les lašarenas.

16A avľa andro Nazaret, kaj bariľa avri. A avke, sar sas sikado, geľa pro Šabbat (sombatone) andre sinagoga. Sar ušťiľa te genel,

17podine leske o zvitkos pal o prorokos Izaiaš. Phundraďa o zvitkos a arakhľa oda than, kaj sas pisimen:

18“O Duchos le Rajeskero hin pre mande, a vašoda man pomakhľa te vakerel le čorenge o evaňjelium, [bičhaďa man te sasťarel olen, kas hin dukhade jile,] te del te džanel le zaphandlenge, hoj hine premukle; le korenge te phundravel o jakha; te premukel olen, save cerpinen,

19a te del te džanel, hoj avľa bachtalo berš le Rajestar.”

20Phandľa andre o zvitkos, diňa les le sluhaske a bešľa peske. A savoredžene andre sinagoga visarde peskere jakha pre leste.

21A chudľa lenge te vakerel: “Adadžives pes ačhile kala lava, so akana šunďan.”

22Sa les denas čačipen a čudaľinenas pes ole šukar lavenge, so avenas andral leskero muj. Phenenas: “Či nane ov le Jozefoskero čhavo?”

23A phenďa lenge: “Tumen mange phenena kada podobenstvo: ‘Doktorina, sasťar pes korkores! Oda, so šunďam, hoj kerďal andro Kafarnaum, ker the ade, kaj bariľal avri!’ ”

24A phenďa: “Čačipen tumenge phenav, hoj ňisave prorokos na den pačiv ode, kaj bariľa avri.

25Ale čačipen tumenge phenav, hoj sar dživelas o Eliaš, sas but vdovi andro Izrael akor, sar na delas brišind trin the jepaš berš a avľa bari bokh pre caľi phuv.

26No o Eliaš na sas bičhado ke ňisavi lendar, ča ke vdova andre Sarepta andre phuv Sidon.

27A but malomocne sas andro Izrael, sar dživelas o prorokos Elizeus, ale ňiko lendar na sas obžužardo, ča o Naman andral e Sirija.”

28Sar oda šunde, savoredžene, save sas andre sinagoga, igen choľisaľile.

29Ušťile a tradle les avri andral o foros a ľigende les pro verchos, pre savo sas ačhado lengero foros, dži pro agor, hoj les odarik te čhiven tele.

30Ale ov pregeľa maškar lende a geľa het.

O Raj sikavel andro Kafarnaum

31Paľis geľa andre Galilejsko foros Kafarnaum a sikavelas len pro Šabbat.

32A čudaľinenas pes upral leskero sikaviben, bo leskero vakeriben sas zoralo.

33Andre odi sinagoga sas jekh manuš, savo sas zaphandlo nalačhe duchoha, demonoha. Ov zorales vriskinďa:

34“Jaj, so amen hin tuha, Ježiš Nazaretsko! Avľal amen te murdarel? Me džanav, ko tu sal, oda Sentno le Devleskero!”

35O Ježiš les pokarhinďa a phenďa: “Čhit a dža andral leste avri!” O demonos les čhiďa maškar lende a geľa andral leste avri a na kerďa leske ňič nalačho.

36Akor avľa bari dar pre savorende a vakerenas maškar peste: “Savo hin kada lav, hoj andre autorita the andre zor rozkazinel le nalačhe duchenge a on džan avri?”

37A džalas pal leste o hiros pal caľi odi phuv.

Sasťarel le Peteriskera sasa

38Paľis ušťiľa, avľa avri andral e sinagoga a geľa andro kher ko Šimon. A le Šimonoskera sasa sas bari horučka a mangenas les, hoj lake te pomožinel.

39O Ježiš zaačhiľa, dikhľa pre late a pokarhinďa e horučka – a takoj la omukľa. E sasuj ušťiľa a kerelas pašal lende.

40Paľis rači, sar zageľa o kham, anenas savoredžene peskere nasvalen, save cerpinenas andro chocsave nasvaľibena, ko Ježiš. A ov thovelas pre dojekh lendar o vasta a sasťarelas len.

41Andral o but džene džanas avri o demona a vriskinenas: “Tu sal o Kristus, oda Čhavo le Devleskero!” Ale ov len karhinelas a na domukelas lenge te vakerel, bo on džanenas, hoj ov hin o Kristus.

42A sar sas pale džives, geľa odarik het pre omuklo than. O nipi les rodenas a avle dži ke leste a zľikerenas les, hoj te na džal lendar het.

43Ale ov lenge phenďa: “Mušinav the avre forenge te vakerel pal o kraľišagos le Devleskero, bo pre oda som bičhado.”

44Avke kazinelas andro sinagogi andre Judsko.

5

O Raj vičinel ešebne učeňiken

1Jekhvar, sar o Ježiš ačhelas paš o Galilejsko moros, ispidenas pes pre leste o nipi, hoj te šunen le Devleskero lav.

2Akor dikhľa paš o brehos te ačhel duj loďki – o ribara len mukle ode, hoj te rajbinen o siti.

3O Ježiš geľa andre jekh ole loďendar, so sas le Šimonoskeri, a mangľa les, hoj te džal sikra dureder la phuvatar. Bešľa peske a sikavelas le nipen andral e loďka.

4Sar dovakerďa, phenďa le Šimonoske: “Dža la loďkaha dureder andro bareder paňi a čhiven o siti, hoj te chuden le riben.”

5O Šimon leske odphenďa: “Rajeja, calo rat kerahas buči a ňič na chudľam, ale pre tiro lav čhivava e sita.”

6Sar ada kerde, chudle ajci ribi, hoj e sita lenge chudľa te čhinďol.

7Avke sikade le vasteha ole dženen, save sas pre oki loďka, hoj lenge te aven te pomožinel. On avle a pherarde soduj loďki avke, hoj chudle te tašľol.

8Sar oda dikhľa o Šimon Peter, peľa pro khoča anglo Ježiš a phenďa: “Dža mandar het, Rajeja! Me som binošno manuš!”

9Bo ov the okla džene igen pes oleske čudaľinenas, keci ribi chudle.

10A čudaľinenas pes the o Jakob le Janoha, le Zebedeoskere čhave, save kerenas buči jekhetane le Šimonoha. O Ježiš phenďa le Šimonoske: “Ma dara tut, akanastar chudeha le manušen!”

11Avke, sar pricirdle o loďki ko brehos, omukle savoro a gele pal leste.

O malomocno manuš sasťardo

12Jekhvar sas o Ježiš andre varesavo foros, kaj sas malomocno murš. Sar dikhľa le Ježiš, peľa anglal leste pro muj a mangelas les: “Rajeja, te kamľalas, šaj man sasťares.”

13O Ježiš nacirdľa o vast, chudľa pes lestar a phenďa: “Kamav, av sasto!” A takoj sas žužo andral o malomocenstvo.

14O Ježiš leske prikazinďa: “Ma phen oda ňikaske avri, ale dža, sikav tut le rašaske a obetin oda, so prikazinďa o Mojžiš, hoj te sikaves savorenge, hoj sal sasto andral o malomocenstvo.”

15Ale o hiros pal leste pes furt dureder rozľidžalas. But nipi pes zdžanas, hoj les te šunen a hoj len te sasťarel le nasvaľibenendar.

16Ale ov džalas pre pušťa korkoro, hoj pes ode te modľinel.

O Ježiš sasťarel le banges

17Andre jekh džives, sar sikavelas, bešenas pašal leste but Farizeja the zakoňika. On avle andral savore gavora andral e Galileja a Judsko the andral o Jeruzalem. A le Rajeskeri zor sas le Ježišoha, hoj te sasťarel le nasvalen.

18Androda avle ode murša, save ľidžanas pro haďos jekhe manušes, savo sas bango. A rodenas drom, sar les te dochudel andro kher a te thovel anglo Ježiš.

19Sas ode but nipi a na sas len khatar te džal andre, vašoda gele upre pro kher a mukle les tele le haďoha prekal e strecha maškaral o manuša anglo Ježiš.

20Sar dikhľa o Ježiš lengero pačaben, phenďa o Ježiš le bangeske: “Manušeja, odmukle tuke hin o bini.”

21O zakoňika the o Farizeja chudle te gondoľinel a phenenas peske: “Ko hin kada manuš, hoj pes kavke ruhinel! Ňiko našťi odmukel o bini, ča jekh o Del!”

22Ale o Ježiš prindžarďa, so peske gondoľinen a phenďa lenge: “Soske oda gondoľinen andre tumare jile?

23So hin lokeder te phenel: ‘Odmukle tuke hin o bini,’ či te phenel: ‘Ušťi a dža’?

24Ale vašoda, hoj te džanen, hoj le Čhas le Manušeskeres hin pravos the zor pre phuv te odmukel o bini” – phenďa le bangeske: “Tuke phenav: Ušťi, le tuke tiro haďos a dža khere!”

25Ov takoj anglal lende ušťiľa, iľa oda, pre soste pašľolas, chudľa te lašarel le Devles a geľa khere.

26Akor pes savoredžene čudaľinenas a lašarenas le Devles. Avľa pre lende e dar a phenenas: “Adadžives dikhľam oda, so mek šoha (ňikda) na dikhľam.”

O Raj vičinel le Levi

27Paľis, sar geľa odarik avri, dikhľa jekhe colňikos, savo pes vičinelas Levi, te bešel pre colňica a phenďa leske: “Av pal ma!”

28Ov ušťiľa, omukľa savoro a geľa pal leste.

29Paloda o Levi leske presikaďa andre peskero kher bari pačiv. Sas ode but colňika the aver džene, savenca bešenas paš o skamind.

30O Farizeja the lengere zakoňika dudrinenas a phenenas leskere učeňikenge: “Soske chan le colňikenca the le binošnenca?”

31O Ježiš lenge odphenďa: “Le sastenge na kampel doktoris, ale le nasvalenge.

32Na avľom te vičinel le čačipnaskeren, ale le binošnen, hoj pes te visaren le binendar.”

O phučiben pal o postos

33On leske phende: “Le Janoskere učeňika furt pes poscinen the modľinen, the o učeňika le Farizejengere, ale tire chan the pijen!”

34Ov lenge phenďa: “Či šaj phenen le hoscenge pro bijav, hoj pes te poscinen, medik hino lenca o terno?

35Ale avena o dživesa, sar lendar ela o terno ilo het, a andre ola dživesa pes poscinena.”

36A phenďa lenge the kada podobenstvo: “Se ňiko na odčhinel kotor le neve pochtanestar, hoj leha te zasivel andre o purane gada, bo čhingerďahas o neve gada a o nevo pochtan pro purano aňi na pasinďahas.

37Aňi ňiko na čhivel e nevi mol andro purane cipune gone, bo e nevi mol čhingerďahas e cipa a čuľola avri a o gone čhinďona.

38Ale e nevi mol pes čhivel andro neve gone. [Avke pes na musarel aňi e mol aňi o gone.]

39A sako, ko pijel e puraňi mol, na kamel e nevi, bo phenel peske: ‘E puraňi hiňi feder.’ ”

6

O phučiben pal o Šabbat

1Jekhvar pro Šabbat (sombatone), sar o Ježiš džalas prekal e maľa, kaj sas sadzimen, leskere učeňika čhingerenas o klasi, pučinenas len andro vasta a chanas.

2Akor lenge varesave džene le Farizejendar phende: “Soske keren oda, so našťi keren pro Šabbat?”

3O Ježiš lenge phenďa: “Mek šoha (ňikda) na genďan, so kerďa o David, sar sas bokhalo ov the leskere manuša?

4Akor, sar geľa andro Devleskero kher, iľa o sentne mare a chalas a diňa the peskere manušen, choc ola mare našťi chalas ňiko aver, ča o rašaja.”

5A phenďa lenge: “O Čhavo le Manušeskero hin o Raj upral o Šabbat.”

O Ježiš sasťarel pro Šabbat

6Jekhvar pre aver Šabbat geľa andre sinagoga a sikavelas. A sas ode jekh manuš, saves sas ňevladno čačo vast.

7O zakoňika the o Farizeja užarenas, či sasťarela varekas pro Šabbat, hoj len te el vareso pre leste te phenen.

8O Ježiš džanelas, so gondoľinen, no the avke phenďa le manušeske, saves sas ňevladno vast: “Ušťi a ačh kade maškaral!” Ov ušťiľa a ačhelas.

9Akor lenge o Ježiš phenďa: “Phučav tumendar: Šaj pro Šabbat mištes te kerel, vaj namištes te kerel? O dživipen te zachraňinel, či te murdarel?”

10Dikhľa pašal peste pre savoredžene a phenďa le manušeske: “Nacirde o vast!” Kerďa avke a leskero vast sas pale sasto.

11Avľa andre lende bari choľi a vakerenas maškar peste, so šaj kerdehas le Ježišoske.

O dešuduj učeňika

12Andre ola dživesa pes geľa o Ježiš pro verchos te modľinel a sas ode caľi rat andre modľitba.

13Sar vidňisaľiľa, vičinďa peske le učeňiken a kidňa peske lendar avri dešudujen (12), saven diňa nav apoštola. Oda sas kala:

14O Šimon (saveske diňa nav Peter), leskero phral o Andrej, o Jakob, o Jan, o Filip, o Bartolomej,

15o Matuš, o Tomaš, o Jakob le Alfeoskero the o Šimon (saves vičinenas Zelota),

16o Juda, o čhavo le Jakoboskero – the o Judaš Iškarijotsko, savo les zradzinďa.

But manuša džan pal o Ježiš

17Sar lenca geľa tele, zaačhiľa pro rovno than. Sas leha but leskere učeňika the igen but nipi andral caľi Judsko a Jeruzalem, the andral e Tirsko the Sidoniko phuv pašal o moros.

18Avenas les te šunel a hoj len te sasťarel andral lengere nasvaľibena. A sas sasťarde avri the ola, saven trapinenas o nalačhe duchi.

19Savore nipi pes lestar kamenas te chudel, bo avelas lestar avri e zor, so savoren sasťarelas.

Ko hin bachtalo a kaske vigos

20Ov dikhľa pre peskere učeňika a vakerelas: “Bachtale hine o čore, bo tumaro hin o kraľišagos le Devleskero!

21Bachtale hin ola, save hine akana bokhale, bo avena čaľarde! Bachtale hine ola, save akana roven, bo paľis asana!

22Bachtale san, te tumen o nipi našťi avri ačhena, te tumen čhivena avri a anena pre ladž a ruhinena pes pre tumaro nav vaš o Čhavo le Manušeskero.

23Radisaľon andre oda džives a khelen, bo andro ňebos tumen užarel baro počiňiben. Se the lengere dada avke kerenas le prorokenge!

24Ale vigos tumenge, barvale, bo tumen imar akana iľan tumaro radišagos!

25Vigos tumenge, so san akana čaľarde, bo avena bokhale! Vigos tumenge, so akana asan, bo avena andre žaľa a rovena!

26Vigos tumenge, te pal tumende savore nipi mištes vakerena, bo ipen avke kerenas lengere dada le falošne prorokenca!”

O kamiben ko ňeprijaťeľa

27“Ale tumenge, so man šunen, phenav: Kamen tumare ňeprijaťeľen, keren lačhipen olenge, ko tumen našťi avri ačhen,

28žehňinen olenge, ko tumen košen, a modľinen tumen vaš ola, save tumen tele dikhen.

29Oleske, ko tut demel pal jekh čham, sikav the dujto a oleske, ko tutar lel o plašťos, de the o gada.

30De sakones, ko tutar mangel. A ma mang pale olestar, ko tutar iľa vareso.

31Avke, sar kamen, hoj o nipi tumenge te keren, keren the tumen lenge.

32Te kamen ča olen, so tumen kamen, savo počiňiben vaš oda užaren? Se the o binošne kamen olen, so len kamen.

33A te keren o lačhipen ča olenge, save tumenge keren lačhipen, savo počiňiben vaš oda užaren? Se the o binošne oda keren.

34Te dena kečeň ča olen, pal save džanen, hoj tumenge dena pale, savo počiňiben vaš oda užaren? Se the o binošne den kečeň, hoj oda te dochuden pale.

35Ale kamen olen, save pre tumende džan! Keren lenge o lačhipen, den kečeň a ma užaren pale. Avke ela tumaro počiňiben baro a avena o čhave le Nekbaredereskere, bo ov hino lačho the ko nalačhe the ke ola, save leske na paľikeren.

36Vašoda aven lačhejileskere, avke sar tumaro Dad hino lačhejileskero.”

Te na sudzinen jekh avres

37“Ma sudzinen a na avena sudzimen! Ma odsudzinen a na avena odsudzimen! Odmuken a ela tumenge odmuklo.

38Den a ela tumenge dino a thovela pes andre tumari brekh pherdo mira, razimen avri, zaispidňi andre a pherarďi, bo sava miraha merines, ajsaha tuke ela merimen.”

39Phenďa lenge the podobenstvo: “Či šaj ľidžal o koro le kores? Či na perena sodujdžene andre chev?

40Oda, ko sikľol, nane bareder sar oda, ko les sikavel, ale sako, ko hin avrisikado, ela ajso sar oda, ko les sikavel.

41Soske dikhes o šmecos andre jakh tire phraleske, ale andre tiri jakh o kašt na dikhes?

42Abo sar šaj phenes tire phraleske: ‘Phrala, domuk, hoj tuke te lav avri o šmecos andral e jakh,’ ale oda kašt, so hin andre tiri jakh, na dikhes? Tu dujemujengero! Ešeb (peršo) le avri o kašt andral tiri jakh a paľis šaj les avri o šmecos andral e jakh tire phraleske.”

Pal o lačho the nalačho stromos

43“Bo o lačho stromos na anel nalačho ovocje a o nalačho stromos na anel lačho ovocje.

44Bo dojekh stromos pes prindžarel pal o ovocje. Se andral o kandre (o kraki) na obkiden o figi, aňi andral o koľaka na obkiden o hroznos.

45O lačho manuš lel avri andral peskero lačho barvaľipen o lačhe veci a o nalačho manuš andral peskero nalačho barvaľipen lel avri o nalačhe veci. Bo soha hin pherardo o jilo, oda o muj vakerel.”

Pal o duj khera

46“So man vičinen: ‘Rajeja, Rajeja,’ ale na keren oda, so phenav?

47Sikavava tumenge sar hin oda, ko avel ke ma, šunel mire lava a doľikerel len.

48Oda manuš hino sar oda, savo ačhavelas peskero kher. Kopaľinelas a geľa but tele andre phuv a thoďa o zaklados pre skala. Sar avľa o baro brišind a demaďa baro paňi pre oda kher, na čhalaďa leha, bo sas mištes zathodo pre skala.

49Ale oda, ko šunďa a na kerďa, hino sar oda manuš, savo ačhaďa peskero kher pre phuv bi o zaklados. Sar avľa o baro paňi a demaďa pre oda kher, takoj pes rozpeľa a peľa igen bares.”

7

Sasťarel le veľiťeľiskere sluhas

1Sar o Ježiš dovakerďa oda savoro le manušenge, save les šunenas, geľa andro Kafarnaum.

2Jekhe veľiťeľis upral o šel (100) slugaďa sas sluhas, saves igen ľikerelas. No oda sluhas sas pro meriben nasvalo.

3Sar šunďa o veľiťeľis pal o Ježiš, bičhaďa ke leste varesave Židovike phurederen, hoj te mangen les, hoj te avel a te sasťarel leskere sluhas.

4On avle ko Ježiš, igen les mangenas a phende: “Zasogaľinel (zaslužinel) peske, hoj leske oda te keres,

5bo ov kamel amare nipen. Se mek e sinagoga amenge ačhaďa.”

6Avke lenca o Ježiš geľa. Sar imar na sas dur ole kherestar, bičhaďa ke leste o veľiťeľis peskere prijaťeľen, hoj leske te phenen: “Rajeja, ma trapin tut, bo na som hodno, hoj te aves andre miro kher.

7Aňi man na šunavas hodno te džal ke tute. Ale phen ča lav a miro sluhas sasťola avri.

8Bo the me som manuš tel o vast avrenge a tel miro vast hin o slugaďa. A te phenava kaleske: ‘Dža!’ – ta džala; a avreske: ‘Av!’ – ta avela; a mire sluhaske: ‘Ker kada!’ – ov takoj kerela.”

9Sar oda šunďa o Ježiš, čudaľinďa pes. Visarďa pes ko nipi a phenďa lenge: “Phenav tumenge, hoj andro Izrael na dikhľom kajso baro pačaben.”

10Sar ola džene, save sas bičhade, gele pale andro kher, arakhle ole sluhas, savo sas nasvalo, imar sastes.

Le vdovakere čhas uštavel andral o meriben

11Pre aver džives džalas o Ježiš andro foros, so pes vičinel Nain. A džanas leha but leskere učeňika the igen but nipi.

12Sar doavľa paš e foroskeri brana, ipen akor ľidžanas avri jekhe mules. Oda sas jekhoro čhavo peskera dakero, savi sas vdova. Džanas laha igen but nipi andral o foros.

13Sar la dikhľa o Raj, sas leske igen pharo pre late a phenďa lake: “Ma rov!”

14Geľa pašeder, chudľa pes le mochtestar a ola, save ľidžanas le mules, zaačhile. O Ježiš phenďa: “Čhavoreja, phenav tuke, ušťi!”

15O mulo peske bešľa a chudľa te vakerel. O Ježiš les diňa leskera dake.

16Akor avľa bari dar pre savorende. Lašarenas le Devles a phenenas: “Baro prorokos ušťiľa maškar amende a o Del avľa ke peskere nipi!”

17Kada hiros pal leste pes rozľigenďa pal caľi Judsko the pal savore fori odarik pašal.

O Jan bičhavel muršen ko Ježiš

18Le Janoskere učeňika leske ande o hiros pal oda savoro. Paľis o Jan peske vičinďa duje dženen peskere učeňikendar

19a bičhaďa len ko Ježiš, hoj lestar te phučen: “Sal tu oda, ko majinel te avel, abo kampel te užarel avres?”

20Sar avle ola murša ke leste, phende: “O Jan Krsťiťeľ amen bičhaďa pal tu a phenďa, hoj tutar te phučas: ‘Sal tu oda, ko majinel te avel, abo kampel te užarel avres?’ ”

21Ipen andre odi ora sasťarelas but dženen le nasvaľibnastar, avre dukhendar the le nalačhe duchendar a but kore dženenge diňa pale te dikhel.

22O Ježiš lenge odphenďa: “Džan a phenen le Janoske, so dikhľan the šunďan: O kore dikhen, o bange phiren, o malomocne pes žužaren, o kašuke šunen, o mule ušťen andral o meriben a le čorenge pes vakerel o evaňjelium.

23Bachtalo hin oda manuš, ko na perel andral o pačaben vaš ma!”

Vakerel avri pal o Jan

24Sar on odgele, chudľa o Ježiš te vakerel le nipenge pal o Jan: “So geľan te dikhel pre pušťa? E trsťina, savaha čhalavel e balvaj?

25Abo, so geľan te dikhel? Manušes, savo hino urdo andro barikane gada? Se ola, save uren o barikane gada a dživen barikanes, bešen andro palaca.

26Abo, soske geľan te dikhel? Le prorokos? He, phenav tumenge, mek buter sar prorokos.

27Bo ov hin oda, pal kaste hin pisimen:

‘Me bičhavav mire poslos anglal tu

a ov pririchtinela prekal tu o drom.’

28Bo phenav tumenge, hoj nane bareder prorokos sar o Jan Krsťiťeľ maškar savore nipi, save uľile (pes narodzinde) le džuvľendar, ale oda, ko hin nekcikneder andro ňeboskero kraľišagos, hino bareder sar ov.”

29Sar o nipi the o colňika, save šunenas le Jan, pes dine te bolel leskere boľipnaha, on peske pridžanle, hoj o Del hino čačipnaskero.

30Ale o Farizeja the o zakoňika odčhide pestar oda, so o Del kamľa, bo na priile le Janoskero boľipen.

31O Ježiš phenďa: “Ke kaste pripodobňinava adadživeskere manušen? Pre kaste maren?

32Hine sar ola čhavore, save bešen pro pľacos a vičinen pre peste: ‘Bašavahas tumenge, ale na khelenas! Giľavahas andre žaľa sar upral o mulo, ale na rovenas!’

33Bo avľa o Jan Krsťiťeľ, savo na chalas maro aňi na pijelas mol, a phenen: ‘Hin andre leste nalačho duchos!’

34Avľa o Čhavo le Manušeskero, savo chalas the pijelas, a phenen: ‘Dikhen, ajso chavačis the pijakos! Ľikerel pes le binošnenca the le colňikenca!’

35Ale le Devleskero goďaveripen pes presikavel sar čačipen oleha, so kerel.”

O Ježiš andro kher ko Farizejis

36Varesavo Farizejis les vičinďa ke peste te chal. O Ježiš geľa andro leskero kher a bešľa peske pal o skamind.

37No andre oda foros sas varesavi binošno džuvľi. Sar pes došunďa, hoj bešel andre le Farizejiskero kher, anďa peha jekh caklocis, andre savo sas igen dragano olejos.

38Ačhelas pal leste paš leskere pindre, rovelas a chudľa leske te cinďarel le apsenca o pindre a khoselas len le balenca. Čumidelas leske o pindre a pomakhelas le voňave olejoha.

39Sar kada dikhľa o Farizejis, savo les vičinďa ke peste, phenďa peske: “Te ov uľahas prorokos, džanľahas, ko hin kadi džuvľi, savi pes lestar chudel – hoj hiňi binošňi.”

40O Ježiš leske odphenďa: “Šimon, kamav tuke vareso te phenel.” Ov phenďa: “Phen, učiťeľina!”

41“Duj džene kamenas love jekhe manušeske, savo delas kečeň. Jekh leske kamelas pandž šel (500) rupune a dujto penda (50).

42Na sas len sar te del pale a ov odmukľa sodujdženenge. Phen mange: Ko kale dujendar les buter kamela?”

43O Šimon odphenďa: “Gondoľinav mange, hoj oda, kaske buter odmukľa.” O Ježiš leske phenďa: “Mištes rozsudzinďal.”

44Visarďa pes ke džuvľi a phenďa le Šimonoske: “Dikhes kala džuvľa? Avľom andre tiro kher a na diňal man paňi pro pindre, ale oj mange o pindre peskere apsenca cinďarďa a peskere balenca len khosľa.

45Tu man na čumidľal, ale oj mange na preačhiľa te čumidel o pindre, kanastar avľom andre.

46O šero mange na pomakhľal le olejoha, ale oj mange pomakhľa o pindre le voňave olejoha.

47Vašoda tuke phenav, oda, hoj but kamel, sikavel, hoj lakere but bini hine odmukle. Oda, kaske hin frima odmuklo, frima kamel.”

48A phenďa lake: “Odmuken pes tuke o bini.”

49Ola džene, save leha bešenas jekhetane paš o skamind, chudle maškar peste te vakerel: “Ko hin kada, hoj the o bini odmukel?”

50Ale o Ježiš phenďa la džuvľake: “Tiro pačaben tut zachraňinďa. Dža andro smirom!”

8

O džuvľa, save phirenas le Rajeha

1Paľis phirelas o Ježiš pal o fori the gavora, kazinelas a vakerelas pal o kraľišagos le Devleskero. A sas leha o dešuduj (12) učeňika

2the varesave džuvľa, saven sasťarďa avri le nalačhe duchendar the le nasvaľibenendar. Oda sas e Maria (sava vičinenas Magdalena), andral savi gele avri efta demoni;

3e Johanna, e romňi le Chuzasoskeri, savo dodikhelas pro chulajipen le Herodesiske; e Zuzana, the mek but aver, save lenge pomožinenas peskere lovenca the vecenca.

O podobenstvo pal o štar phuva

4Sar pes zgele igen but nipi a zdžanas pes ke leste but manuša andral o fori, phenďa kada podobenstvo:

5“Geľa o manuš te rozčhivkerel o semena. Sar rozčhivkerelas, varesave pele paš o drom, phirelas pes pal lende a o čirikle len chale.

6Aver pele pro baruno than, a sar barile, šučiľa avri, bo na sas len paňi.

7Aver pele maškar o kandre (kraki) a o kandre barile jekhetane lenca a tasade len.

8A varesave pele andre lačhi phuv a sar barile avri, ande šelvar ajci chasna.” Sar oda o Ježiš dovakerďa, vičinďa: “Kas hin kana pre oda, hoj te šunel, mi šunel!”

9Leskere učeňika lestar phučle: “Pal soste hin kada podobenstvo?”

10Ov phenďa: “Tumenge hin dino te achaľol o garude veci andral o Devleskero kraľišagos, ale oklenge avri pes vakerel andro podobenstva, hoj te dikhen, ale te na dikhen; hoj te šunen, ale te na achaľon.

O Ježiš vakerel avri o podobenstvo

11O podobenstvo hin pal kada: O semenos hin o lav le Devleskero.

12Ola, save hine paš o drom, hine ola, save šunen, ale paľis avel o beng a lel avri o lav andral lengero jilo, hoj te na pačan a te na aven zachraňimen.

13Ola, savenge hino sadzimen pre skala, hine ajse, save prilen o lav radišagoha, sar šunen, ale nane len koreňis a pačan ča pre varesavo časos a akor, sar avel e proba (skuška), oddžan.

14Ola, savenge hino sadzimen andro kandre, hine ola, save šunde o lav, ale tasaven len andre o starišagi, o barvaľipen the o kiňešagi le dživipnaskere a nane lendar chasna.

15A ola andre lačhi phuv, hin ola, save šunde o lav a ľikeren les andro čačipnaskero the lačho jilo a anen furt chasna.

Pal e momeľi

16Ňiko, ko labarel e momeľi, na garuvel la tel e piri, aňi na thovel la tel o haďos, ale ačhavel la pro momeľaris, hoj ola, save aven andre, te dikhen o svetlos.

17Bo nane ňič počoral, so na ela jekhvar sikado, a nane ňič garudo, so pes na džanela a na avela jekhvar avri.

18Vašoda šunen mištes! Bo kas hin, oles mek ela dino, a kas nane, olestar pes lela mek oda, so peske gondoľinel, hoj les hin.”

Le Rajeskeri daj the phrala

19Avle ke leste leskeri daj the o phrala a našťi pes ke leste dochudle, bo sas ode but manuša.

20O manuša phende leske: “Tiri daj the tire phrala ačhen avri a kamen tut te dikhel.”

21O Ježiš lenge odphenďa: “Miri daj the mire phrala hine ola, save šunen le Devleskero lav a doľikeren les.”

O Raj zaačhavel e balvaj

22Jekh džives o Ježiš geľa andre loďka le učeňikenca a phenďa lenge: “Aven, predžas la loďkaha pre oki sera le moroske.” A on gele.

23Sar pes la loďkaha plavinenas, o Ježiš zasuča. Jekhvareste avľa bari balvaj pro moros. E loďka pherďolas le paňeha avke, hoj imar šaj tašľile.

24Avle ke leste, uštade les a phende: “Rajeja! Rajeja! Imar tašľuvas!” Avke o Ježiš ušťiľa, pokarhinďa la balvaj the le vlnen a on preačhile a pro moros sas igen čhit.

25A phenďa lenge: “Kaj hin tumaro pačaben?” O učeňika pes andre dar čudaľinenas a phenenas jekh avreske: “Ko hin kada manuš, hoj le balvajenge the le paňeske rozkazinel a on les šunen?”

O posadnuto manuš andre Gadara

26Andral e Galileja doavle la loďkaha andre phuv Gadara, so hiňi pre aver sera le morostar.

27Sar geľa avri andral e loďka, arakhľa pes leha varesavo murš andral oda foros, andre savo sas nalačhe duchi. Imar čirlastar sas lango a na bešelas andro kher, ale andro hrobi.

28Sar dikhľa le Ježiš, vriskišagoha peľa anglal leste a vičinďa zorales: “So man hin tuha, Ježiš, Čhavo le Nekbaredere Devleskero? Mangav tut, ma trapin man!”

29Phenďa oda, bo o Ježiš prikazinďa le nalačhe duchoske, hoj te džal avri andral leste. Choc les phandenas le lancenca the le putenca pro pindre a merkinenas pre leste, ov furt phagerelas o puta a o nalačho duchos les lelas pro omukle thana.

30O Ježiš lestar phučľa: “Sar tut vičines?” Ov phenďa: “Legion,” bo but nalačhe duchi gele andre leste.

31A mangenas les, hoj len te na bičhavel andre benguňaľi chev8,31 Abo: o Abyssos.

32Sas ode baro stados le balenca, so pes pasinenas pro verchos. Mangle le Ježiš, hoj lenge te domukel te džal andre lende a ov lenge domukľa.

33O nalačhe duchi gele avri andral o manuš andro bale a o stados pes mukľa tele le brehoha andro moros a tašľile.

34Sar dikhle o pasťjera, so pes ačhiľa, denašle a phende ada avri andro foros the pro maľi.

35Avke o manuša avle te dikhel, so pes ačhiľa. Sar avle ko Ježiš, arakhle ole manušes, andral savo gele avri o nalačhe duchi, te bešel paš le Ježišoskere pindre – urdones the paš e goďi – a daranas pes.

36Ola, save oda dikhle, lenge vakerenas, sar sas o posadnuto sasťardo.

37Akor savore nipi andral Gadaraňiko phuv les mangenas, hoj te džal lendar het, bo avľa pre lende igen bari dar. Avke o Ježiš geľa andre loďka a visarďa pes pale.

38Oda murš, andral savo gele avri ola nalačhe duchi, les mangelas, či šaj džal leha. Ale o Ježiš les bičhaďa het. Phenďa leske:

39“Dža khere a vaker, save bare veci tuke kerďa o Del.” Ov geľa a vakerelas pal calo foros, save bare veci leske kerďa o Ježiš.

E muľi čhajori the e nasvaľi džuvľi

40Sar avľa o Ježiš pale pre aver sera le moroske, priile les igen but nipi, bo savore les užarenas.

41Avľa ode jekh murš, savo pes vičinelas Jairus. Ov sas angluno manuš andral e sinagoga. Peľa paš le Ježišoskere pindre a mangelas les, hoj leha te džal andre leskero kher,

42bo leskeri jekhori čhajori – vaj dešuduj beršengeri – merelas. Sar džalas, o nipi pes pre leste ispidenas.

43Sas maškar lende varesavi džuvľi, savi sas dešuduj berš nasvaľi pro džuvľikano nasvaľiben a diňa savoro, so la sas avri le doktorenge, ale ňiko la našťi sasťarďa.

44Oj avľa ko Ježiš a palunestar pes dotkňinďa leskere gadendar a takoj lake o rat preačhiľa te džal.

45O Ježiš phenďa: “Ko pes mandar chudľa?” A sar pes ňiko na pridžanelas, phenďa o Peter: “Rajeja, o nipi pes pre tu kikiden the ispiden [a tu phenes: ‘Ko pes mandar chudľa?’]”

46Ale o Ježiš phenďa: “Chudľa pes mandar vareko, bo šunďom, sar mandar geľa avri e zor.”

47Sar dikhľa odi džuvľi, hoj oda našťi garuvel andre, izdralas daratar, avľa a peľa anglal leste a angle savoredženende leske phenďa avri, soske pes lestar chudľa a sar sasťiľa avri.

48Ov lake phenďa: “Čhaje miri, tiro pačaben tut sasťarďa. Dža andro smirom!”

49Medik o Ježiš vakerelas, avľa vareko andral le Jairoskero kher a phenďa leske: “Tiri čhajori imar muľa, de smirom le učiťeľiske!”

50Sar oda šunďa o Ježiš, phenďa leske: “Ma dara tut! Ča pača a ela sasťarďi!”

51Geľa andro kher a na domukľa ňikaske, hoj leha te džal andre, ča le Peteriske, Janoske the Jakoboske a the la čhajorakera dake the dadeske.

52Savore rovenas a hikinenas upral late. Ale o Ježiš phenďa: “Ma roven! Na muľa – ča sovel.”

53Asanďile les avri, bo džanenas, hoj muľa.

54Ale ov tradňa savoren avri, chudľa la le vastestar a vičinďa: “Čhajorije, ušťi!”

55Lakero duchos avľa pale andre late a oj takoj ušťiľa. O Ježiš prikazinďa, hoj la te den te chal.

56Lakeri daj the dad ačhile bijal peste, ale o Ježiš lenge prikazinďa, hoj te na vakeren ňikhaj, so pes ačhiľa.

9

Bičhavel avri le dešuduje učeňiken

1O Ježiš vičinďa ke peste le dešuduje učeňiken a diňa len e autorita the zor, hoj te traden avri savore nalačhe duchen a te sasťarel o nasvaľibena.

2Bičhaďa len te kazinel pal o kraľišagos le Devleskero a te sasťarel le nasvalen.

3Phenďa lenge: “Ma len tumenca ňič pro drom – aňi e paca, aňi e zajdica, aňi maro, aňi love, aňi po duj gada.

4Te džana andre varesavo kher, ačhen ode, medik na džana avri andral oda foros.

5Džan het andral oda foros, kaj tumen na prilena a o prachos pal o pindre keren tele, sar sveďectvo pre lende.”

6Avke gele, phirenas pal o gavora, vakerenas o evaňjelium a všadzik sasťarenas.

O Herodes phučel pal o Ježiš

7The o tetrarchas o Herodes šunďa pal savoreste, so kerelas o Ježiš, a na džanelas, so peske te gondoľinel, bo vareko phenelas, hoj o Jan ušťiľa andral o meriben,

8a varesave džene phenenas, hoj o Eliaš pes sikaďa, a pale aver phenenas, hoj ušťiľa jekh le čirlatune prorokendar.

9O Herodes phenďa: “Le Janoske odčhinďom o šero. Ko hin akor kada, hoj pal leste šunav kajse veci?” A kamelas les te dikhel.

O Raj čaľarel pandž ezere manušen

10Sar avle o apoštola pale, vakerenas le Ježišoske sa, so kerenas. Iľa len peha a gele korkore andro foros, so pes vičinel Betsaida.

11Sar pes oda o nipi dodžanle, gele pal leste. Priiľa len a vakerelas lenge pal o kraľišagos le Devleskero a sasťarelas olen, kaske oda kampelas.

12Sar imar zaračolas, avle o dešuduj (12) učeňika ke leste a phende leske: “Rozmuk le nipen, hoj te džan andro pašutne fori the gavora te presovel e rat a te arakhen peske te chal, bo kade sam dur le forostar.”

13Phenďa lenge: “Tumen len den te chal!” On phende: “Hin amen ča pandž mare the duj ribi. Kames, hoj te džas a te cinas chaben prekal savore kala nipi?”

14Sas ode vaj pandž ezera (5 000) murša. Ale phenďa peskere učeňikenge: “Thoven len te bešel andro partiji po penda (50) dženen!”

15Kerde avke a thode savoren te bešel.

16Paľis iľa ola pandž mare the duj ribi, dikhľa pro ňebos, požehňinďa, phagerelas a delas le učeňikenge, hoj on te poden le manušenge.

17Chale savore a čaľile. Olestar, so ačhiľa, kidle upre dešuduj košara.

O Peter viznavinel, ko hin o Ježiš

18Sar pes modľinelas korkoro a sas leha the o učeňika, phučľa lendar: “So phenen o manuša pal mande? Ko phenen, hoj som?”

19On leske odphende: “Hoj o Jan Krsťiťeľ, aver phenen, hoj o Eliaš, a pale aver vakeren, hoj ušťiľa jekh le čirlatune prorokendar.”

20Ov lendar phučľa: “A tumen, so phenen – ko som?” O Peter leske odphenďa: “Tu sal o Kristus le Devleskero!”

21No o Ježiš lenge zoraha prikazinďa, hoj oda ňikaske te na phenen avri.

22Paľis lenge phenďa: “O Čhavo le Manušeskero mušinela but te cerpinel a te el odčhido le phurederendar, le nekbaredere rašajendar the le zakoňikendar. Mušinela te el murdardo a pal o trin dživesa te ušťel andral o meriben.”

Sar te džal pal o Ježiš

23A savorenge phenďa: “Te kamel vareko te avel pal ma, mi zaprinel pes, mi lel sako džives peskero kerestos a mi avel pal ma.

24Bo sako, ko kamel te zachraňinel peskero dživipen, les našavela, ale ko našavela peskero dživipen vaš ma, oda les zachraňinela.

25Bo so hin le manušes olestar, te dochudela calo svetos, ale peskero dživipen musarela a našavela?

26Bo sako, ko pes ladžala vaš ma the vaš mire lava, vaš oda pes ladžala the o Čhavo le Devleskero, sar avela andre peskeri slava the andre slava le Dadeskeri the le sentne aňjelengeri.

27Ale čačipen tumenge phenav, hoj varesave džene tumendar, save kade ačhen, na dikhena o meriben, medik na dikhena o kraľišagos le Devleskero.”

O Ježiš pes čerinel andre slava

28Vaj ochto džives pal ola lava, iľa peha o Ježiš le Peter, le Jan the le Jakob a geľa pro verchos pes te modľinel.

29Sar pes o Ježiš modľinelas, leskero muj pes jekhvareste čerinďa a leskere gada parňile a dičhonas sar o bleskos.

30A jekhvareste duj murša leha vakerenas, o Mojžiš the o Eliaš.

31Sikade pes andre slava a vakerenas pal leskero meriben andro Jeruzalem, so pes mušinďa te ačhel, avke sar oda o Del kamelas.

32Angloda pro Peter the okla učeňika avľa zoralo soviben a sar pes prekerde dikhle leskeri slava the le Mojžiš a Eliaš, save leha ačhenas.

33Sar ola murša imar kamenas te džal het, phenďa o Peter le Ježišoske: “Rajeja, mištes amenge hin kade. Keras peske trin stani: Jekh tuke, jekh le Mojžišoske the jekh le Eliašoske!” Ov na džanelas, so vakerelas.

34Mek sar oda vakerelas, avľa e chmara a zaučharďa len. Daranas pes, sar džanas andre chmara.

35Andral e chmara prevakerďa o hangos: “Kada hin miro Čhavo, saves mange avri kidňom – les šunen!”

36Androda, sar vakerelas oda hangos, ačhiľa o Ježiš pale ča korkoro. On sas čhit a andre ola dživesa na vakerenas ňikaske pal oda, so dikhle.

Sasťarel le čhas zaphandles le demonoha

37Pre aver džives, sar avle tele pal o verchos, arakhle pes lenca igen but nipi.

38A jekh manuš ole nipendar vičinďa: “Učiťeľina, mangav tut, dikh pre miro čhavo, bo nane man aver čhave, ča ov jekh.

39O duchos les chudel a jekhvareste vriskinel a čhivkerel leha, marel leske pro muj o peni, furt les trapinel a phares lestar džal het.

40Mangľom tire učeňiken, hoj les te traden andral leste avri, no on oda našťi kerde.”

41O Ježiš lenge odphenďa: “Ó, tumen previsarde manušale bi o pačaben! Mek dži kana tumenca avava a ľidžava tumen? An kade tire čhas!”

42Mekča, sar avelas o čhavo, čhiďa leha o nalačho duchos a čhivkerelas leha. Ale o Ježiš pokarhinďa le nalačhe duchos, sasťarďa le čhavores a diňa les pale le dadeske.

43A savore pes čudaľinenas oleske, savi bari hin le Devleskeri zor. Androda, medik pes sako čudaľinelas oleske, so kerelas o Ježiš, ov phenďa peskere učeňikenge:

44“Tumen ma bisteren pre kala lava: O Čhavo le Manušeskero ela dino le manušenge andro vasta.”

45Ale on na achaľile kale laveske, bo sas garudo anglal lende, hoj leske te na achaľon, ale daranas pes lestar pal oda lav te phučel.

Ko hin čačes baro

46O učeňika chudle maškar peste te gondoľinel, ko hin lendar bareder.

47Ale o Ježiš dikhľa, so peske andro jilo gondoľinen. Iľa le čhavores, ačhaďa les paš peste

48a phenďa: “Sako, ko prilela kajse čhavores andre miro nav, man prilel. A sako, ko man prilel, prilel oles, ko man bičhaďa. Bo oda, ko hin maškar tumende nekcikneder, oda hin čačes baro.”

49O Jan phenďa: “Rajeja, dikhľam varesave manušes te tradel avri le demonen andre tiro nav a na domukahas leske, bo na phirel amenca.”

50Ale o Ježiš leske phenďa: “Domuken leske, bo oda, ko na džal pre tumende, hino tumenca.”

O Samarijiko gav na prilel le Ježiš

51Sar imar sas pašes ola dživesa, hoj o Ježiš te el ilo upre andro ňebos, phenďa peske, hoj džal andro Jeruzalem.

52A bičhaďa anglal peste varesave manušen, hoj leske savoro te pririchtinen. Gele a doavle andro Samarijiko gav,

53ale ola nipi les ode na priile, bo o Ježiš sas pro drom andro Jeruzalem.

54Sar oda dikhle o učeňika o Jakob the o Jan, phende: “Rajeja, kames, hoj te mangas e jag andral o ňebos, hoj len te labarel [avke sar kerďa o Eliaš?]”

55Ale o Ježiš visaľiľa, pokarhinďa len [a phenďa: “Tumen na džanen, savo duchos andre tumende hin,

56bo o Čhavo le Manušeskero na avľa te murdarel le manušen, ale te zachraňinel.”] A gele andre aver gavoro.

Sar te džal pal o Ježiš

57Jekhvar, sar džanas pal o drom, vareko leske phenďa: “Rajeja, džava pal tu všadzik, kaj džaha.”

58O Ježiš leske phenďa: “Le lišken hin peskere cheva a le čiriklen peskere hňizdi, ale le Čhas le Manušeskeres nane kaj o šero te thovel.”

59A avreske phenďa: “Av pal ma!” Ale ov phenďa: “Rajeja, domuk mange ešeb (peršo) te džal te parunel mire dades.”

60Ale o Ježiš leske phenďa: “Le mulen muk te parunel peskere mulen, ale tu dža a vaker pal o kraľišagos le Devleskero!”

61Aver phenďa: “Džava pal tu, Rajeja, ale domuk mange ešeb, hoj te dav mira famelijake te džanel, hoj džav het.”

62Ale o Ježiš leske phenďa: “Ňiko, ko thovel peskero vast pro pluhos a obdikhel pes palal, nane hodno andre le Devleskero kraľišagos.”

10

Bičhavel le eftavardeš učeňiken

1Paľis kidňa avri o Raj the avre eftavardeš (70) dženen a bičhaďa len po dujen anglal peste andre dojekh foros the pre dojekh than, kaj ov kamelas te džal.

2A phenďa lenge: “E žatva hiňi bari, ale frima hin ola, save keren buči. Vašoda mangen le Rajes upral e žatva, hoj te bičhavel le robotňiken pre leskeri žatva.

3Džan! Bičhavav tumen sar le bakroren maškar o ruva (vlki).

4Ma len tumenca aňi bugeľaris aňi zajdica aňi sandalki a ma zaačhen pro drom varekaha te vakerel.

5Sar džana andre varesavo kher, ešeb (peršo) phenen: ‘Smirom kale khereske!’

6Te ode ela manuš, savo prilela o smirom, tumaro smirom ačhela pre leste, ale te na, o smirom avela pale pre tumende.

7Andre oda kher ačhen a chan the pijen oda, so tumen dena, bo o robotňikos peske zasogaľinel (zaslužinel) peskero počiňiben. Ma phiren kher kherestar!

8Sar džana andre varesavo foros a prilena tumen, chan oda, so tumen dena.

9Sasťaren andre oda foros le nasvalen a phenen lenge: ‘O kraľišagos le Devleskero avľa pašes ke tumende.’

10Ale te džana andre varesavo foros a na prilena tumen, džan avri pre leskere uľici a phenen:

11‘Keras pre tumende tele mek the kada prachos, so pes amenge zachudľa pro pindre andre tumaro foros. Ale džanen, hoj o kraľišagos le Devleskero avľa ke tumende.’

12No phenav tumenge, hoj le manušenge andral e Sodoma ela lokeder andre oda džives sar ole foroske.”

O napačabnaskere fori

13“Jaj, vigos tuke Chorazin! Vigos tuke, Betsaido! Bo te pes andro Tir the andro Sidon ačhilehas ola zazraki, so pes ačhile ke tumende, čirla imar bešlehas urde andro gone, čhidehas peske pro šero o prachos a visardehas pes le binendar.

14No, le forenge Tir the Sidon ela lokeder pro sudno džives sar tumenge.

15A tu Kafarnaum, ľidžas tut upre dži andro ňebos? Aveha tele čhido dži andro peklos!”

16Phenďa o Ježiš: “Oda, ko tumen šunel, man šunel, a ko tumen na prilel, man na prilel, a ko man na prilel, na prilel oles, ko man bičhaďa.”

O eftavardeš učeňika aven pale

17Paľis avle pale ola eftavardeš (70) džene radišagoha a phenenas: “Rajeja, the o demona pes amenge podden andre tiro nav.”

18Ov odphenďa: “Dikhľom le satan te perel andral o ňebos avke sar o perumos.

19Šunen! Diňom tumen zor te uštarel pro sapa the pro škorpijoni a the autorita upral savori zor le bengeskeri a ňič tumen na dukhavela.

20Ale ma radisaľon oleske, hoj pes tumenge o duchi podden, ale sigeder radisaľon oleske, hoj tumare nava hine pisimen andro ňebos.”

O Ježiš lašarel le Dades

21Akor o Ježiš radisaľiľa andro Sentno Duchos a phenďa: “Lašarav tut Dado, Raja upral o ňebos the upral e phuv! Bo garuďal kala veci anglo avrisikade the goďaver manuša a sikaďal len le čhavorenge. He, Dado, bo avke oda kamehas.

22Savoro mange hin dino mire Dadestar. Ňiko na džanel ko hin o Čhavo, ča o Dad. A ňiko na džanel ko hin o Dad, ča o Čhavo the oda, kaske o Čhavo oda kamľahas te sikavel.”

23Visarďa pes ko učeňika, sar sas korkore a phenďa: “Bachtale hine ola jakha, save dikhen oda, so tumen dikhen!

24Bo phenav tumenge, hoj but proroka the kraľa kamenas te dikhel oda, so tumen dikhen, ale na dikhle, a kamenas te šunel oda, so tumen šunen, ale na šunde.”

Pal o lačho Samaritanos

25Varesavo zakoňikos ušťiľa a probaľinelas (skušinelas) les: “Učiťeľina, so mange kampel te kerel, hoj te chudav o večno dživipen?”

26O Ježiš leske phenďa: “So hin pisimen andro Zakonos? So ode genes?”

27Ov odphenďa: “Kameha le Rajes, tire Devles, andral calo tiro jilo, andral caľi tiri duša, andral caľi tiri zor the andral caľi tiri goďi a kameha avres avke sar pes korkores.”

28O Ježiš leske phenďa: “Mištes odphenďal, kada ker a dživeha.”

29Ale o zakoňikos kamelas te presikavel peskero čačipen a phučľa lestar dureder: “A ko hin mange oda pašutno manuš?”

30O Ježiš leske odphenďa: “Varesavo manuš džalas andral o Jeruzalem tele andro Jericho a chudle les o živaňa. Čhide leske tele o gada a marde les, gele het a mukle les ode jepaš mules.

31Ačhiľa pes, hoj džalas ole dromeha tele varesavo rašaj a sar les dikhľa, obgeľa les pal aver sera.

32A avke the jekh Levitas, sar džalas tele, avľa paš oda than a sar les dikhľa, obgeľa tiš pal aver sera.

33No paľis avľa ke leste varesavo Samaritanos, savo džalas ole dromeha a sar les dikhľa, avľa leske pharo pre leste.

34Avľa ke leste, čhiďa leske pro rani olejos the mol a phandľa len andre. Thoďa les pre peskero somaris, ľigenďa les andro sovibnaskero kher a starinďa pes pal leste.

35Pre aver džives, sar džalas het, iľa avri duj denara, diňa le chulajiske a phenďa: ‘Starin tut pal leste a te tut mola buter, me tuke počinava, sar avava kadarik pale.’

36Ko kale trinendar pes tuke dičhol, hoj sas pašutno manuš oleske, kas chudle o živaňa?”

37Ov odphenďa: “Oda, ko sas ke leste jileskero.” Akor leske o Ježiš phenďa: “Dža a ker the tu avke!”

E Marta the e Maria

38O Ježiš le učeňikenca džalas pal o drom a avľa andre jekh gav. A e džuvľi, savi pes vičinel Marta, les priiľa andre peskero kher.

39Sas la pheň, savi pes vičinelas Maria. Oj peske bešľa paš le Ježišoskere pindre a šunelas leskero lav.

40Ale e Marta kerelas igen but pašal o manuša a imar sas pre late but. Avľa ko Ježiš a phenďa: “Rajeja, tu na dikhes, hoj miri pheň man mukľa, hoj te kerav pašal o manuša korkori? Phen lake, hoj manca te kerel!”

41Ale o Ježiš lake odphenďa: “Marto, Marto, starines the trapines tut but vecenca.

42Ale ča jekh kampel. E Maria peske kidňa avri, so hin feder, oda, so latar ňiko na lela.”

11

Le Rajeskeri modľitba

1Jekhvar pes o Ježiš modľinelas pre varesavo than. Sar pes domodľinďa, phenďa leske varesavo leskero učeňikos: “Rajeja, sikav amen pes te modľinel, avke sar the o Jan sikaďa peskere učeňiken.”

2Ov lenge phenďa: “Sar pes modľinen, phenen:

‘Dado [amaro, savo sal andro ňebos],

mi el sentňardo tiro nav,

mi avel tiro kraľišagos,

[mi ačhel pes tiri voľa, avke sar andro ňebos, avke the pre phuv!]

3De amen adadžives o maro, so amenge kampel sako džives!

4Odmuk amenge amare bini avke, sar the amen odmukas olenge, ko kerel bini pre amende. A ma domuk, hoj te avas cirdle andro binos, [ale le amendar le nalačhes].’ ”

Pal o prijaťeľis, savo pes na del te odmarel

5Phenďa lenge: “Te varekas tumendar hin varesavo prijaťeľis a te džaha ke leste pal jepaš rat a pheneha leske: ‘Phrala, de man kečeň trin mare,

6bo avľa ke ma o prijaťeľis dural a nane man les so te del.’

7A ov andral o kher leske odphenďahas: ‘De smirom! O vudar imar hin phandlo a mire čhave hine manca imar pro haďos, našťi uščav, hoj tut te dav.’

8Phenav tumenge, te na ušťela a na dela les o maro vaš oda, hoj hino leskero prijaťeľis, ušťela a dela les sa, so kamel, vaš oda, hoj pes na ladžalas te mangel.

9Avke the me tumenge phenav: Mangen a ela tumenge dino! Roden a arakhena! Durkinen a phundravela pes tumenge.

10Bo sako, ko mangel, chudela, a ko rodel, arakhela, a oleske, ko durkinel, pes phundravela.

11Abo ko hin tumendar ajso dad, hoj te lestar o čhavo mangľahas [maro, ta diňahas les bar]? Abo te lestar mangľahas riba, ta diňahas les sapes?

12Abo te lestar mangľahas jandro, ta diňahas les škorpijonos?

13Avke te tumen, save san nalačhe, džanen te del tumare čhaven lačhe dari, či tumaro Dad andral o ňebos na dela sigeder le Sentne Duchos olen, save lestar mangen?”

O Ježiš the o Belzebul

14Jekhvar o Ježiš tradelas avri le ňemone demonos. Sar geľa avri o demonos o ňemo prevakerďa a o nipi pes čudaľinenas.

15Ale varesave džene lendar phende: “Ov tradel avri le demonen le Belzebuloskera zoraha, savo hino upral savore demona.”

16A pale aver džene les pokušinenas a mangenas lestar znameňje andral o ňebos.

17Ale o Ježiš džanelas, so peske gondoľinen, a phenďa lenge: “Dojekh kraľišagos, so pes rozulavel a džal pre peste, pes rozperela. The oda kher, so hino rozulado pre peste, perel.

18Avke, te o kraľišagos le satanoskero hino rozulado maškar peste, sar šaj obačhela? Tumen phenen, hoj me tradav avri le demonen le Belzebuloha.

19No, te me tradav avri le demonen le Belzebuloha, tumare učeňika len kaha traden avri? Vašoda on ena tumare sudci.

20Ale te me le Devleskera zoraha tradav avri le demonen, akor avľa ke tumende le Devleskero kraľišagos.

21Te jekh zoralo manuš – mištes vizbrojimen – merkinel pre peskero kher, leskero barvaľipen ňiko našťi čorel.

22Ale te avľahas pre leste zoraleder, sar hino ov, a domarďahas les, ov lestar lela leskeri vizbroj, pre savi pes zmukelas, a leskero barvaľipen rozulavela.

23Oda, ko nane manca, džal pre mande, a ko na skidel manca, rozčhivkerel.”

Te o nalačho duchos avel pale

24“Sar džal o nalačho duchos avri andral o manuš, phirel pal o šuke thana a rodel peske than, kaj pes te odpočovinel. Sar na arakhel, phenel peske: ‘Džav pale andre miro kher, khatar avľom avri.’

25Sar avel, arakhel les avrišulado the avrišukaľardo.

26Akor džal a lel peha mek efta avre duchen, goreder sar ov, džan andre a bešen ode. Avke ole manušeha pro agor ela mek goreder, sar sas ešebnovar (peršovar).”

27Androda, sar o Ježiš vakerelas, vičinelas jekh džuvľi ole nipendar: “Bachtaľi hin odi džuvľi, savi tut anďa pro svetos a the ola koľina, so tut denas te pijel!”

28Ale ov odphenďa: “Bachtale hine sigeder ola džene, save šunen le Devleskero lav a doľikeren les!”

O znameňje le Jonašiskero

29Sar pes zdžanas ke leste but nipi, chudľa te vakerel: “Adadživeskere manuša hine nalačhe, mangen znameňje, ale na ela lenge dino znameňje, ča o znameňje le prorokoskero Jonašiskero.

30Bo avke, sar sas o Jonaš znameňje prekal o manuša andral o Ninive, avke ela the o Čhavo le Manušeskero kale manušenge.

31E kraľovna pal o juhos ušťela pro sudos pre kala manuša a odsudzinela len, bo avľa dural pal aver agor la phuvake te šunel o goďaveripen le Šalamunoskero, ale kade hin vareko bareder sar o Šalamun.

32O murša andral o foros Ninive ušťena pro sudos pre kala manuša a odsudzinena len, bo sar lenge o Jonaš kazinelas, visarde pes le binendar, ale kade hin vareko bareder sar o Jonaš.

Pal e momeľi

33Ňiko na labarel e momeľi a na thovel la te ačhel pro garudo than aňi tel e piri, ale pro momeľaris, hoj ola, save aven andre, te dikhen o svetlos.

34E momeľi le ťeloskeri hin e jakh. Te ela tiri jakh žuži, andre calo tiro ťelos ela o svetlos, ale te na ela tiri jakh žuži, calo tiro ťelos ela andro kaľipen.

35Merkin, hoj o svetlos, so hin andre tu, te na el kaľipen!

36Te ela calo tiro ťelos andro svetlos a na ela andre ňisavo kaľipen, akor labola calo avke, sar te andre tu labiľahas e lampa.”

O vakeriben pro Farizeja the zakoňika

37Sar o Ježiš mek vakerelas, vičinďa les varesavo Farizejis ke peste te chal. Geľa a bešľa peske paš o skamind.

38Sar o Farizejis dikhľa, hoj o Ježiš anglo chaben na thoďa (na omorďa) o vasta, čudaľinďa pes.

39O Raj leske phenďa: “Tumen, o Farizeja žužaren avral e kuči the o čaro, ale andre tumende hin pherdo hamišagos the nalačhipen.

40Tumen nagoďaver. Se oda, so stvorinďa avruno, kerďa the andruno!

41Ale den le čorenge oda, so tumen hin andre kuči, a ela tumenge sa žužo.

42Ale vigos tumenge Farizejale, hoj den o dešto kotor andral e meta, e ruta the savore aver koreňje, ale obdžan o spravodľišagos the o kamiben le Devleskero. Kada kampľa te kerel a koda te na zamukel.

43Jaj, vigos tumenge Farizejale! Bo kamen anglune thana andro sinagogi a hoj tumenge te pozdravinen pro pľacos.

44Jaj, vigos tumenge, [zakoňikale the Farizejale! Tumen dujemujengere!] Bo san sar o naprindžarde hrobi a o nipi, save pašal phiren, na džanen, hoj phiren upral o hrobi.”

45Jekh le zakoňikendar leske odphenďa: “Učiťeľina, te kavke vakeres, choľares the amen.”

46O Ježiš phenďa: “Vigos the tumenge, zakoňikale! Bo thoven pro nipi ajso pharipen, so našťi te zľidžal, ale tumen korkore na kamen te čhalavel aňi le angušteha ole pharipnaha.

47Vigos tumenge! Bo ačhaven le prorokenge o hrobi a tumare dada len murdarde!

48Avke san švedki, save den čačipen tumare daden. Bo on le proroken murdarde a tumen lenge ačhaven hrobi.

49Vašoda the o Goďaveripen le Devleskero phenďa: ‘Bičhavava ke lende le proroken the le apoštolen. Varesaven lendar murdarena a pre varesave lendar džana.’

50Avke kala manuša ena potrestimen vaš o rat savore prorokengero, so sas avričhordo, kanastar sas kerdo o svetos,

51le Abeloskere ratestar dži ko rat le Zachariašoskero, saves murdarďan maškar o chramos the oltaris. He, phenav tumenge, hoj kada pokoleňje ela potrestimen vaš oda savoro.

52Vigos tumenge, zakoňikale! Bo iľan e kleja le vudarestar, so phundravel o prindžaripen. Tumen korkore andre na geľan a olenge, save kamenas, na domukenas.”

53Sar geľa odarik avri, chudle o zakoňika the o Farizeja pre leste igen te džal a phučkernas lestar pal o but veci,

54hoj ča les te chuden andre pre varesavo lav.

12

Te merkinen pre le Farizejengero kvasos

1Medik pes zgele but ezera manuša, avke hoj jekh avreske uštarenas pro pindre, chudľa o Ježiš ešeb (peršo) te vakerel peskere učeňikenge: “Chraňinen tumen le Farizejengere kvasostar, so hin o dujemujeskeriben.

2Ale ňič nane garudo, so na ela jekhvar otkerdo, a nane ňič počoral, so pes jekhvar na sikavela.

3Vašoda savoro, so vakerďan andro kaľipen, pes šunela andro svetlos a oda, so phenďan počoral andro kan, oda pes vičinela avri pal o strechi.

Kastar te daral

4Ale tumenge – mire prijaťeľenge – phenav: Ma daran tumen olendar, save murdaren o ťelos a paľis imar ňič buter našťi keren.

5Ale sikavava tumenge, kastar tumen majinen te daral: Daran tumen olestar, ko šaj murdarel o ťelos a hin les the zor tumen te čhivel andro peklos. He, phenav tumenge: Lestar tumen daran!

6Či na bikenen pandž cikne čiriklen vaš o duj minci? A o Del aňi pre jekh lendar na bisterel.

7Ale tumenge hin zgende mek savore bala pro šero. Avke ma daran tumen! Tumen mon buter sar but cikne čirikle.

Te pridžanel le Ježiš anglo manuša

8Ale phenav tumenge: Sako, ko man pridžanela anglo manuša, ke oda pes the o Čhavo le Manušeskero pridžanela anglo aňjela le Devleskere.

9Ale ko man zaprinela anglo manuša, oles the me zaprinava anglo Devleskere aňjela.

10Oleske, ko phenela lav pro Čhavo le Manušeskero, ela odmuklo. Ale oleske, ko pes ruhinela pro Sentno Duchos, oleske na ela odmuklo.

11Sar tumen ľidžana andro sinagogi, anglo uradi the anglo bare raja, ma starinen tumen, sar pes braňinena a so vakerena.

12Bo o Sentno Duchos andre odi ora tumenge sikavela, so te phenel.”

Pal o nagoďaver barvalo manuš

13Varesavo dženo ole nipendar leske phenďa: “Učiťeľina, phen mire phraleske, hoj peske te rozulavel manca o ďeďictvos!”

14Ale ov odphenďa: “Manušeja, ko man ačhaďa te sudzinel, abo te rozulavel maškar tumende?”

15A phenďa lenge: “Dikhen a merkinen pre tumende, hoj tumen te na zakamen andro love! Bo le manušes nane o dživipen andro barvaľipen.”

16Phenďa lenge podobenstvo: “Varesave barvale manušeske anďa e phuv but uľipen.

17Gondoľinelas peske andro jilo a phenďa: ‘So kerava? Bo nane man, kaj te sthovel miro uľipen.’

18A phenďa: ‘Kerava kada: Čhivava tele mire šopi a kerava lendar bareder a sthovava ode savoro miro uľipen the miro barvaľipen

19a phenava mange: Dušo miri, hin tut but barvaľipen sthodo pro but berša; akana imar odpočovin, cha, pi a mulatin!’

20Ale o Del leske phenďa: ‘Tu nagoďaver! Mek adi rat tutar ela ilo tiro dživipen a oda, so tuke skidňal, kaske ačhela?’

21Avke ela oleha, ko peske sthovel o barvaľipen a nane barvalo andro Del.”

Te mukas pes pro Del andre savoreste

22Phenďa peskere učeňikenge: “Vašoda tumenge phenav, ma starinen tumen pal tumaro dživipen, hoj so chana; aňi pal tumaro ťelos, hoj so urena.

23Bo o dživipen hin buter sar o chaben a o ťelos hin buter sar o uraviben.

24Dikhen pro vrani! Aňi na sadzinen, aňi na kiden upre; nane len špajzi aňi šopi a o Del len čaľarel. Či tumen na mon buter sar o čirikle?

25Ňiko tumendar našťi phenel: ‘Me buteder dživava, bo me man starinav pal o dživipen.’

26Te aňi oda nekcikneder našťi keren, akor soske pes starinen pal aver veci?

27Dikhen pro kvitki pre maľa, sar baron. Na keren buči aňi na hekľinen. No phenav tumenge, hoj aňi o Šalamun andre calo peskero šukariben na sas avke urdo sar jekh lendar.

28Akor, te o Del e maľakeri čar kavke uravel, so adadžives hiňi a tajsa ela čhiďi andro bov, ta akor tumen na uravela buter? Manušale, cikne pačabnaha!

29Ma gondoľinen ča pal oda, so chana abo so pijena. Ma trapinen tumen pal oda!

30Bo oda savoro roden o nipi kale svetoskere. Se tumaro Dad džanel, hoj tumenge oda kampel.

31Ale roden ešeb (peršo) o kraľišagos le Devleskero a ov tumen dela savore kala veci.

32Ma dara tut, cikno stadocina, bo tumaro Dad tumenge kamel te del o kraľišagos!

33Bikenen tumaro barvaľipen a rozden le čorenge! Keren tumenge o zajdici, so na čhingersaľon, o barvaľipen andro ňebos, so šoha (ňikda) na našľola – ode, kaj o živaňis pes na dochudel a o kirme na chan.

34Bo ode, kaj hin tumaro barvaľipen, ela the tumaro jilo.”

Pal o sluhi, save merkinen

35“Aven furt pririchtimen a o momeľa tumenge mi labon!

36Aven ajse sar ola manuša, so užaren peskere Rajes, kana avela pale pal o bijav, hoj leske takoj te phundraven, sar avela a durkinela.

37Bachtale hine ola sluhi, saven o Raj arakhela te užarel, sar ov avela! Čačipen tumenge phenav, hoj urela pre peste e leketa, thovela len te bešel pal o skamind, avela a kerela pašal lende.

38Te avľahas pal jepaš rat, či ko tosara, bachtale hine ola sluhi, saven arakhľahas, hoj na soven!

39Ale kada džanen, hoj te džanľahas o gazdas, andre savi ora rači avela o živaňis, merkinďahas a na domukľahas leske te džal andro peskero kher.

40Vašoda the tumen aven pririchtimen, bo o Čhavo le Manušeskero avela andre ora, so na užarena.”

Pal o verno the goďaver sluhas

41O Peter leske phenďa: “Rajeja, ča amenge phenes kada podobenstvo, vaj savoredženenge?”

42O Raj odphenďa: “Akor, ko hin oda verno the goďaver sluhas, saves ačhaďa leskero raj upral peskere sluhi, hoj len te del te chal pro časos?

43Bachtalo hin oda sluhas, saves leskero raj, sar avela, arakhela oda te kerel!

44Čačipen tumenge phenav, hoj les ačhavela upral calo peskero barvaľipen.

45Ale te peske gondoľinďahas oda nalačho sluhas andre peskero jilo: ‘Miro raj mek but na avela!’ A chudľahas te marel le sluhen the le služken, chaľahas, piľahas the mačiľahas –

46avela o raj ole sluhaske andro džives, so na užarel, the andre ora, so na džanel; rozčhinela les pro jepaš a dela les than maškar o napačabnaskere.

47Oda sluhas, savo džanelas, so lestar o raj kamelas, a na pririchtinďa pes, aňi na kerďa avke, sar ov lestar kamelas, ela igen mardo.

48A oda, ko na džanelas, ale kerel ola veci, vaš save peske zasogaľinel (zaslužinel) mariben, ela frimeder mardo. Sakonestar, ko but chudľa, pes but užarela. A olestar, kaske sas but dino, pes buter mangela.”

O Ježiš avel te rozulavel

49“Avľom e jag te čhivel pre phuv. A so me kamav? Hoj imar te labol!

50Ale mušinav te el boldo le boľipnaha a avke phares mange, medik pes oda na ačhela!

51Gondoľinen tumenge, hoj avľom te del o smirom pre phuv? Na, ale phenav tumenge, hoj te rozulavav!

52Bo akanastar ena pandž džene andre jekh kher rozulade, trin džene džana pro duj a duj džene džana pro trin.

53Rozulado ela o dad le čhaha a o čhavo le dadeha; e daj la čhaha a e čhaj la daha; e sasuj la boraha a e bori peskera sasaha.”

Te prindžaren o znameňja

54Phenďa le nipenge: “Sar dikhen, hoj e chmara avel le zapadostar, takoj phenen, hoj avel o brišind a hin avke.

55A sar dikhen, hoj phurdel e balvaj le juhostar, phenen, hoj ela tačipen a hin avke.

56Tumen dujemujengere! Oda, so pes sikavel pre phuv the pro ňebos, džanen te rozprindžarel, akor sar oda, hoj kada časos na rozprindžaren?

57Soske korkore pestar na rozsudzinen, so hin mištes te kerel?

58Bo sar džas oleha, kaha rušes anglo raja, lačhuv leha avri mek pal o drom, hoj tut te na ľidžal anglo sudcas a o sudcas tut diňahas le slugaďiske a o slugaďis tut čhiďahas andre bertena.

59Phenav tuke, hoj odarik na aveha avri, medik na počineha dži posledno minca.”

13

Vičinel le manušen ko pokaňje

1Akor ode avle varesave džene, a vakerenas leske pal ola Galilejčana, saven murdarďa o Pilat, sar obetinenas le Devleske.

2O Ježiš lenge odphenďa: “Gondoľinen tumenge, hoj ola Galilejčana, save avke cerpinenas, sas binošneder sar savore aver Galilejčana?

3Phenav tumenge, hoj na – ale te tumen na visarena le binendar, savoredžene avke merena.

4Abo so tumenge gondoľinen pal ola dešuochto (18) džene, pre save peľa e veža andro Siloe a murdarďa len? Gondoľinen tumenge, hoj on sas binošneder sar savore manuša, save bešen andro Jeruzalem?

5Phenav tumenge, hoj na sas! Ale te tumen na visarena le binendar, savoredžene avke merena.”

Pal o figovňikos, so na del ovocje

6A phenďa kada podobenstvo: “Varesave manušes sas sadzimen figovňikos andre peskeri viňica. Avľa a rodelas upre ovocje, ale na arakhľa.

7Akor phenďa le vinariske: ‘Dikh, imar trito berš phirav a rodav ovocje pre kada figovňikos, ale na arakhav. Čhin les tele! Soske mek the odi phuv musarel!’

8Ale ov leske phenďa: ‘Rajeja, muk les mek ada berš, mek pašal leste kopaľinava a čhivava hnojos.

9Šaj anel aver berš ovocje, ale te na, čhineha les tele.’ ”

Sasťarel pro Šabbat jekha džuvľa

10Jekh Šabbat (sombat) sikavelas andre sinagoga.

11Sas ode džuvľi, andre savi sas o nalačho duchos a trapinelas la le nasvaľibnaha. Dešuochto (18) berš la banďarelas a oj pes aňi sikra našťi rovňinelas avri.

12Sar la dikhľa o Ježiš, vičinďa la ke peste a phenďa lake: “Džuvľije, akanastar sal imar rozphandľi tire nasvaľibnastar!”

13Thoďa pre late o vasta. Oj pes takoj rovňarďa avri a lašarelas le Devles.

14Akor choľisaľiľa o angluno manuš andral e sinagoga, hoj o Ježiš sasťarďa pro Šabbat, a phenďa le nipenge: “Šov džives hin, andre save pes kerel buči! Andre ola dživesa aven, hoj te sasťon avri – ale ma keren oda pro Šabbat!”

15Ale o Raj leske odphenďa: “Tu dujemujengero! Či na odphandel sako tumendar pro Šabbat peskera gurumňa vaj peskere somaris andral e maštalňa a na ľidžal les ko paňi te pijel?

16Kadi džuvľi hiňi le Abrahamoskeri čhaj a o beng la zaphandľa andre imar dešuochtoto (18.) berš. Našťi sas avrisasťarďi andral ola puta pro Šabbat?”

17Sar oda phenďa, ladžanas pes savoredžene, save pre leste džanas. A savore nipi radisaľonas ole savore bare vecenge, so ov kerelas.

Pal o horčično semenos

18Akor phenďa: “Sar dičhol o kraľišagos le Devleskero a ke soste les pripodobňinava?

19Hino sar o horčično semenos, so iľa o manuš a čhiďa andre peskeri maľa. Ode bariľa, ačhiľa lestar baro stromos a pre leskere konara peske kerde hňizdi o čirikle andral o ňebos.”

20Pale phenďa: “Ke soste pripodobňinava o kraľišagos le Devleskero?

21Hino sar o drožďi, so iľa e džuvľi a rozkerďa andre igen but aro13,21 Oda hin trin miri abo 50 kili., medik calo chumer na avľa upre.”

E cesno brana

22Le dromeha andro Jeruzalem predžalas o fori the o gavora a sikavelas ode.

23Vareko leske phenďa: “Rajeja, ena frima džene zachraňimen?” Ov odphenďa:

24“Keren sa, hoj te aven andre prekal e cesno brana, bo phenav tumenge, hoj but džene kamena te avel andre, ale našťi avena.

25Bo sar ušťela o chulaj a zarinela o vudar a te tumen ačhena avri, durkinena pro vudar a phenena: ‘Rajeja, Rajeja, phundrav amenge!’ Ov tumenge odphenela: ‘Na prindžarav tumen! Khatar san?’

26Akor chudena te vakerel: ‘Chahas the pijahas tuha a pre amare uľici sikavehas.’

27Ale phenela tumenge: ‘Na prindžarav tumen, khatar san. Džan mandar het, tumen, save kerenas o nalačhipen!’

28Ode ela o roviben a randena le dandenca andre dukh, sar dikhena le Abraham, le Izak, le Jakob the savore proroken andro kraľišagos le Devleskero a tumen avena avričhide.

29O manuša avena pal o vichodos the pal o zapados, pal o severos the pal o juhos a bešena paš o skamind andro kraľišagos le Devleskero.

30Avke, hin posledna, so ena ešebne, a hin ešebne, so avena posledna.”

Vakerel pal o Herodes

31Andre oda časos avle varesave Farizeja a phende leske: “Av avri a dža adarik het, bo o Herodes tut kamel te murdarel.”

32Ov lenge phenďa: “Džan a phenen ola liškake, hoj tradav avri le demonen a sasťarav adadžives the tajsa a pre trito džives dokerava miri buči.

33Ale mušinav adadžives the tajsa the paltajsaste te phirel. Bo na del pes, hoj te merel o prorokos avrether sar andro Jeruzalem!

Le Ježišoske hin pharo pro Jeruzalem

34Ó, Jeruzalem, Jeruzalem! Tu, so murdares le proroken a čhivkeres le barenca andre ola, save hine bičhade ke tute! Kecivar kamľom te skidel tire čhaven avke, sar e kachňi skidel peskere kachňoren tel peskere kridli, ale na kamľan!

35Dikh, mukava tumaro kher omuklo! Čačipen tumenge phenav, hoj man imar šoha (ňikda) na dikhena, medik na avela e ora, hoj phenena: ‘Bachtalo, ko avel andro nav le Rajeskero!’ ”

14

Pale sasťarel pro Šabbat

1Jekhvar pro Šabbat (sombatone) geľa o Ježiš te chal andro kher ke varesavo angluno Farizejis. A o Farizeja les dodikhenas avri.

2Anglal leste sas varesavo manuš, saveske o pindre the vasta sas šuvle.

3O Ježiš pes visarďa ko zakoňika the farizeja a phučľa lendar: “Šaj pro Šabbat te sasťarel, abo na?”

4Ale on sas čhit. Avke o Ježiš iľa ole manušes, sasťarďa les a mukľa les te džal.

5Avke lenge phenďa: “Te tumenge perela o čhavo vaj o bikos andre chaňig, ta na cirdena les avri takoj pro Šabbat?”

6A on leske pre oda na džanle te odphenel aňi lav.

Pal o ešebne the posledna thana

7Sar dikhľa, hoj ola, save sas vičimen, peske kiden avri anglune thana, phenďa lenge kada podobenstvo:

8“Te tut vareko vičinela pro bijav, ma beš tuke pro angluno than, bo maškar ola vičinde šaj el vareko bareder sar tu.

9Bo avela oda, savo tumen sodujen vičinďa a phenela tuke: ‘Muk leske oda than!’ Avke paľis tu andre ladž džaha te bešel pro paluno than.

10Ale te tut vičinena, dža tuke te bešel pro paluno than. A sar avela oda, savo tut vičinďa, phenela tuke: ‘Phrala miro, beš tuke pašeder, pro feder than!’ Akor tut ela pačiv angle savoredžene, save tuha bešen pašal o skamind.

11Bo sako, ko pes upre hazdel, ela tele dikhlo, a oda, ko pes pokorinela, ela upre hazdlo.”

12Ole manušeske, savo les vičinďa, phenďa: “Te keres dilos, abo večera, ma vičin tuke tire prijaťeľen aňi le phralen aňi le pašutnen abo barvale suseden – bo te avke keres, the on tut paľis šaj vičinen a dena tuke pale.

13Ale te keres hoscina, vičin le čoren, le bangen, le kaľiken the le koren.

14A aveha bachtalo, bo len nane soha tuke te visarel pale, a dela pes tuke pale akor, sar o čačipnaskere ena uštade andral o meriben.”

O podobenstvo pal e bari večera

15Sar oda šunďa jekh olendar, save leha bešenas paš o skamind, phenďa leske: “Bachtalo, ko chala o maro andre le Devleskero kraľišagos!”

16No ov leske phenďa: “Varesavo manuš kerďa bari večera a vičinďa but dženen.

17Sar imar sas e večera, bičhaďa peskere sluhas, hoj te phenel olenge, save hine vičimen: ‘Aven, bo imar hin savoro pririchtimen.’

18Ale on leske savoredžene jekh pal aver odphenenas. Ešebno leske phenďa: ‘Cinďom maľa, mušinav la te džal te dikhel. Mangav tut, prebačin mange!’

19Aver phenďa: ‘Cinďom deš guruva a džav len te probaľinel (skušinel) avri. Mangav tut, prebačin mange!’

20Pale aver dženo phenďa: ‘Iľom mange romňa, a vašoda našťi džav.’

21Sar avľa pale o sluhas, phenďa oda peskere rajeske. Akor choľisaľiľa o chulaj a phenďa peskere sluhaske: ‘Dža sigo andro foros pro droma the pro dromora a an kade le čoren, le bangen, le kaľiken the le koren!’

22O sluhas phenďa: ‘Rajeja, ačhiľa pes avke, sar phenďal, a mek hin than.’

23A o raj phenďa le sluhaske: ‘Dža avri le forostar pro droma the maľakere dromora a ispiden pre lende te aven, hoj miro kher te el pherdo!’

24Bo phenav tumenge, hoj aňi jekh ole muršendar, save sas vičimen pro bijav a odphende, na chana miri večera.”

Sar te džal pal o Kristus

25Džanas leha but nipi. Ov pes visarďa ke lende a phenďa:

26“Našťi aves miro učeňikos, medik man feder na kameha sar tire dades vaj tira da, tira romňa abo tire čhaven, tire phralen vaj tire pheňen. Našťi aves pal ma, medik man feder na kameha sar tiro dživipen.

27Oda, ko na lel peskero kerestos a na avel pal ma, našťi el miro učeňikos.

28Bo te vareko tumendar kamel te ačhavel e veža, či peske ešeb (peršo) na bešel, hoj te zrachinel, či les hin pre oda, hoj te dokerel caľi veža?

29Hoj paľis savoredžene lestar te na asan, sar dikhena, hoj kerďa o zakladi a nane les pre oda, hoj te dokerel.

30A phenena: ‘Kada manuš chudľa te ačhavel a našťi dokerďa.’ ”

31“Abo savo kraľis džal andro mariben avre kraľiha, medik ešeb (peršo) na bešel a na dophučel pes, či šaj džal le 10 000 manušenca pre oda, ko pre leste avel le 20 000 manušenca?

32Te na, akor bičhavela peskere sluhen medik leskero ňeprijaťeľis hino dur, hoj pes leha te dothovel pal o smirom.

33Avke ňiko, ko na omukel savoro, so les hin, našťi el miro učeňikos.”

Pal o lon

34“O lon hino lačho, ale te o lon našavela peskero lonďipen, sar šaj te dochudel pale o lonďipen?

35Nane lačho aňi andre phuv aňi andro hnojos, vašoda les čhivena het. Kas hin kana, hoj te šunel, mi šunel!”

15

Pal o našado bakroro

1O colňika the o binošna avenas pašeder ko Ježiš, hoj les te šunen.

2O Farizeja the o zakoňika dudrinenas a phenenas: “Kada manuš prilel le binošnen a chal lenca.”

3Akor lenge phenďa kada podobenstvo:

4“Te varekas tumendar ela šel (100) bakre a jekhes lendar našaďahas, či na mukela olen eňavardeš the eňa (99) pre maľa a na džala pal oda, savo našľiľa, medik les na arakhela?

5Sar les arakhel, lel peske les pro vali a radisaľol.

6A sar avel khere, vičinel le prijaťeľen the le suseden a phenel lenge: ‘Radisaľon manca, bo arakhľom le bakres, savo mange našľiľa!’

7Phenav tumenge, hoj bareder radišagos ela andro ňebos upral jekh binošno manuš, savo pes visarela ko Del, sar upral ola eňavardeš the eňa (99) čačipnaskere, savenge pes na kampel te visarel le binendar.”

Pal e našaďi minca

8“Abo, te varesava džuvľa ela deš rupune minci a te jekh lendar našaďahas, či na labarela e momeľi a na šulavela o kher, hoj mištes te rodel, medik ola love na arakhela?

9Sar la arakhela, vičinela le prijaťeľken the le susedken a phenela: ‘Radisaľon manca, bo arakhľom o love, so našaďom!’

10Phenav tumenge, hoj ajso radišagos hin maškar o aňjela le Devleskere upral jekh binošno manuš, savo pes visarel le binendar ko Del.”

Pal o našado čhavo

11A phenďa: “Varesave manušes sas duj čhave.

12O terneder čhavo phenďa le dadeske: ‘Dado, de mange miro kotor tire barvaľipnastar!’ Avke o dad lenge rozulaďa o barvaľipen.

13Pal varesave dživesa o terneder čhavo iľa savoro a geľa het dur andre varesavi phuv. Ode dživelas barikanes a rozkerďa savoro peskero barvaľipen.

14Sar imar savoro prechaľa, avľa bari bokh andre odi phuv a na sas les so te chal.

15Geľa a chudľa te kerel buči prekal varesavo manuš, savo andre odi phuv bešelas. Ov les bičhaďa pre peskere maľi te pasinel le balen.

16Kamelas pes te čaľarel ča ole cipenca, so chan o bale, ale ňiko leske len na delas.

17Akor pes zagondoľinďa a phenďa peske: ‘Keci robotňiken ke miro dad hin but chaben a me kade merav bokhatar!

18Uščava, džava ke miro dad a phenava: Dado, kerďom binos anglo ňebos the angle tu,

19imar na som buter hodno, hoj man te vičinav tiro čhavo; prile man sar jekhe tire robotňiken.’

20Akor ušťiľa a džalas ke peskero dad. Ov mek sas dur, sar les dikhľa leskero dad. Ačhiľa leske pharo pro čhavo, denašľa ke leste, obchudľa les a čumidľa les.

21O čhavo leske phenďa: ‘Dado, kerďom binos anglo ňebos the angle tu a imar buter na som hodno, hoj man te vičinav tiro čhavo.’

22Akor phenďa o dad peskere sluhenge: ‘Anen sigo nekšukareder ruchos a uren pre leste! Thoven e angrusi pro angušt a o sandalki pro pindre!

23Len ola thuľa gurumňora a murdaren la! Chas a radisaľuvas,

24bo kada miro čhavo sas mulo a obdžiďiľa, sas našado a arakhľa pes!’ A chudle te radisaľol.

25Leskero phureder čhavo sas akor pre maľa. Sar avelas pale a sas pašes ko kher, šunďa o bašaviben the o kheľiben.

26Vičinďa peske jekhes le sluhendar a phučľa lestar, so pes ačhiľa.

27Ov leske phenďa: ‘Tiro phral avľa pale, a vašoda, hoj avľa sasto, tiro dad murdarďa thuľa gurumňora.’

28Ov choľisaľiľa a na kamľa te džal andro kher. Avke avľa pal leste leskero dad a prevakerelas les.

29Ale ov odphenďa peskere dadeske: ‘Ajci but berš tuke služinav a furt kerav oda, so mange phenes, ale man šoha (ňikda) na diňal aňi kozica, hoj man te zabavinav mire prijaťeľenca.

30Ale sar avľa kada tiro čhavo, savo le lubňenca rozkerďa tiro barvaľipen, murdarďal prekal leste thuľa gurumňora.’

31O dad odphenďa: ‘Čhavo miro, tu sal furt manca a savoro, so hin miro, hin the tiro.

32Ale kampel te radisaľol a te thovel baripen, bo kada tiro phral sas mulo a obdžiďiľa; sas našado a arakhľa pes.’ ”

16

Pal o napačivalo sluhas

1O Ježiš vakerelas peskere učeňikenge: “Sas jekh barvalo manuš a les sas jekh sluhas, savo leske dodikhelas pro barvaľipen. A avle pro sluhas te phenel, hoj leske rozčhivkerel o barvaľipen.

2Avke peske les vičinďa a phenďa: ‘So šunav pal tu? Sikav mange, so keres oleha, so tuke diňom, bo imar buter našťi dodikheha pre miro barvaľipen.’

3O sluhas peske phenďa: ‘So kerava, te mandar o raj lela e buči? Te kopaľinel na birinav a te žobrinel man ladžav.

4Imar džanav, so kerava, hoj man o manuša te prilen andre peskere khera, sar našavava e buči.’

5Po jekhes peske vičinďa olen, save kamenas le rajeske, a le ešebnestar phučľa: ‘Keci kames mire rajeske?’

6Odphenďa: ‘Šel bečki olivovo olejos.’ Ov leske phenďa: ‘Le o papiris, kaj hin pisimen, keci kames, a beš sigo a pisin penda (50).’

7Paľis phučľa le dujtonestar: ‘Tu keci kames?’ Odphenďa: ‘Ezeros (1 000) gone žužoďiv.’ Ov leske phenďa: ‘Le kade o papiris, kaj hin pisimen, keci kames, a pisin ochto šel (800).’

8A o raj ašarďa le napačivale sluhas, hoj kerďa ajsi goďaver veca. Bo kale svetoskere manuša keren jekh ke aver goďavereder, sar o čhave le svetloskere.

9Phenav the tumenge: Keren tumenge prijaťeľen le načačipnaskere barvaľipnastar. Hoj on tumen te prilen andro večne khera, sar jekhvar našľola oda barvaľipen.”

10“Oda, ko hino pačivalo andro frima, hino pačivalo the andro but, a ko nane pačivalo andro frima, nane pačivalo aňi andro but.

11Te na sanas pačivale andre le svetoskero barvaľipen, ko tumenge dela oda čačo barvaľipen?

12A te na sanas pačivale andre oda, so na sas tumaro, ko tumenge dela oda, so hin tumaro?”

13“Ňiko našťi služinel duje rajenge. Bo jekhes kameha a dujtones našťi avri ačheha, abo jekhes rado dikheha a dujtones tele dikheha. Našťi služinen the le Devleske the le svetoskere barvaľipnaske.”

14Oda savoro šunenas the o Farizeja, save igen kamenas o love, a asanas lestar.

15A o Ježiš lenge phenďa: “Tumen san ola, save korkore pestar keren čačipnaskere anglo manuša, ale o Del prindžarel tumare jile. Bo oda, so hin baro anglo manuša, oda hin anglo Del džungipen.”

Aver sikavibena le Ježišoskere

16“O Zakonos the o Proroka hine dži paš o Jan; akorestar pes vakerel pal o kraľišagos le Devleskero a sako pes ispidel zoraha andre.

17Ale sigeder o ňebos the e phuv našľona, sar te našľiľahas andral o Zakonos jekh čjarkica.

18Sako, ko premukel peskera romňa a lel peske avra, kerel o lubipen a sako, ko peske lela kajsa romňa, sava aver rom premukľa, kerel o lubipen.”

O barvalo the o Lazar

19“Sas jekh barvalo manuš, savo pes urelas andre ola nekšukareder gada a sako džives mulatinelas a dživelas barikanes.

20Sas the jekh čoro manuš, saves vičinenas Lazar. Ov pašľolas paš leskeri brana a sas les pherdo vredi.

21Kamelas te chal o trušini, so perenas le barvaleske pal o skamind, no mek the o rikone avenas a ľizinenas leske o vredi.

22Ačhiľa pes, hoj o čoro manuš muľa a o aňjela les ľigende paš o Abraham andro ňebos. Muľa the o barvalo a sas parumen.

23Paľis andro peklos andro dukha hazdňa o jakha a dikhľa dural le Abraham the le Lazar paš leste.

24Akor vriskinďa: ‘Dado Abraham, av ke ma jileskero! Bičhav le Lazar, hoj te močinel o agor le anguštestar andro paňi a te cinďarel mange e čhib, bo igen cerpinav andre kadi jag!’

25O Abraham phenďa: ‘Čhavo miro, ma bister pre oda, hoj tu chudehas savoro lačhipen, sar dživehas, a o Lazar chudľa o nalačhipen. Avke akana ov radisaľol a tu cerpines.

26A mek ke oda hin maškar amende the tumende bari chev, hoj ola, save kamen te predžal adarik, našťi predžan a aňi ola, save kamen te avel odarik kade, našťi pes dochuden ke amende.’

27Phenďa: ‘Akor mangav tut, dado Abraham, bičhav les andre mire dadeskero kher,

28bo hin man pandž phrala. Mi džal lenge te phenel pal ada dukhengero than, hoj pes the on te na dochuden ade!’

29Ale o Abraham leske phenďa: ‘Hin len o Mojžiš the o Proroka – len mi šunen!’

30O barvalo odphenďa: ‘Na, dado Abraham! Ale te vareko ušťela andral o meriben a džala ke lende, akor pes visarena le binendar!’

31Ale o Abraham phenďa: ‘Te na šunen le Mojžiš the le Proroken, ta na pačana aňi akor, te vareko ušťela andral o meriben.’ ”

17

Te na cirden avres pro binos

1O Ježiš phenďa peskere učeňikenge: “Mušinen pes te ačhel ola veci, so cirden le manušen pro binos, ale vigos ole manušeske prekal kaste oda avel.

2Feder leske uľahas te leske thodehas baro bar17,2 O baro bar andral o malmos pre meň a čhidehas les andro moros, hoj te kerel tele le pačabnastar jekhes kale ciknorendar.

3Merkinen tumenge! Te kerďahas tiro phral binos, priphen leske, a te pes visarela le binostar, odmuk leske.

4A te eftavar andro džives kerďahas binos pre tute, a eftavar andro džives pal tu avľahas a phenďahas: ‘Prebačin, odmuk mange’ – odmukeha leske!”

Pal o pačaben

5O apoštola phende le Rajeske: “De amen bareder pačaben!”

6O Raj phenďa: “Te tumen uľahas o pačaben sar o horčično semenos, phenďanas kale stromoske: ‘Le tut avri the le koreňenca a zasadzin tut andro moros,’ šunďahas tumen.”

O sluhas the leskeri buči

7“Te hin tumen sluhas, savo orinel abo pasinel, ko tumendar leske takoj phenel, sar avel pal e maľa: ‘Av, beš tuke paš o skamind?’

8Sigeder leske phenela: ‘Pririchtin mange e večera, le pre tu e leketa a ker pašal ma, medik me na dochava a na dopijava. Tu paľis chaha the pijeha’.

9Či paľikerel ole sluhaske vaš oda, hoj kerďa oda, so leske sas phendo?

10Avke the tumen, te kerena savoro, so tumenge sas phendo, phenen: ‘Sam ča o sluhi, save peske na zasogaľinas (na zaslužinas) ňič. Kerďam ča oda, so mušinďam te kerel.’ ”

Sasťarel le deše malomocnen

11O Ježiš džalas andro Jeruzalem prekal e Samarija the Galileja.

12Sar doavľa andre varesavo gav, arakhle pes leha deš malomocne murša, save dural ačhenas

13a zoraha vriskinenas: “Ježiš! Učiťeľina! Av ke amende jileskero!”

14Sar len dikhľa, phenďa lenge: “Džan a sikaven tumen le rašajenge!” A sar džanas, sas obžužarde andral o malomocenstvo.

15Jekh lendar, sar dikhľa, hoj sasťiľa avri, avľa pale a zorale hangoha lašarelas le Devles.

16Le mujeha banďiľa dži ke phuv paš le Ježišoskere pindre a paľikerelas leske. A ov sas Samaritanos.

17Akor phenďa o Ježiš: “Či na sasťile avri deš džene? Kaj hine okla eňa džene?

18On na avle pale, hoj te lašaren le Devles, ča kada cudzincos?”

19Phenďa leske: “Ušťi a dža, tiro pačaben tut sasťarďa.”

Kana avela o kraľišagos le Devleskero

20Sar lestar o Farizeja phučle, kana avela o kraľišagos le Devleskero, ov lenge odphenďa: “O kraľišagos le Devleskero na avela avke, hoj les te dikhas.

21Aňi na phenena: ‘Dikh, kade hino!’ abo ‘Kode hino!’ Bo o kraľišagos le Devleskero hin maškar tumende!”

22Phenďa le učeňikenge: “Avela ajso časos, hoj peske mangena te dikhel jekh le dživesendar le Čhas le Manušeskeres, ale na dikhena.

23Phenena tumenge: ‘Dikh, kode hino!’ vaj ‘Kade hino!’ Ale tumen ma džan, ma denašen pal lende!

24Bo avke, sar o perumos demel a dičhol savoro pal jekh agor pre phuv dži pre aver, avke ela the akor, sar avela o Čhavo le Manušeskero andre peskero džives.

25Ale ešeb mušinel but te cerpinel a te el odčhido kale pokoleňjostar.

26Sar sas andro Noachoskere dživesa, avke ela the andro dživesa, sar avela o Čhavo le Manušeskero.

27Chanas, pijenas, lenas romňijen a džanas romeste dži andre oda džives, sar geľa o Noach andro korabos. Akor avľa e potopa a savore mule.

28Avke sas the andro dživesa le Lotoskere: Chanas, pijenas, cinenas, bikenenas, sadzinenas a ačhavenas khera,

29ale oda džives, sar geľa o Lot avri andral e Sodoma, o Del bičhaďa e jag the sira andral o ňebos a savore mule.

30Avke ela the andre oda džives, sar pes sikavela o Čhavo le Manušeskero.

31Ko ela oda džives pre strecha a leskere veci ena andro kher, te na avel tele len te lel. Aňi oda, so ela pre maľa, pes te na visarel pale!

32Leperen pre Lotoskeri romňi!

33Sako, ko kamľahas te zachraňinel peskero dživipen, oda les našavela a sako, ko les našavela, oda les zachraňinela.

34Phenav tumenge: Odi rat duj džene ena pro haďos: Jekh ela ilo a dujto ačhela.

35Duj džuvľija jekhetane erňinena: Jekh ela iľi a dujto ačhela.

36[Duj džene ena pre maľa, jekh ela ilo a dujto ačhela.]”

37On leske odphende: “Kaj, Rajeja?” Ov lenge odphenďa: “Ode, kaj ela o ťelos, ode pes skidena the o supi.”

18

O sudcas the e vdova

1O Ježiš lenge vakerelas podobenstvo pal oda, hoj pes furt kampel te modľinel a te na omukel pes:

2“Andre jekh foros sas sudcas, savo pes le Devlestar na daralas a le manušestar na ladžalas.

3Sas andre oda foros the varesavi vdova, savi phirelas ke leste a phenelas: ‘Zaačh vaš ma anglo manuš, savo pre ma džal!’

4Ov but na kamelas oleha ňič te kerel. Ale paľis peske phenďa: ‘Na darav man le Devlestar a le manušestar na ladžav,

5ale vaš oda, hoj man kadi vdova na del smirom, zaačhava vaš late, bo imar la našťi zľidžav, sar avke phirel pal ma.’ ”

6O Raj phenďa: “Šunen, so phenďa oda načačipnaskero sudcas!

7Či o Del na zaačhela vaš ola, kas peske avri kidňa, save ke leste rat-džives vičinen? Či len mukela but te užarel?

8Phenav tumenge, hoj zaačhela vaš lenge a oda sig. Ale či arakhela o Čhavo le Manušeskero o pačaben pre phuv, sar avela?”

O Farizejis the o colňikos

9Olenge, save pačanas andre peste, hoj hine čačipnaskere a oklen dikhenas tele, vakerelas kada podobenstvo:

10“Duj murša pes gele andro chramos te modľinel. Jekh sas Farizejis a dujto sas colňikos.

11O Farizejis peske ačhiľa a kavke pes andre peste modľinelas: ‘Devla, paľikerav tuke, hoj na som ajso sar okla manuša, save čoren, hine načačipnaskere a keren o lubipen – abo sar kada colňikos.

12Poscinav man duvar andro kurko a dav o dešto andral savoreste, so chudav.’

13Ale o colňikos ačhelas dural a na kamelas mek aňi o jakha te hazdel ko ňebos, ale pes marelas pal o koľin a phenelas: ‘Ó, Devla, av ke ma jileskero, bo som binošno!’

14Phenav tumenge, hoj ov geľa khere a sas leske odmukle o bini, ale avreske na. Bo sako, ko pes upre hazdel, ela pokorimen, a oda, ko hin pokorno, ela upre hazdlo.”

O Raj le čhavorenca

15Anenas ko Ježiš the le cikne čhavoren, hoj pre lende te thovel o vasta. Ale sar oda dikhle o učeňika, na domukenas lenge.

16Ale o Ježiš len vičinďa ke peste a phenďa: “Domuken le čhavorenge te avel ke ma a ma braňinen lenge, bo ajsengero hin o kraľišagos le Devleskero.

17Čačipen phenav tumenge: Ko na prilela le Devleskero kraľišagos sar čhavoro, šoha (ňikda) andre na džala.”

O barvalo terno murš

18Varesavo angluno manuš lestar phučľa: “Lačho Učiťeľina, so te kerel, hoj te chudav o večno dživipen?”

19O Ježiš leske phenďa: “Soske man vičines lačho? Ňiko nane lačho, ča jekh o Del.

20O prikazaňja džanes: ‘Na murdareha! Na kereha lubipen! Na čoreha! Na svedčineha klamišagoha pre tiro pašutno! De pačiv tira da the le dades!’ ”

21Ov odphenďa: “Kada savoro imar mire terňipnastar doľikerav.”

22Sar oda šunďa o Ježiš, phenďa leske: “Mek jekh veca tuke kampel. Biken savoro, so tut hin, a rozde le čorenge a ela tut o barvaľipen andro ňebos. Paľis av a phir pal ma!”

23Ale sar oda šunďa, ačhiľa igen smutno, bo sas igen barvalo.

24Sar oda dikhľa o Ježiš, phenďa: “Sar phares avena andro kraľišagos le Devleskero ola, saven hin barvaľipen!

25Lokeder hin la ťavake te predžal prekal e suvakeri chev, sar le barvaleske andro Devleskero kraľišagos.”

26Akor phende ola džene, save oda šunde: “Ta akor, ko šaj el spasimen?”

27O Ježiš odphenďa: “So našťi keren o manuša, o Del šaj.”

28O Peter phenďa: “Dikh, amen omukľam savoro a geľam pal tu.”

29O Ježiš lenge phenďa: “Čačipen tumenge phenav, hoj sako, ko omukľa vaš o kraľišagos le Devleskero peskero kher, vaj le dades the la da, abo le phralen vaj la romňa, abo le čhaven,

30chudela imar akana andre kada časos buterval ajci a andre oda džives, so avela, mek the o večno dživipen.”

Vakerel pale pal peskero meriben

31Iľa peske le dešudujen a phenďa: “Džas andro Jeruzalem a ačhela pes savoro, so hin pisimen prekal o Proroka pal o Čhavo le Manušeskero.

32Bo dena les le Nažidenge, asana lestar, anena les pre ladž a čhungarena pre leste.

33Marena les le bičoha a murdarena les, ale pro trito džives ušťela andral o meriben.”

34Ale on na achaľile ňič olestar, bo sas anglal lende garudo oda lav. Aňi na džanenas pal soste vakerel.

Sasťarel le kores paš o Jericho

35Sar avelas o Ježiš paš o foros Jericho, varesavo koro manuš bešelas paš o drom a žobrinelas.

36Sar šunďa le nipen, save pašal leste predžanas, phučelas lendar, so pes kerel.

37Phende leske: “O Ježiš Nazaretsko adarik džal.”

38Akor o koro vriskinďa: “Ježiš, Čhavo le Davidoskero! Av ke ma jileskero!”

39Ola, save džanas anglal, phenenas leske, hoj te čhitel, ale ov mek zoraleder vriskinďa: “Čhavo le Davidoskero! Av ke ma jileskero!”

40Avke zaačhiľa o Ježiš a phenďa, hoj les te anen ke leste. Sar avľa paš leste, phučľa lestar:

41“So kames, hoj tuke te kerav?” Ov phenďa: “Rajeja, kamav te dikhel.”

42O Ježiš leske phenďa: “Dikh! Tiro pačaben tut sasťarďa.”

43Takoj chudľa te dikhel a džalas pal o Ježiš a lašarelas le Devles. The savore nipi, save oda dikhle, lašarenas le Devles.

19

O Zacheus

1Paľis geľa andro Jericho.

2Ode sas varesavo murš, savo pes vičinelas Zacheus. Ov sas jekh le anglune colňikendar a sas barvalo.

3Kamelas te dikhel, ko hin o Ježiš. Ale anglo nipi les našťi dikhľa, bo sas cikno.

4Denašľa anglal a geľa upre pro dzivo figovňikos, hoj les te dikhel, bo odarik o Ježiš majinelas te predžal.

5Sar avľa o Ježiš pre oda than, dikhľa upre a phenďa leske: “Zacheus, av sigo tele, bo adadžives mušinav te ačhel andre tiro kher!”

6Ov avľa sigo tele a radišagoha les priiľa.

7Savore, save oda dikhle, dudrinenas a phenenas: “Ko binošno manuš geľa andro kher!”

8Ale o Zacheus ušťiľa a phenďa le Rajeske: “Jepaš mire barvaľipnastar, Rajeja, dav le čorenge, a te varekas andre varesoste občorďom, dav leske pale štarval ajci.”

9O Ježiš leske phenďa: “Adadžives avľa o spaseňje kale khereske, bo the ov hino o čhavo le Abrahamoskero.

10Bo o Čhavo le Manušeskero avľa, hoj te rodel a te spasinel oda, so sas našado.”

Pal o talenti

11Sar oda šunenas, phenďa mek jekh podobenstvo, bo imar sas paš o Jeruzalem a ola nipi peske gondoľinenas, hoj imar takoj pes sikavela o kraľišagos le Devleskero.

12Avke phenďa: “Jekh baro raj džalas dur andre varesavi phuv te prelel o kraľišagos a paľis majinďa te avel pale.

13Vičinďa peske deše sluhen, diňa len deš talenti a phenďa lenge: ‘Zaroden lenca buter, medik me na avava pale.’

14Ale o manuša andral leskeri phuv les našťi avri ačhenas a bičhade pal leste le sluhen, hoj te phenen: ‘Na kamas, hoj kada manuš te el amaro kraľis.’

15Sar imar ode preiľa o kraľišagos, avľa pale andre peskeri phuv a phenďa: ‘Vičinen le sluhen savenge diňom o love, hoj man te dodžanav, ko keci ole lovenca zarodňa.’

16Avľa ešebno a phenďa: ‘Rajeja, tiro talentos zarodňa aver deš talenti.’

17A ov leske phenďa: ‘Mištes, lačho sluhona! Vašoda, hoj salas pačivalo andro frima, ela tut autorita upral o deš fori.’

18Paľis avľa dujto a phenďa: ‘Rajeja, tiro talentos zarodňa pandž talenti.’

19Leske phenďa: ‘The tu av upral o pandž fori.’

20Aver avľa a phenďa: ‘Rajeja, dikh, kade hin tiro talentos. Sas mande garudo andro khosno.

21Daravas tutar, bo sal zoralejileskero. Les oda, so tuke na odthoďal, a kides upre oda, so na sadzinďal.’

22O raj leske phenďa: ‘Tu nalačho sluhona! Sudzinava tut pal oda, so phenďal. Džanehas, hoj som zoralejileskero, hoj lav oda, so mange na odthoďom, a kidav upre oda, so na sadzinďom.

23Akor soske na diňal mire love olenge, save keren le lovenca, a sar me avľomas, iľomas mange pale buter?’

24Olenge, save ode ačhenas, phenďa: ‘Len lestar o talentos a den oleske, kas hin deš talenti.’

25Odphende leske: ‘Rajeja, se les imar hin deš talenti!’

26Odphenďa: ‘Sakones, kas hin, oles ela dino; ale olestar, kas nane, pes lela the oda, so les hin.

27A ole manušen, save man na kamenas kraľiske – anen kade a murdaren len angle mande!’ ”

Avel andro Jeruzalem le lašaribnaha

28Sar oda phenďa, geľa anglal o manuša a džalas andro Jeruzalem.

29Sar avľa paš o gava Betfaga the Betanija, paš o Olivovo Verchos, bičhaďa duje peskere učeňiken

30a phenďa lenge: “Džan andre kada gav, so hin angle tumende. Soča andre džana, arakhena zaphandles somaricis, pre savo mek šoha (ňikda) ňisavo manuš na bešľa. Odphanden les a anen les ke ma.

31Te tumendar vareko phučela: ‘Soske les odphanden,’ phenena leske kavke: ‘Le Rajeske les kampel.’ ”

32On gele a arakhle savoro avke, sar lenge oda phenďa.

33A sar odphandenas le somaricis, leskere chulaja lenge phende: “Soske odphanden le somaricis?”

34On odphende: “Le Rajeske les kampel.”

35Ande les ko Ježiš, čhide pre leste peskere ruchi a thode le Ježiš upre te bešel.

36Sar džalas, rakinenas peskere gada pro drom.

37Sar imar sas paš oda than, kaj pes avel tele pal o Olivovo Verchos, chudle savore ola but učeňika te lašarel zorale hangoha le Devles vaš savore zazraki, so dikhle

38a vičinenas: “Bachtalo o kraľis, savo avel andro nav le Rajeskero! O smirom pro ňebos the o lašariben le Devleske!”

39Ale varesave Farizeja, save sas maškar ola but nipi, leske phende: “Učiťeľina, dovaker tire učeňikenge!”

40Ale ov lenge odphenďa: “Phenav tumenge, hoj te on ena čhit, o bara vriskinena!”

O Raj rovel upral o Jeruzalem

41Sar avľa o Ježiš pašeder a dikhľa o foros, zarunďa upral leste.

42A phenďa: “No, te ča andre kada džives prindžarďalas, so tut šaj del o smirom! Ale akana oda hin garudo angle tire jakha.

43Avena pre tu ajse dživesa, hoj tire ňeprijaťeľa ačhavena pašal tu o barikadi, rozačhavena pes pašal tu a ispidena tut pal savore seri.

44Rovňarena tut la phuvaha a the tire čhaven tuha a na mukena andre tu bar pre bareste, bo na sprindžarďal o časos, sar tut avľa o Del te zachraňinel.”

O Ježiš žužarel o chramos

45Geľa andro chramos a chudľa andral te tradel avri olen, save ode bikenenas the cinenas

46a phenďa lenge: “Hin pisimen: ‘Miro kher pes vičinela kher prekal o modľitbi’, ale tumen lestar kerďan kher prekal o živaňa!”

47Paľis sako džives sikavelas o Ježiš andro chramos. Ale o nekbareder rašaja, o zakoňika the o anglune murša rodenas, sar les te murdarel.

48Ale na džanenas, so te kerel, bo savore nipi calo časos igen mištes šunenas leskere lava.

20

O phučiben pal leskeri zor

1Andre jekh džives, sar o Ježiš sikavelas andro chramos le manušen a vakerelas lenge o evaňjelium, ačhile paš leste o nekbareder rašaja, o zakoňika the o phuredera le manušengere

2a phende leske: “Phen amenge, sava zoraha keres kala veci? Ko tut diňa odi autorita?”

3A ov lenge odphenďa: “The me tumendar vareso phučava a odphenen mange.

4O boľipen le Janoskero sas andral o ňebos, vaj le manušendar?”

5On gondoľinenas maškar peste: “Te phenaha: ‘Andral o ňebos,’ phenela amenge: ‘Akor soske leske na pačanďiľan?’

6A te phenaha: ‘Le manušendar’ – savore nipi amen murdarena le barenca, bo on pačan, hoj o Jan sas prorokos.”

7Avke odphende: “Na džanas khatar leskero boľipen.”

8O Ježiš lenge phenďa: “Aňi me tumenge na phenava, sava autoritaha kada kerav.”

O podobenstvo pal o nalačhe chulaja

9Chudľa te vakerel le manušenge kada podobenstvo: “Varesavo manuš sadzinďa e viňica, diňa la kečeň le chulajenge a geľa het pro but berša.

10Sar avľa o časos, bičhaďa peskere sluhas ke ola chulaja, hoj les te den olestar, so bariľa andre viňica. Ale ola chulaja les marde, bičhade les pale a na dine les ňič.

11A bičhaďa dujtone sluhas. No the oles marde, ande les avri pre ladž, bičhade les pale a na dine les ňič.

12Paľis bičhaďa the tritones. Ale on the oles dukhade a čhide les avri.

13Akor phenďa o raj la viňicakero: ‘So kerava? Bičhavava mire čhas, saves kamav. Sar les dikhena, ladžana pes lestar.’

14No sar les dikhle ola chulaja, gondoľinenas maškar peste a phende peske: ‘Leske ačhela savoro. Aven, murdaras les a savoro ela amaro!’

15Čhide les avri andral e viňica a murdarde les. No, so lenca kerela o raj la viňicakero?

16Avela, murdarela kale chulajen a e viňica dela avrenge.”

Sar oda šunde, phende: “Te na pes oda ačhel!”

17Ale ov dikhľa pre lende a phenďa: “Akor so oda hin oda, so hin pisimen?

‘O murara odčhide ipen oda bar, so pre stavba hino hlavno.’

18Sako, ko perela pre oda bar, pes phagerela, a pre kaste perela, oles rozmarela.”

19O nekbareder rašaja the o zakoňika les kamenas takoj te phandel andre, ale daranas pes le manušendar. Bo prindžarde, hoj pre lende phenďa kada podobenstvo.

O phučiben pal o daňe

20Kamenas les te chudel avri, a vašoda bičhade pre leste le špijonen, save pestar kamukeri kerenas čačipnaskere, hoj les te chuden pro lava a paľis les te den andro vasta the andre zor le vladariske.

21A phučle lestar: “Učiťeľina, džanas, hoj mištes vakeres the sikaves a na dikhes pro manuš, ale sikaves le Devleskero drom andro čačipen.

22Phen amenge, či kampel te počinel le Cisariske o daňe, vaj na?”

23No o Ježiš predikhľa lengero budžaňďipen a phenďa lenge: “Soske man kamen te chudel pro lav!

24Sikaven mange o denaris (e minca). Kaskero obrazis the nav upre hin?” On phende: “Le Cisariskero.”

25O Ježiš lenge phenďa: “Den oda, so hin le Cisariskero, le Cisariske, a so hin le Devleskero, le Devleske.”

26A našťi les chudle andro lav anglo manuša. Čudaľinde pes upral oda, so lenge odphenďa, a imar sas čhit.

O phučiben pal o večno dživipen

27Paľis avle ke leste varesave Saduceja, save phenen, hoj o manuša našťi ušťen andral o meriben. Phučle lestar:

28“Učiťeľina, o Mojžiš amenge pisinďa: ‘Te merela varekaske o phral a mukela peskera romňa bi o čhave, leskero phral peske mi lel ola romňa a mi kerel le phraleske čhaven.’

29Sas efta phrala. Ešebno iľa romňa, muľa a na sas les čhave.

30Avke peske la iľa dujto, ale the ov muľa.

31The trito peske la iľa a avke kerde the savore efta phrala, na zamukle čhaven a mule avri.

32Paľis muľa the odi romňi.

33Akor kaskeri lendar ela romňi, sar ušťena andral o meriben, te savore efta phrala laha dživenas?”

34O Ježiš lenge phenďa: “O manuša pre kada svetos peske len romňen a džan romeste.

35Ale ola, save hine hodne te ušťel andral o meriben a te dživel andro časos, so avela, imar na lena romňen aňi na džana romeste.

36Bo imar našťi merena, bo ena sar o aňjela. Ena le Devleskere čhave, bo sas uštade andral o meriben.

37A hoj o mule čačes ušťena, sikaďa the o Mojžiš paš o krakos, bo phenel, hoj o Raj hino Del le Abrahamoskero, o Del le Izakoskero a o Del le Jakoboskero.

38O Del nane Del le mulenge, ale le džidenge, bo leske sako dživel.”

39Akor varesave džene le zakoňikendar phende: “Učiťeľina, mištes phenďal!”

40A buter pes imar na tromanďile (na odvažinde) te phučel.

O phučiben pal o čhavo le Davidoskero

41O Ježiš lenge phenďa: “Sar šaj phenen, hoj o Kristus hino o čhavo le Davidoskero?

42Se korkoro o David phenel andro Žalmi:

‘O Raj phenďa mire Rajeske:

Beš tuke pal miri čači (pravo) sera,

43medik tuke na thovava tire

ňeprijaťeľen tel o pindre.’

44Te les o David vičinel ‘Rajeja’ akor, sar šaj el leskero čhavo?”

Te merkinen pro zakoňika

45Sar les savore manuša šunenas, phenďa peskere učeňikenge:

46“Merkinen tumenge pro zakoňika, bo on kamen te phirel andro šukar džinďarde gada a kamen, hoj lenge o nipi andro foros te paľikeren. Kamen anglune thana andro sinagogi a nekfeder thana pro hoscini.

47On thoven avri le vdovenca a len lengere khera, ale but pes modľinen, hoj len te dičhol. Vašoda ena goreder sudzimen!”

21

E čori vdova del nekbuter

1O Ježiš pes zadikhľa, sar o barvale denas o love andre le chramoskeri pokladňica.

2Dikhľa the varesava igen čora vdova, sar ode čhiďa duj churde minci.

3A phenďa: “Čačipen tumenge phenav, hoj kadi čori vdova čhiďa buter sar savore.

4Bo kala savore denas olestar, so lenge ačhelas, ale oj čhiďa peskere čoripnastar savoro, so la sas pro dživipen.”

O chramos ela tele čhido

5Sar varesave učeňika vakerenas pal o chramos, hoj hino avrišukaľardo šukare barenca the ole darenca, so dine o manuša prekal o Del, phenďa:

6“Avena dživesa, sar olestar, so akana dikhen, na ačhela bar pre bareste. Sa ela tele čhido.”

O pharipena pro koňec sveta

7Phučle lestar: “Učiťeľina, kana oda ela? Pal soste prindžaraha, hoj oda imar hin pašes?”

8Ov phenďa: “Merkinen, hoj tumen vareko te na klaminel. Bo ena but ajse, save avena andre miro nav a phenena: ‘Me som o Kristus,’ the: ‘Odi ora imar hin pašes.’ Ma džan pal lende!

9Sar šunena pal o maribena the pal o vzburi, ma daran! Bo oda pes mušinel ešeb (peršo) te ačhel, ale na ela takoj o koňec.”

10Paľis lenge vakerelas: “O narodos džala pro narodos a o kraľišagos pro kraľišagos,

11e phuv igen razisaľola a ela bari bokh the nasvaľibena pre varesave thana. Sikavena pes veci, so anena bari dar, the bare znameňja andral o ňebos.

12Ale mek angloda savoreste phandena tumen andre a džana pre tumende. Dena tumen andro sinagogi the andro berteni a ľidžana tumen anglo kraľa the anglo vladara vaš miro nav.

13Oda pes tumenge ačhela vašoda, hoj te den o sveďectvo.

14Mištes achaľon, hoj na kampel pes tumenge anglal te trapinen, so phenena pre peskeri obrana,

15bo me tumen dava ajse lava the goďi, pre save ňiko našťi odphenela pale a našťi obačhela ňiko olendar, save pre tumende džana.

16Zradzinena tumen tumare daja the dada, o phrala, o pašutne the o prijaťeľa – a varekas tumendar the murdarena.

17Savoredžene tumen našťi avri ačhena vaš miro nav.

18Ale mek aňi jekh bal pal o šero tumenge na našľola.

19Te ľikerena avri, chudena peskero dživipen.

O Jeruzalem ela zňičimen

20Sar dikhena, hoj o armadi hine rozačhade pašal o Jeruzalem, akor džanena, hoj sigo les rozmarna a ela tele čhido.

21Akor ola, save ena andre Judsko, mi denašen upre pro verchi. Ola, save ena andro foros, mi džan odarik het a ola, save ena pro maľi, te na džan andro foros.

22Bo oda ena o dživesa, sar o Del marela peskere manušen, hoj pes te ačhel savoro, so hin pisimen.

23Andre ola dživesa ela igen phares le khabňenge the ole džuvľenge, save den te pijel le čhavoren. Bo ela baro pharipen pre phuv a e choľi ela pre kala nipi.

24Murdarena varesaven le šabľenca; avren phandena andre a odľidžana len maškar savore narodi. A o Nažidi ena upral o Jeruzalem a zňičinena les, medik pes na pherarela lengero časos.

Sar avela o Čhavo le Manušeskero

25O znameňja ena pro kham, pro čhon the pro čercheňa. O narodi pre phuv ena andre dar a na džanena so te kerel, bo igen hučinela o moros the o vlni.

26O nipi merena daratar olestar, sar užarena, so avela pro svetos, bo o ňeboskere zora peha čhalavena.

27Akor dikhena le Čhas le Manušeskeres te avel andre chmara andre bari zor the andre slava.

28Sar pes oda chudela te ačhel, ušťen a hazden upre o šere, bo pašes hin tumaro spaseňje.”

O podobenstvo pal o figovňikos

29Phenďa lenge kada podobenstvo: “Dikhen pro figovňikos the pre savore stromi!

30Sar dikhen, hoj imar aven avri o prajti, džanen, hoj o ňilaj hino pašes.

31Avke the tumen, sar dikhena, hoj pes oda ačhel, džanen, hoj pašes hin o kraľišagos le Devleskero.

32Čačipen tumenge phenav, hoj kada pokoleňje na predžala, medik pes kada savoro na ačhela.

33O ňebos the e phuv našľona, ale mire lava šoha (ňikda) na našľona.

Te merkinen pre peste

34Merkinen pre tumende, te na gondoľinen andro jile ča pal o but chaben, pijiben the starišagi, so hin andre kada dživipen – hoj oda džives te na avel jekhvareste pre tumende.

35Bo avela pre savore manuša, save bešen pre phuv, jekhvareste sar e pasca.

36Vašoda ma soven, ale furt tumen modľinen ko Del, hoj te denašen savorestar, so pes majinel te ačhel a hoj te ačhen anglo Čhavo le Manušeskero.”

37Prekal o džives sikavelas andro chramos a rači džalas avri a presovelas pro Olivovo Verchos.

38A savore nipi avenas sig tosara andro chramos, hoj les te šunen.

22

O Judaš zradzinel le Ježiš

1O Inepos e Patraďi, kana pes chalas o mare bi o drožďi.

2O nekbareder rašaja the o zakoňika rodenas, sar le Ježiš te murdarel, ale daranas pes le nipendar.

3Akor geľa o satan andro Judaš, savo pes vičinel Iškarijotsko. Ov sas jekh le dešudujendar.

4Sar o Judaš odgeľa, dovakerďa pes le nekbaredere rašajenca the le chramoskere veľiťeľenca, sar les dela lenge andre.

5On radisaľile a dovakerde pes, hoj les dena love.

6Ov priačhiľa pre oda a rodelas, sar les te del andre akor, sar leha na ena o nipi.

Pririchtinen e posledno večera

7Paľis avľa o Inepos, sar pes chal o mare bi o drožďi, andre savo kampelas te murdarel le Patraďakere bakrores.

8O Ježiš bičhaďa le Peter the le Jan a phenďa: “Džan a pririchtinen amenge o Patraďakero chaben, hoj te chas.”

9On leske phende: “Kaj kames, hoj te pririchtinas?”

10Ov lenge phenďa: “Sar džana andro foros, arakhela pes tumenca jekh manuš, savo ľidžala o paňi andro džbanos. Džan pal leste andre oda kher, kaj džala.

11A phenena le manušeske, kaskero hino o kher: ‘O Učiťeľis tuke phenel: Kaj hin oda than, kaj šaj chav o Patraďakero chaben mire učeňikenca?’

12Ov tumenge sikavela upruno baro than, so imar ela pratimen avri. Ode amenge pririchtinen o chaben.”

13On odgele a arakhle savoro avke, sar lenge o Ježiš phenďa, a pririchtinde o Patraďakero chaben.

E posledno večera

14Sar avľa odi ora, bešľa peske paš o skamind a the o dešuduj (12) apoštola leha.

15Phenďa lenge: “Igen kamavas tumenca te chal kada Patraďakero chaben sigeder, sar cerpinava.

16Bo phenav tumenge, hoj imar les buter na chava, medik na ela pherardo andro kraľišagos le Devleskero.”

17Avke iľa e kuči, paľikerďa a phenďa: “Len kada a den jekh avreske.

18Bo phenav tumenge, hoj imar buter šoha (ňikda) na pijava olestar, so barol pre viňica, medik na avela o kraľišagos le Devleskero.”

19Avke iľa o maro a paľikerďa. Phagerelas, podelas lenge a phenďa: “Kada hin miro ťelos, so pes del vaš tumenge, kada keren pre miro leperiben.”

20Avke pal e večera iľa e kuči a phenďa: “Kadi kuči hin e nevi zmluva andre miro rat, so pes čhorel avri vaš tumenge.

21Ale kade paš o skamind hin manca o manuš, savo man zradzinela.

22O Čhavo le Manušeskero mušinel te merel, avke sar hin dino, ale vigos ole manušeske, ko les zradzinel.”

23Akor o učeňika chudle jekh avrestar te phučel, ko oda kerela.

Ko hin nekbareder

24Chudle pes te vesekedinel, ko lendar hin nekbareder.

25O Ježiš lenge phenďa: “O kraľa ľidžan le naroden zoraha a ola, saven hin autorita upral o nipi, pes den te vičinel: ‘O lačhejileskere.’

26Ale tumen ma keren avke. O nekbareder maškar tumende mi el sar o nekcikneder a oda, ko ľidžal, mi el sar oda, ko služinel.

27Bo ko hin bareder? Oda, ko bešel paš o skamind, vaj oda, ko kerel pašal? Či na oda, ko bešel? Ale me som maškar tumende sar oda, ko služinel.

28Tumen andre mire pokušeňja ačhenas paš ma.

29A me tumen dava pravos, hoj te kraľinen, avke sar man diňa miro Dad,

30hoj te chan a te pijen paš miro skamind andre miro kraľišagos a te bešen pro troni a te sudzinen o dešuduj kmeňi le Izraeloskere.”

Phenel, hoj o Peter les zaprinela

31O Raj phenďa: “Šimon, Šimon, dikh, o satan peske tumen avri mangľa, hoj tumen te precidzinel sar o žužoďiv (o zrnos).

32Ale me vaš tu mangavas, hoj te na našľol tiro pačaben. Ale tu, sar pes jekhvar visareha, zoraľar tire phralen.”

33Ov leske phenďa: “Rajeja, tuha som pririchtimen te džal the andre bertena the pro meriben.”

34Ov phenďa: “Phenav tuke, Peter, hoj na giľavela adadžives o kohutos, medik trival na pheneha, hoj man na prindžares.”

35Paľis lenge phenďa: “Sar tumen bičhaďom bi o love, bi e zajdica the bi o sandalki, či sas tumen vareso frima?” On phende: “Na sas.”

36Akor lenge phenďa: “Ale akana oda, kas hin o love, mi lel peske len a the e zajdica; oda, kas nane šabľa, mi bikenel peskere gada a mi cinel peske.

37Bo phenav tumenge, hoj mušinel pes mange te ačhel oda, so hin pal ma pisimen: ‘Rachinenas les le živaňenca.’ Oda, so hin pal ma pisimen, pes akana imar ačhel.”

38On leske phende: “Rajeja, dikh, kade hin duj šabľi.” Ov lenge phenďa: “Dos hin.”

Andre Getsemansko zahrada

39Paľis geľa avke sar furt pro Olivovo Verchos a o učeňika džanas pal leste.

40Sar avľa pre oda than, phenďa lenge: “Modľinen tumen, hoj te na peren andro pokušeňje!”

41Ov lendar geľa dureder, vaj ajci sar pes del te dočhivel le bareha, peľa pro khoča a modľinelas pes:

42“Dado, te kames, le mandar kadi kuči, ale na avke sar me kamav, ale sar tu!”

43A sikaďa pes leske o aňjelos andral o ňebos a delas les zor.

44Le Ježišoske sas andro jilo igen phares a mek zoraleder pes modľinelas. A leskero spocišagos pal leste čhorďolas pre phuv sar ratvale kropaja.

45Sar ušťiľa pašal e modľitba, avľa ko učeňika a arakhľa len te sovel, bo on zasute andre žaľa.

46Phenďa lenge: “So soven? Ušťen a modľinen tumen, hoj te na peren andro pokušeňje!”

O Judaš zradzinel le Rajes

47Medik ov vakerelas, avenas ke leste o nipi. Anglal lende džalas jekh le dešudujendar, o Judaš. Ov avľa ko Ježiš, hoj les te čumidel.

48O Ježiš leske phenďa: “Judašina, čumibnaha zradzines le Čhas le Manušeskeres?”

49Sar dikhle ola, save sas pašal leste, hoj so pes kerel, phende leske: “Rajeja, te maras pes le šabľenca?”

50Varesavo dženo lendar demaďa la šabľaha le nekbaredere rašaskere sluhas a odčhinďa leske o čačo kan.

51Ale o Ježiš phenďa: “Preačhen!” A chudľa pes leskere kanestar a sasťarďa les.

52A phenďa le nekbareder rašajenge, le chramoskere veľiťeľenge the le phurederenge, save pre leste avle: “Avke pre ma avľan, sar pro živaňis – le šabľenca the le pacenca?

53Sako džives somas tumenca andro chramos a na thoďan pre mande o vasta. Ale kadi hin tumari ora, sar hin le kaľipnaskeri zor.”

O Peter zaprinel le Ježiš

54Sar les zaile, ľigende les andro kher ko nekbareder rašaj. O Peter džalas pal leste dural.

55Sar rozthode e jag maškar e dvora a bešle peske pašal, o Peter peske bešľa maškar lende.

56Varesavi služka les dikhľa, te bešel paš e jag, zadikhľa pes pre leste a phenďa: “The kada sas leha!”

57Ale o Peter zaprinďa a phenďa: “Džuvľije, na prindžarav les!”

58Na pregeľa but a dikhľa les aver dženo a phenďa: “The tu sal lendar!” Ale o Peter phenďa: “Manušeja, na som!”

59Vaj pal jekh ora vareko aver phenelas: “He, čačo hin, the kada sas leha, bo hino Galilejčanos!”

60O Peter phenďa: “Manušeja, na džanav, so vakeres!” A takoj, medik vakerelas, giľaďa o kohutos.

61Akor o Raj visaľiľa a dikhľa pro Peter a le Peteriske avľa pre goďi oda lav le Rajeskero, so leske phenďa: “Sigeder, sar adadžives o kohutos giľavela, tu trival man zaprineha.”

62O Peter geľa avri a chudľa igen te rovel.

Asan le Ježišostar

63O murša, save chudenas le Ježiš, lestar asanas a marenas les.

64Zakerde leskere jakha a phučenas lestar: “Prorokin, ko tut demaďa!”

65The mek but aver veci pre leste vakerenas a ruhinenas pes.

O Ježiš angle Bari Rada

66Sar vidňisaľiľa, zgele pes o phuredera le manušengere, o nekbareder rašaja the o zakoňika a ľigende les angle Bari Rada

67a phenenas: “Te sal tu o Kristus, akor phen amenge!” Ov lenge phenďa: “Te tumenge phenava, na pačana.

68A te tumendar vareso phučava, na odphenena mange.

69Ale akanastar o Čhavo le Manušeskero bešela pal e čači (pravo) sera le zorale Devleske.”

70Savoredžene phende: “Tu sal akor o Čhavo le Devleskero?” Ov lenge phenďa: “Tumen mištes phenen, hoj me som.”

71On phende: “So kampel amenge mek vareso buter? Se korkore šunďam andral leskero muj!”

23

O Ježiš anglo Pilat

1Androda ušťile savoredžene a ľigende les ko Pilat.

2Chudle pre leste te vakerel: “Kales arakhľam, sar previsarelas amaro narodos! Na domukelas te del le Cisariske o daňe a phenelas pal peste, hoj ov hin o Kristus, o kraľis!”

3O Pilat lestar phučľa: “Sal tu o Židoviko kraľis?” O Ježiš leske odphenďa: “Tu oda vakeres.”

4Akor o Pilat phenďa le nekbaredere rašajenge the le nipenge: “Pre kada manuš na arakhav ňisavi vina.”

5Ale on pre leste ispidenas a phenenas: “Kerel upre le manušen, sar sikavel pal caľi Judsko! Chudľa andral e Galileja a avľa dži kade!”

O Ježiš anglo Herodes

6Sar oda o Pilat šunďa, phučľa: “Hino kada manuš andral e Galileja?”

7Sar pes dodžanľa, hoj hin tel e autorita le Herodesiske, bičhaďa les ko Herodes, bo the ov sas andre ola dživesa andro Jeruzalem.

8Sar o Herodes dikhľa le Ježiš, igen radisaľiľa, bo imar čirlastar les kamelas te dikhel. Bo but pal leste šunelas a užarelas, hoj les dikhela te kerel varesavo zazrakos.

9Phučelas lestar but veci, ale o Ježiš leske ňič na odphenďa.

10Ačhenas ode o nekbareder rašaja the o zakoňika a igen pre leste vakerenas.

11O Herodes peskere slugaďenca les ande avri pre bari ladž a asanas lestar. Paľis urďa les andro šukar gada a bičhaďa les pale ko Pilat.

12O Pilat the o Herodes sas peha ole dživesestar lačhe, bo angloda pes našťi avri ačhenas.

O Ježiš odsudzimen

13O Pilat peske vičinďa le nekbareder rašajen, le anglune muršen the le nipen

14a phenďa lenge: “Anďan mange kale manušes a phenďan, hoj kerel upre le manušen. Me lestar phučavas anglal tumende a na arakhľom pre kada manuš ňisavi ajsi vina, sar tumen pre leste vakeren.

15Ale aňi o Herodes na arakhľa pre leste ňič, vašoda amenge les bičhaďa pale. Na kerďa ňič, vaš soske mušinďahas te merel!

16Dava les te zbičinel a premukava les!”

17[Bo pre oda inepos lenge mušinelas furt te premukel jekhe bertenošis.]

18Ale on savoredžene vriskinde: “Kales murdar! Muk amenge le Barabaš!”

19Ov sas zaphandlo andre bertena vaš oda, hoj kerďa andro foros varesavi vzbura a the vaš oda, hoj murdarďa.

20Akor pale ke lende prevakerďa o Pilat, bo kamelas te premukel le Ježiš.

21Ale on vriskinenas: “Ukrižin! Ukrižin les!”

22O Pilat lenge tritovar phenďa: “Ale so ajso nalačho kerďa? Na arakhľom pre leste ňič, vaš soske mušinďahas te merel! Dava les te zbičinel a premukava les!”

23Ale on pre leste ispidenas bara vikaha a mangenas, hoj les te del te ukrižinel. Lengeri vika ňerinďa (zviťazinďa).

24Akor kerďa o Pilat avke, sar peske mangenas.

25Premukľa oles, savo sas phandlo andre bertena vaš e vzbura the vaš oda, hoj murdarďa, bo les peske mangenas. A le Ježiš lenge diňa avri, avke sar kamenas.

Le Ježiš ukrižinen

26Sar imar les ľidžanas, ačhade varesave Šimon Cirenejsko, sar avelas pal e maľa, a thode pre leste o kerestos, hoj les te ľidžal pal o Ježiš.

27Džanas pal leste igen but nipi. Maškar lende sas but džuvľa, save rovenas a hikinenas upral leste.

28O Ježiš pes visarďa ke lende a phenďa: “Čhajale Jeruzalemoskere, ma roven upral ma, ale roven korkore upral peste the upral tumare čhave.

29Bo aven ajse dživesa, sar phenena: ‘Bachtale ola džuvľa, saven našťi en čhave; ola, save na ločhile (na pašľile tele) a ola, save na denas te pijel le čhavoren!’

30Akor phenena le verchenge: ‘Peren pre amende!’ a le brehenge: ‘Učharen amen andre!’

31Bo te kada keren le saste stromoha, so kerena le šuke stromoha?”

32A ľidžanas leha the duje živaňen, hoj len jekhetane leha te murdaren.

33Sar avle pre oda than, so pes vičinel Lebka, ode les ukrižinde a leha the ole živaňen – jekhes pal e čači (pravo) a dujtones pal e baľogňi (ľavo) sera.

34O Ježiš phenďa: “Dado, odmuk lenge, bo na džanen, so keren!” Paľis peske rozulade leskere gada a losinde vaše.

35O manuša ačhenas a dikhenas. O Židovike vodci lestar asanas a phenenas: “Avren zachraňinelas! Mi zachraňinel pes korkoro, te ov hin o Mesijašis, oda avrikidlo le Devleskero!”

36The o slugaďa lestar asanas, avenas a podenas leske šut.

37Phenenas: “Te sal tu oda Židoviko kraľis, zachraňin tut!”

38Upral leste sas pisimen: “Kada hin le Židengero Kraľis!”

39Jekh olendar, savo leha sas ukrižimen, vakerelas pre leste: “Či na sal tu o Kristus? Zachraňin pes the amen!”

40Ale oka dujto leske zoraha priphenďa: “Aňi tu na daras le Devlestar? Se the tu sal avke odsudzimen!

41Amen čačipnaha chudľam oda, so peske zasogaľinďam (zaslužinďam), ale ov na kerďa ňič nalačho!”

42A phenďa: “Ježiš, leper tuke pre ma, sar aveha andre tiro kraľišagos.”

43O Ježiš leske phenďa: “Čačipen tuke phenav, adadžives aveha manca andro rajos.”

Le Ježišoskero meriben

44Sas vaj dešuduj (12) ori23,44 Grekengeri čhib: šov ori pro dilos a avľa o kaľipen pre caľi phuv a ľikerelas dži trin ori23,44 Grekengeri čhib: eňa ori.

45O kham kaľiľa a o chramoskero pochtan phariľa pro jepaš.

46O Ježiš vriskinďa zorale hangoha: “Dado, andre tire vasta dav mire duchos!” Sar oda phenďa, muľa.

47Sar dikhľa o veľiťeľis upral o šel slugaďa, so pes ačhiľa, lašarelas le Devles a phenďa: “Kada manuš sas čačes čačipnaskero!”

48Savore nipi pes ode zgele sar pro ďivadlos, hoj te dikhen, so pes ode ačhel. Sar oda dikhle, marenas pes andre brekh (andro čuča) a gele het.

49Savore, save prindžarenas le Ježiš, ačhenas dural. A dikhenas pre oda the o džuvľa, save pal leste džanas andral e Galileja.

Parunen le Ježiš

50Sas jekh manuš andral e Bari Rada, savo pes vičinelas Jozef. Ov sas lačho the čačipnaskero manuš

51andral e Judsko foros Arimatija. Ov užarelas o kraľišagos le Devleskero a na diňa čačipen la Bara Radake, aňi oleske, so kerde.

52Avľa ko Pilat a mangľa peske le Ježišoskero ťelos.

53Sar les iľa tele, zapačarďa les andre lepeda a thoďa andro hrobos, so sas avrikerdo andre skala, andre savo mek šoha (ňikda) ňiko na pašľolas.

54Sas paraščuvin a imar avelas o Šabbat (sombat).

55Džanas pal leste the o džuvľa, save avle le Ježišoha andral e Galileja. Dikhle o hrobos the sar thode leskero ťelos ode.

56Paľis gele pale a pririchtinde o voňava oleja the o voňava masci. Ale prekal o Šabbat odpočovinenas, avke sar prikazinel o Zakonos.

24

O Ježiš ušťel andral o meriben

1Ešebno džives pal o Šabbat avle o džuvľa sig tosara ko hrobos a anenas o voňava oleja, so pririchtinde.

2Arakhle o bar odcirdlo pašal o hrobos.

3Sar gele andre, na arakhle o ťelos le Rajeskero le Ježišoskero.

4Sar ode ačhenas a na džanenas, so peske pal oda te gondoľinel, jekhvareste ačhile paš lende duj murša andro igen jagale gada.

5O džuvľa daranďile a banďile le šereha ke phuv. Ale ola murša lenge phende: “Soske roden le džides maškar o mule?

6Nane kade, ušťiľa andral o meriben! Leperen pre oda, so tumenge phenelas, sar mek sas andre Galileja:

7‘O Čhavo le Manušeskero mušinel te el dino andro vasta le binošne manušenge; mušinel te el ukrižimen a pro trito džives te ušťel andral o meriben.’ ”

8Akor peske leperde leskere lava.

9Sar gele pale khatar o hrobos, phende savoro le dešujekh (11) učeňikenge the savorenge oklenge.

10Sas oda e Maria Magdalena, e Johanna, e Maria le Jakoboskeri the okla aver lenca, save oda vakerenas le apoštolenge.

11Ale lenge pes dičholas le džuvľengere lava sar diliňipen a na pačanas lenge.

12Ale o Peter ušťiľa a denašelas ko hrobos. Sar banďiľa andre, dikhľa ode ča o lepedi. Geľa het a čudaľinelas pes oleske, so pes ačhiľa.

Pro drom andro Emaus

13Andre oda džives džanas duj džene lendar andro foros, so pes vičinel Emaus. Oda foros hino le Jeruzalemostar vaj dešujekh (11) kilometri.

14On peske vakerenas pal savoreste, so pes ačhiľa.

15Androda, sar on vakerenas a phučenas jekh avrestar, avľa o Ježiš paš lende a džalas lenca.

16Ale on les na prindžarde, bo na sas lenge oda mek dino.

17A phenďa lenge: “Pal soste tumenge vakeren le dromeha?” A on pharipnaha zaačhile.

18Jekh lendar, savo pes vičinelas Kleofaš, leske phenďa: “So, dural aves andro Jeruzalem, hoj ča tu korkoro na džanes, so pes andre kala dživesa ode ačhiľa?”

19Ov lendar phučľa: “A so?” On leske phende: “Oda, so pes ačhiľa le Ježišoha andral o Nazaret, savo sas prorokos a sas zoralo andre oda, so kerelas the vakerelas, anglo Del a the anglo savore manuša.

20Les o nekbareder rašaja the amare anglune murša dine te odsudzinel pro meriben a ukrižinde les.

21Amen pes zmukľam pre leste, hoj ov zachraňinela le Izrael. Ale oda imar hin trito džives, sar pes kada savoro ačhiľa.

22A amen predaranďilam olestar, so vakerenas varesave amare džuvľija. Sig tosara gele paš o hrobos

23a na arakhle leskero ťelos. Avle a vakerenas, hoj dikhle le aňjelen a on lenge phende, hoj dživel.

24Paľis gele varesave džene amarendar ko hrobos a arakhle savoro avke, sar phende ola džuvľa. Ale les na dikhle.”

25O Ježiš lenge phenďa: “Tumen nagoďaver manušale, save polokes pačan savoreske, so vakerenas o Proroka!

26Či na mušinďa o Kristus kada savoro te precerpinel a avke te džal andre peskeri slava?”

27A chudľa lenge te sikavel andral o Zakonos le Mojžišoskero the andral savore Proroka, kaj hin savoro pal leste pisimen andro Pisišagos.

28Avke doavle paš oda foros, andre savo džanas. Ale o Ježiš pes kerelas, hoj džala dureder.

29Ale on les mangle: “Ačh amenca, bo imar zaračol a maj ela kaľipen!” Avke geľa andre a ačhiľa lenca.

30Sar peske lenca bešľa paš o skamind, iľa o maro a paľikerelas, phagerelas a podelas lenge.

31Androda pes lenge phundrade o jakha a on les sprindžarde, ale ov lendar našľiľa.

32Akor phende jekh avreske: “Či na labonas andre amende amare jile, sar amenge pal o drom vakerelas a delas te achaľol o Pisišagos?”

33Takoj ušťile a gele pale andro Jeruzalem, kaj arakhle le dešujekh (11) učeňiken jekhetane avrenca, so sas lenca.

34Ola phenenas, hoj o Raj čačes ušťiľa a pes sikaďa le Šimonoske.

35Paľis the ola duj vakerenas pal oda, so pes lenge pro drom ačhiľa a sar les sprindžarde, sar phagerelas o maro.

O Raj pes sikavel le učeňikenge

36Sar pal oda vakerenas jekhvareste o Ježiš korkoro ačhiľa maškar lende a phenďa lenge: “Smirom tumenge!”

37Ale on igen predaranďile, bo gondoľinenas peske, hoj dikhen le duchos.

38Ov lenge phenďa: “Soske predaranďiľan? Soske hin andre tumare jile ajse phučibena?

39Dikhen mire vasta the mire pindre, hoj oda som me! Chuden tumen mandar a džanena. Se le duchos nane ťelos the kokala – ale man hin, sar dikhen.”

40Sar oda phenďa, sikaďa lenge o vasta the o pindre.

41A sar peske mek andre oda baro radišagos našťi dopačanas a čudaľinenas pes, phenďa lenge: “Nane tumen ade vareso te chal?”

42On leske podine kotor peki riba.

43Ov iľa a anglal lende chaľa.

44Phenďa lenge: “Kada hin mire lava, so tumenge vakeravas, mek sar somas tumenca: Mušinel pes te ačhel savoro, so hin pal ma pisimen andro Mojžišoskero Zakonos, Proroka the Žalmi.”

45Akor phundraďa lengeri goďi, hoj te achaľon o Pisišagos.

46Phenďa lenge: “Avke hin pisimen, hoj o Kristus cerpinela a pro trito džives ušťela andral o meriben

47a andre leskero nav pes kazinela savore narodenge, hoj pes te visaren le binendar a te el odmukle lengere bini. A chudela pes oda le Jeruzalemostar.

48A tumen san o švedki, hoj avke pes ačhiľa.

49Me tumenge bičhavava oda daros, pal savo miro Dad diňa lav. Ačhen andre kada foros, medik na prilena e zor andral o ňebos.”

O Ježiš ilo upre andro ňebos

50Paľis len iľa avri angle Betanija a hazdňa peskere vasta a diňa len o požehnaňje.

51Sar oda kerelas, geľa lendar sikra dureder a sas ilo upre andro ňebos.

52On banďile anglal leste a avle pale andro Jeruzalem bare radišagoha.

53A sas calo časos andro chramos a lašarenas the bararenas le Devles.