O Ešebno Kronicko Zvitkos

1

O potomki le Adamoskere dži ko Abraham

1Adam sas dad le Šetoske, o Šet le Enošiske, 2o Enoš sas dad le Kenanoske, o Kenan le Mahalaleloske, o Mahalalel le Jaredoske, 3o Jared le Enochoske, o Enoch le Matuzalemoske, o Matuzalem le Lamechoske 4a o Lamech sas dad le Noachoske. Le Noach sas trin čhave: o Šem, o Cham the o Jafet.

5Le Jafetoskere čhave sas o Gomer, o Magog, o Madaj, o Javan, o Tubal, o Mešech the o Tiras. 6Le Gomeroskere čhave sas o Aškenaz, o Rifat1,6 Abo: Difat the o Togarmah. 7Le Javanoskere čhave sas o Elišah the o Taršiš, the o Kittana the o Dodana.

8Le Chamoskere čhave sas o Kuš, o Micrajim, o Put the o Kanaan. 9Le Kušoskere čhave sas o Sebas, o Chavilah, o Sabtas, o Raemah the o Sabtechas. Le Raemoskere čhave sas o Šebah the o Dedan. 10O Kuš sas dad le Nimrodoske. Ov sas ešebno (peršo) zoralo maribnaskero murš pre phuv. 11O Micrajim sas prapapus le Ludenge, le Anamenge, le Lehabenge, le Naftuchenge, 12le Patrusenge, le Kasluchenge, savendar hine o Filišťinci, the le Kaftorenge. 13Le Kanaanoskero ešebno čhavo sas o Sidon the dujto o Chet. 14Lestar sas the o Jebuseja, o Amoreja, o Girgašeja, 15o Chivija, o Arkija, o Sineja, 16o Arvadeja, o Cemareja the o Chamataja.

17Le Šemoskere čhave sas o Elam, o Aššur, o Arpachšad, o Lud the o Aram. Le Aramoskere čhave sas o Uc, o Chul, o Geter the o Mešech. 18O Arpachšad sas dad le Šelachoske a o Šelach le Eberiske. 19Le Eber sas duj čhave: O ešebne pes vičinelas Paleg, bo sar ov dživelas, e phuv sas rozulaďi, a leskero phral pes vičinelas Joktan. 20Le Joktanoskere čhave sas o Almodad, o Šelef, o Chacarmavet, o Jerach, 21o Hadoram, o Uzal, o Diklah, 22o Ebal, o Abimael, o Šebah, 23o Ofir, o Chavilah the o Jobab. Kala savore sas le Joktanoskere čhave. 24Avke le Šemoskere potomki sas o Arpachšad, o Šelach, 25o Eber, o Paleg, o Reu, 26o Serug, o Nachor, o Terach 27the o Abram, savo hin o Abraham.

O potomki le Abrahamoskere dži ko Jakob

28Le Abrahamoskere čhave sas o Izak the o Izmael. 29Kala hine lengere potomki: Le Izmael sas dešuduj (12) čhave: O Nebajot sas nekphureder, paľis o Kedar, o Adbeel, o Mibsam, 30o Mišmas, o Dumah, o Massas, o Chadad, o Temas, 31o Jetur, o Nafiš the o Kedemah.

32Le Abraham sas šov čhave la Keturaha, savi sas leske romňi-služka: o Zimran, o Jokšan, o Medan, o Midijan, o Jišbak the o Šuach. Le Jokšanoske sas duj čhave: o Šebah the o Dedan. 33Le Midijan sas pandž čhave: o Efah, o Efer, o Chanoch, o Abidas the o Eldaah. Kala sas savore la Keturakere čhave.

34Le Abrahamoskere čhas, le Izak, sas duj čhave: O Ezav the o Jakob1,34 E Hebrejiko čhib: o Izrael.

Le Ezavoskere potomki

35Le Ezav sas pandž čhave: o Elifaz, o Reuel, o Jeuš, o Jalam the o Korach. 36Le Elifazoskere čhave sas o Teman, o Omar, o Cefi, o Gatam, o Kenaz, o Timnas the o Amalek. 37Le Reueloskere čhave sas o Nachat, o Zerach, o Šammah the o Mizzah.

Ešebne Edomike manuša the lengere kraľa

38Le Seiroskere čhave sas o Lotan, o Šobal, o Cibeon, o Anah, o Dišon, o Ecer the o Dišan.

39Le Lotanoskere čhave sas o Chori the o Homam a leskeri pheň sas e Timna. 40Le Šobaloskere čhave sas o Alvan, o Manachat, o Ebal, o Šefi the o Onam. Le Cibeonoskere čhave sas o Ajah the o Anah. 41Le Anoskero čhavo sas o Dišon. Le Dišonoskere čhave sas o Chemdan1,41 Abo: Chamran, o Ešban, o Jitran the o Keran. 42Le Eceroskere čhave sas o Bilhan, o Zaavan the o Jaakan. Le Dišanoskere čhave sas o Uc the o Aran.

43Kala sas o kraľa, save kraľinenas andro Edom mek sigeder, sar sas andro Izrael kraľis:

o Belas, čhavo le Beoriskero andral o foros Dinhaba.

44Sar muľa o Belas, ačhiľa pal leste kraľis o Jobab, le Zerachoskero čhavo, andral e Bocra.

45Sar muľa o Jobab, pal leste kraľinelas o Chušam andral e Temančiko phuv.

46Sar muľa o Chušam, pal leste ačhiľa kraľis o Hadad, le Bedadoskero čhavo, savo ňerinďa (zviťazinďa) upral o Midijana pre Moabiko phuv. Le Hadadoskero foros sas o Avit.

47Sar muľa o Hadad, pal leste ačhiľa kraľis o Samlah andral e Masreka.

48Sar muľa o Samlah, ačhiľa kraľis o Šaul andral o Rechobot pašal o paňi Eufrat.

49Sar muľa o Šaul, ačhiľa kraľis o Baal-Chanan, le Achboriskero čhavo.

50Sar muľa o Baal-Chanan, ačhiľa kraľis o Hadad andral o foros Pau, leskeri romňi sas e Mehetabel, savi sas čhaj la Matredakeri a oj čhaj la Me-Zahabakeri.

51Sar muľa o Hadad, kala vodci ľidžanas o Edomike kmeňi: o Timnas, o Alvah, o Jetet, 52o Oholibamah, o Elah, o Pinon, 53o Kenaz, o Teman, o Mibcar, 54o Magdiel the o Iram.

2

Le Jakoboskere čhave

1Le Jakob sas dešuduj (12) čhave: o Ruben, o Šimeon, o Levi, o Juda, o Jissachar, o Zebulun, 2o Dan, o Jozef, o Benjamin, o Naftali, o Gad the o Ašer.

Le Judaskere potomki dži ko David

3Kala hine le Judaskere čhave, save les sas la Bat-Šuaha, savi sas andral o Kanaan: O Er, Onan the o Šelah. Ale o Er, leskero ešebno (peršo), na sas le RAJESKE pre dzeka, vašoda les murdarďa. 4Le Juda sas peskera boraha la Tamaraha duj čhave: o Perec the o Zerach. Savore čhave le Juda sas pandž.

5Le Perecoskere čhave sas o Checron the o Chamul. 6Le Zerach sas pandž čhave: o Zimri, o Etan, o Heman, o Kalkol the o Dardas. 7Le Karmioskero čhavo sas o Achan, savo anďa le Izrael andre bibach oleha, hoj peske iľa olestar, so sas oddino le Devleske.

8Le Etanoskero čhavo sas o Azariah.

9Le Checronoskere čhave sas: o Jerachmeel, o Ram the o Kaleb.

10O Ram sas dad le Amminadaboske a o Amminadab le Nachšonoske, savo sas vodcas upral e Judsko. 11O Nachšon sas dad le Salmonoske a o Salmon le Boaziske. 12O Boaz sas dad le Obedoske a o Obed le Izajoske.

13Le Izaj sas efta čhave: Ešebno o Eliab, dujto o Abinadab, trito o Šimeah, 14štarto o Netaneel, pandžto o Raddaj, 15šovto o Ocem the eftato o David. 16Lengere pheňa sas e Ceruja the e Abigajil. La Ceruja sas trin čhave: o Abišaj, o Joab the o Asahel. 17La Abigajilakero čhavo sas o Amasah. Leskero dad sas o Izmaelitas o Jeter.

Le Checronoskere potomki

18Le Kaleb, le Checronoskere čhas, sas duj romňija – e Azuba the e Jeriot – savenca les sas trin čhave: o Ješer, o Šobab the o Ardon. 19A sar muľa e Azuba, o Kaleb peske iľa romňake la Efrata, savaha les sas o Chur. 20O Chur sas dad le Urihoske, savo sas dad le Becaleeloske.

21Sar le Checronoske sas šovardeš (60) berš, iľa peske la Machiroskera čha romňake, savi sas pheň le Gileadoske. Laha les sas o Segub. 22O Segub sas dad le Jairoske, savo ľidžalas bišutrin (23) fori andro Gilead. 23Ale o Gešura the o Aramejčana lenge zaile šovardeš (60) gava: Le Jairoskere gava the o foros Kenat le gavenca. A savore manuša, save bešenas andro Gilead, sas le Machiroskere potomki.

24Sar muľa o Checron, o Kaleb iľa la Efrata romňake, savi sas vdova pal leskero dad o Checron a savaha les sas o Ašchur, savo ačhaďa o foros Tekoa.

Le Jerachmeeloskere potomki

25Le Jerachmeel, le Checronoskere nekphureder čhas, le sas pandž čhave: Ešebno o Ram, o Bunah, o Oren, o Ocem the o Achijah. 26Le Jerachmeel sas the dujto romňi – e Atara, savi sas daj le Onamoske. 27Le Ram, savo sas le Jerachmeeloskero ešebno čhavo, sas kala čhave: o Maac, o Jamin the o Eker. 28Le Onamoskere čhave sas o Šammaj the o Jada. Le Šammajoskere čhave sas o Nadab the o Abišur.

29Le Abišuroskeri romňi sas e Abihajil. Laha les sas o Achban the o Molid. 30Le Nadaboskere čhave sas o Seled the o Appajim. Le Seled na sas čhave. 31O Appajim sas dad le Jišioske a o Jiši le Šešanoske, o Šešan sas dad le Achlajoske.

32Le Jada, le Šammajoskere phrales, sas duj čhave: o Jeter the o Jonatan. Le Jeter na sas čhave. 33Le Jonatanoskere čhave sas o Palet the o Zazas. Kala sas o čhave le Jerachmeeloskere.

34Le Šešan na sas čhave, ča čhaja. Ale sas les sluhas andral o Egipt, savo pes vičinelas Jarchas. 35Leske diňa peskera čha romňake a sas len o Attaj. 36O Attaj sas dad le Natanoske a o Natan le Zabadoske, 37o Zabad sas dad le Eflaloske a o Eflal le Obedoske, 38o Obed sas dad le Jehuoske a o Jehu sas dad le Azarioske. 39O Azariah sas dad le Chelecoske a o Chelec le Elasoske, 40o Elasah sas dad le Sismajoske a o Sismaj le Šallumoske, 41o Šallum sas dad le Jekamioske a o Jekamiah le Elišamasoske.

Le Kaleboskere potomki

42Le Kaleb, le Jerachmeeloskere phrales, sas duj čhave: Ešebno o Mešas, savo sas dad le Zifoske, the dujto o Marešah, savo sas dad le Chebronoske. 43Le Chebronoskere čhave sas: o Korach, o Tappuach, o Rekem the o Šemas. 44O Šemas sas dad le Rachamoske the o Racham le Jorkoamoske a o Rekem le Šammajoske. 45O Šammaj sas dad le Maonoske a o Maon le Bet-Curoske.

46Le Kaleb sas mek trin čhave la Efaha, la romňaha-služobňičkaha: o Charan, o Mocas the o Gazez. Paľis sas the le Charan čhavo, saves vičinenas o Gazez.

47Le Jahdajoskere čhave sas: o Regem, o Jotam, o Gešan, o Palet, o Efah the o Šaaf.

48Le Kaleb sas the aver romňi-služka e Maacha. Laha les sas o Šeber the o Tirchanah. 49Paľis o Šaaf, savo ačhaďa o Madmanna, the o Ševas, savo ačhaďa o Machbena the e Gibeja. Le Kaleboskeri čhaj sas e Achsa.

50The kala sas le Kaleboskere čhave: Ešebno o Chur, savo les sas la Efrataha, o Šobal, savo ačhaďa o Kirjat-Jearim, 51o Salmas, savo ačhaďa o Betlehem, o Charef, savo ačhaďa o Bet-Gader.

52O Šobal, savo ačhaďa o Kirjat-Jearim, sas prapapus le manušenge andral o Haroeh the jepaš Menuchoťanengera fajtake. 53Savore kala kmeňi bešenas paš o Kirjat-Jearim: o Jitričana, o Putana, o Šumatana the o Mišrajitana. O manuša andral o fori Cora the o Eštaol sas andral odi fajta.

54O Salmas ačhaďa o Betlehem a sas prapapus le manušenge andral e Netofa the Atarot-Bet-Joab a jepaš Menuchoťanengera fajtake andral e Cora.

55O fajti le pisarengere, save bešenas andro Jabec, sas o Tiraťana, Šimeaťana a o Suchaťana. On sas o Keniti, save sas le Chammatoskere potomki, a ov sas prapapus le Rechabčanenge.

3

Le Davidoskere potomki

1Kala sas le Davidoskere čhave, save uľile andro Hebron: Ešebno (peršo) o Amnon la Achinoamatar, savi sas andral o Jezreel; dujto o Daniel la Abigajilatar, savi sas andral o Karmel; 2trito o Absolon la Maachatar, savi sas čhaj le kraľiskeri Talmajoskeri andral o Gešur; štarto o Adonijah, la Chaggitatar; 3pandžto o Šefatjah la Abitalatar; šovto o Jitream la Eglatar.

4Kala šov čhave uľile andro Hebron, kaj kraľinelas efta berš the šov čhon, a andro Jeruzalem kraľinelas tranda the trin (33) berš.

5Kala čhave leske uľile andro Jeruzalem: o Šimea, o Šobab, o Natan the o Šalamun – štar la Batšebatar, le Ammieloskera čhatar – 6the o Jibchar, o Elišuah, o Elifelet, 7o Nogah, o Nefeg, o Jafias, 8o Elišamas, o Eljadas the o Elifelet, jekhetane eňa čhave. 9Kala savore sas le Davidoskere čhave a sas les mek aver čhave le romňenca-služobňičkenca. E Tamar sas lengeri pheň.

O potomki le Šalamunoskere

10Kala sas potomki le Šalamunoskere, save sas kraľa andre Judsko: o Rechabeam, leskero čhavo o Abijah, leskero čhavo o Asa, leskero čhavo o Jošafat, 11leskero čhavo o Jehoram, leskero čhavo o Achazijah, leskero čhavo o Joaš, 12leskero čhavo o Amacijah, leskero čhavo o Azarijah, leskero čhavo o Jotam, 13leskero čhavo o Achaz, leskero čhavo o Chizkija, leskero čhavo o Menašše, 14leskero čhavo o Amon, leskero čhavo o Joziaš 15the leskere štar čhave: ešebno o Jochanan, o dujto Jojakim, o trito Cidkijah the o štarto Šallum.

16Le Jojakim sas duj čhave: o Jechonijah the o Cidkijah.

Le Jojakimoskere potomki

17Kala hine efta čhave le Jechonijoskere, savo sas bertenošis andre Babilon: o Šealtiel, 18o Malkiram, o Pedajah, o Šenaccar, o Jekamiah, o Hošamas the o Nedabiah. 19Le Pedajoskere čhave sas o Zerubbabel the o Šimej. Le Zerubbabeloskere čhave sas o Mešullam the o Chananijah. Lengeri pheň sas e Šelomita. 20Sas les the aver pandž čhave: o Chašubah, o Ohel, o Berechijah, o Chasadijah the o Jušab-Chesed.

21Le Chananijoskere potomki sas o Palatiah the o Ješajah, o Refajah, o Arnan, o Obadiaš the o Šechanijah a lengere čhave. 22O Šechanijah sas dad le Šemajoske. Le Šemajah sas šov čhave: o Chattuš, o Jigal, o Bariach, o Neariah the o Šafat. 23Le Neariah sas trin čhave: o Eljoenaj, o Chizkijah the o Azrikam. 24Le Eljoenaj sas efta čhave: o Hodavijah, o Eljašib, o Palajah, o Akkub, o Jochanan, o Delajah the o Anani.

4

Le Judaskere potomki

1Le Judaskere čhave sas o Perec, o Checron, o Karmi, o Chur the o Šobal. 2O čhavo le Šobaloskero sas o Reajah, leskero sas o Jachat a leskere o Achumaj the o Lahad. Kala savore sas andral e fajta, so bešenas andre Cora.

3-4O Chur sas o nekphureder čhavo le Kaleboskero la Efrataha. Ov ačhaďa4,3-4 E Hebrejiko čhib: o dad le Betlehemoskero o Betlehem. Le Chur sas trin čhave: o Etam, o Penuel the o Ezer. Le Etam sas trin čhave: o Jezreel, o Jišma the o Jidbaš a jekh čhaj e Haclelponia. O Penuel ačhaďa o foros Gedor a o Ezer o foros Chuša.

5O Ašchur ačhaďa o foros Tekoa a sas les duj romňija: e Chela the e Naara. 6La Naaraha sas les štar čhave: o Achuzzam, o Chefer, o Temeni the o Achaštar. 7La Chelaha les sas o Ceret, o Jecochar the o Etnan.

8Le Kocoskere čhave sas o Anub the o Cobebah. Le Acharcheloskere fajti sas le Kocoskere potomki. O Acharchel sas čhavo le Harumoskero.

9Le Jabec denas bareder pačiv sar leskere phralen. Leskeri daj leske diňa nav Jabec, bo phenďa: “Andro dukha les anďom pro svetos.” 10Andre jekh džives o Jabec vičinelas pro Izraeloskero Del: “Mangav tut, požehňin man, hoj man te el mek buter phuv. Mi ľidžal man tiro vast a odle mandar savoro nalačhipen, so man šaj dukhavel.” Avke o Del les diňa savoro, so lestar mangelas.

11Le Šuchoskero phral sas Kelub. Leskero čhavo sas o Mechir a leskero Ešton. 12Le Ešton sas trin čhave: o Bet-Rafah, o Paseach the o Techinnah, savo ačhaďa o foros Ir-Nachaš. O potomki kale muršengere dživenas andre Recha.

13Le Kenaz sas duj čhave: o Otňiel the o Serajah. Le Otňiel sas duj čhave: o Chatat the o Meonotaj. 14O Meonotaj sas dad le Ofroske.

O Serajah sas dad le Joaboske, savo ešebno (peršo) geľa te bešel andre dolina Ge-Charašim, kaj dživenas o majstri.

15Le Kaleb, le Jefunnoskere čhas, sas trin čhave: o Iru, o Elah the o Naam. O Elah sas dad le Kenazoskero.

16Le Jehallelel sas štar čhave: o Zif, o Zifah, o Tirjah the o Asarel.

17-18Le Ezrah sas štar čhave: o Jeter, o Mered, o Efer the o Jalon. O Mered peske iľa romňake la Bitiah, savi sas čhaj le Faraonoskeri. Laha les sas e Mirijam the duj čhave: o Šammaj the o Jišbach, savo ačhaďa o foros Eštemoa. O Mered peske iľa the romňa andral o kmeňos Juda. Laha les sas aver trin čhave: o Jered, savo ačhaďa o foros Gedor, o Cheber, savo ačhaďa o Socho, the o Jekutiel, savo ačhaďa o foros Zanoach.

19O Hodijah peske iľa le Nachamoskera pheňa romňake. Lengere potomki sas e fajta Garm, savi bešelas andro foros Keila, the e fajta le Maachoskeri, savi bešelas andro foros Eštemoa.

20Le Šimonoskere čhave sas: o Amnon, o Rinnah, o Ben-Chanan the o Tilon.

Le Jišioskere čhave sas o Zochet the o Ben-Zochet.

Le Šeloskere potomki

21O Šelah sas jekh le Judaskere čhavendar. Leskere potomki sas o Er, savo ačhaďa o foros Lecha; o Laadah, savo ačhaďa o foros Mareša; o fajti andral e Bet-Ašbea, save džanenas te kerel le ľanostar o pochtana; 22o Jokim the o murša andral o foros Kozeba; o Joaš the o Saraf, save ľidžanas4,22 Abo: save peske ile romňen andral o Moab o Moab, ale paľis pes odarik visarde andro Lechem. Ale ada hin čirlatuno vakeriben. 23On sas ola, save kerenas la čhikatar o čare, bešenas andro fori Netaim the Gedera a služinenas le kraľiske.

Le Šimeonoskere potomki

24Le Šimeonoskere čhave sas o Nemuel, o Jamin, o Jarib, o Zerach the o Šaul. 25Le Šauloskero čhavo sas o Šallum, leskero čhavo o Mibsam a leskero čhavo o Mišmas. 26Le Mišmasoskero čhavo sas o Chammuel, leskero čhavo o Zachur a leskero čhavo o Šimej. 27Le Šimej sas dešušov (16) murša the šov čhaja, ale leskere phralen na sas ajci čhave, vašoda le Šimeonoskero kmeňos na sas ajso baro sar le Judaskero.

28On bešenas andre Beer-Šeba, Molada, Chacar-Šual, 29Bilha, Ecem, Tolad, 30Betuel, Chorma, Ciklag, 31Bet-Markabot, Chacar-Susim, Bet-Biri the andro Šaarajim. Kala sas lengere fori dži akor, medik kraľinelas o David. 32Lengere pandž gava sas o Etam, o Ajin, o Rimmon, o Tochen, o Ašan 33the mek savore gava, so sas pašal lende dži paš o foros Baal. Kala hine o thana, kaj le Šimeonoskere potomki bešenas, sar sas pisimen andre fajtengere zvitki.

34-38Kala murša sas vodci andre peskere fajti: o Mešobab, o Jamlech, le Amacijoskero čhavo o Jošah, o Joel, o Jehu – savo sas čhavo le Jošibjoskero, ov le Serajoskero a ov le Asieloskero – o Eljoenaj, o Jaakobah, o Ješochajah, o Asajah, o Adiel, o Jesimiel, o Benajah the o Zizas, o čhavo le Šifioskero, ov le Allonoskero, ov le Jedajoskero, ov le Šimrioskero a ov le Šemajoskero.

Lendar ačhiľa bari famelija, 39vašoda odarik gele het a džanas paš o Gedor pro vichodos ola dolinatar te rodel čar prekal peskere stadi. 40Arakhle ode igen bari the lačhi maľa. Andre odi phuv sas smirom a šunenas pes ode mištes. Angloda andre odi phuv bešenas o Chamčana.

41Avke kala fajti avle andro Gedor, sar kraľinelas andre Judsko o Chizkija. Le Chamčanengere stani čhide tele a le Meuniťanen, save ode bešenas, murdarde avri a zaile lengere thana, bo ode sas maľi prekal lengere stadi. Avke ode bešen dži adadžives. 42Pozneder vaj pandž šel (500) murša andral o kmeňos Šimeon gele pro verchi Seir andro Edom. Ľidžalas len o Palatiah, o Neariah, o Refajah the o Uzziel, le Jišioskere čhave. 43Murdarde le Amaleken, save ode mek ačhile, a ode bešen dži adadžives.

5

Le Rubenoskere potomki

1O Ruben sas ešebno (peršo) čhavo le Jakoboskero, ale pašľiľa le dadeskera romňaha, vašoda našaďa o pravos, so hin ešebne čhas. Leskero pravos pregeľa pro Jozefoskere čhave a avke andre famelijakero rodokmeňos na sas les pačiv sar ešebnes. 2No choc te andral o kmeňos Juda avľa baro vodcas a choc sas zoraleder sar leskere phrala, o pravos le ešebne čhaskero ačhiľa le Jozefoske. 3Le Ruben, ešebne Jakoboskere čhas, sas štar čhave: o Chanoch, o Pallu, o Checron the o Karmi.

4O Joel sas dad le Šemajoske, ov le Gogoske, o Gog le Šimejoske, 5ov le Michoske, o Michah le Reajoske a ov le Baaloske. 6O Baal sas dad le Beeroske, savo sas vodcas upral le Rubenoskero kmeňos, sar len zaiľa a odľigenďa o Asiriko kraľis Tiglat-Pileser.

7Andre famelijakero zvitkos hin zapisimen o vodci andral o kmeňos Ruben: O Jeiel, paľis Zecharijah, 8o Belas, čhavo le Azazoskero, čhavo le Šemasoskero, čhavo le Joeloskero. On bešenas le forostar Aroer dži pro severos ko Nebo the Baal-Meon. 9Andre phuv Gilead len sas igen but stadi, a vašoda bešenas pre pušťa, so hiňi pro vichodos dži paš o paňi Eufrat.

10Sar sas kraľis o Saul, o kmeňos Ruben geľa andro mariben pro Hagarčana a murdarde savoren. Avke gele te bešel andre lengere fori andro Gilead pro vichodos.

Le Gadoskere potomki

11O kmeňos Gad bešelas pro severos le Rubenostar, andre phuv Bašan dži ko foros Salcha. 12O Joel sas ešebno vodcas andre phuv Bašan, dujto sas o Šafam, a pal lende o Janaj the o Šafat. 13Aver Gadoskere fajti a lengere vodci sas: o Michael, o Mešullam, o Šebas, o Joraj, o Jakan, o Zias the o Eber. 14On sas potomki le Abichajiloskere, savo sas čhavo le Churioskero, ov le Jaroachoskero, ov le Gileadoskero, ov le Michaeloskero, ov le Ješišajoskero, ov le Jachdoskero a ov le Buzoskero. 15O vodcas kale fajtenge sas o Achi, savo sas le Abdieliskero čhavo a ov le Guniskero. 16On bešenas andre phuva Gilead the Bašan andro gava the pre caľi phuv Šaron, kaj sas čar prekal o stadi. 17(Kala savore sas pisimen andro famelijakero rodokmeňos, sar andre Judsko kraľinelas o Jotam a andro Izrael o Jarobeam.)

18Andro kmeňos Ruben, Gad the jepaš kmeňos Menašše sas 44 760 slugaďa avrisikade andro mariben le šťitenca, šabľenca, lukenca the šipenca. 19On pes marenas le Hagarčanenca the le kmeňenca Jetur, Nafiš the le Nodab. 20On ňerinde (zviťazinde) upral lende vašoda, bo vičinenas ko Del andro mariben. Ov len šunďa avri a pomožinďa lenge, bo pačanas andre leste. Vašoda diňa andre lengere vasta le Hagarčanen the olen, save lenge pomožinenas. 21Ile lendar 50 000 ťavi, 250 000 bakren, 2 000 somaren the 100 000 manušen. 22The but manuša mule andro mariben, bo oda mariben sas le Devleskero. Pre lengero than bešenas dži akor, medik na sas zaile andre Asirija.

O jepaš kmeňos Menašše

23O jepaš kmeňos Menašše bešenas andre phuv Bašan dži ko Baal-Chermon the Senir, oda hin o verchos Chermon. On sas igen baro kmeňos. 24Kala sas zorale maribnaskere murša the anglune vodci, save ľidžanas peskere fajti: o Efer, o Jiši, o Eliel, o Azriel, o Jirmejah, o Hodavijah the o Jachdiel.

O kmeňi pro vichodos odľigende andre Asirija

25Ale o manuša na sas pačivale peskere dadengere Devleske, omukle les a chudle te lašarel le devlen avre narodengere, saven anglal lende o Del zňičinďa. 26O Izraeliko Del kerďa upre le Asirike kraľis le Pul – oda hin o Tiglat-Pileser – hoj te džal pre lende pro mariben. Ov zaiľa o kmeňi Ruben, Gad the jepaš kmeňos Menašše a odľigenďa len andro Chalach, Chabor, andre Hara the ko paňi Gozan, kaj hine dži adadžives.

Le Leviskere potomki

27Le Levi sas trin čhave: o Geršon, o Kohat the o Merari.

28Le Kohatoskere čhave sas o Amram, o Jishar, o Chebron the o Uzziel.

29Le Amram sas duj murša: o Aron the o Mojžiš; the jekh čhaj e Mirijam. Le Aron sas štar čhave: o Nadab, o Abihu, o Eleazar the o Itamar.

30O Eleazar sas dad le Pinchasoske, o Pinchas le Abišuasoske, 31o Abišuas sas dad le Bukkioske, o Bukki le Uzzioske, 32o Uzzi le Zerachijoske, o Zerachijah le Merajotoske, 33o Merajot le Amarioske, o Amariah le Achituboske, 34o Achitub le Cadokoske, o Cadok le Achimaacoske, 35o Achimaac le Azarioske, o Azariah le Jochananoske, 36o Jochanan sas dad le Azarioske, savo služinelas sar rašaj andro Chramos, so ačhaďa o Šalamun andro Jeruzalem. 37O Azariah sas dad le Amarioske, o Amariah le Achituboske, 38o Achitub le Cadokoske, o Cadok le Šallumoske, 39o Šallum le Chilkijoske, o Chilkijah le Azarioske, 40o Azariah le Serajoske a o Serajah le Jehocadakoske. 41Ale o Jehocadak sas zailo jekhetane le manušenca andral o Jeruzalem the Judsko akor, sar len o RAJ bičhaďa andro Babilon le Nebukadnecaroskere vasteha.

6

Aver potomki le Leviskere

1Le Leviskere čhave sas o Geršom, o Kohat the o Merari. 2Le Geršomoskere čhave sas o Libni the o Šimej. 3Le Kohatoskere čhave sas o Amram, o Jishar, o Chebron the o Uzziel. 4Le Merariskere čhave sas o Machli the o Muši. Kale hine le Levitengere fajti pal lengere fameliji:

5Le Geršomoskero čhavo sas o Libni, leskero o Jachat, leskero o Zimmah, 6leskero o Joach, leskero o Iddo, leskero o Zerach the leskero o Jeatraj.

7Le Kohatoskero čhavo sas o Amminadab, leskero o Korach, leskero o Assir, 8leskero o Elkanah, leskero o Ebjasaf, leskero o Assir, 9leskero o Tachat, leskero o Uriel, leskero o Uzziah a leskero o Šaul.

10Le Elkanah sas duj čhave: o Amasaj the o Achimot. 11Le Achimotoskero čhavo sas o Elkanah, leskero o Cofaj, leskero o Nachat, 12leskero o Eliab, leskero o Jerocham, leskero o Elkanah the leskero o Samuel.

13Le Samuel sas duj čhave: Ešebno (peršo) o Joel a dujto o Abijah.

14Le Merariskero čhavo sas o Machli, leskero o Libni, leskero o Šimej, leskero o Uzzah, 15leskero o Šimeas, leskero o Chaggijah the leskero o Asajah.

O lavutara andre le RAJESKERO kher

16Kalen muršen o David ačhaďa, hoj te služinen le giľavipnaha pro than, kaj lašarenas le RAJES akorestar, sar andro Jeruzalem ande e Zmluvakeri Archa. 17On služinenas le giľavipnaha anglo Sentno Stanos, medik o Šalamun na ačhaďa o Chramos andro Jeruzalem. On kerenas služba akor, sar pre lende avelas o šoros.

18Kala manuša lengere čhavenca kerenas kadi služba: andral e Kohatoskeri fajta o lavutaris Heman, saveske sas dad o Joel, leske o Samuel, 19leske o Elkanah, leske o Jerocham, leske o Eliel, leske o Toach, 20leske o Cuf, leske o Elkanah, leske o Machat, leske o Amasaj, 21leske o Elkanah, leske o Joel, leske o Azarijah, leske o Cefanjah, 22leske o Tachat, leske o Assir, leske o Ebjasaf, leske o Korach, 23leske o Jishar, leske o Kohat, leske o Levi the leske o Jakob.

24O Asaf, le Hemanoskero pašutno, leha ačhelas andre služba pal e čači (pravo) sera. Le Asafoskero dad the phure dada pal o rodokmeňos sas: o Berechijah, o Šimea, 25o Michael, o Baasejah, o Malkijah, 26o Etni, o Zerach, o Adajah, 27o Etan, o Zimmah, o Šimej, 28o Jachat, o Geršom the o Levi.

29Pal e baľogňi (ľavo) sera leha ačhelas andre služba o Etan andral le Merariskeri fajta. Leskero dad the phure dada pal o rodokmeňos sas: o Kiši, o Abdi, o Malluch, 30o Chašabijah, o Amacijah, o Chilkijah, 31o Amci, o Bani, o Šemer, 32o Machli, o Muši, o Merari the o Levi. 33Okle Levitenge sas dine savore aver službi andro Stanos, pro than, kaj lašarenas le Devles.

Le Aronoskere potomki

34O Aron peskere čhavenca anelas o labarde the o voňava obeti pro oltara. On kerenas andro Neksentneder Than savori služba, hoj o RAJ te odmukel o bini le Izraelitenge, sa avke sar prikazinďa o Mojžiš, le Devleskero služobňikos. 35Kala hine le Aronoskere potomki: Leskero čhavo sas o Eleazar, leskero o Pinchas, leskero o Abišuas, 36leskero o Bukki, leskero o Uzzi, leskero o Zerachijah, 37leskero o Merajot, leskero o Amariah, leskero o Achitub, 38leskero o Cadok the leskero o Achimaac.

O fori dine le Levitenge

39Kala hine o fori the o phuva, so chudle o potomki le Aronoskere la Kohatoskera fajtatar. On chudle ešebno kotor la phuvatar, so sas dino le Levitenge prekal o losos. 40Andre Judsko chudle o foros Hebron le maľenca, so sas pašal leste. 41Ale o gava le maľenca pašal oda foros sas dine le Kaleboske, le Jefunnoskere čhaske. 42Le Aronoskere potomkenge sas dine kale fori le maľenca: o Hebron, so sas o foros pro garuďipen6,42 4. M. 35,11, o Jattir, e Libna, e Eštemoa, 43o Chilen, o Debir, 44o Ašan the o Bet-Šemeš. 45Le kmeňostar Benjamin lenge sas dine o fori le maľenca: e Geba, o Alemet the o Anatot. Kala dešutrin (13) fori sas rozulade (rozďelimen) maškar o Kohatoskere potomki. 46Okla potomki le Kohatoskere chudle prekal o losos deš fori le kmeňostar Menašše pal o zapados.

47Le Geršomoskere potomkenge sas dine dešutrin fori andral o kmeňi Jissachar, Ašer, Naftali, the vichodno Menašše andro Bašan. 48Le Merariskere potomkenge prekal o losos sas dine dešuduj (12) fori andral o kmeňi Ruben, Gad the Zebulun. 49Avke o Izraeliti dine le Levitenge o fori le maľenca. 50Kala fori andral o kmeňi Juda, Šimeon the Benjamin lenge sas dine prekal o losi.

51Le kmeňostar Efrajim sas dine varesave le Kohatoskere fajtenge kala fori le maľenca: 52O Šichem pro Efrajimoskere brehi, so sas o foros pro garuďipen, o Gezer, 53o Jokmeam, o Bet-Choron, 54o Ajalon the o Gat-Rimmon. 55Le Kohatoskere fajtenge, save ačhile, sas dine le kmeňostar Menašše pro zapados o fori Aner the Bileam le maľenca.

56Le Geršomoskere potomkenge sas dine kala fori le maľenca:

andral o kmeňos Menašše pro vichodos o Golan andre phuv Bašan the Aštarot;

57le kmeňostar Jissachar: o Kedeš, o Daberat, 58o Ramot the o Anem;

59le kmeňostar Ašer: o Mašal, o Abdon, 60o Chukok the o Rechob;

61le kmeňostar Naftali: o Kedeš andre Galileja, o Chammon the o Kirjatajim.

62Olenge, ko ačhile le Merariskere potomstvostar, sas dine le kmeňostar Zebulun o fori Rimmon the Tabor le maľenca.

63Le kmeňostar Ruben pre vichodno sera le Jordanostar paš o Jericho lenge sas dine kala štar fori le maľenca: o Becer pre pušťa, e Jahca, 64o Kedemot the o Mefaat;

65a le kmeňostar Gad kala fori: o Ramot andro Gilead, o Machanajim, 66o Chešbon the o Jazer.

7

Le Jissacharoskere potomki

1Le Jissachar sas štar čhave: o Tolas, o Puah, o Jašub the o Šimron.

2Le Tolasoskere čhave sas o Uzzi, o Refajah, o Jeriel, o Jachmaj, o Jibsam the o Šemuel. On sas vodci andre famelija le Tolasoskera fajtake. Andre lengero fajtakero rodokmeňos sas zapisimen 22 600 zorale maribnaskere murša, sar kraľinelas o David.

3Le Uzzioskero čhavo sas o Jizrachiah. Le Jizrachioskere čhave sas o Michael, o Obadiah, o Joel the o Jiššijah. On savore sas vodci andro fajti. 4Andre lengero rodokmeňos sas zapisimen 36 000 maribnaskere murša, bo sas len but romňija the čhave.

5Savore zorale maribnaskere murša, save sas zapisimen andre le Jissacharoskero rodokmeňos, sas 87 000.

Le Benjaminengere potomki

6Le Benjamin sas trin čhave: o Belas, o Becher the o Jediael.

7Le Belas sas pandž čhave: o Ecbon, o Uzzi, o Uzziel, o Jerimot the o Iri. On sas zorale maribnaskere murša the vodci andre peskere fajti. Andre lengero rodokmeňos sas zapisimen 22 034 maribnaskere murša.

8Le Becheroskere čhave sas o Zemirah, o Joaš, o Eliezer, o Eljoenaj, o Omri, o Jeremot, o Abijah, o Anatot the o Alemet. 9Dojekh lendar sas vodcas andre peskeri fajta. Andre lengero rodokmeňos sas zapisimen 22 200 maribnaskere murša.

10Le Jediaeloskero čhavo sas o Bilhan. Le Bilhanoskere čhave sas o Jeuš, o Benjamin, o Ehud, o Kenaanah, o Zetan, o Taršiš the o Achišachar. 11Kala savore le Jediaeloskere čhave sas vodci andre peskeri fajta. Lendar sas 17 200 zorale maribnaskere murša, save sas pririchtimen te džal andro mariben. 12Le Irioskere čhave sas o Šuppim the o Chuppim.

O Dan7,12 Abo: aver murš sas dad le Chušimenge.

Le Naftaliskere potomki

13Le Naftaliskeri daj sas e Bilha a leskere čhave sas o Jachciel, o Guni, o Jecer the o Šallum.

Le Menaššeskere potomki

14Le Menašše la romňaha-služobňičkaha, andral o Aram, sas duj čhave: o Asriel the o Machir, savo sas dad le Gileadoske. 15O Machir arakhľa romňijen prekal o Šuppim the Chuppim. E Maacha sas leskeri pheň. Leskero dujto čhavo sas o Celofchad. Le Celofchad sas ča čhajora.

16Le Machir peskera romňaha la Maachaha sas čhavo a oj leske diňa nav Pereš. A leskero phral sas o Šereš. Le Šerešoskere čhave sas o Ulam the o Rekem. 17O Ulam sas dad le Bedanoske. Kala sas savore potomki le Gileadoskere, čhavo le Machiroskero, čhavo le Menaššeskero.

18Le Gileadoskeri pheň e Hammolechet sas daj le Išhodoske, Abiezeriske the le Machloske. 19Le Šemidas sas štar čhave: o Achjan, o Šechem, o Likchi the o Aniam.

Le Efrajimoskere potomki

20O Efrajim sas dad le Šutelachoske, ov le Beredoske, ov le Tachatoske, ov le Eladoske, ov le Tachatoske, 21ov le Zabadoske a ov le Šutelachoske. Le Efrajim sas mek duj čhave, o Ezer the o Elad, ale len murdarde o manuša andral o Gat akor, sar avle te čorel lengero dobitkos. 22Lengero dad o Efrajim but dživesa ľikerelas o smutkos. A avke avle ke leste leskere phrala a prevakerenas les. 23Paľis geľa ke peskeri romňi a pašľiľa laha. Uľiľa lake muršoro, saveske diňa nav Berijah, bo pre leskeri famelija avľa e bibach.

24Le Efrajimoskeri čhaj sas e Šeera. Oj diňa te ačhavel o Teluno the Upruno Bet-Choron the o Uzzen-Šeera.

25Le Efrajim sas mek jekh čhavo o Refach. Leskere potomki sas kala: Leskero čhavo o Rešef, leskero o Telach, leskero o Tachan, 26leskero o Ladan, leskero o Ammichud, leskero o Elišamas, 27leskero o Nun the leskero o Jozua.

28Lengere phuva the fori sas kala: o Betel le gavenca, pro vichodos o Naaran, pro zapados o Gezer le gavenca, the o Šichem le gavenca dži ke Ajja le gavenca.

29O kmeňos Menašše chudľa o foros Bet-Šean le gavenca, o Taanach le gavenca, o Megiddo le gavenca the o Dor le gavenca.

Andre kala fori bešenas o potomki le Jozefoskere, savo sas čhavo le Jakoboskero.

Le Ašeroskere potomki

30Le Ašeroskere čhave sas o Jimnah, o Jišvah, o Jišvi the o Berijah. Lengeri pheň sas e Serach.

31Le Berijoskere čhave sas o Cheber the o Malkiel, savo ačhaďa o gav Birzajit.

32Le Cheber sas trin čhave: o Jaflet, o Šomer the o Chotam. Lengeri pheň sas e Šua.

33Le Jafletoskere čhave sas o Pasach, o Bimhal the o Ašvat.

34Le Šemeroskere čhave sas o Achi, o Rohgah, o Jechubbah the o Aram.

35O čhave le Helemoskere, leskere phraleskere, sas o Cofach, o Jimnas, o Šeleš the o Amal.

36Le Cofachoskere čhave sas o Suach, o Charnefer, o Šual, o Beri, o Jimrah, 37o Becer, o Hod, o Šammas, o Šilšah, o Jitran the o Beeras.

38Le Jeteroskere čhave sas o Jefunneh, o Pispah the o Aras.

39Le Ulloskere čhave sas o Arach, o Channiel the o Ricjah.

40Kala savore sas le Ašeroskere potomki. On sas zorale maribnaskere murša the vodci andre peskere fajti. Andre lengero rodokmeňos sas zapisimen 26 000 zorale maribnaskere murša.

8

Le Benjaminengere potomki

1Le Benjamin sas pandž čhave. Ešebno (peršo) čhavo sas o Belas, dujto o Ašbel, trito o Achrach, 2štarto o Nochah the pandžto o Rafah.

3Le Belasoskere čhave sas o Addar, o Geras, o Abihud, 4o Abišuas, o Naaman, o Achoach, 5o Geras, o Šefufan the o Churam.

6O potomki le Echudoskere, save sas o vodci andre peskere fajti a save dživenas andre Geba, ale sas thode te bešel andro Manachat, hine kala: 7O Naaman, o Achijah the o Geras, saven prethode te bešel avrether a savo sas o dad le Uzzasoske the le Achichudoske.

8-9O Šacharajim premukľa peskere duje romňijen la Chušima the la Baara. Pozneder, sar bešelas andre Moabiko phuv, iľa peske la Chodeša romňake a laha les sas efta čhave: o Jobab, o Cibijas, o Mešas, o Malkam, 10o Jeuc, o Sachijah the o Mirmah. Kala sas o vodci andre peskere fajti.

11La Chušimaha les sas o Abitub the o Elpaal.

12Le Elpaaloskere čhave sas o Eber, o Mišam the o Šemed. On ačhade o fori Ono the Lod le gavenca, so hine pašal lende.

13O Berijah the o Šemas sas vodci le fajtenge, save bešenas andro Ajalon. On sas ola, save tradle avri le manušen andral o Gat. 14Le Berijoskere čhave sas o Achijo, o Šašak, o Jeremot, 15o Zebadijah, o Arad, o Eder, 16o Michael, o Jišpah the o Jochas.

17Le Elpaaloskere potomki sas o Zebadijah, o Mešullam, o Chizki, o Cheber, 18o Jišmeraj, o Jizlijah the o Jobab.

19Le Šimejoskere potomki sas o Jakim, o Zichri, o Zabdi, 20o Elienaj, o Cilletaj, o Eliel, 21o Adajah, o Berajah the o Šimrat.

22Le Šašakoskere potomki sas o Jišpan, o Eber, o Eliel, 23o Abdon, o Zichri, o Chanan, 24o Chananijah, o Elam, o Antotijah 25o Jifdejah the o Penuel.

26Le Jerochamoskere potomki sas o Šamšeraj, o Šecharijah, o Atalijah, 27o Jaarešijah, o Elijah the o Zichri.

28Kala savore sas zapisimen andro rodokmeňos sar vodci, save bešenas andro Jeruzalem.

29O Jeiel, oda hin o Abi-Gibeon, bešelas andro foros Gibeon. Leskeri romňi sas e Maacha. 30Leskero ešebno čhavo sas o Abdon, paľis o Cur, o Kiš, o Baal, o Ner, o Nadab, 31o Gedor, o Achijo, o Zecher 32the o Miklot, savo sas dad le Šimeoske. The on bešenas pašes paš peskere phrala andro Jeruzalem.

33O Ner sas dad le Kišoske a o Kiš le Sauloske. Le Sauloskere čhave sas o Jonatan, o Malki-Šua, o Abinadab the o Ešbaal. 34O Jonatan sas dad le Merib-Baaloske, o Merib-Baal le Michasoske.

35Le Michasoskere čhave sas o Piton, o Melech, o Tareas the o Achaz. 36O Achaz sas dad le Joaddoske a le Joaddoskere čhave sas o Alemet, o Azmavet the o Zimri. O Zimri sas dad le Mocasoske. 37O Mocas sas dad le Bineasoske, o Bineas le Rafoske, o Rafah le Elasoske, o Elasah le Aceloske.

38Le Acel sas šov čhave: o Azrikam, o Bocheru, o Jišmael, o Šearijah, o Obadijah the o Chanan. 39Leskere phrales le Ešek sas trin čhave: ešebno o Ulam, dujto o Jeuš the trito o Elifelet.

40Le Ulamoskere čhave sas zorale maribnaskere murša the lukostrelci. Sas les but potomki: Šel the penda (150) čhave the čhavengere čhave.

Kala savore sas andral o kmeňos Benjamin.

9

O manuša, save avle pale andro Jeruzalem

1Savore Izraeliti sas zapisimen pal peskeri fajta andro Zvitkos le Izraelike the Judske Kraľengero. Ale kerenas bini anglo RAJ, a vašoda sas o Judejci zaile a odľigende andro Babilon.

2Ešebne (perše) manuša, save avle pale te bešel andre peskeri phuv the andre peskere fori, sas vajkeci Izraeliti, rašaja, Leviti the le chramoskere služobňika. 3Andro Jeruzalem gele te bešel vajkeci manuša andral o kmeňi Juda, Benjamin, Efrajim the Menašše.

4-6Andral o kmeňos Juda ode avle pale te bešel 690 fameliji. On savore sas potomki le Judaskere čhavendar: le Perecostar, le Šelostar the le Zerachostar. Lengere vodci sas o Utaj, o Asajah the o Jeuel. O Utaj sas le Ammichudoskero čhavo a potomkos le Omrioskero, le Imrioskero, le Baniskero the le Perecoskero; o Asajah sas potomkos le Šeloskero a o Jeuel le Zerachoskero.

7-9Andral o kmeňos Benjamin ode avle pale te bešel 956 fameliji: lendar sas o Sallu le Mešullamoskero čhavo, saveske sas papus o Hodavijah a prapapus o Hassenuah; o Jibnejah le Jerochamoskero čhavo; o Elah le Uzzioskero čhavo, saveske sas papus o Michri; a o Mešullam le Šefatijahoskero čhavo, saveske sas papus o Reuel a prapapus o Jibnijah.

Kala savore sas vodci andre peskere fameliji.

O rašaja, save avle pale te bešel andro Jeruzalem

10-12Le rašajendar avle te bešel andro Jeruzalem o Jedajah, o Jojarib, o Jachin, o Azarijah, le Chilkijoskero čhavo, savo sas potomkos le Mešullamoskero, le Cadokoskero, le Merajotoskero the le Achituboskero; o Adajah le Jerochamoskero čhavo, savo sas potomkos le Pašchuroskero the le Malkijoskero; o Maasaj, le Adieloskero čhavo, savo sas potomkos le Jachzeroskero, le Mešullamoskero, le Mešillemitoskero the le Immeroskero.

13O rašaja, save sas vodci andre peskere fameliji, sas jekhetane 1 760. On džanenas mištes te kerel savori služba andro Chramos.

O Leviti save avle te bešel andro Jeruzalem

14-16Kala džene le Levitendar avle te bešel andro Jeruzalem: o Šemajah andral le Merariskero rodokmeňos, savo sas potomkos le Chaššuboske, le Azrikamoske the le Chašabijoske; o Bakbakkar, o Chereš, o Galal a o Mattanijah, le Michasoskero čhavo, savo sas potomkos le Zichriske the le Asafoske; o Obadijah, savo sas le Šemajoskero čhavo, o čhavo le Galaloske, o čhavo le Jedutunoske; o Berechijah le Asasoskero čhavo, saveske sas papus o Elkanah, savo bešelas andro gavora pašal o foros Netofa.

O chramoskere stražňika

17Kala džene stražinenas paš o chramoskero vudar: o Šallum, o Akkub, o Talmon, o Achiman the leskere phrala. O Šallum sas lengero vodcas. 18Dži andre oda časos stražinenas paš e Kraľiskeri Brana pre vichodno sera le foroskeri. On angloda stražinenas le Levitengere tabora.

19O Šallum, o potomkos le Koreoskero the le Ebjasafoskero, jekhetane leskera famelijaha andral e Korachoskeri fajta sas ačhade, hoj te stražinen paš o vudar le RAJESKERE Stanoskero, avke sar varekana lengere dada stražinenas le RAJESKERO taboris. 20O Pinchas, le Eleazaroskero čhavo, sas varekana lengero vodcas a o RAJ sas leha.

21O Zecharijah, le Mešelemijoskero čhavo, stražinelas paš o vudar andre le RAJESKERO Stanos.

22Savore, save sas avrikidle, hoj te stražinen e chramoskeri brana, sas 212. On sas zapisimen pal peskere gava. O David le prorokoha Samueloha ačhade kale stražňikengere daden andre služba. 23On the lengere potomki služinenas paš o brani andre le RAJESKERO Chramos a angloda andro Sentno Stanos. 24O brani sas pro štar seri: pro vichodos, zapados, severos the pro juhos. 25Furt pro eftato džives lengere phrala andral lengere gava, len čerinenas andre služba. Bo sako eftato džives pes čerinenas. 26Ola štar anglune stražňika sas Leviti. On pes starinenas pal o Chramos, skladi the pokladňi. 27On rači sas paš o Chramos, bo sas ačhade les te stražinel, a sako tosara mušinenas te phundravel e brana.

Le Levitengeri služba

28Varesave Leviti pes starinenas pal o veci pro lašariben andro Chramos. Sar o veci lenas avri abo thovenas pale, mušinenas len te zgenel. 29Aver džene merkinenas pro sersamos the pro savore sentne veci, pro sano aro, olejos, kaďidlos, koreňje the pre mol. 30Ale varesave rašaja kerenas o masci le koreňjendar.

31O Levitas o Mattitijah, o nekphureder čhavo le Šallumoskero le Korachoskera fajtatar, sas ačhado, hoj te pekel o sentne mare. 32Aver murša andral le Kohatoskeri fajta sas ačhade, hoj te pririchtinen o sentne mare andro Chramos sako Šabbat.

33Varesave vodci andral e Levitengere fameliji, save sas lavutara, bešenas andro Chramos a na kerenas ňič aver, bo mušinenas te el pririchtimen andre služba rat the džives.

34Kala savore sas vodci andre le Levitengere fameliji pal lengere fajti a bešenas andro Jeruzalem.

Le Sauloskero rodokmeňos

35O Jeiel, oda hin o Abi-Gibeon, ešebno bešelas andro foros Gibeon. Leskeri romňi sas e Maacha. 36Leskero ešebno čhavo sas o Abdon, paľis o Cur, o Kiš, o Baal, o Ner, o Nadab, 37o Gedor, o Achijo, o Zecharijah the o Miklot, 38savo sas dad le Šimeamoskero. The on bešenas paš peskere phrala andro Jeruzalem.

39O Ner sas dad le Kišoske, o Kiš le Sauloske. Le Sauloskere čhave sas o Jonatan, o Malki-Šua, o Abinadab the o Ešbaal. 40O Jonatan sas dad le Merib-Baaloske a ov le Michasoske. 41Le Michasoskere čhave sas o Piton, o Melech, o Tachrea, the o Achaz. 42O Achaz sas dad le Jaroske a o Jarah le Alemetoske, le Azmavetoske the le Zimriske. O Zimri sas dad le Mocasoske, 43ov le Bineasoske, ov le Refajoske, ov le Elasoske a ov le Aceloske.

44Le Acel sas šov čhave: o Azrikam, o Bocheru, o Jišmael, o Šearijah, o Obadijah the o Chanan.

10

Le Sauloskero meriben

1O Filišťinci gele pro mariben pro Izraeliti. Ale o Izraeliti pes rozdenašle a but lendar sas murdarde pro verchos Gilboa. 2O Filišťinci pes dochudle ko Saul the ke leskere trin čhave a murdarde le Jonatan, le Abinadab the le Malki-Šua. 3O mariben sas zoralo pašal o Saul, o lukostrelci les ľivinde a sas igen zraňimen.

4Akor o Saul phenďa le sluhaske, savo hordinelas leskere zbraňi: “Cirde avri e šabľa a murdar man sigeder, sar avena ola naobčhinde (naobrezimen), hoj mange te na keren ladž.”

Ale leskero sluhas oda na kamelas te kerel, bo igen daralas. Avke o Saul iľa peskeri šabľa a čhiďa pes pre late. 5Sar o sluhas dikhľa, hoj o Saul hino mulo, the ov pes čhiďa pre šabľa a muľa. 6Avke andre oda džives mule jekhetane o Saul the leskere trin čhave, vašoda ňiko leskere čhavendar pal leste na kraľinelas.

7Sar o Izraeliti, save bešenas andre dolina Jezreel, dikhle, hoj le Sauloskere murša pes rozdenašle a hoj o Saul the leskere čhave mule, the on denašle a omukle peskere fori. Avke o Filišťinci avle a zaile peske ola fori.

8Pre aver džives pal o mariben avle o Filišťinci te občorel olen, save sas mule, a arakhle ode le Saul the leskere trine čhaven pro verchos Gilboa. 9Pal o Saul čhide tele o gada, odčhinde leske o šero, ile leskeri vizbroj a bičhade len andre Filišťiniko phuv. Kada hiros dine te džanel peskere modlenge the le manušenge. 10Le Sauloskeri vizbroj thode andre peskere devlengero chramos a leskero šero figinde andre le Dagonoskero chramos.

11Sar o manuša andral o Jabeš-Gilead pes došunde, so o Filišťinci kerde le Sauloha, 12gele ode savore zorale murša, ile le Sauloskero ťelos the leskere čhavengero a ande len andro Jabeš. Parunde len andro hrobos tel o baro stromos a efta džives pes poscinenas.

13Avke o Saul muľa, bo na sas pačivalo le RAJESKE, na doľikerelas leskero lav a geľa the te phučel le mulengere duchendar, so majinel te kerel, 14a na le RAJESTAR. Vašoda o RAJ les diňa te murdarel a o kraľišagos diňa le Davidoske, le Izajoskere čhaske.

11

O David ačhel kraľis upral calo Izrael

1Savore Izraeliti pes zgele ko David andro Hebron a phende: “Se amen sam jekh rat. 2Tu ľidžahas le Izraeliten andro mariben mek sigeder, sar sas kraľis o Saul, bo o RAJ, tiro Del, tuke phenďa: ‘Tu ľidžaha mire manušen sar pasťjeris a ačheha lengero vodcas.’ ”

3Savore vodci andral o Izrael avle ko kraľis andro Hebron, kaj lenca phandľa anglo RAJ e zmluva. Avke pomakhle le David vaš o kraľis upral o Izrael, avke sar phenďa o RAJ prekal o prorokos Samuel.

O David zalel o Jeruzalem

4O David geľa savore Izraelitenca andro mariben pro Jeruzalem, so pes angloda vičinelas Jebus, bo ode furt bešenas o Jebuseja. 5Ola Jebuseja phende le Davidoske: “Ade pes na dochudeha!” Ale o David domarďa o zoralo foros Sion, oda hin akana o Foros le Davidoskero.

6Akor o David phenďa: “Ko ešebno (peršo) murdarela Jebusejis, ačhela nekbareder veľiťeľis.” Ešebno geľa o Joab, la Cerujakero čhavo, vašoda ačhiľa nekbareder veľiťeľis.

7Paľis o David ačhiľa te bešel andre oda zoralo foros, vašoda o manuša les vičinenas o Foros le Davidoskero. 8Paľis chudľa te ačhavel o foros pro vichodos pašal o than, kaj zrovňinďa o brehos, a o Joab oprikerďa o foros, kaj mek kampelas. 9O David ačhelas furt zoraleder, bo o RAJ o Nekzoraleder sas leha.

O trin zorale murša le Davidoskere

10Kala hine o zorale murša le Davidoskere, save jekhetane savore Izraelitenca les ačhade vaš o kraľis upral o Izrael a zoraľarde leskero kraľišagos pal caľi phuv, avke sar o RAJ diňa lav pal o Izrael:

11Ešebno o Jašobeam, andral le Chachmonoskeri fajta, savo sas vodcas le Trine, save sas trin zorale murša. La kopijaha murdarďa trin šel (300) muršen andre jekh mariben.

12Dujto ole Trinendar sas o Eleazar, le Dodoskero čhavo, andral le Achoachoskeri fajta. 13Ov sas le Davidoha andre Pas-Dammim akor, sar pes o Filišťinci zgele pro mariben. Ode sas jačmeňiskeri maľa. Sar o manuša denašenas le Filišťinendar, 14o Eleazar ačhelas maškar e maľa a marelas pes le Filišťinenca. Akor o Izraeliti ňerinde (zviťazinde) upral lende. Avke o RAJ diňa upral lende baro ňerinďipen (viťaztvo).

15Jekhvar avle trin le tranda (30) zorale muršendar ko David pre skala paš e jaskiňa Adullam. Akor o Filišťinike slugaďa peske kerde taboris andre le Refajengeri dolina. 16O David sas akor pro verchos andro zoralo than a e Filišťiniko slugaďengeri partija sas andro Betlehem. 17A o David kamelas igen te pijel paňi a phenďa: “Ko man dela te pijel paňi andral e chaňig, so hiňi paš e brana andro Betlehem?” 18Avke ola trin džene pes premarde prekal le Filišťinengero taboris, cirdle o paňi andral odi chaňig, so sas paš e brana andro Betlehem, a ande le Davidoske. Ale ov na kamelas oda paňi te pijel, ale čhorďa les avri sar obeta prekal o RAJ. 19A phenďa: “Mi chraňinel man o RAJ, hoj ada te kerav! Se oda uľahas avke, sar te piľomas o rat le muršengero, save gele te anel oda paňi.” A na kamelas oda paňi te pijel.

Kada kerde ola trin zorale murša.

O tranda zorale murša

20Le Joaboskero phral o Abišaj sas vodcas le tranda (30) zorale muršenge. Andre jekh mariben la kopijaha murdarďa trin šel (300) muršen, avke leskero nav ačhiľa baro maškar ola Tranda. 21Maškar ola Tranda les sas bareder pačiv a ačhiľa lengero vodcas, ale na sas les ajsi pačiv sar ole Trin.

22O Benajah, le Jehojadoskero čhavo, sas zoralo murš, kerelas but bare veci a sas andral o Kabceel. Ov murdarďa duje zorale Moabčanen. Andre jekh džives, sar delas o jiv, ov geľa andre chev a murdarďa le ľevos. 23Murdarďa the jekhe Egipťanos, savo sas učo buter sar duj metri. Choc le Egipťanoste andro vast sas igen thuľi kopija a leste ča e paca, o Benajah leske la iľa andral o vast a murdarďa les laha. 24Ada kerďa o Benajah, le Jehojadoskero čhavo, a aleha peske kerďa nav avke sar ola Trin. 25Maškar ola Tranda les sas pačiv, ale the avke na sas sar ola Trin. O David les ačhaďa veľiťeľiske upral peskere ťelesne stražňika.

26Aver zorale murša sas le Joaboskero phral o Asahel; le Dodoskero čhavo o Elchanan andral o Betlehem; 27o Šammot andral o Charor; o Chelec andral o Palon; 28o Iras, le Ikkešoskero čhavo andral e Tekoa; o Abiezer andral o Anatot; 29o Sibbechaj andral e Chuša; o Ilaj andral o Achoach; 30o Mahraj andral e Netofa; le Baanoskero čhavo Cheled andral e Netofa; 31le Ribajoskero čhavo o Itaj andral le Benjaminiko phuv Gibeja; o Benajah andral o Piraton; 32o Churaj andral o Gaašiskere dolini; o Abijel andral e Araba; 33o Azmavet andral o Bachurim; o Eljachbas andral o Šaalbon; 34le Hašemoskere čhave andral o Gizon; le Šageoskero čhavo o Jonatan andral o Harar; 35le Sacharoskero čhavo o Achijam andral o Harar; le Uroskero čhavo o Elifal; 36o Chefer andral e Mechera; o Achijah andral o Palon; 37o Checro andral o Karmel; le Ezbajoskero čhavo o Naaraj; 38le Natanoskero phral o Joel; le Hagrioskero čhavo o Mibchar; 39o Ammončanos o Celek; o Nachraj andral o Beerot, savo hordinelas o zbraňi le Joaboske, la Cerujakere čhaske; 40the o Jitričana o Ira the o Gareb; 41o Chetitos o Urijaš; le Achlajoskero čhavo o Zabad; 42le Šizasoskero čhavo o Adinas, savo sas vodcas andro kmeňos Ruben, le tranda maribnaskere muršenca; 43le Maachoskero čhavo o Chanan; o Jošafat andral o Mitan; 44o Uzzias andral o Aštarot; o Šamas the o Jeiel, o čhave le Chotamoskere andral o Aroer; 45le Šimrioskero čhavo o Jediael the leskero phral o Jochas andral o Tic; 46o Eliel andral e Machava; le Elnaamoskere čhave o Jeribaj the o Jošavijah; o Moabčanos o Jitmah; 47o Eliel; o Obed the o Jaasiel andral e Coba.

12

Le Davidoskere murša andral o kmeňos Benjamin

1Kala murša avle ko David andro Ciklag akor, sar denašľa le Saulostar, le Kišoskere čhastar. On sas zorale maribnaskere murša, save leske pomožinenas andro mariben. 2Savorende sas o luki a džanenas igen mištes te ľivinkerel le lukoha a te čhivkerel andral o prakos o bara le baľogne (ľave) vaj le čače (prave) vasteha. On sas andral o kmeňos Benjamin avke sar the o Saul.

3O Achiezer the o Joaš, le Šemaoskere čhave andral e Gibeja, sas veľiťeľa upral lende.

Kala murša sas: o Jeziel the o Palet, le Azmavetoskere čhave; o Berachas the o Jehu andral o Anatot; 4o Jišmajah andral o Gibeon, savo sas maškar o Tranda a sas lengero veľiťeľis; 5o Jirmejah, o Jachaziel, o Jochanan, o Jozabad andral e Gedera; 6o Eluzaj, o Jerimot, o Bealijah, o Šemarijah, o Šefatijah andral o Charuf; 7o Elkanah, o Jiššijah, o Azarel, o Joezer, o Jašobeam andral le Korachoskeri fajta; 8the O Joelah the Zebadijah, o čhave le Jerochamoskere andral o Gedor.

O murša andral o kmeňos Gad

9O murša andral o kmeňos Gad tiš gele ko David pro verchengere thana pre pušťa. On sas zorale maribnaskere murša, furt pririchtimen te džal andro mariben le šťitoha the la kopijaha. Sas zorale sar o ľevi a denašenas avke sar o sarni.

10Lengero vodcas sas o Ezer, dujto pal leste sas o Obadijah, trito o Eliab, 11štarto o Mišmannah, pandžto o Jirmejah, 12šovto o Attaj, eftato o Eliel, 13ochtoto o Jochanan, eňato o Elzabad, 14dešto o Jirmejah the dešujekhto (11.) o Machbannaj.

15Kala murša andral o kmeňos Gad sas veľiťeľa le slugaďenge. O bareder veľiťeľa sas upral ezeros (1 000) slugaďa a o teleder upral o šel (100). 16Sas oda on, save pregele prekal o Jordan andro ešebno (peršo) čhon akor, sar o paňi prečhorelas soduj brehi, a roztradle le manušen, save bešenas andre ola dolini pro vichodos the zapados.

O murša andral o kmeňi Benjamin the Juda

17The varesave džene andral o kmeňi Benjamin the Juda gele ko David pro verchengero than. 18O David geľa avri angle lende a phenďa: “Te aven ke ma andro smirom, hoj te pomožinel mange sar prijaťeľa, akor ačhen manca, ale te man avľan te del andre le ňeprijaťeľiske, choc mire vastenca ňikas ňič na kerďom, o Del amare dadengero pre oda mi dikhel a mi marel tumen.”

19Akor le Devleskero duchos avľa pro Amasaj, savo sas veľiťeľis upral o Tranda, a ov phenďa:

“Sam tire, David!

Sam tuha, čhavo le Izajoskero.

Smirom! O smirom tuke the oleske, ko tuke pomožinel!

Se korkoro tiro Del tuke pomožinel.”

Avke o David len priiľa a ačhaďa len veľiťeľenge upral peskere slugaďa.

O murša andral o kmeňos Menašše

20The varesave murša andral o kmeňos Menašše gele ko David akor, sar džalas le Filišťinenca pro mariben pro Saul. Ale ačhiľa pes, hoj o David the leskere murša le Filišťinenge na pomožinde, bo o Filišťinike vodci peske phende: “Ov šaj predžal ko Saul, ke peskero raj, a šaj meras.” Avke bičhade les het andro Ciklag. 21Sar džalas andro Ciklag, džanas leha kala murša andral o Menašše: o Adnach, o Jozabad, o Jediael, o Michael, o Jozabad, o Elihu the o Cilletaj. On sas savore veľiťeľa upral o ezeros slugaďa. 22On pomožinenas le Davidoske andro mariben pro zbujňikengere partiji, bo savore sas zorale maribnaskere murša a ačhile veľiťeľa upral leskeri armada. 23Sako džives avenas o murša le Davidoske te pomožinel, medik les na sas bari armada, ajsi sar te le Devleskeri armada.

Le Davidoskeri armada andro Hebron

24Kala sas o vizbrojimen slugaďa, save avle ko David andro Hebron, hoj te den leske le Sauloskero kraľišagos, avke sar phenďa o RAJ:

25Andral o kmeňos Juda: 6 800 murša, save hordinenas o šťitos the kopija a sas furt pririchtimen andro mariben;

26andral o Šimeon: 7 100 zorale maribnaskere murša;

27andral o Levi: 4 600 murša, 28lenca o vodcas andral le Aronoskeri fajta o Jehojada le 3 700 muršenca 29a o terno Cadok, savo sas zoralo maribnaskero murš, le bišuduje (22) veľiťeľenca andral peskeri famelija;

30andral o Benjamin, le Sauloskero kmeňos: 3 000 murša. On dži akor sas le Sauloha;

31andral o Efrajim: 20 800 zorale maribnaskere murša, dojekhes lendar sas baro nav andre peskeri fajta;

32andral o jepaš kmeňos Menašše pro zapados: 18 000 murša, save sas kidle avri pre oda, hoj te ačhaven le David kraľiske;

33andral o Jissachar: 200 vodci jekhetane le muršenca, saven ľidžanas. On achaľile, so pes ačhela, a džanenas, so le Izraelitenge kampel te kerel;

34andral o Zebulun: 50 000 murša, save sas pririchtimen te džal andro mariben chocsave zbraňenca;

35andral o Naftali: 1 000 veľiťeľa a lenca 37 000 murša vizbrojimen le kopijenca the šťitenca;

36andral o Dan: 28 600 murša pririchtimen andro mariben;

37andral o Ašer: 40 000 murša pririchtimen andro mariben;

38le vichodne Jordanostar, le kmeňostar Ruben, Gad the jepaš Menašše: 120 000 murša, save sas vizbrojimen chocsave zbraňenca.

39Savore kala slugaďa sas pririchtimen te džal pro mariben a gele andro Hebron, bo sas igen vaš oda, hoj te ačhaven le David kraľiske upral calo Izrael. The savore Izraeliti kamle, hoj o David te ačhel kraľiske. 40On ačhile paš o David trin džives, chanas the pijenas, bo o Izraeliti pes pal lende starinenas. 41The ola, ko bešenas dur, avke sar o Jissachar, o Zebulun the o Naftali, anenas lenge pro somara, ťavi, mulici the guruva igen but chabena – aro, šuke figi the hroznos, mol, olejos, guruven the bakren – bo andro Izrael sas baro radišagos.

13

Preľigenen e Zmluvakeri Archa

1O David pes zgeľa savore veľiťeľenca upral o ezeros the upral o šel slugaďa a vakerelas lenca, hoj les te den goďi. 2Phenďa savore Izraelitenge, save sas ode zgele: “Te san vaš kada a te hin oda le RAJESTAR, amare Devlestar, akor bičhavas le muršen ke amare phrala andre savore Izraeloskere phuva, the ko rašaja the Leviti andre lengere fori the gava, hoj te aven ke amende. 3A anaha ke amende e Zmluvakeri Archa amare Devleskeri, bo na džalas amenge pal late, sar kraľinelas o Saul.” 4Savore priačhile pre oda, so o David phenďa, bo oda sas dojekheske pre dzeka.

5Avke o David ke peste zvičinďa savore Izraeliten le Egiptske paňestar Šichor pro juhos dži paš o Lebo-Chamat pro severos, hoj te anen le Devleskeri Archa andral o Kirjat-Jearim. 6Paľis o David the savore Izraeliti gele andro Baala (oda hino Kirjat-Jearim) andre Judsko, hoj odarik te len e Archa le Devleskeri, savi pes vičinel pal o RAJ, savo bešel upral o cherubi.

7Preľigenas le Devleskeri Archa andral Abinadaboskero kher pro nevo verdan, so ľidžanas o Uzzah the o Achijo. 8O David the savore Izraeliti khelenas the giľavenas anglo Del caľa peskera zoraha a bašavenas pro citari, harfi, bubni, cimbali the trubi.

9Sar avle ko Kidonoskero humnos, o Uzzah nacirdľa o vast ke Archa, hoj la te zachudel a te na perel, bo le guruvenge podgele o pindre. 10Takoj o RAJ choľisaľiľa pro Uzzah a murdarďa les, bo nacirdľa o vast pre Archa. Ode pro than muľa anglo Del.

11O David rušelas, hoj o RAJ demaďa a murdarďa le Uzzah andre choľi, vašoda pes vičinel oda than dži adadžives Perec13,11 Oda hin: Te predemel. -Uzzah.

12Oda džives o David daranďiľa le Devlestar a phenďa: “Sar ľigenava ke mande le Devleskeri Archa?” 13Avke o David na diňa te ľidžal e Archa ke peste andro Jeruzalem, ale ľigenďa la andro kher ko Obed-Edom, savo sas andral o Gat. 14Le Devleskeri Archa ačhiľa trin čhon andro kher ko Obed-Edom a o RAJ požehňinelas caľa leskera famelija the savoro, so les sas.

14

Le Davidoskero palacis the čhave

1O Tirsko kraľis Chiram bičhaďa ko David peskere služobňiken, muraren the ťesaren le cedroskere kaštenca, hoj leske te ačhaven o palacis. 2Akor o David sprindžarďa, hoj les o RAJ čačes ačhaďa vaš o kraľis upral o Izrael a hoj leskero kraľišagos upre hazdňa prekal peskero narodos Izrael.

3O David peske iľa avre romňijen, savenca les sas buter čhave andro Jeruzalem. 4Kala hine lengere nava: o Šammuas, o Šobab, o Natan, o Šalamun, 5o Jibchar, o Elišuas, o Elpelet, 6o Nogah, o Nefeg, o Jafias, 7o Elišama, o Beeljadas the o Elifelet.

O ňerinďipen upral o Filišťinci

8Sar pes došunde o Filišťinci, hoj o David hino pomakhlo kraľis upral calo Izrael, gele pal leste, hoj les te zalen. Sar o David ada šunďa, geľa avri pre lende. 9O Filišťinci andre dolina le Refajengeri džanas pro gava te murdarel a te čorel. 10Avke o David phučelas le Devlestar: “Majinav te džal pro Filišťinci? Deha len mange andro vasta?”

O RAJ leske odphenďa: “Dža, dava len andre tire vasta.”

11Avke o David peskere muršenca džanas andro Baal-Peracim a ode upral lende ňerinďa (zviťazinďa). A phenďa: “O Del rozčhinďa mire vasteha le ňeprijaťeľen, avke sar o paňi predemel e hradza.” Avke ole thaneske dine nav Baal-Peracim. 12O Filišťinci ode mukle the peskere devloren a o David len diňa te zlabarel.

13Ale o Filišťinci pale gele pre ola gava andre dolina. 14Avke o David pale phučelas le Devlestar a ov leske odphenďa: “Ma dža pre lende anglunestar, ale obdža len paš o balzamike stromi. 15Soča šuneha o hangos pal o slugaďengero phiriben pro agor ole balzamike stromengero, takoj dža pro Filišťinci, bo o Del džal anglal tu len te marel.” 16O David kerďa sa avke, sar leske o Del phenďa, a murdarkerelas le Filišťinen le Gibeonostar dži paš o Gezer.

17O hiros pal kada, so kerďa o David, pes rozľigenďa andre savore phuva. O RAJ avke kerďa, hoj pes lestar te daran savore narodi.

15

E Zmluvakeri Archa preľigenen andro Jeruzalem

1Andro Foros le Davidoskero peske o David ačhaďa khera. Pririchtinďa the than prekal e Devleskeri Archa a ačhaďa prekal late stanos. 2A phenďa: “Ňiko našťi ľidžal le Devleskeri Archa, ča o Leviti. Bo len peske o RAJ kidňa avri, hoj la te hordinen a te keren paš late e služba pro furt.”

3Paľis o David diňa te zvičinel savore Izraeliten andro Jeruzalem, hoj te ľidžan le RAJESKERI Archa pre oda than, kaj ov pririchtinďa. 4Avke o David diňa te vičinel le Aronoskere the Levitengere potomken. 5Avľa o vodcas Uriel le 120 muršenca andral le Kohatoskeri fajta, 6o Asajah le 220 muršenca andral le Merariskeri fajta, 7o Joel le 130 muršenca andral le Geršomoskeri fajta, 8o Šemajah le 200 muršenca andral le Elicafanoskeri fajta, 9o Eliel le ochtovardeš (80) muršenca andral le Chebronoskeri fajta 10the o Amminadab 112 muršenca andral le Uzzieloskeri fajta.

11Paľis o David vičinďa le rašajen le Cadok the le Ebjatar the le Leviten le Uriel, le Asajah, le Joel, le Šemajah, le Eliel the le Amminadab 12a prikazinďa lenge: “Tumen san o vodci andre le Levitengere fajti. Sentňaren pes the okle Levitenca a ľidžan e Archa le RAJESKERI, le Izraeloskere Devleskeri, pre oda than, so pririchtinďom. 13Bo angloda pes oda kerelas bijal tumende, Levitale, a vašoda o RAJ, amaro Del, amen demaďa andre choľi, bo na phučahas lestar, sar majinas te kerel pal oda, so hin pisimen.”

14Avke o rašaja the o Leviti pes sentňarde a preľigende e Zmluvakeri Archa le RAJESKERI, le Izraeloskere Devleskeri. 15O Leviti ľigenenas e Archa le Devleskeri le dručkenca pro phiko, avke sar o Mojžiš prikazinďa prekal le RAJESKERO lav.

16Paľis o David prikazinďa le Levitengere vodcenge, hoj te kiden avri dženen peskere famelijendar, hoj te giľaven the radišagoha te bašaven pro harfi, citari the cimbali.

17Avke o Leviti kidle avri le Heman, le Joeloskere čhas, leskera famelijatar le Asaf, le Berechijoskere čhas, the le Etan, le Kušajoskere čhas, andral e fajta Merari, 18a paš lende lengere phralen, save len majinenas te čerinel: le Zecharijah, le Jaaziel, le Šemiramot, le Jechiel, le Unni, le Eliab, le Benajah, le Maasejah, le Mattitijah, le Elifeleh; the le Miknejah a le chramoskere stražňiken: le Obed-Edom the le Jeiel.

19O lavutara o Heman, o Asaf the o Etan bašavenas pro brondzune cimbali. 20O Zecharijah, o Aziel, o Šemiramot, o Jechiel, o Unni, o Eliab, o Maasejah the o Benajah bašavenas pro harfi o učeder hangos. 21O Mattitijah, o Elifeleh, o Miknejah, o Obed-Edom, o Jeiel the o Azaziah bašavenas pro citari o teluno hangos. 22O Kenanijah sas avrikidlo, hoj te ľidžal le Leviten, save sas lavutara, bo mištes džanelas te giľavel a te bašavel.

23-24O Berechijah the o Elkanah, o Obed-Edom the o Jechijah stražinenas paš o vudar, kaj sas e Archa. O rašaja o Šebanijah, o Jošafat, o Netaneel, o Amasaj, o Zecharijah, o Benajah the o Eliezer trubinenas angle Devleskeri Archa.

25O David, o Izraelike vodci the o veľiťeľa upral o ezeros džanas bare radišagoha te ľidžal e Zmluvakeri Archa upre andral le Obed-Edomoskero kher. 26O Del pomožinelas le Levitenge, save ľidžanas e Zmluvakeri Archa le RAJESKERI, vašoda obetinde leske efta biken the efta bakren. 27Avke o David, o Leviti, save ľidžanas e Zmluvakeri Archa, ola, save giľavenas, the o Kenanijah, savo ľidžanas o giľavipen, sas urde andro ľanoskere plašťi a pro David sas mek urdo o efodos le ľanostar. 28Savore Izraeliti džanas le RAJESKERA Archaha upre andro Jeruzalem bara vikaha the bašavibnaha pro cimbali, harfi, citari, rohi the trubi.

29Sar avle la RAJESKERA Archaha andro Jeruzalem, ipen akor e Mikal, le Sauloskeri čhaj, dikhelas avri prekal e oblaka. Sar dikhľa le David, hoj radišagoha khelel, dikhľa les tele andre peskero jilo.

16

E Archa thoven andro stanos

1Le Devleskeri Archa ande a thode la andro stanos, so prekal late ačhaďa o David. Paľis ande anglo Del o labarde the smiromoskere obeti. 2Sar o David dokerďa ola labarde the smiromoskere obeti, požehňinďa le manušen andre le RAJESKERO nav. 3Paľis diňa le muršen the džuvľen, savore Izraeliten, po jekh maro the bokeľi le ďatľendar the šuke hroznendar.

4Varesave Leviten ačhaďa, hoj te služinen angle RAJESKERI Archa a le giľavipnaha te lašaren, te modľinen a te paľikeren le RAJESKE, le Izraelike Devleske. 5O Asaf sas lengero vodcas a dujto pal leste sas o Zecharijah. O Jaaziel, o Šemiramot, o Jechiel, o Mattitijah, o Eliab, o Benajah, o Obed-Edom the o Jeiel bašavenas pro harfi the citari a o Asaf pre cimbala. 6O rašaja o Benajah the o Jachaziel furt trubinenas angle Devleskeri Zmluvakeri Archa.

O David lašarel le Devles

7Andre oda džives o David ešebnovar (peršovar) ačhaďa le Asaf the leskere pašutnen, hoj le lašaribnaha te paľikeren le RAJESKE:

8“Paľikeren le RAJESKE, hazden upre leskero nav!

Den te džanel leskere skutki maškar o narodi!

9Giľaven leske, bašaven leske!

Vakeren pal savore leskere zazraki!

10Lašaren tumen leskere sentne naveha!

Mi radisaľon o jile olenge, ko roden le RAJES!

11Roden le RAJES the leskeri zor,

ma preačhen te rodel leskero muj!

12Leperen tumenge pro zazraki,

pro bare veci, so kerďa,

the pre oda, sar sudzinelas,

13tumen, o čhave le Izraeloskere, leskere služobňikoskere;

o čhave le Jakoboskere, le Devleskere avrikidle!

14Ov hin o RAJ, amaro Del,

leskere zakoni hine prekal o manuša pal caľi phuv.

15Šoha (ňikda) ma bisteren pre leskeri zmluva,

pre leskero lav, so prikazinďa ezera pokoleňenge.

16Phandľa e zmluva le Abrahamoha,

a la veraha diňa lav le Izak,

17le Jakoboske la diňa sar zakonos,

le Izraeloske sar e večno zmluva,

18akor, sar phenďa: ‘Tuke dava e Kanaaňiko phuv

andro ďeďictvos.’

19Sar mek sanas ča frima džene,

a sanas andre odi phuv ča cudzinci.

20Phirenas andral jekh narodos ke aver

a andral jekh kraľišagos ke aver.

21O Del na domukľa, hoj len vareko te trapinel,

vaš lende pokarhinďa the le kraľen:

22‘Ma thoven o vasta pre mire pomazimen manuša,

ma dukhaven mire proroken!’

23Dojekh pre kadi phuv giľaven le RAJESKE!

Džives pre džives vakeren pal leskero spaseňje!

24Vakeren le narodenge pal leskeri slava,

den te džanel savore manušenge pal leskere zazraki.

25Bo o RAJ hino baro, les kampel te del nekbareder lašariben

a lestar te daral buter sar savore devlendar.

26Bo savore devla andral aver narodi hine ča modli,

ale o RAJ stvorinďa o ňebos.

27E pačiv the e slava hine anglal leste,

e zor the o radišagos hin ode, kaj ov bešel.

28Den le RAJESKE, savore manušale pre phuv,

den le RAJESKE e slava the e zor.

29Den le RAJESKE e slava hodno leskere naveske!

Hazden upre o dari a džan angle leste!

Banďon tele anglo RAJ andre leskero sentno šukariben!

30Izdra lestar, calo svetos!

E phuv hiňi zorales zathoďi,

na čhalavela pes!

31Mi radisaľol o ňebos a e phuv mi thovel baripen,

mi vakeren maškar o narodi: ‘O RAJ kraľinel!’

32Mi šunďol zorales o moros the savoro, so andre hin,

mi oslavinel e maľa the savoro, so upre hin!

33O stromi andro veš mi giľaven radišagostar anglo RAJ,

bo ov avela te sudzinel le manušen pre phuv.

34Paľikeren le RAJESKE, bo hino lačho;

leskero lačhejileskeriben ľikerel pro furt.

35Vičinen pre leste: ‘Zachraňin amen, Devla, Spasiťeľina amaro!

Cirde amen avri le narodendar a zvičin amen jekhetane,

hoj te paľikeras tire sentne naveske

a te radisaľon andre tiri sentňi slava.’

36Mi el lašardo o RAJ, o Del le Izraeloskero,

akanastar pro furt!”

A savore manuša odphende: “Amen! Slava le RAJESKE!”

O službi andro Jeruzalem the Gibeon

37O David ačhaďa le Asaf the leskere pašutne Leviten, hoj angle RAJESKERI Zmluvakeri Archa furt te keren e dživeseskeri služba, 38the le Obed-Edom a leskere šovardeš the ochto (68) pašutnen. O Obed-Edom, le Jedutunoskero čhavo, the o Chosah sas upral savore chramoskere stražňika.

39O David mukľa le rašas Cadok the le rašajen andral leskeri fajta angle RAJESKERO Stanos pro učo than andro Gibeon, 40hoj furt te anen le RAJESKE pro oltaris o labarde obeti, tosara the rači, a oda avke, sar hin pisimen andre le RAJESKERO zakonos, so diňa le Izraelitenge. 41Lenca sas o Heman, o Jedutun the ola, save sas avrikidle, hoj te paľikeren le RAJESKE vaš oda, hoj leskero lačhejileskeriben ľikerel pro furt. 42O Heman the o Jedutun pes starinenas pal o trubi, pal o cimbali the pal aver nastroji pro lašariben. Le Jedutunoskere čhave ačhenas paš e brana.

43Paľis pes savore manuša rozgele khere. Geľa the o David, hoj te požehňinel peskera famelija.

17

O RAJ del lav le David

1Sar o David imar bešelas andre peskero palacis, phenďa le prorokoske Natanoske: “Me bešav andre cedroskero palacis, ale le RAJESKERI Zmluvakeri Archa hiňi ča andro stanos.”

2O Natan le Davidoske odphenďa: “Ker oda, so hin tuke pro jilo, bo o Del hino tuha.”

3Mek odi rat, o Del phenďa le Natanoske: 4“Dža a phen mire služobňikoske le Davidoske, hoj kada phenel o RAJ: ‘Na, na ačhaveha mange kher, hoj me te bešav ode. 5Se na bešav andro chramos akorestar, sar ľigenďom avri le Izraeliten andral o Egipt, dži adadžives, ale somas andro stanos, a džavas tumenca than thanestar. 6Sar phiravas le Izraelitenca, šoha (ňikda) na phenďom le vodcenge andro Izrael, savenge prikazinďom, hoj te ľidžan mire manušen: “Soske mange na ačhaven o cedroskero chramos?” ’

7Mire služobňikoske le Davidoske phen, hoj kavke vakerel o RAJ o Nekzoraleder: ‘Iľom tut la maľatar, kaj pasinehas le bakren, hoj te ačhes vodcas upral mire manuša, o Izrael. 8Džavas tuha všadzik, kaj džahas, a zňičinďom angle tu savore tire ňeprijaťeľen. Kerava, hoj tiro nav ela baro, avke sar o nava le nekbaredere vodcengere pre phuv. 9Peskere Izraelike narodoske dava than, kaj les thovava. Ode pre peskero than bešela a na mušinela pes buter te daral. A o nalačhe manuša les na dukhavena avke sar angloda, 10sar ľidžanas mire manušen o sudci, saven ačhaďom upral o Izrael. Tire ňeprijaťeľen thovava tele.

Me o RAJ tuke phenav, hoj tut dava but potomken. 11Sar avela tiro časos a sar aveha parumen paš tire phure dada, ačhavava pal tute pro tronos tire potomkos a kerava, hoj leskero kraľišagos te el zoralo. 12Ov mange ačhavela o chramos a me kerava, hoj te ačhel leskero kraľišagos pro furt. 13Avava leske dad a ov ela miro čhavo. A miro jileskeriben lestar na odlava, avke sar odiľom le Saulostar, savo sas anglal tute, 14ale ačhavava les upral mire manuša the kraľišagos pro furt. Ov bešela pro tronos pro furt.’ ”

15O Natan phenďa le Davidoske sa avke, sar oda šunďa le RAJESTAR andro viďeňje.

Le Davidoskeri modľitba

16Akor o David geľa andro Sentno Stanos, bešľa peske anglo RAJ a phenelas: “Ko som me, RAJEJA, Devla, a ko hiňi miri famelija, hoj man anďal dži ade? 17Ale Devla, frima tuke oda sas a mek vakerehas pal oda, so ela tire služobňikoskera famelijaha. Tu dikhes pre ma sar pre varesavo baro manuš, ó, RAJEJA, Devla. 18So mek buter šaj phenav me, o David, pre oda, hoj man des ajsi bari pačiv? Se tu mištes džanes tire služobňikos. 19Ó, RAJEJA, tu prekal tiro služobňikos the pal tiro jilo kerďal kala bare veci a diňal oda te džanel mange. 20Ó, RAJEJA, nane ňiko ajso sar tu! Nane aver Del, ča tu, avke sar oda korkore šunďam amare kanenca. 21A savo aver narodos pre phuv hino ajso sar o Izrael? O narodos, saves peske tu, Devla, cinďal avri andral o otroctvos, hoj te en tiro narodos a aleha peske kerďal baro nav akor, sar lenge kerehas bare the zorale veci, sar len lehas avri andral o Egipt a sar tradľal avri anglal lende avre naroden. 22Tu kerďal, hoj o Izraeliti te en tire manuša pro furt, a tu, ó, RAJEJA, ačhiľal lengero Del.

23Akana, RAJEJA, doľiker pro furt oda lav, so diňal mange the mira famelijake. Ker sa avke, sar phenďal, 24hoj tiro nav te el furt barardo a hoj o manuša pal tu te vakeren: ‘O RAJ o Nekzoraleder hino le Izraeloskero Del!’ A e kraľiskeri famelija tire služobňikoskeri le Davidoskeri mi ačhel pro furt anglal tute.

25Se tu, Devla miro, sikaďal peskere služobňikoske, hoj thoveha mira famelija furt pro tronos. Vašoda me akana bi e dar anav anglal tu kadi modľitba. 26Ale akana, ó, RAJEJA, tu sal o Del a phenďal tire služobňikoske kada lačhipen. 27Mangav tut, požehňin mira caľa famelija, hoj pro furt te ačhen pro tronos. Bo so tu požehňines, RAJEJA, ačhel furt požehňimen.”

18

Le Davidoskere ňerinďipena

1Pal varesavo časos o David ňerinďa (zviťazinďa) upral o Filišťinci a iľa lendar o foros Gat le pašutne gavenca.

2O David ňerinďa the upral o Moabčana. On pes leske poddine a počinenas leske o daňe.

3Paľis ňerinďa the upral o Hadad-Ezer, o kraľis andre phuv Coba, paš o Chamat akor, sar peske džalas te zalel o phuva paš o paňi Eufrat. 4O David zaiľa lestar ezeros (1 000) verdana, efta ezera (7 000) muršen pro graja the 20 000 slugaďen. Mukľa peske lendar ča šel (100) grajen le verdanenca a olenge, save ačhile, diňa te phagel o pindre.

5Sar avle o Aramejčana andral o Damaskus te pomožinel le Hadad-Ezeroske, o David murdarďa lendar 22 000 muršen. 6Paľis o David diňa te rozačhavel slugaďen andro Damaskus. Avke o Aramejčana pes poddine le Davidoske a počinkerenas leske o daňe. O RAJ pomožinelas le Davidoske te ňerinel všadzik, kaj džalas.

7O David iľa o somnakune šťiti, so hordinenas le Hadad-Ezeroskere veľiťeľa, a odľigenďa len andro Jeruzalem. 8Andral le Hadad-Ezeroskere fori Tibchat the Kun o David skidňa igen but brondzos. Paľis o Šalamun diňa lestar te kerel e igen bari nadrža, o slupi the o sersamos prekal o Chramos.

9Sar o kraľis Tou andral o Chamat šunďa, hoj o David ňerinďa upral caľi armada le Hadad-Ezeroskeri andral e Coba, 10bičhaďa peskere čhas le Hadoram ko kraľis David, hoj leske te phenel: “Smirom tuke! Av bachtalo, bo ňerinďal upral o Hadad-Ezer.” A bičhaďa leske somnakune, rupune the brondzune veci. O kraľis Tou ada kerďa, bo the ov sas andro mariben le Hadad-Ezeroha. 11Ole veci o kraľis David sentňarďa le RAJESKE jekhetane le rupoha the le somnakaha, so iľa avre narodendar: le Edomčanendar, Moabčanendar, Ammončanendar, Filišťinendar the Amalekendar.

Le Davidoskere uradňika

12O Abišaj, čhavo la Cerujakero, ňerinďa andre Lonďi Dolina upral o 18 000 Edomčana. 13Rozačhaďa peskere slugaďen andro tabora pal calo Edom a savore Edomčana pes le Davidoske poddine. O RAJ pomožinelas le Davidoske te ňerinel všadzik, kaj džalas.

14O David kraľinelas upral calo Izrael a sas pačivalo the čačipnaskero ke dojekh manuš. 15O Joab, la Cerujakero čhavo, sas veľiťeľis upral e armada; o Jošafat, le Achiludoskero čhavo, sas nekbareder pisaris; 16o Cadok, le Achituboskero čhavo, the o Abimelech, le Ebjataroskero čhavo, sas rašaja; o Šavša sas pisaris; 17o Benajah, le Jehojadoskero čhavo, sas veľiťeľis le Kereťanenge the le Pileťanenge, save stražinelas le kraľis. Le Davidoskere čhave sas nekbareder uradňika le kraľiske.

19

O mariben le Ammončanenca the Aramejčanenca

1Sar o Ammoniko kraľis Nachaš muľa, ačhiľa pal leste kraľis o Chanun, leskero čhavo. 2O David peske phenďa: “Presikavava le Chanunoske, le Nachašiskere čhaske, o jileskeriben, avke sar oda kerďa leskero dad mange.” Avke bičhaďa peskere služobňiken, hoj leske te presikavel o pharipen pal leskero dad.

Sar avle le Davidoskere služobňika andre le Ammončanengeri phuv, 3o Ammonike vodci phende le Chanunoske: “Gondoľines tuke, hoj o David kamel te del pačiv tire dades oleha, hoj bičhavel peskere služobňiken, hoj tuke te presikavel o pharipen? Na! Bičhavel len vašoda, hoj te predikhen kadi phuv a paľis la te zalen.” 4Akor o Chanun chudľa le Davidoskere služobňiken, ohoľinďa len, jepaš gada lenge ostrihinďa le perestar dži tele a mukľa len te džal.

5Sar oda vareko phenďa le Davidoske, ov anglal lende bičhaďa avre muršen, bo ola murša sas igen pre ladž. O kraľis diňa lenge te phenel: “Ačhen andro Jericho, medik tumenge na barola o bajuzi pre brada a paľis šaj aven pale.”

6Sar o Ammončana peske pridžandle, hoj le David rozchoľarde, o Chanun the o Aramejčana počinde tranda the štar (34) toni rup, hoj lenge te bičhaven maribnaskere verdana the muršen pro graja andral e Aram-Naharajim, Aram-Maacha the Coba. 7Paľis 32 000 verdana the o kraľis andral e Maacha peskere muršenca avle a kerde peske taboris paš e Medeba, medik o Ammončana doavle odarik, kaj sas andro mariben.

8Sar pes pal oda došunďa o David, bičhaďa andro mariben le Joab the caľa armada. 9O Ammončana pes rozačhade pro mariben angle foroskeri brana a o kraľa, save lenge avle te pomožinel, ačhenas pre peskere thana pre maľa.

10Sar o Joab dikhľa, hoj avle pre leste anglunestar the palunestar, kidľa peske avri nekfedere muršen andral calo Izrael a rozačhaďa len pro Aramejčana. 11A olen, save ačhile, diňa peskere phraleske le Abišajoske, hoj len te rozačhavel pro Ammončana. 12O Joab leske phenďa: “Te dikheha, hoj o Aramejčana hine zoraleder sar me, aveha mange te pomožinel, a te dikhava, hoj o Ammončana hine zoraleder sar tu, džava me tuke te pomožinel. 13Av zoralo a maras pes zorales vaš amare manuša the vaš le Devleskere fori! Mi kerel o RAJ oda, so hin lačho anglal leskere jakha.”

14Avke o Joab peskere muršenca džalas andro mariben pro Aramejčana, ale on lestar denašle. 15Sar o Ammončana dikhle, hoj o Aramejčana denašen le Joabostar, the on chudle te denašel anglal leskero phral Abišaj a gele pale andro foros. Avke o Joab pes visarďa le maribnastar a geľa andro Jeruzalem.

16Sar o Aramejčana dikhle, hoj o Izraeliti upral lende ňerinde (zviťazinde), bičhade vaš aver Aramejčana, save bešenas pre aver sera le paňestar Eufrat. On avle ke lende a o Šobach19,16 Abo: Šofach, o veľiťeľis upral e armada le Hadad-Ezeroskeri, len ľidžalas.

17Sar pal oda le Davidoske phende, diňa te zvičinel savore Izraeliten, pregeľa prekal o Jordan a rozačhaďa pes angle lende. Avke o David pes mukľa pre lende pro mariben a marelas pes le Aramejčanenca, 18ale on le Izraelitendar denašle a o David the leskere murša murdarde 7 000 muršen pro graja, 40 000 slugaďen the le Šobach, savo sas veľiťeľis upral e armada.

19Sar savore kraľa, save služinenas le Hadad-Ezeroske, dikhle, hoj o Izrael ňerinďa upral lende, phandle le Davidoha zmluva a služinenas leske.

Avke o Aramejčana na kamle buter te pomožinel le Ammončanenge.

20

O David zalel e Rabba

1Pre aver berš jarone, andro časos, sar o kraľa džanas andro mariben, o Joab džalas la armadaha pro Ammončana a zňičinďa lengeri phuv, ale o David ačhiľa andro Jeruzalem. Paľis o Joab džalas pro foros Rabba a zňičinďa les. 2Avke o David iľa e koruna pal o šero lengere devleske, so pes vičinelas Milkom. Odi koruna sas phari buter sar tranda (30) kili20,2 E Hebrejiko čhib: jekh talentos a sas andre the dragano bar, so thode andre koruna le Davidoskeri. Andral oda foros o David zaiľa igen but veci. 3Le manušen, save ode bešenas, odarik odľigenďa a thoďa len andre buči, hoj te keren le pilenca, krompačenca the le toverenca. Avke kerďa the savore Ammonike forenca. Paľis o David savore manušenca geľa pale andro Jeruzalem.

O maribena le Filišťinenca

4Paloda sas pale o mariben le Filišťinenca andro Gezer. Akor o Sibbechaj andral e Chuša murdarďa le Saf20,4 Abo: o Sippaj, savo sas andral e fajta Rafah. Avke thode tele le Filišťinen.

5Paľis andre aver mariben le Filišťinenca o Elchanan, le Jairoskero čhavo, murdarďa le Lachmi, le Golijašiskere phrales andral o Gat. O kašt le Golijašiskera kopijatar sas ajso thulo sar o kašt le strojoskero, pre savo pes kerel o pochtana.

6Andre aver mariben, so sas paš o Gat, sas igen učo murš, saves sas bišuštar (24) angušta. Sas les pro vasta the pro pindre po šov angušta. The ov sas andral e fajta Rafah. 7Ale sar asalas avri le Izraeliten, murdarďa les o Jonatan, le Šimeoskero čhavo, savo sas phral le Davidoske.

8O David the leskere murša murdarde kale trine muršen andral e fajta Rafah andral o foros Gat.

21

O David zgenel le manušen

1O satan pes ačhaďa pro Izraeliti a kerďa upre le David, hoj te zgenel le manušen andro Izrael. 2Avke o David prikazinďa le Joaboske the le veľiťeľenge: “Džan a zgenen le manušen andro Izrael, la Beer-Šebatar dži ko Dan, bo kamav te džanel, keci hine.”

3Ale o Joab phenďa le kraľiske: “Mi kerel o RAJ, hoj le Izraelitendar te el šelvar buter, sar hine! Či nane on, rajeja miro the kraľina, savore tire sluhi? Soske ada miro raj kamel te kerel? Soske aleha kames te anel le Izrael andro binos?”

4Ale o kraľis peske ačhelas vaš oda, so phenďa, a o Joab les mušinďa te šunel. Avke o Joab geľa, pophirďa calo Izrael, zgenďa len a avľa pale andro Jeruzalem. 5A phenďa le Davidoske, keci hin manuša: “Andre calo Izrael hine 1 100 000 murša, save pes džanen te marel la šabľaha, a andre Judsko 470 000 murša.” 6Ale le manušen andral o kmeňi Levi the Benjamin na zgenďa, bo le kraľiskero prikazis le Joab igen trapinelas.

O Del marel le manušen

7Aňi le Devleske kada na sas pre dzeka, a vašoda marďa le Izrael. 8Akor o David phenďa le Devleske: “Kerďom aleha igen baro binos angle tu. Akana mangav tut, odmuk mange kada binos, bo na kerďom oda goďaha!”

9O RAJ phenďa le Gadoske, savo sas le Davidoskero prorokos: 10“Dža a phen le Davidoske: ‘Kavke vakerel o RAJ: Dav tuke trin veci. Kide tuke avri, so kames, hoj pes te ačhel, a me oda kerava.’ ”

11Avke o Gad geľa ko David a phenďa: “Kavke phenel o RAJ: 12‘Kide tuke avri: Majinel te el andre tiri phuv trin berš bokh? Abo kames trin čhon te denašel peskere ňeprijaťeľendar, save džana pre tu la šabľaha? Vaj andre caľi tiri phuv te avel le RAJESKERO aňjelos a trin dživesa tumen te marel le bare nasvaľibnaha? Akana rozgondoľin tuke a phen mange, so te phenel oleske, savo man ke tu bičhaďa.’ ”

13O David phenďa le Gadoske: “Oda mange hin igen phares peske te kidel avri! Me na kamav te perel andre le manušengere vasta, mi marel man o RAJ, bo leskero jileskeriben hino igen baro.”

14Akor o RAJ domukľa pro Izrael baro nasvaľiben a mule 70 000 Izraeliti. 15O Del bičhaďa le aňjelos, hoj te zňičinel le manušen andro Jeruzalem. Ale sar oda o RAJ dikhľa, sas leske pharo vaš oda baro nalačhipen, so diňa te kerel, a phenďa le aňjeloske: “Preačh! Ma ker imar oda!” Ipen akor le RAJESKERO aňjelos sas paš o humnos le Ornanoskero, savo sas Jebusejis.

16Sar pes o David rozdikhľa, dikhľa maškar e phuv the maškar o ňebos te ačhel le RAJESKERE aňjelos la šabľaha andro vast, sar la nacirdľa pro Jeruzalem. Akor o David the o vodci sas urde andro gone a pele le mujeha dži ke phuv.

17O David phenďa le Devleske: “Me diňom te zgenel le manušen a kerďom ada baro binos. Se on hine ča o bakre. Me som vinovato, ale on na kerde ňič! Ó, RAJEJA, mangav tut, Devla miro, mar man the mira famelija a odle kadi bibach peskere manušendar.”

O David cinel o than prekal o Chramos

18Akor le RAJESKERO aňjelos phenďa le prorokoske Gadoske, hoj te phenel le Davidoske: “Dža upre a ačhav oltaris le RAJESKE pre le Ornanoskero humnos.” 19O David geľa a kerďa sa avke, sar o Gad ke leste prevakerďa andre le RAJESKERO nav.

20Sar o Ornan marelas avri o žužoďiv, visarďa pes a dikhľa le aňjelos. Leskere štar čhave, save sas leha, pes garude. 21O David džalas ke leste. Sar o Ornan dikhľa, hoj avel ke leste o David, geľa avri a banďiľa anglal leste le mujeha dži ke phuv.

22O David leske phenďa: “Kamav tutar te cinel o humnos, hoj te ačhavav le RAJESKE oltaris, bo avke preačhela oda baro nasvaľiben pro manuša. Biken les mange vaš ajci, keci mol.”

23O Ornan leske odphenďa: “Le tuke les. Mi kerel miro raj the kraľis oda, so hin lačho angle leskere jakha. Dikh, dav kale gurumňen pre labarďi obeta, o žužoďiv pre chabeneskeri obeta the o sersamos, savenca maravas avri o žužoďiv21,23 E Slovačiko čhib: mlatiacé smyky, hoj te keres jag. Dav oda savoro!”

24Ale o David leske phenďa: “Kada na! Kamav tutar te cinel a te počinel vaše ajci, keci mol. Na anava le RAJESKE oda, so hin tiro, aňi o labarde obeti, so man ňič na molas.”

25Avke o David cinďa oda humnos vaš o šov šel (600) rupune. 26Ačhaďa le RAJESKE ode oltaris a anďa leske o labarde the smiromoskere obeti. Sar o David vičinelas pro RAJ, ov leske odphenďa oleha, hoj bičhaďa andral o ňebos e jag pro oltaris, kaj sas o labarde obeti.

27A o RAJ phenďa le aňjeloske, hoj te thovel pale e šabľa pre peskero than. 28Akorestar, sar o David dikhľa, hoj leske o RAJ odphenďa pro humnos le Ornanoskero le Jebusejiskero, obetinelas ode. 29Le RAJESKERO sentno stanos, so kerďa o Mojžiš pre pušťa, the o oltaris prekal o labarde obeti andre oda časos sas pro učo than andro Gibeon. 30Ale o David ode našťi geľa, hoj pes te phučel le Devlestar, bo igen predaranďiľa le RAJESKERE aňjeloskera šabľatar.

22

1O David phenďa: “Kade ela o Chramos le RAJESKERO, le Devleskero, a kade ela le Izrael oltaris pro labarde obeti.”

O David pririchtinel e buči pro Chramos

2O David diňa te vičinel savore cudzincen, save bešenas andro Izrael, a ačhaďa lendar manušen, hoj te pririchtinen o bara pre buči pre le Devleskero Chramos. 3Diňa te anel igen but trasta, hoj lendar te keren o lecegi (karfa) the o čopi pro kaštune brani, the ajci brondzos, so pes na delas aňi te odvažinel, 4the mek igen but cedroskere kašta, bo o Sidončana the o Tirčana le Davidoske dodenas igen but cedroskere kašta.

5O David phenďa: “Miro čhavo o Šalamun hino mek terno a mek mištes na džanel te kerel o Chramos, so pes majinel te ačhavel le RAJESKE. Kampel les te ačhavel kavke, hoj te el igen baro the šukar, hoj dojekh pre phuv pal leste te džanel.” O David mek anglo peskero meriben diňa te anel igen but veci prekal o Chramos.

O David phenel le Šalamunoske, sar te ačhavel o Chramos

6Paľis peske diňa te vičinel peskere čhas le Šalamun a prikazinďa leske, hoj te ačhavel o Chramos le RAJESKE, le Izraeloskere Devleske. 7O David phenďa le Šalamunoske: “Čhavo miro, andre miro jilo sas, hoj te ačhavav o Chramos prekal o RAJ, miro Del. 8Ale le RAJESKERO lav avľa ke ma: ‘Ľidžahas o bare maribena pre kadi phuv a čhorďal avri igen but rat. Vašoda na ačhaveha o Chramos prekal miro nav, bo čhorďal avri igen but rat. 9Ale ela tut muršoro, ov ela ajso, sar phenel leskero nav: “Murš smiromoskero.” A me kerava, hoj les te el smirom savore leskere ňeprijaťeľendar pal dojekh sera. Leskero nav ela Šalamun. Sar ov kraľinela andro Izrael, dava o smirom the o cicho le maribnastar. 10Ov ačhavela o Chramos prekal miro nav. Ela mange čhavo a me avava leske dad. Leskere potomstvostar ela furt vareko pro tronos upral o Izrael.’

11Akana, čhavo miro, mi ľidžal tut o RAJ, hoj bachtales te ačhaves o Chramos le RAJESKE, peskere Devleske, avke sar pal tu phenďa. 12Ča mi del tut o RAJ goďaveripen the prindžaripen andre savoreste, sar tut ačhavela upral calo Izrael, hoj te doľikeres o zakonos le RAJESKERO, tire Devleskero. 13Akor tut ela bach, te doľikereha calo zakonos the o prikazi, so diňa avri o RAJ le Mojžišoske prekal o Izrael. Av zoralo a ma dara tut! Ačh zorales!

14Dikh, phara bučaha anďom prekal le RAJESKERO Chramos 3 400 toni somnakaj22,14 Oda sas 100 000 talenti somnakaj. the 34 000 toni rup22,14 Oda sas 1 000 000 talenti rup., ajci but brondzos the trasta, so pes na del aňi te odvažinel, a kašta the bara. Ke ada, so hin, mušines mek te anel buter. 15Hin paš tu but manuša, save džanen te kerel peskeri buči: O ťesara, ola, save keren le barenca, the igen but majstri, save džanen te kerel dojekh buči 16le somnakaha, rupoha, brondzoha the trastenca. Ušťi a muk tut andre buči, o RAJ ela tuha!”

17Paľis o David prikazinďa savore Izraelike vodcenge, hoj te pomožinen leskere čhaske le Šalamunoske. 18Phenďa: “O RAJ, tumaro Del, hino tumenca a diňa tumen o smirom le manušendar pal savore seri, bo ov len mange diňa andre miri zor a on hine poddine le RAJESKE the leskere manušenge. 19Akana roden le RAJES, tumare Devles, cale jileha the dušaha. Chuden te ačhavel o Chramos le RAJESKERO, le Devleskero, hoj pes te preľidžal le RAJESKERI Zmluvakeri Archa the o sentne veci andro Chramos, so ela ačhado prekal le RAJESKERO nav.”

23

O David ačhavel andre služba le Leviten

1Sar o David sas imar igen phuro, ačhaďa peskere čhas le Šalamun kraľiske upral o Izrael.

2Zvičinďa savore Izraelike vodcen, rašajen the Leviten. 3Zgende savore Leviten phurederen sar tranda (30) berš a sas 38 000 murša. 4O David phenďa: “Lendar ačhavav 24 000, hoj te služinen andre le RAJESKERO Chramos, šov ezera (6 000) uradňiken the sudcen, 5štar ezera (4 000) stražňiken the štar ezera dženen, save lašarena le RAJES a bašavena pre ola nastroji, so diňom te kerel pro lašariben.”

6O David le Leviten rozulaďa pal lengere trin fajti pal le Leviskere čhave: Geršon, Kohat the Merari.

Le Geršonoskero potomstvos

7Le Geršonoskere čhave sas o Ladan the o Šimej. 8Le Ladan sas trin čhave: Ešebno (peršo) o Jechiel, paľis o Zetam the o Joel. 9On sas vodci andre Ladanoskeri famelija. Le Šimej sas trin čhave: o Šelomot, o Chaziel the o Haran. 10A sas les mek aver štar čhave: o Jachat, o Zina, o Jeuš the o Berijah. 11O Jachat sas ešebno, dujto o Zizah. Le Jeuš the le Berijah na sas but muršora, vašoda pes len rachinelas sar jekh fajta.

Le Kohatoskero potomstvos

12Le Kohat sas štar čhave: o Amram, o Jishar, o Chebron the o Uzziel. 13Le Amramoskere čhave sas o Aron the o Mojžiš. O Aron the leskere potomki sas sentňarde andre služba, hoj pes pro furt te starinen pal o sentne veci, te anel o voňava obeti anglo RAJ, te služinel leske a andre leskero nav te žehňinel le manušen. 14O čhave le Mojžišoskere, le Devleskere muršeskere, sas rachimen andro kmeňos Levi. 15Le Mojžišoskere čhave sas o Geršom the o Eliezer. 16Le Geršomoskero ešebno čhavo sas o Šebuel. 17Le Eliezer sas ča jekh čhavo o Rechabiah, ale le Rechabiah sas but čhave.

18Le Jishar, le Kohatoskere dujtone čhas, sas ešebno čhavo o Šelomot, savo sas vodcas andre fajta. 19Le Chebron, le Kohatoskere tritone čhas, sas štar čhave: Ešebno o Jerijah, dujto o Amariah, trito o Jachaziel the štarto o Jekameam. 20Le Uzziel, le Kohatoskere štartone čhas, sas o Michah the o Jiššijah.

Le Merariskero potomstvos

21Le Merari sas duj čhave: o Machli the o Muši. Le Machlioskere čhave sas o Eleazar the o Kiš. 22O Eleazar muľa a na sas les muršora, ča čhaja, vašoda leskere čhajen peske ile romňijenge le Kišoskere čhave. 23Le Merariskero dujto čhavo sas o Muši. Les sas trin čhave: o Machli, o Eder the o Jeremot.

24Kala sas le Leviskere potomki pal lengere fameliji the fajti, save sas vodci a dojekheskero nav sas zapisimen. Dojekh, kaske sas buter sar biš (20) berš, sas ačhado, hoj te služinel andre le RAJESKERO Chramos.

Le Levitengeri buči andro Chramos

25Akor o David phenďa: “O RAJ, o Del le Izraeloskero, diňa peskere manušenge o smirom a ačhiľa te bešel andro Jeruzalem pro furt. 26Vašoda o Leviti buter na mušinen te hordinel o sentno stanos the o veci pre služba andre.” 27Akorestar pal le Davidoskere posledne prikazi pes rachinenas andre služba o Leviti biš (20) beršendar upre.

28Lengeri buči sas te pomožinel andro Chramos le rašajenge, le Aronoskere potomkenge, andre služba, hoj te merkinen pro chramoskere thana the dvora a te starinen pes pal savore sentne veci the pal e služba andro Chramos. 29Mušinenas pes te starinel pal o sentne mare, pal o sano aro pre chabeneskeri the peki obeta the pal o mare bi o drožďi. Mušinenas te mišinel o aro le olejoha a mek te merinel a te važinel o obeti. 30On sas ačhade the pre oda, hoj sako džives tosara the rači te paľikeren a te lašaren le RAJES, 31sar anenas o labarde obeti le RAJESKE pro Šabbatoskero džives, abo pro Inepos Neve Čhoneskero the pre savore inepi. Sas avridino, keci Leviti mušinenas te služinel pro furt anglo RAJ andro Chramos.

32On pes starinenas pal o sentno stanos le RAJESKERO the pal o Sentno Than a pomožinenas le Aronoskere potomkenge, peskere pašutnenge, andre služba andro Chramos.

24

O rašaja hine rozulade andre služba

1Le Aronoskere potomki sas rozulade (rozďelimen) andro partiji. Le Aron sas štar čhave: o Nadab, o Abihu, o Eleazar the o Itamar. 2O Nadab the o Abihu mule sigeder sar lengero dad. Bo len na sas čhave, e rašajiko služba preile lengere phrala o Eleazar the o Itamar. 3O David jekhetane le Cadokoha, savo sas potomkos le Eleazaroskero, the le Achimelechoha, savo sas le Itamariskero potomkos, lenge rozulaďa e buči andre služba. 4Andre le Eleazaroskero potomstvos sas buter vodci sar andre le Itamariskero. Vašoda le Eleazaroskere potomki sas rozulade andro dešušov (16) partiji a le Itamariskere andro ochto (8). 5Lengero potomstvos rozulade prekal o losos andre služba sar chramoskere uradňika the Devleskere služobňika. 6O pisaris Šemajah, le Netaneeloskero čhavo andral le Leviskero kmeňos, len zapisinďa. O kraľis, o uradňika, o rašaj Cadok, o Achimelech, le Ebjataroskero čhavo, the o vodci andral le rašajengere the Levitengere fajti sas paš oda sar švedki. Jekhvar losinenas vaš le Eleazaroskero potomstvos a jekhvar vaš le Itamariskero.

7Kala hine o partiji pal o nava peskere fajtakere vodcenge. O šoros sas kajso: Ešebno (peršo) losos peľa pro Jojarib, dujto pro Jedajah, 8trito pro Charim, štarto pro Seorim, 9pandžto pro Malkijah, šovto pro Mijamin, 10eftato pro Hakkoc, ochtoto pro Abijah, 11eňato pro Ješua, dešto pro Šechaniah, 12dešujekhto (11.) pro Eljašib, dešudujto (12.) pro Jakim, 13dešutrito (13.) pro Chuppah, dešuštarto (14.) pro Ješebab, 14dešupandžto (15.) pro Bilgah, dešušovto (16.) pro Immer, 15dešueftato (17.) pro Chezir, dešuochtoto (18.) pro Happiccec, 16dešueňato (19.) pro Petachiah, bišto (20.) pro Jechezkel, 17bišujekhto (21.) pro Jachin, bišudujto (22.) pro Gamul, 18bišutrito (23.) pro Delajah a bišuštarto (24.) pro Maaziah.

19Kale muršenge sas rozulaďi e buči andro Chramos, avke sar perelas pre lende o šoros a oda sa avke, sar diňa avri lengero phuro dad Aron pal o prikazis le RAJESKERO, le Izraeloskero Devleskero.

Aver Leviti ačhade andre služba

20Kala hine aver fajtakere vodci, andral le Levitengero potomstvos:

andral le Amramoskeri fajta sas vodcas o Šubael, a andral leskeri fajta o Jechdejah;

21andral le Rechabijoskeri fajta sas o Jiššijah ešebno;

22andral le Jisharoskeri fajta o Šelomot, a andral leskeri fajta o Jachat.

23Le Chebron sas štar čhave: Ešebno o Jerijah, dujto o Amariah, trito o Jachaziel a štarto o Jekameam.

24Andral le Uzzieloskeri fajta sas vodcas o Michah a andral leskeri fajta o Šamir 25jekhetane le Jiššijoha, savo sas le Michoskero phral. Andral le Jiššijoskeri fajta sas vodcas o Zechariah.

26Le Merariskere čhas, le Jaaziah, sas duj čhave: o Machli the o Muši.

27O potomki le Merariskere prekal o Jaaziah sas o Šoham, o Zachur the o Ibri.

28-29Le Machli sas duj čhave: o Eleazar the o Kiš. A le Eleazar na sas murša, ale le Kiš sas o Jerachmeel.

30Le Mušiskere čhave sas o Machli, Eder the o Jerimot.

Kala sas le Leviskere potomki, sako pal peskeri fajta. 31The on losinenas jekhetane peskere phralenca, le Aronoskere potomkenca, savi buči majinenas te kerel. Sas paš oda o David, o Cadok, Achimelech the o vodci andral le rašajengere the Levitengere fajti.

25

O lavutara andro Chramos

1O David the le chramoskere vodci kidle avri varesave dženen le Asafoskere, Hemanoskere the Jedutunoskere čhavendar, hoj te prorokinen, sar bašavena pro citari, harfi the cimbali. Sas oda kala murša:

2Le Asafoskere čhavendar sas o Zachur, o Jozef, o Netanijah the o Asarelah. On sas ľigende le Asafoha, savo prorokinelas pro kraľiskero prikazis.

3Le Jedutunoskere čhavendar sas: O Gedaliah, o Ceri, o Ješajah, o Šimej, o Chašabiah the o Mattitijah. Upral lende sas lengero dad o Jedutun, savo prorokinelas akor, sar la harfaha bašavenas, paľikerenas a lašarenas le RAJES.

4Le Heman sas dešuštar (14) čhave: o Bukkijah, o Mattaniah, o Uzziel, o Šebuel, o Jerimot, o Chananijah, o Chanani, o Eliatah, o Giddalti, o Romamti-Ezer, o Jošbekašah, o Malloti, o Hotir the o Machaziot. 5Savore kala čhave sas le Hemanoskere, le kraľiskere prorokoskere. On sas dine leske prekal le Devleskero lav, hoj les te den pačiv. O Del diňa le Heman dešuštar muršora the trin čhaja.

6Savore kale muršen ľidžanas lengere dada o Asaf, o Jedutun the o Heman ko bašaviben pro citari, pro cimbali the pro harfi, sar giľavenas paš e služba andre le RAJESKERO Chramos. O kraľis sas upral lende.

7On jekhetane lengere pašutnenca sas avrisikade, hoj te giľaven le RAJESKE. Savore sas jekhetane duj šel the ochtovardeš the ochto (288). 8On savore losinenas, hoj len te rozulaven (rozďelinen) andre služba, či ternes vaj phures, či olen, save džanenas, vaj olen, save sikľonas.

9Kala duj šel the ochtovardeš the ochto (288) murša sas rozulade pal peskere fajti le čhavenca andro bišuštar (24) partiji po dešuduj (12) džene jekhe vodcaha. Avke o losos peľa pro vodci: ešebno (peršo) pro Jozef andral le Asafoskeri fajta; dujto pro Gedaliah; 10trito pro Zachur; 11štarto pro Jicri25,11 Abo: o Ceri; 12pandžto pro Netanijah; 13šovto pro Bukkijah; 14eftato pro Jesarelah25,14 Abo: o Asarelah; 15ochtoto pro Ješajah; 16eňato pro Mattaniah; 17dešto pro Šimej; 18dešujekhto (11.) pro Azarel25,18 Abo: o Uzziel; 19dešudujto (12.) pro Chašabiah; 20dešutrito (13.) pro Šubael25,20 Abo: o Šebuel; 21dešuštarto (14.) pro Mattitijah; 22dešupandžto (15.) pro Jeremot; 23dešušovto (16.) pro Chananijah; 24dešueftato (17.) pro Jošbekašah; 25dešuochtoto (18.) pro Chanani; 26dešueňato (19.) pro Malloti; 27bišto (20.) pro Eliatah; 28bišujekhto (21.) pro Hotir; 29bišudujto (22.) pro Giddalti; 30bišutrito (23.) pro Machaziot; 31the bišuštarto (24.) pro Romamti-Ezer.

26

O chramoskere stražňika

1O chramoskere stražňika sas rozulade (rozďelimen) andro partiji pal peskeri fajta. Andral le Korachoskeri fajta sas o Mešelemijah, čhavo le Koreoskero, savo sas čhavo le Asafoskero. 2Le Mešelemijah sas kala čhave: Ešebno (peršo) o Zecharijah, dujto o Jediael, trito o Zebadijah, štarto o Jatniel, 3pandžto o Elam, šovto o Jochanan the eftato o Eljehoenaj.

4-5Le Obed-Edom sas ochto čhave, bo o Del les požehňinďa: Ešebno o Šemajah, dujto o Jozabad, trito o Joach, štarto o Sachar, pandžto o Netaneel, šovto o Ammiel, eftato o Jissachar the ochtoto o Peulletaj.

6Le Šemajah sas čhave, save sas vodci andre peskere fajti, bo sas zorale maribnaskere murša: 7o Otni, o Refael, o Obed the o Elzabad. The lengere pašutne o Elihu the o Semachijah, save sas zorale murša. 8Kala savore potomki le Obed-Edomoskere the lengere čhave a lengere pašutne sas zorale murša, save džanenas te stražinel. On sas jekhetane šovardeš the duj (62).

9Savore Mešelemijoskere čhave the pašutne sas dešuochto (18) zorale murša.

10Le Chosah andral le Merariskeri fajta sas štar čhave: O Šimri sas o vodcas – choc te na uľiľa ešebno – leskero dad les ačhaďa vodcaske; 11dujto sas o Chilkijah, trito o Tebalijah the štarto o Zechariah. Savore le Chososkere čhave the pašutne sas dešutrin (13) džene.

12Kala chramoskere stražňika sas rozulade andro partiji, sako pal lengere fajti a sas lenge diňi e služba andre le RAJESKERO Chramos, avke sar the okle Levitenge. 13Le losoha kidenas avri savore famelijendar, či sas cikňi, či bari, ko majinel te služinel paš savi brana.

14Le Šelemijoske sas diňi prekal o losos e vichodno brana. Le Zecharijoske, leskere čhaske, savo sas igen goďaver murš, sas diňi e severno brana; 15le Obed-Edomoske sas diňi e južno brana a leskere čhavenge sas dine te merkinel pro thana, kaj sas odthode o veci; 16le Šuppimoske the le Chososke e zapadno brana the e brana Šallechet, khatar pes džal le dromeha upre.

O stražňika jekh avres čerinenas avke: 17Paš e vichodno brana sas šov Leviti; paš e severno štar; paš e južno štar; paš o thana, kaj sas odthode o veci, sas po duj; 18paš e dvora pre zapadno sera sas duj a paš o drom, so ľidžal andre dvora, štar Leviti. 19Kala sas o partiji stražňika andral le Korachoskere the Merariskere fajti, save stražinenas.

Aver chramoskere služobňika

20Lengere pašutne Leviti pes starinenas pal o chramoskere pokladňi the pal o dari, so sas dine prekal o Del. 21O Ladan, andral e Geršonoskeri fajta, sas dad le Jechielioske. But džene andral leskero potomstvos sas vodci andre peskere fajti. 22Le Jechieli sas duj čhave: o Zetam the o Joel. On pes starinenas pal o chramoskere pokladňi the skladi.

23The le Amramoskere, le Jisharoskere, le Chebronoskere the le Uzzieloskere potomki pes starinenas pal o pokladňi.

24O Šebuel sas upral savore chramoskere pokladňika. Ov sas andral e fajta le Geršomoskeri, savo sas čhavo le Mojžišoskero. 25O Šebuel sas pašutno le Šelemotoha prekal o Eliezer, savo sas phral le Geršomoske. O Eliezer sas dad le Rechabijoske, ov le Ješajoske, ov le Joramoske, ov le Zichriske a ov le Šelomotoske. 26O Šelomot the leskere pašutne pes starinenas pal savore pokladňi the dari, so anelas a sentňarelas le Devleske o kraľis David, o vodci le fajtengere, o veľiťeľa upral o ezeros the o veľiťeľa upral o šel a the aver veľiťeľa upral e armada. 27Bo oda, so on zalenas andro mariben, denas andro Chramos, hoj les te oprikeren. 28O Šelomot the leskere pašutne pes starinenas the pal ola sentňarde dari, so dine prekal o Chramos o prorokos Samuel, o Saul le Kišoskero čhavo, o Abner, le Neroskero čhavo, the o Joab, la Cerujakero čhavo.

O Leviti, save na služinenas andro Chramos

29Andral le Jisharoskero potomstvos, o Kenaniah the leskere čhave sas ačhade uradňikenge the sudcenge andro Izrael. On na služinenas andro Chramos.

30O Chašabijah the leskere murša andral le Chebronoskeri fajta, ezeros the efta šel (1 700) zorale murša, pes starinenas andro Izrael pro zapados le Jordanostar pal savore službi prekal o RAJ the prekal o kraľis. 31O Jerijah sas vodcas le fajtenge the le famelijenge andre le Chebronoskero potomstvos. Sar o David sas imar kraľis saranda (40) berš, arakhle andro zvitki, hoj andre lengero potomstvos hine zorale murša, save bešen andro Jazer, andre Gileadiko phuv. 32Le Jerijah sas duj ezera the efta šel (2 700) pašutne, save sas vodci andre peskere fajti. Len o David ačhaďa upral o kmeňi Ruben, Gad the jepaš kmeňos Menašše, hoj te merkinen pre savore veci le Devleskere the kraľiskere.

27

O veľiťeľa upral o dešuduj čati

1Sako čhon andro berš 24 000 murša andre jekh čata služinenas sar slugaďa andre Izraeloskeri armada. Andre ole čati sas o vodci upral o fajti, o veľiťeľa upral o ezeros the upral o šel the lengere služobňika.

2Andro ešebno (peršo) čhon ľidžalas e čata o Jašobeam, le Zabdieloskero čhavo. 3Ov sas le Perecoskero potomkos a sas angluno veľiťeľis savore slugaďenge andre ešebno čhon.

4Andro dujto čhon ľidžalas e čata o Achoachitas Dodaj a veľiťeľis sas o Miklot. Andre odi čata sas 24 000 murša.

5Andre trito čhon ľidžalas e čata o Benajah. Leskero dad sas angluno rašaj o Jehojada. 6Oda Benajah sas vodcas le Tranda (30) zorale muršenge. Ale o veľiťeľis upral e čata sas leskero čhavo o Ammizabad.

7Andro štarto čhon ľidžalas e čata o Asahel, le Joaboskero phral, a pal leste leskero čhavo o Zebadijah.

8Andro pandžto čhon ľidžalas e čata o Šamhut, le Jizrachoskero potomkos.

9Andro šovto čhon ľidžalas e čata o Iras, le Ikkešoskero čhavo, andral e Tekoa.

10Andro eftato čhon ľidžalas e čata o Chelec andral o kmeňos Efrajim khatar o Palon.

11Andro ochtoto čhon ľidžalas e čata o Sibbechaj, andral le Zerachoskeri fajta, andral e Chuša.

12Andro eňato čhon ľidžalas e čata o Abiezer andral o Anatot, andral o kmeňos Benjamin.

13Andro dešto čhon ľidžalas e čata o Mahraj andral e Netofa. Ov sas andral le Zerachoskeri fajta.

14Andro dešujekhto (11) čhon ľidžalas e čata o Benajah andral o kmeňos Efrajim andral o Piraton.

15Andro dešudujto (12) čhon ľidžalas e čata o Cheldaj andral e Netofa. Ov sas andral le Otňieloskeri fajta. Andre dojekh čata sas 24 000 murša.

O vodci upral o kmeňi

16Kala hine o vodci upral o kmeňi andro Izrael:

o Eliezer, le Zichriskero čhavo, upral o kmeňos Ruben;

o Šefatjah, le Maachoskero čhavo, upral o Šimeon;

17o Chašabjah, le Kemueloskero čhavo, upral o Levi;

o Cadok upral le Aronoskeri fajta; 18o Elihu, le Davidoskero phral, upral o Juda;

o Omri, le Michaeloskero čhavo, upral o Jissachar;

19o Jišmajah, le Obadjoskero čhavo, upral o Zebulun;

o Jerimot, le Azrieloskero čhavo, upral o Naftali;

20o Hošeah, le Azazjoskero čhavo, upral o Efrajim;

o Joel, le Pedajoskero čhavo, upral o zapadno kmeňos Menašše;

21o Jiddo, le Zecharijoskero čhavo, upral jepaš kmeňos Menašše andro Gilead;

o Jaasiel, le Abneroskero čhavo, upral o kmeňos Benjamin;

22the o Azarel, le Jerochamoskero čhavo, sas upral o kmeňos Dan.

Kala sas o kmeňoskere vodci andro Izrael.

23O David na diňa te pisinel andro zvitkos le ternederen sar biš berš (20), bo o Del les diňa lav, hoj kerela lendar ajci but Izraeliti sar o čercheňa pro ňebos. 24O Joab, la Cerujakero čhavo, len chudľa te zgenel, ale na dogenďa len, bo o Del choľisaľiľa pre lende a marďa len vaš oda, hoj le Izraeliten kamle te zgenel. Vašoda na sas pisimen, keci sas andre kronika le kraľiskeri Davidoskeri.

O uradňika upral o kraľiskero barvaľipen

25O Azmavet, le Adieloskero čhavo, pes starinelas pal o kraľiskere skladi.

O Jonatan, le Uzzioskero čhavo, pes starinelas pal aver skladi andro fori, gava the veži.

26O Ezri, le Keluboskero čhavo, sas upral o murša, save kerenas buči pre maľa.

27O Šimej andral e Rama pes starinelas pal o viňici.

O Zabdi andral o Šefam pal o thana, kaj sas odthoďi e mol.

28O Baal-Chanan andral o Geder pes starinelas pal o olivi the dzive figi pre zapadno brehengeri phuv.

O Joaš pes starinelas pal o olivovo olejos. 29O Šitraj andral o Šaron pes starinelas pal o dobitkos, so pes pasinelas pro maľi andro Šaron.

O Šafat, le Adlajoskero čhavo, pal o dobitkos, so pes pasinelas andro dolini.

30O Izmaelitas o Obil pes starinelas pal o ťavi.

O Jechdejah andral o Meronot pes starinelas pal o oslici.

31O Hagarčanos o Jaziz pes starinelas pal o bakre the kozi.

Kala savore pes starinenas pal le Davidoskero barvaľipen.

Le Davidoskere radci

32O Jonatan, le Davidoskero bačis, sas goďaver murš the radcas. Ov jekhetane le Jechieloha, le Chachmonoskere čhaha, ľikerenas avri le kraľiskere čhaven.

33O Achitofel sas le kraľiskero radcas a o Arkijcos Chušaj sas le kraľiskero prijaťeľis. 34Sar o Achitofel muľa, ačhile pal leste radci o Jehojada, le Benajoskero čhavo, the o Ebjatar.

O veľiťeľis upral le kraľiskeri armada sas o Joab.

28

O David del le Šalamunoske o planos le Chramostar

1O David vičinďa ke peste andro Jeruzalem savore Izraelike uradňiken: le kmeňoskere vodcen; le armadakere veľiťeľen, save služinenas le kraľiske; le veľiťeľen upral o ezeros the upral o šel slugaďa; le manušen, save pes starinenas pal calo leskero barvaľipen the pal leskere the le čhavengere stadi. Vičinďa the le palaciskere uradňiken, slugaďen the savore zorale maribnaskere muršen.

2Sar savore doavle, o David ušťiľa a phenďa: “Phralale mire the manušale mire! Šunen man avri! Andre miro jilo sas oda, hoj ačhavava than prekal amare RAJESKERI Zmluvakeri Archa, so hiňi sar stolkos, kaj o Del thovela peske o pindre. Savoro imar pririchtinďom, hoj pes te ačhavel, 3ale o Del mange phenďa: ‘Tu našťi ačhaves o Chramos prekal miro nav, bo sal slugaďis a čhorďal avri but rat.’

4Ale o RAJ, o Del le Izraeloskero, peske iľa man andral caľi famelija avri kraľiske pro furt, bo savore kmeňendar peske o Del kidňa avri le Juda sar vodcas a savore famelijendar, mire dadeskera famelija the savore mire dadeskere čhavendar kidňa avri man vaš o kraľis upral calo Izrael. 5O RAJ man diňa igen but čhaven a savore mire čhavendar peske kidňa avri mire čhas le Šalamun, hoj te bešel pro tronos a te kraľinel upral le RAJESKERO kraľišagos andro Izrael. 6Phenďa mange: ‘Tiro čhavo o Šalamun mange ačhavela miro Chramos the mire dvori, bo mange les iľom avri vaš o čhavo a avava leskero dad. 7Te pes ľikerela mire prikazaňjendar the zakonostar avke sar akana, pro furt leske ačhela o kraľišagos.’

8Akana tumenge phenav anglo Del, angle savore Izraeliti the angle savore, save hine zgele anglo RAJ, hoj te merkinen a te doľikeren savore prikazaňja le RAJESKERE, peskere Devleskere, hoj tumenge te ačhel kadi šukar phuv a hoj la paľis te den tumare potomkenge sar ďeďictvos pro furt.

9A tu Šalamun, čhavo miro, sprindžar tire dadeskere Devles a služin leske cale jileha the goďaha, bo o RAJ džanel amare jile the amaro gondoľišagos. Te les rodeha, dela pes tuke te arakhel, ale te pes lestar odvisareha, omukela tut pro furt. 10Ma bister pre oda, hoj tut o RAJ kidňa avri, hoj te ačhaves leske sentno Chramos. Av zoralo a muk tut andre buči!”

11Paľis o David diňa peskere čhaske le Šalamunoske o planos, sar te ačhavel savore thana andro Chramos: e angluňi dvora, o than, kaj sas odthode o veci, o uprune thana, o andrune thana the o than prekal e Zmluvakeri Archa, kaj hine odmukle o bini. 12Diňa leske the o planos, so sas les andro duchos, sar te kerel e chramoskeri avruňi dvora, o avrune thana pašal o Chramos, o thana, kaj sas odthode o chramoskere veci the o dari, so anenas le RAJESKE. 13O David diňa leske the o planos, sar o rašaja the o Leviti majinde te el rozulade (rozďelimen) andre služba a sar oda te kerel a sar pes te starinen pal savore veci andro Chramos. 14A phenďa, keci kampela rup the somnakaj pre ola veci, so ena kerde a savenca služinena andro Chramos, 15a keci kampela rup the somnakaj pre dojekh lampa the momeľaris, 16the pro rupune skaminda the pro dojekh somnakuno skamind prekal o sentne mare prekal o Del. 17Phenďa, keci kampela žužo somnakaj, savestar kerena o vidľički, čare the pohara, a keci kampela somnakaj the rup, savestar kerena o čare, 18a keci žužo somnakaj kampela, sar kerena o oltaris, pre savo labarena o voňava obeti. Diňa the o planos le verdanestar: prekal o somnakune cherubi, save peskere rozcirdle kridlenca garuvenas le RAJESKERI Zmluvakeri Archa.

19O David phenďa le Šalamunoske: “Kada savoro sas zapisimen le RAJESKERE goďaha a leskero vast sas pre mande, hoj te pririchtinav savori buči pro Chramos. 20Muk tut andre buči a ma dara! Ma dara tut a ma izdra, bo o RAJ o Del, miro Del, ela tuha. Na omukela tut a na odvisarela pes tutar, medik na dokereha savore buča pro Chramos, andre savo paľis le RAJESKE služinena. 21Dikh, hin tut but partiji rašaja the Leviti, save hine pririchtimen pre savori služba andre le Devleskero Chramos. Hin paš tu o manuša, save džanen te kerel dojekh buči, the o uradňika, a savore manuša tut šunena, so lenge ča pheneha.”

29

O dari prekal o Chramos

1Paľis o kraľis David phenďa savore manušenge, save sas ode zgele: “Miro čhavo o Šalamun, saves peske kidňa avri o Del, hino mek terno a mek na džanel but pal o dživipen. Bo e buči pro Chramos hiňi bari a na kerel pes prekal o manuš, ale prekal o RAJ, prekal o Del. 2Keci birinďom, ajci pririchtinďom materijalos a diňom prekal le Devleskero Chramos o somnakaj pro somnakune veci, o rup pro rupune, o brondzos pro brondzune, o trasta pro trastune the o kašta pro kaštune veci. Diňom mek o mramoris the onixoskere bara, malachitoskere the farebna bara – savore dragane bara pro šukariben. 3A vašoda, hoj mange hin pro jilo le Devleskero Chramos, dav mek mire barvaľipnastar o somnakaj the o rup ke oda, so imar diňom: 4šel (100) toni nekfeder somnakaj andral o Ofir the duj šel the saranda (240) toni žužo rup, hoj te šukaľaren o fali andro Chramos, 5the o somnakaj pro somnakune the o rup pro rupune veci, savendar kerena o majstri o veci andro Chramos. Ko kamľahas adadžives jilestar te anel varesave dari le RAJESKE?”

6Avke, sar o David dovakerďa, o vodci andral peskere fajti, o kmeňoskere vodci, o veľiťeľa upral o ezeros, o veľiťeľa upral o šel the o uradňika dine jilestar o dari prekal o RAJ. 7On dine prekal o Chramos buter sar šel the eftavardeš (170) toni somnakaj, buter sar trin šel the saranda (340) toni rup, vaj šov šel the biš (620) toni brondzos a buter sar trin ezera the štar šel (3 400) kili trasta. 8Kas sas varesave dragane bara, delas len le Jechieloske andral le Geršonoskeri fajta andro vasta sar daros prekal le RAJESKERO Chramos, bo ov sas upral o pokladi. 9O manuša radisaľonas ole darendar, so o vodci anenas jilestar le RAJESKE. The o David igen radisaľolas.

O David paľikerel le RAJESKE

10Paľis o David lašarelas le RAJES angle savore manuša kavke:

“Av lašardo, RAJEJA,

Devla amare phure dadeskero, le Jakoboskero,

čirlastar pro furt!

11Tu sal baro, zoralo the slavno!

Tuke e pačiv the e slava!

Tiro hino savoro, so hin pro ňebos the pre phuv.

Tiro hino o kraľišagos

a sal barardo upral savoreste!

12O barvaľipen the e pačiv hin tutar.

Tu kraľines upral savoreste.

Andre tire vasta hin e zor.

Kas tu kameha, oles šaj keres bares the zorales!

13Akana, Devla amaro, paľikeras tuke

a lašaras tiro slavno nav!

14Ale ko som me the mire manuša, hoj tut šaj diňam ajci dari? Se savoro hin tutar a akana tuke oda ča pale das. 15Sam cudzinci the hosci andre tire jakha, avke sar the amare phure dada. Amaro časos pre kadi phuv hino sar o ciňos, so predžal, a sig meras. 16Ó, RAJEJA, Devla amaro, savoro kada barvaľipen, so tuke diňam, hoj pes te ačhavel o Chramos prekal tiro sentno nav, hin tutar a tiro hin savoro. 17Me džanav, Devla miro, hoj tu dikhes pro jilo le manušeskero a rado dikhes oles, ko hino pačivalo. Me jilestar tuke anďom kala dari a akana dikhav, hoj kala tire manuša tiš jilestar the radišagoha ande o dari. 18Ó, RAJEJA, Devla amare dadengero le Abrahamoskero, Izakoskero the le Izraeloskero, ker, hoj te en furt pačivale, a lengere jile pricirde ke peste. 19A ker, hoj miro čhavo o Šalamun te el tuke pačivalo cale jileha a te doľikerel tire prikazaňja, zakoni the sikavibena, a mi kerel savoro, so kampel, hoj te el ačhado o Chramos, prekal savo diňom kala dari.” 20Paľis o David phenďa savore manušenge: “Lašaren le RAJES, peskere Devles!”

Avke savore ole manuša chudle te lašarel le RAJES, le Devles peskere dadengere, a andre pačiv banďonas dži ke phuv anglo RAJ the anglo kraľis David.

O Šalamun pale ačhado kraľiske

21Paľis o Izraeliti ande le RAJESKE o dari a pre aver džives o labarde obeti: ezeros (1 000) terne biken, ezeros bakren, ezeros bakroren, e moľakeri obeta the aver obeti vaš calo Izrael. 22Oda džives chanas a pijenas anglo RAJ bare radišagoha a le Davidoskere čhas le Šalamun pale ačhade kraľiske. Pomakhle les vaš o kraľis a le Cadok vaš o rašaj. 23Avke o Šalamun bešľa pal peskero dad David sar kraľis pro tronos, so ačhaďa o RAJ. Sas les bach a savore Izraeliti les šunenas. 24Savore uradňika, slugaďa the le Davidoskere aver čhave les šunenas.

25O RAJ igen hazdňa upre le Šalamun angle savore Izraeliti avke, hoj les diňa ajsi slava, so na sas savore aver kraľen andro Izrael.

Le Davidoskero meriben

26O David, le Izajoskero čhavo, kraľinelas upral calo Izrael 27jekhetane saranda (40) berš. Andro Hebron kraľinelas efta berš a andro Jeruzalem tranda the trin (33) berš. 28Ov sas barvalo, sas les pačiv maškar o manuša a muľa, sar sas igen phuro. Pal leste ačhiľa kraľis leskero čhavo o Šalamun.

29Savore aver veci, so kerďa o David akorestar, sar sas kraľis, hin pisimen andro zvitki le prorokengere Samuel, Natan the Gad. 30Ode hin pisimen pal leskero zoralo kraľišagos the pal oda, so pes ačhiľa leha, le Izraeloha the avre kraľišagenca.