Le Pavloskero Dujto Ľil Le

KORINŤANENGE

1

O pozdravos

1Me o Pavol, le Devleskera voľatar apoštolos le Ježišoskero Kristoskero, the o phral o Timoteus pisinas le Devleskera khangerake andro foros Korint the savore sentne manušenge andre caľi Achaja:

2Mi del tumen o Del, amaro Dad, the o Raj, o Ježiš Kristus, peskero lačhipen (milosť) the o smirom.

O Pavol paľikerel le Devleske

3Paľikeras le Devleske, savo hin o Dad amare Rajeskero le Ježišoskero Kristoskero. Ov hin o lačhejileskero Dad the o Del, kastar avel savoro radišagos.

4Ov amen del o radišagos andre savore amare pharipena. Avke paľis the amen šaj das ole radišagostar, so chudľam le Devlestar, avre manušen andre lengere pharipena.

5Bo sar aven pre amende but pharipena le Kristoskere, avke aven the but radišagi le Kristostar.

6Te amen avke cerpinas, oda hin prekal tumaro radišagos the zachrana. A te hin amen radišagos, ta the tumen hin o radišagos. Oda radišagos tumen del zor te ľikerel avri a te zľidžal ola pharipena, so the amen zľidžas.

7Amaro užaripen (naďej) pal tumende hiňi zoraľi, bo džanas, hoj sar san jekhetane amenca andro pharipena, avke avena jekhetane amenca the andro radišagos.

8Amen kamas, phralale, hoj te džanen pal o pharipen, so amen sas andre Azija. O pharipen, so pre amende avľa, sas ajso baro – bareder sar amari zor – imar aňi na pačahas, hoj oda predživaha.

9Imar peske gondoľinahas, hoj ode meraha. Ale oda pes ačhiľa vašoda, hoj pes te na mukas korkore pre peste, ale pro Del, savo uštavel le mulen.

10Choc sas oda avke, hoj šaj muľam, o Del amen cirdňa avri a mek amen the cirdela avri andral oda. Pre leste pes mukas, hoj amen furt pale cirdela avri,

11sar the tumen ke oda pomožinen tumare modľitbenca vaš amenge. Vaš oda, hoj but džene pes vaš amenge modľinenas, but manuša paľikerena vaš o lačhipen (milosť), so chudľam.

O Pavol našťi avel andro Korint

12Bo amaro lašariben hin kada: Amaro jilo amenge sikavel, hoj dživahas andro svetos sentnes the andro žužipen, so hin le Devlestar, a maškar tumende meksa buter. Amen na dživahas le manušeskera goďaha, ale le Devleskere lačhipnaha (milosťaha).

13Se na pisinas tumenge vareso aver, ale ča oda, so genen abo imar mištes achaľon. A pačav, hoj mek achaľona savoro.

14Choc akana amen achaľuven ča sikra, pačav, hoj achaľona amen andre savoreste, hoj pes amenca te lašaren, avke sar the amen tumenca, andro džives amare Rajeskero le Ježišoskero.

15Andre kada pačaben kamľom te avel sigeder ke tumende, hoj te aven duvar požehňimen.

16Paľis khatar tumende kamľom te predžal andre Macedonija a andral e Macedonija te avel pale ke tumende, hoj mange te pomožinen te džal andre Judsko.

17Te oda me kamľom, kerďom oda bi o gondoľišagos? Abo te man rozgondoľinav, rozgondoľinav man mandar, hoj jekhvareste phenav the “He” the “Na”?

18Sar čačes o Del vakerel o čačipen, avke the mire lava ke tumende na sas the “He” the “Na”.

19Bo o Čhavo le Devleskero, o Ježiš Kristus, na sas the “He” the “Na”. Ov, pal savo tumenge vakerahas me, o Silvan the o Timoteus, hin le Devleskero “He”, bo furt kerel, so phenel.

20Bo savore lava, pal save o Del phenďa, hoj amenge dela, hine andro Ježiš “He”, a vašoda andro Ježiš phenas “Amen” – le Devleske pre slava.

21Ale o Del hin oda, ko zoraľarel amaro the tumaro pačaben andro Kristus. Ov amen pomazinďa

22a zapečaťinďa, hoj te avas leskere. A diňa le Duchos andre amare jile, sar zaloha savorestar, so mek chudaha.

23O Del mange hin švedkos – bo prindžarel miro jilo – hoj na avľom andro Korint vašoda, bo na kamľom tumen te dukhavel.

24Se na sam o raja upral tumaro pačaben, ale amen sam ola, save tumenca keren prekal tumaro radišagos, bo ča andro pačaben ačhen zorales.

2

1Phenďom peske, hoj na avava ke tumende avke, hoj tumenge anava pharipen.

2Bo te me tumenge kerava o pharipen, ko man paľis dela o radišagos? Na oda, kaske me kerďom o pharipen?

3A kada tumenge pisinďom, hoj sar avava, te na avav smutno ole dženendar, kastar majinďomas te radisaľol. Bo pačav, hoj savoren tumen hin jekhetane manca radišagos.

4Bo bare pharipnastar the phare jilestar a but apsenca tumenge pisinavas. Na vašoda, hoj te aven smutne, ale hoj te sprindžaren miro baro kamiben ke tumende.

Te odmukel le binošneske

5Ale te vareko kerďa varekaske pharipen, na ča mange kerďa pharipen, ale andre varesoste the tumenge savorenge. No na kamav ke oda mek me te prithovel.

6Imar les hin dos, bo but tumendar les potrestinde.

7Ale akana imar ela feder, te leske odmukena a podhazdena, hoj les oda smutňišagos te na odlel calkom le pačabnastar.

8Vašoda tumen mangav, hoj leske te presikaven o kamiben.

9Bo vašoda kada pisinďom, hoj te dikhav, sar andre odi proba (skuška) obačhena a či kerena savoro avke, sar phenďom.

10Te tumen odmukena varekaske vareso, oleske odmukava the me. Bo oda, so me odmukľom – te man sas so te odmukel – odmukľom prekal tumaro lačho anglo Raj,

11hoj amen o satan te na klaminel. Bo amen prindžaras leskere plani.

Le Pavloskero pharipen andre Troada

12Sar avľom andre Troada te vakerel o evaňjelium le Kristoskero, choc te sas o vudar le Rajestar phundrado prekal ma,

13mire duchos na sas smirom, bo na arakhľom ode mire phrales le Titus. Vašoda man lenca ode rozgeľom a geľom andre Macedonija.

14Ale paľikerav le Devleske, savo amenge del furt te ňerinel (te zviťazinel) andro Kristus a prekal amende del te sikavel pre dojekh than peskero prindžaripen sar odi šukar saga.

15Bo amen sam le Devleske sar odi šukar saga le Kristoskeri maškar ola, save pes zachraňinen a the maškar ola, save ena zňičimen.

16Prekal jekh oda hin e meribnaskeri saga pro meriben a prekal aver oda hin e dživipnaskeri saga pro dživipen. Ale ko oda šaj kerel?

17Bo amen na šeftinas le Devleskere laveha, sar oda but džene keren. Ale vaš oda, hoj amen o Del bičhaďa, vakeras pačivalones anglo Del sar služobňika le Kristoskere.

3

O služobňika la neva zmluvake

1Či pes chudas korkore pale te lašarel? Abo či amenge kampel (sar varesave aver manušenge) o ľila prekal tumende – abo tumendar – so phenena, hoj ko sam?

2Se tumen san amaro ľil pisimen andre amare jile, so prindžaren a genen savore manuša.

3Se pre tumende dičhol, hoj san le Kristoskero ľil, pririchtimen amara službaha, so nane pisimen la tintaha, ale le džide Devleskere Duchoha. Oda ľil hin pisimen na pro barune tabli, ale pro masune tabli – pre tumare jile.

4A kajso pačaben amen hin le Kristostar andro Del.

5Amen našťi kajso vareso keras korkore pestar, ale amari zor hin le Devlestar.

6Ov amendar kerďa, hoj te avas služobňika la neva zmluvake – na le pismenenge andro zakonos, ale le Duchoske – bo o pismena murdaren, ale o Duchos obdžiďarel.

7E služba le meribnaskeri – o zakonos avrirandlo le pismenenca pro bara – sas ajsi slavňi, hoj o manuša andral o Izrael našťi dikhenas le Mojžišoske pro muj, bo švicinelas la slavaha. Te e slava, so našľiľa, sas ajsi bari,

8akor, keci bareder ela e slava, so hiňi pre služba le Duchoskeri?

9Te e služba, so anel odsudeňje, sas ajsi slavňi, keci slavneder ela e služba, so anel o spravodľišagos?

10Odi služba, so sas jekhvar slavňi, imar nane slavňi anglal odi služba, so hin akana, bo hin la bareder slava.

11Bo te oda, so našľol, sas slavno, ta akor, keci slavneder hin oda, so ačhel pro furt?

12Vašoda, hoj amen hin kajso užaripen (naďej), keras sa phundrades bi e dar.

13Na avke sar o Mojžiš, savo thoďa o khosno pro muj, hoj te na dikhen o Izraeliti o agor la slavakero, so našľiľa.

14Ale lengere goďa sas zaphandle, a mek dži adadžives lenge ačhel oda khosno, sar genen o purano zakonos. Nane lenge otkerdo, bo ča andro Kristus pes otkerel.

15Ale mek dži adadžives, kecivar genen le Mojžišoskero zakonos, ačhel o khosno pre lengere jile.

16No, takoj soča vareko pes visarela ko Raj, o khosno pes odlela.

17Oda Raj hin o Duchos a kaj hin o Duchos le Rajeskero, ode hin e sloboda.

18No amen savore pes dikhas andre slava le Rajeskeri odučharde mujeha, sar andro gendalos. A odi slava, so avel le Rajestar, savo hino o Duchos, amen čerinel pre leskero obrazis – jekha slavatar andre aver.

4

O barvaľipen andro čhikakere kuča

1Vašoda, hoj amen hin kadi služba, so amenge sas diňi le Devleskere lačhipnastar, amen na slabisaľuvas.

2Diňam pestar het o garude ladžandutne veci, aňi na keras o veci vibitones, aňi na previsaras o lav le Devleskero. Ale sar sikavas o čačipen, savore manuša šaj džanen andre peskere jile, save sam amen manuša anglo Del.

3A te hin amaro evaňjelium garudo, garudo hino olenge, save meren.

4On na pačan vašoda, bo o del kale svetoskero lenge korarďa o goďa, hoj te na dikhen o svetlos, so avel andral o evaňjelium, pal e slava le Kristoskeri, savo hin o obrazis le Devleskero.

5Bo amen na vakeras korkore pal peste, ale pal o Ježiš Kristus, hoj hin o Raj, bo amen sam ča tumare služobňika prekal o Ježiš.

6Bo o Del hin oda, ko phenďa: “Le kaľipnastar avela o svetlos!” Ov labarďa o svetlos andre amare jile a anďa o vidňišagos, hoj te prindžaras e slava le Devleskeri, so dikhas pro muj le Ježišoske Kristoske.

7Ale kada barvaľipen hin andre amende sar andro čhikakere kuča, hoj te dičhol, hoj odi bari zor hin le Devlestar a na amendar.

8Pal savore seri pre amende avel o pharipen, ale šoha (ňikda) na sam ispidle andro kutos; varekana na džanas, so te kerel, ale šoha pes na poddas;

9džan pre amende, ale na sam omukle; sam čhide tele, ale na sam zňičimen.

10Furt las pre peskero ťelos le Ježišoskero meriben, hoj o dživipen le Ježišoskero te dičhol pre amaro ťelos.

11Bo amen, medik dživas, sam furt dine pro meriben vaš o Ježiš, hoj te el the o dživipen le Ježišoskero sikado pre amaro meribnaskero ťelos.

12A avke andre amende kerel o meriben, no andre tumende o dživipen.

13Hin pisimen: “Pačanďiľom, vašoda vakerďom.” Amen hin oda jekh Duchos pačabnaskero – amen tiš pačas, vašoda vakeras.

14Bo džanas, hoj o Del, savo uštaďa le Rajes le Ježiš andral o meriben, uštavela the amen andral o meriben le Ježišoha a ačhavela amen jekhetane tumenca anglal peste.

15Kada savoro pes ačhel prekal tumende; a sar le Devleskero lačhipen (milosť) rozbarol pro buter the buter manuša, on buter the buter paľikerena pre le Devleskeri slava.

O dživipen andral o pačaben

16Vašoda amen na slabisaľuvas, ale choc te amaro avruno manuš merel, o andruno manuš hino neveder džives so džives.

17Bo kala loke pharipena, so akana predžas, na ľikerena but a anena amenge igen baro barvaľipen – e večno slava.

18Bo na dikhas pre oda, so dičhol, ale pre oda, so na dičhol. Bo ola veci, so dičhol, hine ča pre varesavo časos, ale ola, so na dičhol, hine pro furt.

5

Pal o večno kher andro ňebos

1Bo amen džanas, hoj hin amen kher le Devlestar, sar ela čhido tele kada ťeloskero stankos, andre savo dživas kade pre phuv: Oda hin o večno kher andro ňebos, so nane kerdo le vastenca.

2Vašoda andre kada ťelos le pharipnastar vzdichinas a igen kamas peske te urel peskero kher andral o ňebos,

3hoj te avas arakhle urde a na lange.

4Bo medik sam andre kada ťeloskero stankos, vzdichinas le pharipnastar, se amen na kamas ča te čhivel tele o phuvakero ťelos, ale te urel pre peste oda ňeboskero, hoj o meribnaskero te el zaučhardo andre le dživipnaha.

5No, o Del hin oda, ko amen pre oda pririchtinďa a diňa amenge the le Duchos sar e zaloha.

6Vašoda furt pačas a džanas, hoj medik sam khere andro ťelos, sam dur le Rajestar.

7Bo amen dživas le pačabnastar a na olestar, so dikhas.

8Amen zoraha pačas a radeder omukľamas peskero ťelos a geľamas te bešel khere ko Raj.

9Vašoda, či sam khere vaj avri le kherestar, keras sa hoj te avas leske pre dzeka.

10Bo savore pes mušinas te ačhavel anglo sudno tronos le Kristoskero, hoj peske sako te lel peskero počiňiben vaš oda, so kerďa, medik sas andro ťelos – či lačho, abo nalačho.

Pal e služba, so anel o smirom

11Amen džanas, so oda hin te daral pes le Devlestar, a vašoda prevakeras le manušen. O Del amen prindžarel a pačav, hoj the tumen amen prindžaren andre tumaro jilo.

12Bo amen pes na kamas pale kaleha te lašarel, ale das tumen vareso, soha tumen šaj lašaren amenca. Hoj tumen te el so te phenel olenge, save pes lašaren le avruneha, so dičhol, a na oleha, so hin andro jilo.

13Sam bi e goďi? Oda hin prekal o Del. Sam paš e goďi? Oda hin prekal tumende.

14Bo o kamiben le Kristoskero amen ispidel, bo amen achaľiľam oda, hoj te jekh dženo muľa vaš savore, ta akor savore mule.

15A vašoda muľa vaš savore, hoj ola, save dživen, te na dživen buter peske, ale oleske, ko vaš lenge muľa a sas uštado andral o meriben.

16Akana imar na dikhas ňikas avke, sar dikhen o manuša andro svetos. Bo choc amen dikhahas le Kristus sar o manuša, akana les avke na dikhas.

17Vašoda te hin vareko andro Kristus, hino nevo manuš. O purane veci našľile, dikh, savoro hin nevo!

18Kada savoro hin le Devlestar, savo amen anďa pale ke peste prekal o Kristus. A diňa amen e služba, so anel o smirom le manušenge le Devleha.

19Bo o Del andro Kristus anďa o smirom maškar peste the maškar o svetos. Na rachinelas imar le manušenge lengere bini a diňa amenge o lav, so anel o smirom.

20Sam bičhade te vakerel vaš o Kristus, sar te o Del dovakerďahas prekal amende. Vaš o Kristus tumen mangas: Lačhuven le Devleha!

21Bo pre oda, ko na prindžarelas o binos, thoďa o Del savore amare bini, hoj andro Kristus te avas anglo Del čačipnaskere.

6

1Mangas tumen sar ola, save keras buči jekhetane le Devleha, hoj o lačhipen (milosť) le Devleskero te na prilen hijaba.

2Bo phenel:

“Sar avľa o lačho časos, šunďom tut;

andro džives sar kampelas e zachrana, tuke pomožinďom.”

Dikh, akana hin o džives te avel zachraňimen!

3Amen na keras ňič, pre soste vareko šaj rušľahas, hoj te na el len so te phenel pre amari služba.

4Ale andre savoreste pes sikavas sar le Devleskere služobňika, save but ľikeren avri andro pharipen, andro čoripen the andro cerpišagi;

5samas marde, samas andro berteni a but nipi pre amende igen džanas; phares kerahas buča, soviben amen na sas a samas bokhale.

6Ľikerahas pes andro žužipen, hoj te el amen prindžaripen, te ľikeras avri a te avas lačhe ke aver manuša prekal e zor le Sentne Duchoskeri le čače kamibnastar,

7andro čačipnaskero lav the andre zor le Devleskeri. O spravodľišagos amenge hin andre jekh vast sar zbraň pro utokos a andre aver pre obrana.

8Sar le Devleskere služobňika predživas the o baripen the e ladž; vakeren pal amende the šukares the džungales. Phenen, hoj sam klamara, ale vakeras o čačipen.

9Sam sar ola, kas na prindžaren a the avke amen mištes prindžaren; sam sar ola, save imar meren, a dikhen, the avke dživas; sam marde, ale na sam murdarde.

10Sam sar smutne, ale furt radisaľuvas; sam sar čore a the avke but dženen barvaľaras; sam sar te amen ňič na uľahas, ale hin amen savoro.

11Ó, Korinťanale, vakerahas tumenca andral o jilo a ňič tumenge na garuďam andre.

12Amen na phandľam prekal tumende amare jile, ale tumen prekal amende.

13Ale phenav tumenge sar le čhavenge: Phundraven the tumen tumare jile ke amende!

O chramos le džide Devleskero

14Ma cirden o cudzo jarmo jekhetane olenca, save na pačan! Sar šaj el o lačhipen jekhetane le nalačhipnaha? Abo sar šaj el o svetlos jekhetane le kaľipnaha?

15Šaj o Kristus pes zdžal le bengeha6,15 O Belial? So hin jekhetane oles, ko pačal, oleha, ko na pačal?

16So hin jekhetane le Devleskere chramos le modlenca? Se amen sam o chramos le džide Devleskero, avke sar phenďa o Del:

“Bešava the phirava maškar lende,

me avava lengero Del a on ena mire manuša.

17Vašoda aven lendar avri a odcirden tumen het, phenel o Raj,

ma chuden tumen le nažužestar

a me tumen prilava.

18Me avava tumaro Dad

a tumen avena mire čhave the čhaja,

phenel o Raj, o Nekzoraleder.”

7

1Mire lačhe phralale, te amen o Del diňa kajse lava, žužaras pes savorestar, so meľarel o ťelos the o duchos, hoj te avas andre savoreste sentna a te daras le Devlestar.

Le Pavloskero radišagos

2Prilen amen jilestar! Ňikaske na kerďam ňič nalačho; ňikas na dukhaďam; ňikaha na thoďam avri.

3Na phenav oda, hoj tumen te odsudzinav. Se imar kada anglal phenďom, hoj san andre amare jile, hoj jekhetane te meras a jekhetane te dživas.

4Andre savoreste tumenge pačav a thovav andre tumende baro baripen! Andre savore amare pharipena som zoraľardo a pherardo le radišagoha.

5Bo akorestar, sar avľam andre Macedonija, amare ťelos na sas ňisavo odpočinkos. Všadzik amen sas pharipena: Avral sas o maribena a andre amare jile e dar.

6Ale o Del, savo del o radišagos olen, save andro duchos na birinen, diňa o radišagos the amen oleha, hoj avľa o Titus.

7No, na ča oleha, hoj ov avľa, ale the ole radišagoha, so les sas tumendar. Ov amenge vakerelas pal oda, sar igen man kamen te dikhel; sar pal ma roven a sar igen pes starinen pal ma. Olestar man sas mek buter radišagos.

8A te le ľileha tumenge kerďom pharipen, imar mange oda nane pharo, choc te sas. Se dikhav, hoj tumenge oda ľil anďa sikra pharipen,

9ale akana radisaľuvav. No na vašoda, hoj tumen sas pharipen, ale vašoda, hoj oda pharipen tumen visarďa le binendar. Oda pharipen sas le Devleske pre dzeka a oleha tumenge ňič na kerďam nalačho.

10Se te hin varekaske pharo, te hin oda le Devleskeri voľa, a visarel pes le binostar, zachraňinel les oda. Kajso pharipen na mušinas te bajinel. Ale te hin varekas o svetoskero pharipen, anel leske oda o meriben.

11Dikhen kaj tumen anďa kada pharipen, so hin pal e Devleskeri voľa. Ča dikhen savi snaha the ochota! Savi dar, savi tužba a savi horľivosť! Savi voľa te potrestinel oles, ko kerďa o nalačho! Aleha savoreha presikaďan, hoj san žuže andre kadi veca!

12A choc te tumenge pisinďom, oda na sas vaš oda manuš, ko kerďa o nalačho; aňi na vaš oda, kaske sas kerdo o nalačhipen; ale vaš oda, hoj pes te sikavel anglo Del, sar čačes tumen amen kamen.

13Olestar samas zoraľarde. A paš oda mek bareder radišagos amen sas le Titoskere radišagostar, bo leskero duchos sas tumendar savorendar zoraľardo.

14Me man lašarďom tumenca anglal leste a na ladžavas man vaš tumende. Amen tumenge furt vakerahas o čačipen a avke the amaro lašariben anglo Titus pes sikaďa sar čačipen.

15Leskero jilo hino meksa pašeder ke tumende, sar peske leperel, sar les savore šunenas a sar les priiľan andre sentňi dar the pačiv.

16Radisaľuvav, hoj tumenge šaj pačas andre savoreste.

8

O daros prekal o Jeruzalem

1Kamas, phralale, hoj te džanen pal le Devleskero lačhipen (milosť), so sas dino le khangerenge andre Macedonija.

2Prekal o but pharipena sas probaľimen avri (skušimen avri), ale lengero radišagos sas ajso baro, hoj choc te hine igen čore, the avke dine igen ščirones.

3Čačes tumenge phenav, hoj korkore pestar dine ajci, keci šaj; a mek buter dine, sar sas hodne.

4Igen amen mangenas vaš o lačhipen (milosť), hoj the on te šaj pomožinen le pačabnaskere andre Judsko.

5No, na kerde ča avke, sar lendar amen užarahas, ale ešeb (peršo) pes korkore oddine le Rajeske a paľis the amenge, avke sar oda o Del kamel.

6Vašoda mangľam le Titus, hoj avke, sar chudľa tumenca te kerel kadi kamibnaskeri služba, avke la the te dokerel.

7Avke sar san barvale andre savoreste – andro pačaben, andro lav the andro prindžaripen, andre oda, hoj igen kamen te del, the andro kamiben ke amende – aven barvale the andre kadi kamibnaskeri služba.

8Na phenav oda sar rozkazis. Ale leperav, sar igen kamen te del avre džene, hoj te probaľinav avri, savo čačo hin tumaro kamiben.

9Se prindžaren o lačhipen (milosť) amare Rajeskero le Ježišoskero Kristoskero. Sas barvalo, ale prekal tumende ačhiľa čoro, hoj tumen te barvaľon prekal leskero čoripen.

10Kadi hin miri rada tumenge: Oka berš tumen na ča diňan ešebne (perše), ale the ešeb kamenas oda te kerel.

11No akana tumenge hin pre chasna oda te dokerel. Avke, sar oda kamenas te kerel, akana den olestar, so tumen hin.

12Te kamen te del, le Devleske na džal pal oda, či tumen hin abo nane, ale pal oda, keci den olestar, so tumen hin.

13Bo na džal pal oda, hoj avrenge te avel lokeder a tumenge phareder, ale hoj te el len avke sar the tumen.

14Akana tumen hin buter a pomožinen lenge, bo len nane; a sar ela len buter, hoj on te pomožinen tumenge, te kampela.

15Avke sar hin pisimen:

“Oleske, ko skidňa but, na ačhiľa a oleske, ko frima, na chibaľinelas.”

O Titus le phralenca bičhade

16Paľikeras le Devleske, hoj thoďa le Titoske andro jilo kajso starišagos pal tumende.

17Bo sar les mangahas, hoj te džal ke tumende, ov oda priiľa. A na ča oda, ale korkoro kamelas igen te džal ke tumende.

18Amen leha bičhaďam the le phrales, saves lašaren andre savore khangera vaš leskeri služba prekal o evaňjelium.

19A na ča oda, ale o khangera les kidle avri, hoj amenca te phirel andre kadi kamibnaskeri služba. Oda keras pre slava le Rajeske, hoj pes te sikavel, sar kamas te pomožinel.

20Amenge džal pal oda, hoj ňiko amenge te na čhivel pro jakha oda, sar keras kale barvale daroha.

21Bo kamas te kerel o lačho: Na ča anglo Raj, ale the anglo manuša.

22A bičhaďam lenca the avre phrales. Les buterval probaľinďam avri a dikhľam, hoj hin igen horľivo. Ale akana mek buter kamel te pomožinel, bo hin les andre tumende baro pačaben.

23A te džal pal o Titus: Ov kerel jekhetane manca andre odi služba maškar tumende; te džal pal okla phrala: On hine bičhade le khangerendar a anen e slava le Kristoske.

24Vašoda lenge presikaven tumaro kamiben avke, hoj savore khangera te džanen, soske pes tumenca lašarahas.

9

O daros prekal o phrala

1Mange tumenge na kampel te pisinel pal e pomoca prekal le Devleskere manuša.

2Se džanav pal tumende, sar oda kamen te kerel, a vašoda man tumenca šaj lašarav anglo Macedončana, hoj tumen – o phrala andral e Achaja – san imar okle beršestar pririchtimen. Oda, hoj tumen igen kamenas te del, podhazdňa but dženen.

3Vašoda bičhaďom le phralen, hoj te aven pririchtimen, sar tumenge oda phenďom, a amaro lašariben tumenca andre kadi veca te na aven ča lava andro luftos.

4Na kamav, hoj pes andre kadi veca te ladžas, sar manca avena o Macedončana a na arakhena tumen pririchtimen – bo sar tumen paľis ladžana?

5Vašoda dikhavas, hoj kampel igen te mangel le phralen, hoj te džan ke tumende anglal a te pririchtinen oda daros, so diňan lav, hoj dena. Te avel oda imar pririchtimen a te dičhol, hoj den ščirones a na vašoda, bo mušinen.

6Oda hin avke: “Ko skupones sadzinel, skupones the kidela upre, a ko ščirones sadzinel, ščirones the kidela upre.”

7Sako avke, sar peske phenďa andro jilo, na avke, hoj musaj, abo hoj tut vareko andre oda ispidel, bo o Del kamel ole manušes, ko del radišagoha.

8Bo le Devles hin zor te del tumen andre savoreste buter, sar tumenge kampel, avke hoj tumen furt ela savoro, so tumenge kampel pre dojekh lačhipen.

9Avke sar hin pisimen:

“Rozčhivkerďa a diňa le čorenge, leskero spravodľišagos ačhel pro furt.”

10No, o Del hin oda, ko del o žužoďiv (o zrnos) oles, ko sadzinel, a Ov del the o maro te chal. Dela a kerela buter tumare semenostar a dela, hoj te barol tumaro čačipnaskero uľipen.

11Ov tumen barvaľarela andre savoreste, hoj te aven ščire. A o manuša paľikerena le Devleske vaš tumaro daros, so prilena amendar.

12Bo kadi sentňi služba, so keras, na ča del le sentnen oda, so lenge chibaľinel, ale the igen barol andre oda, hoj but manuša paľikeren le Devleske.

13Se oleha, hoj tumen andre kadi služba mištes presikaven, on lašaren le Devles. Bo tumen šunen le Kristoskero evaňjelium, podden tumen leske a ščirones tumen lenca the savorenca ulaven.

14On pes vaš tumenge modľinen a igen tumen kamen, bo le Devleskero lačhipen (milosť) upral tumende hin igen baro.

15Paľikeras le Devleske vaš leskero daros, so pes na del le lavenca te phenel avri!

10

O Pavol pal peskeri služba

1Mangav tumen, me o Pavol, savo som “kovlejileskero”, sar som tumenca, ale “zoralo” ke tumende, sar som tumendar dur! Mangav vaš o Kristus, savo hino lačho the kovlejileskero,

2hoj te na mušinav te el zoralo pre varesave džene tumendar, sar avava, so peske pal amende gondoľinen, hoj keras avke sar o manuša andre kada svetos.

3Bo choc dživas andro ťelos pre kada svetos, amen pes na maras avke sar o manuša andro svetos.

4No amare zbraňi, savenca pes amen maras, nane le svetostar, ale hine le Devlestar, zorale te phagerel o pevnosťi. Lenca phageras o nalačho gondoľišagos

5a savoro, so pes upre ľidžal a hazdel pes upral le Devleskero prindžaripen. Ole zbraňenca phandas dojekh gondoľišagos, hoj pes te podden le Kristoske.

6A sam pririchtimen te potrestinel savoro našunďipen, medik na šunena andre savoreste.

7Tumen dikhen ča pre oda, so tumen hin anglo jakha. Te vareko tumendar pačal, hoj hino le Kristoskero, mi gondoľinel pre oda, hoj avke, sar ov hino le Kristoskero, sam the amen.

8Choc man but lašarava ola zoraha, so amen diňa o Raj, na avava andre ladž, bo odi autorita amenge sas diňi, hoj tumen te budinas a na te rozmaras.

9Na kamav, hoj te dičhol avke, sar te tumen kamľomas le ľilenca te daravel avri.

10Bo phenen: “Leskere ľila hine zorale the phare, ale sar hino maškar amende, hino slabo a leskere lava ňikhaj ňič.”

11Kajso manuš mi džanel, hoj oda, so pisinas andro ľila, sar na sam tumenca, keraha the akor, sar avaha tumenca.

12No amen pes na opovažinas te prirovňinel abo te rachinel ke varesave džene, save pal peste but gondoľinen a pes hazden upre. On oda keren sar bi e goďi! Bo pes korkore peha merinen a korkore peha porovňinen.

13No amen pes na lašaraha bi e mira buter, sar kampel. Lašaraha pes ča ola bučaha, so o Del amen diňa te kerel a tumen san kotor ola bučatar.

14Amen pes na lašaras buter, sar kampel. Se dogeľam dži ke tumende le Kristoskere evaňjelioha.

15Nane mištes, hoj pes te lašaras avrengera bučaha, a avke na keras. Ale amen pačas, hoj sar barola tumaro pačaben, tumen amen lašarena furt buter vaš odi buči, so keras maškar tumende.

16Paľis šaj anaha o evaňjelium the avre phuvenge, so hine pal tumende, a na mušinaha pes te lašarel avreskera bučaha.

17Ale avke sar hin pisimen: “Oda, ko pes lašarel, mi lašarel pes le Rajeha.”

18Bo na oda, ko pes korkoro lašarel, hino lačho služobňikos, ale oda, kas o Raj lašarel.

11

O Pavol the o falošna apoštola

1Šaj mek zľidžan man andre oda, hoj avava sikra nagoďaver? Mangav tumen, hoj te zľidžan!

2Bo mange pal tumende igen džal, avke sar the le Devleske. Mangľom tumen jekhe muršeha, le Kristoha, a dava tumen leske sar žuža, pačivaľa čha.

3Ale darav man, hoj pes tumaro gondoľišagos te na visarel het le čačipnastar the le žužipnastar ko Kristus, avke sar o beng cirdňa pro binos la Eva peskere klamišagoha.

4Bo tumen šukares zľidžan te vareko avel ke tumende a zvestinel tumenge avre Ježiš, sar tumenge amen kazinahas, a prilen the avre duchos the aver evaňjelium sar oda, so priiľan amendar.

5Me mange gondoľinav, hoj pal ola “bare” apoštola ňisoha na som palal.

6Bo choc na som avrisikado andro vakeriben, andro prindžaripen som. Se amen tumenge oda savoro sikaďam andre savoreste.

7Či so, kerďom binos, hoj man korkoro tele dikhavas a tumen upre hazdavas, oleha, hoj bi o počiňiben tumenge vakeravas o evaňjelium le Devleskero?

8Aver khangera občoravas, bo lavas lendar o počiňiben, hoj tumenge te služinav.

9The akor, sar somas ke tumende a chibaľinelas mange vareso, na somas ňikaske pre meň. Se te mange vareso chibaľinelas, pomožinenas mange o phrala, save avenas andral e Macedonija. Avke keravas, hoj tumen te na el manca ňisavo pharipen, a avke kamav dureder te kerel.

10Avke sar hin o čačipen le Kristoskero andre mande: Kada miro lašariben ňiko našťi ačhavela andre Achajakere phuva!

11Soske? Vaš oda, hoj tumen na kamav? O Del džanel, hoj tumen kamav.

12No oda, so kerav, kerava dureder, hoj te musarav o lašariben ole “apoštolenge”, save kamen te sikavel, hoj hine ajse sar amen.

13Bo on hine o falošna apoštola, klamišagoha keren buči a keren pestar apoštola le Kristoskere.

14Na čudaľinas pes, se korkoro o satan pes prekerel pro aňjelos le svetloskero!

15Vašoda nane oda bari veca, te leskere služobňika keren pestar o služobňika le čačipnastar. Ale lengero koňec ela avke, sar peske zasogaľinen (zaslužinen).

O cerpišagi le Pavloskere

16Pale phenav: Ňiko peske pal ma te na gondoľinel, hoj som nagoďaver. Ale te avke kerena, prilen man sar nagoďaverones, hoj man the me sikra te lašarav.

17Oda, so phenav akana, na phenav le Rajestar, ale me man lašarav, sar o nagoďaver manuš.

18Ale, te pes but džene lašaren avke, sar andro svetos, the me man avke lašarava,

19bo te san ajse goďaver, ta radišagoha zľidžan le nagoďaveren!

20Se tumen zľidžan te tumendar vareko kerel otroken, te tumen vareko avri hasnaľinel, te tumenca vareko thovel avri, te pes vareko hazdel upre prekal tumende a mek the oda, sar tumen vareko pal o muj demel.

21Ladžaha phenav: Samas igen slaba oda te kerel tumenca! Te pes vareko šaj lašarel, the me man šaj lašarav. Phenav oda sar nagoďaver:

22On hine Hebreja? The me som. Hine Izraeliti? The me som. Hine o potomki le Abrahamoskere? The me som.

23Hine o služobňika le Kristoskere? Phenav oda sar nagoďaver: Me meksa buter! Buter keravas buči sar on, buter somas andro berteni, buterval man marde a buterval somas pašes paš o meriben.

24Le Židendar chudľom pandžvar le bičoha po tranda the eňa (39) rani,

25trival man marde la pacaha a jekhvar andre mande čhivkerenas le barenca, hoj man te murdaren. Trival predžiďiľom oda, hoj e loďa rozpeľa a jekh džives the jekh rat somas andro paňi pro moros.

26Somas furt pro droma, somas andre dar pro paňa, andre dar le zbujňikendar the andre dar mire manušendar – le Židendar – a le Nažidendar. Somas andre dar andro foros, pre pušťa, andro moros a the maškar o falošna phrala.

27Keravas phares buči a trapinavas man, buterval aňi na sovavas, somas bi o chaben the bi o paňi, but man poscinavas a somas andro šila the bi o gada.

28Mek paš oda savoro, aňi na phenav pal o starišagi, so man hin sako džives pal savore khangera.

29Te vareko hino slabo, the me som; te vareko perel andro binos, mange hin pharo.

30Te man mušinav te lašarel, me man lašarava mire slabišagoha.

31O Del, o Dad le Ježišoskero Kristoskero – mi el požehňimen leskero nav pro furt – džanel, hoj na klaminav.

32Sar somas andro foros Damaskus, o guverneris, savo sas tel o kraľis Aretas, man kamľa te phandel andre a diňa te stražinel o brani le foroskere.

33Ale varesave manuša man mukle le košariha prekal e oblaka tele le muroha a denašľom leske andral o vasta.

12

Le Pavloskero viďeňje the leskero trňos

1Mušinav man te lašarel, the te oda nane pre ňisoste lačho. A phenava pal oda, so dikhľom a so mange o Raj sikaďa.

2Prindžarav manušes andro Kristus, savo sas anglo dešuštar berš avricirdlo dži andro trito ňebos. Na džanav, či oda sas andro ťelos vaj avri le ťelostar – o Del džanel.

3A džanav, hoj oda manuš – či oda sas andro ťelos, vaj avri le ťelostar, me na džanav, o Del džanel –

4sas avricirdlo andro rajos a šunďa ajse veci, so pes na den te prevakerel le lavenca, so našťi o manuš phenel avri.

5Kaleha man lašarava, no korkoro man na lašarava, ča mire slabišagenca.

6Se choc te man kamľomas te lašarel, na uľomas nagoďaver, bo phenava ča o čačipen. Ale zľikerav man, hoj peske pal ma vareko te na gondoľinel buter sar oda, so dikhel abo šunel mandar.

7Ale vašoda, hoj man te na ľidžav upre ole bare vecenca so dikhľom, sas mange diňi o trňos andro ťelos – oda hin o poslos le satanoskero – hoj man te dukhavel, hoj man te na ľidžav igen upre.

8Vašoda trival man mangavas le Rajeske, hoj mandar oda te lel het.

9Ale ov mange odphenďa: “Dos tuke hin miro lačhipen (milosť), bo miri zor pes presikavel andro slabišagos.” Vašoda man nekradeder lašarav mire slabišagenca, hoj te el andre mande e zor le Kristoskeri.

10Vašoda radišagoha prilav oda, sar som slabo, sar mange keren ladž, sar som andro pharipen, sar pre mande džan a sar cerpinav vaš o Kristus. Bo sar som slabo, akor som zoralo.

O starišagos pal o Korinťana

11Ačhiľom nagoďaver, no tumen man ke oda ľigenďan. Se tumen man majinďan te lašarel; no choc me na som ňič, andre ňisoste na som cikneder ole “bare apoštolendar”.

12Se oda, hoj som apoštolos, dičholas maškar tumende akor, sar dživavas andro baro avriľikeriben a keravas o zazraki, znameňja the o zorale veci.

13So keravas goreder maškar tumende sar andre okla khangera? Ča ipen ajci, hoj tumenge na somas pre meň. Mangav tumen, hoj mange te odmuken oda nalačhipen!

14Akana som imar tritovar pririchtimen te džal ke tumende a na avava tumenge pre meň. Se me na rodav tumare veci, ale rodav tumen. Bo na o čhave mušinen te del o barvaľipen le dajenge the le dadenge, ale on le čhavenge.

15Ale me radišagoha dava savoro, so man hin, a the man korkores, vaš tumare dživipena. Te me tumen kamav buter, tumen man kamena frimeder?

16Se dikhen, me na somas tumenge pre meň. Ale vareko šaj phenel, hoj som goďaver a thoďom tumenca avri.

17So? Či tumen viužinďom avri varekaha olendar, saven ke tumende bičhaďom?

18Mangľom le Titus a bičhaďom leha le phrales. Či o Titus tumen viužinďa avri? Či na phirahas andre oda jekh duchos, ole jekhe dromeha?

19So? Calo časos tumenge gondoľinen, hoj amen anglal tumende pes braňinas? Anglo Del andro Kristus phenas: Kada savoro, so keras, mire lačhe phralale, hin pre oda, hoj tumen te baron.

20Bo sar avava, darav man, hoj te na arakhav tumen ajsen, sar na kamav, a hoj aňi tumen man te na arakhen ajses, saves na kamen. Darav man, hoj tumen te na arakhav andre vika, andro hamišagos (žarľivosť), andre choľi, andro vesekedišagi, andro pľetki, andro nalačhe vakeribena, andro baripen vaj andro nasmirom.

21Bo sar avava pale ke tumende, na kamav man te ladžal anglo Del a na kamav te rovel upral ola but manuša, save kerde o bini, ale mek pes na visarde le nažuže vecendar, le lubipnastar the ole džungale vecendar, so kerde.

13

O posledna lava

1Kada imar hin tritovar, so džav ke tumende. Hin pisimen: “Dojekh lav ačhela pro duj abo trin švedki.”

2Phenďom oda imar akor, sar somas dujtovar ke tumende. A akana – choc ode na som – pale phenav olenge, save angloda kerde o bini, the savore okle dženenge: Sar avava pale, na sajinava ňikas!

3Se tumen kamen te dikhel či čačes prekal mande vakerel o Kristus, savo nane slabo ke tumende, ale hino zoralo maškar tumende.

4Bo choc sas ukrižimen andro slabišagos, no dživel le Devleskera zoratar. Avke the amen sam slaba andre leste, ale leha dživaha prekal tumende le Devleskera zoraha.

5Korkore tumen probaľinen avri (skušinen avri), či dživen andro pačaben abo na; phučen oda korkore pestar. Či na prindžaren pre peste, hoj o Kristus dživel andre tumende? Te na, oda vašoda, bo na obačhiľan andre proba (skuška).

6Pačav, hoj džanena, hoj amen obačhiľam.

7Mangas pes ko Del, hoj te na keren ňič nalačho. Na vašoda, hoj amen te dičhuvas lačhe, ale hoj tumen te keren o lačho, choc te amen na obačhiľamas.

8Se amen našťi džas pro čačipen, ale ačhas vaš o čačipen.

9Radisaľuvas, sar sam slaba a tumen san zorale. Amen the vaš oda pes modľinas, hoj te dobaron.

10Kada tumenge pisinav, sar mek na som tumenca, hoj te na mušinav te el prisno pre tumende, sar avava. Bo o Raj man na diňa autorita pre oda, hoj tumen te čhivav tele, ale hoj tumen te budinav.

11A mek kada, phralale: Radisaľon! Keren sa, hoj furt te baron; doľikeren oda, so tumenge phenďom; gondoľinen jekhetane a dživen andro smirom! A o Del le kamibnaskero the smiromoskero ela tumenca.

12Pozdravinen jekh avres le sentne čumibnaha. Pozdravinen tumen savore phrala andro Del.

13O lačhipen (milosť) le Rajeskero le Ježišoskero Kristoskero, o kamiben le Devleskero the o jekhetaňiben le Sentne Duchoskero mi el tumenca savorenca!