Le Pavloskero Dujto Ľil Le

TESALONIČANENGE

1

O pozdravos

1O Pavol, o Silvan the o Timoteus pisinen la khangerake andro foros Tesalonika, la khangerake andro Del amaro Dad the andre amaro Raj Ježiš Kristus:

2O lačhipen (milosť) tumenge the o smirom le Devlestar, amare Dadestar the amare Rajestar, le Ježišostar Kristostar.

Pal o sudos

3Phralale, amen mušinas vaš tumenge te paľikerel furt le Devleske a hin vaš soske, bo igen barol tumaro pačaben the tumaro kamiben jekh ke avreste.

4Vašoda the amen korkore pes lašaras tumenca andro khangera le Devleskere, bo tumen ľikeren avri a pačan andre savore tumare pharipena the sar o manuša pre tumende džan.

5Kada savoro sikavel pre le Devleskero čačipnaskero sudos, a vašoda avena hodne te džal andro kraľišagos le Devleskero, vaš savo the cerpinen.

6Bo o Del hino čačipnaskero: Dela pale o pharipen olenge, save tumenge keren o pharipen,

7ale tumenge, save san andro pharipen, dela smirom le pharipnastar avke, sar the amenge, akor sar pes andral o ňebos sikavela o Raj o Ježiš peskere zorale aňjelenca.

8Akor marela andro jagale plameňa olen, save na prindžaren le Devles, the olen, save na šunen o evaňjelium amare Rajeskero le Ježišoskero.

9Lengero trestos hin, hoj ena zňičimen pro furt dur le Rajeskere mujestar the leskera slavakera zoratar,

10andre oda Džives, sar o Ježiš avela, hoj les te el e slava savore leskere sentne manušendar the e bari pačiv savorendar, save pačanďile. Tumen avena maškar lende, bo pačanďiľan amare sveďectvoske.

11Vašoda pes furt vaš tumenge modľinas, hoj tumendar amaro Del te kerel hodnen te dživel oda dživipen, andre savo tumen vičinďa, a hoj peskera zoraha te dokerel savoro lačho, so tumen kamen, a the dojekh pačabnaskeri buči.

12Modľinas oda, hoj te el barardo o nav amare Rajeskero le Ježišoskero Kristoskero andre tumende a tumen andre leste prekal o lačhipen (milosť), so del o Del the amaro Raj, o Ježiš Kristus.

2

O znameňja le Rajeskere Dživeseskere

1Te vakeras pal oda Džives, sar avela amaro Raj, o Ježiš Kristus, a sar amen lela ke peste, mangas tumen, phralale:

2Ma den tumen te daravel avri ňisave duchoha, aňi laveha, aňi ľileha – so dičhol, hoj hin amendar – so phenen, hoj o Džives le Kristoskero imar avľa.

3Ma den tumen ňisoha a ňikaha te klaminel, bo o Džives le Kristoskero na avela, medik pes na ačhela oda, hoj but manuša oddžana le pačabnastar, a medik pes na sikavela o Manuš le Binoskero, oda, kas o Del zňičinela andro peklos.

4Ov džala pre savoreste a hazdela pes upral savoreste, so pes vičinel Del, abo pes lašarel, vašoda peske bešela andro chramos le Devleskero a kerela pestar, hoj ov hin o Del.

5Bisterďan, hoj pal oda imar vakeravas, sar somas ke tumende?

6A tumen džanen, so les akana zľikerel, hoj pes te sikavel ča andre oda časos, so hin dino prekal leste.

7A e zor le nalačhipnaskeri imar kerel počoral, bo mek hino zľikerdo, no ča dži akor, medik na ela ilo het oda, ko les akana zľikerel.

8A paľis pes oda Manuš le Binoskero sikavela, saves o Raj o Ježiš murdarela le dichoha andral peskero muj a zňičinela peskera slavaha, sar avela.

9Oda Manuš le Binoskero avela savora zoraha le satanostar a kerela falošna znameňja the zazraki,

10hoj te cirdel andro nalačhipen olen, save ena zňičimen, bo na priile a na kamle o čačipen, hoj te aven spasimen.

11Vašoda pre lende o Del bičhavel e zor, so len anela andro načačipen avke, hoj te pačan le klamišagoske.

12Avke ena odsudzimen savore, save na pačanďile le čačipnaske, ale rado kamenas o nalačhipen.

Te ačhen zorales

13Ale amen mušinas furt te paľikerel le Devleske vaš tumenge, phralale, kas o Raj kamel. Bo o Del peske tumen avri kidňa ešebnovarestar (peršovarestar) pre oda, hoj te aven spasimen andro sentňipen le Duchoskero the le pačabnaha andro čačipen.

14Akor, sar amendar šunďan o evaňjelium, vičinďa tumen ke oda, hoj te prilen e slava amare Rajeskeri le Ježišoskeri Kristoskeri.

15Vašoda, phralale, ačhen zorales a ľikeren oda, so sikľiľan, či amare lavestar vaj amare ľilestar.

16A korkoro amaro Raj, o Ježiš Kristus, the o Del, amaro Dad, savo peske amen zakamľa a diňa amen peskere lačhipnaha (milosťaha) o večno radišagos the o lačho užaripen (naďej),

17mi zoraľarel tumare jile a mi del tumen zor andre dojekh lačho skutkos the lav.

3

Mangipen pal o modľitbi

1Dureder, phralale, modľinen tumen vaš amenge, hoj te rozľiďžal o lav le Rajeskero a te el avrether barardo avke, sar the ke tumende.

2A modľinen tumen, hoj te avas avricirdle andral e zor le nalačhe the napačivale manušendar, bo nane sakones pačaben.

3Ale o Raj hino pačivalo. Ov tumen dela zor a chraňinela le nalačhestar.

4Pačas tumenge andro Raj, hoj imar keren a the kerena, so tumenge amen prikazinas.

5O Raj mi ľidžal tumare jile ko kamiben le Devleskero a hoj te ľikeren avri prekal e zor le Kristoskeri.

Sako te kerel buči

6Prikazinas tumenge, phralale, andro nav amare Rajeskero le Ježišoskero Kristoskero, hoj tumen te odcirden dojekhe phralestar, savo dživel leňivones a na dživel pal oda sikaviben, so amendar chudľan.

7Tumen korkore džanen, hoj kampel te kerel avke sar amen, bo amen na dživahas maškar tumende leňivones:

8Na chahas o maro ňikastar hijaba, ale andre buči phares kerahas rat-džives, hoj te na avas ňikaske tumendar pro starišagos.

9Amen kerďam oda, na vašoda, hoj amen na sas pre oda pravos, ale hoj tumenge te avas priklados, hoj te keren avke sar amen.

10A sar samas ke tumende, prikazinahas: “Ko na kamel te kerel buči, aňi te na chal!”

11Bo šunas, hoj varesave džene maškar tumende pes namištes ľikeren – ňič na keren, ča pes thoven andre ola veci, so lenge na kampel.

12Ajsenge prikazinas a priphenas prekal amaro Raj Ježiš Kristus, hoj šukares te keren buči, a avke te chan peskero maro.

13Ale tumen, phralale, ma preačhen te kerel o lačhipen

14a te vareko na šunel amaro lav andre kada ľil, pre oda manuš tumenge den pozoris a ma zdžan tumen leha, hoj pes te ladžal.

15Ma len les sar ňeprijaťeľis, ale dovakeren leske sar phraleske.

O posledno lav

16Korkoro o Raj, savestar avel o smirom, tumen mi del o smirom andre dojekh časos the andre savoreste. O Raj mi el tumenca savorenca!

17Me, o Pavol, pisinav mire vasteha kada pozdravos. Avke pisinav. Kada hin o znakos3,17 Abo: O odpisos andre savore mire ľila.

18O lačhipen (milosť) amare Rajeskero le Ježišoskero Kristoskero mi el tumenca savorenca!

Amen.