Le Pavloskero Ešebno Ľil Le

KORINŤANENGE

1

O pozdravos

1Me o Pavol, le Devleskera voľatar vičindo sar apoštolos le Ježišoskero Kristoskero, the o phral o Sostenes

2pisinas le Devleskera khangerake andro foros Korint, olenge, save hine vičinde te en le Devleskere sentna manuša andro Ježiš Kristus, the savorenge, save bararen o nav amare the lengere Rajeskero le Ježišoskero Kristoskero pre dojekh than:

3Mi del tumen o Del, amaro Dad, the o Raj, o Ježiš Kristus, peskero lačhipen (milosť) the o smirom.

4Na preačhav te paľikerel mire Devleske vaš tumenge, vaš le Devleskero lačhipen (milosť), so tumenge sas dino andro Ježiš Kristus.

5Bo andre leste ačhiľan barvale andre savoreste, andre dojekh lav the andre dojekh prindžaripen.

6O sveďectvo pal o Kristus hino zoralo maškar tumende,

7vašoda na chibaľinel tumenge ňisavo duchovno daros, sar užaren pre amaro Raj Ježiš Kristus, hoj pes sikavela.

8Ov tumen dela zor andro pačaben dži o agor. Ľikerela tumen avke, hoj na ela pre tumende so te phenel andro Džives amare Rajeskero le Ježišoskero Kristoskero.

9Le Devleske šaj pačan. Ov tumen vičinďa, hoj te dživen jekhetane leskere Čhaha, le Ježišoha Kristoha, amare Rajeha.

Jekh le Pavloskero a jekh le Apolloskero

10Phralale, mangav tumen andro nav amare Rajeskero le Ježišoskero Kristoskero, hoj savoredžene te vakeren jekh, hoj tumen te na vesekedinen maškar peste. Aven jekhetane andre savoreste, andre jekh gondoľišagos, hoj oda jekh te kamen a te roden.

11Bo dodžanľom man la Chloakera famelijatar, phralale, hoj hin maškar tumende o vesekedišagi.

12Oleha kamav te phenel, hoj sako tumendar phenel: “Me som le Pavloskero,” abo: “Me som le Apolloskero,” a aver: “Me le Peteriskero,” a mek aver: “Me le Kristoskero!”

13Či hino o Kristus rozulado? Či sas o Pavol vaš tumenge ukrižimen? Abo san bolde andro nav le Pavloskero?

14Paľikerav le Devleske, hoj ňikas tumendar na bolďom – ča le Krispus the le Gajos –

15hoj ňiko te na phenel, hoj sanas bolde andre miro nav.

16No, mek bolďom the le Štefan leskera famelijaha a buter imar na džanav, či mek bolďom varekas avres.

17Bo o Kristus man na bičhaďa te bolel, ale te vakerel o evaňjelium, na andro manušengere goďaver lava, hoj o kerestos le Kristoskero te na našavel peskeri zor.

O Kristus – le Devleskeri zor the goďaveripen

18Se o lav pal o kerestos hin diliňipen prekal ola, save meren, ale prekal amende, save avaha zachraňimen, hin le Devleskeri zor.

19Bo hin pisimen: “Zňičinava o goďaveripen le goďavere manušengero a e goďi le goďavere manušengeri odčhivava.”

20Kaj hino o goďaver? Kaj o avrisikado? Kaj ola, save avke bares vakeren andre kada svetos? Či na visarďa o Del o goďaveripen kale svetoskero pro diliňipen?

21Se o Del peskere goďaveripnaha kerďa avke, hoj les o svetos te na sprindžarel peskere goďaveripnaha. Ov kamľa, hoj les te sprindžaren prekal o vakerdo lav, so lenge dičhol sar diliňipen, hoj te zachraňinel olen, save pačan.

22Bo o Židi mangen o zazraki a o Greki roden o goďaveripen.

23Ale amen vakeras pal o ukrižimen Kristus: O Židi pre oda rušen a le Grekenge oda hin diliňipen.

24Ale le Židenge the le Grekenge, saven o Del vičinďa, hin o Kristus le Devleskeri zor the le Devleskero goďaveripen.

25Bo oda, so dičhol sar diliňipen le Devleskero, hin goďavereder sar le manušengero goďaveripen. A oda, so dičhol sar o slabišagos le Devleskero, hin zoraleder sar le manušengeri zor.

26Se dikhen, phralale, save sanas, sar tumen o Del vičinďa! Pal oda, sar dikhen o manuša, nane maškar tumende but avrisikade, abo zorale, vaj bare manuša.

27Ale o Del peske kidňa avri oda, so hin dilino andro svetos, hoj pes te ladžan o goďaver, a so hin slabo andro svetos, o Del peske kidňa avri, hoj pes te ladžan o zorale.

28O Del peske kidňa avri oda, so nane baro andro svetos a hin odčhido – so o svetos na ľikerel ňisoske – hoj te zňičinel oda, so o svetos ľikerel sar varesoske,

29hoj pes anglo Del ňiko te na lašarel.

30Ale o Del kerďa, hoj te aven andro Ježiš Kristus a hoj ov te el amaro goďaveripen. Andro Kristus sam ospravedlňimen, sentňarde the avricinde.

31Hoj te el avke, sar hin pisimen: “Oda, ko pes lašarel, mi lašarel pes le Rajeha.”

2

O evaňjelium pal o ukrižimen Kristus

1The me, phralale, sar avľom ke tumende te vakerel le Devleskero garudo čačipen, na avľom les te vakerel bare lavenca, abo bare goďaveripnaha.

2Phenďom mange, hoj maškar tumende na vakerava ňič aver, ča pal o Ježiš Kristus, savo sas primardo pro kerestos.

3Sar avľom ke tumende, avľom andro slabišagos – daravas man the izdravas.

4Mire lava the miri kazeň na sas andro goďaver lava, so tumen kamlehas te prevakerel, ale andre le Devleskero Duchos, savo sikavelas peskeri zor,

5hoj te na ačhaven tumaro pačaben pre le manušeskero goďaveripen, ale pre le Devleskeri zor.

Le Duchoskero goďaveripen

6Ale amen vakeras o goďaveripen maškar ola, save imar podbarile andro pačaben, ale na o goďaveripen kale svetoskero, abo le bare rajengero andral kada svetos, save našaven e zor.

7Ale vakeras le Devleskero garudo goďaveripen, so o Del diňa pre amari slava mek angloda, sar sas kerdo o svetos.

8A ňiko le rajendar pre kada svetos na prindžarel oda goďaveripen. Bo te les prindžardehas, ta akor na ukrižindehas amare Rajes, saveske džal e slava.

9Ale avke sar hin pisimen:

“Aňi e jakh na dikhľa,

aňi o kan na šunďa,

mek aňi andro jilo le manušeske na avľa,

so o Del pririchtinďa olenge, save les kamen.”

10Ale amenge o Del oda sikaďa prekal peskero Duchos, bo o Duchos arakhel avri savoro a džanel the le Devleskero garuďipen.

11Bo ko džanel, so hin andro manuš, te na o duchos le manušeskero, so hin andre leste? Avke the le Devleskere veci na prindžarel ňiko, ča o Duchos le Devleskero.

12A amen na chudľam le duchos kale svetostar, ale le Duchos, savo hin le Devlestar, hoj te prindžaras savoro, so amenge o Del diňa.

13Pal oda the vakeras, ale na ajse lavenca, so hin le manušeskere goďaveripnastar, ale ole lavenca, so sikľiľam le Duchostar. Avke sikavas le Duchoskere čačipena olenge, kas hin o Duchos.

14Ale o ťelesno manuš na achaľol oda, so kamel le Devleskero Duchos, bo oda hin leske diliňipen. Našťi oda sprindžarel, bo oda kampel te achaľol andro Duchos.

15O manuš, saves hin o Duchos, šaj rozsudzinel savoro, ale les našťi sudzinel ňiko.

16Sar hin pisimen: “Se ko prindžarďa e goďi le Rajeskeri, hoj les te sikavel?” No amen hin e goďi le Kristoskeri.

3

O služobňika le Devleskere

1A me, phralale, našťi tumenge vakerďom sar olenge, kas hin o Duchos, ale sar olenge, so mek hine ťelesne the čhavore andro Kristus.

2Karminavas tumen thudeha a našťi tumen diňom o zoralo chaben, bo oda mek našťi chaľan. Aňi akana našťi chan,

3bo mek furt san ťelesne. Bo te hin maškar tumende e zavisť the o vesekedišagos, či mek na san ťelesne a či na keren avke sar o nipi andro svetos?

4Bo te vareko phenel: “Me som le Pavloskero!” a aver phenel: “Me le Apolloskero!” – či na keren avke sar o nipi andro svetos?

5Se ko hin o Apollo? A ko hin o Pavol? On hine o služobňika, prekal save pačanďiľan. A oda sako avke, sar leske diňa o Raj.

6Me sadzinavas a o Apollo čhivkerelas o paňi, ale o Del diňa, hoj te barol.

7A vašoda oda manuš, ko sadzinel nane ňič, aňi oda, ko čhivkerel o paňi, ale o Del, savo del, hoj te barol.

8No oda, ko sadzinel the oda, ko čhivkerel o paňi, hine jekh. Ale sako chudela peskero počiňiben pal oda, sar kerelas peskeri buči.

9Bo amen keras e buči jekhetane le Devleha a tumen san le Devleskeri maľa the le Devleskeri stavba.

10Le Devleskere lačhipnastar (milosťatar), so mange sas dino, sar goďaver staviťeľis, thoďom o zaklados a aver dženo upre ačhavel. Ale sako mi dikhel, sar upre ačhavel.

11Bo ňiko našťi thovel aver zaklados sar oda, so imar hin thodo – a oda hin o Ježiš Kristus.

12Či vareko pre oda zaklados ačhavel o somnakaj, či o rup, o dragane bara, o kašt, o phus, či e šuki čar:

13Sakoneskeri buči jekhvar dičhola. Bo andro Džives le Kristoskero dojekhe manušeskeri buči pes probaľinela avri (skušinela avri) andre jag a odi jag sikavela, savi odi buči hiňi.

14Te odi buči, so varesavo manuš kerďa pre oda zaklados, ľikerela avri, chudela o počiňiben.

15Ale te varesave manušeske e buči zlabola, našavela o počiňiben, ale ov korkoro ela zachraňimen, no avke, sar te uľahas avricirdlo andral e jag.

16So na džanen, hoj tumen san le Devleskero chramos a hoj o Duchos le Devleskero dživel andre tumende?

17Te vareko musarel le Devleskero chramos, oles o Del musarela, bo o chramos le Devleskero hino sentno a oda san tumen.

18Ňiko pes korkoro te na klaminel! Te peske maškar tumende vareko gondoľinel, hoj hino goďaver pre kada svetos, mi el dilino, hoj te el goďaver.

19Bo o goďaveripen kale svetoskero hin diliňipen anglo Del. Bo hin pisimen: “O Del zachudel le goďaveren andre lengero goďaveripen.”

20A pale: “O Raj džanel, hoj o gondoľišagi le goďaverengere nane pre ňisoste.”

21Vašoda pes ňiko te na lašarel le manušenca. Bo savoro hin tumaro:

22Či o Pavol, vaj o Apollo, abo o Kefas3,22 O Peter; vaj o svetos, či o dživipen, vaj o meriben; či ola veci, so hine akana; abo ola, so mekča ena – savoro hin tumaro,

23ale tumen san le Kristoskere a o Kristus le Devleskero.

4

E služba le apoštolengeri

1Tumen gondoľinen pal amende avke, sar pal o služobňika le Kristoskere the sar pal o spravci, savende hin le Devleskere garude čačipena.

2Le spravcendar pes užarel, hoj te aven pačivale peskere rajenge.

3Mange na džal pal oda, či man sudzinen tumen abo o manušeskero sudos. Ale aňi korkoro man na sudzinav,

4bo hin man žužo svedomje, ale oleha na kamav te phenel, hoj som bi e chiba. Se oda, ko man sudzinel, hin o Raj.

5Vašoda ma sudzinen ňič anglal, medik na avela o Raj a anela pro svetlos oda, so hin garudo andro kaľipen, a sikavela, so peske gondoľinenas o manuša andro jile. Paľis chudela sako le Devlestar peskero lašariben.

6Phralale, kada phenďom prekal tumende a sikaďom pre ma the pro Apollo, hoj amendar te sikľon, oda so hin phendo: “Ma džan dureder sar oda, so hin pisimen.” Hoj pes ňiko te na lašarel varekaha a avres te na dikhel tele.

7Bo ko tutar kerel barederes avrestar? A so tut hin, so na chudľal? A te oda chudľal, soske tut lašares, sar te oda na chudľalas?

8Hin tumen imar sa, so tumenge kampel? Imar barvaľiľan? Imar kraľinen, choc bijal amende? No kamľomas, hoj čačes te aven kraľa, hoj amen jekhetane tumenca te kraľinas!

9Bo avke pes mange dičhol, sar te amen, le apoštolen, diňahas o Del oda nekostatneder than: Sar olen, save hine odsudzimen pro meriben. Bo sam sar o ďivadlos cale svetoske, le aňjelenge the le manušenge.

10Amen sam diline vaš o Kristus a tumen san goďaver andro Kristus; amen slaba a tumen zorale; amen tele dikhen a tumen lašaren.

11Dži akana sam bokhale, smedne a lange; sam marde a phiras than thanestar.

12Keras phares buči peskere vastenca; rakinen amenge, amen žehňinas; džan pre amende, amen zľidžas;

13sar amen košen, amen lenge odphenas šukar lavenca. Ačhiľam sar o šmeci le svetoskere; sam odčhide savorendar dži akana.

14Me na pisinav kada vaš oda, hoj tumen te anav andre ladž, ale hoj tumenge te dovakerav sar mire čhavenge, saven kamav.

15Choc te tumen uľahas deš ezera (10 000) manuša, save tumen sikadehas pal o pačaben andro Kristus, no našťi tumen avel but dada, bo me tumen anďom pro svetos andro Ježiš Kristus prekal o evaňjelium.

16Mangav tumen: Keren avke sar me.

17Vašoda tumenge bičhaďom le Timoteus, mire čhas, saves kamav a savo hino pačivalo andro Raj. Ov tumenge leperela, sar me dživav andro Ježiš Kristus – oda, so sikavav všadzik andre dojekh zboros.

18Varesave džene tumendar ačhile barikane, bo peske gondoľinen, hoj na avava ke tumende.

19Te oda o Raj kamela, avava ke tumende sig a paľis sprindžarava e zor ole barikane manušengeri, a na ča lengere lava.

20Bo o kraľišagos le Devleskero nane andro lava, ale andre zor.

21So kamen? Kamen, hoj te avav ke tumende la pacaha, vaj le kamibnaha a kovle duchoha?

5

Pal o lubipen andre khangeri

1Šunďom, hoj hin maškar tumende o lubipen a oda ajso lubipen, savo nane mek aňi maškar o napačabnaskere. Phenav pal oda, hoj vareko tumendar dživel peskere dadeskera romňaha.

2Tumen pes mek lašaren? Na uľahas feder, hoj te roven upral oda a ole dženes, savo oda kerďa, te čhiven avri tumendar?

3Bo choc te na som maškar tumende, som tumenca andro duchos, sar te ode uľomas a imar sudzinďom oles, ko oda kerďa.

4Sar tumen zdžana the mire duchoha, kampel andro nav the andre zor amare Rajeskeri le Ježišoskeri Kristoskeri

5te del ole manušes le satanoske, hoj leskero ťelos te el zňičimen a leskero duchos te el zachraňimen andro džives amare Rajeskero.

6Oda, soha tumen lašaren, nane lačho. So, na džanen, hoj frima drožďi anel upre calo chumer?

7Odčhiven tumendar o purane binoskere drožďi, hoj te aven nevo chumer, bo tumen san o maro bi o drožďi. Se the o Kristus, amaro Patraďakero Bakroro, sas murdardo vaš amenge.

8Vašoda te na ľikeras o inepos le purane drožďenca, andre save hin o binos the o nalačhipen. Ale ľikeras o inepos ole mareha, so hino bi o drožďi, andro žužipen the čačipen.

9Pisinďom tumenge andro ľil, hoj tumen te na chal ňič le lubarenca,

10ale na gonďoľinav pal o lubara andral kada svetos, abo pal ola, save hine izdrade pal o love, abo pal o živaňa, abo pal o modlara andro svetos. Bo te lenca tumen na uľahas ňič, mušinďanas te džal het andral o svetos.

11Ale pisinďom tumenge, hoj tumen pes te na zdžan ole dženeha, savo pal peste phenel, hoj hino phral – ale hino lubaris, hino izdrado pal o love, abo modlaris, abo košel a pijel, abo hino živaňis. Aňi na chan kajse dženeha!

12Man nane vaš soske te sudzinel olen, save hine avri, ale andre khangeri mušinas te sudzinel o binos.

13A olen, save hine avri, sudzinel o Del. “Čhiven ole nalačhe manušes tumendar avri!”

6

Pal o sudi maškar o phrala

1Te varekas tumendar hin vareso avreha, sar pes šaj sudzinel anglal o napačabnaskere manuša a na anglal o pačabnaskere?

2Či so, na džanen, hoj o pačabnaskere manuša sudzinena o svetos? A te tumen sudzinena o svetos, ta na džanen te rozsudzinel aňi oda nekcikneder?

3So na džanen, hoj sudzinaha le aňjelen? Oleha mek buter o veci kale dživipnaskere?

4Sar džan pro sudos vaš o veci kale dživipnaskere, soske tumen den te sudzinel ajsenge, save nane ňič andre khangeri?

5Phenav oda, hoj tumen te ladžan! So, nane maškar tumende aňi jekh goďaver manuš, savo džanel te rozsudzinel o veci maškar peskere phrala?

6Ale o phral pes sudzinel le phraleha a mek ke oda anglal o napačabnaskere?

7Se imar ča oleha prekhelďan, hoj tumen sudzinen maškar peste. Soske radeder na cerpinen o dukha? Soske radeder na zľidžan o nalačhipen?

8Ale tumen keren o nalačho a dukhaven le phralen.

9So na džanen, hoj o načačipnaskere na chudena le Devleskero kraľišagos? Ma klaminen pes korkoren! O binošna manuša na chudena le Devleskero kraľišagos: Aňi o lubara, aňi o modlara, aňi ola, ko keren lubipen pašal o rom vaj pašal e romňi, aňi o homoseksuala, aňi ola, ko lenca oda keren,

10aňi ola, ko čoren, aňi ola, ko izdran pal o love, aňi o pijaka, aňi ola, ko košen, aňi o živaňa. Ňiko lendar na chudela le Devleskero kraľišagos.

11A varesave džene tumendar sanas ajse. Ale akana sanas olestar obžužarde, sentňarde the ospravedlňimen andro nav le Rajeskero le Ježišoskero Kristoskero the andro Duchos amare Devleskero.

O ťelos hin o chramos le Duchoskero

12“Savoro šaj kerav, no na savoro mange hin pro lačho.” “Savoro šaj kerav, ale me na avava ňisoske otrokos.”

13“O chabena hin prekal o per a o per hin prekal o chabena!” Ale o Del zňičinela soduj. No o ťelos nane prekal o lubipen, ale prekal o Raj, a o Raj prekal o ťelos.

14O Del uštaďa le Rajes andral o meriben a the amen uštavela peskera zoraha.

15So na džanen, hoj tumare ťela hine o kotora le Kristoskere ťelostar? Či šaj lav o kotora le Kristoskere ťelostar a kerava lendar o kotora la lubňakere? Šoha na!

16Abo so na džanen, hoj oda, ko del peskero ťelos la lubňake, hino laha jekh ťelos? Se hin pisimen: “Ola duj džene ena jekh ťelos.”

17A oda, ko pes podel le Rajeske, hino leha jekh duchos.

18Denašen het le lubipnastar! Aver binos, so kerďahas o manuš, na kerel peskere ťeloske, ale ko kerel o lubipen, kerel binos korkoro peskere ťeloske.

19So na džanen, hoj tumaro ťelos hino o chramos le Sentne Duchoskero, savo hino andre tumende a saves tumenge diňa o Del? Tumen na san korkore peskere!

20Sanas avricinde bare počiňibnaha. Vašoda lašaren le Devles tumare ťeloha [the tumare duchoha, bo o duchos the o ťelos hin le Devleskero].

7

Pal o veradune

1Akana pal oda, so mange pisinďan. Mištes uľahas, te le muršes na ela ňič la džuvľaha.

2Ale vaš oda, hoj pes te na kerel o lubipen, mi el dojekhe muršes leskeri romňi a dojekha džuvľa lakero rom.

3O murš mi kerel oda, so kampel peskera romňake, a the e džuvľi mi kerel avke peskere romeske.

4E džuvľi nane raňi peskere ťeloske, ale lakero rom – aňi o murš nane raj peskere ťeloske, ale leskeri romňi.

5Ma odphenen pes jekh avreske, ča te sodujdžene oda kamena pre varesavo časos, hoj tumen te modľinen. Paľis aven pale peha, hoj tumen te na pokušinel o satan, bo našťi bijal oda ľikeren avri.

6No phenav, hoj oda šaj keren, ale oda nane prikazis.

7Rado uľomas, hoj te en savore manuša sar me, ale sakones hin le Devlestar peskero daros: Jekhes kajso daros a avres aver.

8Ale phenav olenge, save nane veradune, the le vdovenge, hoj feder prekal lende ela, te ačhenas korkore avke sar me.

9Ale te pes na džanen te zľikerel, mi džan romeste, bo feder hin te džal romeste, sar žadoscaha pal oda te labol.

10Prekal o veradune manuša dav prikazaňje, so nane mandar, ale le Rajestar: E džuvľi te na džal het peskere romestar.

11Ale choc te geľahas, mi ačhel bi o rom, abo pes mi sthovel pale peskere romeha. O murš te na omukel peskera romňa.

12A oklenge phenav me, na o Raj: Te hin varesave phrales romňi, savi na pačal, a oj leha kamel te dživel, te na la omukel.

13A te hin varesava džuvľa ajso rom, savo na pačal, a ov laha kamel te dživel, te na les omukel.

14Bo o napačabnaskero murš hino sentňardo prekal peskeri romňi a e napačabnaskeri džuvľi hiňi sentňarďi prekal peskero rom. Te oda na uľahas avke, ulehas tumare čhave nažuže, ale akana hine sentna.

15Ale te o napačabnaskero kamel te džal het, ta mi džal. Andre kajse veci o pačabnaskero phral abo pheň nane phandle, se o Del amen vičinďa ko smirom.

16Bo sar šaj džanes, džuvľije, či zachraňineha tire romes? Abo tu, muršeja, sar šaj džanes, či zachraňineha tira romňa?

17Sako tumendar mi dživel avke, sar leske oda diňa o Raj – sako avke, sar les o Del vičinďa. Kada hin, so sikavav andre savore khangera.

18Sas vareko vičimen sar občhindo (obrezimen)? Te na oda garuvel andre. Abo sas vareko vičimen sar naobčhindo? Te na pes del te občhinel (obrezinel).

19Bo na džal pal oda, či hino o manuš občhindo abo nane, ale džal pal oda, či doľikerel le Devleskere prikazaňja.

20Sako mi ačhel andre oda, andre soste sas vičimen.

21Salas vičimen sar otrokos? Ma trapin tut oleha! Ale te šaj kerďalas, hoj te aves slobodno, ker oda.

22Bo o otrokos, savo sas vičimen le Rajestar, hino slobodno andro Raj a avke the o slobodno manuš, savo sas vičimen, hino otrokos le Kristoskero.

23Bares sas vaš tumenge počimen. Ma aven otroka le manušenge!

24Phralale, sako mi ačhel andre oda, andre soste sas paš o Del vičimen.

25Prekal o manuša, save nane veradune: Man nane le Rajestar prikazaňja. No phenava sar oda, ko hin pačivalo le Rajeskere lačhipnastar:

26Gondoľinav mange, hoj mištes hin prekal o manuš vaš ola pharipena, so hin akana, hoj te ačhel bi e romňi.

27Sal veraduno? Ma kam tut laha te rozdžal. Na sal veraduno? Ma rode romňa.

28Ale te iľalas romňa, na kerďal binos. A te džala e pačivaľi čhaj romeste, na kerďa binos. Ale kajsen ela pharipen andro ťelos a me tumen kamav olestar te chraňinel.

29Ale kada tumenge phenav, phralale, hoj imar amen nane but časos. A akanastar ola, kas hin romňija, mi dživen avke, sar te len na ela romňija.

30Ola, save roven, mi dživen avke, sar te na rundehas; ola, save radisaľon, sar te na radisaľilehas; ola, save cinkeren, sar te len ňič na ela; a ola,

31save chasňaren kada svetos, sar te les na chasnaľindehas. Bo kada svetos imar na ačhela but avke, sar hino akana.

32Me kamľomas, hoj te aven bi o starišagi. Oda, ko hino bi e romňi, starinel pes pal oda, so hin le Rajeskero, hoj te avel pre dzeka le Rajeske.

33Ale oda, ko iľa romňa, starinel pes pal o veci le svetoskere, sar te avel pre dzeka la romňake.

34Akor hin leskero jilo rozulado. E pačivaľi džuvľi vaj odi džuvľi, sava nane rom, pes starinel pal o veci le Rajeskere, hoj te el sentno the le ťeloha the le duchoha. Ale odi, savi geľa romeste, starinel pes pal o veci le svetoskere, sar te el pre dzeka le romeske.

35Ale kada phenav na vašoda, hoj tumenge te phandav o šelo andre meň, ale pre tumaro lačho, hoj te dživen mištes a šukares tumen te ľikeren le Rajestar, hoj te na gondoľinen pre aver.

36Te varesavo manuš phirel pačivaľa čhaha a našťi pes zľikerel a lake imar hin o berša, ta mi lel peske la romňake te šunel andro jilo, hoj mušinel avke te kerel. Oleha na kerela ňisavo binos.

37Te peske o manuš andro jilo phenel, hoj la na kamel te lel romňake a hino zoralo pes te zľikerel a phenďa peske andro jilo, hoj la mukela te ačhel pačivaľi, mištes kerel.

38O manuš, savo peske lel romňa, mištes kerel. Ko peske na lel romňa, kerel meksa feder.

39E džuvľi hiňi phandľi dži akor, medik dživel lakero rom. Ale te lake muľahas o rom, hiňi slobodno a šaj džal romeste, pal kaste kamel, ale ča pal oda, ko hino andro Raj.

40No me oda dikhav avke, hoj ela bachtaleder, te ačhela slobodno. A gondoľinav mange, hoj the man hin le Devleskero Duchos.

8

Pal o chaben

1A pal oda mas, so pes obetinel le modlenge, džanas, hoj amen hin savoren o prindžaripen. No o prindžaripen ľidžal andro baripen, ale o kamiben bararel avri.

2Oda manuš, ko peske gondoľinel, hoj vareso džanel, ov mek na sprindžarďa avke, sar kampel te sprindžarel.

3Ale ko le Devles kamel, oles o Del prindžarel.

4A pal oda chaben, so sas obetimen le modlenge: Amen džanas, hoj ňisavi modla pro svetos nane ňič – hoj nane aver del, bo hin ča jekh Del.

5Bo choc hine “devla”, saven o manuša len sar devlen, či pro ňebos vaj pre phuv – a choc hin but ajse “devla” the “raja” –

6ale amen hin ča jekh Del, o Dad. Lestar hin savoro a the amen dživas prekal leste. A hin ča jekh Raj, o Ježiš Kristus, prekal kaste hin savoro a the amen dživas lestar.

7Ale na sako prindžarel kada čačipen. Vareko mek dži akana hine sikade te chal o mas avke, sar te oda mas uľahas čačes obetimen le modlenge, a vaš oda, hoj lengero svedomje hino slabo, hino oleha meľardo.

8Ale o chaben amen na anel pašeder ko Del, bo te na chaha, ňič na našavaha, a te chaha, ňič na dochudaha.

9Ča dikhen pre oda, hoj kadi tumari sloboda le slaben te na anel andro binos.

10Bo te hin tut prindžaripen, a vareko, saves hin slabo svedomje, tut dikhela te bešel pal o skamind andro modlakero chramos: Či ov na chala tiš ole masestar, so sas obetimen le modlenge?

11A avke tiro slabo phral, vaš savo muľa o Kristus, ela zňičimen vaš oda, hoj tut hin o prindžaripen.

12Te kada binos keren le phralenge, kaleha dukhaven lengero slabo svedomje a hin tumen binos the ko Kristus.

13Vašoda, šoha na chava oda chaben, so ľidžal mire phrales andro binos, hoj ov oleha te na perel andro binos.

9

O pravos le apoštoloskero

1Či na som slobodno manuš? Či na som apoštolos? Či na dikhľom le Ježiš, amare Rajes? Či na san tumen o ovocje mira bučakero andro Raj?

2Te na som apoštolos avrenge, no tumenge som. Se tumen san oda, so sikavel pre ma, hoj som apoštolos andro Raj.

3Sar man o manuša sudzinen, me lenge phenav kada:

4Či nane man pravos, hoj man te den o chaben the o pijiben vaš miri buči?

5Či našťi peha las pačabnaskera džuvľa avke, sar keren the okla apoštola the o phrala le Rajeskere a the o Peter?

6Abo so, ča me the o Barnabaš mušinas te kerel buči, hoj te el amen so te chal?

7Savo slugaďis peske korkoro počinel sa peskere lovendar? Ko sadzinel e viňica a na chal olestar, so upre barol? Abo ko pes starinel pal o bakre a na lel ole thudestar, so den o bakre?

8Phenav oda ča sar manuš? Či na phenel oda the o zakonos?

9Bo andro zakonos le Mojžišoskero hin pisimen:

“Na phandeha o piskos la gurumňake, savi kerel buči, hoj te na chal.”

Či pes o Del starinel ča pal o gurumňa?

10Či oda na vakerel amenge? Se prekal amende sas pisimen:

“Oda, ko orinel e phuv, a the oda, ko marel avri o žužoďiv (o zrnos), mi kerel peskeri buči andro užaripen (naďej), hoj olestar chudela peskero kotor.”

11Amen maškar tumende sadzinahas oda duchovno. Avke nane amen pravos te lel tumendar o veci, so kampel le ťeloske sar žatva?

12Te aver džene tumendar oda šaj len, ta akor amen na? Ale amen na ačhahas vaš oda pravos. Savoro zľidžas vaš oda, hoj te na zaačhavas o evaňjelium le Kristoskero.

13So na džanen, hoj ola, save služinen andro chramos, chan o chaben andral o chramos a ola, save keren buči paš o oltaris, šaj peske len kotor le obetendar?

14Avke the o Raj prikazinďa, hoj ole, save o evaňjelium kazinen, te dživen le evaňjeliostar.

15Ale me na kerďom ňič olestar. Aňi kada na pisinďom vaš oda, hoj oda pes avke te kerel paš mande. Bo feder mange uľahas te merel, sar oda, hoj mange vareko te musarel kada miro lašariben.

16Bo sar vakerav o evaňjelium, nane man soha pes te lašarel, bo mušinav oda te kerel, ale vigos mange uľahas, te les na vakerďomas.

17Te oda kerav ča vaš oda, hoj kamav, chudav vaš oda počiňiben. Ale me mange našťi kidav avri, bo o Del mange diňa kadi sentňi služba.

18So hin miro počiňiben? Me na lav ňisave love vaš oda, hoj vakerav o evaňjelium le Kristoskero. Choc te mange oda ola bučatar patrinel, me oda na lav, choc šaj iľomas.

19Me som slobodno manuš a na som ňikaske otrokos, ale me mandar kerďom sakoneskero otrokos, hoj te dochudav so mek buter manušen.

20Prekal o Židi ačhiľom sar Židos, hoj te dochudav le Židen. Prekal ola, save hine tel o zakonos, ačhiľom, sar te uľomas the me tel o zakonos – choc na som tel o zakonos – hoj te dochudav olen, save hine tel o zakonos.

21Prekal ola, save hine bi o zakonos, ačhiľom sar te bi o zakonos – choc na som bi o zakonos le Devleskero, ale som tel o zakonos le Kristoskero – hoj te dochudav olen, save hine bi o zakonos.

22Prekal o slaba ačhiľom slabo, hoj te dochudav le slaben. Prekal savorende ačhiľom savoro, hoj te zachraňinav hojča varesaven.

23Savoro kerav prekal o evaňjelium, hoj man andro evaňjelium te el miro kotor.

24Se džanen, hoj but džene denašen pro preťeki, ale ča jekh lendar chudela e cena. Vašoda denašen avke, hoj la te dochuden.

25Dojekh preťekaris pes mušinel te zľikerel savorestar. On oda keren vašoda, bo kamen te chudel e koruna, so našľola, ale amen chudaha ajsi, so ačhela pro furt.

26Vašoda me denašav rovnones, hoj te dodžav andro cieľos, a demav avke, hoj te trafinav, a na ča avke andro luftos.

27Marav man mire ťeloha avke, hoj man te šunel, bo našťi avrenge pal oda kazinav, te me korkoro na dochudav e cena.

10

Te na lašaren le modlen

1Kamav, phralale, hoj te džanen, hoj savore amare dada sas tel e chmara a savore pregele prekal o moros.

2Savore sas bolde andre chmara the andro moros, hoj te en jekh le Mojžišoha.

3Savore chanas oda jekh duchovno chaben

4a savore pijenas oda jekh duchovno pijiben, bo pijenas andral e duchovno skala, so džalas pal lende – a odi skala sas o Kristus.

5Ale buter džene lendar na sas pre dzeka le Devleske a mule pre pušťa.

6Kada pes ačhiľa savoro prekal amende, vaš oda, hoj te na kamas oda nalačhipen, avke sar on.

7Aňi ma aven modlara, sar varesave lendar sas. Avke sar hin pisimen:

“Bešle peske o nipi, hoj te chan the te pijen, a paľis ušťile, hoj pes te zabavinen.”

8Aňi na keras o lubipen, sar varesave lendar kerenas a tel jekh džives lendar mule avri 23 000 manuša.

9Aňi te na pokušinas le Kristus, avke sar varesave lendar pokušinenas a merenas le sapendar.

10Aňi ma dudrinen, bo varesave džene lendar dudrinenas a paľis sas zňičimen le meribnaskere aňjelostar.

11Kada savoro pes ačhiľa lenge a hin pisimen vaš oda, hoj amen pre oda te dikhas a te sikľuvas olestar – amen, save dživas andro posledna časi.

12A avke oda, ko peske gondoľinel, hoj ačhel, mi del pozora, hoj te na perel.

13O pokušeňja, so pre tumende avle, hine ča ajse, so šaj zľidžal o manuš. Ale o Del hino verno. Ov na domukela, hoj te aven skušimen buter, sar birinen, ale andre proba (skuška) tumen dela the drom sar te avel andral avri, hoj oda te birinen te zľidžal.

14Vašoda, mire lačhe phralale, denašen het, hoj tumen te na el ňič le modlenca.

15Phenav tumenge sar le goďaverenge, hoj pes te zagondoľinen upral oda, so phenav.

16Či nane amen kotor andro rat le Kristoskero, sar pijas andral e kuči, vaš savi paľikeras? A či nane amen kotor andro ťelos le Kristoskero, sar chas o maro, so phageras?

17Vaš oda, hoj hin ča jekh maro, amen but džene sam jekh ťelos, bo savore chas ole jekhe marestar.

18Dikhen pro Izrael: Či nane olen, save chan o chaben le oltaristar, jekhetaňiben le oltariha?

19So oleha kamav te phenel? Či oda mas, so hin obetimen le modlenge, hin vareso? Abo, hoj e modla hin vareso?

20Na! Ale so on obetinen, obetinen le demonenge a na le Devleske. A me na kamav, hoj tumen te el o jekhetaňiben le demonenca.

21Našťi pijen andral e kuči le Rajeskeri the andral e kuči le demonengeri. Našťi chan pal o skamind le Rajeskero the pal o skamind le demonengero.

22Abo či kamas te choľarel le Rajes? Abo sam zoraleder sar Ov?

Te keren savoro pre slava le Devleskeri

23“Savoro šaj kerav” – ale na savoro hin pro lačho. “Savoro šaj kerav” – ale na savoro hin pre chasna.

24Ňiko te na dikhel pre peskero, ale sako mi rodel e chasna prekal aver.

25Savoro, so pes bikenel pro pľacos, chan a ňič ma phučen vaš tumaro svedomje.

26Bo hin pisimen:

“Le Rajeskeri hiňi e phuv the savoro, so upre hin.”

27Te tumen vičinela te chal vareko olendar, save na pačan, a tumen kamena te džal, chan ode savoro, so tumen dena, a ňič ma phučen vaš tumaro svedomje.

28Ale te tumenge vareko phenďahas: “Kada sas obetimen le modlenge!” Ma chan vaš o svedomje the vaš oda manuš, savo tumenge oda phenďa.

29Me na vakerav pal tumaro svedomje, ale pal avre dženeskero svedomje.

Vareko šaj phučel: “So? Prekal o svedomje aver dženeskero te na avav slobodno?

30Bo te me paľikerav le Devleske vaš o chaben, soske pre mande aver dženo te vakerel vaš oda chaben, vaš savo me paľikerďom?”

31Savoro, so keren, či chan abo pijen, keren pre slava le Devleskeri.

32Vašoda, ľikeren tumen avke, hoj te na anen o pohoršeňje aňi le Židenge, aňi le Grekenge, aňi le Devleskera khangerake,

33avke sar the me kerav sa prekal oda, hoj te avav pre dzeka savorenge andre savoreste. Me na rodav oda, so hin mange pro lačho, ale so hin pre chasna but dženenge, hoj te aven zachraňimen.

11

1Keren sa pal ma, avke sar me kerav sa pal o Kristus.

O džuvľa mi zaučharen o šero andre khangeri

2Lašarav tumen phralale vaš oda, hoj furt man leperen a ľikeren tumen olestar, so tumen sikaďom, avke sar tumenge oda podiňom.

3Ale kamav, hoj te džanen, hoj o šero dojekhe muršeske hin o Kristus, o šero la džuvľake hin o murš a o šero le Kristoske hin o Del.

4Dojekh murš, sar pes modľinel abo prorokinel a hin les vareso pro šero, tele dikhel peskero šero.

5Dojekh džuvľi, sar pes modľinel abo prorokinel a nane la učhardo andre o šero, tele dikhel peskero šero – a oda hin avke, sar te peske hoľinďahas o šero.

6Te e džuvľi na učharel andre peskero šero, ta šaj pes the strihinel. Ale te peske e džuvľi ladžal te hoľinel o šero, abo te strihinel o bala, ta mi učharel peske o šero andre.

7O murš peske na mušinel te učharel andre peskero šero, bo hino o obrazis the e slava le Devleskeri, ale e džuvľi hiňi e slava le muršeskeri.

8Bo o murš nane la džuvľatar, ale e džuvľi le muršestar,

9bo na o murš sas kerdo prekal e džuvľi, ale e džuvľi prekal o murš.

10Vašoda mušinel te avel la džuvľa pro šero vareso, so sikavel, hoj hiňi tel e autorita le romeskeri, prekal o aňjela.

11Ale andro Raj hiňi e romňi jekh le romeha a o rom hino jekh la romňaha.

12Bo sar hiňi e džuvľi kerďi le muršestar, avke uľol the o murš la džuvľatar a sodujdžene hine le Devlestar.

13Rozsudzinen korkore maškar peste, či oda hin šukares, hoj pes e džuvľi te modľinel ko Del bijal ňisoste pro šero.

14Abo či na sikľuvas the andro dživipen oda, hoj te hin le muršes bare bala, hin leske oda pre ladž?

15No te hin la džuvľa bare bala, lake oda hin pro šukariben. Bo o bare bala lake sas dine sar o šlajeris.

16Ale te pes vareko vaš oda kamľahas te vesekedinel: Amen pre oda na sam sikade, aňi o khangera le Devleskere.

Pal e večera le Rajeskeri

17Andre kala veci, so akana phenava, tumen na lašarav, bo tumen pes zdžan na pro lačho, ale pro rosno.

18Ešeb šunďom, hoj tumen vesekedinen maškar peste, sar tumen zdžan andre khangeri – a me pačav, hoj oda hin sikra the čačo.

19Bo mušinel maškar tumende te el the o vesekedišagi, hoj pes te presikaven maškar tumende ola, save džan pal o čačo drom.

20A oda, so tumen chan, sar tumen zdžan jekhetane, oda nane e večera le Rajeskeri.

21Bo sar džan te chal, sako peske chal peskero chaben a avke hin vareko bokhalo a aver mato.

22Abo či tumen nane tumare khera, kaj šaj chan the pijen? Abo či na dikhen tele la Devleskera khangera a keren ladž olenge, saven nane ňič? So kamen, hoj tumenge pre kada te phenav? Kamen, hoj tumen vaš oda te lašarav? Vaš kada tumen na lašarava.

23Bo oda, so me priiľom le Rajestar, tumenge the phenďom: O Raj o Ježiš andre odi rat, sar les dine andre, iľa o maro

24a sar paľikerďa, phagerelas a phenďa: “Len, chan, kada hin miro ťelos, so pes vaš tumenge del. Kada keren pre miro leperiben!”

25Avke pal e večera iľa the e kuči a phenďa: “Kadi kuči hin e nevi zmluva andre miro rat. Kada keren, kecivar pijena pre miro leperiben.”

26Bo kecivar chaľanas kada maro a piľanas andral kadi kuči, ľidžan o hiros pal o meriben le Rajeskero, medik na avela.

27Vašoda, te vareko chaľahas le Rajeskere marestar vaj piľahas leskera kučatar nažuže jileha, ela les binos pro ťelos the pro rat le Rajeskero.

28Ale sako pes ešeb (peršo) mi zagondoľinel upral peskero dživipen a avke šaj chal ole marestar the šaj pijel ola kučatar.

29Bo te o manuš chal ole marestar the pijel ola kučatar bi e pačiv anglo ťelos le Rajeskero, akor oleha, hoj chal the pijel, anel upral peste o sudos.

30Vašoda hin maškar tumende but džene slaba, nasvale the mule.

31Bo te pes korkore zagondoľinďamas upral peste, či mištes dživas, akor na uľamas sudzimen.

32No oleha, hoj amen o Raj sudzinel, bararel amen avri, hoj te na avas odsudzimen le svetoha.

33A avke, phralale mire, sar tumen zdžana te chal, užaren jekh pre aver!

34Te hin vareko bokhalo, ta mi chal khere, hoj te na anel o sudos pre tumende, sar tumen zdžan. A okla veci prikerava, sar avava.

12

Pal o dari le Duchoskere

1Phralale, kamav, hoj te džanen pal ola dari, so del o Duchos.

2Se džanen, hoj mek sar sanas pohana, phirenas ko ňeme modli, avke sar pes denas te ľidžal.

3Vašoda kamav hoj te džanen, hoj ňiko, kas ľidžal o Duchos le Devleskero, našťi košel le Ježiš. A ňiko našťi phenel, hoj o Ježiš hino Raj, ča oda, kas ľidžal o Sentno Duchos.

4Bo hin ajse the kajse dari, ale o Duchos hino jekh.

5A hin ajse the kajse službi, ale o Raj hino jekh.

6A hin ajse the kajse buča, ale savoro kerel oda jekh Del andre savorende.

7Ale andre sakoneste pes o Duchos presikavel avres pre chasna savorenge.

8Bo jekheske hin dino le Duchostar te vakerel o goďaveripnaskero lav; avreske hin dino o prindžaripnaskero lav ole jekhe Duchostar;

9avreske o pačaben ole jekhe Duchostar; avreske o dari te sasťarel ole jekhe Duchostar;

10avreske te kerel o zazraki; avreske te prorokinel; avreske te rozprindžarel le duchen; avreske te vakerel andre aver čhiba; a avreske, hoj te achaľol a te prethovel o čhiba.

11Ale savoro kerel oda jekh Duchos korkoro, savo rozdel sakoneske o dari avke, sar ov kamel.

Jekh ťelos, ale but kotora

12Bo avke, sar hin jekh ťelos a hin les but kotora a savore kotora hine jekh ťelos, choc te hine but: Avke hin the o Kristus.

13Se amen savore samas bolde jekhe Duchoha andre jekh ťelos – či o Židi vaj o Greki, či o otroka abo o slobodne: Savore priiľam ole jekhe Duchos.

14Se aňi o ťelos nane kerdo jekhe kotorestar, ale but kotorendar.

15Te avke phenďahas o pindro: “Me na som le ťelostar, bo me na som o vast!” Ta imar na ela o pindro le ťeloskero kotor?

16A te phenďahas o kan: “Me na som le ťelostar, bo me na som e jakh!” Ta imar na ela o kan le ťeloskero kotor?

17Te uľahas calo ťelos ča e jakh, sar paľis o ťelos šaj šunďahas? Te uľahas calo ťelos ča o kan, sar paľis šaj voňinďahas?

18Vašoda sthoďa o Del savore kotora pro ťelos avke, sar ov kamľa.

19Te uľahas savore kotora ča jekhe kotorestar, kaj uľahas calo ťelos?

20No akana hin but kotora, ale ča jekh ťelos.

21Vašoda e jakh našťi phenel le vasteske: “Mange tut na kampel!” Aňi o šero le pindrenge: “Na kampel mange tumen!”

22No ola kotora, so pes dičhol, hoj hine slabeder: Ipen len igen kampel pro ťelos.

23A presikavas bareder pačiv ole kotorenge, so peske amen gondoľinas, hoj hine frimeder pačivale. A feder uraviben das ole kotoren, so hine garude.

24Ale amare pačivale kotorenge oda na kampel. O Del sthoďa o ťelos avke, hoj olen, so hine slabeder, diňa bareder pačiv,

25hoj te na avel andro ťelos o vesekedišagi, ale hoj pes o kotora jekh pal aver te starinen.

26A te cerpinel jekh kotor, jekhetane leha cerpinen the okla kotora; a te lašaren jekhe kotores, jekhetane leha radisaľon savore kotora.

27Tumen san le Kristoskero ťelos a sako tumendar hin leskero kotor.

28A andre khangeri o Del ačhaďa ešeb (peršo) le apoštolen, dujten proroken, triten učiťeľen, olen, save keren o zazraki, olen, saven hin daros te sasťarel, te pomožinel, te starinel pes, abo te vakerel andre aver čhiba.

29Či hine savore apoštola? Či hine savore proroka? Či hine savore učiťeľa? Či hin sakoneske dino te kerel o zazraki?

30Či hin savoren o dari te sasťarel? Či savore vakeren andro čhiba? Či savore džanen te prethovel o čhiba?

31Mi džal tumenge igen pal o feder dari. A me tumenge sikavava oda nekfeder drom.

13

Pal o kamiben

1Te vakerďomas manušengere čhibenca abo le aňjelengere čhibenca, ale na uľahas man o kamiben, uľomas ča sar o zvonos, so harangozinel, abo sar o trast, so čerginel.

2Te man uľahas o daros te prorokinel a achaľiľomas savore garuďipena, te man uľahas savoro prindžaripen, abo ajso pačaben, hoj o verchi prethoďomas, ale na uľahas man o kamiben, ňič na som.

3A te rozdiňomas savoro miro barvaľipen, abo te miro ťelos diňomas te labarel, ale na uľahas man o kamiben, nane mange oda pre ňisoste.

4O kamiben ľikerel avri, o kamiben hino lačho. O kamiben na zavidzinel, na lašarel pes a na thovel pes upre.

5O kamiben pes ľikerel rajikanes, na rodel peskero, na choľisaľol, na leperel o nalačho,

6na radisaľol le načačipnaske, ale radisaľol le čačipnaske.

7O kamiben savoro zľidžal, andre savoreste pačal, andre savoreste užarel, savoro precerpinel.

8O kamiben šoha (ňikda) na preačhel, ale o proroctva pes predžana, o čhiba preačhena a o prindžaripen našľola.

9Bo ča varesavo kotor džanas a ča varesavo kotor prorokinas.

10Ale sar avela oda, so hin dokonalo, akor našľola oda, so nane dokonalo.

11Sar somas čhavoro, vakeravas sar čhavoro, gondoľinavas sar čhavoro a achaľuvavas sar čhavoro, ale sar ačhiľom murš, zamukľom o čhavorikane veci.

12Akana dikhas nažužes, sar andro gendalos a sar prekal e molha, ale paľis pes dikhaha muj-mujeha. Akana prindžarav ča frima, ale paľis prindžarava dokonales, avke sar o Del prindžarel the man.

13Avke akana ačhel kala trin: O pačaben, o užaripen (naďej) the o kamiben. Ale nekbareder lendar hin o kamiben.

14

Te vakerel andre aver čhiba, abo te prorokinel

1Keren sa prekal oda, hoj tumen te el o kamiben a igen džan pal o dari le Duchoskere, ale buter pal oda, hoj te prorokinen.

2Bo oda, ko vakerel andro aver čhiba, na vakerel le manušenge, ale le Devleske. Bo ňiko lenge na achaľol, bo vakeren o garuďipena prekal o Duchos.

3No oda, ko prorokinel, vakerel le manušenge, hoj len te zoraľarel, te podhazdel a lenge te anel o radišagos.

4Oda, ko vakerel andro čhiba, zoraľarel pes korkores, ale oda, ko prorokinel, zoraľarel e khangeri.

5Me kamav, hoj savoredžene te vakeren andro čhiba, no uľomas radeder te prorokinďanas. Bo bareder hin oda, ko prorokinel sar oda, ko vakerel andro čhiba, te na džanel o čhiba te prethovel. Ča akor, sar hin prethode o čhiba, e khangeri pes zoraľarel.

6Phralale, te me avľomas ke tumende a vakerďomas andro aver čhiba, savi chasna tumen mandar uľahas? Hin chasna ča te vakerďomas oda, so mange sikaďa o Del, abo vareso, so mange diňa te prindžarel, varesavo proroctvo, abo varesavo sikaviben.

7Avke sar the o nadžide nastroji, so den avri o zvukos, či e pišťaľka vaj e harfa: Te na dinehas sako aver zvukos, sar pes džanľahas, sar šunďol e pišťaľka a sar e harfa?

8Abo ko pes pririchtinela pro mariben, te e truba namištes šunďola a na dela avri lačho hangos?

9Avke the tumen: Te na phenďan la čhibaha ajso lav, so pes del te achaľol, sar pes džanela, so pes vakerel? Bo vakerena andro luftos.

10Andro svetos hin ajci but čhiba a ňisavi lendar nane bi o lava.

11Ale te na prindžarav a na achaľuvav odi čhib, so vareko vakerel, ov ela cudzincos mange a me leske.

12Avke hin the tumenca. Te igen kamen o dari le Duchoskere, dikhen hoj te džan pal o dari, save anena buter chasna la khangerake.

13A avke oda, ko vakerel andro čhiba, pes mi modľinel, hoj oda te džanel the te prethovel.

14Bo sar man modľinav andro aver čhiba, modľinel pes miro duchos, ale mira goďa olestar nane ňič.

15Akor so te kerel? Modľinava man mire duchoha, ale modľinava man the mira goďaha. Lašarava le Devles le giľavipnaha andre miro duchos, ale giľavava le Devleske the mira goďaha.

16Bo sar lašares le Devles andro duchos a te ela ode ča ajso manuš, sar šaj phenela “Amen” pre oda, sar tu paľikeres, te ov na achaľol, so vakeres?

17Bo choc tu mištes paľikeres, no okleske oda na pomožinel te barol.

18Paľikerav le Devleske, hoj buter vakerav aver čhibenca sar tumen savore,

19ale andre khangeri kamav radeder te phenel pandž ajse lava, so pes achaľola, sar deš ezera (10 000) ajse lava andro čhiba, so pes na achaľola – hoj te sikavav the avren oleha so vakerav.

20Phralale, ma aven sar čhavore andre tumaro gondoľišagos. Sar džal pal o nalačhipen, aven sar čhavore, ale andro gondoľišagos aven sar duchovne dospele.

21Andro zakonos hin pisimen:

“Aver čhibenca

the aver vuštenca

vakerava ke kala manuša,

no the avke man na šunena”,

phenel o Raj.

22Vašoda hin o čhiba pro znameňje, no na olenge, save pačan, ale olenge, save na pačan. Ale o proroctvo nane prekal ola, save na pačan, ale prekal ola, save pačan.

23Te pes caľi khangeri zgeľahas jekhetane a savore vakerdehas andro aver čhiba a avlehas andre aver manuša, abo napačabnaskere, či na phendehas pre tumende, hoj diliňaľon?

24Ale te savore prorokindehas a avľahas andre varesavo napačabnaskero, abo ča ajso manuš, ta uľahas olestar, so šunďahas, usvedčimen the sudzimen.

25Avke ena otkerde o garude veci andral leskero jilo, perela pro muj, banďola anglo Del a viznavinela, hoj o Del hino čačes maškar tumende.

Pal o poradkos andro khangera

26Akor so te kerel, phralale? Sar tumen zdžan, varekas hin varesavi chvala, varekas hin vareso te sikavel, abo vareso, so leske o Del sikaďa, vareko vakerel andre aver čhiba, abo vareko oda prethovel. Kada savoro pes mi kerel pre oda, hoj e khangeri te zoraľol.

27Te vakerel vareko andre aver čhiba: Mi vakeren jekh pal aver duj, abo nekbuter trin džene, a jekh dženo oda mi prethovel.

28Ale te nane ko te prethovel, mi el čhit andre khangeri a mi vakerel korkoro peske the le Devleske.

29Le prorokendar mi vakeren duj, abo trin džene a okla mi rozsudzinen oda.

30Ale te vareko aver, ko ode bešel, chudela vareso le Devlestar, oka ešebno mi el čhit.

31Bo po jekh dženo šaj savore prorokinen, hoj dojekh te sikľol a te el podhazdlo.

32A o duchi le prorokengere pes mušinen te poddel le prorokenge,

33bo o Del hino Del, savo kamel o šoros (poradkos) the o smirom. Avke sar hin andre savore sentne khangera.

34O džuvľa andro khangera mi en čhit, bo na domukel pes lenge te vakerel, ale mi podden pes avke, sar oda phenel the le Mojžišoskero zakonos.

35A te kamen vareso te sikľol, mi phučen oda khere peskere romendar. Bo la džuvľake nane šukares te vakerel andre khangeri.

36Abo so, tumendar avľa o lav le Devleskero? Abo ča ke tumende avľa?

37Te peske vareko gondoľinel, hoj hino prorokos, abo hoj les hin daros le Duchostar, mi džanel, hoj oda, so tumenge pisinav, hin o prikazis le Rajeskero.

38Ale te vareko oda na šunel, aňi tumen les ma šunen.

39Avke, phralale mire, mi džal tumenge igen pal oda, hoj te prorokinen a ma zaačhaven o vakeriben andre aver čhiba.

40Ale savoro pes mi kerel šukares the andro šoros (poradkos).

15

Pal o Ježišoskero ušťiben andral o meriben

1Phralale, leperav tumenge o evaňjelium, so tumenge vakeravas, so priiľan a andre savo ačhen.

2Prekal oda evaňjelium san zachraňimen, te les doľikerena avke, sar tumenge les vakeravas. Te na, ta akor hijaba pačanďiľan.

3Bo oda nekbareder, so tumenge diňom, hin oda, so the me priiľom: O Kristus muľa vaš amare bini, avke sar hin pisimen;

4parunde les a pro trito džives ušťiľa andral o meriben, avke sar hin pisimen;

5a sikaďa pes le Peteriske a paľis le dešudujenge.

6Paloda pes jekhvareste sikaďa buter sar pandž šel (500) phralenge, savendar buter džene mek dživen dži akana, ale varesave imar the mule.

7Paloda pes sikaďa le Jakoboske a paľis savore apoštolenge.

8A pro ostatkos savorendar pes sikaďa the mange, sar varekaske, ko namištes uľiľa (pes narodzinďa).

9Bo me som nekcikneder le apoštolendar a na som hodno man te vičinel apoštolos, bo džavas pre le Devleskeri khangeri.

10Ale le Devleskere lačhipnastar (milosťatar) som oda, ko som, a leskero lačhipen (milosť) mange na sas presikado hijaba. Se buter kerďom buči sar on savore – no oda na me, ale le Devleskero lačhipen (milosť), so hino manca.

11Či me abo on: Oda jekh savore vakeras, a tumen oleske pačanďiľan.

Pal le manušengero ušťiben andral o meriben

12Ale te vakeras pal o Kristus, hoj ušťiľa andral o meriben, sar oda, hoj varesave džene tumendar phenen, hoj nane ušťiben andral o meriben?

13Se te pes na del te ušťel andral o meriben, ta akor aňi o Kristus na ušťiľa andral o meriben.

14Te o Kristus na ušťiľa andral o meriben, ta akor hijaba vakeras a tumaro pačaben nane pre ňisoste.

15Bo te o mule čačes nane uštade andral o meriben a te le Kristus o Del na uštaďahas andral o meriben, ta akor amen uľamas o falošna švedki le Devleskere, bo amen svedčinahas pro Del, hoj le Kristus uštaďa andral o meriben.

16Bo te o mule na ušťen andral o meriben, ta akor aňi o Kristus na ušťiľa andral o meriben;

17a te o Kristus na ušťiľa andral o meriben, ta tumaro pačaben nane pre ňisoste a mek san andre tumare bini.

18A paľis the ola, save mule andro Kristus, hine našade.

19Te pes pro Kristus šaj zmukas ča andre kada dživipen, ta akor sam nekčoreder savore manušendar.

20Ale o Kristus sas uštado andral o meriben sar ešebno olendar, save mule.

21Bo sar avľa prekal o manuš o meriben, avke avľa prekal o manuš the o ušťiben andral o meriben.

22Bo sar andro Adam savore meren, avke andro Kristus ena savore obdžiďarde.

23Ale sako andre peskero šoros (poradkos): Ešeb o Kristus a paľis ola, save hine le Kristoskere, sar ov avela.

24A paľis avela o koňec, sar o Kristus oddela o kraľišagos le Devleske le Dadeske, sar prephagela o rajipen savore rajenge the savore vladarenge the zorenge.

25Bo ov mušinel te kraľinel, medik leske na thovela tel o pindre savore ňeprijaťeľen.

26A sar o posledno ňeprijaťeľis ela zňičimen o meriben.

27Bo hin pisimen: “Savoro leske thoďa tel o pindre.” Ale te phenel, hoj savoro leske hin poddino, ta džanas, hoj o Del, ko leske thoďa sa tel o pindre, nane leske poddino.

28A sar leske ela savoro poddino, akor pes the o Čhavo korkoro poddela Oleske, savo leske savoro poddiňa, hoj o Del te el savoro andre savoreste.

29Bo akor so kerena ola, save pes den te bolel vaš o mule? Te o mule našťi ušťen andral o meriben, akor soske pes den vaš lenge te bolel?

30Akor soske sako džives predžas e dar pal amare dživipena?

31Me sako džives merav, phralale, no andre tumende thovav baripen andro Ježiš Kristus amaro Raj!

32Bo te oda sas mandar, hoj man andro Efezus maravas sar le dzive džvirenca, akor so man hin olestar? Te o mule na ušťen andral o meriben, ta akor “chas, pijas, bo tajsa meraha!”

33Ma den tumen te klaminel: “Maškar o nalačhe manuša pes musarel o lačho charakteris.”

34Strižbisaľon avri avke, sar kampel, a ma keren o bini! Bo varesave na prindžaren le Devles – phenav oda, hoj tumen te ladžan.

Sar ušťena o mule

35Ale vareko šaj phučel: “Sar ušťena o mule andral o meriben? A andre savo ťelos avena?”

36Tu nagoďaver! Oda, so thoves andre phuv, ela obdžiďardo ča akor, te merela.

37Akor sar thoves andre phuv o zrnos la pšeňicakero, vaj varesavo aver, mek na dičhol avri avke sar odi rastlina, so lestar barola.

38A o Del les del o ťelos avke, sar ov kamel, a dojekhe semenos del peskero ťelos.

39Na dojekh ťelos hin jekh: Aver ťelos hin le manušen, aver le džvirinen, aver le čiriklen a aver le riben.

40Hin ňeboskere ťela a hin phuvakere ťela, ale aver šukariben hin le ňeboskeren a aver le phuvakeren.

41Aver hin o šukariben le khameskero, aver hin o šukariben le čhoneskero a aver hin o šukariben le čercheňengero; a e čercheň la čercheňatar hiňi aver andro šukariben.

42Avke oda ela, sar pes ušťela andral o meriben. Thovel pes andre phuv ajso ťelos, so kirňol, ale ušťel ajso, so na kirňol.

43Thovel pes andre phuv andro našukariben – ušťela andro šukariben; thovel pes andre phuv andro slabišagos – ušťela andre zor;

44parunel pes o phuvakero ťelos, no ušťela o duchovno ťelos. Te hin phuvakero ťelos, akor hin the duchovno ťelos.

45Avke hin the pisimen: “Ešebno manuš o Adam ačhiľa džido manuš”; o posledno Adam ačhiľa Duchos, savo del dživipen.

46Nane ešeb (peršo) o duchovno, ale o ťelesno, a paľis o duchovno.

47Ešebno manuš hino la phuvatar, kerdo le prachostar; dujto manuš hin andral o ňebos.

48Savo sas oda phuvakero, ajse hine the savore phuvakere; a savo oda ňeboskero, ajse hine the savore ňeboskere.

49Sar pre peste urahas e podoba le phuvakere manušeskeri, avke pre peste uraha the e podoba le ňeboskere manušeskeri.

50Ale kada phenav, phralale, hoj o ťelos the o rat našťi džal andro kraľišagos le Devleskero, aňi amaro ťelos, so kirňol, našťi chudela o večno dživipen.

51Šunen, phenava tumenge o garudo čačipen: Savore na meraha, ale savore avaha čerimen –

52jekhvareste, takoj, sar trubinela e posledno truba. Bo sar šunďola e truba, o mule ušťena andral o meriben a imar šoha (ňikda) pale na merena a amen avaha čerimen.

53Bo oda, so kirňol, mušinel pre peste te urel oda, so na kirňol; a oda, so merel, mušinel pre peste te urel oda, so imar našťi merel.

54A sar kada, so kirňol, pre peste urela oda, so na kirňol; a kada, so merel, pre peste urela oda, so imar našťi merel; akor pes ačhela oda, so hin pisimen:

“O meriben hin zňičimen, imar hin ňerindo (zviťazimen)!”

55“Meriben, kaj hin tiro ňerinďipen (viťaztvo)?

Meriben, kaj hin tiri zor te dukhavel?”

56O meriben lel peskeri zor le binostar a o binos lel peskeri zor le zakonostar.

57Ale paľikeras le Devleske, savo amenge del te ňerinel (te zviťazinel) prekal amaro Raj Ježiš Kristus.

58A avke, mire lačhe phralale, aven zorale! Ma den tumenca te čhalavel! A ma preačhen te barol andre buči le Rajeskeri! Se tumen džanen, hoj tumari buči andro Raj nane hijaba.

16

O love prekal o Jeruzalem

1Pal o love, so pes skidel upre prekal o sentna, keren avke, sar oda phenďom the le khangerenge andre Galacija.

2Kurke peske sako mi thovel pre sera ajci, keci šaj, hoj pes te na skidel upre o love ča akor, sar me imar avava.

3Sar avava, dava ľila olenge, kas tumen avri kidňan a bičhavava len tumare daroha andro Jeruzalem.

4Te kampľahas, hoj te džav the me, on avena manca.

O mangipena le Pavloskere

5Ke tumende avava, sar imar predžava e Macedonija, bo prekal e Macedonija ča predžava.

6Ale ke tumende ačhava talam buter, talam the prekal o jevend, hoj mange te pomožinen te džal dureder všadzik, kaj kamava te džal.

7Bo me tumen na kamav te dikhel ča avke, hoj ča sig pašal tumende predžava. Pačav, hoj ačhava ke tumende buter dživesa, te oda o Raj domukela.

8Andro Efezus ačhava, medik na ela o Letňice (Turice),

9bo ode pes mange phundrade o bare vudara te kerel e lačhi buči, the te ode hin but manuša, save pre ma džan.

10Ale te avela o Timoteus, dikhen, hoj te el slobodno a hoj na mušinel pes te daral ke tumende, bo ov kerel le Rajeskeri buči avke sar me.

11Ňiko les te na dikhel tele. Pomožinen leske te džal dureder pro drom andro smirom, hoj te avel pal ma, bo užarav les le phralenca.

12Kamav te phenel pal amaro phral Apollo, hoj les igen mangavas te avel ke tumende le phralenca, ale na kamelas akana te džal. No sar pre oda ela feder časos, džala.

O posledna lava

13Aven upre a ma zasoven! Ačhen zoraha andro pačaben! Aven murša a aven zorale!

14Savore tumare veci pes mi keren andro kamiben!

15Phralale, tumen džanen pal o kher le Štefanoskero, hoj hine ešebne andral e Achaja a dine pes andre služba le sentnenge. Vašoda mangav tumen,

16hoj tumen lenge te podden radišagoha a the sakoneske, ko lenca služinel the kerel buči.

17Radisaľuvav oleske, hoj avľa o Štefan, o Fortunatos the o Achajikos. Bo on mange kerde, so tumen našťi kerďan, akor sar ade na sanas.

18Bo on ande o radišagos andre miro the tumaro duchos. Kajse dženen den pačiv.

19Pozdravinen tumen o khangera andral e Azija. Igen tumen pozdravinen andro Raj o Akvilas the e Priska the e khangeri, so hin andre lengero kher.

20Pozdravinen tumen savore phrala. Pozdravinen tumen jekh avres le sentne čumibnaha.

21Me, o Pavol, mire vasteha kada pisinav a pozdravinav tumen.

22Te vareko na kamel le Rajes, mi el prekošlo! Maranatha! Av, Rajeja amaro!

23O lačhipen (milosť) amare Rajeskero le Ježišoskero mi el tumenca!

24Miro kamiben mi el tumenca savorenca andro Ježiš Kristus.

Amen.