O Ešebno Ľil Le

JANOSKERO

1

Pal o lav, so del o dživipen

1So sas ešebnovarestar (peršovarestar), so šunďam, so dikhľam peskere jakhenca, pre soste dikhahas a sostar pes amare vasta chudenas, pal oda vakeras, pal oda lav, so del o dživipen.

2A sar pes oda dživipen sikaďa, dikhľam a svedčinas tumenge pal oda večno dživipen, so sas ko Dad a sikaďa pes amenge.

3Avke oda, so dikhľam the šunďam, vakeras avri the tumenge, hoj tumen te aven amenca jekhetane. A amen sam jekhetane le Dadeha the leskere Čhaha, le Ježišoha Kristoha.

4Kada tumenge pisinas vašoda, hoj amaro radišagos te avel pherardo.

O Del hin o svetlos

5Kada hin oda, so šunďam lestar a vakeras avri tumenge: O Del hin o svetlos a andre leste nane ňisavo kaľipen.

6Te phenas, hoj sam leha jekhetane, ale phiras andro kaľipen, klaminas a na keras o čačipen.

7Ale te phiras andro svetlos avke, sar ov hino andro svetlos, akor sam jekhetane jekh avreha anglo Del a o rat le Ježišoskero, leskere Čhaskero, amen obžužarel andral dojekh binos.

8Te phenas, hoj amen nane bini, korkore pes klaminas a nane andre amende o čačipen.

9Ale te viznavinas peskere bini, verno hino the čačipnaskero, hoj amenge te odmukel o bini a te žužarel andral savore nalačhipena.

10Te phenas, hoj na kerďam binos, keras lestar klamaris a nane andre amende leskero lav.

2

O Ježiš zaačhel vaš amende

1Čhavorale mire, kada tumenge pisinav vašoda, hoj te na keren o bini. A te vareko kerďahas binos, hin amen vareko, ko paš amende ačhel anglo Dad: o Ježiš Kristus, o čačipnaskero.

2Prekal leste amenge hin odmukle o bini – no, na ča amenge, ale the cale svetoske.

3Pal oda džanas, hoj les prindžaras: Te doľikeras leskere lava.

4Oda, ko phenel: “Prindžarav les,” ale leskere lava na doľikerel, hino klamaris a andre leste nane o čačipen.

5Ale oda, ko doľikerel leskero lav, čačes kamel le Devles. Pal oda džanas, hoj sam andre leste.

6Oda, ko phenel, hoj ačhel andre leste, mušinel te dživel avke, sar ov dživelas.

O nevo prikazaňje

7Mire lačhe phralale, na pisinav tumenge nevo prikazaňje, ale o purano prikazaňje, so tumende sas ešebnovarestar (peršovarestar). Oda purano prikazaňje hin o lav, so imar šunďan.

8A the nevo prikazaňje tumenge pisinav, bo oda čačipen dičhol andro Kristus the andre tumende, bo o kaľipen džal het a o čačo svetlos imar švicinel.

9Oda, ko phenel, hoj hino andro svetlos a našťi avri ačhel peskere phrales, hino mek furt andro kaľipen.

10Oda, ko kamel peskere phrales, ačhel andro svetlos: Nane andre leste ňič, pre soste vareko šaj perel.

11Ale oda, ko našťi avri ačhel peskere phrales, hino andro kaľipen a phirel andro kaľipen. Aňi na džanel, kaj džal, bo o kaľipen korarďa leskere jakha.

12Pisinav tumenge, čhavorale, hoj vaš leskero nav tumenge hin o bini odmukle.

13Pisinav tumenge, dadale, hoj prindžarďan oles, ko hin ešebnovarestar.

Pisinav tumenge, terne čhavale, hoj ňerinďan (zviťazinďan) upral o Nalačho.

14Pisinav tumenge, čhavale, hoj prindžarenas le Dades.

Pisinďom tumenge, dadale, hoj prindžarenas oles, ko hin ešebnovarestar.

Pisinďom tumenge, terne muršale, hoj san zorale a le Devleskero lav ačhel andre tumende a ňerinďan (zviťazinďan) upral o Nalačho.

15Ma kamen o svetos, aňi o veci, so hin pro svetos. Te vareko kamel o svetos, na kamel le Dades.

16Bo ňič olestar, so hin pro svetos – e žadosca le ťeloskeri, e žadosca le jakhengeri, abo o barikano dživipen – nane le Dadestar, ale hin andral o svetos.

17A o svetos the leskeri žadosca našľol, ale oda, ko kerel e voľa le Devleskeri, ačhel pro furt.

Pal o antikrist

18Čhavale, hin ade e posledno ora. Šunďan, hoj avela o antikrist, a avke imar akana avle but antikristi. Oleha džanas, hoj hin e posledno ora.

19Avle avri maškar amende, ale na sas amendar, bo te ulehas amendar, ačhilehas amenca. Ale kada pes ačhiľa, hoj pes te sikaven, hoj nane savore amendar.

20Tumen san pomazimen le Sentnonestar, vašoda tumen savore džanen o čačipen.

21Na pisinďom tumenge vašoda, hoj na džanen o čačipen, ale vašoda, bo les prindžaren a džanen, hoj ňisavo klamišagos na avel andral o čačipen.

22A ko hin klamaris, te na oda, ko zaprinel, hoj o Ježiš hino o Kristus? Oda, ko zaprinel le Dades the le Čhas, hin oda antikrist.

23Ole manušes, savo zaprinel le Čhas, nane aňi o Dad. Ale oda, ko viznavinel le Čhas, oles hin the o Dad.

24Vašoda mi ačhel andre tumende oda, so šunďan ešebnovarestar. Te oda, so šunďan ešebnovarestar, ačhela andre tumende, akor the tumen ačhena andro Čhavo the andro Dad.

25A oda hin o lav, so o Kristus diňa: O večno dživipen.

26Kada tumenge pisinďom pal ola, save tumen cirden andro binos.

27No pre tumende ačhel o Duchos le Kristoskero, saves priiľan lestar, a vašoda na kampel tumenge, hoj tumen vareko te sikavel. Bo leskero Duchos tumen sikavel pal savoreste a oda, so sikavel, hino čačipen a na klamišagos – ačhen andre leste, avke sar tumen sikavelas.

Čhave le Devleskere

28A akana, mire čhavorale, ačhas andre leste, hoj akor, sar pes sikavela, te avas bi e dar a te na pes ladžas angle leste, sar avela.

29Te džanen, hoj ov hino čačipnaskero, akor džanen, hoj sako, ko kerel o spravodľišagos, uľiľa (narodzinďa) lestar.

3

1Dikhen, savo kamiben amen diňa o Dad, hoj pes te vičinas le Devleskere čhave. A amen the sam! Vašoda amen o svetos na prindžarel, bo les na prindžarďa.

2Mire lačhe phralale, akana sam le Devleskere čhave, ale mek pes na sikaďa, so avaha. Ale džanas, hoj sar pes sikavela, avaha ajse sar ov, bo dikhaha les avke, sar hino.

3Sako, kas hin kajso užaripen (naďej) andre leste, pes žužarel avke, sar ov hino žužo.

4Sako, ko kerel binos, na doľikerel o zakonos; bo o binos hin oda, hoj pes na doľikerel o zakonos.

5A džanen, hoj o Ježiš pes sikaďa vašoda, hoj te lel amare bini, a andre leste nane binos.

6Sako, ko ačhel andre leste, na kerel o bini a sako, ko kerel o bini, les na dikhľa, aňi les na prindžarel.

7Čhavorale, ňiko tumenca te na thovel avri! Oda, ko kerel, so hin čačipnaskero, hino čačipnaskero, avke sar o Kristus hino čačipnaskero.

8Oda, ko kerel o binos, hino le bengestar, bo o beng kerel o bini ešebnovarestar (peršovarestar). Vašoda pes sikaďa o Čhavo le Devleskero, hoj te musarel le bengeskere buča.

9Sako, ko uľiľa (pes narodzinďa) le Devlestar, na kerel bini, bo le Devleskero dživipen ačhel andre leste avke sar o semjenkos a aňi našťi kerel bini, bo uľiľa (pes narodzinďa) le Devlestar.

10Pal oda šaj džanen, ko hin le Devleskere čhave a ko le bengeskere čhave: Sako, ko na kerel oda, so hin čačipnaskero, nane le Devlestar – aňi oda, ko na kamel peskere phrales.

Te kamas jekh avres

11Bo kada hin oda, so šunďan ešebnovarestar: Hoj te kamas jekh avres.

12Na avke sar o Kain, savo sas le Nalačhestar a murdarďa peskere phrales. A soske les murdarďa? Bo oda, so o Kain kerelas, sas nalačho a oda, so kerelas leskero phral, o Abel, sas lačho.

13Ma čudaľinen tumen, phralale mire, te tumen o svetos našťi avri ačhel.

14Vašoda, hoj kamas le phralen, džanas, hoj pregeľam andral o meriben andro dživipen. Oda, ko na kamel le phrales, ačhel andro meriben.

15Sako, ko našťi avri ačhel peskere phrales, hino vrahos a džanen, hoj ňisave vrahos nane andre peste o večno dživipen.

16Pal oda prindžarďam le Devleskero kamiben, hoj ov diňa peskero dživipen vaš amenge. Avke the amen mušinas te del peskero dživipen vaš o phrala.

17Te varekas hin o barvaľipen andre kada svetos a te dikhela, hoj le phrales nane vareso, ale phandela angle leste peskero jilo, sar šaj el le Devleskero kamiben andre leste?

18Mire čhavorale, te na kamas ča le lavenca the la čhibaha, ale oleha, so čačes keras.

Te džas anglo Del bi e dar

19Pal oda džanas, hoj sam le čačipnastar a hin amen anglo Del smirom andro jile,

20bo te šunas andro jilo, hoj namištes keras, o Del hino bareder sar amaro jilo a džanel savoro.

21Phralale, te šunas andro jilo, hoj amen nane binos, šaj džas anglo Del bi e dar.

22A chudas lestar savoro, so mangas, bo doľikeras leskere prikazaňja a keras oda, so leske hin pre dzeka.

23Kada hin leskero prikazaňje: Hoj te pačas andre leskero Čhavo – andro nav Ježiš Kristus – a hoj te kamas jekh avres, avke sar amenge diňa o prikazaňje.

24Ola, save doľikeren leskere prikazaňja, ačhen andre leste a ov tiš andre lende. A džanas, hoj ačhel andre amende, prekal o Duchos, saves amenge diňa.

4

Te na pačas dojekhe duchoske

1Phralale mire, ma pačan dojekhe duchoske. Probaľinen (skušinen) le duchen, či hine le Devlestar, bo but falošna proroka avle andro svetos.

2Pal kada prindžarena le Devleskere Duchos: Dojekh duchos, savo pridžanel, hoj o Ježiš Kristus avľa andro ťelos, hino le Devlestar.

3A dojekh duchos, savo na pridžanel, hoj o Ježiš Kristus avľa andro ťelos, nane le Devlestar. Oda hin oda duchos le antikristoskero, pal savo šunďan, hoj avela a akana imar hino pro svetos.

4Čhavorale, tumen san le Devlestar a ňerinďan (zviťazinďan) upral lende, bo oda, ko hin andre tumende, hino bareder sar oda, ko hin andro svetos.

5On hine andral o svetos, vaš oda vakeren avke sar o svetos a o svetos len šunel.

6Amen sam le Devlestar a oda, ko prindžarel le Devles, šunel amen – ale oda, ko nane le Devlestar, na šunel amen. Pal oda prindžaras le čačipnaskere Duchos the le duchos, savo cirdel andro klamišagos.

O Del hin o kamiben

7Phralale mire, kamas jekh avres, bo o kamiben hin le Devlestar a sako, ko kamel, uľiľa (pes narodzinďa) le Devlestar a prindžarel le Devles.

8Oda, ko na kamel, na prindžarďa le Devles, bo o Del hin o kamiben.

9Le Devleskero kamiben ke amende pes sikaďa avke, hoj o Del bičhaďa peskere jekhore Čhas pro svetos, hoj prekal leste amen te el dživipen.

10O kamiben nane oda, hoj amen kamahas le Devles, ale hoj ov kamelas amen a bičhaďa peskere Čhas, hoj prekal leste amenge te el odmukle o bini.

11Phralale mire, te amen o Del avke kamelas, the amen mušinas te kamel jekh avres.

12Le Devles šoha (ňikda) ňiko na dikhľa, ale te kamas jekh avres, o Del ačhel andre amende a leskero kamiben hin dokerdo andre amende.

13Pal oda džanas, hoj ačhas andre leste a ov andre amende, hoj amen diňa peskere Duchostar.

14Amen dikhľam a svedčinas, hoj o Dad bičhaďa le Čhas sar Spasiťeľis le svetoske.

15O Del ačhel andre dojekh, ko viznavinel, hoj o Ježiš hin o Čhavo le Devleskero, a ov andro Del.

16Amen pačanďiľam a prindžarďam o kamiben, so hin le Devles ke amende. O Del hin o kamiben a oda, ko ačhel andro kamiben, ačhel andro Del a o Del andre leste.

17Avke hin o kamiben dokerdo andre amende, hoj te avas bi e dar pro sudno džives. Bo ajso sar ov hino andre kada svetos, ajse sam the amen.

18Andro kamiben nane dar, bo o kamiben, so hino dokonalo, tradel avri e dar. Ko pes daral, daral pes le trestostar, vašoda nane dokonalo andro kamiben.

19Amen les kamas, bo ov amen ešebno kamelas.

20Te vareko phenel: “Kamav le Devles,” ale peskere phrales našťi avri ačhel, hino klamaris. Bo te o manuš na kamel peskere phrales, saves dikhľa, sar šaj kamel le Devles, saves na dikhľa?

21A kada prikazaňje amen hin le Kristostar: Oda, ko kamel le Devles, mi kamel the peskere phrales.

5

O pačaben ňerinel upral o svetos

1Sako, ko pačal, hoj o Ježiš hin o Kristus, uľiľa (pes narodzinďa) le Devlestar; a sako, ko kamel le Dades, kamel the leskere čhas.

2Pal oda džanas, hoj kamas le Devleskere Čhaven, te kamas le Devles a doľikeras leskere prikazaňja.

3Bo kada hin o kamiben le Devleskero, hoj te doľikeras leskere prikazaňja a leskere prikazaňja nane phare.

4Bo savoro, so uľiľa (pes narodzinďa) le Devlestar, ňerinel (zviťazinel) upral o svetos. A amaro pačaben hin oda, so ňerinďa upral o svetos.

5Ko šaj ňerinel upral o svetos? Ča oda, ko pačal, hoj o Ježiš hin o Čhavo le Devleskero.

O sveďectvo pal o Čhavo

6O Ježiš Kristus hin oda, savo avľa prekal o paňi the prekal o rat. Na avľa ča le paňeha, ale le paňeha the le rateha. A o Duchos hin oda, ko svedčinel, bo o Duchos hin o čačipen.

7Bo trin hine, save svedčinen:

8o Duchos, o paňi the o rat. A on trin hine jekh andre oda.

9Te prilas o sveďectvo le manušengero, o sveďectvo le Devleskero hino bareder. Le Devleskero sveďectvo hin oda, so phenďa pal peskero Čhavo.

10Oda, ko pačal andro Čhavo le Devleskero, oles hin o sveďectvo andre peste. Ko na pačal le Devleske, oda lestar kerďa klamaris, bo na pačanďiľa ole sveďectvoske, so phenďa o Del pal peskero Čhavo.

11A kada hin oda sveďectvo, hoj amen o Del diňa večno dživipen a oda dživipen hin andre leskero Čhavo.

12Kas hin o Čhavo, oles hin o dživipen; a kas nane o Čhavo le Devleskero, oles nane o dživipen.

Pal o večno dživipen

13Kada pisinďom tumenge, save pačan andro nav le Devleskere Čhaskero, hoj te džanen, hoj tumen hin o večno dživipen.

14Hin amen kadi istota anglo Del, hoj ov amen šunel, sar mangas vareso pal leskeri voľa.

15Te džanas, hoj amen šunel andre savoreste, so mangas, ta džanas, hoj pes amenge imar ačhiľa oda, so lestar mangľam.

16Te vareko dikhľahas peskere phrales, hoj kerel binos, so na ľidžal pro meriben, mi mangel vaš leske a o Del les dela dživipen – ale ča te na kerďa binos pro meriben. Te vareko kerďa ajso binos, so ľidžal pro meriben, na phenav, hoj pes te mangel vaš ajso manuš.

17Dojekh nalačhipen hin binos, ale hin the binos, so na ľidžal pro meriben.

18Džanas, hoj o manuš, savo uľiľa le Devlestar, na kerel o bini. Ale oda, ko uľiľa le Devlestar – o Ježiš – les chraňinel a o nalačho pes lestar na chudel.

19Džanas, hoj sam le Devlestar a calo svetos hin andre zor le bengeskeri.

20A džanas, hoj o Čhavo le Devleskero amen avľa te del goďi, hoj te prindžaras le čače Devles. Amen dživas jekhetane le čače Devleha – andre leskero Čhavo, o Ježiš Kristus. Ov hin o čačo Del the o večno dživipen.

21Čhavorale, chraňinen tumen le modlendar – le falošne devlendar. Amen!