O Evaňjelium pal

O MATUŠ

1

Le Ježišoskero rodokmeňos

1O ľil pal o rodokmeňos le Ježišoskero Kristoskero, čhavo le Davidoskero, čhavo le Abrahamoskero.

2O Abraham sas dad le Izakoske, o Izak sas dad le Jakoboske, o Jakob sas dad le Judaske the leskere phralenge

3a o Juda sas dad le Pereciske the le Zerachoske, savenge sas daj e Tamar. O Perec sas dad le Checronoske, o Checron sas dad le Ramoske,

4o Ram sas dad le Amminadaboske, o Amminadab sas dad le Nachšonoske, o Nachšon sas dad le Salmonoske,

5o Salmon sas dad le Boaziske la Rachabatar a o Boaz sas dad le Obedoske la Rutatar. O Obed sas dad le Izajoske,

6o Izaj sas dad le kraľiske le Davidoske a o David sas dad le Šalamunoske, savo uľiľa (pes narodzinďa) le Urijašiskera romňatar.

7O Šalamun sas dad le Rechabeamoske, o Rechabeam sas dad le Abijoske, o Abijah sas dad le Asaske,

8o Asa sas dad le Jošafatoske, o Jošafat sas dad le Jehoramoske a o Jehoram sas dad le Uzzioske.

9O Uzziah sas dad le Jotamoske, o Jotam sas dad le Achazoske, o Achaz sas dad le Chizkijoske,

10o Chizkija sas dad le Menaššeske, o Menašše sas dad le Amonoske a o Amon sas dad le Jozijašiske.

11O Jozijaš sas dad le Jekonijašiske the leskere phralenge akor, sar sas o nipi andral o Izrael zaile andro Babilon.

12Paloda, sar sas o Izraeliti zaile andro Babilon, sas le Jekonijaš čhavo o Šealtiel a o Šealtiel sas dad le Zerubbabeloske.

13O Zerubbabel sas dad le Abijudoske, o Abijud sas dad le Eljakimoske, o Eljakim sas dad le Azoriske,

14o Azor sas dad le Cadokoske, o Cadok sas dad le Achimoske a o Achim sas dad le Elijudoske.

15O Elijud sas dad le Eleazaroske, o Eleazar sas dad le Mattanoske, o Mattan sas dad le Jakoboske

16a o Jakob sas dad le Jozefoske, savo sas rom la Mariake, savake uľiľa o Ježiš, saves vičinen Kristus.

17Avke savore pokoleňja le Abrahamostar dži ko David sas dešuštar (14); le Davidostar dži akor, sar sas o Izraeliti zaile andro Babilon, sas dešuštar pokoleňja; a akorestar dži ko Kristus sas tiš dešuštar pokoleňja.

Sar uľiľa o Ježiš Kristus

18O Ježiš Kristus uľiľa (pes narodzinďa) kavke: Akor, sar sas leskeri daj e Maria mangaďi le Jozefoha, mek angle oda sar pes zgele, sikaďa pes, hoj hiňi khabňi le Sentne Duchostar.

19Ale o Jozef, lakero rom, sas čačipnaskero manuš a vaš oda, hoj lake na kamľa te kerel ladž, kamľa la počoral te premukel.

20Sar pal oda gondoľinelas, sikaďa pes leske o aňjelos le Rajeskero andro suno a phenďa: “Jozef, čhavo le Davidoskero, ma dara tut te prilel la Maria romňake, bo oda čhavoro, saves oj užarel, hin le Sentne Duchostar.

21Uľola lake čhavo a deha leske nav Ježiš, bo ov zachraňinela peskere nipen lengere binendar.”

22Kada savoro pes ačhiľa vašoda, hoj pes te ačhel oda, so phenďa o Raj prekal o prorokos:

23“Dikh, e pačivaľi džuvľi khabňola, uľola lake čhavo a dena leske nav Immanuel,” so hin prethodo: “O Del amenca.”

24O Jozef ušťiľa andral o soviben a kerďa avke, sar leske oda phenďa o aňjelos le Devleskero, a iľa la Maria romňake.

25Ale le Jozef na sas la Mariaha ňič dži akor, medik lake na uľiľa (pes narodzinďa) čhavo. A ov leske diňa nav Ježiš.

2

O goďaver murša andral o vichodos

1Akor, sar o Ježiš uľiľa (pes narodzinďa) andre Judsko Betlehem, sas o Herodes kraľis a andro Jeruzalem avle o goďaver murša pal o vichodos.

2A phučenas: “Kaj hin oda Židoviko kraľis, savo uľiľa? Bo dikhľam leskeri čercheň pro vichodos a avľam anglal leste te banďol.”

3Sar oda šunďa o kraľis Herodes, predaranďiľa a the calo Jeruzalem leha.

4A zvičinďa savore anglune rašajen the le zakoňiken a phučelas lendar, kaj majinel te uľol o Kristus.

5On leske phende: “Andre Judsko Betlehem, bo avke hin pisimen prekal o Proroka:

6‘Tu, Betlehem, andre Judsko phuv, ňisoha na sal nekcikneder andral o anglune fori andre Judsko, bo tutar mange avela o vodcas, savo ľidžala mire manušen – le Izrael – sar bakroren.’ ”

7Akor o Herodes vičinďa počoral le goďavere muršen a mištes pes lendar dophučľa, kana pes lenge sikaďa e čercheň.

8Avke len bičhaďa andro Betlehem a phenďa: “Džan a mištes tumen dophučen pal oda čhavoro. Sar les arakhena, aven mange te phenel, hoj the me te džav a te banďuvav anglal leste.”

9On šunde le kraľis avri a gele het. A e čercheň, savi dikhle pro vichodos, džalas anglal lende, medik na zaačhiľa upral oda than, kaj sas o čhavoro.

10Sar dikhle e čercheň, igen radisaľile.

11A sar gele andro kher, arakhle le čhavores la Mariaha, leskera daha. Pele pro khoča a banďonas anglal leste. Ile avri peskere dari a dine les somnakaj, kaďidlos the mirra.

12Ale andro suno lenge o Del phenďa, hoj te na džan pale ko Herodes, vašoda gele avre dromeha pale andre peskeri phuv.

Denašen andro Egipt

13Sar on odgele, sikaďa pes o aňjelos le Rajeskero le Jozefoske andro suno a phenďa: “Ušťi, le tuha le čhavores the leskera da a denaš andro Egipt! Ačh ode dži akor, medik tuke na phenava! Bo o Herodes rodela le čhavores, hoj les te murdarel.”

14Ov ušťiľa, iľa peha rači le čhavores the leskera da a denašľa andro Egipt.

15Sas ode dži akor, medik na muľa o Herodes, hoj pes te ačhel oda, so phenďa o Raj prekal o prorokos: “Andral o Egipt vičinďom mire čhas.”

16Sar dikhľa o Herodes, hoj o goďaver murša leha thode avri, igen pes choľarďa. Diňa te murdarel savore muršoren dži duj berš andro Betlehem the pašal caľi odi phuv, pal oda časos, pre savo pes mištes dophučľa le goďavere muršendar.

17Akor pes ačhiľa oda, so sas phendo prekal o prorokos Jeremiaš:

18“O hangos šunďiľa andro foros Rama, baro roviben the o hikišagos. Oda e Rachel rovel upral peskere čhave a na kamel te el andro smirom, bo on imar nane.”

Aven pale andral o Egipt

19Sar muľa o Herodes, sikaďa pes andro suno o aňjelos le Rajeskero le Jozefoske andro Egipt

20a phenďa leske: “Ušťi, le tuha le čhavores the leskera da a dža andre Izraeliko phuv, bo mule ola, save kamenas te murdarel le čhavores.”

21Ov ušťiľa, iľa peha le čhavores the leskera da a avľa andre Izraeliko phuv.

22Ale sar šunďa, hoj imar o Archelaos kraľinel andre Judsko phuv vaš peskero dad o Herodes, daralas pes ode te džal. Andro suno leske sas phendo, hoj te džal andre Galileja.

23Vašoda avľa ode a bešelas andro foros, so pes vičinel Nazaret, hoj pes te ačhel oda, so sas phendo prekal o Proroka, hoj ov pes vičinela Nazaretsko.

3

O Jan Krsťiťeľ

1Andre ola dživesa avľa o Jan Krsťiťeľ a kazinelas pre Judsko pušťa

2a phenelas: “Visaren tumen le binendar! Bo pašes hin le ňeboskero kraľišagos!”

3O Jan hin oda, pal savo imar anglal phenďa o prorokos Izaiaš:

“Kada hin o hangos, so vičinel pre pušťa: ‘Pririchtinen o drom le Rajeske, rovňaren avri leske o chodňiki!’ ”

4Oda Jan sas urdo andro gada la ťavakera srsťatar, pašal o per les sas cipuno sirimos a chalas kobilki the maľakero medos.

5Akor avenas ke leste o manuša andral calo Jeruzalem, caľi Judsko the caľi phuv pašal o paňi Jordan

6a phenenas avri peskere bini a ov len bolelas andro paňi Jordan.

7A sar dikhľa but Farizejen the Saducejen, hoj aven pre leskero boľipen, phenďa lenge: “Fajta sapengeri, ko tumenge sikaďa, sar te denašel le Devleskera choľatar, so avela?

8Akor dživen avke, hoj o nipi te dikhen, hoj pes tumen visarďan tumare binendar!

9Ma gondoľinen tumenge, hoj phenena: ‘Se o Abraham hino amaro dad!’ Bo phenav tumenge, hoj o Del kale barendar šaj kerel čhaven le Abrahamoske!

10O tover imar hino prithodo paš o koreňis le stromengero a dojekh stromos, savo na anel lačho ovocje, pes čhinel avri a čhivel pre jag.

11Me tumen bolav le paňeha, hoj pes te sikavel, hoj tumen pes visarďan le binendar, ale oda, savo avel pal ma, hino zoraleder sar me. Na som hodno leske mek aňi o sandalki te ľidžal. Ov tumen bolela le Sentne Duchoha the la jagaha.

12Andre leskero vast hin o vejaris a ov prežužarela peskero humnos. O prežužardo ďiv (zrnos) sthovela andre peskeri šopa, ale o phus labarela andre jag, so šoha (ňikda) na murdaľola.”

O Ježiš boldo le Janostar

13Akor avľa o Ježiš andral e Galileja paš o Jordan pal o Jan, hoj pes leske te del te bolel.

14No o Jan leske na kamľa te domukel a phenelas: “Mange kampel, hoj te avav boldo tutar a tu aves pal ma?”

15Ale o Ježiš leske odphenďa: “Akana muk avke! Bo kampel amenge te kerel savoro spravodľišagos, so o Del kamel.” A paľis leske domukľa.

16Sar sas o Ježiš boldo, takoj avľa avri andral o paňi. A phundriľa leske o ňebos a dikhľa, hoj o Duchos le Devleskero sar holubica avelas tele pre leste.

17A andral o ňebos šunďiľa o hangos: “Kada hin miro čhavo, saves kamav. Lestar man hin o radišagos!”

4

O beng pokušinel le Ježiš

1O Ježiš sas ľigendo upre pre pušťa le Duchostar, hoj les o beng te pokušinel.

2A pal oda, sar pes poscinelas saranda (40) dživesa the saranda rača, bokhaľiľa avri.

3Avľa ke leste o beng a phenďa leske: “Te sal Čhavo le Devleskero, phen, hoj kale barendar te ačhen mare.”

4Ov odphenďa: “Hin pisimen: ‘O manuš na dživela ča le marestar, ale dojekhe lavestar, so avel avri le Devleskere mujestar.’ ”

5Akor les iľa o beng andro sentno foros, thoďa les te ačhel upre pro agor le chramoske

6a phenďa leske: “Te sal Čhavo le Devleskero, čhiv tut tele. Se hin pisimen: ‘Prikazinela peskere aňjelenge pal tu a chudena tut pro vasta, hoj te na demes o pindro pro bar.’ ”

7O Ježiš leske odphenďa: “Ale hin the pisimen: ‘Na pokušineha le Rajes, tire Devles!’ ”

8Pale les iľa o beng pro igen učo verchos a sikaďa leske savore kraľišagi le svetoskere the lengero baripen.

9A phenďa leske: “Kada savoro tuke dava, te angle mande pereha a banďoha.”

10Akor leske phenďa o Ježiš: “Dža het, bengeja, bo hin pisimen: ‘Ča anglo Raj, tiro Del, banďoha a ča leske korkoreske služineha!’ ”

11Akor les o beng omukľa, avle o aňjela a kerenas pašal leste.

O Ježiš chudel te služinel andre Galileja

12Sar šunďa o Ježiš, hoj le Jan phandle andre bertena, geľa andre Galileja.

13Omukľa o Nazaret a avľa te bešel andro foros Kafarnaum, savo hino paš o moros, andro phuva Zebulun the Naftali,

14hoj pes te ačhel oda, so phenďa o prorokos Izaiaš:

15“E phuv le Zebulunoskeri the e phuv le Naftaliskeri, pro drom ko moros, pal o Jordan, e Galileja le Nažidengeri!

16O manuša, save dživenas andro kaľipen, dikhle baro kham. Olenge, save dživenas andre odi phuv andro ciňos le meribnaskero, avľa avri o kham.”

17Akorestar chudľa o Ježiš te kazinel a te vakerel: “Visaren tumen le binendar! Bo pašes hin le ňeboskero kraľišagos.”

O Ježiš vičinel ešebne učeňiken

18Sar phirelas pašal o Galilejsko moros, dikhľa duje phralen, le Šimon (saves vičinen Peter) the le Andrej leskere phrales, sar mukenas e sita andro moros, bo sas ribara.

19A phenďa lenge: “Aven pal ma a me tumendar kerava ribaren, save chuden le manušen.”

20On takoj omukle o siti a gele pal leste.

21Sar geľa sikra dureder, dikhľa avre duje phralen, le Jakob the le Jan, le Zebedeoskere čhaven. Sas pre loďka lengere dadeha le Zebedeoha a prikerenas o siti. Vičinďa len

22a on takoj omukle e loďka the peskere dades a gele pal leste.

O Ježiš sikavel andre Galileja

23O Ježiš phirelas pašal caľi phuv Galileja a sikavelas ode andro sinagogi. Kazinelas o evaňjelium pal o kraľišagos a sasťarelas dojekh nasvaľiben the dojekh dukh, so sas le nipen.

24A rozľigenďa pes pal leste o hiros pal caľi Sirija. Anenas ke leste savore nasvalen, save cerpinenas andro dukha, le zaphandlen demonenca, olen, saven sas epilepsija, the le kaľiken a o Ježiš len sasťarelas.

25Džanas pal leste but nipi andral e Galileja, andral o Dekapolis, Jeruzalem, Judsko the andral e phuv pal o Jordan.

5

O vakeriben pro verchos

1Sar o Ježiš dikhľa ole nipen, geľa upre pro verchos. Bešľa peske a leskere učeňika avle paš leste.

2A chudľa len kavke te sikavel:

Ko hin bachtalo

3“Bachtale hine o čore pro duchos, bo lengero hin o ňeboskero kraľišagos.

4Bachtale hine ola, save roven, bo o Del lenge dela pale o radišagos.

5Bachtale hine o ciche, bo lengeri ela e phuv.

6Bachtale hine ola, save hine bokhale the smedne pal o spravodľišagos, bo on ena čaľarde.

7Bachtale hine o lačhejileskere, bo o Del ela ke lende lačhejileskero.

8Bachtale hine o žužejileskere, bo on dikhena le Devles.

9Bachtale hine ola, save anen o smirom, bo on pes vičinena le Devleskere čhave.

10Bachtale hine ola, pre kaste džan vaš o spravodľišagos, bo lengero hin o ňeboskero kraľišagos.

11Bachtale avena, te vaš ma pre tumende namištes vakerena, džana pre tumende a phenena pre tumende savoro nalačhipen.

12Radisaľon a thoven baripen, bo baro hin tumaro počiňiben andro ňebos, bo avke džanas the pro proroka, save sas angle tumende.”

O lon the o svetlos le phuvakero

13“Tumen san o lon la phuvakero. Te o lon našavela peskero lonďipen, soha pes lonďarela? Pre ňisoste imar nane lačho, ča hoj pes te čhivel avri a o nipi pal oda te phiren.

14Tumen san o svetlos le svetoskero. O foros, so ačhel upre pro verchos, našťi te garuvel.

15Se e momeľi na labaren pre oda, hoj la te garuven tel e piri, ale thoven la pro momeľaris a labol savorenge andro kher.

16Avke mi labol tumaro svetlos anglo manuša, hoj te dikhen tumare lačhe skutki a te lašaren tumare Dades, savo hino andro ňebos.”

Pal o Zakonos

17“Ma gondoľinen tumenge, hoj avľom te prephagel o Zakonos abo le Proroken. Na avľom te prephagel, ale te pherďarel.

18Bo čačipen phenav tumenge, hoj medik na našľona e phuv the o ňebos, na našľola aňi jekh pismenkos aňi jekh čjarkica andral o Zakonos, medik pes savoro na ačhela.

19Oles, ko prephagľahas ča jekh le nekciknedere prikazaňjendar a sikaďahas avke le manušen, vičinena nekcikneder andro ňeboskero kraľišagos. Ale oles, ko len doľikerela a sikavela, vičinena baro andro ňeboskero kraľišagos.

20Bo phenav tumenge, te na ela tumaro spravodľišagos (spravodľišagos) feder sar oda le zakoňikengero the le Farizejengero, šoha (ňikda) na džana andro ňeboskero kraľišagos.”

Pal o rušiben

21“Šunďan, hoj sas phendo le phurenge: ‘Na murdareha! Oda, ko murdarďahas, mušinel te džal anglo sudos.’

22Ale me tumenge phenav, hoj sako, ko rušel pre peskero phral, mušinel te džal anglo sudos. Sako, ko phenďahas peskere phraleske: ‘Tu demado!’ mušinel te džal angle Bari Rada. A sako, ko phenďahas: ‘Tu dilino!’ ela čhido andro jagalo peklos.

23Te anďalas tiro daros pro oltaris a ode tuke avľahas pre goďi, hoj tire phrales hin vareso pre tute,

24muk ode tiro daros anglo oltaris, dža a lačhuv tire phraleha. Paľis av a obetin tiro daros.

25Gondoľin mištes a dothov tut sigo oleha, ko džal pre tute, medik sal leha pro drom, hoj te na del tut andre le sudcaske a o sudcas tut diňahas le stražňikoske a paľis tut čhidehas andre bertena.

26Čačipen phenav tuke, hoj odarik na aveha avri, medik savoro na počineha.”

Pal o lubipen

27“Šunďan, hoj sas phendo le phurenge: ‘Na kereha lubipen!’

28Ale me tumenge phenav, hoj oda, ko dikhela pre džuvľi a andre peskeri goďi la kamel, oda imar kerďa laha lubipen andre peskero jilo.

29Te tut cirdel pro binos tiri čači (pravo) jakh, džubin la avri a čhiv la tutar het! Bo feder tuke hin, hoj te merel jekh tiro kotor, sar te calo tiro ťelos uľahas čhido andro peklos.

30Te tut cirdel pro binos tiro čačo vast, odčhin les a čhiv tutar het! Bo feder tuke hin, hoj te merel jekh tiro kotor, sar te calo tiro ťelos uľahas čhido andro peklos.”

Pal o rozvodos

31“Sas avke phendo: ‘Oda, ko omukela peskera romňa, mi pisinel lake premuklo ľil.’

32Ale me tumenge phenav, hoj oda, ko omukela peskera romňa, te oj na kerďa lubipen, ľidžal la ko lubipen a sako, ko peske lela kajsa romňa, savi hiňi premukľi, kerel o lubipen.”

Pal e vera

33“Šunďan mek, hoj sas phendo le phurenge: ‘Na leha klamišagoha e vera, ale doľikereha le Rajeske tiri vera!’

34Ale me tumenge phenav, hoj šoha te na len vera, aňi pro ňebos, bo oda hin o tronos le Devleskero,

35aňi pre phuv, bo oda hin o than, kaj ov thovel peskere pindre, aňi pro Jeruzalem, bo oda hin o foros ole bare Kraľiskero.

36Aňi pre tiro šero na leha vera, bo mek aňi jekh bal našťi keres parno abo kalo.

37Ale sar vakeren, ta vakeren avke, hoj tumaro ‘He’ mi el ‘He’ a tumaro ‘Na’ mi el ‘Na’. Savoro, so hin buter upral oda, hin le nalačhestar.”

Te na visaren pale o nalačho

38“Šunďan, hoj sas phendo: ‘E jakh vaš e jakh a o dand vaš o dand.’

39Ale me tumenge phenav: Ma de pale oleske, ko tuke kerel namištes. A oleske, ko tut demela pal e čači (pravo) čham, visar the aver čham.

40Te vareko pes tuha kamel te sudzinel, hoj tuke te lel o teluno gad, muk leske the o gerekos.

41A te vareko tut ispidela, hoj leha te džas jekh kilometros, dža leha duj.

42Oles, ko tutar mangel vareso, de. A olestar, ko kamel tutar kečeň, ma visar tut.”

Te kamas peskere ňeprijaťeľen

43“Šunďan, hoj sas phendo le phurenge: ‘Kameha tire prijaťeľis a na kameha oles, savo pre tu džal.’

44Ale me tumenge phenav: Kamen peskere ňeprijaťeľen, [žičinen o lačho olenge, save tumen prekošen, keren o lačhipen olenge, save tumen našťi avri ačhen] a mangen pes ko Del vaš ola, [ko tumen tele dikhen] a džan pre tumende,

45hoj te aven o čhave peskere Dadeske, savo hino andro ňebos, bo kerel, hoj o kham te avel avri pro nalačhe the pro lačhe a del o brišind pro čačipnaskere the pro načačipnaskere.

46Bo te kamľanas ča olen, save tumen kamen, savo počiňiben tumen užarel? Či na keren oda the o napačabnaskere?

47A te pozdravinďanas ča tumare phralenge, soha uľanas aver? Či na keren oda the o manuša, save na prindžaren le Devles?

48Aven dokonale avke, sar tumaro Dad, savo hino andro ňebos.”

6

Sar te del le čoren

1“Merkinen tumenge, hoj te na keren tumare lačhe skutki anglo manuša avke, hoj tumen te dikhen, bo paľis imar tumenge na počinela pale tumaro Dad, savo hino andro ňebos.

2Avke te des vareso le čoren, ma ker oda avke, hoj pal oda sako te džanel6,2 Ma vitrubin angle peste, sar oda keren ola dujemujengere, save pes rado presikaven andro sinagogi the pro uľici, hoj len o manuša te lašaren. Čačipen phenav tumenge, hoj imar chudle peskero počiňiben.

3Ale te tu des vareso le čoren, te na džanel tiro baľogňi (ľavo) vast, so kerel tiro čačo (pravo) vast.

4Bo te des oda andro garuďipen, tiro Dad dikhel oda, so hin garudo, a ov tuke počinela pale avke, hoj oda dičhola.”

Pal e modľitba

5“Sar tut modľines, ma av sar ola dujemujengere, bo on, sar pes modľinen, rado ačhen andro sinagogi abo pre uľica, hoj len o manuša te dikhen. Čačipen phenav tumenge, hoj imar chudle peskero počiňiben.

6Ale sar pes tu modľines, dža andre tiro kheroro, phand pal tu o vudar a modľin tut tire Dadeske, savo hino andro garuďipen. Bo tiro Dad dikhel oda, so hin garudo, a ov tuke počinela pale.

7Ale sar pes tumen modľinen, ma bebľinen but sar o pohana, bo on peske gondoľinen, hoj ena avrišunde vašoda, hoj but vakeren.

8Avke ma aven ajse sar on, bo tumaro Dad džanel, so tumenge kampel, mek sigeder sar lestar mangen.”

Le Rajeskeri modľitba

9“Tumen pes modľinen kavke:

‘Dado amaro, savo sal andro ňebos, mi el sentňardo tiro nav!

10Mi avel tiro kraľišagos! Mi ačhel pes tiri voľa avke sar andro ňebos, avke the pre phuv!

11De amen adadžives o maro, so amenge kampel sako džives

12a odmuk amenge amare bini avke, sar the amen odmukas olenge, save amen dukhade.

13A ma domuk amenge, hoj te avas pokušimen, ale zachraňin amen le nalačhestar.’ [‘Bo tiro hin o kraľišagos the e zor the e slava pro furt. Amen.’]

14Bo te tumen odmukena le manušenge lengere bini, odmukela the tumenge tumaro Dad andral o ňebos.

15Ale te tumen na odmukena le manušenge lengere bini, aňi tumaro Dad tumenge na odmukela tumare bini.”

Pal o postos

16“Sar pes poscinen, ma aven sar ola dujemujengere, save pestar keren chmurave, hoj le manušenge te sikaven, hoj on cerpinen, bo pes poscinen. Čačipen phenav tumenge, hoj imar chudle peskero počiňiben.

17Ale sar tu pes poscines, uchan o bala a thov (omor) o muj,

18hoj te na dikhen o manuša, hoj tut poscines, ale tiro Dad, savo hino andro garuďipen. A tiro Dad, savo dikhel oda, so hin garudo, tuke počinela pale.”

Pal o barvaľipen andro ňebos

19“Ma skiden tumenge o barvaľipen pre phuv, kaj len e hardza the o kirme chan a kaj pes dochuden o živaňa a čoren,

20ale skiden tumenge o barvaľipen andro ňebos, kaj len e hardza aňi o kirme na chan a kaj pes o živaňa na dochuden aňi na čoren.

21Bo ode, kaj hin tumaro barvaľipen, ode ela the tumaro jilo.

22E jakh hin e lampa le ťeloskeri. Te ela tiri jakh žuži, andre calo tiro ťelos ela o svetlos,

23ale te na ela tiri jakh žuži, calo tiro ťelos ela andro kaľipen. Akor te oda svetlos andre tu hin kaľipen, savo baro ela o kaľipen?

24Ňiko našťi služinel duje rajenge. Bo jekhes kameha a dujtones našťi avri ačheha, abo jekhes rado dikheha a dujtones tele dikheha. Našťi služinen the le Devleske the le svetoskere barvaľipnaske.”

Te mukas pes pro Del andre savoreste

25“Vašoda tumenge phenav: Ma starinen tumen pal tumaro dživipen, so chana, abo so pijena, aňi pal tumaro ťelos, so urena. Či nane o dživipen buter sar o chaben a o ťelos sar o uraviben?

26Dikhen pro čirikle pro ňebos, hoj aňi na sadzinen, na kiden upre aňi na sthoven andro šopi, a tumaro ňeboskero Dad pes pal lende starinel! Či tumen na mon buter sar on?

27Bo ko tumendar šaj peskere starostenca kerel, hoj te dživel buter berš? Ňiko.

28Soske peske keren starosci pal o uraviben? Dikhen pro kvitki pre maľa, sar baron, ale na keren buči aňi na hekľinen.

29No phenav tumenge, hoj aňi o Šalamun andre calo peskero šukariben na sas avke urdo sar jekh lendar.

30Te o Del e maľakeri čar kavke uravel, so adadžives hiňi a tajsa ela čhiďi andro bov, ta akor tumen na uravela buter? Manušale cikne pačabnaha!

31Avke ma starinen tumen a ma phenen: ‘So chaha? So pijaha? So uraha?’

32Bo oda savoro roden o napačabnaskere. Se tumaro Dad andral o ňebos džanel, hoj tumenge oda savoro kampel.

33Ale roden ešeb (peršo) o kraľišagos le Devleskero the leskero čačipen a ov tumen dela savore kala veci.

34Avke ma starinen tumen, so ela tajsa, bo tajsaskero džives pes starinela pal peste. Sako džives hin dos trapišagos.”

7

Te na sudzinen avren

1“Ma sudzinen, hoj te na aven sudzimen.

2Bo save sudoha sudzinen, ajseha avena sudzimen, a sava miraha merinen, ajsaha tumenge ela tiš merimen.

3Soske dikhes o šmecos andre jakh tire phraleske a andre tiri jakh o kašt na dikhes?

4Te andre tiri jakh hin o kašt, sar šaj phenes tire phraleske: ‘De, hoj tuke te lav avri o šmecos andral e jakh?’

5Tu dujemujengero, ešeb (peršo) le avri o kašt andral tiri jakh a paľis dikheha žužes, hoj te les avri o šmecos andral e jakh tire phraleske.

6Ma den oda, so hin sentno, le rikonenge aňi ma čhivkeren tumare perli anglo bale, hoj pre lende te na uštaren le pindrenca, te na pes visaren a te na rozčhingeren tumen.”

Mangen, roden, durkinen!

7“Mangen a ela tumenge dino, roden a arakhena, durkinen a phundravela pes tumenge.

8Bo sako, ko mangel, lel; a ko rodel, arakhel; a oleske ko durkinel, pes phundravela.

9Abo ko hin tumendar ajso manuš, hoj te lestar leskero čhavo mangľahas maro, ta diňahas les bar?

10Abo te lestar mangľahas riba, diňahas les sap?

11Avke, te tumen, save san nalačhe, džanen te del tumare čhaven lačhe dari, či na sigeder tumaro Dad andral o ňebos dela lačhe dari olen, ko lestar mangen!”

E cesno brana

12“Savoro, so kamľanas, hoj tumenge o manuša te keren, oda keren lenge. Bo oda hin, so sikavel le Mojžišoskero Zakonos the o Proroka.

13Aven andre prekal e cesno brana. Bo e buchľi brana the buchlo drom ľidžan andro meriben a but hin ajse, save phiren andre.

14Ale e cesno brana the uzko drom ľidžan andro dživipen a frima hin ajse, save les arakhen.”

Pal o falošna proroka

15“Merkinen tumenge pro falošna proroka, save ke tumende aven sar bakrore, ale andro jilo hine dzive ruva (vlki).

16Pal lengero ovocje len prindžarena. Či šaj andral o kandre te obkidel o hroznos, abo andral o koľaka o figi?

17Avke dojekh lačho stromos anel lačho ovocje a o nalačho stromos anel nalačho ovocje.

18O lačho stromos našťi anel nalačho ovocje a aňi o nalačho stromos našťi anel lačho ovocje.

19Dojekh stromos, so na anel lačho ovocje, pes čhinel avri a čhivel pes pre jag.

20Avke len prindžarena pal lengero ovocje.

21Na sako, ko mange phenel: ‘Rajeja, Rajeja!’ džala andro ňeboskero kraľišagos, ale oda, ko kerel e voľa mire Dadeskeri, savo hino andro ňebos.

22But džene mange andre oda Džives phenena: ‘Rajeja, Rajeja, či na prorokinahas andre tiro nav? Na tradahas avri le demonen andre tiro nav? Na kerahas but zazraki andre tiro nav?’

23Akor lenge phenava: ‘Šoha (ňikda) tumen na prindžaravas. Džan mandar het tumen, save kerenas o nalačhipen!’ ”

Pal o duj khera

24“Sako, ko šunel kala mire lava a doľikerel len, hino sar oda goďaver manuš, savo ačhaďa peskero kher pro bar.

25A avľa baro brišind, avle o paňa, phurdle o balvaja a demade pre oda kher, ale na peľa, bo sas ačhado pro bar.

26A sako, ko šunel kala mire lava a na doľikerel len, ela sar oda nagoďaver manuš, savo ačhaďa peskero kher pre poši.

27A avľa baro brišind, avle o paňa, phurdle o balvaja a demade pre oda kher. Peľa a sas calo zňičimen.”

Pro agor

28Sar dovakerďa o Ježiš kala lava, o nipi pes čudaľinenas upral leskero sikaviben,

29bo ov len sikavelas sar oda, kas hin autorita, a na sar lengere zakoňika.

8

Sasťarel le malomocnes

1Sar avľa o Ježiš tele pal o verchos, avenas pal leste igen but nipi.

2A avľa ke leste o malomocno, banďolas anglal leste a phenďa: “Rajeja, te kamľalas, šaj man žužares.”

3O Ježiš nacirdľa o vast, chudľa pes lestar a phenďa: “Kamav, av sasto!” Takoj sas žužo andral o malomocenstvo.

4O Ježiš leske phenďa: “Merkin, hoj te na phenes ňikaske pal oda, ale dža, sikav tut le rašaske a obetin oda daros, so prikazinďa o Mojžiš, sar sveďectvo lenge.”

Sasťarel le veľiťeľiskere sluhas

5Sar avľa o Ježiš andro Kafarnaum, avľa ke leste o veľiťeľis upral o šel slugaďa a mangelas les:

6“Rajeja, miro sluhas pašľol khere nasvalo, našťi pes čhalavel a igen cerpinel.”

7O Ježiš leske phenďa: “Me džava a sasťarava les avri.”

8O veľiťeľis leske phenďa: “Rajeja, na som hodno, hoj te aves andre miro kher. Ale phen ča lav a miro sluhas sasťola avri.

9Se the me som manuš tel e autorita avre manušeske a hin man autorita upral o slugaďa. A te phenava kaleske: ‘Dža!’ – ta džala; a avreske: ‘Av!’ – avela; a mire sluhaske: ‘Ker kada!’ – ov kerela.”

10Sar oda šunďa o Ježiš, čudaľinďa pes a phenďa olenge, save pal leste džanas: “Čačipen phenav tumenge, hoj andro Izrael ke ňikaste na dikhľom kajso baro pačaben.

11Ale phenav tumenge, hoj avena but džene pal o vichodos the pal o zapados a bešena paš o skamind le Abrahamoha, Izakoha the le Jakoboha andro ňeboskero kraľišagos,

12ale o čhave le kraľišagoskere ena avričhide andro baro kaľipen, kaj ela o roviben a randena le dandenca andre dukh.”

13Paľis phenďa o Ježiš le veľiťeľiske: “Dža – avke, sar pačanďiľal, pes tuke mi ačhel!” A leskero sluhas sasťiľa avri andre odi ora.

Sasťarel but nasvale manušen

14Sar avľa o Ježiš andro kher ko Peter, dikhľa leskera sasa, hoj pašľol a hin la horučka.

15Chudľa pes lakere vastestar a takoj latar e horučka geľa het. Oj ušťiľa a kerelas pašal leste.

16A sar zaračiľa, ande ke leste but dženen, save sas zaphandle le demonenca. A o Ježiš le laveha tradňa avri le nalačhe duchen a savoren, savenge sas namištes, sasťarďa avri,

17hoj pes te ačhel oda, so sas phendo prekal o prorokos Izaiaš:

“Ov iľa pre peste amare slabišagi a ľidžalas amare nasvaľibena.”

Sar te džal pal o Ježiš

18Sar dikhľa o Ježiš pašal peste igen but nipen, prikazinďa le učeňikenge te džal la loďkaha pre aver sera.

19Avľa ke leste varesavo zakoňikos a phenďa leske: “Učiťeľina, džava pal tu všadzik, kaj džaha!”

20O Ježiš leske odphenďa: “Le lišken hin peskere cheva, kaj šaj dživen, a le čiriklen andral o ňebos peskere hňizdi, ale le Čhas le Manušeskeres nane kaj o šero te thovel.”

21Aver leskere učeňikendar leske phenďa: “Rajeja, domuk mange ešeb (peršo) te džal te parunel mire dades.”

22Ale o Ježiš leske phenďa: “Av pal ma a muk le mulen te parunel peskere mulen.”

O Raj zaačhavel e burka

23Geľa andre loďka a leskere učeňika gele pal leste.

24Jekhvareste avľa bari burka pro moros avke, hoj o vlni avenas andre e loďka, ale ov sovelas.

25Avle ke leste leskere učeňika, uštade les a phende: “Rajeja, zachraňin amen, bo meras!”

26Ov lenge phenďa: “So tumen daran, manušale cikne pačabnaha!” Avke ušťiľa, pokarhinďa la balvaj the le moros a sas igen čhit.

27O manuša pes čudaľinenas a phenenas: “Oda, savo manuš hino, hoj les o balvaja the o moros šunen?”

Sasťarel le posadnuten andre Gadara

28Sar avľa pre oki sera andre phuv Gadara, avle ke leste duj manuša, save sas zaphandle le demonenca. Avenas andral o hrobi bara choľaha a ňiko pašal lende pal oda drom našťi pregeľa.

29A vriskinenas: “So amen hin tuha, Ježiš, Čhavo le Devleskero? Avľal amen te trapinel sigeder, sar avela oda časos?”

30Nadur odarik sas but bale, save pes ode pasinenas.

31O demona les mangenas: “Te amen trades avri, domuk amenge te džal andre ola bale!”

32A phenďa lenge: “Džan!” On avle avri a gele andro bale. A savore bale pes mukle tele le brehoha andro moros, tašľile a mule andro paňi.

33Ola, save pasinenas le balen, denašle het a gele andro foros a vakerenas avri sa, so pes ačhiľa, the pal ola, save sas zaphandle le demonenca.

34Avke savore manuša andral oda foros avle ko Ježiš a sar les dikhle, mangenas les, hoj te džal het andral lengeri phuv.

9

O Raj sasťarel le banges

1O Ježiš bešľa andre loďka, geľa la loďkaha pre oki sera a avľa andre peskero foros.

2A ande ke leste jekhe banges, savo pašľolas pro haďos. Sar dikhľa o Ježiš lengero pačaben, phenďa le bangeske: “Čhavo miro, ma dara tut, odmuken pes tuke o bini.”

3Varesave zakoňika peske phende: “Kada manuš pes ruhinel!”

4Ale o Ježiš dikhľa, so peske gondoľinen a phenďa: “Soske gondoľinen namištes andre tumare jile!

5Bo so hin lokeder? Te phenel: ‘Odmukel pes tuke o bini!’ – vaj te phenel: ‘Ušťi a dža?’

6Ale hoj te džanen, hoj le Čhas le Manušeskeres hin zor pre phuv te odmukel o bini” – phenďa le bangeske: “Ušťi, le tuke tiro haďos a dža khere!”

7Ov ušťiľa a geľa khere.

8Sar oda dikhle o nipi, predaranďile a lašarenas le Devles, hoj diňa kajsi zor le manušen.

O Raj vičinel le Matuš

9Sar džalas o Ježiš odarik, dikhľa manušes, savo pes vičinelas Matuš, te bešel pre colňica a phenďa leske: “Av pal ma!” Ov ušťiľa a geľa pal leste.

10Paľis sar bešelas o Ježiš andro kher paš o skamind, avle but colňika the binošne a bešenas jekhetane le Ježišoha the leskere učeňikenca.

11Sar oda o Farizeja dikhle, phenenas leskere učeňikenge: “Soske chal tumaro učiťeľis le colňikenca the le binošnenca?”

12O Ježiš oda šunďa a phenďa lenge: “Le sastenge na kampel doktoris, ale le nasvalenge.

13Džan a sikľon, so hin oda, so hin pisimen andro Lav le Devleskero: ‘Kamav, hoj te aven lačhejileskere a na hoj mange te anen obeti.’ Bo na avľom te vičinel le čačipnaskeren, ale le binošnen.”

O phučiben pal o postos

14Akor avle ko Ježiš o učeňika le Janoskere a phende leske: “Soske pes amen the o Farizeja poscinas but a tire učeňika pes na poscinen?”

15O Ježiš lenge phenďa: “Či šaj aven o hosci pro bijav smutne, medik hino lenca o terno? Ale avena o dživesa, sar lendar ela o terno ilo het, akor pes poscinena.

16Se ňiko na zasivel le neve pochtaneha e chev pro purane gada, bo paľis o nevo pochtan odčhinďahas kotor le puranestar a uľahas mek bareder chev.

17Aňi na čhiven e nevi mol andro purane cipune gone, bo e nevi mol čhingerela e cipa, čuľola avri a o gone čhinďona. Ale e nevi mol pes čhivel andro neve gone. Avke pes na musarela aňi e mol aňi o gone.”

Pal e muľi čhajori the pal e nasvaľi džuvľi

18Medik lenge oda vakerelas, avľa varesavo baro manuš, banďiľa anglal leste a phenďa: “Miri čhajori akana muľa, ale av, thov pre late tiro vast a dživela.”

19O Ježiš ušťiľa a geľa pal leste peskere učeňikenca.

20A varesavi džuvľi, savi sas dešuduj (12) berš nasvaľi pro džuvľikano nasvaľiben, avľa palunestar ko Ježiš a chudľa pes agorestar leskere gadendar.

21Bo phenďa peske: “Ča te man leskere gadendar chudava, sasťuvava avri.”

22O Ježiš pes visarďa a sar la dikhľa, phenďa: “Pača, čhaje, tiro pačaben tut sasťarďa.” Takoj odi džuvľi sasťiľa avri.

23Sar avľa o Ježiš andro kher ke oda angluno manuš, dikhľa ole manušen, save bašavenas pro pišťaľki, the ole nipen, save kerenas vika a vriskinenas.

24Phenďa lenge: “Džan het, bo e čhajori na muľa, ča sovel.” Ale asanas lestar.

25Sar sas ola nipi tradle het, geľa o Ježiš andre, chudľa la čhajora vastestar a oj ušťiľa.

26A kada hiros pes pal leste rozľigenďa pal caľi odi phuv.

Sasťarel le duje koren

27Sar odarik o Ježiš džalas het, avenas pal leste duj kore manuša a vriskinenas: “Čhavo le Davidoskero, av ke amende jileskero!”

28Sar geľa andro kher, avle ke leste o kore a o Ježiš lenge phenďa: “Pačan, hoj oda šaj kerav?” Odphende: “He, Rajeja!”

29Avke pes chudľa lengere jakhendar a phenďa: “Mi ačhel pes tumenge avke, sar pačan!”

30Takoj lenge phundrile o jakha. O Ježiš lenge zoraha prikazinďa: “Merkinen pre oda, hoj pes pal oda ňiko te na dodžanel!”

31Ale on gele avri a rozľigende pal leste o hiros pal caľi odi phuv.

O Ježiš sasťarel le ňemones

32Sar avenas avri, ande ko Ježiš ňemone manušes, zaphandles le demonoha.

33Pal oda, sar o Ježiš tradňa avri le demonos, o ňemo prevakerďa. O nipi pes čudaľinenas a phenenas: “Mek šoha (ňikda) na dikhľam kajso vareso andro Izrael!”

34Ale o Farizeja phenenas: “Le nekbaredere demonoha tradel avri le demonen!”

E žatva hiňi bari

35O Ježiš phirelas pal savore ola fori the gavora a sikavelas len andre lengere sinagogi. Kazinelas o evaňjelium pal o kraľišagos a sasťarelas dojekh dukh the nasvaľiben maškar o manuša.

36Sar dikhľa o Ježiš ole nipen, igen leske sas pharo vaš lenge, hoj hine strapimen the bi e zor sar o bakrore bi o pasťjeris.

37Akor phenďa peskere učeňikenge: “E žatva hiňi bari, ale frima hin ola, save keren buči.

38Vašoda mangen le Rajes upral e žatva, hoj te bičhavel manušen, hoj te keren buči pre leskeri žatva!”

10

O Raj vičinel le dešuduje učeňiken

1Vičinďa peskere dešuduje učeňiken ke peste a diňa len autorita te traden avri le nalačhe duchen a te sasťaren dojekh dukh the nasvaľiben.

2O nava ole dešudujengere (12) sas kala: Ešebno o Šimon – saves vičinenas Peter – the leskero phral o Andrej, o Jakob le Zebedeoskero the leskero phral o Jan,

3o Filip, o Bartolomej, o Tomaš, o Matuš o colňikos, o Jakob le Alfeoskero, o Tadeus,

4o Šimon Kanaansko – saves vičinenas Zelota – the o Judaš Iškarijotsko, savo les diňa andre.

O Raj bičhavel le učeňiken

5Kale dešudujen bičhaďa o Ježiš a prikazinďa lenge: “Ma džan pro drom ko manuša, save nane Židi, a ma džan andre fori le Samaritanengere.

6Ale sigeder džan ko bakrore, save našľile andral o kher le Izraeloskero.

7Džan a kazinen, hoj hino pašes o ňeboskero kraľišagos.

8Le nasvalen sasťaren avri, le malomocnen žužaren, le mulen uštaven andral o meriben, le demonen traden avri. Hijaba chudľan, hijaba den.

9Ma len tumenca aňi somnakune aňi rupune aňi meďune love andro žebi.

10Ma len aňi gonoro pro drom aňi po duj gada aňi sandalki aňi paci; bo o manuš, savo kerel buči, peske zasogaľinel (zaslužinel) peskero chaben.

11Andre savo foros abo gavoro džana, dophučen tumen, ko tumen andre oda foros priiľahas. Ode ačhen dži akor, medik na džana het.

12Sar džana andro kher, pozdravinen.

13Te ela oda kher pačivalo, mi avel tumaro smirom pre leste – ale te na ela pačivalo, mi avel tumaro smirom pale ke tumende.

14Te tumen na prilena a na šunena tumare lava, džan het andral oda kher abo andral oda foros a keren tele o prachos pal tumare pindre.

15Čačipen phenav tumenge, hoj lokeder ela le manušenge andral e Sodoma the Gomora andro sudno džives sar ole foroske.”

Sar o bakrore maškar o ruva

16“Me tumen bičhavav sar le bakroren maškar o ruva (vlki). Aven pozorne sar o sapa the kovle sar o holubi.

17Merkinen tumenge pro manuša! Bo dena tumen andre pro sudi a marena tumen andro sinagogi le bičenca.

18The anglo foroskere vladara the anglo kraľa tumen ľidžana vaš ma, hoj lenge the le Nažidenge te aven švedki.

19Sar tumen dena andre, ma starinen tumen pal oda, so vakerena abo so phenena. Bo andre oda časos tumenge ela dino so te vakerel.

20Se na vakerena oda tumen, ale o Duchos tumare Dadeskero, savo vakerel prekal tumende.

21O phral le phrales dela pro meriben the o dad le čhas a o čhave džana pre daj the pro dad a murdarena len.

22Savoredžene tumen našťi avri ačhena vaš ma, ale oda, ko ľikerela avri dži o agor, ela spasimen.

23Te pre tumende džana andre jekh foros, denašen andre aver. Bo čačipen tumenge phenav, hoj na predžana o fori le Izraeloskere, medik na avela o Čhavo le Manušeskero.

24Oda, ko sikľol, nane bareder sar oda, savo les sikavel, aňi o sluhas sar leskero raj.

25Dos hin, te o učeňikos hino ajso sar leskero učiťeľis a o sluhas sar leskero raj. Te le rajes upral o kher vičinde Belzebul – demonos – ta mek buter le nipen andral o kher!”

Kastar pes te daral

26“Vašoda ma daran tumen lendar! Bo ňič nane avke garudo, so na ela jekhvar otkerdo a nane počoral ňič, so pes jekhvar na dodžanela.

27Oda, so tumenge vakerav počoral, phenen avri phundrades a oda, so šunen ča andro kan, vriskinen avri pal o padi!

28Ma daran tumen olendar, save murdaren o ťelos, ale našťi murdaren e duša. Ale sigeder daran Olestar, savo šaj zňičinel the e duša the o ťelos andro peklos.

29Či na bikenen duje cikne čiriklen vaš jekh minca? Ale aňi jekh lendar na merel bi oda, hoj lendar tumaro Dad na džanel.

30Ale tumenge hin zgende mek the savore bala pro šero.

31Avke ma daran tumen! Tumen mon buter sar but čirikle.

32Ko man pridžanela anglo manuša, ke oda man the me pridžanava anglo miro Dad, savo hino andro ňebos.

33Ale ko man zaprinela anglo manuša, oles the me zaprinava anglo miro Dad, savo hino andro ňebos.”

O Ježiš na anel o smirom, ale e šabľa

34“Ma gondoľinen tumenge, hoj avľom te del o smirom pre phuv; na avľom te del o smirom, ale e šabľa.

35Bo avľom, hoj te džal o čhavo pro dad, e čhaj pre daj a e bori pre sasuj

36a andre peskeri famelija ena le manušeske ňeprijaťeľa.

37Oda, ko dikhel radeder peskere dades vaj peskera da sar man, nane hodno, hoj te el miro učeňikos. A oda, ko dikhel radeder peskere čhas vaj peskera čha sar man, nane hodno, hoj te el miro učeňikos.

38Oda, ko na lel peskero kerestos a na avel pal ma, nane hodno, hoj te el miro učeňikos.

39Oda, ko arakhela peskero dživipen, našavela les, ale oda, ko vaš ma našavela peskero dživipen, les arakhela.”

Pal o počiňiben

40“Oda, ko tumen prilel, man prilel – a ko man prilel, prilel Oles, savo man bičhaďa.

41Oda, ko prilel le prorokos vaš oda, hoj hino prorokos, chudela o počiňiben (odmena) sar prorokos. A oda, ko prilel le čačipnaskeres vaš oda, hoj hino čačipnaskero, chudela o počiňiben sar čačipnaskero.

42Ko diňahas te pijel jekhes kale ciknorendar ča jekh poharis šilalo paňi ča vaš oda, hoj hino učeňikos, čačipen tumenge phenav, na našavela peskero počiňiben.”

11

O Jan bičhavel pal o Ježiš

1Sar imar dovakerďa o Ježiš peskere učeňikenge so te keren, geľa odarik het, hoj te sikavel a te kazinel andre Galilejske fori.

2O Jan Krsťiťeľ sas andre bertena a sar šunďa, save veci kerel o Ježiš, bičhaďa duje peskere učeňiken,

3hoj lestar te phučen: “Sal tu oda, savo majinel te avel, abo kampel te užarel avres?”

4O Ježiš lenge odphenďa: “Džan a phenen le Janoske, so šunen the dikhen:

5O kore dikhen, o bange phiren, o malomocne pes žužaren, o kašuke šunen, o mule ušťen andral o meriben a le čorenge pes vakerel o evaňjelium.

6Bachtalo hin oda manuš, ko na perel andral o pačaben vaš ma!”

7Sar on odgele, chudľa o Ježiš te vakerel le nipenge pal o Jan: “So geľan te dikhel pre pušťa? E trsťina sar laha čhalavel e balvaj?

8Abo so geľan te dikhel? Manušes urdones andro barikane gada? Se ola, save uren o barikane gada, bešen andro barikane khera.

9Abo soske geľan? Te dikhel le prorokos? He, phenav tumenge, mek buter sar prorokos.

10Bo ov hin oda, pal kaste hin pisimen:

‘Me bičhavav mire poslos anglal tu a ov pririchtinela prekal tu o drom.’

11Čačipen phenav tumenge, hoj maškar savore nipi, ko uľile (narodzinde pes) andral e džuvľi, na sas bareder sar o Jan Krsťiťeľ; ale oda, ko hin nekcikneder andro ňeboskero kraľišagos, hino bareder sar ov.

12Le Janoskere Krsťiťeľiskere dživesendar dži akana zľidžal o kraľišagos le ňeboskero olen, save pes andre zorales ispiden a on pes andre dochuden.

13Bo savore Proroka the o Zakonos prorokinenas pal o kraľišagos dži ko Jan.

14A te kamena ada te prilel: Ov hin o Eliaš, savo mušinďa te avel.

15Kas hin kana, hoj te šunel, mi šunel!”

O binošno pokoleňje

16“Ke kaste pripodobňinava adadživeskere manušen? Hine sar ola čhavore, save bešen pro pľacos, vičinen peskere kamaraten a phenen:

17‘Bašavahas tumenge, ale na khelenas; rovahas andre žaľa, ale na rovenas.’

18Bo avľa o Jan, na chalas aňi na pijelas a phende: ‘Hin andre leste nalačho duchos.’

19Avľa o Čhavo le Manušeskero, chalas the pijelas a phende: ‘Dikhen pre kada manuš, ajso chavačis the pijakos; ľikerel pes le binošnenca the le colňikenca.’ O goďaveripen pes presikavel sar čačipen oleha, so kerel.”

O napačabnaskere fori

20Akor chudľa te karhinel o fori, andre save kerďa nekbuter zazraki vaš oda, hoj pes na visarde le binendar:

21“Jaj, vigos tuke Chorazin! Vigos tuke, Betsaido! Bo te pes andro Tir the andro Sidon ačhilehas ola zazraki, so pes ačhile ke tumende, čirla pes imar urdehas andro gone, čhidehas peske pro šero o prachos a visardehas pes le binendar.

22Ale phenav tumenge, hoj le forenge Tir the Sidon ela lokeder pro sudno džives sar tumenge.

23A tu Kafarnaum, so sal upre hazdlo dži andro ňebos, aveha tele čhido dži andro peklos,

bo te pes andre Sodoma ačhilehas ola zazraki, so pes ačhile ke tu, ta mek dži adadžives ačhiľahas.

24Ale phenav tumenge, hoj la phuvake Sodoma ela lokeder pro sudno džives sar tuke.”

O evaňjelium hin prekal o ciknore

25Akor andre oda časos phenďa o Ježiš: “Paľikerav tuke, Dado, Raja upral o ňebos the upral e phuv, hoj garuďal kala veci anglo manuša, save hine goďaver the avrisikade, a sikaďal len le cikne čhavorenge.

26He, Dado, bo avke oda kamehas.

27Miro Dad mange diňa savoro. Ňiko na džanel le Čhas, ča o Dad; aňi le Dades na džanel ňiko, ča o Čhavo the oda, kaske les o Čhavo kamel te sikavel.

28Aven ke mande savore, save san strapimen a na birinen! Me tumenge dava te odpočovinel.

29Len pre tumende miro jarmo11,29 O jarmo pes thovelas pre meň le džvirenge, hoj te cirden o verdan. a sikľon mandar, bo me som cicho the pokorno andro jilo, a ela tumen odpočinkos andre duša.

30Bo miro jarmo nane pharo a oda, so me thovav pre tumende te ľidžal, hino loko.”

12

O phučiben pal o Šabbat

1Jekhvar sombatone džalas o Ježiš pašal e maľa, kaj sas sadzimen. Leskere učeňika sas bokhale a chudle te čhingerel a te chal o klasi.

2Sar oda dikhle o Farizeja, phende leske: “Dikh, tire učeňika keren oda, so našťi keren sombatone, bo hin Šabbat12,2 O džives, andre savo pes na kerel buči.!”

3O Ježiš lenge phenďa: “Mek na genďan, so kerďa o David, sar sas bokhalo ov the leskere manuša?

4Ov geľa andre le Devleskero kher a chaľa o sentna mare, so našťi chaľa aňi ov aňi leskere manuša, ča o rašaja.

5Abo na genďan andro Zakonos, hoj sombatone o rašaja andro chramos keren buči a aleha na doľikeren o Šabbat, ale hine bi o binos?

6Phenav tumenge, hoj kade hin vareso bareder sar o chramos.

7Te achaľonas, so oda hin: ‘Kamav o lačhejileskeriben a na obeti!’ – ta na odsudzinďanas le manušen, save hine bi o binos.

8Bo o Čhavo le Manušeskero hino Raj the upral o Šabbat.”

O Raj sasťarel pro Šabbat

9Geľa odarik het a avľa andre lengeri sinagoga.

10Ode sas jekh manuš, so leskero vast sas ňevladno. Ča vaš oda, hoj les te den andre, phučle le Ježišostar: “Šaj pro Šabbat (sombatone) te sasťarel?”

11Ov lenge phenďa: “Ko tumendar hino ajso manuš, hoj te les uľahas jekh bakro a peľahas leske pro Šabbat andre chev, či les na chudela a na cirdela avri?

12Či nane buter o manuš sar o bakro? Vašoda šaj pro Šabbat mištes te kerel.”

13Avke phenďa le manušeske: “Nacirde o vast!” Ov nacirdľa, sasťiľa leske avri a sas ajso sar the oka dujto vast.

14O Farizeja odarik gele het a dovakerenas pes pre leste, sar les te murdarel.

Le Devleskero služobňikos

15Sar pes o Ježiš pal oda dodžanľa, odgeľa odarik. Džanas pal leste but nipi a savoren sasťarďa.

16Ale prikazinďa lenge, hoj te na vakeren avre manušenge pal leste,

17hoj pes te ačhel oda, so sas phendo prekal o prorokos Izaiaš:

18“Dikh, miro služobňikos, saves mange avri kidňom; saves kamav! Andre leste man hin o radišagos. Thovava mire Duchos pre leste a vakerela le narodenge pal o sudos.

19Na vesekedinela pes aňi na vriskinela aňi ňiko na šunela leskero hangos pre uľica.

20E prephagi trsťina na dophagela a e momeľi, savi mek thuvisaľol, na murdarela andre, medik na kerela, hoj te ňerinel (zviťazinel) o spravodľišagos.

21Pre leskero nav pes zmukena o narodi.”

O Ježiš the o Belzebul

22Akor ke leste ande jekhe manušes zaphandle le demonoha, savo sas koro the ňemo, a ov les sasťarďa avke, hoj dikhelas the vakerelas.

23A savore ola nipi pes čudaľinenas a phenenas: “Nane ov oda Čhavo le Davidoskero?”

24Ale sar oda šunde o Farizeja, phende: “Ov tradel avri le demonen ča la zoraha le Belzebuloskera, savo hino upral savore demona.”

25O Ježiš dikhľa, so peske gondoľinen, a phenďa lenge: “Dojekh kraľišagos, so pes rozulavel a džal pre peste, ela zňičimen. A ňisavo foros na obačhela, te pes rozulavel a džal pre peste – aňi ňisavo kher, so hin rozulado.

26Te o satan tradel avri le satan, korkoro andre peste hino rozulado. Akor, sar šaj obačhela leskero kraľišagos?

27A te me tradav avri le demonen le Belzebuloha, tumare učeňika len kaha traden avri? Vašoda on ena tumare sudci.

28Ale te me le Devleskere Duchoha tradav avri le demonen, ta akor ke tumende avľa le Devleskero kraľišagos.

29Sar šaj džal vareko andro kher le zorale muršeske te čorel leskere veci, medik ole zorale muršes na phandela? Ča akor šaj čorel avri leskero kher.

30Oda, ko nane manca, džal pre mande, a ko na skidel manca, rozčhivkerel.

31Vašoda tumenge phenav, hoj dojekh binos the dojekh nalačho vakeriben pro Del, ela le manušenge odmuklo, ale ko pes ruhinela pro Duchos, oleske na ela odmuklo.

32A te phenela vareko lav pro Čhavo le Manušeskero, ela leske odmuklo, ale te phenďahas vareko nalačho pro Sentno Duchos, oleske na ela odmuklo aňi andre kada časos, aňi andre oda, so avela.”

O stromos pes prindžarel pal o ovocje

33“Te tumen hin lačho stromos, leskere ovocje ena lačhe; abo te tumen hin nalačho stromos, leskere ovocje ena nalačhe. Bo o stromos pes prindžarel pal o ovocje.

34Fajta sapengeri, sar šaj vakeren lačhe veci, te tumen san nalačhe? Bo soha hin pherardo o jilo, oda o muj vakerel.

35O lačho manuš lel andral peskero lačho barvaľipen avri o lačhe veci, a o nalačho manuš andral peskero nalačho barvaľipen lel avri o nalačhe veci.

36Ale phenav tumenge, hoj vaš dojekh lav, so phenena o manuša ča avke, počinena andro sudno džives.

37Bo andral tire lava aveha ospravedlňimen a andral tire lava aveha odsudzimen.”

O Farizeja kamen te dikhel znameňje

38Akor leske phende varesave Farizeja the zakoňika: “Učiťeľina, kamas tutar te dikhel znameňje.”

39Ale ov lenge odphenďa: “O manuša nalačhe the napačivale mangen znameňje, ale na ela lenge dino znameňje, ča o znameňje le prorokoskero Jonašiskero.

40Bo avke, sar sas o Jonaš andro per la bara ribake trin džives the trin rača, ela the o Čhavo le Manušeskero andro jilo la phuvake trin džives the trin rača.

41O murša andral o foros Ninive ušťena upre pro sudos tumenca a odsudzinena tumen, bo sar lenge o Jonaš kazinelas, visarde pes le binendar – ale kade hin vareko bareder sar o Jonaš.

42E kraľovna pal o juhos ušťela upre pro sudos tumenca a odsudzinela tumen, bo avľa dural pal aver agor la phuvake te šunel e goďi le Šalamunoskeri – ale kade hin vareko bareder sar o Šalamun.”

Sar avel pale o nalačho duchos

43“Sar džal avri o nalačho duchos andral o manuš, phirel pal o thana, kaj nane paňi, a rodel, kaj peske šaj odpočovinel, ale na arakhel.

44Akor peske phenel: ‘Džav mange pale andre miro kher, khatar avľom avri.’ A sar avel, dikhel, hoj hino žužo, avrišulado the pratimen.

45Avke džal a anel peha aver efta duchen, goreder sar hino ov, džan andre a bešen ode. A paľis ole manušeske ela goreder sar angloda. Avke pes ačhela the kale adadživeskere nalačhe manušenge.”

Le Ježišoskeri daj the phrala

46Medik vakerelas le nipenge, avľa leskeri daj the leskere phrala, ačhenas avri a kamenas leha te vakerel.

47Vareko leske phenďa: “Dikh, tiri daj the tire phrala ačhen avri a kamen tuha te vakerel.”

48Ale o Ježiš leske odphenďa: “Ko hin miri daj a ko hin mire phrala?”

49Sikaďa le vasteha pre peskere učeňika a phenďa: “Dikh, miri daj the mire phrala!

50Bo sako, ko kerel e voľa mire Dadeskeri, savo hino andro ňebos, oda hin miro phral, miri pheň the miri daj.”

13

O podobenstvo pal o štar phuva

1Oda džives o Ježiš geľa avri andral oda kher a bešľa peske paš o moros.

2Zgele pes ke leste igen but nipi, vašoda geľa andre loďka a bešľa peske. Savore nipi ačhenas paš o moroskero brehos.

3Vakerelas lenge but andro podobenstva a phenďa: “O manuš geľa te rozčhivkerel o semena.

4A sar rozčhivkerelas, varesave pele paš o drom, avle o čirikle a chale len.

5Aver pele pro baruno than, kaj len na sas but phuv, a sig barile, bo na gele but tele andre phuv.

6Ale sar avľa avri o kham, zlabarelas len a šučile avri, bo na sas len o koreňis.

7Aver pele andro kandre (kraki) a o kandre barile a tasade len.

8Aver pele andre lačhi phuv a ande chasna, varesave šel (100), varesave šovardeš (60) a varesave tranda (30).

9Kas hin kana, hoj te šunel, mi šunel!”

Soske vakerel andro podobenstva

10Avle o učeňika a phende leske: “Soske lenge vakeres andro podobenstva?”

11A ov lenge odphenďa: “Tumenge hin dino te achaľol o garude veci andral o Devleskero kraľišagos, ale lenge nane dino.

12Bo oleske, kas hin, ela dino buter; ale olestar, kas nane, mek pes lela the oda, so les hin.

13Andro podobenstva lenge vakerav vaš oda, hoj te dikhen, ale te na dikhen a hoj te šunen, ale te na šunen aňi te na achaľon.

14Ačhel pes paš lende oda proroctvo, so phenďa o Izaiaš:

‘Te šunel šunena, ale ňič na achaľona; te dikhel dikhena, ale ňič na dikhena.

15Bo kale nipenge zoraľile o jile, le kanenca phares šunde a phandle andre peskere jakha, hoj ča le jakhenca te na dikhen, le kanenca te na šunen a andro jilo te na achaľon, hoj pes te na visaren, a me len te sasťarav avri.’

16Ale bachtale hine tumare jakha, hoj dikhen, the tumare kana, hoj šunen.

17Bo čačipen phenav tumenge, hoj but proroka the čačipnaskere manuša kamenas te dikhel oda, so tumen dikhen, ale na dikhle; a te šunel oda, so tumen šunen, ale na šunde.”

O Ježiš vakerel avri o podobenstvo

18“Akor šunen a achaľon o podobenstvo pal oda manuš, savo rozčhivkerelas o žužoďiv.

19Sar o manuš šunel o lav pal oda kraľišagos a na achaľol, akor avel o nalačho a čorel oda, so leske sas sadzimen andro jilo. Kada hin oda, savo sas sadzimen paš o drom.

20A pro baruno than hin sadzimen ole manušeske, ko šunel o lav a takoj les radišagoha prilel.

21Ale nane les koreňis a ľikerel avri ča pre varesavo časos. Sar avel o pharipen vaj džan pre leste vaš o lav, takoj odperel le pačabnastar.

22Andro kandre hin sadzimen ole manušeske, ko šunel o lav, ale o starišagos the o barvaľipen andre kada svetos tasavel o lav, a nane lestar chasna.

23Ale andre lačhi phuv hin sadzimen ole manušeske, ko šunel o lav a achaľol. Oda paľis anel chasna: Vareko šel (100), vareko šovardeš (60) a vareko tranda (30).”

Pal o kukoľ maškar o žužoďiv

24Phenďa lenge mek the aver podobenstvo: “O ňeboskero kraľišagos hino sar o manuš, savo sadzinďa lačho semenos pre peskeri maľa.

25Ale medik o nipi sovenas, avľa leskero ňeprijaťeľis a sadzinďa o kukoľ13,25 E burina, so dičhol avri sar o žužoďiv. maškar o žužoďiv pre maľa a geľa het.

26Sar bariľa o žužoďiv a anďa o uľipen, akor pes sikaďa the o kukoľ.

27Avle o sluhi a phende le chulajiske: ‘Rajeja, či na sadzinďal o lačho semenos pre tiri maľa? Khatar akor avľa kada kukoľ?’

28Ov phenďa: ‘O ňeprijaťeľis ada kerďa.’ O sluhi leske phende: ‘Kames, hoj te džas a te cirdas len avri?’

29Ov phenďa: ‘Na, bo sar cirdena avri o kukoľ, šaj cirden avri the o žužoďiv.

30Muken, hoj te barol jekhetane soduj dži e žatva, a andre žatva phenava olenge, save skiden upre: Skiden upre ešeb (peršo) o kukoľ a phanden len andro snopi te labarel, ale o žužoďiv ľidžan andre miri šopa.’ ”

Pal o horčično semenos the o drožďi

31A pale lenge phenďa aver podobenstvo: “O ňeboskero kraľišagos hino sar o horčično semenos, so iľa o manuš a sadzinďa pre peskeri maľa.

32Oda semenos hino nekcikneder maškar savore semena, ale sar barol avri, hino bareder sar aver rastlini a ačhel lestar stromos. Avke o čirikle peske bešen pre leskere konara.”

33A vakerelas lenge mek the aver podobenstvo: “O ňeboskero kraľišagos hino sar o drožďi, so iľa e džuvľi a rozkerďa andre igen but aro13,33 Trin miri (miery) abo 50 kili , medik calo chumer na avľa upre.”

34Kada savoro vakerelas o Ježiš andro podobenstva le nipenge a bi o podobenstva lenge na vakerelas ňič,

35hoj pes te ačhel oda, so sas phendo prekal o prorokos: “Phundravava miro muj andro podobenstva a vakerava ola veci, so sas garude akorestar, sar sas stvorimen o svetos.”

Vakerel avri o podobenstvo pal o kukoľ

36Akor omukľa o Ježiš le nipen a geľa andro kher. Avle ke leste leskere učeňika a phende leske: “Phen amenge avri o podobenstvo pal oda kukoľ pre maľa.”

37Ov lenge odphenďa: “Oda, ko rozčhivkerel o lačho semenos, hin o Čhavo le Manušeskero;

38e maľa hin o svetos; o lačhe semena hine o manuša le kraľišagoskere; o kukoľ hine o manuša le nalačheskere;

39o ňeprijaťeľis, savo len sadzinďa, hin o beng; e žatva hin o agor le svetoskero a ola, save kiden upre, hine o aňjela.

40Avke, sar pes kidel upre o kukoľ a labarel andre jag, ela the pro agor kale svetoske:

41O Čhavo le Manušeskero bičhavela peskere aňjelen a kidena avri andral leskero kraľišagos savoren, save ľidžan le manušen andro binos, the olen, save keren o nalačhipen.

42A čhivena len andro jagalo bov. Ode ela o roviben the randena le dandenca andre dukh.

43Akor švicinena o čačipnaskere manuša sar o kham andro kraľišagos lengere Dadeskero. Kas hin kana, hoj te šunel, mi šunel!”

Pal o poklados the perla

44“O ňeboskero kraľišagos hino sar o poklados garudo pre maľa. Sar les o manuš arakhľa, garuďa les a radišagostar geľa a bikenďa savoro, so les sas, a paľis cinďa odi maľa.

45A pale, o ňeboskero kraľišagos hino sar o manuš, savo cinavkerel a rodelas o šukar perli.

46A sar arakhľa jekh dragaňi perla, odgeľa, bikenďa savoro, so les sas, a cinďa la.”

Pal e sita

47“Mek, o ňeboskero kraľišagos hino sar e sita, so mukle andro moros a zachudľa savore ribendar.

48A sar sas pherďi, cirdle la avri pro brehos, bešle peske a skidle o lačhe ribi andro košara a o nalačhe čhide avri.

49Avke ela the pro agor le svetoske: Avena o aňjela a lena avri le nalačhen le čačipnaskerendar

50a čhivena len andro jagalo bov. Ode ela o roviben a randena le dandenca andre dukh.”

Neve the purane veci

51O Ježiš lenge phenďa: “Achaľiľan kaleske savoreske?” A on leske odphende: “He.”

52Ov lenge phenďa: “Vašoda dojekh sikado manuš, savo pes sikaďa pal o ňeboskero kraľišagos, hino sar o chulaj, savo lel avri andral peskero barvaľipen the neve the purane veci.”

Le Ježiš na prilen andro Nazaret

53Sar dovakerďa o Ježiš kala podobenstva geľa odarik het.

54Avľa andre odi phuv, kaj bariľa avri, a ode sikavelas len andre sinagoga avke, hoj pes čudaľinenas a phenenas: “Khatar les hin ajsi goďi the zazraki?

55Či nane ov le ťesariskero čhavo? Či pes na vičinel leskeri daj Maria a leskere phrala Jakob, Jozef, Šimon the Juda?

56Či nane savore leskere pheňa ke amende? Khatar les hin kada savoro?”

57A na priile les. O Ježiš lenge phenďa: “O prorokos hino bi e pačiv ča ode, kaj bariľa avri the andre peskero kher.”

58Na kerďa ode but zazraki, bo na sas len pačaben.

14

O Jan Krsťiťeľ merel

1Andre oda časos šunďa o Herodes, savo sas vladaris upral e Galileja, o hiros pal o Ježiš

2a phenďa peskere sluhenge: “Oda hin o Jan Krsťiťeľ! Ov ušťiľa andral o meriben, a vašoda les hin zor te kerel ola zazraki.”

3Bo o Herodes chudľa le Jan, phandľa les a thoďa les andre bertena vaš e Herodijada, savi sas romňi le Filiposke, leskere phraleske.

4Bo o Jan leske phenelas: “Nane tuke domuklo, hoj laha te džives.”

5O Herodes kamelas les te murdarel, ale daralas pes le manušendar, bo on les lenas vaš o prorokos.

6Ale paľis pre Herodesiskere berša khelelas la Herodijakeri čhaj angle savorende a sas leske pre dzeka.

7Vašoda la diňa lav, hoj la dela savoro, so ča peske mangľahas.

8A vaš oda, hoj la lakeri daj prevakerďa, phenďa: “An takoj mange pre tacka o šero le Janoskero Krsťiťeľiskero.”

9O kraľis ačhiľa smutno, ale vaš o lav, so la diňa, the anglo manuša, save leha sas pre hoscina, prikazinďa, hoj te anen.

10Avke diňa te odčhinel le Janoske o šero andre bertena.

11Leskero šero ande pre tacka a dine la čhake a oj ľigenďa peskera dake.

12Akor avle leskere učeňika, ile leskero ťelos a parunde les. Paľis gele a phende oda le Ježišoske.

Pandž ezera manuša čaľon

13Sar oda šunďa o Ježiš, odgeľa odarik la loďkaha pre omuklo than. Ale došunde pes pal oda o nipi a gele andral o fori pešones pal leste. 14Sar avľa o Ježiš avri andral e loďka, dikhľa igen but nipen. Sas leske pharo pre lende a sasťarďa le nasvalen, save sas maškar lende.

15Sar zaračiľa, avle ke leste leskere učeňika a phende leske: “Pre kada than nane ňič a imar hin but ori, rozmuk le nipen, hoj te džan andro fori peske te cinel te chal.”

16Ale o Ježiš lenge phenďa: “Na kampel lenge te džal. Tumen len den te chal.”

17Ale on leske phende: “Hin amen kade ča pandž mare the duj ribi.”

18Ov lenge phenďa: “Anen mange len!”

19Phenďa le nipenge, hoj peske te bešen pre čar. Iľa ola pandž mare the duj ribi, dikhľa pro ňebos a paľikerďa. Paľis phagerelas o mare, delas le učeňikenge a o učeňika denas le nipenge.

20Chale savore a čaľile. Ole kotorendar, so ačhiľa, kidle upre dešuduj (12) pherde bare košara.

21Ola, save chanas, sas vaj pandž ezera (5 000) murša, bi o džuvľa the bi o čhave.

O Ježiš phirel pal o paňi

22O Ježiš takoj bičhaďa peskere učeňiken, hoj te džan andre loďka a te džan anglal pre dujto sera le moroske, medik ov na rozmukela le nipen. 23Sar len rozmukľa, geľa ča ov pro verchos pes te modľinel. Sar zaračiľa, sas ode korkoro.

24E loďka imar sas maškar o moros a o vlni laha čhivkerenas, bo phurdelas zoraľi balvaj.

25Ke tosara, sar mek na vidňisaľolas14,25 Oda hin maškar o trin the šov ori., phirelas o Ježiš pal moros a avľa ke lende.

26Sar o učeňika les dikhle te phirel pal o moros, predaranďile a phende: “Oda hino mulo!” A vriskinde daratar.

27Ale o Ježiš ke lende takoj prevakerďa: “Ma izdran! Me som. Ma daran tumen!”

28A o Peter leske phenďa: “Rajeja, te sal oda tu, phen mange, hoj te džav ke tu pal o paňi.”

29Ov phenďa: “Av!” O Peter geľa avri andral e loďka, phirelas pal o paňi a džalas ko Ježiš.

30Ale sar dikhľa pre zoraľi balvaj, daranďiľa, chudľa te tašľol a vriskinďa: “Rajeja, zachraňin man!”

31O Ježiš takoj nacirdľa o vast, zachudľa les a phenďa: “Manušeja, savo cikno pačaben tut hin! Soske na pačahas?”

32Sar gele andre loďka, e balvaj preačhiľa.

33A ola, ko sas pre loďka, banďonas anglal leste a phenenas: “Tu sal čačes o Čhavo le Devleskero!”

Sasťarel andro Genezaret

34Sar pregele la loďkaha o moros, avle andre phuv Genezaret.

35O manuša andral oda than les sprindžarde a rozhirinde oda pal caľi odi phuv. Ande ke leste savore nasvalen

36a mangenas les, či lenge na domukela, hoj pes te chuden ča le agorestar leskere gadendar. Ola, save pes lestar chudle, sasťile avri.

15

O tradiciji le phurederengere

1Akor avle ko Ježiš o zakoňika the o Farizeja andral o Jeruzalem a phende leske:

2“Soske tire učeňika na doľikeren oda, so amenge dine o phure? Bo na thoven (omoren) o vasta, sar džan te chal o maro.”

3Ov odphenďa: “A tumen soske na doľikeren le Devleskero prikazaňje, ale čerinen les vaš tumari tradicija.

4Bo o Del phenďa: ‘De pačiv tira da the le dades! A oda, ko košel la da the le dades, mušinel te merel!’

5Ale tumen phenen: ‘Sako, ko phenďahas la dake abo le dadeske: Oda kotor mire barvaľipnastar, so šaj diňomas tumenge, thoďom pre sera le Devleske, našťi tumenge oda dav.’

6Avke tumen phenen, hoj na kampel te del pačiv la da vaj le dades. Kajse tumare tradicijenca musaren le Devleskero prikazaňje.

7Tumen dujemujengere, mištes pal tumende prorokinelas o prorokos Izaiaš, sar phenďa:

8‘Kala nipi man lašaren le mujeha, ale lengero jilo hino mandar dur.

9Hijaba man lašaren, bo sikaven o sikaviben, so hin le manušendar.’ ”

10Paľis o Ježiš vičinďa ke peste le nipen a phenďa lenge: “Šunen a achaľon!

11Le manušes na meľarel oda, so džal andro muj, ale oda, so avel avri andral o muj.”

12Akor avle leskere učeňika a phende leske: “Džanes, hoj o Farizeja rušle, sar šunde oda lav?”

13Ov odphenďa: “Dojekh sadzimen rastlina, savi na sadzinďa miro Dad andral o ňebos, ela avricirdľi avri le koreňenca.

14Muken len avke! On korkore hine kore a kamen te ľidžan avre koren. A te jekh koro ľidžala avre kores, sodujdžene perena andre chev.”

15O Peter leske phenďa: “Phen amenge avri pal oda podobenstvo!”

16O Ježiš phenďa: “So the tumen mek na achaľon?

17Na achaľon, hoj savoro, so avel andro muj, džal andro per a odarik džal avri?

18Ale oda, so avel avri andral o muj, avel andral o jilo a oda meľarel le manušes.

19Bo andral o jilo avel o nalačho gondoľišagos, te murdarel, o lubipen te kerel, te čorel, o klamišagi te vakerel a te ruhinel.

20Kada hin, so meľarel le manušes. Ale te chal le vastenca, so nane thode, na meľarel le manušes.”

La Kanaansko džuvľakero pačaben

21O Ježiš odarik geľa het a geľa andro phuva Tir the Sidon.

22A varesavi Kanaansko džuvľi andral odi phuv avľa ke leste a vriskinelas: “Av ke ma jileskero, Rajeja, Čhavo le Davidoskero! Miri čhaj hiňi igen zaphandľi le demonenca.”

23Ale ov lake na odphenďa aňi lav. Akor avle ke leste leskere učeňika a mangenas les: “Bičhav la het, bo vriskinel pal amende.”

24Ale ov odphenďa: “Me som bičhado ča ko bakrore, save našľile andral o kher le Izraeloskero.”

25Ale oj avľa, banďiľa anglal leste a phenďa: “Rajeja, pomožin mange!”

26Ov odphenďa: “Nane šukares te lel le čhavorenge o maro a te čhivel les le rikonorenge.”

27Oj odphenďa: “He, Rajeja, ale the o rikonore telal o skamind chan o trušini, so peren lengere rajenge.”

28Akor lake o Ježiš odphenďa: “Ó, džuvľije, baro hin tiro pačaben! Mi ačhel pes tuke avke, sar kames.” A lakeri čhaj sasťiľa avri ola oratar.

Sasťarel paš o Galilejsko moros

29Sar o Ježiš odarik odgeľa, avľa ko Galilejsko moros. Geľa upre pro verchos a ode peske bešľa.

30Avle ke leste igen but nipi a sas lenca o bange, o kore, o ňeme, o kaľiki the mek but aver. Thovenas len paš le Ježišoskere pindre a ov len sasťarelas.

31O nipi pes čudaľinenas, sar dikhle, hoj o ňeme vakeren, o kaľiki hine saste, o bange phiren, o kore dikhen a lašarenas le Izraeloskere Devles.

Čaľarel štar ezere manušen

32O Ježiš peske vičinďa peskere učeňiken a phenďa: “Pharo mange hin pre kala nipi, bo imar trin dživesa hine manca a nane len so te chal. Na kamav len te bičhavel khere bokhalen, hoj te na odperen pal o drom.”

33O učeňika leske phende: “Khatar laha pre kada omuklo than ajci maro, hoj te čaľaras kajci but dženen?”

34O Ježiš lenge phenďa: “Keci tumen hin mare?” On phende: “Efta the vajkeci cikne ribi.”

35A phenďa le nipenge, hoj peske te bešen pre phuv.

36Iľa ola efta mare the ola ribi, paľikerďa, phagerelas a podelas peskere učeňikenge a o učeňika denas le nipenge.

37Chale savore a čaľile. Ole kotorendar, so ačhile, kidle upre efta pherde košara.

38Ola, save chanas, sas vaj štar ezera (4 000) murša, bi o džuvľa the bi o čhave.

39Paľis rozmukľa le nipen, geľa andre loďka a avľa andre phuv paš o Magadan.

16

O Farizeja kamen te dikhel znameňje

1Avle ke leste varesave Farizeja the Saduceja, pokušinenas les a mangenas lestar, hoj lenge te sikavel znameňje andral o ňebos.

2A o Ježiš lenge odphenďa: “Sar hin rat, phenen: ‘Ela šukares, bo o ňebos hino lolo.’

3A tosara phenen: ‘Adadžives ela brišindalo, bo o ňebos hino zachmurimen a lolo.’ Sar dikhen pro ňebos, džanen te phenel, savo ela džives, ale o znameňja ole časoskere na achaľon?

4O pokoleňje nalačho the lubikano mangel znameňje, ale na ela leske dino znameňje, ča o znameňje le Jonašiskero.” Mukľa len ode a geľa het.

Le Farizejengere the Saducejengere drožďi

5Leskere učeňika avle pre oki sera le moroske a bisterde peha te lel o maro.

6O Ježiš lenge phenďa: “Merkinen tumenge pre le Farizejengere the le Saducejengere drožďi.”

7A o učeňika gondoľinenas maškar peste: “Vašoda phenel, bo na iľam peha o maro.”

8Ale sar oda sprindžarďa o Ježiš, phenďa lenge: “Manušale cikne pačabnaha, so vakeren, hoj tumen nane maro?

9Mek furt na achaľon? Imar bisterďan pre ola pandž mare prekal ola pandž ezera (5 000) murša a keci košara kidňan upre?

10Bisterďan the pre ola efta mare prekal ola štar ezera (4 000) murša a keci košara kidňan upre?

11Sar oda na achaľon, hoj tumenge na vakeravas pal o maro? Ale merkinen tumenge pre le Farizejengere the Saducejengere drožďi!”

12Akor achaľile, hoj na vakerďa pal oda, hoj te merkinen pro drožďi le mareskere, ale pro sikaviben le Farizejengero the Saducejengero.

O Peter viznavinel, ko hin o Ježiš

13Sar avľa o Ježiš andro phuva paš e Filiposkeri Cezarea, phučľa peskere učeňikendar: “So phenen o manuša pal o Čhavo le Manušeskero, hoj ko som?”

14On odphende: “Jekh phenen, hoj sal o Jan Krsťiťeľ, aver, hoj o Eliaš, a pale aver, hoj o Jeremiaš, abo jekh le prorokendar.”

15Phenďa lenge: “Ko phenen tumen, hoj som?”

16O Šimon Peter odphenďa: “Tu sal o Kristus, o Čhavo le džide Devleskero!”

17O Ježiš leske odphenďa: “Bachtalo sal Šimon, čhavo le Jonašiskero, bo o manuš16,17 Abo: O ťelos the o rat tuke kada na sikaďa, ale miro Dad, savo hino andro ňebos.

18A me tuke phenav: Tu sal o Peter a pre kada bar ačhavava miri khangeri a o meriben16,18 Abo: O brani le pekloskere upral late na ňerinela (na zviťazinela).

19Dava tuke o kleji andral o ňeboskero kraľišagos a savoro, so phandeha pre phuv, ela phandlo the pro ňebos. A savoro, so rozphandeha pre phuv, ela rozphandlo the pro ňebos.”

20A phenďa peskere učeňikenge, hoj te na phenen ňikaske avri, hoj ov hin o Kristus.

O Ježiš phenel, hoj ela murdardo

21Akorestar chudľa o Ježiš te sikavel peskere učeňiken, hoj mušinel te džal andro Jeruzalem a but te cerpinel le phurederendar, le nekbaredere rašajendar the le zakoňikendar; hoj mušinela te merel a pal o trin dživesa te ušťel andral o meriben.

22Akor les iľa o Peter pre sera a chudľa leske te dovakerel: “O Del te na domukel, Rajeja! Oda pes tuke šoha (ňikda) te na ačhel!”

23Ale o Ježiš visaľiľa ko Peter a phenďa leske: “Satan, dža mandar het! Ačhes mange andro drom, bo na gondoľines pre le Devleskere veci, ale pre le manušeskere!”

Sar te džal pal o Ježiš

24Akor phenďa o Ježiš peskere učeňikenge: “Te kamel vareko te avel pal ma, te na dživel prekal peste, mi lel pre peste peskero kerestos a mi avel pal ma.

25Bo sako, ko kamel te zachraňinel peskero dživipen, les našavela, ale ko našavela peskero dživipen vaš ma, oda les arakhela.

26Bo so hin le manušes olestar, hoj calo svetos ela leskero a o dživipen našavela? Soha peske o manuš šaj cinel avri peskero dživipen?

27Bo o Čhavo le Manušeskero avela peskere aňjelenca andre slava peskere Dadeskeri a akor dela počiňiben (odmena) sakones pal oda, sar kerelas.

28Čačipen tumenge phenav, hoj varesave tumendar, save kade ačhen, na dikhena o meriben, medik na dikhena le Čhas le Manušeskeres te avel andre leskero kraľišagos.”

17

O Ježiš pes čerinel andre slava

1Pal o šov džives peske vičinďa o Ježiš le Peter, le Jakob the le Jan leskere phrales. Iľa len peha a sas korkore pro učo verchos.

2Ode pes anglal lende čerinďa. Leskero muj leske labolas sar o kham a o gada leske parňile sar o svetlos.

3Akor pes sikade lenge o Mojžiš the o Eliaš a vakerenas le Ježišoha.

4O Peter phenďa le Ježišoske: “Rajeja, mištes amenge hin kade. Te kames, keras trin stani: Tuke jekh, le Mojžišoske jekh the le Eliašoske jekh.”

5Mek sar vakerelas, zaučharďa len andre e žiarivo chmara a andral e chmara prevakerďa ke lende o hangos: “Kada hin miro Čhavo, kas kamav. Lestar hin man radišagos, les šunen!”

6Sar oda šunde o učeňika, pele pro muj a igen pes daranas.

7O Ježiš avľa ke lende, chudľa pes lendar a phenďa lenge: “Ušťen, ma daran tumen!”

8A sar hazdle upre o jakha, na dikhle imar ňikas, ča le Ježiš korkores.

9Sar avenas tele pal o verchos, phenďa lenge o Ježiš: “Ma vakeren avri ňikaske pal oda, so dikhľan, medik o Čhavo le Manušeskero na ušťela andral o meriben!”

10Leskere učeňika lestar phučle: “Soske phenen o zakoňika, hoj ešeb (peršo) mušinel te avel o Eliaš?”

11O Ježiš lenge odphenďa: “O Eliaš čačes avela ešebno a prikerela sa,

12ale phenav tumenge, hoj o Eliaš imar avľa a na prindžarde les, ale kerde leha, sar kamle. Avke lendar cerpinela the o Čhavo le Manušeskero.”

13Akor achaľile o učeňika, hoj lenge vakerelas pal o Jan Krsťiťeľ.

Sasťarel le čhavores zaphandle le demonoha

14Sar avle paš o nipi, avľa ke leste jekh manuš, savo peľa pro khoča, banďolas anglal leste

15a phenďa: “Rajeja, av jileskero ke miro čhavo, bo hin les zachvati a igen cerpinel, bo furt perel andre jag the andro paňi.

16Anďom les ke tire učeňika, ale našťi les sasťarde.”

17O Ježiš odphenďa: “Ó, manušale bi o pačaben the previsarde, mek dži kana tumenca avava? Dži kana tumen mek zľikerava? Anen les ke mande!”

18O Ježiš les pokarhinďa a o demonos takoj andral leste geľa avri. O čhavo sasťiľa avri ola oratar.

19Paľis avle o učeňika korkore paš o Ježiš a phende: “Soske les amen našťi tradňam avri?”

20Ov lenge phenďa: “Vašoda, hoj frima pačan. Bo phenav tumenge, te tumen uľahas ča ajso pačaben sar o horčično ďiv (zrnos), phenena kale verchoske: ‘Predža kadarik kode!’ – a predžala. A na ela ňič, so našťi kerena.”

21[“Ale ajse na džan avri, ča la modľitbaha the le postoha.”]

22A sar phirenas jekhetane pal e Galileja, phenďa lenge o Ježiš: “O Čhavo le Manušeskero ela dino andro vasta le manušenge.

23Murdarena les, ale pro trito džives ušťela andral o meriben.” A o učeňika ačhile igen smutne.

O Raj počinel le chramoskeri daň

24Sar doavle andro Kafarnaum, avle ko Peter ola, save kiden avri le chramoskere daňe, a phende: “Tumaro učiťeľis na počinel le chramoskeri daň?”

25Ov odphenďa: “Počinel!” Sar avľa o Peter andro kher, phučľa lestar o Ježiš ešebno (peršo): “So pes tuke dičhol, Šimon? Kastar len o kraľa andral kada svetos o clo abo o daňe? Peskere čhavendar, abo le cudzendar?”

26Ov odphenďa: “Le cudzendar.” Akor leske o Ježiš phenďa: “Akor lengere čhave na mušinen te počinel.

27Ale hoj pre amende te na rušen, dža ko moros a čhiv e uďica. Ešebno riba, so pes chudela, le avri a sar lake phundraveha o muj, arakheha andre rupuňi minca17,27 Oda hin jekh stater, so mon štar drachmi.. Le les avri a počin e daň vaš tu the vaš ma.”

18

O nekbareder andro ňeboskero kraľišagos

1Andre odi ora avle o učeňika ko Ježiš a phende: “Ko hin bareder andro ňeboskero kraľišagos?”

2O Ježiš peske vičinďa čhavores, ačhaďa les maškar lende

3a phenďa: “Čačipen tumenge phenav, te tumen na visarena a na avena sar o čhavore, šoha (ňikda) na džana andro ňeboskero kraľišagos.

4Ko pes pokorinela a ela sar kada čhavoro, oda hin nekbareder andro ňeboskero kraľišagos.

5Sako, ko prilela jekhes kajse čhavorendar andre miro nav, man prilel.”

Te na odcirden avres andral o pačaben

6Oleske, ko odcirdela andral o pačaben jekhes kale ciknorendar, save pačan andre ma, uľahas feder, te leske thodehas baro bar18,6 O baro bar andral o malmos pre meň a čhidehas les andro moros.

7Vigos le svetoske vaš oda, hoj cirdel le manušen pro binos. Oda, hoj o manuš ela odcirdlo andral o pačaben, mušinel te avel, ale vigos ole manušeske, prekal kaste oda avel.

8“Te tut cirdel tiro vast abo tiro pindro te kerel binos, odčhin les a čhiv les tutar het. Bo feder tuke hin te džal andro dživipen bango abo kaľika, sar soduje vastenca abo pindrenca te džal andre večno jag.

9A te tut cirdel pro binos tiri jakh, džubin la avri a čhiv la tutar het. Bo feder tuke hin te džal jekha jakhaha andro večno dživipen, sar soduje jakhenca andro jagalo peklos.

10Dikhen pre oda, hoj te na odčhiven jekhes kale ciknorendar! Bo phenav tumenge, hoj lengere aňjela andro ňebos ačhen furt angle miro Dad andro ňebos.

11[Bo o Čhavo le Manušeskero avľa, hoj te zachraňinel oda, so sas našado.]”

Pal o našado bakroro

12“Sar pes tumenge dičhol? Te uľahas varesave manušes šel (100) bakre a te jekh lendar našľiľahas, či na mukela ola eňavardeš the eňa (99) pro brehi a na džala te rodel oles, savo našľiľa?

13Čačes phenav tumenge: Te pes ačhela, hoj les arakhela, buter lestar radisaľola sar ole eňavardeš the eňendar (99), save na našľile.

14Avke aňi tumaro Dad andro ňebos na kamel, hoj te našľol aňi jekh kale ciknorendar.”

Sar te dživel jekhetane le phralenca

15“Te kerďahas tiro phral binos, dža a vaker leha pal oda ča tu the ov korkoro. Te tut šunela, dochudľal pale tire phrales.

16Te tut na šunela, le tuha mek jekhes abo duje dženen, bo dojekh lav ačhela pro duj abo trin švedki.

17Te len na šunela, phen oda andre khangeri. A te na šunela aňi la khangera, mi el tuke sar colňikos a sar manuš, savo dživel binošnes a bi o Del.

18Čačipen tumenge phenav: Savoro, so phandena pre phuv, ela phandlo the andro ňebos a savoro, so rozphandena pre phuv, ela rozphandlo the andro ňebos.

19Pale tumenge phenav, hoj te duj džene tumendar pes dothovena andre varesoste pre phuv a mangena vaš oda, chudena oda mire Dadestar, savo hino andro ňebos.

20Bo ode, kaj duj abo trin džene pes zgele andre miro nav, som the me maškar lende.”

Pal o sluhas, so na odmukel

21Akor avľa ke leste o Peter a phenďa leske: “Rajeja, te kerela miro phral pre mande binos, kecivar leske mušinav te odmukel? Dži eftavar?”

22O Ježiš leske phenďa: “Na phenav tuke, hoj eftavar, ale eftavardešvar efta (70 x 7).

23Vašoda o ňeboskero kraľišagos hino ajso: Sas kraľis, savo kamelas te džanel, keci love leske kamen leskere sluhi.

24Sar chudľa te genel, ande leske jekhe manušes, savo leske kamelas but milioni18,24 10 000 talenti.

25Ale vaš oda, hoj les na sas sar te del pale, phenďa leskero raj, hoj te bikenen vaš o otroka les the leskera romňa, the le čhaven a mek savoro, so les hin, hoj te del pale oda, so le kraľiske kamelas.

26Akor peľa o sluhas pro khoča, banďolas anglal leste a mangelas les: ‘Rajeja, užar mek pre ma a savoro tuke dava pale!’

27Le kraľiske sas pre leste pharo, mukľa les a savore love, so leske kamelas, leske odmukľa.

28Sar geľa odarik avri, arakhľa avre sluhas ole kraľiskere, savo leske kamelas vaj šel (100) rupune minci18,28 100 denara. Chudľa les, tasavelas les a phenďa: ‘De mange pale oda, so mange kames!’

29Akor oda aver sluhas peľa paš leskere pindre a mangelas les: ‘Užar mek pre ma a savoro tuke dava pale.’

30Ale ov na kamľa te užarel. Geľa a čhiďa les andre bertena, medik leske na počinela oda, so leske kamelas.

31Sar dikhle okla sluhi, so pes ačhiľa, sas igen smutne. Avle a vakerde avri le kraľiske savoro, so pes ačhiľa.

32Akor peske les vičinďa o kraľis a phenďa leske: ‘Nalačho sluhona, savoro, so mange kamehas, tuke odmukľom, bo mangehas man,

33či na majinďal te el the tu jileskero ke miro aver sluhas avke, sar me somas jileskero ke tu?’

34Akor o kraľis choľisaľiľa a diňa les andre bertena, hoj te el potrestimen, medik na dela pale savoro, so leske kamelas.

35Avke kerela the miro ňeboskero Dad tumenge, te na odmukela sako peskere phraleske andral o jilo.”

19

Pal o rozvodos

1Sar o Ježiš dovakerďa kala lava, geľa het andral e Galileja a avľa andre Judsko phuv pal o Jordan.

2Džanas pal leste but nipi a ov len ode sasťarelas.

3Avle ke leste o Farizeja a kamenas les te chudel andro lav. Phučle lestar: “Či šaj omukel o rom peskera romňa vaš chocsoste?”

4Ov odphenďa: “So na genďan, hoj ešebnovarestar (peršovarestar) o Del len stvorinďa sar muršes the džuvľa?

5A o Del mek phenďa: ‘Vašoda oddžala o murš la datar the le dadestar a ela jekhetane la romňaha a on duj džene ena jekh ťelos.’

6Avke imar nane duj, ale jekh ťelos. Vašoda oda, so o Del phandľa, o manuš te na rozphandel!”

7Phende leske: “Akor soske phenďa o Mojžiš, hoj šaj te del la romňake o rozvodno ľil a te premukel la?”

8Phenďa lenge: “O Mojžiš tumenge domukľa te premukel tumare romňijen vaš oda, hoj tumare jile sas barune. Ale ešebnovarestar (peršovarestar) na sas avke.

9A phenav tumenge, hoj sako, ko omukela peskera romňa, te oj na kerďa lubipen, a lela peske avra, kerel laha lubipen.” [“Oda murš, ko peske lel ajsa, savi hiňi premukľi, tiš kerel lubipen.”]

10Akor leske phende leskere učeňika: “Te oda hin avke maškar o murš the leskeri romňi, akor nane mištes te lel romňa.”

11Ov lenge phenďa: “Na savore achaľon oda lav, ale ča ola, kaske oda hin dino.

12Bo hin ajse murša, save uľile (narodzinde pes) avke, hoj našťi dživen džuvľaha. A hin the ajse murša, savendar o nipi ajsen kerde. A mek hin the pačivale murša, save korkore kamle te ačhel pačivale prekal o ňeboskero kraľišagos. Oda, ko šaj prilel, mi prilel!”

O Raj požehňinel le čhavoren

13Akor leske ande le čhavoren, hoj pre lende te thovel o vasta a modľinelas pes vaš lenge, ale o učeňika lenge na domukenas.

14No o Ježiš lenge phenďa: “Domuken le čhavorenge te avel ke ma a ma braňinen lenge, bo ajsengero hin o kraľišagos le Devleskero.”

15A sar thoďa pre lende o vasta, geľa odarik het.

O barvalo terno murš

16Varesavo murš avľa ke leste a phenďa: “Učiťeľina, so ajso lačho mange kampel te kerel, hoj man te el o večno dživipen?”

17Ov leske phenďa: “Soske mandar phučes pal o lačho? Jekh hino Lačho. A te kames te džal andro dživipen, doľiker o prikazaňja.”

18Phenďa le Ježišoske: “Save?” A o Ježiš phenďa: “Na murdareha! Na kereha lubipen! Na čoreha! Na svedčineha klamišagoha pre tiro pašutno!19De pačiv tira da the le dades! Kameha avres avke sar pes korkores!”

20O terno murš leske pre oda odphenďa: “Kada savoro imar doľikerďom. So mange mek kampel?”

21O Ježiš leske phenďa: “Te kames te avel dokonalo, dža, biken tiro barvaľipen a rozde le čorenge a ela tut o barvaľipen andro ňebos. Paľis av a phir pal ma!”

22Ale sar oda šunďa o terno murš, geľa het smutno, bo sas les but barvaľipen.

Pal o barvaľipen

23O Ježiš phenďa peskere učeňikenge: “Čačipen phenav tumenge, hoj o barvalo phares avela andro ňeboskero kraľišagos.

24A pale tumenge phenav, hoj lokeder hin la ťavake te predžal prekal e suvakeri chev, sar le barvaleske te džal andro ňeboskero kraľišagos.”

25Sar oda šunde leskere učeňika, igen pes čudaľinenas a phenenas: “Ta akor, ko šaj el spasimen?”

26Ale o Ježiš dikhľa pre lende a phenďa lenge: “O manuša ada našťi keren, ča o Del šaj. Bo o Del šaj kerel savoro.”

27Akor leske odphenďa o Peter: “Dikh, amen omukľam savoro a geľam pal tu. So amen hin olestar?”

28O Ježiš lenge phenďa: “Čačipen tumenge phenav, hoj andre oda časos, so avela, sar bešela o Čhavo le Manušeskero pre peskero slavakero tronos, akor the tumen, save pal mande džanas, bešena pro dešuduj (12) troni a sudzinena o dešuduj fajti le Izraeloskere.

29A sako, ko omukelas vaš miro nav o khera, le phralen abo le pheňen, le dades abo la da, le čhaven vaj o maľi, chudela šelvar ajci buter a chudela o večno dživipen.

30Ale but olendar, ko sas ešebne (perše), ena posledna a o posledna ena ešebne.”

20

Pal o robotňika andre viňica

1“Bo o ňeboskero kraľišagos hino sar jekh chulaj, savo geľa sig tosara avri, hoj te lel le robotňiken andre peskeri viňica.

2Dothoďa pes le robotňikenca, hoj len dela jekh rupuňi minca20,2 Jekh denaris pro džives, a bičhaďa len andre peskeri viňica.

3Sar geľa avri vaj eňa orendar, dikhľa avre dženen, hoj ňič na keren a ačhen pro pľacos.

4The lenge phenďa: ‘Džan the tumen andre viňica a počinava tumen avke, sar kampel.’ A on gele.

5Pale geľa avri vaj dešuduj (12) orendar the trin orendar a vičinďa avre robotňiken.

6Paľis geľa avri vaj pandž orendar a arakhľa avre dženen te ačhel a ňič te na kerel a phenďa lenge: ‘So kade ačhen calo džives a ňič na keren?’

7Phende leske: ‘Vašoda, hoj ňiko amen na iľa andre buči.’ Phenďa lenge: ‘Džan the tumen andre viňica te kerel buči.’

8Sar zaračiľa, phenďa la viňicakero raj peskere spravcoske: ‘Vičin le robotňiken a počin lenge.’ Chude le poslednendar dži o ešebne (perše).

9Sar avle ola, save sas ile andre buči vaj pandž orendar, chudle po jekh rupuňi minca.

10Paľis avle ola ešebne a gondoľinenas peske, hoj chudena buter, ale the on chudle po jekh minca.

11Sar ile, dudrinenas pro chulaj

12a vakerenas: ‘Amen pes trapinahas calo džives pro kham, ale kala posledna kerenas buči ča jekh ora a počinďal len avke sar amen!’

13Ale ov odphenďa jekheske lendar: ‘Prijaťeľina, na som načačipnaskero ke tu! Či tut na dothoďal manca vaš jekh minca?

14Le oda, so hin tiro, a dža! Me kamav kale poslednones te del avke sar tut.

15Abo našťi kerav mireha oda, so me kamav? Dikhes pre mande namištes vaš oda, hoj som lačho?’

16Avke ena o posledna ešebne a o ešebne posledna.”

O Raj phenel avri pal peskero cerpišagos

17Sar o Ježiš džalas upre andro Jeruzalem, iľa peske pre sera ole dešuduje učeňiken a pal o drom lenge vakerelas:

18“Šunen: Džas upre andro Jeruzalem a o Čhavo le Manušeskero ela avridino le nekbaredere rašajenge the le zakoňikenge a odsudzinena les pro meriben.

19Dena les le Nažidenge, hoj lestar te asan a hoj les te zbičinen the te ukrižinen; ale pro trito džives ušťela andral o meriben.”

Pal o thana paš le Ježišoskero tronos

20Akor avľa e daj le Zebedeoskere čhavengeri ko Ježiš peskere čhavenca, banďolas anglal leste a mangelas lestar vareso.

21Ov lake phenďa: “So kames?” Oj phenďa: “Phen, hoj kala mire duj čhave te bešen jekh pre tiri čači (pravo) a aver pre tiri baľogňi (ľavo) sera andre tiro kraľišagos.”

22O Ježiš lake odphenďa: “Na džanen, so mangen. Či šaj pijen odi kuči, savi me majinav te pijel?” [“A či šaj aven bolde ole boľipnaha, saveha me som boldo?”] Phende leske: “Šaj.”

23Ov lenge phenďa: “Čačes pijena odi kuči, so me pijav. [The ole boľipnaha, saveha som me boldo, the tumen avena bolde] ale, hoj te bešen pal miri čači the baľogňi sera, oda nane miri veca. Ola thana chudena ola, prekal kaste miro Dad len pririchtinďa.”

24Sar oda šunde okla deš učeňika, rušle pre ola duj phrala.

25Ale o Ježiš peske len vičinďa a phenďa: “Džanen, hoj o vladara ľidžan le naroden zoraha a o bare raja trapinen le nipen.

26Ale maškar tumende te na el avke. Oda, ko kamel te el bareder, mi el tumaro sluhas.

27Oda, ko kamel te el ešebno, mi služinel savorenge.

28Bo aňi o Čhavo le Manušeskero na avľa, hoj leske te služinen, ale hoj ov te služinel a te počinel peskere dživipnaha vaš o but manuša.”

Sasťarel duje koren paš o Jericho

29Sar avelas avri andral o Jericho, džanas pal leste igen but nipi.

30Bešenas paš o drom duj kore manuša. Sar šunde, hoj odarik džal o Ježiš, vriskinde: “Rajeja, Čhavo le Davidoskero, av ke amende jileskero!”

31Ale o nipi lenge phenenas, hoj te čhiten, no on mek zoraleder vriskinenas: “Av ke amende jileskero, Rajeja, Čhavo le Davidoskero!”

32O Ježiš zaačhiľa, vičinďa len a phučľa: “So kamen, hoj tumenge te kerav?”

33On leske phende: “Rajeja, hoj pes te phundraven amare jakha.”

34Le Ježišoske sas pharo pre lende a chudľa pes lengere jakhendar. Takoj chudle te dikhel a džanas pal leste.

21

O Ježiš le lašaribnaha avel andro Jeruzalem

1Sar imar doavenas paš o Jeruzalem a avle andre Betfaga paš o Olivovo Verchos, bičhaďa o Ježiš duje učeňiken

2a phenďa lenge: “Džan andre kada foros, so hin angle tumende. Soča džana andre, arakhena zaphandles terne somaricis the somaris. Odphanden len a anen len ke ma.

3Te vareko tumenge vareso phenela, tumen phenena, hoj le Rajeske len kampel, ale maj len bičhavela pale.”

4Oda savoro pes ačhiľa, hoj pes te ačhel oda, so phenďa o prorokos:

5“Phenen le Sionoskera čhake: ‘Dikh, tiro kraľis avel ke tu pokorno a bešel pre oslica, pro terno somaricis.’ ”

6O učeňika gele a kerde avke, sar lenge oda phenďa o Ježiš.

7Ande la oslica the le somaricis, thode pre lende peskere gada a o Ježiš peske bešľa.

8But manuša rakinenas peskere gada pro drom, aver čhingerenas o prajti pal o stromi a rakinenas pro drom.

9O nipi, save džanas anglal leste, the ola, save džanas pal leste, vičinenas: “Hosanna le Davidoskere Čhaske! Požehňimen oda, ko avel andro nav le Rajeskero! Hosanna andro ňebos!”

10Sar avľa andro Jeruzalem, andre calo foros avľa bari vika a o manuša phučenas: “Ko hin kada?”

11Ola nipi phenenas: “Kada hin o Ježiš, oda prorokos andral o Galilejsko Nazaret.”

O Raj žužarel o chramos

12O Ježiš geľa andro chramos a tradňa avri savoren, save ode cinenas the bikenenas. Previsarďa o skaminda olenge, save vatinenas o love, the olenge, save bikenenas le holuben.

13Phenďa lenge: “Hin pisimen: ‘Miro kher pes vičinela kher prekal o modľitbi’, ale tumen lestar kerďan kher prekal o živaňa!”

14Avle ke leste andro chramos o kore the o bange a sasťarďa len.

15Ale sar dikhle o nekbareder rašaja the o zakoňika ola zazraki, so kerelas, the le čhavoren, save vriskinen andro chramos: “Hosanna le Davidoskere Čhaske!” – rušenas

16a phende leske: “Šunes, so vakeren?” O Ježiš phenďa: “He. Tumen mek šoha (ňikda) na genďan: ‘Andral o muja le čhavorengere the le cikne čhavengere tuke kerďal o lašariben’?”

17O Ježiš len ode mukľa, geľa avri andral o foros andre Betanija a ode presuča.

Prekošel o figovňikos

18Tosara, sar džalas pale andro foros, sas bokhalo.

19Pal o drom dikhľa jekh figovňikos a geľa paš leste, ale na arakhľa upre o figi, ča o prajti. Avke phenďa leske: “Imar šoha buter te na barol pre tu ovocje!” A oda figovňikos takoj šučiľa avri.

20Sar oda dikhle leskere učeňika, čudaľinenas pes a phenenas: “Sar oda, hoj oda figovňikos takoj šučiľa avri?”

21O Ježiš lenge odphenďa: “Čačipen tumenge phenav, te tumen uľahas pačaben a na pochibinďanas, kerďanas the tumen oda, so me le figovňikoha. A na ča kada, ale te phenďanas kale verchoske: ‘Hazde tut a čhiv tut andro moros!’ ačhela pes.

22Savoro, vaš soske tumen pačabnaha mangena andre modľitba, chudena.”

Phučiben pal leskeri autorita

23Sar avľa andro chramos a sikavelas, avle ke leste o nekbareder rašaja the o phuredera le nipengere a phende leske: “Sava zoraha keres kala veci? Ko tut diňa odi autorita?”

24O Ježiš lenge odphenďa: “The me tumendar vareso phučava a te mange odphenena, me tumenge phenava, sava autoritaha kerav kala veci.

25Khatar sas le Janoskero boľipen? Andral o ňebos vaj le manušendar?” On gondoľinenas maškar peste a phenenas: “Te phenaha: ‘Andral o ňebos’ – phenela amenge: ‘Akor soske leske na pačanďiľan?’

26Ale aňi našťi phenas: ‘Le manušendar’, bo savore lenas le Jan sar prorokos a daras pes le nipendar.”

27Odphende le Ježišoske: “Na džanas.” Akor lenge ov phenďa: “Aňi me tumenge na phenava, sava autoritaha kerav kala veci.”

O podobenstvo pal o duj čhave

28“No, so phenen pre oda? Varesave manušes sas duj čhave. Avľa ko ešebno a phenďa: ‘Čhavo miro, dža adadžives te kerel buči andre miri viňica!’

29Ov odphenďa: ‘Na kamav te džal.’ Ale paľis leske sas pharo a geľa.

30Avľa ke dujto čhavo a the leske phenďa ada. Ov odphenďa: ‘Džav, rajeja!’ – ale na geľa.

31Savo kale dujendar kerďa oda, so lendar o dad kamelas?” Odphende leske: “Oda ešebno (peršo).” O Ježiš lenge phenďa: “Čačipen tumenge phenav: O colňika the o lubňa tumen predenašen andro kraľišagos le Devleskero!

32Bo avľa o Jan te sikavel tumen pal o čačipnaskero drom, ale na pačanďiľan leske. No o colňika the o lubňa leske pačanďile a tumen oda dikhľan, ale the avke na čerinďan tumaro jilo a na chudľan leske te pačal.”

Pal o nalačhe viňicakere chulaja

33“Šunen the aver podobenstvo! Sas jekh raj, savo peske sadzinďa e viňica a ohradzinďa la. Kerďa e chev, kaj pes pučinel avri e šťava andral o hroznos, a ačhaďa e veža. Paľis diňa e viňica kečeň le chulajenge a geľa het pro droma.

34Sar avľa oda časos, sar pes skidel o hroznos, bičhaďa peskere sluhen ke ola chulaja, hoj te lel peskero uľipen.

35Ale ola chulaja chudle leskere sluhen; jekhes marde, avres murdarde a andre avreste čhivkerenas le barenca.

36Pale bičhaďa avre sluhen, buter sar ešebnovar (peršovar), ale the lenca ada kerde.

37Pro agor bičhaďa ke lende peskere čhas, bo phenďa peske: ‘Dena mire čhas pačiv.’

38Ale ola chulaja peske phende: ‘Oda hin o ďeďičos. Aven, murdaras les a leskero ďeďictvos ela amaro!’

39Chudle les, čhide les avri andral e viňica a murdarde les.

40No, sar avela o raj la viňicakero, so kerela ole manušenca?”

41Phende leske: “Murdarela ole nalačhe manušen bara choľaha a e viňica dela avre chulajenge, save leske anena o uľipen andre peskero časos.”

42O Ježiš lenge phenďa: “So, mek šoha na genďan, so hin pisimen?

‘Ipen oda bar, so o murara odčhide, ačhiľa o hlavno bar. O Raj oda kerďa a amen pes oleske čudaľinas!’

43Vašoda tumenge phenav, hoj pes tumendar lela o kraľišagos le Devleskero a dela pes le manušenge, save anena o ovocje.

44Oda, ko perela pre oda bar, pes phagerela a oles, pre kaste perela, rozmarela.”

45Sar šunde o nekbareder rašaja the o Farizeja ola leskere podobenstva, prindžarde, hoj vakerel pal lende.

46Kamle les te chudel, ale daranas pes le nipendar, bo on les lenas sar prorokos.

22

O podobenstvo pal o bijav

1O Ježiš lenge pale vakerelas andro podobenstva:

2“O ňeboskero kraľišagos hino sar jekh manuš, savo sas kraľis, a kerďa peskere čhaske bijav.

3Bičhaďa peskere sluhen, hoj te džan te vičinel pro bijav le manušen, ale on na kamenas te avel.

4Pale bičhaďa avre sluhen a phenďa: ‘Phenen le manušenge, save hine vičimen: O dilos imar pririchtinďom, mire gurumňa the o thule džvirini hine imar murdarde a sa imar hin kisno! Aven pro bijav!’

5Ale lenge oda sas jekh a gele het, vareko pre peskeri maľa a vareko, hoj te bikenkerel.

6A okla chudle leskere sluhen, ande len avri pre ladž a murdarde len.

7Sar oda šunďa o kraľis, choľisaľiľa, bičhaďa peskere slugaďen a murdarďa ole vrahen. A lengero foros podlabarďa.

8Akor phenďa peskere sluhenge: ‘O bijav imar hino pririchtimen, ale o manuša, save sas vičimen pro bijav, na sas hodne te džal.

9Vašoda džan pro droma avri le forostar a vičinen pro bijav savoren, kas arakhena.’

10Ola sluhi gele pro droma a skidle savoren, kas arakhle, le lačhen the le nalačhen. A andre bijaveskeri sala sas pherdo hosci.

11Ale sar avľa andre o kraľis te dikhel pro hosci, dikhľa ode manušes, savo na sas urdo andro bijavutne gada.

12A phenďa leske: ‘Prijaťeľina, sar avľal andre, te na sal urdo andro bijavutne gada?’ A ov sas čhit.

13Akor phenďa o kraľis le sluhenge: ‘Phanden leske o pindre the o vasta a čhiven les avri andro kaľipen!’ Ode ela o roviben a randena le dandenca andre dukh.

14Bo hin but vičimen, ale frima hin avrikidle.”

O phučiben pal o daňe

15Akor o Farizeja odgele a dovakerenas pes, sar les te chudel andro lava.

16Bičhade ke leste peskere učeňiken le Herodijanenca22,16 O Židi, save ľikerenas paš o Herodes a on leske phende: “Učiťeľina, džanas, hoj sal čačipnaskero a sikaves le Devleskero drom andro čačipen. A na džal tuke pal oda, so o manuša phenen, bo na dikhes pro manuš.

17Phen amenge, so gondoľines: Kampel te počinel le Cisariske o daňe, vaj na?”

18Ale o Ježiš prindžarďa lengero nalačhipen a phenďa: “Soske man kamen te chudel pro lav, tumen dujemujengere?

19Sikaven mange e minca, savaha pes počinel o daňe!” On leske ande o denaris.

20A phučľa lendar: “Kaskero hin kada obrazis the nav?”

21Phende: “Le Cisariskero.” Avke lenge phenďa: “Den oda, so hin le Cisariskero, le Cisariske, a so hin le Devleskero, le Devleske.”

22Sar oda šunde, čudaľinde pes, omukle les a gele het.

Pal o ušťiben andral o meriben

23Oda džives avle ke leste o Saduceja, save phenen, hoj o manuš našťi ušťel andral o meriben. A phučle le Ježišostar:

24“Učiťeľina, o Mojžiš phenďa, te vareko merela bi o čhave, leskero phral peske mušinela te lel leskera romňa, hoj te kerel le phraleske čhaven.

25Sas ke amende efta phrala. Ešebno iľa romňa a paľis muľa. A vaš oda, hoj les na sas čhave, mukľa la romňa peskere phraleske.

26Avke pes ačhiľa le dujtoneha, the le tritoneha – dži ke eftato.

27Paľis, sar mule avri savore phrala, muľa the oj.

28Akor, te savore efta phrala laha dživenas, kaskeri lendar ela romňi, sar ušťena andral o meriben?”

29O Ježiš lenge odphenďa: “Tumen calkom na achaľon, bo na prindžaren le Devleskero lav aňi leskeri zor.

30Bo sar ušťena o mule andral o meriben, na lena romňen a na džana romeste, ale ena sar o aňjela andro ňebos.

31Tumen na genďan, so phenďa o Del, pal o mule, save ušťena andral o meriben?

32‘Me som o Del le Abrahamoskero, o Del le Izakoskero the o Del le Jakoboskero!’ O Del nane Del le mulenge, ale le džidenge!”

33Sar oda šunde o nipi, čudaľinenas pes upral leskero sikaviben.

O nekbareder prikazaňje

34Sar o Farizeja šunde, hoj o Ježiš phandľa le Saducejenge o muj andre, sa pes zgele.

35Jekh lendar, zakoňikos, phučľa le Ježišostar, hoj les te chudel avri:

36“Učiťeľina, savo prikazaňje hin nekbareder andro Zakonos?”

37O Ježiš leske phenďa: “‘Kameha le Rajes, tire Devles, andral calo tiro jilo, andral caľi tiri duša the andral caľi tiri goďi.’

38Ada hin oda baro the ešebno (peršo) prikazaňje.

39A dujto hino ajso sar o ešebno: ‘Kameha avres avke sar pes korkores!’

40Pre kala duj prikazaňja ačhel calo Zakonos the o Proroka.”

O phučiben pal o Davidoskero čhavo

41Sar pes zgele o Farizeja, phučľa lendar o Ježiš:

42“So tumen phenen pal o Kristus? Kaskero hino čhavo?” Phende leske: “Le Davidoskero.”

43Phenďa lenge: “Akor soske o David les andro Duchos vičinel Rajeja? Bo phenel:

44‘O Raj phenďa mire Rajeske: Beš tuke pal miri čači (pravo) sera, medik tuke na thovava tire ňeprijaťeľen tel o pindre.’

45Te korkoro o David les vičinel ‘Rajeja’, sar šaj avel o Kristus leskero čhavo?”

46Ňiko leske na džanelas te odphenel aňi lav a ole dživesestar ňiko buter lestar pes na tromanďiľa (odvažinďa) te phučel.

23

Dovakerel le Farizejenge the zakoňikenge

1Akor vakerelas o Ježiš le nipenge the peskere učeňikenge:

2“O zakoňika the o Farizeja peske bešle pre le Mojžišoskero than a sikaven, so phenel o Zakonos.

3Vašoda savoro, so tumenge phenena, hoj te doľikeren, oda doľikeren the keren, ale pal lengere skutki ma keren. Bo on na keren oda, so vakeren.

4Sphanden bare pharipena, so našťi te zľidžal, a thoven len pro vali le manušenge, ale on korkore na kamen aňi jekhe angušteha lenge te pomožinel.

5Savoro, so on keren, keren ča vaš oda, hoj len o nipi te dikhen. Thoven o bare krabički le Devleskere laveha pre peskero čekat the pro vasta a bare špargici pro agor peskere gadenge.

6Kamen nekfeder thana pro hoscini the anglune thana andro sinagogi.

7Kamen, hoj lenge o nipi andro foros te pozdravinen a te vičinen len: ‘Rabbi.’

8Ale tumen peske ma domuken te phenel ‘Rabbi’, bo ča jekh hin tumaro Učiťeľis – o Kristus – a tumen savore san phrala.

9A ma phenen ňikaske pre phuv ‘Dado’, bo ča jekh hin tumaro Dad, oda, savo hino andro ňebos.

10Aňi peske ma domuken te phenel ‘Duchovne Vodci’, bo ča jekh hin tumaro vodcas, o Kristus.

11Oda, ko uľahas maškar tumende bareder, ela tumaro služobňikos.

12Sako, ko pes upre hazdela, ela tele dikhlo a oda, ko hin pokorno, ela upre hazdlo.

13Ale vigos tumenge, zakoňikale the Farizejale, tumen dujemujengere! Bo phanden andre le nipenge o ňeboskero kraľišagos – tumen korkore andre na džan a olenge, save kamlehas, na domuken.

14[Vigos tumenge, zakoňikale the Farizejale, tumen dujemujengere! Bo thoven avri le vdovenca a len lengere khera a but tumen modľinen, hoj tumen te dičhol. Vašoda avena goreder sudzimen.]

15Vigos tumenge, zakoňikale the Farizejale, tumen dujemujengere! Bo predžan o moros the e phuv, hoj te dochuden jekhe manušes prekal tumaro pačaben, a sar pes visarel, keren lestar čhas prekal o peklos duvar goreder, sar san tumen.”

16“Vigos tumenge, kore vodcale! Bo phenen: ‘Ko lela vera pro chramos, oda nane ňič, ale ko iľahas vera pre le chramoskero somnakaj, oda imar mušinel te doľikerel.’

17Tumen diline the kore! So hin bareder: O somnakaj, či o chramos, so sentňarel o somnakaj?

18Abo tumen phenen: ‘Te iľahas vareko vera pro oltaris, oda nane ňič, ale te iľahas vareko vera pre oda daros, so hin upre, oda imar mušinel te doľikerel.’

19Tumen diline the kore! So hin bareder, o daros, či o oltaris, so sentňarel o daros?

20Avke oda, ko lel vera pro oltaris, lel vera pro oltaris the pre savoreste, so upre hin.

21A oda, ko lel vera pro chramos, lel vera pro chramos the pre Oda, ko andre bešel.

22Oda, ko lel vera pro ňebos, lel vera pro tronos le Devleskero the pre Oda, ko upre bešel.

23Vigos tumenge, zakoňikale the Farizejale, tumen dujemujengere! Bo den o dešto kotor andral e meta, andral o kopros the andral e raška, ale omukľan oda, so buter kampel te doľikerel andro Zakonos: O spravodľišagos, o lačhejileskeriben the e vernosť. Kada kampľa te kerel a koda te na omukel.

24Tumen kore vodcale! La mucha precedzinen a la ťava preľiginen!”

25“Vigos tumenge, zakoňikale the Farizejale, tumen dujemujengere! Bo žužaren avral e kuči the o čaro, ale andral hin pherdo hamišagos the džungipen.

26Farizejina, tu koro manuš! Žužar ešeb (peršo) e kuči the o čaro andral, hoj te aven žuže the avral!

27Vigos tumenge, zakoňikale the Farizejale, tumen dujemujengere! Bo san ajse sar parne hrobi, so dičhon avral šukares, ale andral hine pherde le mulengere kokalenca the dojekhe džungipnaha.

28Avke the tumen avral dičhon le nipenge, hoj san čačipnaskere, ale andral san pherde le falšišagoha the le nalačhipnaha.”

29“Vigos tumenge, zakoňikale the Farizejale, tumen dujemujengere! Bo ačhaven o hrobi le prorokenge a šukaľaren o pomňiki le čačipnaskerengere.

30Phenen: ‘Te džiďiľamas andro dživesa amare dadengere, na murdarďamas lenca le proroken.’

31Avke korkore phenen avri pre peste, hoj san o čhave olengere, save murdarde le proroken.

32Ta aven a dokeren oda, so chudle te kerel tumare dada!

33Tumen sapale! Tumen čhave le sapengere! Sar šaj denašen olestar, hoj te aven odsudzimen andro peklos?

34Vašoda bičhavav ke tumende le proroken, le goďaveren the le manušen, save hine avrisikade andro Zakonos. Varesaven lendar ukrižinena the murdarena a varesaven lendar marena bičoha andre tumare sinagogi a džana pre lende foros forostar,

35hoj te aven potrestimen vaš oda, hoj murdarďan le čačipnaskeren a oleha čhorďan avri lengero rat pre phuv – le Abelostar dži ko Zachariaš, o čhavo le Barachiašiskero, saves murdarďan maškar o chramos the oltaris.

36Čačipen tumenge phenav, kada savoro avela pre kada pokoleňje!”

O roviben pal o Jeruzalem

37“Ó, Jeruzalem, ó, Jeruzalem! Tu, so murdares le proroken a čhivkeres le barenca andre ola, save sas ke tu bičhade. Kecivar kamľom te skidel tire čhaven, avke sar e kachňi skidel peskere kachňoren tel peskere kridli, ale na kamenas!

38Dikh, tumaro kher ačhela omuklo, na ela ňič andre!

39Bo phenav tumenge, hoj akanastar man imar šoha (ňikda) na dikhena, medik na phenena: ‘Požehňimen oda, ko avel andro nav le Rajeskero!’”

24

O chramos ela tele čhido

1Paľis geľa o Ježiš avri andral o chramos a sar džalas het, avle ke leste leskere učeňika, hoj leske te sikaven le chramoskere stavbi.

2Ale o Ježiš lenge odphenďa: “Dikhen kada savoro? Čačipen tumenge phenav, hoj kade na ačhela bar pre bareste! Sa ela tele čhido.”

O pharipena pro koňec sveta

3Sar bešelas pre Olivovo Verchos, avle pal leste leskere učeňika korkore a phende leske: “Phen amenge, kana oda avela. Pal soste prindžaraha, hoj tu aves a imar hin o koňec le svetoske?”

4O Ježiš lenge odphenďa: “Merkinen, hoj tumen vareko te na klaminel!

5Bo ena but ajse, save avena andre miro nav a phenena: ‘Me som o Kristus!’ – a cirdena but dženen pro falošno drom.

6Sar šunena pal o maribena a hoj pes maren o narodi, ma predaran, bo oda mušinel te avel, ale mek na ela o koňec.

7Bo o narodos džala pro narodos a o kraľišagos pro kraľišagos; ela bari bokh a pre but thana e phuv razisaľola.

8Oda ela anglune dukha le svetoskere andro trapišagos.

9Akor tumen zaphandena, hoj te aven potrestimen a the murdarde a savore narodi tumen našťi avri ačhena vaš miro nav.

10Akor but džene oddžana le pačabnastar. Jekh avres dena andre a phral le phrales našťi ačhela avri.

11Avena but falošna proroka a cirdena but dženen pro falošno drom.

12Vašoda, hoj o nalačhipen barola, andro but džene šiľaľola o kamiben,

13ale oda, ko ľikerela avri dži o koňec, ela spasimen.

14A kada evaňjelium pal o kraľišagos pes vakerela pal calo svetos, hoj savore narodi te šunen, a paľis avela o koňec.

15Sar dikhena, hoj pre sentno than ačhel oda baro džungipen, so meľarel andre o chramos, avke sar phenďa o prorokos Daniel – oda, ko genel, mi achaľol –

16akor ola, save ena andre Judsko, mi denašen upre pro verchi.

17Oda, ko ela pro pados, te na avel tele, hoj peske vareso te lel andral o kher.

18A oda, ko ela pre maľa, te na visaľol pale khere vaš o gada.

19No andre ola dživesa ela phares le khabňenge the ole džuvľenge, save den te pijel le čhavoren.

20Modľinen tumen, hoj te na mušinen te denašel jevende abo pro Šabbat (sombatone)!

21Bo akor ela ajso pharipen, sar mek šoha (ňikda) na sas, kanastar o Del stvorinďa o svetos, a imar šoha buter na ela.

22Te o Raj na kerďahas frimeder ola dživesa, na uľahas zachraňimen ňisavo manuš. Ale vaš o manuša, saven peske kidňa avri, kerďa ola dživesa frimeder.

23Te tumenge akor vareko phenďahas: ‘Dikh, kade hin o Kristus,’ abo: ‘Kode hino!’ – ma pačan!

24Bo avena but falošna mesijaša the but falošna proroka a kerena bare znameňja the zazraki, hoj te cirden pro falošno drom – te pes oda ča diňahas – the le avrikidle manušen.

25Dikhen, phenďom tumenge oda anglal!

26Te tumenge akor vareko phenela: ‘Dikh, pre pušťa hino!’ – ma džan avri. Abo: ‘Dikh, andro khera hino!’ – ma pačan.

27Bo sar demel o perumos pro vichodos a dičhol les dži o zapados, avke ela, sar avela o Čhavo le Manušeskero.

28Bo ode, kaj hin o ťelos le muleskero, pes skidena the o supi.

29A takoj pal o pharipen andre ole dživesa, o kham kaľola a o čhonoro imar na labola. O čercheňa perena andral o ňebos a o ňeboskere zora pes čhalavena.

30Akor pes sikavela pro ňebos znameňje le Čhaskero le Manušeskero a savore nipi pre phuv rovena, sar dikhena le Čhas le Manušeskeres te avel pro ňeboskere chmari andre zor the andre bari slava.

31Sar šunďola e bari truba, bičhavela peskere aňjelen a skidena upre leskere avrikidle manušen pal savore štar seri le svetoske, andral jekh agor le ňebostar dži andre aver.”

O podobenstvo pal o figovňikos

32“Le figovňikostar peske len o podobenstvo: Sar leskere konara hine imar kovle a o prajti aven avri, džanen, hoj o ňilaj hino pašes.

33Avke the tumen, sar dikhena, hoj pes oda savoro ačhel, džanen, hoj oda hino pašes paš o vudar.

34Čačipen phenav tumenge, hoj kada pokoleňje na predžala, medik pes kada savoro na ačhela.

35O ňebos the e phuv našľona, ale mire lava šoha na našľona.

36Ale ole dživesestar the ola oratar na džanel ňiko, aňi o ňeboskere aňjela, aňi o Čhavo, ča jekh o Dad.”

Te aven pririchtimen

37“Sar sas andre ola dživesa, sar dživelas o Noach, avke ela the akor, sar avela o Čhavo le Manušeskero.

38Bo andre ola dživesa angle potopa o manuša chanas the pijenas, lenas romňen a džanas romeste dži andre oda džives, sar geľa o Noach andro korabos

39a na džanenas ňisostar, medik na avľa e potopa a savoren iľa het – avke ela the sar avela o Čhavo le Manušeskero.

40Akor ena duj džene pre maľa: Jekh ela ilo a dujto ačhela.

41Duj džuvľija erňinena malmoha: Jekh ela iľi a dujto ačhela.

42Vašoda ma soven, bo na džanen, andre savi ora the andre savo džives avela tumaro Raj.

43Ale kada džanen: Te džanľahas o gazdas, andre savi ora rači avela, merkinďahas a na domukľahas le živaňiske te džal andre peskero kher.

44Vašoda the tumen aven pririchtimen, bo o Čhavo le Manušeskero avela andre odi ora, savi na užarena.”

Pal o lačho the nalačho sluhas

45“Akor ko hin oda verno the goďaver sluhas, saves ačhaďa leskero raj upral peskere sluhi, hoj len te del te chal pro časos?

46Bachtalo hin oda sluhas, saves leskero raj, sar avela, arakhela oda te kerel.

47Čačipen tumenge phenav, hoj les ačhavela upral calo peskero barvaľipen.

48Ale te peske gondoľinďahas oda nalačho sluhas andre peskero jilo: ‘Miro raj mek but na avela’ –

49a chudľahas te marel olen, save leha služinen, a chaľahas the piľahas le matenca,

50avela o raj ole sluhaske andro džives, savo na užarel, the andre ora, so na džanel.

51Rozčhinela les pro jepaš a leskero kotor ela le dujemujengere manušenca. Ode ela o roviben a randena le dandenca andre dukh.”

25

Pal o deš pačivale čhaja

1“Akor ela o ňeboskero kraľišagos ajso, sar o deš pačivale čhaja, save ile peskere lampi a gele anglal te užarel le ternes.

2Ale pandž lendar sas goďaver a pandž nagoďaver.

3O nagoďaver ile peskere lampi, ale na ile peha olejos,

4ale o goďaver ile peskere lampi the olejos andro cakli.

5Sar imar but na avelas o terno, indraľile (zadriminde) savore a zasute.

6Ale pal jepaš rat vareko vriskinďa: ‘Dikh, o terno avel! Džan avri ke leste!’

7Akor ušťile savore čhaja a pririchtinenas peske o lampi.

8A o nagoďaver phende le goďaverenge: ‘Den amen tumare olejostar, bo amare lampi murdaľon andre.’

9Ale o goďaver lenge odphende: ‘Na! Hoj te na el frima the amen the tumen. Feder ela, te tumen peske džana te cinel ke ola, save bikenen.’

10A sar odgele te cinel, avľa o terno. Ola, save sas pririchtimen, gele leha andre pro bijav a phandľa pes andre o vudar.

11Paľis doavle the okla čhaja a phenenas: ‘Rajeja, Rajeja, phundrav amenge!’

12Ale ov odphenďa: ‘Čačipen tumenge phenav, na prindžarav tumen!’

13Vašoda ma soven, bo na džanen o džives aňi e ora, kana avela o Čhavo le Manušeskero!”

Pal o talenti

14“Oda ela avke, sar jekh manuš, savo džalas het pro droma, vičinďa peske le sluhen a diňa lenge peskero barvaľipen.

15Jekhes diňa pandž talenti, avres duj a avres jekh. Sakones diňa pal oda, so džanelas te kerel.

16Oda, savo chudľa pandž talenti, geľa takoj te kerel buči ole lovenca a zarodňa aver pandž talenti.

17Avke the oda, savo chudľa duj, zarodňa aver duj.

18Ale oda, savo chudľa jekh, odgeľa, kopaľinďa avri andre phuv chev a ode garuďa le rajeskere love.

19Paľis pal o but časos avľa pale o raj ole sluhengero a phučelas lendar, so kerde le lovenca.

20Avľa oda, savo chudľa pandž talenti, anďa aver pandž a phenďa: ‘Rajeja, pandž talenti man diňal, dikh, aver pandž lenca rodňom!’

21Leskero raj leske phenďa: ‘Mištes kerďal, lačho the pačivalo sluhona! Salas pačivalo andro frima, ačhavava tut upral but veci. Av andro radišagos tire rajeskero!’

22Avľa the oda, savo chudľa duj talenti a phenďa: ‘Rajeja, duj talenti man diňal, dikh, aver duj lenca rodňom!’

23Leskero raj leske phenďa: ‘Mištes kerďal, lačho the pačivalo sluhona! Salas pačivalo andro frima, ačhavava tut upral but veci. Av andro radišagos tire rajeskero!’

24Paľis avľa the oda, savo chudľa jekh talentos a phenďa: ‘Rajeja, džanavas, hoj tu sal bijileskero manuš. Kides upre ode, kaj na sadzinďal, a les tuke oda, so na rozčhiďal.

25Vašoda man daravas a geľom te garuvel tiro talentos andre phuv. Dikh, kade hin oda, so hin tiro!’

26Ale leskero raj leske odphenďa: ‘Nalačho the leňivo sluhona! Džanehas, hoj kidav upre ode, kaj na sadzinďom, a lav mange oda, so na rozčhinďom.

27Šaj diňal mire love olenge, save keren le lovenca, a sar me avľomas, iľomas mange pale buter.

28Vašoda len lestar o talentos a den oleske, kas hin deš talenti.

29Bo sakones, kas hin, oles ela dino a ela les pherdo. Ale olestar, kas nane, pes lela the oda, so les hin.

30A kale sluhas, savestar nane chasna, čhiven avri andro kaľipen – ode, kaj ela o roviben a randena le dandenca andre dukh.’ ”

Pal o posledno sudos

31“Sar avela o Čhavo le Manušeskero andre peskeri slava a savore aňjela leha, akor peske bešela pro tronos andre peskeri slava.

32A savore narodi pes zdžana angle leste a rozulavela len jekhen avrendar avke, sar o pasťjeris rozulavel le bakroren the le capen.

33Thovela te ačhel le bakroren pal peskeri čači (pravo) sera a le capen pal e baľogňi (ľavo) sera.

34Akor phenela o Kraľis olenge, save ena pal leskeri čači sera: ‘Aven tumen, save san požehňimen mire Dadestar, zalen o kraľišagos, so sas pririchtimen prekal tumende, kanastar sas kerdo o svetos.

35Bo somas bokhalo a diňan man te chal, somas smedno a diňan man te pijel, somas cudzincos a priiľan man,

36somas lango a diňan man te urel, somas nasvalo a avľan pal ma, somas andre bertena a avľan man te dikhel.’

37Akor leske phenena o čačipnaskere: ‘Rajeja, kana tut dikhľam bokhales a čaľarďam tut, abo smednones a diňam tut te pijel?

38A kana tut dikhľam cudzincos a priiľam tut, abo langes a diňam tut te urel?

39Kana tut dikhľam nasvales abo andre bertena a avľam pal tute?’

40O Kraľis lenge odphenela: ‘Čačipen tumenge phenav: Savoro, so kerďan jekheske kale mire nekciknedere phralendar, mange oda kerďan.’

41Paľis phenela the olenge pal e baľogňi sera: ‘Tumen prekošle, džan mandar het andre večno jag, so hin pririchtimen prekal o beng the leskere aňjela.

42Bo somas bokhalo, a na diňan man te chal, somas smedno, a na diňan man te pijel,

43somas cudzincos, a na priiľan man, somas lango, a na diňan man te urel, somas nasvalo the andre bertena, a na avľan pal ma.’

44Akor leske the on odphenena: ‘Rajeja, kana tut dikhľam bokhales, abo smednones, abo sar cudzincos, abo langes, abo nasvales, abo andre bertena, a na kerďam pašal tu?’

45Akor lenge odphenela: ‘Čačipen tumenge phenav: Te oda na kerďan jekheske kale mire nekciknedere phralendar, mange oda na kerďan.’

46A kala džana andro večno trapišagos, ale o čačipnaskere andro večno dživipen.”

26

O rašaja pes dothoven pro Ježiš

1Sar dovakerďa o Ježiš savore kala lava, phenďa peskere učeňikenge:

2“Džanen, hoj mek duj džives a ela e Patraďi a o Čhavo le Manušeskero ela dino, hoj les te ukrižinen.”

3Akor pes zgele o nekbareder rašaja, o zakoňika the o phuredera le nipengere andre dvora ko nekbareder rašaj Kajfaš.

4Dovakerde pes, hoj le Ježiš počoral chudena a murdarena les.

5Ale phenenas: “Na pro inepos, hoj pes o manuša te na vzburinen pre amende.”

O Ježiš pomakhlo andre Betanija

6Sar sas o Ježiš andre Betanija andro kher ko Šimon, saves sas malomocenstvo,

7avľa ke leste jekh džuvľi. Ola džuvľa sas alabastroskero caklocis le igen dragane olejoha. Sar bešelas o Ježiš paš o skamind, čhiďa leske oda olejos avri pro šero.

8Sar oda dikhle o učeňika, choľisaľile a phende: “Nane zijan, kajso dragano olejos?

9Kada olejos pes šaj bikenďa vaš o but love a šaj pes diňa le čorenge!” 10Sar oda dikhľa o Ježiš, phenďa lenge: “Soske pre late chan choľi? Lačho skutkos mange kerďa.

11Bo o čore tumenca hine furt, ale me tumenca furt na avava.

12Oda, hoj čhiďa avri o olejos pre miro ťelos, kerďa pre miro pohrebos.

13Čačipen tumenge phenav, hoj všadzik, kaj pes vakerela pal o svetos kada evaňjelium, pes phenela the oda, so kadi džuvľi akana kerďa, pre lakero leperiben.”

O Judaš zradzinel le Ježiš

14Akor jekh le dešudujendar o Judaš Iškarijotsko geľa het ko nekbareder rašaja

15a phučľa: “So man dena, te les tumenge dava andre?” A on dine les tranda (30) rupune minci.

16O Judaš akorestar rodelas drom, sar les te del andre.

E posledno večera

17Ešebno džives, sar pes chal o mare bi o drožďi, avle o učeňika ko Ježiš a phende leske: “Kaj kames, hoj tuke te pririchtinas o Patraďakero chaben?”

18Ov phenďa: “Džan andro foros ke oda the oda manuš a phenen leske: ‘O Učiťeľis tuke phenel: Miro časos hin pašes. Ke tu chava mire učeňikenca o Patraďakero chaben.’ ”

19O učeňika kerde avke, sar lenge oda phenďa o Ježiš, a pririchtinde o chaben.

20Sar zaračiľa, bešľa o Ježiš le dešudujenca paš o skamind.

21Sar chanas, phenďa: “Čačipen tumenge phenav: Jekh tumendar man dela andre.”

22Sar oda šunde, ačhile igen smutne a phučenas lestar jekh pal aver: “Som oda me, Rajeja?”

23O Ježiš odphenďa: “Oda, ko peske manca o maro močinela andro čaro, ov man dela andre.

24O Čhavo le Manušeskero mušinel te merel, avke sar pal leste hin pisimen, ale ole manušeha, ko les del andre, ela igen namištes. Feder leske uľahas, te aňi na uľiľahas (pes narodzinďahas).”

25Pre oda o Judaš, savo les delas andre, phenďa: “Som oda me, Rabbi?” O Ježiš leske phenďa: “Tu oda phenďal.”

26Sar chanas, iľa o Ježiš o maro a paľikerďa. Phagerelas, delas le učeňiken a phenďa: “Len, chan, kada hin miro ťelos.”

27Paľis iľa e kuči, paľikerďa, diňa lenge a phenďa: “Pijen andral savore,

28bo kada hin miro rat la zmluvake, so pes čhorel avri vaš but manuša, hoj lenge te el odmukle o bini.

29Ale phenav tumenge, hoj imar buter šoha (ňikda) na pijava olestar, so barol pre viňica, dži andre oda džives, medik les na pijava nevo tumenca andro kraľišagos le Dadeskero.”

Phenel, hoj les omukena savore

30Giľade e chvala a paľis gele pre Olivovo Verchos.

31Akor lenge o Ježiš phenďa: “Adi rat tumen savore denašena a omukena man, bo hin pisimen:

‘Marava le pasťjeris a o bakrore andral o stados pes sa rozdenašena.’

32Ale sar uščava andral o meriben, džava anglal tumende andre Galileja.”

33Akor leske o Peter phenďa: “Te tut savore omukena, me tut šoha na omukava.”

34O Ježiš leske odphenďa: “Čačipen tuke phenav, hoj mek adi rat, sigeder sar o kohutos giľavela, tu trival man zaprineha.”

35O Peter leske phenďa: “Choc tuha mušinava te merel, šoha tut na zaprinava.” A savore učeňika avke phenenas.

E modľitba andre Getsemansko zahrada

36Paľis lenca o Ježiš avľa pre ajso than, so pes vičinel Getsemane. Ode phenďa peskere učeňikenge: “Bešen tumenge kade, medik man me džava kode te modľinel.”

37Iľa peha le Peter the le duje čhaven le Zebedeoskere. Avľa pre leste baro pharipen a sas igen smutno.

38Akor lenge phenďa: “Miri duša hiňi pro meriben smutno! Ačhen manca kade a ma soven!”

39Geľa lendar sikra dureder anglal, peľa le mujeha pre phuv a modľinelas pes: “Dado miro, te pes oda del, mi obdžal man kadi kuči. Ale na avke sar me kamav, ale sar tu.”

40Paľis avľa ke peskere učeňika, arakhľa len te sovel a phenďa le Peteriske: “So, na birinen manca te el jekh ora upre?

41Ma soven a modľinen tumen, hoj te na džan andro pokušeňje! Bo o duchos kamel oda, so hin lačho, ale o ťelos hino slabo.”

42Pale odgeľa pes dujtovar te modľinel a phenelas: “Dado miro, te man našťi obdžal kadi kuči a mušinav la te pijel, mi ačhel pes oda, so tu kames!”

43Sar avľa, arakhľa len pale te sovel, bo cirdelas len igen te sovel.

44Mukľa len, odgeľa pes pale tritovar te modľinel a phenďa pale ole lava.

45Paľis avľa ko učeňika a phenďa lenge: “Akana imar soven a odpočovinen tumenge! Dikh, avľa e ora a o Čhavo le Manušeskero hino dino andro vasta le binošne manušenge.

46Ušťen a džas. Miro zradcas hino pašes.”

Le Rajes zalen

47Androda, medik o Ježiš vakerelas, avľa o Judaš, jekh le dešudujendar. Leha avenas but nipi khatar o nekbareder rašaja the khatar o phuredera le šabľenca the le pacenca andro vasta.

48Le Ježišoskero zradcas lenge diňa anglal te džanel: “Oda, kas čumidava, oda hin ov. Chuden les.”

49Takoj avľa ko Ježiš a phenďa: “Smirom tuke, Rabbi!” A čumidľa les.

50O Ježiš leske phenďa: “Prijaťeľina, soske avľal?” Avke avle, chudle les a zaile.

51Jekhvareste jekh olendar, savo sas le Ježišoha, iľa avri e šabľa, demaďa le nekbaredere rašaskere sluhas a odčhinďa leske o kan.

52O Ježiš leske phenďa: “Thov e šabľa pale pro than, bo sako, ko pes la šabľaha marel, la šabľaha the merela.

53Abo gondoľines tuke, hoj našťi akana mangav mire Dades a ov mange bičhaďahas buter sar dešuduj (12) legioni aňjelen?

54Ale sar pes paľis ačhiľahas oda, so hin pisimen, hoj pes avke mušinel te ačhel?”

55Andre odi ora phenďa o Ježiš le nipenge: “Avľan pre ma le šabľenca the pacenca, hoj man te zalen sar le živaňis? Sako džives bešavas maškar tumende andro chramos, sikavavas a na phandľan man.

56Ale kada savoro pes ačhiľa, hoj te pes ačhel oda, so pisinde o Proroka.” Androda les savore učeňika omukle a denašle het.

O Ježiš angle Bari Rada

57On zaile le Ježiš a ľigende les ko nekbareder rašaj, ko Kajfaš. Ode pes zgele o zakoňika the o phuredera.

58O Peter avelas pal leste dural a doavľa dži andre dvora le nekbaredere rašaske. Geľa andre a bešľa peske le sluhenca, hoj te dikhel, sar oda savoro doperela.

59O nekbareder rašaja, o phuredera the caľi Bari Rada kamenas te arakhel falošno sveďectvo pro Ježiš, hoj les te murdaren.

60Ale choc but falošna švedki avle, the avke ňič na arakhle. Paľis avle duj džene

61a phende: “Kada manuš phenďa: ‘Me šaj čhivav tele kada chramos a tel o trin džives les pale šaj ačhavav.’ ”

62Akor ušťiľa o nekbareder rašaj a phenďa leske: “Ňič na phenes pre oda, so pre tu kala manuša vakeren?”

63Ale o Ježiš sas čhit. A o nekbareder rašaj leske phenďa: “Thov vera anglo džido Del a phen amenge, či sal tu o Kristus, o Čhavo le Devleskero.”

64O Ježiš leske phenďa: “Tu oda phenďal. Ale phenav tumenge, hoj akanastar dikhena le Čhas le Manušeskeres te bešel pre čači (pravo) sera le Nekzoraledereske a te avel pro ňeboskere chmari.”

65Akor čhingerďa o nekbareder rašaj peskere gada a phenďa: “Ruhinel pes! So mek kampel amenge švedken? Akana šunďan, sar pes ruhinel!

66So pre oda phenen?” A on odphende: “Zasogaľinel (zaslužinel) peske te merel!”

67Akor leske chudle te čhungarel pro muj a marenas les pal o šero. Aver les marenas le pacenca

68a phenenas: “Prorokin amenge, Kristus! Ko tut demaďa?”

O Peter zaprinel le Ježiš

69O Peter bešelas avri pre dvora. Avľa ke leste jekh služka a phenďa leske: “The tu salas ole Ježišoha andral e Galileja.”

70Ale o Peter zaprinďa angle savoredženende a phenďa: “Na džanav, so vakeres.”

71Sar geľa paš e brana, dikhľa les aver služka a phenďa olenge, save ode sas: “The kada manuš sas ole Ježišoha andral o Nazaret.”

72Ale o Peter pale zaprinďa a iľa vera: “Na prindžarav ole manušes!”

73Na pregeľa but a ola, save ode ačhenas, avle a phende le Peteriske: “Tu sal čačes jekh lendar, bo šunas oda pal tiro vakeriben.”

74Androda pes o Peter chudľa te košel a iľa pre peste vera: “Me na prindžarav ole manušes!” A takoj giľaďa o kohutos.

75Akor avľa le Peteriske pre goďi ola lava, so leske o Ježiš phenďa: “Sigeder sar o kohutos giľavela, tu man trival zaprineha.” Geľa avri a chudľa igen te rovel.

27

Le Ježiš anen anglo Pilat

1Sig tosara pes dovakerde savore nekbareder rašaja the o phuredera le nipengere pro Ježiš, hoj les dena te murdarel.

2Phandle les, ľigende het a oddine le vladariske le Pilatoske.

Le Judašiskero meriben

3Sar dikhľa o Judaš, savo diňa andre le Ježiš, hoj les odsudzinde, sas leske pharo a diňa pale le nekbareder rašajenge the le phurederenge ola tranda (30) rupune minci

4a phenďa: “Kerďom binos, bo le manušes, savo na kerďa ňič nalačho, zradzinďom pro meriben.” Ale on odphende: “So amen hin andre oda? Oda hin tiri veca!”

5O Judaš čhiďa ola rupune minci andro chramos, geľa het a umblaďa (figinďa) pes.

6O nekbareder rašaja ile ola love a phende: “Našťi len thovas andre le chramoskeri pokladňica, bo oda hin o počiňiben vaš o rat.”

7Dovakerde pes a ole lovenca cinde e maľa olestar, so kerelas o kuča, hoj ode te parunen le cudzincen.

8Vašoda pes vičinel odi maľa “Rateskeri Maľa” dži adadžives.

9Akor pes ačhiľa oda, so sas phendo prekal o prorokos Jeremiaš:

“Ile ola tranda (30) rupune minci, o počiňiben, pre savo pes dovakerde varesave Izraeloskere nipi,

10a dine len vaš e maľa oleske, ko kerelas o kuča, avke sar mange prikazinďa miro Raj.”

O Ježiš anglo Pilat

11O Ježiš ačhelas anglo vladaris a o vladaris lestar phučľa: “Sal tu o Židoviko kraľis?” O Ježiš leske phenďa: “Tu oda vakeres.”

12O nekbareder rašaja the o phuredera pre leste but vakerenas, ale ov ňič na odphenďa.

13Akor leske o Pilat phenďa: “Na šunes, keci but pre tu vakeren?”

14Ale o Ježiš leske na odphenďa aňi jekh lav, vašoda pes o vladaris igen čudaľinelas.

15Sako berš pre Patraďi premukelas o vladaris le nipenge jekhe bertenošis, saves on mangenas.

16Akor len sas jekh igen nalačho bertenošis, saves vičinenas Barabaš.

17Sar pes o nipi zgele, phenďa lenge o Pilat: “Kas kamen, hoj tumenge te premukav: Le Barabaš, vaj le Ježiš, saves vičinen Kristus?”

18Bo džanelas, hoj les dine andre prekal e zavisť.

19Sar bešelas pro sudno stolkos, bičhaďa ke leste leskeri romňi, hoj leske te phenen: “Te na chal tut ňič ole čačipnaskere manušeha, bo adadžives andro suno but cerpinďom vaš leske!”

20Ale o nekbareder rašaja the o phuredera kerde upre le nipen, hoj te mangen le Barabaš a te murdaren le Ježiš.

21O Pilat lendar phučľa: “Kas kale dujendar kamen, hoj tumenge te premukav?” On phende: “Le Barabaš!”

22O Pilat phučľa: “Akor, so te kerav le Ježišoha, saves vičinen Kristus?” A savoredžene vriskinenas: “Ukrižin les!”

23Phučľa lendar: “So ajso nalačho kerďa?” No on mek zoraleder vriskinenas: “Ukrižin les!”

24Sar dikhľa o Pilat, hoj ňič našťi kerel the hoj o nipi keren mek bareder vika, iľa o paňi, thoďa (omorďa) o vasta anglo nipi a phenďa: “Me som žužo kale čačipnaskere manušeskere ratestar! Pre tumende oda ačhel.”

25A savore nipi phende: “Leskero rat mi el pre amende the pre amare čhave!”

26Akor lenge premukľa le Barabaš. Ale le Ježiš zbičinďa a diňa les te ukrižinel.

O slugaďa asan le Ježišostar

27O slugaďa ile le Ježiš andre le vladariskero palacis a pašal leste ačhelas caľi čata.

28Čhide leske tele o gada a urde les andro purpurovo plašťos.

29Le kandrendar (le trňendar) leske kerde koruna a thode leske la pro šero. Andre čačo vast les dine paca, perenas anglal leste pro khoča, asanas lestar a phenenas: “Mi dživel o Židoviko kraľis!”

30Čhungarenas pre leste, ile odi paca a marenas les pal o šero.

31Sar lestar imar preačhile te asal, čhide pal leste tele o purpurovo plašťos, urde pre leste leskere gada a ľidžanas les te ukrižinel.

32Sar avenas avri, arakhle varesave manušes, savo pes vičinelas Šimon Cirenejsko. Leske prikazinde, hoj te ľidžal le Ježišoskero kerestos.

O Ježiš ukrižimen

33Avle pre oda than, so pes vičinel Golgota, so hin “le Lebkengero Than”.

34Dine les te pijel mol mišimen le žlčoha. Ale sar koštoľinďa, na kamľa te pijel.

35Sar les ukrižinde, rozulade peske leskere gada a losinenas vaše, [hoj pes te ačhel oda, so phenďa o prorokos: “Rozulade peske mire gada a losinenas vaš mire veci.”]

36Paľis peske o slugaďa bešle a merkinenas pre leste.

37Upral leskero šero dine te pisinel leskeri vina: “Kada hin o Ježiš, le Židengero Kraľis”.

38Jekhetane leha ukrižinde duje živaňen, jekhes pal e čači (pravo) sera a dujtones pal e baľogňi (ľavo).

39Ola manuša, save odarik predžanas, pes ruhinenas, kerenas le šerenca

40a phenenas: “Tu, so čhives tele o chramos a tel o trin džives les ačhaves, korkoro zachraňin tut! Te sal o Čhavo le Devleskero, av tele pal o kerestos!”

41Avke the o nekbareder rašaja le zakoňikenca the le phurederenca asanas lestar a phenenas:

42“Avren zachraňinelas a pes našťi zachraňinel? Ov hino o Izraeliko kraľis! Mi akana avel tele pal o kerestos a pačaha leske!

43Pačalas le Devleske, akana les mi zachraňinel, te les kamel! Se phenďa: ‘Me som o Čhavo le Devleskero!’ ”

44Asanas lestar the o lotri, save sas jekhetane leha ukrižimen.

45Dešuduj (12) orendar27,45 E Grekengeri čhib: Šov orendar dži ko eňa ori. Akor genenas ori avres sar adadžives. pro dilos avľa kaľipen pal caľi phuv a ľikerďa dži trin ori pal o dilos.

O Ježiš merel

46Vaj trin orendar o Ježiš zoraha vičinďa: “Eli, Eli, lama sabachtani?” So hin prethodo: “Devla miro, Devla miro, soske man omukľal?”

47Sar oda šunde varesave džene, save ode ačhenas, phende: “Vičinel le Eliaš!”

48Jekh dženo takoj denašelas te močinel e špongija andro šut, thoďa la pre paca a delas les te pijel.

49Ale okla džene phenenas: “Muk avke! Dikhaha, či avela o Eliaš les te zachraňinel!”

50Ale o Ježiš pale zorales vriskinďa a muľa.

51Akor o pochtan, so sas figimen andro chramos, phariľa pro jepaš uprunestar dži tele, e phuv razisaľolas a o skali pharonas.

52O hrobi pes phundravenas a but sentna manuša ušťile andral o meriben.

53Sar o Ježiš imar ušťiľa andral o meriben, avle avri andral o hrobi, gele andro sentno foros a sikade pes but dženenge.

54Sar dikhľa o veľiťeľis the ola, save leha stražinenas le Ježiš, hoj e phuv razisaľolas the savoro, so pes ačhelas, igen pes daranas a phenenas: “Oda sas čačes o Čhavo le Devleskero!”

55Sas ode the but džuvľa, save dikhenas dural. On džanas pal o Ježiš andral e Galileja a kerenas pašal leste.

56Maškar lende sas e Maria Magdalena the e Maria, e daj le Jakoboskeri the le Jozesiskeri, a mek e daj le Zebedeoskere čhavengeri – le Jakoboskeri the le Janoskeri.

Parunen le Ježiš

57Sar zaračiľa, avľa jekh barvalo manuš andral e Arimatija, savo pes vičinelas Jozef. Ov sas tiš le Ježišoskero učeňikos.

58Geľa anglo Pilat a mangelas le Ježišoskero ťelos. Avke o Pilat prikazinďa, hoj leske les te den.

59O Jozef iľa o ťelos a zapačarďa les andre žuži lepeda.

60Thoďa les andre peskero nevo hrobos, so avri kerďa andre skala. Paľis zaučharďa o vudar andro hrobos bare bareha a geľa het.

61Sas ode e Maria Magdalena the oki aver Maria a bešenas anglo hrobos.

Stražinen o hrobos

62Pre aver džives, so sas Šabbat, pes zgele o nekbareder rašaja the o Farizeja ko Pilat

63a phende: “Rajeja, avľa amenge pre goďi, hoj oda zvodcas, medik dživelas, phenďa: ‘Pal o trin džives uščava andral o meriben.’

64Vašoda prikazin, hoj dži o trito džives mištes te stražinen o hrobos, hoj les te na aven leskere učeňika rači te čorel a te na phenen le nipenge, hoj ušťiľa andral o meriben. Avke ela o posledno klamišagos goreder sar o ešebno.”

65O Pilat lenge phenďa: “Hin tumen slugaďa, džan a merkinen pre leste, sar ča džanen.”

66Avke on gele, zapečaťinde andre o bar a dine le slugaďenge te merkinel.

28

O Ježiš ušťel andral o meriben

1Pal o Šabbat (sombat), sar avel avri o kham pro ešebno džives andro kurko, gele e Maria Magdalena the oki dujto Maria te dikhel o hrobos.

2A dikh, e phuv zorales razisaľiľa, bo o aňjelos le Rajeskero avľa tele andral o ňebos, odcirdľa o bar pašal o hrobos a bešľa peske upre.

3Ov dičholas avri sar bleskos a leskere gada sas parne sar jiv.

4O slugaďa pes lestar avke daranďile, hoj ačhile sar mule.

5Ale o aňjelos phenďa le džuvľenge: “Tumen ma daran! Bo džanav, hoj roden le Ježiš, savo sas ukrižimen.

6Nane ade, bo ušťiľa andral o meriben, avke sar phenďa. Aven, dikhen oda than, kaj pašľolas.

7Džan sigo te phenel leskere učeňikenge, hoj ušťiľa andral o meriben a džal anglal tumende andre Galileja. Ode les dikhena. Leperen tumenge oda, so phenďom!”

8Avle sigo avri andral o hrobos a daraha the bare radišagoha denašenas oda te phenel leskere učeňikenge.

9Androda jekhvareste pes lenca o Ježiš arakhľa a phenďa lenge: “Smirom tumenge!” On avle ke leste, banďonas anglal leste a chudenas pes leskere pindrendar.

10Akor lenge o Ježiš phenďa: “Ma daran tumen! Džan te phenel mire phralenge, hoj te džan andre Galileja. Ode man dikhena.”

Le slugaďengero hiros

11Sar o džuvľa džanas ko učeňika, varesave ole slugaďendar odgele andro foros a phende le nekbaredere rašajenge savoro, so pes ačhiľa.

12Sar pes zgele le phurederenca te dovakerel, dine le slugaďen but love

13a phende: “Phenen, hoj leskere učeňika avle rači a čorde les medik tumen sovenas.

14A te pes oda došunela o Pilat, amen les prevakeraha, hoj tumen te na el starišagos.”

15O slugaďa ile o love a kerde avke, sar lenge sas phendo. A kada vakeriben pes rozľigenďa maškar o Židi dži adadžives.

O Raj bičhavel le učeňiken

16O dešujekh (11) učeňika gele andre Galileja pre oda verchos, kaj lenge phenďa o Ježiš.

17Sar les dikhle, banďonas anglal leste, ale varesave pochibinenas.

18O Ježiš avľa ke lende a phenďa: “Hin mange diňi savori zor pro ňebos the pre phuv.

19Avke džan a keren mange učeňiken andral savore narodi. Bolen len andro nav le Dadeskero, le Čhaskero the le Sentne Duchoskero

20a sikaven len te doľikerel savoro, so tumenge prikazinďom. Dikhen, me som tumenca pal savore dživesa, medik na ela o koňec le svetoskero.”