Le Pavloskero Ešebno Ľil Le

TIMOTEOSKE

1

O pozdravos

1Pisinav me, o Pavol o apoštolos le Ježišoskero Kristoskero. Me som bičhado le Devlestar amare Spasiťeľistar the le Ježišostar Kristostar, savo hin amaro užaripen (naďej).

2Pisinav le Timoteoske, mire čače čhaske andro pačaben: Mi del tut o Del, o Dad, the o Ježiš Kristus, amaro Raj, o smirom, o lačhipen (milosť) the o lačhejileskeriben!

Pal o falošno sikaviben

3Mangav tut, sar tut imar mangavas, sar džavas andre Macedonija, hoj te ačhes andro Efezus a te dovakeres varesave manušenge, hoj te na sikaven falošno sikaviben.

4Phen lenge, hoj pes te na zalen varesave bajkenca the le igen bare rodokmeňenca, bo kajse lava na služinen le Devleskera bučake, savi pes kerel le pačabnaha, ale sigeder anen o vesekedišagi.

5O cieľos ole prikaziskero hin o kamiben, so avel andral o žužo jilo, andral o lačho svedomje the andral o čačo pačaben.

6Kada varesave džene našade a visarde pes ko diline vakeribena.

7On kamen te el o učiťeľa le zakonoske, ale aňi na achaľon, so vakeren, a aňi oda, pre soste avke ačhen.

8Ale amen džanas, hoj o zakonos hino lačho – te les vareko lel avke, sar kampel.

9A kada džanen, hoj o zakonos nane dino prekal o čačipnaskere, ale prekal ola, save na doľikeren o zakonos a save pes na podden – hino dino prekal o bijedevleskere the binošna, ola, ko hine nasentne the nažuže, the prekal o vrahi, ola, save murdaren le dajen the le daden.

10O zakonos hino the prekal o lubara, the o murša, save soven le muršenca, prekal ola, save cinen the bikenen le manušen, prekal o klamara the ola, save den lav klamišagoha – prekal savore, save na keren pal o sasto sikaviben.

11Oda sikaviben šaj arakhas andro slavno evaňjelium, so mange diňa te vakerel o požehnano Del.

Paľikerel le Devleske

12Paľikerav le Ježišoske Kristoske, amare Rajeske, savo man diňa zor, bo dikhľa man sar lačhes a ačhaďa man andre služba –

13man, savo pre leste varekana namištes vakeravas, džavas pre leste a dukhavavas. Ale o Del sas ke mande lačhejileskero, bo mek na somas andro pačaben a na džanavas, so keravas.

14Ale o Raj čhorďa avri peskero barvalo lačhipen (milosť) pre ma a diňa man o pačaben the o kamiben, so hin andro Ježiš Kristus.

15Kala lava, so phenav, hin čačipen a šaj len te prilel a te pačal: O Ježiš Kristus avľa pro svetos te spasinel le binošnen, savendar me som nekgoreder.

16Ale o Del sas ke mande lačhejileskero vašoda, hoj pre ma ešebno (peršo) o Ježiš Kristus sikaďa peskero baro avriľikeriben, sar priklados prekal ola, save pačana andre leste, a avke chudena o večno dživipen.

17Le večne Kraľiske the jekhe Devleske, savo furt dživel a saves našťi te dikhel, mi džal e pačiv the e slava pro furt! Amen.

18Timoteus, čhavo miro, ada prikazis, so tuke dav, hino zathodo pro prorocke lava, save tuke sas angloda phende. Te keres pal ola lava, mares lenca o lačho mariben

19a ľikeres tuke o pačaben the o lačho svedomje! Varesave džene preačhile te šunel peskero svedomje, a vašoda lengero pačaben rozpeľa.

20Lendar hin o Hymeneos the o Alexander, saven diňom le satanoske, hoj te odsikľon pes te ruhinel.

2

Pal e modľitba

1Mangav tut ešeb (peršo), hoj pes te keren o modľitbi, o mangipena the o modľitbi vaš avrenge the o paľikeribena vaš savore manuša.

2A modľinen tumen the vaš o kraľa the vaš savore autoriti, hoj te dživas andro smirom cicho dživipen andre savoro sentňipen the pačivaľiben,

3bo kada hin lačho the šukar anglo Del amaro Spasiťeľis,

4savo kamel, hoj savore manuša te aven zachraňimen a te prindžaren o čačipen.

5Bo hin ča jekh Del a hin ča jekh, savo ačhel maškar o Del the maškar o manuša, o manuš Ježiš Kristus,

6savo počinďa peskere dživipnaha, hoj te cinel avri savoren, a o Del amenge ada sikaďa andro spravno časos.

7Vašoda somas me ačhado sar o apoštolos the kazaťeľis, o učiťeľis le Nažidenge, hoj lenge te vakerav pal o pačaben the čačipen. Vakerav čačo, na klaminav!

8Vašoda kamav, hoj pes o murša te modľinen pre dojekh than a te hazden o sentna vasta bi e choľi the vesekedišagos.

9Avke the o džuvľa pes mi uren šukares, avke sar kampel, žužipnaha the zľikeribnaha, jednoduche uchaňibnaha, bi o somnakaj, perli abo barikane gada,

10ale mi šukaľaren pes le lačhe skutkenca, avke sar oda kampel te kerel le džuvľenge, save phenen, hoj lašaren le Devles.

11E džuvľi cichones mi sikľol savora pokoraha.

12La džuvľake na domukav te sikavel, aňi te ľidžal le muršes, ale mi avel čhit.

13Bo o Adam sas stvorimen ešebno a paľis e Eva.

14Aňi o sap na klaminďa le Adam, ale la džuvľa; oj kerďa o binos.

15Ale e džuvľi ela zachraňimen prekal oda, hoj anela pro svetos le čhavoren, te ačhela andro pačaben, kamiben, sentňipen the zľikeriben.

3

Pal ola, save ľidžan e khangeri

1Kala lava hin čačipen: Te vareko kamel te ľidžal o zboros, mangel peske lačhi buči.

2Oda, ko ľidžal o zboros, mušinel te dživel avke, hoj te na el pre leste so te phenel, murš jekha džuvľakero, strižbo, goďaver the rajikano, savo presikavel e pačiv le hoscenge a džanel te sikavel avren.

3Ajso manuš nane pijakos, aňi maribnaskero, ale kovlo, a nane ajso, savo pes na choľarel sig aňi na izdral pal o love.

4Ov hin ajso, savo mištes ľidžal peskero kher a sikavel le čhaven, hoj les te šunen a te den pačiv.

5Ale te vareko na džanel te ľidžal peskero kher, sar pes paľis starinela pal e khangeri le Devleskeri?

6Oda, ko ľidžal e khangeri, našťi avel terno andro pačaben, hoj te na ačhel barikano a te el odsudzimen avke sar o beng.

7Ale musaj pal leste te džal o lačho hiros the le manušendar, save na pačan, hoj te na perel andre ladž a peľahas le bengeske andre pasca.

Pal o dijakona

8Avke the o dijakona mušinen te dživel pačivales a mušinen te doľikerel peskero lav. Našťi aven ajse, save pijen but mol, abo hine izdrade pal o love,

9ale ajse, save o čačipen le pačabnaskero ľikeren andro žužo svedomje.

10No the on mi aven ešeb (peršo) probaľimen avri (skušimen avri) a paľis, sar pre lende na ela so te phenel, šaj keren e dijakonoskeri buči.

11Avke the lengere romňija te aven lačhe, na pľetkarki, ale strižbe the pačivale andre savoreste.

12Le dijakonen mi el ča jekh romňi a mi džanen mištes te ľidžal peskere čhaven the peskere khera.

13Bo pal ola, save mištes keren e dijakonoskeri buči, džal o lačho hiros a šaj vakeren bi e dar pal o pačaben andro Ježiš Kristus.

O baro garuďipen

14Pisinav tuke kada ľil, ale pačav, hoj sig ke tu avava.

15No, te avľomas nasig, kamav, hoj te džanes, sar pes kampel te ľikerel andre le Devleskero kher, so hin e khangeri le džide Devleskeri, o slupos the o zoralo zaklados le čačipnaskero.

16Savore viznavinen, hoj baro garuďipen hin andre oda, so pačas:

O Kristus avľa andro ťelos,

o Duchos sikaďa pre leste, hoj hino le Devleske pre dzeka,

o aňjela les dikhle,

sas vakerdo pal leste maškar o narodi,

andro svetos andre leste pačanďile

a sas ilo upre andre slava.

4

Pal o falošna učiťeľa

1O Duchos phenel igen žužes, hoj andro posledna časi oddžana varesave džene le pačabnastar a ľikerena pes le klamišagoskere duchendar the le demonengere sikavibenendar.

2Kada sikaviben avel le dujemujengere manušendar, save klaminen a na šunen imar peskero svedomje, sar te uľahas avrilabardo.

3Kala manuša sikaven, hoj nane mištes te džal romeste, a zakazinen te chal varesave chabena, so o Del kerďa, hoj len paľikeribnaha te chan ola, save pačan a prindžaren o čačipen.

4Ale savoro, so o Del kerďa, hin lačho a ňič na kampel te odčhivel het, te pes prilel paľikeribnaha.

5Bo o chaben pes sentňarel le Devleskere laveha the la modľitbaha.

6Te kada sikaveha le phralen, aveha lačho služobňikos le Ježišoske Kristoske, avribarardo le pačabnaskere lavenca the le lačhe sikavibnaha, savestar tut dži akana ľikerehas.

O lačho služobňikos le Ježišoskero

7Ale ola bijedevleskere paramisa ma prile, ale sigeder tut zoraľar andro sentno dživipen anglo Del.

8Bo te zoraľares tiro ťelos, oda anel ča frima chasna, ale o sentno dživipen anel chasna the andre kada dživipen the andre oda dživipen, so avela.

9Kala lava hin čačipen a šaj len te prilel a te pačal.

10Vašoda keras buči a trapinas pes, bo mukas pes pro džido Del, savo hino Spasiťeľis savore manušenge, no mek buter olenge, save pačan.

11Kada prikazin a sikav.

12Ma domuk, hoj tut vareko te dikhel tele vaš oda, bo sal terno. Ale av priklados, so mištes sikavel avrenge, sar pes kampel te ľikerel andro lav, dživipen, kamiben, pačaben the žužipen.

13Medik me avava, gen o Lav, zoraľar a sikav avren.

14Ma zamuk oda duchovno daros, so hin andre tu a sas tuke dino le prorocke laveha, sar o starši pre tu thode peskere vasta.

15Kala veci ker a muk tut andre oda, hoj savore manuša te dikhen, sar džas dureder andro pačaben.

16Merkin pre tu the pre tiro sikaviben; ačh andre oda! Bo te kada kereha, zachraňineha tut a the olen, save tut šunen.

5

O vdovi, phuredere the otroki

1Le phuredere manušeske ma dovaker zoraha, ale dovaker leske sar dadeske, le ternederenge sar phralenge,

2le phuredere džuvľenge sar dajenge a le ternedere džuvľenge sar pheňenge, andre savoro žužipen.

3De pačiv le vdoven, save hine čačes vdovi.

4Bo te hin varesava vdova čhave abo vnučata, on pes ešeb (peršo) mi sikaven te avel pobožna andre peskero kher oleha, hoj den pale o lačhipen le dajenge the le dadenge, bo oda hin šukares anglo Del.

5E čači vdova, savi hiňi korkori a nane la ňiko, pes zmukel pro Del a rat-džives hiňi andro modľitbi the mangipena.

6Ale ajsi vdova, savi dživel rozmukles, hiňi muľi, choc dživel.

7Prikazin lenge kada, hoj ňikas pre lende te na el so te phenel,

8bo te pes vareko na starinel pal peskere pašutne a na mek pal peskeri famelija andral peskero kher, akor zaprinďa o pačaben a hino goreder sar o napačabnaskere.

9Rachinel pes vdovake odi, savake hin buter sar šovardeš (60) berš a sas ča jekhvar veraduňi

10a džal pal late o lačho hiros, hoj kerelas o lačhipen, bararďa avri le čhaven, prilelas le hoscen, thovelas (omorelas) o pindre le sentnenge, pomožinelas olenge, save hine andro pharipen, a kamelas te kerel savoro lačhipen.

11Ale ma rachin le ternedere vdoven, bo sar len cirdela te džal romeste, šaj pes visaren le Kristostar

12a anen pre peste o sudos, bo na doľikerde oda ešebno lav, so les dine.

13A mek ke oda ča sikľon ňič te na kerel, ča te phirel kher kherestar a na ča, hoj na keren ňič, ale paš oda vakeren pal oda, so lenge na kampel, keren o pľetki a thoven pes andre savoreste.

14Vašoda kamav, hoj o terneder vdovi te džan romeste, te el len čhave a te starinen pes pal peskere khera, bo oleha na domukena olenge, save pre amende džan, hoj pal amende te vakeren namištes.

15Bo varesave vdovi pes imar visarde pale a džan pal o satan.

16Te varesava pačabnaskera džuvľa hin vdova andre lakeri famelija, mi starinel pes pal late, hoj te na el pre khangeri o starišagos, hoj e khangeri pes te starinel pal ola, save hine čačes vdovi.

17Le staršen, save mištes ľidžan e khangeri, kampel te del duvar ajci pačiv; no mek buter olen, save služinen andro lav a sikaven.

18Bo hin pisimen:

“Na phandeha o piskos la gurumňake, savi kerel buči, hoj te na chal”; a: “Oda, ko kerel buči, zasogaľinel (zaslužinel) peske o počiňiben.”

19Te tuke phenela vareko vareso pre oda, ko ľidžal o zboros, ma prile oda, te nane duj abo trin švedki.

20Olen, save keren bini, karhin anglal savoredženende, hoj pes te daran the okla džene.

21Mangav tut anglo Del, anglo Ježiš Kristus the anglo avrikidle aňjela, hoj tut te ľikeres pal kada a te aves čačipnaskero ko dojekh a te na kides tuke avri ňikaskeri sera.

22Ma thov pre ňikaste sig o vasta a te na chal tut ňič avrengere binenca. Ľiker tut, hoj te aves žužo.

23Ma pi imar ča paňi, ale pi po sikra the mol, bo furt tut dukhal e džombra a furt sal nasvalo.

24Varesave dženengere bini igen dičhol a džan anglal lende pro sudos, aver dženengere bini pes sikavela, sar ela o sudos.

25Avke the o lačhe skutki igen dičhol a te len mek na dičhol, našťi ačhena garude.

6

1Savore manuša, save hine otroka, mi presikaven peskere rajenge savori pačiv, hoj ňiko te na dikhel tele o lav le Devleskero the amaro sikaviben.

2Ola manuša, kas hin pačabnaskere raja, te na sikaven lenge frimeder pačiv vašoda, hoj hine phrala. Mi služinen lenge mek feder, bo ola, kaske služinen, hine pačabnaskere a on len kamen. Kada sikav a prikazin.

O falošno sikaviben the čačo barvaľipen

3Te vareko sikavel avres a na ľikerel pes le saste lavendar, so phenďa amaro Raj o Ježiš Kristus, aňi le sikavibnastar pal o pačabnaskero dživipen,

4ajso manuš peske pal peste but gondoľinel a na džanel ňič – furt pes kamel te vesekedinel a kerel pes pro lava. Olestar avel e zavisť, o vesekedišagi, o džungale vakeribena the o nalačho gondoľišagos pal aver

5a furt pes vesekedinen o manuša, save namištes gondoľinen a savenge chibaľinel o čačipen, a save peske gondoľinen, hoj o dživipen le Devleha hin o drom ko love.

6He, hin le manušes but barvaľipen olestar, hoj služinel le Devleske, te hino spokojno oleha, so les hin.

7Bo ňič peha pro svetos na anďam a ňič peha pal o svetos aňi našťi las,

8ale te amen hin o chaben the o uraviben, oleha avas spokojne.

9Ola, save kamen te barvaľol, peren andro pokušeňje, andre pasca the andro but nagoďaver the nalačhe žadosci, so doanen le manušen andro meriben a zňičinen len.

10Bo o kamiben ko love hin o koreňis savore nalačhipnaske. Varesave džene andre oda pele, odgele le pačabnastar a kerde korkore peske but dukha.

Te marel pes o lačho mariben

11Ale tu, manušeja le Devleskero, denaš kajse vecendar a dža pal oda, so hin čačipnaskero, pal o dživipen, so hin le Devleske pre dzeka, pal o pačaben, kamiben the avriľikeriben a hoj te el kovlo ke aver džene.

12Mar tut o lačho pačabnaskero mariben a chude mištes o večno dživipen, andre savo salas vičimen akor, sar phenďal o lačho viznaňje anglo but švedki.

13Prikazinav tuke anglo Del, savo del savoreske o dživipen, the anglo Ježiš Kristus, savo phenďa avri o lačho viznaňje anglo Pontsko Pilat:

14Doľiker oda, so tuke phenďom pačivalones the žužes, medik pes na sikavela amaro Raj o Ježiš Kristus.

15Ov pes sikavela andro časos, so diňa o Del, savo hino korkoro požehňimen Raj, o Kraľis le kraľengero the o Raj le rajengero.

16Jekh ov, o Del, šoha (ňikda) na merel a bešel andro svetlos, kaj ňiko našťi džal; ňisavo manuš les šoha na dikhľa a aňi les našťi dikhel. Leske mi džal e pačiv the e večno zor! Amen.

17Le barvalenge andre kada svetos phen, hoj pes te na ľidžan upre a te na pes muken pro barvaľipen, so nane isto, ale hoj len te el o užaripen (naďej) pro džido Del, savo amen del barvales sa, so amenge kampel pro bachtalo dživipen.

18Prikazin lenge, hoj te keren o lačhipen, te barvaľon andro lačhe skutki, te aven ščire a te džanen pes te rozulavel avrenca.

19Kavke peske skidena o barvaľipen, so hin o lačho zaklados andre oda časos, so avela, hoj te dochuden oda čačo dživipen.

20Timoteus, doľiker oda, so tuke sas dino le Devlestar. Obdža a ma šun olen, save vakeren o bijedevleskere diline lava a phenen pre ola lava, hoj oda hin o prindžaripen.

21Oda nalačho sikaviben zachudľa varesave dženen a našade peskero pačaben.

O lačhipen (milosť) tumenca!

Amen.