O Ľil Le

ŽIDENGE

1

O Del prevakerďa prekal peskero Čhavo

1Varekana čirla o Del vakerelas ke amare dada buterval the but sposobenca prekal o proroka,

2ale akana andre kala posledna dživesa prevakerďa prekal peskero Čhavo, saveha stvorinďa sa, so hin pro ňebos the pre phuv, a ačhaďa les sar ďeďičos savoreske.

3Le Devleskeri slava avel avri le Čhastar a hino ipen ajso sar o Del. Ov savoro ľikerel peskere zorale laveha. Sar dokerďa oda, hoj obžužarďa le manušen le binendar, bešľa peske andro ňebos pal e čači (pravo) sera le Nekzoraledere Devleske.

O Čhavo hino bareder sar o aňjela

4Ov ačhiľa bareder sar o aňjela, avke sar o nav, so les o Dad diňa, hin bareder sar lengero.

5Se o Del šoha (ňikda) na phenďa ňisave peskere aňjeloske:

“Tu sal miro Čhavo, adadžives ačhiľom tiro Dad.”

A na phenďa lenge:

“Me avava leskero Dad a ov ela miro Čhavo.”

6A sar o Del bičhaďa andro svetos peskere jekhore Čhas, phenďa:

“Savore aňjela mušinen anglal leste te banďol.”

7Pal o aňjela o Del phenel:

“Ov kerel peskere aňjelendar balvaja a peskere služobňikendar jagale jaga.”

8Ale pal o Čhavo phenďa:

“Tiro tronos, ó, Devla, hino furt pro furt a kraľineha čačipnaskere žezloha!

9Zakamľal tut andro čačipen a našťi avri ačhes o nalačhipen, vašoda tut o Del, tiro Del, pomakhľa le olejoha pro radišagos buter sar olen, ko hine tuha.”

10Ov the phenďa:

“Tu, Rajeja, anglal savoreste kerďal e phuv a tire vastenca kerďal o ňebos.

11On našľona a sa phurona sar o uraviben, ale tu aveha furt.

12Tu len zapačareha sar o plašťos a čerinena pes sar o gada, ale tu sal furt jekh a tire berša šoha na preačhena.”

13Se o Del na phenďa ňisave aňjeloske:

“Beš tuke pal miri čači (pravo) sera, medik tuke na thovava tire ňeprijaťeľen tel o pindre.”

14Akor ko hine o aňjela? On savore hine o duchi, save služinen, a hine bičhade le Devlestar te služinel le manušenge, save prilena o spaseňje.

2

O baro spaseňje

1Vašoda mušinas mek zoraleder te ľikerel oda, so šunďam, hoj te na oddžas varekaj avrether.

2Se o lav, so sas vakerdo prekal o aňjela, pes imar sikaďa sar čačipen a sako, ko les na doľikerelas abo na šunelas, chudelas oda, so peske zasogaľinelas (zaslužinelas).

3Akor, sar amen denašaha, te odčhivaha kajso baro spaseňje? O Raj chudľa ešebno (peršo) te vakerel avri pal oda spaseňje a ola, save les šunde, amenge svedčinenas, hoj oda hin čačipen.

4The o Del svedčinelas pal oda spaseňje avke, hoj kerelas všelijake zorale zazraki the znameňja a delas peskere Duchos avke, sar ov kamelas.

O Ježiš amen anel ko spaseňje

5Bo o Del na diňa tel e zor le aňjelenge oda svetos, so avela a pal savo amen vakeras.

6Vareko pal oda kavke svedčinelas andro Lav:

“So hino o manuš, hoj les leperes, abo o čhavo le manušeskero, hoj tut pal leste starines?

7Kerďal lestar pro sikra cikneder sar o aňjela, diňal les e slava the e pačiv sar koruna

8a savoro thoďal tel leskere pindre.”

Savoro leske diňal a na mukľal ňič, so leske na uľahas poddino. Ale akana mek na dikhas, hoj leske hin savoro poddino.

9Akana dikhas, hoj o Ježiš – savo sas pro cikno časos kerdo cikneder sar o aňjela a muľa prekal o baro lačhipen (milosť) le Devleskero vaš sakoneste – chudľa e slava the pačiv sar koruna vašoda, bo cerpinďa the muľa.

10Sas mištes, hoj o Del – ko stvorinďa savoro a prekal kaste savoro hin – prekal o dukha kerďa dokonales Oles, kastar avel o spaseňje, hoj te lel but čhaven andre slava.

11Bo the Ov, savo sentňarel le manušen, the on, save hine sentňardo, hine jekhe Dadestar. Vašoda pes o Ježiš na ladžal len te vičinel phralale,

12sar phenel le Devleske:

“Vakerava pal tiro nav maškar o phrala a lašarava tut andre khangeri.”

13Pale phenel:

“Me man mukava pro Del.”

A pale:

“Kade som le čhavenca, save man diňa o Del.”

14Sar le čhaven hin ťelos masestar the ratestar, avke the o Ježiš avľa andre ajso ťelos sar manuš, hoj peskere meribnaha te zňičinel le benges, saves sas zor upral o meriben.

15Avke oslobodzinďa olen, save calo peskero dživipen sas zaphandle sar otroka andre dar le meribnastar.

16Se o Ježiš na avľa te pomožinel le aňjelenge, ale le Abrahamoskere potomkenge,

17vašoda mušinďa te ačhel andre savoreste ajso sar leskere phrala, hoj te el lačhejileskero the verno Nekbareder Rašaj anglo Del, hoj len te cinel avri le binendar.

18Akana, hoj korkoro cerpinelas, sar sas pokušimen, šaj pomožinel olenge, save hine pokušimen.

3

O Ježiš hino bareder sar o Mojžiš

1Mire sentna phralale, save san vičimen le Devlestar, dikhen pro Ježiš – pro apoštolos the Nekbareder Rašaj amare pačabnaske.

2Ov hino verno Oleske, ko les andre oda ačhaďa, avke sar o Mojžiš sas verno andre calo kher le Devleskero.

3Le manušes, savo ačhavel o kher, hin bareder pačiv sar ole kheres, avke the o Ježiš peske zasogaľinel (zaslužinel) bareder pačiv sar o Mojžiš.

4Bo dojekh kher mušinel vareko te ačhavel a oda, ko ačhaďa savoro, hin o Del.

5The o Mojžiš sas verno andre calo kher le Devleskero sar služobňikos a svedčinelas pal o lava, so o Del pozneder kamľa te vakerel.

6Ale o Kristus hino verno sar o Čhavo upral leskero kher. A leskero kher sam amen, te doľikeraha zoraha o pačaben the užaripen (naďej), saveha pes lašaras.

O odpočinkos prekal le Devleskere manuša

7Vašoda, avke sar phenel o Sentno Duchos:

“Adadžives, te šunďanas Leskero hangos,

8ma phanden andre tumare jile, sar oda kerenas ola džene, save pes vzburinde andro džives, sar pokušinenas le Devles pre pušťa,

9akor, sar tumare dada man furt probaľinenas (skušinenas), choc saranda (40) berš dikhenas oda, so keravas.

10Vašoda ačhiľom choľamen pre oda pokoleňje a phenďom: ‘Furt hine le jileha avrether a mire droma na prindžarde.’

11Avke andre choľi diňom lav: ‘Čačes na džana andre miro odpočinkos!’ ”

12Den pozora, phralale, hoj te na el varekas tumendar nalačho the napačabnaskero jilo a te na pes visarel le džide Devlestar.

13Ale sako džives tumen zoraľaren jekh avres, medik hin časos, so pes vičinel “adadžives”, hoj le klamišagoha ňikaske o binos te na zaphandel andre o jilo.

14Se amen keras e buči jekhetane le Kristoha, ale ča akor, te zoraha doľikeraha dži ostatkos oda pačaben, so amen sas anglunestar.

15Hin phendo: “Adadžives, te šunďanas Leskero hangos, ma phanden andre tumare jile, sar oda kerenas ola džene, save pes vzburinde.”

16Ko sas ola manuša, save šunde le Devleskero hangos a vzburinde pes? Či na sas oda ipen ola džene, saven o Mojžiš ľigenďa avri andral o Egipt?

17Pre kaste o Del chalas choľi saranda (40) berš? Pro manuša, save kerenas o bini a lengere ťela mule avri pre pušťa.

18Kaske o Del diňa lav, hoj na džana andre leskero odpočinkos? Či na olenge, save les na kamenas te šunel?

19Avke dikhas, hoj našťi gele andre, bo na pačanas.

4

1Kampel amenge te del pozora, hoj te na vareko amendar zaačhel, medik ľikerel kada lav, so o Del amen diňa, hoj pes del te džal andre leskero odpočinkos.

2Se the amenge pes vakerelas o evaňjelium avke sar the lenge, ale lenge na pomožinďa oda lav, so šunde, bo choc les šunde, na priile les pačabnaha.

3Andro odpočinkos džas amen, save pačanďiľam, avke sar phenďa:

“Avke andre choľi diňom lav: ‘Čačes na džana andre miro odpočinkos!’ ”

Phenďa oda, choc leskeri buči imar hiňi dokerďi akorestar, kanastar hin stvorimen o svetos,

4bo pal o eftato džives hin varekaj pisimen kavke:

“O Del peske odpočovinďa eftato džives savore peskere bučendar.”

5A kade pale:

“Čačes na džana andre miro odpočinkos!”

6Ola, save šunde ešebnovar (peršovar) o evaňjelium, na gele andro odpočinkos, bo les na kamenas te šunel. Avke hin ade aver džene, save šaj džan andre,

7a o Del pale del aver džives a vičinel les “adadžives”, te pal o but berša phenel prekal o David, avke sar imar sas phendo:

“Adadžives, te šunďanas Leskero hangos, ma phanden andre tumare jile!”

8Bo te len o Jozua anďahas andro odpočinkos, o Del imar na vakerďahas pal aver džives.

9Avke mek ačhel o Šabbatoskero odpočinkos prekal le Devleskere manuša,

10bo oda, ko geľa andre leskero odpočinkos, peske odpočovinďa peskere bučendar, avke sar o Del peskerendar.

11Vašoda keras sa prekal oda, hoj te džas andre oda odpočinkos, hoj ňiko amendar te na doperel avke sar on, save les na kamenas te šunel.

12Bo o Lav le Devleskero hino džido the zoralo, ostreder sar e šabľa, so čhinel pal soduj seri. Predžal dži ode, kaj pes rozulavel e duša le duchostar a o klubi le špikendar a sikavel oda, so peske gondoľinas andro jilo a so kamas.

13A nane ňič stvorimen, so uľahas garudo anglal leste. Savoro hin le Devleske phundrado a sa dičhol anglo jakha Oleske, kaske jekhvar phenaha, sar dživahas, so kerahas a soske.

O Ježiš – o čačo Nekbareder Rašaj

14Vašoda ľikeras zoraha o pačaben, so viznavinas. Bo hin amen o Nekbareder Rašaj, savo geľa andro ňebos dži paš o Del – o Ježiš, o Čhavo le Devleskero.

15Bo nane amen Nekbareder Rašaj, savo na achaľol amare slabišagenge, ale hin amen ajso, savo sas pokušimen andre savoreste avke sar amen, ale na kerďa ňisavo binos.

16Vašoda šaj avas pačabnaha anglo tronos le Devleskero, bo ode hin o lačhipen (milosť). Ode chudaha o lačhejileskeriben a arakhaha o lačhipen (milosť) ipen akor, sar amenge oda kampela.

5

1Dojekhe nekbaredere rašas kidel avri o Del le manušendar a ačhavel les andre peskeri služba prekal o manuša, hoj te anel o dari the o obeti vaš o bini.

2Vašoda, hoj the les hin slabišagi, šaj el kovlejileskero ke ola manuša, saven nane prindžaripen a hine odcirdle avrether.

3Vašoda ov mušinel te anel o obeti na ča vaš le manušengere bini, ale the vaš peskere.

4Ňiko korkoro peske našťi lel odi pačiv, bo ča o Del kidel avri le nekbareder rašaj, avke sar kidňa avri le Aron.

5Avke aňi o Kristus peske na iľa korkoro odi pačiv, hoj ačhela Nekbareder Rašaj, ale o Del leske phenďa:

“Tu sal miro Čhavo, adadžives ačhiľom tiro Dad.”

6A sar pre aver than phenel:

“Tu sal rašaj pro furt avke sar o Melchisedek.”

7O Ježiš andre ola dživesa, sar dživelas pre phuv, le zorale hangoha the le apsenca anelas peskere mangipena the modľitbi Oleske, ko les šaj zachraňinďa le meribnastar. A sas the avrišundo vašoda, bo sas poddino le Devleske.

8Choc ov sas o Čhavo, prekal peskere cerpišagi sikľiľa te šunel le Dades,

9a vašoda, hoj ačhiľa dokonalo, ov hin oda, kastar avel o večno spaseňje prekal savore, save les šunen,

10a o Del pal leste phenďa, hoj hino o Nekbareder Rašaj avke sar o Melchisedek.

Te ačhel andro pačaben

11Diňahas pes pal oda mek but te vakerel, ale phares oda hin te phenel avke, hoj te achaľon, bo san leňive te šunel.

12Pal kajci časos tumen imar šaj uľanas učiťeľa, ale pale tumenge kampel, hoj tumen vareko te sikavel ola ešebne zakladi le Devleskere lavendar. Bo mek furt san ajse, kaske kampel thud a na o zoralo chaben.

13Bo kaske kampel thud, oda mek na achaľol, so hin čačes lačho a so na, bo mek hino čhavoro.

14O zoralo chaben hin prekal o dospele, save sikľonas oleha, so pregele andro dživipen, te rozprindžarel, so hin lačho a so na.

6

1Mukas akana ola ešebne čačipena, so sikľiľam, a džas anglal andro dospelo sikaviben pal o Kristus. Na thovas pale o zakladi – o sikavibena pal o pokaňje andral o mule skutki, pal o pačaben andro Del,

2pal o boľipena, pal oda, sar pes thovel o vasta pro manuša, pal o ušťiben andral o meriben the pal o večno sudos.

3A the ada keraha, te amenge amaro Del domukela.

4Bo ola, save omukle peskero pačaben našťi aven pale ko pokaňje, ola, save imar sas varekana andre le Devleskero svetlos, koštoľinde o ňeboskere dari a priile le Sentne Duchostar,

5a prindžarde o lačho lav le Devleskero a the o zora ole časoske, so avela,

6a paľis the avke odpele andral o pačaben. Olenge pes imar na del, hoj te aven pale ko pokaňje, bo on pale ukrižinen le Devleskere Čhas a anen les avri pre ladž.

7O Del požehňinel odi phuv, so prilel furt o brišind a anel o uľipen, a del chasna olen, save pre late keren buči.

8Ale te anel o koľaka the o kandre (o kraki), na mol ňič a o Del pre late šaj del o košiben a pro ostatkos ela zlabarďi.

9Ale choc kavke vakeras, mire lačhe phralale, pal tumende pačas, hoj tumen san pre oda feder a san pašeder ko spaseňje.

10Se o Del hino čačipnaskero a na bisterel pre tumari buči, aňi pre tumaro kamiben, so presikaďan leskere naveske, sar služinenas le sentnenge a mek furt služinen.

11Ale amen igen kamas, hoj ňiko tumendar te na preačhel te labol pal o Del, ale hoj peske oda te doľikerel dži o ostatkos, hoj pes te ačhen ola veci, pre save pes tumen zmuken.

12Na kamas, hoj te ačhen leňive, ale hoj te aven ajse sar ola, save ľikeren avri a pačan, a oleha te dochuden oda, so tumenge o Del phenďa.

O Del doľikerel peskere lava

13Sar delas o Del le Abraham lav, na sas ňiko bareder, pre kaste iľahas vera, vašoda iľa vera korkoro pre peste.

14A phenďa:

“Čačes tut igen but požehňinava a dava tut but potomken.”

15O Abraham ľikerďa avri a dochudľa oda lav, so leske o Del phenďa, hoj les dela.

16Bo o manuša len vera pre varekaste, ko hin bareder lendar, a e vera zaačhavel oda, pre soste pes našťi dothovenas.

17O Del paše thoďa peskeri vera, bo kamľa te sikavel peskere manušenge, hoj na čerinela oda lav, so len diňa.

18O Del našťi klaminel! Kala duj veci, le Devleskero lav the leskeri vera, pes šoha (ňikda) na čerinena. Amen, save denašľam pes te garuvel paš o Del, las olestar bari zor, hoj pes mištes te chudel le užaripnastar (naďejatar), so hin angle amende.

19Oda užaripen hin prekal amaro dživipen sar e kotva, zoralo the isto, so džal prekal o pochtan le ňeboskere chramoskero dži andro Neksentneder Than.

20O Ježiš ode imar geľa anglal vaš amenge a ačhiľa o Nekbareder Rašaj pro furt avke sar o Melchisedek.

7

O Ježiš the o Melchisedek

1Oda Melchisedek sas kraľis andro foros Salem the rašaj le Nekbaredere Devleske. Sar o Abraham avelas pale andral o mariben, kaj domarďa štare (4) kraľen, o Melchisedek geľa paš leste a požehňinďa les.

2O Abraham les diňa ďesiatka savorestar, so peske anďa andral o mariben. Leskero nav pes ešeb (peršo) prethovel “o Kraľis le Čačipnaskero” a paľis the “o Kraľis le Salemoskero,” so hin “o Kraľis le Smiromoskero.”

3Nane pisimen, ko hino leskero dad či leskeri daj, ov hino bi o rodokmeňos a na džanel pes, aňi kana uľiľa (pes narodzinďa), aňi kana muľa, a sar o Čhavo le Devleskero ačhel rašaske pro furt.

4Dikhen, savo baro hino: O Abraham, o dad amare narodoske, les diňa ďesiatka savorestar, so peske anďa andral o mariben.

5Le Leviskere čhavenge, save prilen e rašajiko služba, sas prikazimen pal o zakonos te prilel o ďesiatki le manušendar andral o Izrael – oda hin peskere manušendar – choc hine tiš o čhave le Abrahamostar.

6Ale o Melchisedek, choc nane andral le Leviskero potomstvos, priiľa e ďesiatka le Abrahamostar a požehňinďa oles, kas o Del diňa o lava.

7A džanas mištes, hoj o bareder požehňinel le ciknederes.

8Ade anen o ďesiatki le rašajenge, save meren, ale ode prilel o ďesiatki o Melchisedek, pal savo hin sveďectvo, hoj dživel.

9Šaj te phenel, hoj prekal o Abraham tiš Levi diňa o ďesiatki, choc korkoro ďesiatki chudelas.

10Se mek sas le Abrahamoske andro ťelos, sar avľa o Melchisedek ke leste.

11O zakonos sas dino le Izraelitenge prekal o Levitengere rašaja. Akana, te le Levitengere rašajiko služba uľahas dokonalo, avke le Aronoskeri rašajiko služba šaj ačhiľahas a imar na kampľahas, hoj te avel aver rašaj, ajso sar o Melchisedek.

12Bo te pes čerinel o rašajipen, mušinel pes te čerinel the o zakonos.

13A Oda, pal kaste pes akana vakerel, hino andral aver kmeňos, andral savo ňiko na služinelas paš o oltaris.

14Se mištes džanas, hoj amaro Raj avel le Judaskere kmeňostar, no o Mojžiš šoha (ňikda) na phenďa, hoj o rašaj avela andral kada kmeňos.

15A akana oda dikhas meksa feder, bo avľa aver rašaj, savo hin sar o Melchisedek.

16Ov na ačhiľa rašaske prekal o prikazaňje le zakonoskero pal leskero rodokmeňos, ale prekal e zor le večno dživipnaskero.

17Se pal leste hin pisimen:

“Tu sal rašaj pro furt avke sar o Melchisedek.”

18Oleha pes zrušinel o purano prikazaňje, bo hino slabo a nane pre chasna.

19Se o zakonos našťi kerďa ňikas dokonales. No akana amen hin feder užaripen (naďej), soha avas pašeder ko Del.

20A paš oda o Del diňa vera. Ole aver džene ačhile rašaja bi e vera,

21ale sar o Ježiš ačhiľa rašaske, o Del diňa paše the e vera a phenďa leske:

“O Raj iľa vera a na lela oda pale: ‘Tu sal rašaj pro furt.’ ”

22A vašoda o Ježiš ačhiľa o ručiťeľis la feder zmluvake.

23Angloda sas but rašaja, bo o meriben lenge na domukelas te ačhel rašajenge pro furt,

24ale le Ježiš hin o rašajipen, so na predžal pre aver, bo dživel pro furt.

25Vašoda šaj dokonales zachraňinel olen, save aven ko Del prekal leste, bo dživel furt a šaj pes vaš lenge privakerel paš o Dad.

26Se oda the kampelas, hoj amen te el ajso Nekbareder Rašaj – sentno, bi o binos, bi e mel, ilo het le binošnendar, upre hazdlo a ačhado upral o ňebi.

27Leske na kampel sako džives te obetinel ešeb (peršo) vaš peskere bini a paľis vaš le manušengere bini, avke sar oda keren o nekbareder rašaja. Se ov oda kerďa jekhvar a pro furt akor, sar obetinďa pes korkores.

28Bo o zakonos ačhavel nekbareder rašajenge le manušen, save nane dokonale, ale e vera le Devleskeri, so avľa pal o zakonos, ačhavel le Čhas, savo hino dokonalo pro furt.

8

O Nekbareder Rašaj la neva zmluvake

1Savorestar, pal soste vakeras, hin nekbuter kada: Hin amen ajso Nekbareder Rašaj, savo peske bešľa pal e čači (pravo) sera le Devleskere tronoske andro ňebos.

2Ov služinel sar o Nekbareder Rašaj andro Neksentneder Than, andro čačo Stanos, so ačhaďa o Raj, a na o manuš.

3Dojekh nekbareder rašaj hino ačhado, hoj te anel o dari the o obeti, vašoda kampelas the leske vareso te obetinel.

4Avke te uľahas pre phuv, aňi na uľahas rašaj, bo hin imar the ajse rašaja, save anen o dari pal o zakonos,

5no on služinen andre ajso than, so ča dičhol avke sar oda, so hin andro ňebos, ale hino ča ciňos olestar. Vašoda, sar kamľa o Mojžiš te kerel o Stanos, phenďa leske o Del: “Dikh, hoj te keres savoro pal o vzoros, so tuke sas sikado pro verchos.”

6No akana chudľa o Ježiš e rašajiko služba, so hiňi bareder sar lengeri, bo odi zmluva, so ov kerďa maškar o Del the maškar o manuša, hiňi feder. Bo o lav, so o Del diňa prekal odi zmluva, hin zoraleder.

7Se te uľahas odi ešebno zmluva bi e chiba, ta akor na kampľahas e dujto.

8Bo o Del lenge priphenel:

“Dikh, aven ajse dživesa, phenel o Raj, hoj kerava le Izraeloskere khereha the le Judaskere khereha e nevi zmluva.

9Na ajsi zmluva, sar kerďom lengere dadenca andre oda džives, sar len iľom vastestar, hoj len te lav avri andral o Egipt, bo on na doľikerde miri zmluva a me len omukľom, phenel o Raj.

10Kada hin e zmluva, so kerava le Izraeloskere khereha andre ola dživesa, so avena, phenel o Raj. Thovava mire zakoni andre lengeri goďi a pisinava len pre lengere jile. Me avava lengero Del a on ena mire manuša.

11A imar ňiko na mušinela te sikavel avres, aňi o phral peskere phrales, le lavenca: ‘Prindžar le Rajes!’ Bo savore man prindžarena, le nekciknederestar dži o nekbareder,

12bo odmukava lenge o nalačhipen a imar buter lengere bini mange na leperava.”

13Sar vakerel pal e nevi zmluva, phenel, hoj e ešebno hiňi imar puraňi a oda, so imar hin purano the phuro, na ľikerela but a sig našľola.

9

O lašariben pre phuv the andro ňebos

1Andre ešebno zmluva sas o pravidla pre sentňi služba le Devleske a sas la pre phuv o Sentno Than.

2Sas kerdo o Stanos, so pes vičinelas o Sentno Than, a andre sas o momeľaris the o skamind, kaj thovenas o mare anglo Del.

3Pal o dujto pochtan sas o than, so pes vičinelas o Neksentneder Than,

4a andre sas o somnakuno kaďidloskero oltaris the e Zmluvakeri Archa, so sas obthoďi pal savore seri le somnakaha a andre sas o somnakuno čaro la mannaha, le Aronoskeri paca, so rozkvitňisaľiľa, the o barune tabli la zmluvakere.

5Upral e archa sas o cherubi la slavakere, so peskere kridli rozcirdle upral oda than, pre savo pes odmukel o bini. No akana na kampel te vakerel pal savore kala veci.

6Sar oda savoro sas kerdo kavke, o rašaja džan furt andre ešebno than a ode služinen,

7ale andre dujto than džal ča o nekbareder rašaj jekhvar beršeste, no ča le rateha, so anel vaš peskere the le manušengere bini, so kerenas a na džanenas, hoj oda hin bini.

8Oleha sikavel o Sentno Duchos, hoj nane phundrado o drom andro Neksentneder Than, medik ačhel o ešebno than.

9Oda hin obrazis pre kada časos, so sikavel, hoj o dari the o obeti, so pes anen, našťi keren dokonalo o jilo ňikaske, ko lašarel le Devles.

10Bo oda hin ča pal o chaben, pijiben a sar pes te morel, so hin ča o avrune, ťelesne prikazaňja, so ľikeren ča dži akor, medik na kerela o Del neve.

11Ale sar avľa o Kristus, avľa sar o Nekbareder Rašaj ole lačhipnastar, so imar hino ade, prekal o bareder the dokonaleder Stanos, so na sas kerdo le manušeskere vasteha a nane andral kada svetos.

12Geľa korkoro peskere rateha – na le rateha le capendar vaj le gurumňorendar – jekhvar a pro furt andro Neksentneder Than a avke dochudľa o večno dživipen prekal amende.

13O rat le capengero the le bikengero a o prachos le labarde gurumňorendar sentňarel olen, save hine melale a žužarel len pro ťelos.

14Te oda hin avke, keci buter o rat le Kristoskero amenge žužarela o svedomje andral o mule skutki! Bo o Ježiš anďa pes korkores sar dokonalo obeta le Devleske prekal e zor le večne Duchoskeri a avke šaj služinas le džide Devleske.

15Vašoda kerďa o Kristus nevi zmluva maškar o manuša the maškar o Del, hoj savore, save sas vičimen le Devlestar, te chuden o večno ďeďictvos, pal savo len o Del diňa lav – bo o Kristus muľa, hoj len te cinel avri le binendar, so kerde, medik sas e ešebno zmluva.

16Ode, kaj hin pisimen e posledno voľa, pes mušinel te presikavel, hoj imar muľa oda, ko les pisinďa.

17Bo e posledno voľa nane pre ňisoste, medik dživel oda, ko la kerďa.

18Vašoda aňi e ešebno zmluva na sas kerďi bi o rat.

19Sar o Mojžiš diňa te džanel savore manušenge savore prikazaňja pal o zakonos, iľa o rat le capengero the le bikengero a mišinďa le paňeha, paľis iľa e ľoľi vlna the o konaricis pal o izopos a pokropinďa o zvitkos the savore manušen

20a phenďa: “Kada hin o rat la zmluvakero, so o Del tumenge prikazinďa.”

21Avke pokropinďa le rateha o Stanos the savore veci, soha pes kerelas e služba le Devleske.

22Andro zakonos pes maj savoro obžužarel le rateha a te nane avričhordo o rat, nane odmukle o bini.

Le Ježišoskeri obeta odlel o binos

23Kampelas kavke te obžužarel ola veci, so hine ča obraza le ňeboskere, ale o ňeboskere veci kampel te obžužarel federe obetenca sar kala.

24Se o Kristus na geľa andro Sentno than, so sas kerdo le vasteha a hino ča o angluno obrazis le čačeske, ale ov geľa dži andro ňebos, hoj pes akana te sikavel anglo Del vaš amenge.

25Aňi na vašoda, hoj pes buterval te obetinel, avke sar o nekbareder rašaj džal sako berš andro Neksentneder Than le rateha, so nane leskero.

26Bo te sas avke, o Ježiš mušinďahas buterval te cerpinel, kanastar sas stvorimen o svetos. Ale ov pes sikaďa akana andro posledna časi (idei) jekhvar a pro furt, hoj pes te obetinel a te zňičinel o binos.

27Avke sar hin dino le manušenge jekhvar te merel a paľis ela o sudos,

28avke the o Kristus pes jekhvar obetinďa, hoj te odlel o bini but manušengere a sar pes dujtovar sikavela, oda imar na ela vašoda, hoj te odlel o binos, ale hoj te spasinel olen, save pre leste užaren.

10

1O zakonos hino ča ciňos ole lačhipnaskero, so avela, ale nane calo the čačo obrazis ole vecenge. Vašoda našťi ole jekhe obetenca, so pes anel furt berš pre beršeste, te kerel dokonalen olen, save aven ko Del.

2Te o manuša, save lašaren le Devles, ulehas jekhvar a pro furt obžužarde peskere binendar, ta imar na šundehas andro jilo, hoj hine binošna, a preačhilehas imar te obetinel.

3Ale ipen o obeti leperen berš pre beršeste le manušenge o bini.

4Bo o rat le capengero the le bikengero šoha (ňikda) našťi odlel o bini.

5Vašoda, sar o Kristus avelas pro svetos, phenďa:

“Obeti aňi dari na kamehas, ale diňal man ťelos.

6Na sas tuke pre dzeka o labarde obeti, aňi o obeti vaš o binos.

7Akor phenďom: ‘Dikh, avav te kerel oda, so tu kames, ó, Devla, avke sar pal ma hin pisimen andro zakonoskero zvitkos.’ ”

8Ešeb phenel:

“Aňi obeti, aňi o dari, aňi o labarde obeti, aňi o obeti vaš o binos na kamehas a na sas tuke pre dzeka,” – choc pes kala obeti anen avke, sar oda phenel o zakonos.

9Paľis phenďa:

“Kade som, avľom te kerel, ó, Devla, oda, so tu kames.”

Prephagel o ešebno, hoj te ačhavel o dujto.

10Vašoda prekal le Devleskeri voľa sam amen savore obžužarde le binendar prekal e ťeloskeri obeta le Ježišoskeri Kristoskeri jekhvar pro furt.

11Dojekh Židoviko rašaj ačhel sako džives te služinel a anel buterval furt pale ola obeti, so šoha našťi odlen o bini.

12No o Kristus anďa jekh obeta vaš o bini pro furt a bešľa peske pal e čači (pravo) sera le Devleske.

13Akorestar užarel, medik leske na ena thode leskere ňeprijaťeľa tel o pindre.

14Bo jekha obetaha kerďa dokonalen furt pro furt olen, save hine oleha sentňarde.

15A the o Sentno Duchos amenge svedčinel pal oda, sar phenel:

16“Kada hin e zmluva, so lenca kerava pal ola dživesa, phenel o Raj. Thovava mire zakoni andre lengere jile a pisinava len andre lengere goďa;

17a pre lengere bini the nalačhipena mange imar buter na leperava.”

18Te hin kavke odmukle o bini, na kampel imar buter vaše obeti.

Te džal pašeder ko Del

19Phralale, akana šaj džas prekal o rat le Ježišoskero bi e dar andro Neksentneder Than,

20pal o nevo the džido drom, so amenge otkerďa prekal o pochtan, so hin leskero ťelos

21a vašoda, hoj amen hin Nekbareder Rašaj upral o kher le Devleskero,

22aven, džas paš o Del čače jileha, savore pačabnaha – le jilenca, so hine obžužarde andral o nalačho svedomje, the le ťelenca, so hine thode (omorde) le žuže paňeha.

23Aven, chudas pes zoraha le užaripnastar (naďejatar), so viznavinas, bo Ov, savo diňa lav, hino verno.

24Starinas pes jekh pal aver, hoj jekh avres te povzbudzinas andro kamiben the lačhe skutki.

25Na omukas amari khangeri, avke sar peske oda vareko sikľiľa te kerel, ale zoraľaren jekh avres buter a buter, se dikhen, hoj oda Džives le Rajeskero hino pašeder.

26Bo te amen kamas te dživel andro binos pal oda, sar imar prindžarďam o čačipen, ta akor imar nane aver obeta vaš amare bini,

27ale šaj ča užaren andre dar o sudos the e bari jag, so zňičinela olen, save pes ačhaven le Devleske.

28Te vareko na doľikerela le Mojžišoskero zakonos a ela pre leste duj abo trin švedki, mušinel te merel a našťi leske presikaven o lačhipen.

29No akana, gondoľinen: Te vareko uštarel pro Čhavo le Devleskero a dikhel tele o rat la zmluvakero, so les obžužarďa, a dophenel le lačhipnaskere (milosťakere) Duchoske, keci bareder trestos peske zasogaľinel (zaslužinel)?

30Se prindžaras oles, ko phenďa:

“Me dava pale, me počinava.”

A pale phenďa:

“O Raj sudzinela peskere manušen.”

31Igen bari dar hin te perel andro vasta le džide Devleske!

32Ma bisteren pre ola ešebne (perše) dživesa, sar avľan andro svetlos a sar pregeľan baro mariben andro cerpišagi.

33Ande tumen andre ladž anglal o manuša a namištes tumenca kerenas a paľis pre aver dživesa zľidžanas o pharipena avrenca, save cerpinenas avke sar tumen.

34Cerpinenas jekhetane le bertenošenca a sar tumenge ile o barvaľipen, radišagoha oda zľidžanas, bo džanenas, hoj tumen hin vareso feder, so ačhela pro furt.

35Vašoda džan dureder bi e dar, bo te ľikerena avri, užarel tumen baro počiňiben.

36Kampel tumenge te ľikerel avri, hoj te keren oda, so kamel o Del, hoj te chuden lestar o ďeďictvos.

37Bo hin pisimen:

“Imar ča sikra, sikrica a avela Oda, kaske kampel te avel, a na avela nasig.

38Miro čačipnaskero manuš dživela le pačabnastar, ale te džala palal, na ela mange pre dzeka.”

39Ale amen na sam o manuša, save džan palal a meren, ale o manuša, save pačas, a sam spasimen.

11

Pal o pačaben

1O pačaben hin te avel peske isto pal ola veci, pre save pes mukas, a te avel presvedčimen pal ola veci, so pes na dikhel.

2Amare phure dada sas le pačabnaha pre dzeka le Devleske.

3Le pačabnaha achaľuvas, hoj o ňebos the e phuv sas stvorimen le Devleskere laveha avke, hoj olestar, so na dičhol, hino kerdo oda, so dičhol.

4Le pačabnaha anďa o Abel le Devleske feder obeta sar o Kain. Prekal o pačaben chudľa o sveďectvo, hoj hino čačipnaskero, bo leskere dari sas le Devleske pre dzeka. A choc hino imar mulo, furt vakerel prekal o pačaben.

5Le pačabnaha sas o Enoch ilo upre, hoj te na dikhel o meriben. Na arakhle les, bo o Del les iľa upre. Mek angloda, sar sas upre ilo, sas svedčimen pal leste, hoj hino le Devleske pre dzeka.

6Bi o pačaben našťi avas pre dzeka le Devleske, bo oda, ko avel ko Del, mušinel te pačal, hoj o Del hin a hoj počinela pale olenge, save les roden.

7Sar leske o Del diňa te džanel oda, so mek pes na dičhol, o Noach le pačabnaha šunďa a ačhaďa o korabos, hoj te zachraňinel peskera famelija. Le pačabnaha odsudzinďa o svetos a chudľa le Devlestar o spravodľišagos, so avel le pačabnastar.

8Le pačabnaha o Abraham šunďa le Devles, sar les vičinďa, hoj te džal avri andral peskeri phuv pre oda than, so leske o Del kamľa te del. Geľa bi oda, hoj te džanľahas, kaj džal,

9a le pačabnaha dživelas sar cudzincos andre odi phuv, so o Del phenďa, hoj leske dela. Dživelas andro stani; avke sar o Izak the o Jakob, save tiš chudle oda lav le Devlestar.

10Bo užarelas o foros le zorale zakladenca, so naplaňinďa the ačhaďa o Del.

11Le pačabnaha the e Sara, sava našťi uľa čhave, chudľa zor te ačhel khabňi, choc sas imar phuri. Bo pačalas, hoj o Del šaj kerel oda, so lake phenďa.

12Vašoda jekhe muršestar, le Abrahamostar, savo imar sas maj mulo, uľile (pes narodzinde) ajci but potomki, keci hin o čercheňa pro ňebos the e poši paš o moros, so pes aňi na del te zrachinel.

13Kala savore mule andro pačaben bi oda, hoj te chudlehas le Devlestar oda, so lenge phenďa, hoj len dela, ale ča dural oda dikhenas a radisaľonas oleske. Viznavinenas, hoj ča predžan pal e phuv sar cudzinci a nane ade khere.

14Ola, save avke vakeren, sikaven, hoj roden peskeri phuv.

15Se te gondoľindehas pre odi phuv, andral savi avle avri, mek šaj gelehas pale.

16Ale on radisaľon pre feder phuv, pre ňeboskeri phuv. Vašoda pes aňi o Del na ladžal te vičinel lengero Del, se pririchtinďa lenge o foros.

17Le pačabnaha obetinďa o Abraham le Izak, sar sas probaľimen (skušimen) le Devlestar. Sas pririchtimen te obetinel peskere jekhore čhas, choc ov sas oda, kas o Del diňa lav,

18sar leske phenďa: “Andral o Izak avela tiro potomstvos.”

19O Abraham achaľolas avke, hoj le Devles sas zor les te uštavel andral o meriben. A oda sas avke, sar te o Del diňahas pale le Abrahamoske le Izak andral o meriben.

20Le pačabnaha požehňinďa o Izak le Jakob the le Ezav andre oda, so avela.

21Le pačabnaha o Jakob, sar imar merelas, požehňinďa savore Jozefoskere čhaven a zmukľa o šero pre paca, sar lašarelas le Devles.

22Le pačabnaha o Jozef phenďa sigeder, sar merelas, hoj le Izraeloskere čhave džana avri andral o Egipt, a phenďa lenge so te keren leskere kokalenca.

23Le pačabnaha garuvenas le Mojžišoskeri daj the dad le Mojžiš trin čhon pal oda, sar uľiľa (pes narodzinďa), bo dikhenas, hoj o čhavoro hino šukar, a na daranas pes le Faraonoskere rozkazistar.

24Le pačabnaha o Mojžiš, sar bariľa avri, na kamľa, hoj les te vičinen čhavo le Faraonoskera čhakero.

25Radeder peske kidňa avri te cerpinel le Devleskere manušenca, sar te radisaľol pro cikno časos le binostar.

26Te el pre ladž vaš o Kristus sas prekal leste feder sar o barvaľipen andral o Egipt, bo dikhelas anglal pre peskero počiňiben.

27Le pačabnaha omukľa o Egipt a na daralas pes le kraľiskera choľatar, ale ľikerďa avri avke, sar te dikhľahas le Devles, saves našťi te dikhel.

28Le pačabnaha doľikerďa e Patraďi a pokropinďa o vudara le rateha, hoj te na murdarel o meribnaskero aňjelos le Izraelitengere ešebne (perše) čhavoren.

29Le pačabnaha pregele prekal o Lolo moros sar pal e šuki phuv a sar oda kamle te kerel the o Egipťana, takoj tašľile.

30Le pačabnaha pele o muri le Jerichoskere, sar pašal lende efta džives phirenas.

31Le pačabnaha na muľa e lubňi e Rachab olenca, save na kamenas le Devles te šunel, bo priiľa šukares olen, save avle te predikhel e phuv.

32A mek so te phenel? Se imar man nane kana te vakerel pal o Gideon, Barak, Samson, Jeftah, David a Samuel the pal o proroka,

33save le pačabnaha domarenas o kraľišagi, kerenas o spravodľišagos a dochudenas o lava, so len o Del diňa. Le pačabnaha le ľevenge phandenas andre o piski,

34murdarde andre o bare jaga a zachraňinde pes le ňeprijaťeľengere šabľendar. Sas slaba, ale ačhenas zorale, zoraľonas andro maribena a roztradenas avre narodengere armadi.

35Le pačabnaha o džuvľa chudle peskere mule pašutnen uštaden pale andral o meriben. Aver manuša sas mučimen, ale na kamle te el premukle, bo kamenas te chudel feder ušťiben andral o meriben.

36Aver sas asade avri, marde len le bičoha a ke oda sas andro lanci andre bertena.

37Murdarenas len le barenca the le šabľenca a prečhingerenas len. Aver phirenas upre tele urde andro bakrane the kozakere cipi – na sas len sostar te dživel, džanas pre lende a dukhavenas len.

38On sas ajse manuša, saven peske o svetos na zasogaľinďa (na zaslužinďa), save bludzinenas pro pušťi, pro verchi, andro jaskiňi the andro cheva andre phuv.

39A on savore, choc pes presikade andro pačaben, mek na dochudle oda, so lenge o Del phenďa, hoj len dela,

40bo o Del pririchtinďa prekal amende vareso feder: Kamel, hoj on ča jekhetane amenca te ačhen dokonale.

12

O Del bararel avri peskere čhaven

1Vašoda, te hin amen ajci but švedki, save hine pašal amende sar ajsi bari chmara, čhivas pal peste tele savoro, so amen cirdel tele, the o binos, so amen phandel andre a ľikeras avri andro denašiben, so hin angle amende.

2Dikhas pro Ježiš, ko zachudľa a dokerel amaro pačaben. Ov precerpinďa o meriben pro kerestos a pregeľa bara ladžaha, bo džanelas, hoj pre leste užarel baro radišagos, a paľis peske bešľa pal e čači (pravo) sera le Devleskere tronoske.

3Gondoľinen pre oda, ko zľigenďa kajci nalačhe lava le binošnendar, so džanas pre leste, hoj tumen te na podden a te na slabisaľon pro duchos.

4Bo mek tumen na marenas le binoha dži andro rat.

5Bisterďan pro lava, so tumen zoraľaren, a vakeren ke tumende sar ko čhave?

Čhavo miro, sar tut o Raj bararel avri, ma le tuke lokes oda, aňi ma slabisaľuv, akor sar tuke dovakerel.

6Bo kas o Raj kamel, oles bararel zoraha avri a marel sakones, kas prilel sar čhas.

7Ľikeren avri andre oda pharipen, so pre tumende avel vašoda, hoj tumen te bararel avri, bo o Del tumenca avke kerel sar peskere čhavenca. Bo savo dad na bararel zoraha avri peskere čhas?

8Ale te na san avribararde avke, sar hine savore leskere čhave, akor san o kopirdana (kopiľaki) a na san leskere čhave.

9The amare ťelesne dada amen zoraha bararenas avri a ľikerahas peske len, či pes na poddaha buter le duchovne Dadeske, hoj te dživas?

10Amare dada amen zoraha bararenas avri, medik samas čhavore, avke sar peske on gondoľinenas, hoj hin mištes. No o Del amen bararel avri pre amari chasna, hoj amen te el leskere sentňipnastar.

11Hin čačo, hoj te amen vareko zoraha bararel avri, akor pes amenge oda na dičhol sar vareso, so del o radišagos, ale o pharipen. Ale paľis anel o smirom the o spravodľišagos, so hin pre chasna olenge, kas sikaďa avri.

12Vašoda rovňaren avri o vasta, so hine zmukle tele, the o khoča, so tel tumende izdran,

13a tumare pindre mi phiren pal o rovne droma, hoj oda pindro, so hino bango, te na chučel avri, ale te sasťol avri.

Te na odčhivas le Devleskeri milosť

14Keren sa prekal oda, hoj tumen te el o smirom sakoneha a hoj te dživen o sentno dživipen, bijal savo ňiko na dikhela le Devles.

15Dikhen mištes pre oda, hoj ňiko te na visaľol palal le Devleskere lačhipnastar (milosťatar), hoj te na barol ňisavo kirko koreňis, so anďahas pharipen a musarďahas but dženen.

16Ňiko te na el lubaris aňi bijedevleskero avke sar o Ezav, savo vaš jekh chaben bikenďa peskero pravos, so les sas sar le ešebne (perše) čhas.

17Se džanen, hoj choc paľis kamelas te chudel le dadestar o požehnaňje, sas odčhido a imar pes oda na delas te visarel pale, choc rovibnaha oda kamelas.

18Se tumen na avľan ko verchos, sostar pes o manuš šaj chudel, abo so labolas la jagatar, abo ko kaľipen, ke rat abo ke burka,

19aňi ko hangos la trubakero, aňi ko hangos, so vakerel ajse lava, hoj ola, save les šunde, pes mangenas, hoj imar te na vakerel dureder.

20Bo našťi zľidžanas oda, so pes lenge prikazinelas:

“Te ča o džviros pes chudľahas le verchostar, mušinel te el murdardo le barenca.”

21Oda, so dikhle, sas ajso strašno, hoj o Mojžiš phenďa: “Izdrav a darav man!”

22No tumen avľan ko verchos Sion the ko foros le džide Devleskero, ko ňeboskero Jeruzalem, the ko but ezera aňjela.

23Avľan ko radišagoskero zhromažďeňje le Devleskere ešebne čhavengero, savengere nava hine pisimen andro ňebos. Avľan ko Del, ke savorengero Sudcas, ko duchi le čačipnaskere manušengere, save imar chudle dokonalosť.

24Avľan ko Ježiš, savo anďa e nevi zmluva the ko pokropimen rat, so vakerel feder lav sar o rat le Abeloskero.

25Den tumenge pozora pre oda, hoj te šunen a te na odčhiven oles, ko vakerel! On, save na kamenas te šunel oles, ko lenge pre phuv phenelas le Devleskeri voľa, na denašle, vašoda aňi amen našťi denašaha, te pes visaraha Olestar, ko vakerel andral o ňebos.

26Leskero hangos akor čhalaďa la phuvaha, no akana mek diňa lav:

“Me mek jekhvar čhalavava, na ča la phuvaha, ale the le ňeboha.”

27Oda, hoj phenel “mek jekhvar”, igen mištes sikavel pre oda, hoj ola stvorimen veci, so ena čhalade, ena ile het, hoj te ačhen ča ola veci, so pes našťi čhalaven.

28Vašoda te amen prilas oda kraľišagos, so pes našťi čhalavel, kampel amenge te paľikerel a te lašarel le Devles andre bari pačiv the andre sentňi dar, avke sar ov kamel.

29Bo amaro Del hin e jag, so zlabarel.

13

E služba, so hin le Devleske pre dzeka

1O kamiben maškar o phrala te na preačhel.

2Ma bisteren te prilel le hoscen a te presikavel lenge e pačiv, bo avke vareko priile le aňjelen, choc pal oda na džanenas.

3Gondoľinen the pro bertenoša, avke sar te tumen uľanas lenca andre bertena. A gondoľinen the pre ola, save cerpinen, avke sar te the tumen cerpinďanas lenca.

4Sako peske mi ľikerel o manželstvo andre pačiv. O rom la romňaha peske mi en pačivale, bo le lubaren the olen, save pašľon avre romňijenca, sudzinela o Del.

5Ma dživen avke, hoj tumen te zakamen andro love, a aven spokojne oleha, so tumen hin, bo o Del phenďa:

“Na mukava tut, aňi tut šoha (ňikda) na omukava.”

6Vašoda bi e dar šaj phenas:

“O Raj mange pomožinel a na darava man. So man šaj kerel o manuš?”

7Ma bisteren pre ola, save tumen ľidžanas a vakerenas tumenge o lav le Devleskero. Dikhen pre lengero dživipen, sar dživenas a sar mule, a keren andro pačaben avke, sar on kerenas.

8O Ježiš Kristus hino oda jekh idž, adadžives the furt pro furt.

9Ma den tumen te odlel všelijake avre sikavibenenca. Bo hin mištes, te o jilo hino zoraľardo le Devleskere lačhipnastar (milosťatar) a na ole zakonendar pal o chabena, so nane pre chasna olenge, save oda doľikeren.

10Amen hin o oltaris, pal savo našťi chan aňi o rašaja, save služinen andro Stanos.

11O nekbareder rašaj lel o rat le džvirengero andro Neksentneder Than vaš o bini, ale lengere ťela labaren avri le taboristar.

12Vašoda the o Ježiš cerpinelas avri pal e brana le foroskeri, hoj te sentňarel le manušen peskere rateha.

13Aven džas pal leste avri andral o taboris a zľidžas leha leskeri ladž.

14Bo pre kadi phuv amen nane foros, so ačhela pro furt, ale užaras pre oda, so avela.

15Vašoda, aven, obetinas furt le Devleske e chvalakeri obeta prekal o Ježiš, oda hin o ovocje andral o muj, so viznavinel leskero nav.

16Ma bisteren te kerel o lačhipen the te pomožinel jekh avreske, bo oda hin o obeti, so hin le Devleske pre dzeka.

17Šunen olen, save tumen ľidžan, a podden tumen lenge, bo on pes starinen pal tumare duši a ačhena vaš tumenge anglo Del. Šunen len, hoj oda te keren le radišagoha, a na le rovibnaha, bo oda na ela tumenge pre chasna.

18Modľinen tumen vaš amenge. Amen mištes džanas, hoj amen hin žuže jile, bo andre savoreste pes kamas mištes te ľikerel.

19A mek buter tumen mangav, hoj pes te modľinen vaš ma, hoj sigeder pale te džav ke tumende.

E modľitba the o požehnaňje

20O Del, savo del o smirom a uštaďa amare Rajes le Ježiš andral o meriben, savo hin o baro Pasťjeris le bakrengero prekal o rat, so anďa e večno zmluva,

21mi kerel tumendar ajsen, save kamena te kerel savoro lačhipen, so ov kamel. Mi kerel andre tumende oda, so hin leske pre dzeka, prekal o Ježiš Kristus. Leske mi džal e slava furt pro furt. Amen.

22Na pisinďom tumenge but, phralale, no mangav tumen, hoj te prilen kala lava, so hin pre oda, hoj tumen te zoraľaren.

23Kamav, hoj te džanen, hoj amaro phral o Timoteus sas premuklo. Te avela sigeder, džava ke tumende jekhetane leha.

24Pozdravinen savore tumare vodcen the savore sentnen. O phrala andral e Italija tumen pozdravinen.

25O lačhipen (milosť) le Devleskero mi el tumenca savorenca!