Le Pavloskero Ešebno Ľil Le

TESALONIČANENGE

1

Ašarel lengero pačaben

1O Pavol, o Silvan the o Timoteus pisinas le manušenge andro foros Tesalonika, la khangerake, so hiňi andro Del amaro Dad the andro Raj Ježiš Kristus: O lačhipen (milosť) the o smirom tumenge!

2Amen paľikeras le Devleske vaš tumenge savorenge furt, sar tumen leperas andre amare modľitbi.

3Na preačhas te leperel anglo Del amaro Dad tumari buči, so keren le pačabnastar, tumari služba andro kamiben the oda, savo zoralo hin tumaro užaripen (naďej) andre amaro Raj Ježiš Kristus.

4Amen džanas, phralale, hoj o Del tumen kamel a kidňa peske tumen avri.

5Bo amen anenas tumenge o evaňjelium na ča le lavenca, ale la zoraha the le Sentne Duchoha the andre bari istota. Se džanen, save samas maškar tumende prekal tumaro lačhipen.

6A tumen kerďan avke, sar dikhľan amen te kerel, a the avke, sar o Raj kerelas. Priiľan o lav andro but cerpišagi radišagoha le Sentne Duchostar.

7Vašoda san priklados savorenge, save pačan andre Macedonija the andre Achaja.

8Bo tumendar geľa o lav le Rajeskero na ča andre Macedonija the andre Achaja – pre dojekh than pes rozľigenďa tumaro pačaben andro Del. Vašoda amenge imar na kampel buter ňič te vakerel,

9bo on korkore vakeren pal oda, sar amen priiľan a sar tumen visarďan le modlendar ko Del, hoj te služinen le džide the čače Devleske.

10Vašoda akana užaren leskere Čhas le Ježiš, saves o Del uštaďa andral o meriben a savo amen zachraňinel andral odi choľi, so avela.

2

Pal e buči andre Tesalonika

1Tumen korkore džanen, phralale, hoj amen na avľam ke tumende hijaba.

2Se džanen, hoj angloda but precerpinďam andro Filipi a hoj amen ande avri pre ladž. Ale the avke arakhľam e zor andro Del te vakerel tumenge o evaňjelium le Devleskero bi e dar, choc but manuša džanas pre amende.

3Bo oda, so amen tumenge vakerahas, na sas, hoj varekaha te thovas avri, a na sas aňi le klamišagoha, aňi le nažuže jilenca,

4ale vašoda, hoj amen o Del dikhľa sar hodnen, diňa amenge o evaňjelium a avke les vakeras – na avke, hoj te avas pre dzeka le manušenge, ale le Devleske, savo probaľinel (skušinel) amare jile.

5Se tumen džanen, hoj šoha (ňikda) tumenge na vakerahas gule lava, aňi na samas izdrade pal tumare love andre amare jile – o Del hino amaro švedkos.

6Aňi na rodahas e slava le manušendar – aňi tumendar, aňi ňikastar avrestar.

7Bo sar o apoštola le Kristoskere šaj tumendar užarďamas, hoj pes pal amende te starinen. No amen avke na kerďam, ale samas ke tumende kamibnaskere sar e daj, savi pes starinel pal peskere čhave.

8Avke tumen kamahas, hoj anahas tumenge na ča o evaňjelium, ale dahas the peskere dživipena, bo igen peske tumen zakamľam.

9Se leperen peske, phralale, pre amari phari buči. Rat-džives kerahas, hoj te na avas tumenge pre meň, medik tumenge vakerahas o evaňjelium le Devleskero.

10Tumen the o Del san o švedki, sar pes ľikerahas sentne, čačipnaskere the žuže ke tumende, save pačan.

11Tumen džanen mištes, hoj dojekheha tumendar kerahas avke, sar o dad kerel peskere čhaha:

12Zoraľarahas tumen a priphenahas a dovakerahas tumenge, hoj te dživen lačho dživipen, so hin pre dzeka le Devleske, savo tumen vičinel andre peskero kraľišagos the slava.

13Vašoda na preačhas te paľikerel le Devleske, hoj na priiľan sar o lav le manušeskero, oda lav, so šunďan amendar, ale sar le Devleskero lav. Bo ajso čačes hin oda lav, so kerel andre tumende, save pačan.

14Se tumen, phralale, ačhiľan ajse sar le Devleskere zbori andro Ježiš Kristus andre Judsko. Bo avke, sar on cerpinenas le Židendar, the tumen cerpinenas le manušendar tumare narodendar.

15Ola Židi murdarde amare Rajes le Ježiš the peskere proroken a džanas the pre amende. On nane le Devleske pre dzeka a hine ňeprijaťeľa savore manušenge.

16Na domuken amenge te vakerel le Nažidenge, hoj te aven zachraňimen, a oleha mek furt buter dothoven ke peskere bini. Ale e choľi le Devleskeri imar avľa pre lende.

Kamel te avel pale ke lende

17Phralale, choc amen geľam het tumendar pro sikra, na geľam het le jileha. Igen tumen kamahas te dikhel a kerahas sa prekal oda, hoj tumen te dikhas.

18A kamahas te avel ke tumende – me, o Pavol, buterval kamavas – ale o satan amenge na domukľa.

19Bo ko hin amaro užaripen (naďej), amaro radišagos, vaj amari baripnaskeri koruna? Či na san oda tumen angle amaro Raj Ježiš Kristus, sar avela?

20Tumen san amari slava the radišagos!

3

1Vašoda, hoj imar buter našťi ľikerahas avri, phenďam peske, hoj ačhaha andro Ateni korkore,

2sar bičhaďam le Timoteus, amare phrales the le Devleskere služobňikos, savo amenca kerel jekhetane e buči prekal o evaňjelium le Kristoskero, hoj tumen te zoraľarel a hoj te pomožinel tumare pačabnaske,

3hoj ňiko te na omukel o pačaben andre kala pharipena. Se tumen korkore džanen, hoj hin e voľa le Devleskeri prekal amende, hoj te cerpinas.

4The sar samas ke tumende, phenahas tumenge imar anglal, hoj cerpinaha. A džanen, hoj avke pes the ačhiľa.

5Vašoda, sar me imar buter našťi ľikerďom avri, bičhaďom les, hoj man te dodžanav pal tumaro pačaben, či tumen na pokušinelas o beng a amari buči paľis na uľahas pre ňisoste.

6Ale akana, sar avľa o Timoteus tumendar ke amende, anďa amenge o lačho hiros pal tumaro pačaben the kamiben. Phenďa amenge, hoj pre amende furt gondoľinen andro lačhipen a igen amen kamen te dikhel – avke sar the amen tumen.

7Vašoda, phralale, radisaľiľam tumare pačabnaske, choc amen hin bare pharipena the cerpišagi.

8Akana obdžiďiľam, bo džanas, hoj tumen ačhen zoraha andro Raj.

9Se soha šaj paľikeras le Devleske vaš tumenge, vaš oda savoro radišagos, so amen tumendar hin angle amaro Del?

10Rat-džives pes igen mangas, hoj tumen te dikhas a te dokeras oda, so mek kampel tumare pačabnaske.

11Ale ov korkoro, o Del amaro Dad the amaro Raj o Ježiš Kristus, mi ľidžal amaro drom ke tumende.

12A mi kerel o Raj, hoj tumaro kamiben maškar tumende the ke savorende te el furt buter the barvaleder, sar the amaro kamiben ke tumende.

13Mi zoraľarel tumen andro jile, hoj te aven sentna the bi o binos anglo Del amaro Dad, sar avela amaro Raj o Ježiš savore peskere sentnenca. Amen.

4

O dživipen, so hin le Devleske pre dzeka

1No akana, phralale, mangas tumen a dovakeras tumenge andre amaro Raj Ježiš, hoj furt buter te baron andre oda, so amendar priiľan. Bo amen tumen sikaďam, sar kampel te dživel a te el pre dzeka le Devleske a avke imar the dživen.

2Se džanen, save prikazaňja tumen diňam amare Rajestar le Ježišostar.

3Bo kada hin, so o Del kamel, hoj te dživen sentnes a te zľikeren tumen le lubipnastar.

4Dojekh tumendar mi džanel sar te dživel peskera romňaha andro sentňipen the andre pačiv

5a na andre džungaľi žadosca, sar oda keren o pohana, save na prindžaren le Devles.

6Ňiko te na thovel avri peskere phraleha avke, hoj kerela vareso leskera romňaha. Bo amaro Raj marela sakones, ko oda kerel, sar tumenge imar sigeder zoraha priphenďam the dovakerďam.

7Bo na vičinďa amen o Del pre oda, hoj te dživas andro nažužipen, ale andro sentňipen.

8Ko kada na prilel, na prilel le Devles. Bo oda nane le manušestar, ale le Devlestar, savo tumen del peskere Sentne Duchos.

9Pal o kamiben maškar o phrala tumenge na kampel te pisinel, bo tumen san korkore avrisikade le Devlestar, hoj jekh avres te kamen.

10Bo imar sikaven oda kamiben savore phralenge andre caľi Macedonija. Ale mangas tumenge, hoj oda te keren mek buter.

11Keren sa prekal oda, hoj te dživen andro smirom a sako mi starinel pes pal peskero a mi kerel peskere vastenca e buči, avke sar tumenge oda phenďam.

12Bo oleha tumen ľikerena šukares anglal ola, save na pačan, a na avena ňikaske pre meň.

Sar o Raj avela tele

13Amen kamas, phralale, hoj te džanen, so ela ole manušenca, save imar mule. Bo na kamas, hoj tumen te trapinen avke sar okla džene, saven nane užaripen (naďej).

14Bo te amen pačas, hoj o Ježiš muľa a ušťiľa andral o meriben, ta akor pačas the oda, hoj o Del anela pale le Ježišoha olen, save mule pačabnaha andre leste.

15Kada, so tumenge amen phenas, hin o lava le Rajeskere: Amen, save mek dživaha, sar avela o Raj, na predenašaha olen, save imar mule.

16Bo sar šunďola o zoralo rozkazis, le archaňjeloskero hangos the le Devleskeri truba, korkoro o Raj avela tele andral o ňebos a ola, save mule andro Kristus, ušťena ešebne.

17A paľis amen, save avaha mek džide, avaha jekhvareste cirdle upre jekhetane lenca andro chmari, kaj pes arakhaha le Rajeha. A avke avaha le Rajeha pro furt.

18Vašoda tumen zoraľaren jekh avren kale lavenca.

5

1Phralale, pal o časi, kana oda avela, na kampel tumenge te pisinel,

2bo korkore mištes džanen, hoj o Džives le Rajeskero avela avke sar o živaňis prekal e rat.

3Bo sar vakerena: “Smirom hin a na mušinas pes te daral,” akor e bari bibach, avela jekhvareste pre lende, sar o dukha pre khabňi džuvľi – na denašena a ena zňičimen.

4Ale tumen, phralale, na san andro kaľipen, hoj tumen oda Džives te zachudel sar o živaňis.

5Bo tumen savore san o čhave le svetloskere the o čhave le dživeseskere. Amen na sam o čhave le kaľipnaskere the la račakere.

6Vašoda, te na sovas avke sar okla džene, ale te avas upre a te avas strižbe.

7Bo ola, ko soven, rači soven a ola, ko mačon, hine rači mate.

8Ale amen, save sam o čhave le dživeseskere, avas strižbe, uras pre peste o pancjeris le pačabnaskero the le kamibnaskero a sar e prilba o užaripen (naďej) pro spaseňje.

9Bo o Del peske amen na kidňa avri pre peskeri choľi, ale pre oda, hoj te dochudas e spaseňje prekal amaro Raj Ježiš Kristus,

10savo muľa vaš amenge, hoj te dživas jekhetane leha – či sam džide abo mule.

11Vašoda tumen zoraľaren a podhazden jekh avres, avke sar oda the keren.

O pozdravi

12Mangas tumen, phralale, hoj tumenge te ľikeren olen, save maškar tumende keren e phari buči, save hine upral tumende andro Raj a sikaven tumen.

13Le kamibnaha ľikeren len igen bares vaš lengeri buči. Mi el maškar tumende o smirom!

14A mangas tumen, phralale: Dovakeren olenge, save na kamen te kerel buči, podhazden olen, save pes pomukle, pomožinen le slabenge a sakoneha ľikeren avri.

15Dikhen, hoj ňiko varekaske te na visarel pale o nalačho vaš o nalačho, ale furt keren lačho jekh avreste the savorenge manušenge.

16Furt radisaľon!

17Ma preačhen tumen te modľinel!

18Andre savoreste paľikeren, bo ada hin le Devleskeri voľa prekal tumende andro Ježiš Kristus.

19Ma murdaren andre e jag le Sentne Duchoskeri a na zaľikeren les.

20Ma dikhen tele o proroctva,

21ale savoro probaľinen (skušinen) a o lačho tumenge muken.

22Ňič tumen te na chal le nalačhipnaha.

23A o Del korkoro, savo amen del o smirom, mi kerel tumendar sentnen andre savoreste a mi ľikerel tumen – calo tumaro duchos, duša the ťelos – bi e mel, medik na avela pale amaro Raj o Ježiš Kristus.

24Verno hino Oda, ko tumen vičinel: Ov oda the kerela.

25Phralale, modľinen tumen vaš amenge!

26Pozdravinen šukares savore phralen jilestar.

27Mangav tumen anglo Raj: Pregenen oda ľil savore sentne phralenge.

28O lačhipen (milosť) amare Rajeskero le Ježišoskero Kristoskero mi el tumenca!

Amen.